
I 


Dezirė suplojo rankomis. Tai buvo keturiolikos metų mer- 
gaitė, gana augi pagal savo amžių, tačiau juokėsi kaip penke- 
rių metų vaikas. 

— Mama, mama! — šaukė ji.— Tik pažiūrėk, kokia mano 
lėlė! 

Ji paėmė iš mamos seną skudurą ir jau kokia penkiolika 
minučių mėgino iš jo padaryti lėlę, perrišdama vieną jo galą 
siūlu. Marta pakėlė akis nuo kojinės, kurią ji lopė taip kruop- 
ščiai, tarytum būtų siuvinėjusi. Ji nusišypsojo Dezirė ir tarė: 

— Tau išėjo kažkoks vaikis, o tu pamėgink padaryti tikrą 
lėlę. Nagi, užsek jai sijoną, kaip tikrai damai. 

Iš savo darbo stalelio ji išsitraukė skiautę kartūno ir padavė 
mergaitei, paskui vėl kibo į kojinę. Abi jos sėdėjo siauros te- 
rasos gale, mergaitė — prie motinos kojų, ant mažos taburetės. 
Dar vis karšta besileidžianti rugsėjo saulė glamonėjo jas savo 
šiltais spinduliais. Tuo tarpu priešais jų akis plytintį sodą jau 
gaubė sutemos, ir aplinkui pamažu viskas rimo. Joks pašalinis 
miestelio garsas netrikdė šio tykaus kampelio ramybės. 

Geras dešimt minučių jos dirbo tylėdamos. Dezirė, siūdama 
savo lėlei sijoną, kiek galėdama stengėsi. Retsykiais Marta pa- 
keldavo galvą, su meile ir liūdesiu žvelgdavo į dukterį. Pamačiusi, 
kad mergaitei nieko neišeina, tarė: 

— Duok šen, aš jai pridėsiu rankas. 

Jai siekiant lėlės, iš priebučio nulipo du, septyniolikos ir 
aštuoniolikos metų, jaunuoliai. Jie priėjo prie Martos ir ją pa- 
bučiavo. 

— Nebark mūsų, mama,— linksmai pasakė Oktavas.— Tai 
aš nusivedžiau Seržą pasiklausyti muzikos... Na ir žmonių gausy- 
bė ten, Sovero bulvare, susirinko! 

— O aš maniau, kad jūs užtrukote koleže,— tyliai pratarė 
motina.— Antraip aš būčiau labai nerimavusi... 


Dezirė, pamiršusi lėlę, su riksmu puolė Seržui ant kaklo: 

— Mano paukštelis išskrido, tasai mėlynas, kurį tu man pa- 
dovanojai! | 

Jai labai norėjosi verkti. Motina, maniusi, jog ši jau pamiršo 
savo skausmą, veltui mėgino rodyti jai lėlę. Mergaitė, įsitvė- 
rusi brolio rankos tempė jį į sodą kartodama: 

— Eime, aš tau parodysiu. 

Seržas, švelnaus būdo berniukas, ramindamas ją, sekė paskui. 
Mergaitė nusivedė jį prie nedidelio šiltnamio, priešais kurį ant 
pakylos stovėjo narvelis. Čia ji jam paaiškino, jog paukštelis 
išspruko kaip tik tuo laiku, kai ji pravėrė dureles, norėdama 
jam sukliudyti peštis su kitu paukšteliu. 

— Garbės žodis, nėra ko stebėtis! — sušuko Oktavas,-sėdė- 
damas terasoje ant turėklo.— Ji neiškenčia jų nepalietusi ir 
nuolat juos apžiūrinėja, jai rūpi sužinoti, ką jie ten turi savo ger- 
klėse, kad taip čiulba. O kartą ji tuos paukštelius visą pusdienį 
nešiojo kišenėse, kad būtų jiems šilčiau. 

— Oktavai!.. — priekaištingai pertarė jį Marta.— Palik ją 
ramybėje. Neskaudink jai, vargšelei, širdies. 

Dezirė neišgirdo motinos žodžių. Ji su mažiausiomis smulk- 
menomis pasakojo Seržui, kaip paukštelis išskrido. 

— Žinai, jis tik šast ir išspruko, ir nuskrideęs atsitūpė neto- 
liese, ant didelės pono Rastualio kriaušės. Nuo ten peršoko ant 
slyvos, dar toliau. O paskui praskrido virš mano galvos ir dingo. 
dideliuose medžiuose, kurie auga prie suprefektūros. Daugiau 
aš jo nemačiau. 

Mergaitės akyse pasirodė ašaros. 

— Galbūt jis dar grįš, — neryžtingai nuramino ją Seržas. 

— Tu .taip manai?.. Tuomet aš perkelsiu kitus paukščiukus 
į dėžę, o narvelį paliksiu nakčiai atdarą. 

Oktavas neištvėrė nenusijuokęs. Marta pašaukė Dezirė: 

— Tu tik pažiūrėk, tik pažiūrėk! 

Ir padavė jai lėlę. Lėlė išėjo puiki: sijonas pūstas, galva — 
iš skuduro, rankos — iš audinio pakraščio, prisiūto prie pečių. 
Ją pamačius, Dezirė veidas iškart nušvito. Užmiršusi paukšte- 
lį, ji atsisėdo ant kėdės ir su vaikišku atsidavimu ėmė bučiuoti 
ir supti lėlę. 

Seržas atsistojo šalia brolio ir atsišliejo į terasos turėklą. 
Marta vėl kibo į kojinę. 

— Tai, sakot, grojo muzika? — paklausė ji. 

— Ten muzika groja kiekvieną ketvirtadienį — atsakė Ok- 
tavas.— Be reikalo, mama, tu ten nevaikštai. Juk ten susirenka 
visas miestelis: ir pono Rastualio dukterys, ir ponia de Konda- 
men, ir ponas Palokas, ateina ir mero žmona su dukterimis... 
Kodėl gi tu ten niekad neini? 

Marta sėdėjo nepakeldama akių nuo kojinės. Baigusi adyti, 
ji pratarė: 

— Jūs juk žinote, vaikai, kad man labiau patinka sėdėti na- 
mie. Man čia taip gera. Be to, kas nors juk turi likti su Dezirė. 

Oktavas buvo kažką besakąs, tačiau, žvilgtelėjęs į savo se- 
serį, iškart nutilo. Jis sėdėjo kaip sėdėjęs, tyliai sau švilpauda- 
mas, akis pakėlęs į medžius, augusius prie suprefektūros, kur 
linksmai prieš miegą čirškė žvirbliai, apžiūrinėdami pono Ras- 
tualio kriaušes, už kurių leidosi saulė. Seržas, išsitraukęs iš kiše- 
nės knygą, atidžiai ją skaitė. Įsiviešpatavo tyla, kupina nebylaus 
švelnumo, nutvieksta auksinių saulės spindulių, pamažu 
nykstančių terasoje. Marta, su meile pažvelgusi į tris savo vaikus, 
šioje vakaro tyloje dideliais dygsniais toliau lopė. 

— Kodėl šiandien visi vėluoja? — pratarė ji po kurio laiko.— 
Greit dešimta valanda, o jūsų tėvo dar vis nėra... Ar tik nebus 
jis nuėjęs į Tiuletę? 

— Na, tuomet nieko nuostabaus, kad jis taip ilgai negrįžta! — 
sušuko Oktavas.— Tiuletės valstiečiai, jį nustvėrę, negreit pa- 
leis... Ar tik nenuėjo jis ten pirkti vyno? 

— Nežinau,— prisipažino Marta.— Jis juk nemėgsta kal- 
bėti apie savo reikalus. 

Vėl įsiviešpatavo tyla. Valgomajame, kurio langas buvo 
plačiai atvertas į terasą, senoji Roza triukšmingai dengė stalą, 
piktai barškindama indais ir sidabro įrankiais. Ji tikriausiai 
buvo blogos nuotaikos, nes garsiai stumdė kėdes ir kažką neaiš- 
kiai bambėjo panosėje. Paskui nulipo žemyn ir, atsistojusi prie 
laukujų durų, ištempusi kaklą žiūrėjo į tolį, Suprefektūros aikš- 
tės link. Pastovėjusi ten keletą minučių, ji grįžo į priebutį ir gar- 
siai pasakė: 

— Tikriausiai ponas Murė šiandien pietų nepareis? 

— Pareis, Roza, luktelėkite truputį, — ramiai atsakė Marta. 

— Bet juk ir pietūs visai prisvils. O kur tada man juos dėti? 
Jei ponas Murė krečia tokius dalykus, tegu bent perspėja... Pa- 
galiau. man vis tiek. Tik kad pietūs bus netinkami valgyti. 

— Tu taip manai, Roza? — pasigirdo už jos nugaros tylus 
balsas.— Ir vis dėlto mes suvalgysime tavo pietus. 

Tai buvo Murė, kuris tik ką grįžo. Roza pasisuko ir įsmeigė 
akis į savo šeimininką, tarytum ketindama pratrūkti; tačiau iš- 
vydusi tokį ramų jo veidą, kuriame buvo galima įžvelgti nežy- 
mią buržua pašaipos gaidelę, ji nežinojo, ką atsakyti, ir pasiša- 
lino. Murė, išėjęs į terasą, kiek pamindžikavo, bet nesėdo; tik 
paplekšnojo pirštų galais per veidą Dezirė, o ši jam nusišypsojo. 
Marta pakėlė akis nuo siuvinio, žvilgtelėjo į vyrą ir ėmė tvar- 
kyti savo darbo stalelį. 


— Jūs pavargęs? — pasiteiravo Oktavas, pamatęs dulkėtus 
tėvo batus. 

— Taip, truputį, — trumpai atsakė Murė, nutylėdamas apie 
ilgą kelią, kurį tik ką buvo sukoręs pėsčiomis. | 

Staiga sodo viduryje jis pamatė kastuvą ir grėblį, kuriuos 
vaikai, matyt, buvo užmiršę. 

— Kodėl tie įrankiai nepadėti į vietą? — sušuko jis.— Kiek 
kartų sakiau! Jei pradės lyti, jie surūdys. 

Jo pyktis tuoj pat nurimo. Murė nuėjo į sodą, paėmė kastuvą 
su grėbliu ir nunešęs rūpestingai pakabino nedideliame šiltna- 
myje. Grįždamas atgal į terasą, jis atidžiai peržvelgė kiekvie- 
ną alėjų kampelį, norėdamas įsitikinti, ar viskas gerai. 

— Pamokas ruoši? — pasiteiravo praeidamas pro Seržą, 
kuris visą laiką sėdėjo užgulęs knygą. 

— Ne, tėti, — atsakė berniukas.— Aš. skaitau knygą, kurią 
man paskolino abatas Buretas. Ji vadinasi „Misijos Kinijoje“. 

Murė staiga pasisuko į žmoną: 

— Beje, — kreipėsi jis,— ar niekas pas mus nebuvo atėjęs? 

— Ne, mielasis, niekas, — nustebusi atsakė Marta. 

Jis dar kažką norėjo sakyti, tačiau apsigalvojo; netardamas 
daugiau nė žodžio, dai kiek pamindžikavo vietoje, paskui grįžo 
į priebutį ir sušuko: 

— Na, Roza, kurgi tie tavo pridege pietūs? 

— Še tau kad nori! — pasigirdo iš koridoriaus galo piktas 
virėjos balsas.— Kol kas nieko nėra paruošta, viskas atšalę. 
Reikės ponui luktelėti. 

Murė tyliai nusijuokė ir pamerkė kairia akimi žmonai ir vai- 
kams. Atrodė, Rozos pyktis jį gerokai pralinksmino. Bet čia pat 
jis įsistebeilijo į savo kaimyno vaismedžių sodą. 

— Tik pamanyk,— pusbalsiu pasakė jis,— kokios nuos- 
tabios šiais metais pono Rastualio kriaušės. 

Kiek sunerimusi Marta, rodos, ketino kažko paklausti. Pa- 
galiau ji ryžosi ir nedrąsiai klustelėjo: 

— Tu ko nors laukei šiandien ateinant, mielasis? 

— Ir taip, ir ne, — atsakė jis ir ėmė vaikščioti ten ir atgal 
po terasą. 

— (Gal tu jau išnuomojai trečiąjį aukštą? 

— Taip, išties išnuomojau. 

Ir nutraukdamas stojusią nejaukią tylą, ramiu balsu tęsė: 

— Šiandien ryte, prieš vykdamas į Tiuletę, užsukau pas aba- 
tą Buretą. Jis taip primygtinai prašė, kad man neliko nieko kita, 
kaip tik sutikti... Bet tu pati pasvarstyk ir blaiviai visa tai įver- 
tink, brangioji. Trečias aukštas mums visiškai nereikalingas; be 
to, jis yra siaubingai apleistas. Nuo vaisių, kuriuos mes ten lai- 

kome, kambariuose tvyro drėgmė, net sienų apmušalai atšoko... 
Beje, kad nepamirščiau: rytoj pat liepk išgabenti iš ten vaisius; 
mūsų naujasis gyventojas gali apsireikšti kiekvieną minutę. 

— Kaip gera mums buvo vieniems šiame name,— pusbal- 
siu pratarė Marta. 

— Niekis! — paprieštaravo Murė.— Tasai dvasininkas mū- 
sų per daug nevaržys. Jis gyvens ten, o mes — čia. Tos juodo- 
sios sutanos visuomet slepiasi nuo žmonių akių, netgi van- 
dens stiklinę geria paslapčiomis... Tu juk žinai, kad jos man 
nelabai patinka! Daugiausia tai — dykaduoniai... Vien todėl, 
kad pasitaikė tikras dvasininkas, aš ir ryžausi išnuomoti viršų. O 
dėl pinigų su tokiais žmonėmis nebūna jokių nesusipratimų, ir 
tylūs jie kaip pelės, tarytum nė negyventų. 


Marta atrodė nuliūdusi. Ji žvilgsniu apmetė savo jaukų na- 
mą, besileidžiančios saulės spindulių užlietą sodą, kurį jau pa- 
mažu gaubė nakties šešėliai, pasižiūrėjo į vaikus, savo ramią 
laimę, prisiglaudusią šiame mažame kampelyje. 

— O tu žinai, kas jis, tasai dvasininkas? — paklausė ji vėl. 

— Ne, tačiau abatas Buretas paprašė išnuomoti jo vardu, 
ir to, manau, visiškai pakanka. Juk abatas Buretas — doras 
žmogus... Žinau tik, kad mūsų nuomininko pavardė Foža ir kad 
perkelia jį čionai iš Bezansono vyskupijos. Sako, kad jis ten nie- 
kaip negalėjo sutarti su savo klebonu, todėl jį ir paskyrė čia, 
švento Saturneno bažnyčios vikaru. Galimas daiktas, kad jį pa- 
žįsta mūsų vyskupas, ponas Ruslo. Pagaliau koks mūsų reikalas... 
Aš pats šiuo atveju visiškai pasikliauju abatu Buretu. 

Vis dėlto Martos šie žodžiai nenuramino. Ji ir toliau nenorė- 
jo sutikti su vyru, o tai atsitikdavo labai retai. 

— Aš sutinku su tavimi, — kiek patylėjusi prabilo ji. — Aba- 
tas — išties garbingas žmogus. Tačiau aš prisimenu, kaip jis, 
atėjęs apžiūrėti buto, sakėsi nepažįstąs to žmogaus, Kurio vardu 
jam pavesta jį išnuomoti. Tai, žinoma, įprastas dalykas tarp 
dvasininkų, kurie, gyvendami skirtinguose miestuose, vienas 
kitam duoda tokius įpareigojimus. Man rodos, jog tau vertėtų 
parašyti į Bezansoną ir pasiteirauti, ką tokį tu rengiesi įsileisti 
į savo namus. 

Murė nesikarščiavo, tik nuolaidžiai šyptelėjo: 

— Ne šėtonas gi jis, iš tiesų... Na štai, tu ir išsigandai. Ne- 
maniau, kad tu tokia skrupulinga. Tikiuosi neimsi tvirtinti, jog 
kunigai neša vien nelaimes. Tiesa, neatneša jie ir laimės. Juk 
jie — tokie patys žmonės kaip ir mes... Pagaliau, kai jis bus 
čia, pati turėsi progą įsitikinti, ar jo sutana man kelia baimę! 

— Aš nesų skrupulinga, ir tu tai žinąi, — tyliai paprieštara- 

vo Marta.— Tik kažkoks sunkumas slegia man širdį, štai ir 
viskas... 

Murė atsistojo priešais ir staigiu rankos mostu nutraukė ją: 

— Gana! Patalpas išnuomojau, ir kalba baigta. 

Ir linksmai, kaip tikras buržua, sudaręs naudingą sandėrį, 
pridūrė: 

— Svarbiausia tai, kad patalpas aš išnuomojau už šimtą pen- 
kiasdešimt frankų, vadinasi, mūsų pajamos padidės šimtu pen- 
kiasdešimt frankų kasmet. 

Marta nunarino galvą, savo nepasitenkinimą išreikšdama tik 
nežymiu rankos judesiu, ir kiek prisimerkė, tarytum norėdama 
sulaikyti ašaras, pakibusias ant blakstienų. Ji vogčia dirstelėjo 
į vaikus, kurie, rodės, ne negirdėjo pokalbio su jų tėvu; jie, 
be abejo, buvo priprate prie tokių scenų, kildavusių tėvų na- 
muose, kurių metu Murė duodavo valią savo pašaipiam to- 
nui. 

— Jeigu pageidaujate pietauti dabar, tuomet prašom prie 
stalo, — pasigirdo niūrus Rozos balsas priebutyje. 

— Puiku! Vaikai, prie stalo! — linksmai paragino Murė, 
kurio nuotaika, rodės, iškart pasitaisė. | 

Visi pakilo. Bet čia Dezirė, kuri visą laiką sėdėjo tokia rimta 
ir nekalta, pamačiusi, jog visa šeima sujudo, staiga prisiminė 
savo skausmą. Ji puolė tėvui ant kaklo ir gailiai pratarė: 

— Tėti, mano paukščiukas išskrido. 

— Sakai, paukščiukas, mano meilute? Mes jį pagau- 
sim. 

Jis ją apkabino ir švelniai ėmė guosti. Po to turėjo eiti su ja 
pažiūrėti narvelio. Kai jiedu grįžo, Marta su abiem sūnumis jau 
sėdėjo valgomajame. Besileidžiančios saulės spinduliai, srūvan- 
tys pro langą, linksmai žaidė porceliano lėkštėse, vaikų taure- 
lėse ir ant baltos staltiesės. Kambaryje, kuris skendėjo sodo 
žalumoje, buvo šilta ir gera. | 

Kai Marta, apimta šios netrikdomos ramybės, šypsodamasi 
kėlė dangtį nuo indo su sriuba, koridoriuje pasigirdo triukšmas. 
Įbėgo Roza ir sutrikusi pravapėjo: 

— Atėjo ponas abatas Foža. 


II 


Murė apmaudžiai susiraukė. Jis laukė ateinant savo nuomi- 
ninko ne anksčiau kaip poryt, bet skubiai pakilo nuo stalo, tuo 
tarpu koridoriaus duryse pasirodė abatas Foža. Tai buvo auga- 

lotas, tvirtas vyriškis keturkampiu stambių bruožų ir žemės 
spalvos veidu. Už jo nugaros, šešėlyje, stovėjo pagyvenusi mo- 
teris, kuri buvo stebėtinai į jį panaši, tik kiek žemesnė ir dar 
rūstesnės išvaizdos. Išvydę padengtą stalą, jiedu truputį sumišo 
ir kukliai žengtelėjo atgal, bet neišėjo. Aukšta juoda dvasinin- 
ko figūra gedulo dėme krito ant ryškiai kalkėmis nubalintos 
kambario sienos. 

— Atsiprašome už sutrukdymą,— kreipėsi dvasininkas į 
Murė.— Mes tik ką iš abato Bureto. Jis turbūt jus perspėjo... 

— Nieko panašaus! — sušuko Murė.— Jis kaip visuomet 
skrajoja padebesiais... Dar šįryt jis, pone, mane įtikinėjo, kad 
jūs atvyksit čia ne anksčiau kaip poryt... Bet nieko nepadarysi, 
reikės priimti jus tuojau pat. 

Abatas Foža ėmė atsiprašinėti. Žemas jo balsas skambėjo 
švelniai tariant kiekvieną žodį. Jis ir pats sakėsi didžiai apgai- 
lestaująs dėl to, kad taip nelauktai atvyko. Trumpai, keliais ge- 
rai apgalvotais sakiniais išreiškęs apgailestavimą dėl tokio savo 
poelgio, jis pasisuko į nešiką, atgabenusį jo lagaminą, ketinda- 
mas. jam užmokėti. Didelės gražios abato rankos ištraukė iš po 
sutanos klosčių piniginę, bet taip, kad aplinkiniai galėjo matyti 
tik jos plieno apvadus; tuomet, palenkęs galvą, pirštų galiukais 
atsargiai joje pasirausė. Įspraudęs nešikui į delną pinigą taip 
vikriai, kad niekas nepamatytų kiek, jis ir vėl mandagiai krei- 
pėsi į Murė: 

— Prašom, pone, nesitrukdyti ir valgyti... Tarnaitė parodys 
mums, kur eiti. Beje, ji padės man užsinešti daiktus. 

Jis jau buvo besilenkiąs prie lagamino rankenos. Tai buvo 
nedidelis medinis lagaminas, ties kampais ir per šonus perriš- 
tas metalo vielomis. Iš vieno jo šono pritvirtinta siaura eglės 
lentelė bylojo apie tai, kad jau ne sykį jis buvo taisytas. Murė 
nustebęs akimis ieškojo kitų dvasininko daiktų, tačiau jis nieko 
daugiau nepamatė, išskyrus vieną didelę pintinę, kurią toji pa- 
gyvenusi moteris laikė abiem rankom prispaudusi prie pilvo ir 
jokiu būdu nesutiko, nepaisydama nuovargio, padėti ją ant že- 
mės. Iš po pakelto dangčio, tarp baltinių kyšojo galas šukų, su- 
suktų į popierių, ir paskubomis užkimšto butelio kaklas. 

— Ne, ne, palaukite,— pasakė Murė, lengvai stumtelėjęs 
lagaminą koja.— Jis, atrodo, nėra, labai sunkus, Roza užneš jį 
ir viena. | į 

Galimas daiktas, jis ir pats nepajuto, kiek slaptos paniekos 
buvo jo žodžiuose. Pagyvenusi moteris įsmeigė į jį savo juo- 
das akis, paskui ir vėl nukreipė žvilgsnį į valgomąjį, kurį ji, vos 
tik atėjusi, ėmėsi smalsiai apžiūrinėti. Sučiaupusi lūpas, ji žvil- 
gsniu tyrinėjo vieną daiktą po kito ir nepratarė nė žodžio. Tuo 

tarpu abatas Foža sutiko padėti lagaminą ant žemės. Geltonų 
saulės dulkių, besiskverbiančių pro sodo duris, nutvieksta, jo 
nudėvėta sutana įgavo rusvą atspalvį; ji buvo atsiūtais kraštais, 
labai švari, bet tokia nutrinta ir apgailėtina, kad Marta, kuri vi- 
są laiką sėdėjo ir su slepiamu nerimu stebėjo šią sceną, taip pat 
atsistojo. Abatas, akies kampu dirstelėjęs į ją ir čia pat nukrei- 
pęs žvilgsnį į šalį, pastebėjo ją atsistojus, nors atrodė, jog nė 
nežiūri į tą pusę. 

— Prašom nesirūpinti, — pakartojo jis.— Mums bus be galo 
nemalonu, jeigu mes jums sutrukdysime pietauti. 

— Nakągi,— tarstelėjo Murė, spėjęs jau gerokai praalkti.— 
Roza palydės jus į viršų. Jeigu jums ko nors reikės, kreipkitės į ją. 
Įsikurkite savo nuožiūra, kaip jums patogiau... 

Nusilenkęs abatas Foža pasuko laiptų link, tuo tarpu Marta 
priėjo prie vyro ir tyliai pratarė: 

— Brangusis, tu turbūt pamiršai... 

— Ką pamiršau? — paklausė jis, matydamas, jog ji kažko 
dvejoja. 

— Ten vaisiai. 

— Ak, po velnių! Iš tiesų ten vaisiai...— sumišęs pripažino. 

Pajutęs abato, kuris, išgirdęs jų pokalbį, stabtelėjo ant slenks- 
čio, klausiamą žvilgsnį, Murė, kreipdamasis į jį, prabilo: 

— Patikėkite, pone, man baisiai apmaudu. Abatas Buretas — 
išties garbingas žmogus, tačiau labai gaila, kad šį reikalą jūs 
pavedėte būtent jam... Jis nė už skatiką nemąsto... Jeigu jis bū- 
tų mus perspėjęs, mes iš anksto būtume viską sutvarkę. Ką gi, 
teks dabar imtis tvarkyti patalpas... Matote, mes tuose kamba- 
riuose ant grindų laikome supylę visą metų derlių — įvairius 
vaisius: figas, obuolius, vynuoges. 

Abatas žiūrėjo į jį su nuostaba, kurios, nepaisant viso jo 
mandagumo, vis dėlto nepavyko nuslėpti. 

— O! Bet juk tai greitas darbas, — tęsė Murė.— Per dešimt 
minučių, jeigu jums nesunku bus palaukti, Roza sutvarkys jūsų 
kambarius. 

Ūmus nerimas vis labiau ryškėjo pilkšvame abato veide. 

— Bet, tikiuosi, kambariai dpstatyti, ar ne? — pasiteiravo jis. 

— Ne, jie visiškai tušti; mes ten niekad negyvenome. 

Su šiais žodžiais dvasininko ramumas ūmai dingo. Jo pilko- 
se akyse žybtelėjo ugnelė. 

— Kaip tai! — sušuko jis, tramdydamas pyktį. — Aš juk la- 
bai aiškiai savo laiške prašiau išnuomoti man butą su baldais. 
Aš juk negalėjau atsigabenti baldų savo lagamine. 

— O ką aš jums sakiau! — perrėkdamas jį, šaukė Murė.— 
"Šitas Buretas tiesiog neįtikėtinas... Jis pats, pone, atėjo pas mus 

ir, be abejo, matė ten subertus obuolius, net vieną paėmęs į ran- 
ką pasakė, jog seniai regėjęs tokius gražius vaisius. Jis pareiš- 
kė, kad kambariai, jo nuomone, visai tinkami ir kad jis juos 
išnuomojąs. 

Abatas Foža daugiau nesiklausė; pyktis raudoniu užliejo 
jam skruostus. Jis apsigręžė ir didžiai susirūpinęs pravapėjo: 

— Motute; jūs girdit? Ten nėra baldų. 

Senoji dama, apsigaubusi sena juoda skara, vogčia spėjo 
apžiūrėti žemutinį aukštą, skubiai, nepaleisdama iš rankų pin- 
tinės, apibėgusi jį mažais žingsneliais. Nuėjusi net iki virtuvės 
durų, ji viską ten apmetė įdėmiu žvilgsniu, paskui, grįžusi į prie- 
butį, iš lėto apžvelgė sodą. Bet labiausiai ją domino valgomasis; 
vėl stoviniuodama prie padengto stalo, ji godžiai žiūrėjo į ga- 
ruojantį puodą su sriuba, kai jos sūnus pakartojo: 

— Girdit, motute? Reikės eiti į viešbutį. 

Ji tylėdama pakėlė galvą, ir jos veide aiškiai buvo galima 
įskaityti nenorą palikti šituos namus, kuriuose ji jau spėjo apžiū- 
rėti kiekvieną kertę. Nežymiai truktelėjusi pečiais, ji ir toliau 
klaidžiojo žvilgsniu nuo virtuvės iki sodo ir nuo sodo iki val- 
gomojo. 

Vis dėlto Murė ėmė nekantrauti. Matydamas, kad nei moti- 
na, nei sūnus nesirengia išeiti, jis pratarė: 

— Labai gaila, tačiau mes neturime atliekamų lovų... Tiesa, 
palėpėje yra viena sudedamoji lovelė, kurioje jūs, ponia, galė- 
tumėte kaip nors pergulėti; tačiau net neįsivaizduoju, kur dėti 
poną abatą. 

Pagaliau senė Foža pravėrė burną. 

— Mano sūnus galės gultis ant sudedamosios lovelės, — pra- 
bilo ji įsakmiu, kiek prikimusiu balsu.— O man kad tik kokį 
čiužinį kur nors kampe, ant žemės... | 

Abatas galvos linktelėjimu pritarė tokiam jos sumanymui. 
Murė dar norėjo paprieštarauti, pasiūlyti ką nors tinkamesnio, 
bet išvydęs visiškai patenkintus savo naujųjų gyventojų veidus, 
jis tik persimetė su žmona nuostabos kupinais žvilgsniais ir 
nutilo. 

— Rytas už vakarą protingesnis, — pasakė jis su įprastine 
pašaipos gaidele balse.— Rytoj galėsite susistatyti baldus savo 
nuožiūra. Roza dabar surinks vaisius ir paklos jums lovas. O kol 
kas galite pasėdėti terasoje... Nagi, vaikai, vikriai atneški- 
te dvi kėdes. 

Atėjus į jų namus dvasininkui 'ir jo motinai, vaikai visą lai- 
ką ramiai sėdėjo prie stalo. Jie smalsiai apžiūrinėjo svečius. 
Abatas, rodės, jų nė nepastebėjo, tačiau ponia Foža įdėmiai nuž- 
velgė kiekvieną jų, įsistebeilydama jiems į veidus, tarytum iš- 

kart norėdama prasibrauti į jų jaunas sielas. Išgirdę tėvo žodžius, 
visi trys nulėkė atnešti kėdžių. 

Senoji Foža nesėdo. Grįžtelėjęs Murė akimis ėmė jos ieškoti. 
Jis pamatė ją stovint svetainėje prie praviro lango. Ištempusi 
kaklą, nė kiek nesivaržydama, ji baigė apžiūrinėti namus, tary- 
tum būtų atėjusi pirkti šios sodybos. Pamačiusi, kad Roza ren- 
giasi nešti lagaminą, ji grįžo į priebutį ir trumpai pareiškė: 

— Eisiu jai padėti. 

Ir nusekė į viršų paskui tarnaitę. Dvasininkas net galvos 
nepasuko; šypsodamasis jis žiūrėjo į šalia jo stovinčius vaikus. 
Nepaisant surauktos kaktos ir gilių raukšlių burnos kampuose, 
jis mokėjo, kai norėjo, suteikti savo veidui nepaprasto gerumo 
išraišką. 

— Tai visa jūsų šeima, ponia? — klustelėjo jis prisiartinu- 
sios Martos. 

— Taip, pone,— atsakė toji, sutrikusi nuo atviro žvilgsnio, 
įsmeigto tiesiai į ją. į 

Dar kartą dirstelėjęs į vaikus, jis kalbėjo toliau: 

— Abu berniukai jau dideli, greitai bus visai vyrai... Jūs jau 
baigėte mokslus, drauguži? 

Jis kreipėsi į Seržą. Tačiau Murė neleido berniukui kalbėti: 

— Štai šitas jau baigė, nors ir jaunesnis... Sakydamas baigė, 
turiu galvoje tai, kad jis jau išlaikė bakalauro egzaminus, bet 
dar vienus metus mokysis koleže filosofijos. Tai mūsų šeimos 
mokslininkas... O štai vyresnysis — šis ištįsėlis — tikras nevy- 
kėlis. Jis jau dukart susimovė per bakalauro egzaminą, be to, 
jis — užkietėjęs tinginys, jam tik vėjai galvoje. 

Oktavas šypsodamasis išklausė šiuos priekaišto žodžius, tuo 
tarpu Seržas, tėvo liaupsinamas, nuleido galvą. Foža dar kurį 
laiką juos tylomis apžiūrinėjo. Paskui, pasisukęs į Dezirė, lygiai 
taip pat meiliai paklausė: 

— O jūs, panele, ar leisite man būti jūsų draugu? 

Toji nieko neatsakė, tik išsigandusi įsikniaubė veidu motinai 
į petį. Ši jos neatstūmė, tik dar stipriau prisispaudė apkabinda- 
ma ranka per liemenį. < 

— Atleiskite jai, — pasakė Marta su liūdesio gaidele balse.— 
Jos galva silpna, ir iki šiol ji-kaip mažas vaikas... pakankamai 
neišsivysčiusi..: Mes neverčiam jos mokytis. Nors jai jau ketu- 
riolika, tačiau ji nesidomi niekuo, išskyrus gyvūnus... 

Dezirė, motinos glostoma, nusiramino; ji pakėlė akis ir netgi 
nusišypsojo. Paskui įsidrąsinusi pasakė: 

— Gerai jau, būkime draugai... Tik pažadėkit man, jog nie- 
kad neskriausite musių... 

O kai visi aplinkui prajuko, ji visai rimtai pridūrė: 

— Oktavas jas nuolat muša. Tai labai negerai. 

Abatas Foža atsisėdo ir atrodė labai pavargęs. Valandėlę jis 
gėrėjosi svaiginančia terasos ramybe, žvilgsniu iš lėto klaidžio- 
damas po sodą ir kaimyninių sodybų medžius. Jį tiesiog stebino 
ši nepaprasta ramybė, šis jaukus miesto kampelis. Staiga jo 
veidu perbėgo tamsūs šešėliai. 

— Kaip čia gera, — vos girdimai pratarė jis ir nutilo nugrimz- 
damas į užmarštį. 

Jis kiek krūptelėjo, kai Murė šypsodamasis kreipėsi į jį: 

— O dabar, pone, jums leidus, mes sėsimės prie stalo. 

Ir pajutęs nukreiptą į save žmonos žvilgsnį, skubiai pridėjo: 

— Prašome ir jus kartu su mumis suvalgyti lėkštę sriubos. 
Jums nebereiks eiti pietauti į viešbutį... Prašome nesivaržyti. 

— Nuoširdžiausiai jums dėkoju, bet mums nieko nereikia, — 
atsakė abatas labai mandagiai, ir prašyti daugiau jo nebereikėjo. 

Visa Murė šeima grįžo į valgomąjį ir susėdo už stalo. Marta 
įpylė visiems sriubos. Ilgainiui pasigirdo linksmas šaukštų barš- 
kėjimas. Vaikai ėmė čiauškėti. Dezirė skambiai juokėsi klausy- 
dama pasakojimų tėvo, kuris buvo be galo laimingas, galėdamas 
pagaliau atsisėsti už stalo. Tuo tarpu abatas Foža, kurį spėjo 
visi pamiršti, nebylus sėdėjo terasoje, įsmeigęs akis į besilei- 
džiančią saulę. Sėdėjo jis nepasukdamas galvos, rodos, net nie- 
ko negirdėdamas. Kai saulė visiškai pasislėpė už horizonto, jis 
nusiėmė kepurę norėdamas kiek atvėsti. Marta, sėdėjusi prie 
lango, pastebėjo didelę jo galvą trumpai apkirptais plaukais, 
žilstelėjusiais ties smilkiniais. Paskutiniai raudonos saulės gai- 
sai nutvieskė šį atšiaurų tikro kovotojo pakaušį, kuriame ton- 
zūra priminė randą nuo vėzdo smūgio; paskui gaisai užgeso, ir 
paskendęs vakaro tamsoj dvasininkas virto juodu šešėliu pele- 
nų spalvos sutemose. 


Nenorėdama atitraukti Rozos nuo darbo, Marta pati nuėjo 
į virtuvę ieškoti lempos ir atnešė antrąjį patiekalą. Grįždama 
ji laiptų apačioje susidūrė su moterimi, kurią ne iš karto pažino. 
Tai buvo ponia Foža. Ji buvo užsidėjusi baltą kyką ir su savo 
medvilnine suknele bei geltona prijuoste, stipriai suveržta už- 
pakalyje ties liemeniu, panėšėjo į tarnaitę. Atraitytomis ranko- 
vėmis, dar tebepūškuojanti nuo atlikto darbo, ji garsiai tapnojo 
su suvarstomais batais per koridoriaus plyteles. 

— Ar jau viską sutvarkėte, ponia? — šypsodamasi paklausė 
jos Marta. 

— Vieni niekai, — atsakė toji, — viens du, ir viskas. 

Ji išėjo iš priebučio ir suploninusi liežuvį pašaukė: 

— Ovidijau, vaikeli, ar nenori lipti į viršų? Ten viskas pa- 
ruošta. 

Bet turėjo prisiliesti prie sūnaus peties, kad sugrąžintų jį iš 
užmaršties. Dvelkė vasaros gaiva. Dvasininkas kiek krūptelėjo 
ir netardamas nė žodžio nusekė paskui motiną. Praeidamas pro 
valgomojo, skendinčio skaisčioj lempos šviesoj ir pripildyto 
vaikų balsų klegesio, duris, jis kyštelėjo galvą į vidų ir nuolan- 
kiu balsu ištarė: 

— Leiskite dar kartą jums padėkoti ir atsiprašyti jūsų už to- 
kį netikėtą sutrukdymą. Mums tiesiog gėda... 

— Na ką jūs! Ką jūs! — sušuko Murė.— Priešingai, mes 
turime jus atsiprašyti už tai, kad nieko geriau šiai nakčiai pasiū- 
lyti negalime... 

Dvasininkas nusilenkė, ir Marta vėl pajuto įsmeigtą į save 
jo skvarbų, erelišką žvilgsnį, kuris ją trikdė. Rodėsi, jog šiose 
pilkų ir visados niūrių jo akių gelmėse įsižiebdavo ugnelė, pana- 
ši į tas švieseles, kurios retsykiais šmėkšteli languose namų, 
nugrimzdusių į gilų miegą. 

— Mūsų dvasininkas, atrodo, ne iš kelmo spirtas! — šypte- 
lėjęs pasakė Murė, kai motina su sūnumi nuėjo. 

— Man atrodo jie tokie vargšai...— tyliai išsprūdo Martai. 

— Taip... Dievai žino, kokius turtus jis atsivežė tame savo 
lagamine... Labai jau jis sunkus! Aš jį vienu mažuoju piršteliu 
galėčiau pakelti... 

Tačiau jo žodžius nutraukė tekina laiptais atskubėjusi Roza, 
nekantraudama papasakoti viršuje patirtus stulbinančius dalykus. 

— Na ir sveikatos ji turi! — išpoškino atsistojusi prie stalo, 
kur pietavo jos šeimininkai.— Tai senei, mano galva, mažiau- 
siai šešiasdešimt penkeri, o niekad nepasakytum, niekad! Kiek- 
vieną nuvarytų nuo kojų, dirba kaip arklys! 

— Ji padėjo tau išnešti vaisius? — smalsiai pasiteiravo Murė. 

— Taip, pone, ir dar kaip! Ji vaisius nešiojo tiesiog prikyš- 
tėje ir tokiais glėbiais, kad -galima patrūkti. Aš net pamaniau, 
kad suknelei jos galas. Bet kur tau! Pasiūta, matyt, iš tokios 
stiprios medžiagos kaip kad ir mano. Viską sunešėme maždaug 
per dešimt kartų. Man tiesiog rankas atėmė. O ji, žinote, vis 
mane paveja sakydama, kad per lėtai einasi. Man netgi pasigir- 
do, jog ji kartą kitą, drįstu pareikšti, nusikeikė. 

Murė, atrodo, šis pasakojimas sudomino. 

— O kaip su-guoliu? — paklausė jis. 

— Guolį ji pati pasiklojo... Būtumėt matę, kaip ji kilnojo ir 
kratė čiužinius! Jai tai — vieni niekai: nustveria už vieno galo 
ir meta į viršų kaip plunksną... Bet kartu kokia ji kruopšti! Su- 
dedamąją lovelę ji klojo taip, lyg būtų klojusi ją vaikui. Taip 
kruopščiai išlygino paklodes, tarytum patį kūdikėlį Jėzų būtų 
rengusis ten guldyti... Iš duotų keturių antklodžių tris suklojo į 

sudedamąją lovelę. Lygiai tas pats ir su pagalvėmis: abi padėjo 
sūnui, sau nepasiliko nė vienos... 

— Tai ką, ji rengiasi gulti ant grindų? 

— Kampe, kaip šuo. Pasimetė čiužinį ant grindų kitame kam- 
baryje ir pasakė, jog išsimiegos ji čia geriau kaip rojuje. Tiesiog 
neįmanoma buvo ją įkalbėti, kad įsitaisytų patogiau. Tikina, 
kad jai nebūna niekada šalta ir kad jos galva atseit tokia kieta, 
jog nebaisios jai jokios grindys... Aš nunešiau jiems į viršų van- 
dens ir cukraus, kaip jūs, ponia, man liepėte, štai ir viskas... Iš 
tikrųjų keisti jie žmonės. 

Pagaliau Roza atnešė paskutinį valgį. Šį vakarą Murė šeima 
kiek ilgiau užsisėdėjo prie stalo. Jie dar aptarinėjo naujuosius 
savo gyventojus. Jų gyvenime, monotoniškame kaip laikrodžio 
tiksėjimas, dviejų keistų žmonių pasirodymas buvo didžiulis 
įvykis. Jie kalbėjo apie tą įvykį kaip apie kokį nelaimingą at- 
sitikimą, su mMažiausiomis smulkmenomis, — toks aptarinėjimas 
sutrumpina ilgus provincijos vakarus. Murė ypač mėgo mies- 
telio apkalbas. Valgydamas desertą, alkūnes pasidėjęs ant stalo, 
apimtas malonios šilumos, jis laimingo žmogaus balsu patenkin- 
tas gal jau dešimtą sykį kartojo: 

— Nekokią dovaną įteikė Bezansonas mūsų Plasanui... Ar 
pastebėjote, kokia jo sutana užpakalyje, kai jis pasisuko?.. Ne- 
labai norėčiau tikėti, kad mūsų miestelio davatkos bėgtų paskui 
tokį. Pernelyg jis apšiuręs, o juk davatkoms patinka dailūs 
kunigai. 

— Jo balsas malonus,— pratarė Marta, kuri buvo atlaidi 
žmonėms. 

— Tik ne tada, kai pyksta,— paprieštaravo Murė.— Argi 
negirdėjote, kaip jis supyko sužinojęs, kad jo kambariai ne- 
apstatyti. Sunkaus, matyt, jis charakterio. Reikia manyti, jog 
jis nemėgsta juokauti klausykloje. Įdomu, kokius baldus jis 
atsigabens rytoj. Man svarbu, kad mokėtų už butą, o ten kaip 
sau nori. Jei kas, kreipsiuosi į abatą Buretą; aš tik jį pažįstu. 

Murė šeima nebuvo per daug dievobaiminga. Vaikai, ir tie 
šaipėsi iš abato ir jo motušės. Oktavas mėgdžiojo senę rodyda- 
mas, kaip ji tiesia kaklą, stengdamasi pamatyti, kas kambariuose. 
Dezirė kvatojo. Seržas, būdamas kiek rimtesnis, užsistojo „šiuos 
vargšus žŽmonelius'“. 

Paprastai dešimtą valandą, jeigu nebūdavo lošiama piketo 
partija, Murė paimdavo žvakidę ir eidavo miegoti; bet šį vakarą, 
nepaisant, kad jau išmušė vienuoliktą, jis nė nemanė eiti gulti. 
Dezirė užmigo prie stalo, padėjusi galvą Martai ant kelių. Abu 
berniukai nuėjo į savo kambarį. Tik Murė vis dar kalbėjo sėdė- 
damas priešais savo žmoną. 

— Kiek tu jam duotum metų iš pažiūros? — staiga paklausė 
jis. 

— Kam tokiam? — nesuprato Marta, kuri taip pat ėmė snū- 
duriuoti. 

— Abatui, po galais! Man regis, jam kokie keturiasdešimt 
penkeri, ar ne? Bet koks jis stiprus! Ne sutaną jam nešioti. Iš jo 
galėtų išeiti puikus karabinierius. 

Kiek patylėjęs, jis toliau garsiai pats sau vienas mąstė: 

— Jie tikriausiai atvažiavo traukiniu, be penkiolikos minu- 
čių septynios. Vadinasi, jie tik trumpam užsuko pas abatą Bure- 
tą ir iš karto atėjo čia... Kertu lažybų, kad jie net nepietavę. Tai 
aišku kaip dieną. Jeigu jie būtų užėję į viešbutį, mes būtume 
juos pastebėję... Įdomu būtų sužinoti, kur jie vis dėlto spėjo už- 
kąsti. 

Roza ilgokai vaikščiojo po valgomąjį laukdama, kada šei- 
mininkai eis gulti ir ji galės uždaryti langus bei užrakinti duris. 

— O aš žinau, kur jie galėjo užkąsti,— įsiterpė ji. 

Murė gyvai pasisuko į ją. 

— Taigi, — tęsė ji, — aš užlipau į viršų norėdama paklaus- 
ti, ar jiems nieko nereikia. O kadangi ten buvo labai tylu, aš 
neišdrįsau belsti, tik dirstelėjau pro rakto skylutę. 

— Tai juk labai negražu, — griežtai pertraukė ją Marta.— 
Jūs puikiai žinote, Roza, kad man nepatinka tokie dalykai. 

— Na gana jau, gana! — sušuko Murė, kuris, esant kito- 
kioms aplinkybėms, irgi tikriausiai nebūtų pagyręs Rozos už jos 
smalsumą.— Tai sakote, kad jūs dirstelėjote pro rakto skylutę? 

— Taip, pone, bet juk aš tai dariau jų abiejų labui. 

— Taip, suprantama... Na ir ką jie tuo metu darė? 

— Tai štai, pone, jie užkandžiavo... Jie valgė sėdėdami ant 
sudedamosios lovos kraštelio. Senė patiesė servetėlę. Kaskart, 
įsipylę vyno, jie butelį užkimšdavo ir kaklu atremdavo į pagalvę. 

— O ką jie valgė? 

— Tiksliai, pone, pasakyti negaliu, bet man rodos, jog ten 
buvo gabalėlis pyrago, įsuktas į laikraštį. Turėjo jie ir obuo- 
lių, bet tokių mažų, visai niekam tikusių. 

— Oar šnekėjosi jie tarpusavyje? Tu girdėjai, ką jie kalbėjo? 

— Ne, pone, jie nesikalbėjo... Gerą ketvirtį valandos aš taip 
stovėjau ir žiūrėjau į juos. Tačiau per tą laiką jie nepratarė nė 
vieno žodžio! Tik vis valgė, valgė! 

Marta pakilo nuo kėdės ir, žadindama Dezirė, susiruošė eiti 
gulti; toks vyro smalsumas ją tiesiog erzino. Pagaliau ir jis pa- 
kilo eiti. Tuo tarpu Roza, būdama nepaprastai dievobaiminga, 
prislopintu balsu tęsė: 

— Jis, vargšelis, matyt, gerokai praalko... Senė jam atlauž- 

davo kuo didesnį gabalą ir patenkinta žiūrėjo, kaip jis valgo. 
Bent jau išsimiegos baltame patale. Kad tik jo nedirgintų tas 
vaisių kvapas. Oras kambaryje nėra labai geras: nuo kriaušių 
ir obuolių trenkia raugu. O svarbiausia — kambarys visiškai 
tuščias, tik viena lova kampe. Man ten būtų nejauku, aš nakčiai 
palikčiau degančią šviesą. 

Murė paėmė žvakidę. Trumpam jis stabtelėjo ties Roza, api- 
bendrindamas šio vakaro įspūdžius vienu žodžiu, kurį ištarti 
gali tik iš vėžių išmuštas buržua. 

— Nuostabu! 

„Paskui kartu su žmona užlipo laiptais į viršų. Ji jau buvo at- 
sigulusi ir miegojo, tuo tarpu jis vis dar įtempęs ausį klausėsi 
tylaus brazdesio, sklindančio iš viršutinio aukšto. Abato kam- 
barys kaip tik buvo virš jo miegamojo. Murė girdėjo, kaip aba- 
tas atidarė langą, ir tai jį labai suintrigavo. Jis pakėlė galvą nuo 
priegalvio, beviltiškai kovodamas su miegu ir norėdamas suži- 
noti, kiek laiko abatas stovės prie lango. Bet pagaliau miegas 
įveikė jį, ir Murė garsiai užknarkė taip ir nesulaukęs, kada ant- 
rąsyk tyliai sugirgždės lango skląstis. 

O ten, viršuje, nusiėmęs kepurę prie lango stovėjo abatas 
Foža ir žiūrėjo į nakties tamsą. Ilgai jis taip stovėjo, laimingas, 
kad pagaliau liko vienas, paskendęs mintyse, kurios teikė tiek 
niūrumo jo veidui. Jis jautė po savimi ramų miegą namų, kuriuo- 
se jis tik prieš keletą valandų rado sau prieglobstį; girdėjo ne- 
kaltą vaikų šnopavimą, ramų Martos kvėpavimą, garsų ir mono- 
tonišką Murė knarkimą. Jis stovėjo ištempęs savo tvirtą kovo- 
tojo kaklą, ir visa jo laikysena spinduliavo panieką; kilstelėjęs 
galvą, jis žvelgė į tolį, į miegantį miestą. Tamsia mase išsiskyrė 
medžiai prie suprefektūros; į visas puses išskleidusios savo plo- 
nas kreivas šakas, augo pono Rastualio kriaušės; o ten, dar to- 
liau, tvyrojo juoda naktis, nebūtis, iš kur nesklido joks garsas. 
Miestelis miegojo nekaltu kūdikio miegu. 

Abatas Foža, mesdamas paniekinamą iššūkį, į priekį ištiesė 
rankas, tarytum ketindamas apglėbti jomis visą Plasaną ir išsyk 
uždusinti prispaudęs prie savo galingos krūtinės. Jis tyliai 
pratarė: 

— O šitie kvailiai dar šaiposi man perėjus šįvakar jų miesto 
gatvėmis! 


III 


Kitą dieną Murė visą rytą praleido slapčiomis stebėdamas 
naujuosius savo gyventojus. Šis šnipinėjimas turėjo nuo šiol 


19 


užpildyti ilgas šventadienių valandas, kurias jis praleisdavo 
namuose bardamasis dėl niekų, dėliodamas netvarkingai nu- 
mestus daiktus ir nuolat kibdamas prie žmonos ir vaikų. Dabar 
jis rado užsiėmimą, pramogą, kuri turėjo paįvairinti jo mono- 
tonišką gyvenimą. Jo paties žodžiais tariant, jis nemėgo kuni- 
gų, todėl pirmasis dvasininkas, su kuriuo jam teko susidurti 
gyvenime, nepaprastai jį sudomino. Šis dvasininkas įnešė į Mu- 
rė namus paslaptingumo, kažkokios jaudinančios nežinomybės. 
Ir nors Murė buvo laisvamanis ir sakėsi esąs Voltero sekėjas, 
abato akivaizdoje jis jautėsi visiškai sumišęs, kiek Išsigandęs, 
bet kartu apimtas ir gyvo smalsumo. 

Trečiame aukšte vyravo mirtina tyla. Murė įdėmiai klausėsi 
stovėdamas ant laiptų ir netgi išdrįso užlipti į palėpę. Ir kai jis, 
lėtindamas žingsnius, atsargiai ėjo koridoriumi, išgirdo už du- 
rų batų šlepsėjimą, kuris jį nepaprastai sujaudino. Nieko dau- 
giau neišgirdęs, jis nusileido į sodą ir ėmė vaikštinėti pavėsin- 
ga kraštine alėja vis žvilgčiodamas į viršų ir stengdamasis įžiū- 
rėti, kas ten dedasi. Tačiau jam nepavyko įžiūrėti netgi abato 
šešėlio. Senė Foža, matyt, neturėdama užuolaidų, laikinai užden- 
gė langus paklodėmis. 

Valgant pusryčius, Murė atrodė labai nusiminęs. 

— Ar tik jie nenumirė ten, viršuje? — pratarė jis, atriekda- 
mas vaikams duonos.— Tu, Marta, negirdėjai ten jų vaikštant? 

— Ne, brangusis, aš nieko negirdėjau. 

Tuo metu Roza šūktelėjo iš virtuvės: 

— Bet juk jie seniai jau išėjo iš namų; ir jeigu visą kelią 
bėgo, tai galai žino, kur jie dabar. 

Murė pasišaukė virėją ir ėmė ją smulkiai klausinėti. 

— Jie išėjo, pone, motušė pirma, o tuoj jai iš paskos ir aba- 
tas. Aš net nebūčiau pastebėjusi, — taip tyliai jie praėjo, — jei- 
gu nebūtų šmėkštelėję ant virtuvės grindų jų šešėliai tuo laiku, 
kai jie rakino duris... Aš iškart išbėgau į lauką žiūrėti, bet jie 
taip pasileido bėgti, jog jų jau ir pėdos seniai ataušo. 

— Nuostabu... Bet kurgi aš buvau tuo metu? 

— Man regis, jog jūs tuo laiku vaikščiojote kažkur sode ir 
apžiūrinėjote vynuoges. 

Šie žodžiai galutinai sugadino Murė nuotaiką. Jis ėmė keikti 
dvasininkus: jie nuolat slapukauja, prirezga tokių intrigų, kad 
ir pats velnias neišpainiotų, jie dedasi tokie jau drovūs, kad prie 
žmonių ir nusiprausti gėdijasi. Pagaliau jis ėmė netgi gailėtis, 
kam išnuomojo butą abatui, kurio nė nepažįsta. 

— Ir tu kalta,— pasakė jis žmonai pakildamas nuo stalo. 

Marta lyg ir norėjo paprieštarauti, priminti jam vakarykštį 
jų pokalbį, bet, pakėlusi į vyrą akis, tik metė žvilgsnį į jį ir nieko 

nepasakė. Beje, Murė netgi nesiryžo išeiti niekur iš namų, kaip 
kad buvo įpratęs. Jis vaikščiojo pirmyn ir atgal, iš valgomojo 
į sodą, visur kaišiodamas nosį, pykdamas, kad viskas mėtosi 
kur pakliuvo, kad namuose netvarka; paskui ėmė barti Seržą 
su Oktavu už tai, kad jie visu pusvalandžiu anksčiau išskubėjo 
į koležą. 

— Ar šiandien tėtė niekur neis? — šnipštelėjo Dezirė mo- 
tinai į ausį.— Jei jis liks namie, tai be perstojo kibs prie mūsų. 

Marta liepė jai nutilti. Staiga Murė prašneko apie tai, kad 
jam šiandien reikią pabaigti tvarkyti vieną reikalą. Niekad jis 
neturi laisvos minutės, netgi negali dieną kitą atsipūsti, kai jam 
to norisi. Ir Murė išėjo smarkiai nusivylęs tuo, kad negali pasi- 
likti namie ir tarpais stebėti naujųjų savo gyventojų. 

Vakare grįžęs namo, jis negalėjo nuslėpti savo smalsumo. 

— Na, kaip abatas? — paklausė jis, net nespėjęs nusiimti 
skrybėlės. 

Marta sėdėjo savo įprastoje vietoje, terasoje, ir dirbo. 

— Abatas? — pakartojo ji, kiek nustebusi.— Ak, taip, aba- 
tas... Aš jo nemačiau; tikriausiai gerai įsikūrė. Roza sakė, kad 
jiems atvežė baldus. 

— Štai šito aš kaip tik ir bijojau! — sušuko Murė.— Reikė- 
jo man būti tuo metu namie. Juk baldai — tai garantija... Aš taip 
ir Maniau, kad tu ir piršto nepakrutinsi. Labai jau tu nesupratin- 
ga, mieloji... Roza! Roza! 

Ir kai Roza pasirodė, jis jos pasiteiravo: 

— Girdėjau, mūsų gyventojams atvežė baldus? 

— Taip, pone, nedideliame vežimėlyje. Tai buvo Bergaso, 
turgaus prekiautojo, vežimėlis, — aš jį pažinau. Ne per daugiau- 
sia jame buvo baldų, pasakysiu jums tiesiai. Senė Foža ėjo jam 
iš paskos. Kylant Baland gatve aukštyn, ji netgi padėjo vežikui 
jį stumti. 

— Jūs vis dėlto matėte baldusė Kas ten buvo? 

— Kaipgi! Aš atsistojau tarpduryje. Jie viską nešė pro ma- 
ne, ir senei, man rodos, ne itin tai patiko. Leiskit prisiminti... Iš 
pradžių įnešė geležinę lovą, paskui komodą, du stalus ir ketu- 
rias kėdes... Štai ir viskas... O ir baldai nenauji. Man regis, ir 
trisdešimties ekiu nekainuoja. 

— Reikėjo pasakyti poniai, kad mes negalime išnuomoti 
buto tokiomis sąlygomis... Tuojau pat eisiu pas abatą Buretą ir 
viską išsiaiškinsiu. | " 

Jis įpykęs jau rengėsi išeiti, kai Marta jį suturėjo sakydama: 

— Paklausyk, aš visai užmiršau... Jie sumokėjo už pusę metų 
į priekį. 

— Kaip! Sumokėjo?! — vos tverdamas pykčiu, sušuko Murė. 

— Taip, atėjo senė ir man padavė štai šitą. 

Ji pasirausė savo darbo stalelyje ir padavė vyrui septynias- 
dešimt penkis frankus monetomis po šimtą su, kruopščiai susuk- 
tus į laikraščio skiautę. Murė pusbalsiu suskaičiavo pinigus. 

— Na, jeigu jau sumokėjo, tesižinie... Ir vis dėlto jie keisti 
žmonės. Ne visi juk gali būti turtingi, ir tai suprantama, bet jeigu 
tu neturi nė grašio, tai visai nėra reikalo apsigaubti paslaptin- 
gumo skraiste. 

— Ir dar štai ką aš tau norėjau pasakyti, — toliau kalbėjo 
Marta, pamačiusi, kad jis nusiramino.— Senoji dama klausė, 
ar mes negalėtume paskolinti jiems dar kuriam laikui sudeda- 
mosios lovos; aš jai atsakiau, kad ji mums nereikalinga ir kad 
jie gali ja naudotis kiek tinkami. 

— Gerai padarei, reikia, kad jie nuolat jaustųsi esą mums 
skolingi... Aš tau jau sakiau, jog man tuose velnio kuniguose 
nepatinka tai, kad niekad nesuprasi, ką jie galvoja ir kuo užsi- 
ima. Nors tarp jų pasitaiko dažnai ir labai garbingų žmonių. 

Pinigai, matyt, jį kiek nuramino. Jis juokavo, klausinėjo 
Seržą iš „Misijų Kinijoje“, kurias jis kaip tik skaitė. Prie pietų 
stalo laikėsi taip, tarytum jam nė kiek nebūtų rūpėję trečio 
aukšto gyventojai. Bet kai Oktavas pasakė, jog matęš 'abatą Foža 
ateinantį iš vyskupijos, Murė nebeišlaikė: valgant desertą, jis 
atnaujino vakarykštį pokalbį. Bet paskui kiek susigėdo. Nepai- 
sant jo nerangumo, būdingo komersantui, atitrūkusiam nuo sa- 
vo reikalų, Murė buvo anaiptol nekvailas. Jis turėjo daug svei- 
ko proto ir pasižymėjo gebėjimu daryti teisingas išvadas; dėl 
šių savybių jis puikiai mokėjo atskirti tiesą nuo provincijos 
paskalų. 

— Iš esmės, — pareiškė jis, eidamas gulti, — negražu kišti 
nosį ne į savo reikalus... Abatas turi teisę daryti tai, kas jam pa- 
tinka. Man nusibodo kalbėti vien tik apie tuos žmones; nuo šiol 
aš nusiplaunu rankas. | 

Praėjo savaitė. Murė grįžo prie savo kasdieninio užsiėmimo; 
jis slankiojo po namus, ginčijosi su vaikais, vidudienį išeidavo 
kažkur su reikalais, apie kuriuos niekad nekalbėdavo, valgė ir 
miegojo kaip žmogus, kuriam gyvenimas — tai lygus ir tiesus 
kelias, be jokių sukrėtimų ir netikėtumų. Namai tarytum vėl 
apmirė. Marta ir vėl sėdėjo įprastoje vietoje, terasoje, prie sa- 
vo darbo stalelio. Šalia jos žaidė Dezirė. Berniukai kasdien 
tuo pačiu laiku pripildydavo namus triukšmo. Virėja Roza vis 
taip pat pyko ir visus barė; tuo tarpu sode ir valgomajame vieš- 
patavo ta pati svaiginanti tyla. 

— Aišku, nėra reikalo tau tai sakyti, — kartojo Murė savo 
žmonai, — bet tu ir pati dabar įsitikinai, jog klydai manydama, 

kad trečio aukšto išnuomojimas: sutrikdys mūsų gyvenimą. Mū- 
sų gyvenimas dabar pasidarė dar ramesnis; namai pasidarė dar 
jaukesni ir laimingesni. 

Retkarčiais jis pakeldavo akis į trečio aukšto langus, kuriuos 
jau kitą dieną po atvykimo senė Foža uždengė sunkiomis med- 
vilninėmis užuolaidomis. Nė viena šių užuolaidų. klostė neju- 
dėjo. Nuo jų dvelkė šventeiviškumu, tuo griežtu ir šaltu zakris- 
tijos dorumu. O už jų, rodos, viešpatavo tyla, nebyli vienuolyno 
rimtis. Retsykiais langai prasiverdavo, ir pro balkšvas užuolai- 
das matėsi šešėlis, krentantis ant aukštų lubų. Tačiau kad ir kaip 
Murė žiūrėjo, jam nė sykio nepavyko išvysti rankos, kuri ati- 
daro ir uždaro langus; jis netgi nėkart negirdėjo girgždant lan- 
go skląsčio. Nė menkiausias garsas, liudijantis žmonių buvimą 
ten, nesklido iš viršutinio aukšto. 

Praėjo savaitė, o Murė nėkart daugiau ir nematė abato Fo- 
ža. Žmogus, kuris, gyvendamas šalia jo, slėpėsi taip, kad šeimi- 
ninkui nepavykdavo pamatyti net jo šešėlio, ėmė pagaliau kelti 
jam nerimą. Nepaisant visų jo pastangų dėtis abejingam, Murė 
vėl ėmė klausinėti apie jį, domėtis juo. 

— Tu jo irgi nematai? — paklausė jis žmoną. 

— Man rodos, vakar jį mačiau grįžtant namo, bet nesu visiš- 
kai tikra... Motina jo irgi vaikšto juodai apsirengusi; galbūt tai 
buvo ji. 

O jam smalsiai klausinėjant, ji papasakojo viską, ką žinojo: 

— Roza tvirtina, jog jis kasdien kažkur išeina ir ilgai ne- 
grįžta... O jo motina — tiksli kaip laikrodis; kiekvieną dieną 
septintą valandą ryto ji išeina apsipirkti. Ir turi didžiulę, visuo- 
met uždengtą pintinę, kurioje turbūt parsineša visko: ir anglių, 
ir duonos, ir vyno, ir kitokių maisto atsargų, kadangi niekad 
nematyti, kad pas juos užeitų koks nors tiekėjas... Be kita ko, 
jie labai mandagūs. Roza sako, kad jie visuomet sveikinasi, kai 
ją pamato. Bet dažniausiai ji net negirdi, kai jie nulipa laiptais 
žemyn. 

— Galima įsivaizduoti, kas per jovalas ten viršuje! — pra- 
tarė Murė, kurio šie žmonos žodžiai nė kiek nenuramino. 

Vieną vakarą, kai Oktavas pasakė, jog matė, kaip abatas 
Foža įėjo į šv. Saturneno bažnyčią, Murė ėmė jį klausinėti, kaip 
abatas atrodė, kaip į jį žiūrėjo praeiviai, ko jis ėjo į tą bažnyčią. 

— Na ir smalsus gi jūs! — sušuko jaunuolis.— Galiu pasa- 
kyti tik viena, jog... nekaip jis išrodė saulėje su savo parudavu- 
sia sutana. Dar pastebėjau, jog jis stengėsi eiti arčiau namų, jų 
šešėlyje, kad jo sutana atrodytų juodesnė. Taip, išvaizda jo ne- 
kokia, kai sparčiai žengia nuleidęs galvą... Kažkokios dvi mer- 
giotės net juoktis pradėjo jam einant per aikštę. O jis tik pakė- 

lė galvą ir meiliai į jas pažiūrėjo,— juk taip, Seržai? 

Seržas savo ruožtu irgi papasakojo, kaip jis keliskart, eida- 
mas iš koležo namo, iš tolo sekė abatą Foža, grįžtantį iš šv. Sa- 
turneno bažnyčios. Abatas ėjo gatvėmis su niekuo nesišnekėda- 
mas, matyt, jis miestelyje neturėjo pažįstamų; jis tarytum gė- 
dijosi pašaipių jį lydėjusių šypsenų. 

— Vadinasi, mieste apie jį kalba? — pasiteiravo Murė, be 
galo susidomėjęs. 

— Nežinau,— atsakė Oktavas.— Manęs niekas apie jį ne- 
klausinėjo. 

— Kaipgi,— paprieštaravo Seržas,— apie jį kalba. Abato 
Bureto sūnėnas man pasakė, kad bažnyčia nesutiko jo išskėsto- 
mis rankomis, niekas nenori tokių dvasininkų, kuriuos atsiun- 
čia iš toli. Be to, jis atrodo toks nelaimingas... Laikui bėgant, kai 
pripras prie šio vargšelio, paliks jį visi ramybėje. Bet pirmiau- 
sia reikia, kad jį gerai pažinotų. 

Marta patarė berniukams nieko nekalbėti, jeigu pašaliniai 
jų klausinėtų ko nors apie abatą. 

— Et, tegu pasakoja, — sušuko Murė.— Nemanau, kad tai, 
ką mes apie jį žinome, galėtų jam pakenkti. 

Nuo šios akimirkos Murė, būdamas įsitikinęs savo elgesio 
teisingumu ir neturėdamas jokių piktų ketinimų, įpareigojo 
savo sūnus sekti abatą. Oktavas ir Seržas turėjo perduoti tėvui 
viską, kas buvo kalbama miestelyje apie jų gyventoją; jiems 
taip pat buvo liepta, pamačius abatą, sekti jį per atstumą. Tačiau 
šis žinių šaltinis greitai išseko. Slaptas nepasitenkinimas, kurį 
sukėlė naujo dvasininko iš svetimos vyskupijos pasirodymas, 
pamažu aprimo. Miestelio gyventojai, rodės, nusprendė atleis- 
ti šitam „vargšeliui“ už nudėvėtą sutaną, kurią apsivilkęs jis 
tyliai praeidavo skersgatvių šešėliais, išliko miestiečių širdyse 
tik gili panieka šiam žmogui. Antra vertus, abatas eidavo tiesiai 
į katedrą ir atgal, ir visados tomis pačiomis gatvėmis. Oktavas 
juokais sakydavo, jog jis kaskart perskaičiuoja grindinio ak- 
menis. 

Murė sumanė pasinaudoti ir Dezirė, kuri visą laiką būdavo 
namuose, paslaugomis. Vakarais jis išsivesdavo ją į sodo gilumą 
ir klausydamasis jos tauškėjimo apie tai, ką ji darė ir matė per 
visą dieną, stengdavosi užsiminti apie trečio aukšto gyventojus. 

— Paklausyk, — kartą Murė pasakė jai,— rytoj, kai langas 
bus atidarytas, įmesk pro jį savo sviedinuką ir pati nueik jo 
pasiimti. 

Kitą dieną Dezirė metė savo sviedinį į langą, bet, jai net nes- 
pėjus atbėgti iki priebučio, sviedinys, kažkieno nematomos ran- 
kos mestas atgal, pasišokinėdamas nukrito į terasą. Tėvas, ti- 

kėjęsis, jog mergaitės simpatingumas padės jam vėl užmegzti 
nutrūkusią po pirmojo vakaro draugystę, pradėjo nusivilti savo 
sumanymo sėkme; visi jo mėginimai, matyt, susidurdavo su 
griežtu abato nusistatymu nieko neįsileisti į savo kambarius. Bet 
tai tik dar labiau žadino Murė smalsumą. Jis net ėmė pakampėmis 
liežuvauti su virėja, o tai kėlė didžiulį nepasitenkinimą Martos, 
kuri jam papriekaištavo, jog jis neturi paprasčiausio orumo, 
tačiau jis tik užsiplieskė ir -ėmė išsisukinėti. Vis dėlto, jausdama- 
sis neteisus, nuo šiol apie savo naujuosius gyventojus su Roza 
kalbėdavo tik paslapčiomis. 

Vieną rytą Roza, davusi ženklą, pasišaukė jį į virtuvę. 

— Taigi, pone, — pasakė ji, uždarydama duris.— Jau visą va- 
landą aš stoviu čia ir laukiu jūsų išeinant iš savo kambario. 

— Tu dar ką nors sužinojai? 

— Tuoj jūs išgirsite... Vakar vakare aš daugiau kaip valandą 
kalbėjausi su sene Foža. 

Murė net suvirpėjo iš džiaugsmo. Jis prisėdo ant pintos vir- 
tuvės kėdės, tarp mazgočių ir vakarykščių lupenų. 

— Na kalbėk gi, kalbėk greičiau!.. — nekantravo jis. 

— Tai štai, — pradėjo Roza, — stoviu aš prie paradinių durų, 
linkiu labos nakties ponų Rastualių tarnaitei, kai staiga nuo vir- 
šaus nulipa senė Foža, nešina kibiru su pamazgomis, kurias ke- 
tino išlieti į nutekamąjį griovį. Ir, užuot neatsigręžusi iškart eitų 
atgal kaip paprastai, ji sustojo ir žiūri į mane. Tuomet aš, pama- 
niusi, kad ji nori paplepėti su manimi, pradėjau kalbą apie tai, 
kad oras geras, kad galima tikėtis neblogo vynuogių derliaus... 
„Taip, taip“, — tepasakė ji iš lėto ir taip abejingai, jog iš karto 
matyt, kad ji neturi savo žemės ir kad jai visa tai nė motais. Tas 
kibiras vis stovi pastatytas šalia, 0 ir ji pati, matau, nesirengia 
eiti; ji netgi atsirėmė į sieną, šalia manęs... 

— Tai ką gi pagaliau ji tau paporino? — smalsumo kankina- 
mas, nekantravo Murė. 

— Pats suprantate, nesu juk aš tokia kvailė, kad iš karto 
pulčiau klausinėti; ji būtų nuo manęs pabėgusi... Neišsiduodama 
aš ėmiau kalbėti apie šį bei tą, kas ją galėtų sudominti. O kaip 
tik tuo laiku pro šalį praėjo ir švento Saturneno bažnyčios kle- 
bonas, dorovingasis ponas Kompanas, ir aš jai papasakojau, kad 
jis labai serga ir, matyt, neilgai trauks ir kad nelengva bus rasti 
žmogų, kuris galėtų jį pakeisti katedroje... Ji, turiu pasakyti, 
iškart sukluso. Ji netgi pasiteiravo manes, kokia liga kankina 
poną Kompaną. Paskui, žodis po žodžio, aš įsišnekau su ja apie 
mūsų vyskupą, monsinjorą Ruslo. Ji pasakė, jog jis labai puikus 
žmogus. Ji net nežinojo, kiek jam metų. Aš pasakiau, kad jam 
šešiasdešimt metų, kad jo sveikata irgi nekokia ir kad jis leidžiasi 

šiek tiek vedžiojamas už nosies. Kalbama net, kad, regis, vyres- 
nysis vikaras abatas Fenilis tvarko visus vyskupijos reikalus... 
Senė, rodos, užkibo ant meškerės; ji tikriausiai būtų prastovėjusi 
su manimi gatvėje iki ryto... 

Murė nusiminęs skėstelėjo rankomis. 

— Iš viso tavo pasakojimo man aišku, — sušuko jis,— jog 
kalbėjai tik tu viena! Bet ką ji, ji ką sakė? 

— Palaukite, leiskit man baigti, — ramiai tesė Roza.— Aš 
prie viso šito ir lenkiau... Tam, kad ją prakalbinčiau, aš ėmiau 
pasakoti jai apie jūsų šeimą. Aš pasakiau, kad jūs esate Fransua 
Murė, kad jūs — buvęs pirklys ir dirbęs Marselyje ir kad per 
penkiolika metų, prekiaudamas vynais, brangiaisiais Provanso 
aliejais ir migdolais, sugebėjote susikrauti nemažus turtus. Dar 
pridėjau, kad jūs nusprendėt apsistoti ir gyventi iš savo rentos 
Plasane, kur taip pat gyvena ir jūsų Žmonos tėvai. Aš netgi pra- 
sitariau, kad ponia Murė — jūsų pusseserė, kad jums — keturias- 
dešimt metų, o jūsų Žmonai — trisdešimt septyneri, kad jūs abu 
labai gražiai sugyvenate ir nemėgstate be reikalo šlaistytis po 
Sovero bulvarą. Žodžiu, išdėjau viską, ką žinojau apie jus... Ji 
įdėmiai klausėsi manęs ir visą laiką iš lėto kartojo: „Taip, taip. 
Man nutilus, ji, linkčiodama galva, tarsi sakyte sakė, kad klausosi 
manęs, kad galiu toliau kalbėti... Šitaip mes kalbėjomės su ja kaip 
dvi geros draugės, atsirėmusios į sieną, kol visai sutemo. 

Murė pašoko įsiutęs: 

— Kaip,— suriko jis,— ir tai viskas?! Ji privertė jus plepėti 
visą valandą, 0 pati net burnos nepravėrė! 

— Ne, kai sutemo, ji pasakė: „Jau ir atšalo“, pasiėmė kibirą 
ir užlipo į viršų... 

— Bet juk jūs esate tikra kvaiša! Šita senė gali apvynioti 
aplink pirštą dešimtis tokių kaip jūs! Na ir juokiasi tikriausiai 
jie dabar, sužinoję apie mus viską, ką tiktai geidė sužinoti... 
Suprantate, Roza, jūs išties esate kvaiša! 

Senoji virėja nebuvo kantri. Ji piktai ėmė vaikščioti po vir- 
tuvę, nervingai stumdyti keptuves ir puodus, mėtyti šluotas kur 
pakliuvo. 

— Žinote ką, pone,— pravapėjo ji,— jeigu jūs atėjote į vir- 
tuvę tiktai tam, kad išbartumėt mane, tai iš tiesų to daryti ne- 
vertėjo. Galite išeiti... Aš stengiausi vien todėl, kad įtikčiau 
jums... Jeigu ponia Murė užtiktų mus čia, virtuvėje, kalbantis, 
man gerokai kliūtų nuo jos, ir ji būtų teisi, nes taip daryti juk 
nedera... Pagaliau aš juk negalėjau traukti senės už liežuvio. 
Aš pradėjau pokalbį taip, kaip ir dera žmonėms. Ėmiau kalbėtis 
su ja, papasakojau apie jūsų reikalus. Kuo aš dėta, kad ji nė 
žodžiu neužsiminė apie savuosius? Eikit pas ją pats ir pasitei- 

raukit jos pačios, jeigu jau jums taip rūpi. Galbūt, pone, jūs būsit 
protingesnis už mane... 

Ji pakėlė balsą. Murė pamanė, jog vis dėlto bus geriau, jeigu 
jis išeis, ir uždarė paskui save duris, kad neišgirstų žmona. Bet 
Roza iškart jas atidarė ir šūktelėjo į priebutį, jam įkandin: 

— Ašnusiplaunu rankas, tegu kas tik nori užsiima šiais šlyk- 
ščiais darbeliais, tiktai ne aš. 

Murė buvo priblokštas. Pralaimėjimas prieš Rozą paliko 
jam nemalonias nuosėdas. Iš pykčio jis ėmė pasakoti visiems, 
kad jo naujieji gyventojai — patys menkiausi žmonės, kokie 
tik gali būti. Pamažu jo pažįstami susidarė nuomonę, kuriai 
tuojau pritarė visas miestas, kad abatas Foža — dvasininkas 
be padėties, ne garbėtroška, stovintis nuošalyje nuo visų vysku- 
pijos intrigų, buvo kalbama, kad jis, gėdydamasis savo neturto, 
atlieka pačias žemiausias pareigas katedroje ir stengiasi kiek 
įmanoma likti šešėlyje, kur jis, sprendžiant iš visko, jaučiasi 
daug geriau. Neišaiškinta liko tik viena aplinkybė — kodėl jį iš 
Bezansono perkėlė į Plasaną. Mieste sklido įvairiausi gandai. 
Tačiau visi šitie spėliojimai buvo nepagrįsti. Pats Murė, ste- 
bėjęs savo gyventojus pramogos dėlei, vien tik kad stumtų laiką, 
tarytum žaisdamas kortomis ar rieduliais, ir tas ėmė pamiršti, 
kad su juo po vienu stogu gyvena tasai dvasininkas, kai staiga 
vienas netikėtas atsitikimas ir vėl sujaukė ramų jo gyvenimą. 

Vieną dieną, grįždamas namo, jis pamatė priešais abatą Foža, 
kylantį Baland gatve aukštyn. Murė sulėtino žingsnį. Dabar jis ga- 
lėjo jį gerai apžiūrėti. Nors dvasininkas gyveno jo namuose jau 
visą mėnesį, Mūrė pirmąkart pamatė jį dienos šviesoje. Jis tebe- 
vilkėjo ta pačia sena sutana. Žengė jis lėtai, laikydamas rankoje 
savo trikampę, vienplaukis, nors pūtė stiprus vėjas. Staigiai į 
kalną kylanti gatvė buvo tuščia; tebuvo matyti dvi eilės namų 
su nykiais fasadais ir aklinai užtrauktomis užuolaidomis. Murė, 
pagreitinęs žingsnį, ėmė pagaliau eiti ant pirštų galų, bijodamas, 
kad abatas jo nepastebėtų ir nedingtų iš akių. Bet tuo metu, kai 
jie abu prisiartino prie pono Rastualio namų, nuo Suprefektūros 
aikštės išsuko būrelis žmonių ir patraukė tiesiai prie šio pono 
namo. Norėdamas išvengti susitikimo su šiais ponais, abatas 
Foža kiek paėjėjo į šalį ir palaukė, ko! paskui juos užsivėrė durys. 
Paskui, staiga sustojęs, jis atsigręžė atgal ir susidūrė akis į akį 
su savo šeimininku. 

— Kaip gerai, kad jus sutikau, — pasakė jis su jam įprastu 
mandagumu.— Antraip man prireiktų jus trukdyti vakare... Aną 
dieną, kai lijo, mano kambaryje per lubas vietomis ėmė tekėti 
vanduo. Aš norėjau jums parodyti. 

Murė, stovėdamas priešais jį kaip įbestas, pramurmėjo, kad 

jis — jo paslaugoms. O kai jiedu grįžo namo, pasiteiravo, kuriuo 
metu jis galėtų užeiti pasižiūrėti lubų. 

— „Nors ir dabar, — atsakė abatas, — jeigu jūsų per daug nesu- 
trukdysiu. 

Sunkiai kvėpuodamas, Murė užlipo kartu su juo, tuo tarpu 
Roza, stovėdama ant virtuvės slenksčio, sustingusi iš nuostabos, 
žiūrėjo, kaip jie kopė į viršų laiptelis po laiptelio. 


IV 


Užlipęs į trečią aukštą, Murė jaudinosi ne mažiau už mokinu- 
puoselėto noro ūmus išsipildymas, viltis, jog dabar jis išvys kažką 
nepaprasta,— vien mintis apie tai jam gniaužė kvapą. Tuo tarpu 
abatas Foža, savo storais pirštais suėmęs raktą, be jokio garso 
įkišo jį į spyną. Durys atsidarė, tarytum ant aksomo vyrių. Aba- 
tas, kiek atsitraukęs, tylėdamas praleido Murė į vidų. 

Medvilninės užuolaidos, užkabintos ant abiejų langų, buvo 
tokios storos, jog į kambarį teprasiskverbė silpna šviesa — ta- 
rytum prieblanda aklinai užmūrytoje vienutėje. Kambarys buvo 
didelis, aukštomis lubomis ir nublukusiais, bet švariais geltonos 
spalvos sienų apmušalais. Murė atsargiai žengtelėjo kelis žings- 
nius žvilgančiu kaip veidrodis parketu, kurio besismelkiantį 
šaltį jis, rodos, juto po savo kojomis. Akies kampu jis spėjo 
pamatyti geležinę lovą be užtiesalo, ant kurios sudėtos paklodės 
ir antklodės buvo taip kruopščiai išlygintos, jog ji panėšėjo į 
kampe stovintį akmens molą. Komoda, riogsanti kitame kampe, 
mažytis stalelis viduryje kambario ir dvi kėdės po vieną ties 
abiem langais, — štai ir visas apstatymas. Nei staltiesės ant stalo, 
nei kokio daikto ant komodos, nei rūbų, kabančių ant sienų: 
plikas medis, plikas marmuras, plikos sienos. Tiktai virš komodos 
kabėjęs juodo medžio krucifiksas savo tamsiu kryžiumi trikdė 
pilką tuštumą. 

— Prašom čionai, pone, — pakvietė abatas.— Štai šitame kam- 
pe atsirado dėmė. 

Tačiau Murė neskubėjo. Jis vis apžiūrinėjo. Ir nors nepaste- 
bėjo nė vieno tų keistų daiktų, kuriuos miglotai buvo sukūrusi 
jo vaizduotė, vis dėlto jam, laisvamaniui, pasirodė, jog kambary- 
je tvyro kažkoks keistas kvapas. Jame atsiduoda kunigu, pamanė 
jis; jame atsiduoda žmogumi, kitokiu negu visi žmonės, žmogumi, 
kuris nepersivilks marškinių prieš tai neužpūtęs žvakės ir kuris 
nenumes kur pakliuvo savo apatinių kelnių ar skutimosi įrankių. 
Bet labiausiai jį suglumino tai, kad nei ant kėdžių, nei kampuose 

nesimėtė joks pamirštas daiktas, kuris būtų galėjęs tapti penu 
spėlionėms. Kambarys buvo toks pat kaip ir jo keistasis šeiminin- 
kas — nebylus, šaltas, tvarkingas, paslaptingas. Murė labai nu- 
stebino tai, kad, priešingai negu jis manė, kambaryje nebuvo 
jokių vargingumo žymių, netgi atvirkščiai, jį apėmė tas pats 
jausmas kaip ir tada, kai jis apsilankė prabangiais baldais ap- 
statytoje Marselio prefekto svetainėje. Didžiulis krucifiksas 
juodomis rankomis, kėdės pripildė visą kambarį. 

Murė pagaliau ryžosi žvilgtelėti į kampą, kurį jam norėjo 
parodyti abatas Foža. 

— Štai matote,— dėmė? — prabilo jis. — Ji kiek pradžiūvo 
nuo vakar dienos. 

Murė pasistiebė ant pirštų galų, prisimerkė, tačiau nieko 
negalėjo įžiūrėti. Ir tik kai dvasininkas praskleidė užuolaidas, 

— Nieko baisaus, — pratarė jis. 

— Žinoma. Bet aš pamaniau, jog vis dėlto reikia jums pranešti 
apie tai. Matyt, ėmė tekėti ties pačiu stogo kraštu. 

— Atrodo, jūs teisus, — ties pačiu stogo kraštu. 

Murė nutilo; jis apžiūrėjo kambarį, užlietą ryškios dienos 
šviesos. Dabar jis nebeatrodė toks iškilmingas, nors ir viešpatavo 
jame ta pati nebyli tyla. Išties, nė viena dulkelė nebylojo apie 
abato gyvenimą. 

— Kita vertus,— pasakė abatas,— galbūt mums pavyktų 
apžiūrėti stogo kraštą per langą... Luktelėkit. 

Jis atidarė langą. Tačiau Murė pareiškė nenorįs daugiau 
jo trukdyti, jog tai niekis, jog darbininkai patys ras tą plyšį. 

— Jūs nė kiek manęs netrukdote, patikėkite,— atsakė aba- 
tas, Maloniai jį įtikinėdamas.— Aš juk žinau, kad šeimininkai 
mėgsta patys viską patikrinti... Prašom viską gerai apžiūrėti... 
Namas juk jūsų. 

Tardamas paskutinius žodžius, jis netgi nusišypsojo, o tai 
retai atsitikdavo; kai Murė kartu su juo persisvėrė per palangę 
ir užvertę. galvas ėmė apžiūrinėti stogvamzdį, abatas leidosi 
į architektūrines smulkmenas, aiškindamas, kaip, jo nuomone, 
galėjo atsirasti plyšelis. 

— Matote, ko gero, čerpės bus mažumą nusmukusios, o gal 
net kur įtrūkusios; tačiau reikia manyti, jog vanduo teka per 
plyšį, atsiradusį išilgai karnizo ir einantį iki pat centrinės sienos. 

— (Gali būti, — sutiko Murė.— Prisipažinsiu jums, ponas aba- 
te, jog aš apie tai nelabai ką teišmanau. Ateis mūrininkas ir 
sutvarkys. 

Daugiau dvasininkas neužsiminė apie stogo taisymą. Jis ty- 
lėdamas stovėjo prie lango ir žiūrėjo į apačioje žaliuojantį sodą. 

Murė, atsirėmęs šalia jo į palangę, nedrįso iškart išeiti, nenorėjo 
jo įžeisti. O galutinai nuomininkas prikaustė jį prie vietos, kai, 
kiek patylėjęs, pratarė savo saldžiu balsu: 

— Jūs turite nuostabų sodą, pone. 

— Nieko nuostabaus. Toks kaip ir visi, — paprieštaravo Mu- 
rė.— Anksčiau čia augo keli gražūs medžiai, bet teko juos nu- 
kirsti, nes savo lapijos šešėliu jie trukdė augti kitai augmenijai. 
Nieko nepadarysi, reikia kartais pagalvoti ir apie naudą. Šio 
sklypo mums visiškai pakanka, čia užauga tiek daržovių, kad 
mums jų užtenka visiems metams. 

Abatas nusistebėjo, ėmė klausinėti smulkiau. Tai buvo vie- 
nas tų senų provincijos sodų su alėjomis ir viršuje susipynu- 
siomis medžių šakomis, kuriuos eilės buksmedžių dalija į keturis 
vienodus keturkampius. Viduryje nedidelis baseinas be vandens. 
Viename tų keturkampių buvo auginamos gėlės. Kituose trijuose, 
iš kraštų apsodintuose vaismedžiais, augo puikūs kopūstai ir 
nuostabios salotos. Alėjos, pabarstytos geltonu smėliu, buvo 
prižiūrimos miesčioniškai skrupulingai. 

— Tai tikras mažasis rojus, — pakartojo abatas Foža. 

— Bet daug yra ir nepatogumų,— vėl paprieštaravo Murė, 
maloniai glostomas pagyrimo žodžių, skirtų jo nuosavybei. 
— Jūs turbūt pastebėjot, kad mano sklypas yra nuokalnėje. 
Visi sodai čionai išsidėstę tarytum aukštais. Pono Rastualio so- 
das, pavyzdžiui, yra dar žemiau negų mano, 0 manasis — žemiau 
negu suprefektūros. Todėl dažnai lietaus vanduo pridaro mums 
daug žalos. Be to,— ir tai bene pats nemaloniausias dalykas, — 
suprefektūros žmonės mato viską, kas pas mane dedasi; ir būtent 
nuo tada, kai jie pastatė šitą terasą, iškilusią virš mano tvoros. 
Tiesa, užtai man gerai matyti, kas dedasi pas ponus Rastualius,— 
aišku, tai menkas nusiraminimas, kadangi man visiškai nerūpi 
svetimi reikalai. 

Dvasiškis, rodės, jo klausosi tik iš mandagumo, retsykiais 
linktelėdamas galvą, bet nieko neklausinėdamas. Jis akimis 
sekė šeimininko rankų mostus, kuriais šis norėjo geriau paaiš- 
kinti savo žodžius. 

— Ir dar yra viena negerovė,— tęsė Murė, rodydamas į 
skersgatvį palei sodo kraštą.— Štai matote tą siaurą gatvelė 
tarp dviejų aukštų storų akmeninių tvorų? Tai Ševijot akligatvis, 
atsimušantis į paradinius suprefektūros vartus. Kiekviena so- 
dyba čia išeina į šį akligatvį, kur vakarais paslaptingai vaikšto- 
ma pirmyn ir atgal... Aš turiu vaikų ir todėl užkaliau savo vartus 
dviem storomis vinimis. 

Jis mirktelėjo žiūrėdamas į abatą ir tikėdamasis, jog šis 
galbūt paklaus jį, kas tai per paslaptingosios vaikštynės. Tačiau 

abatas neskubėjo; jis abejingai dirstelėjo į Ševijot akligat- 
vį, paskui neskubėdamas nukreipė žvilgsnį į Murė sodą. Apa- 
čioje, terasos pakraštyje, sėdėjo Marta savo įprastinėje vie- 
toje ir atsiūlinėjo rankšluosčius. Išgirdusi balsus, ji ūmai pakėlė 
galvą ir didžiai nustebo, trečio aukšto lange išvydusi savo 
vyrą su abatu, paskui ir vėl xibo į darbą. Rodės, net visai pa- 
miršo juos. Tuo tarpu Murė, noro pasirodyti skatinamas, pakė- 
lė balsą ir džiūgavo galėdamas pasigirti, jog pagaliau pavyko 
prasiskverbti į patalpas, tokias neprieinamas jam iki šiol. Dva- 
sininkas retsykiais savo ramių akių žvilgsnį sulaikydavo ties 
šia moterimi, kurios tematė tik pakaušį ir storą juodų plaukų 
kasą. 

Stojo tyla. Abatas Foža, rodės, vis dar nesirengė nueiti nuo 
lango. Dabar tarytum apžiūrinėjo kaimynų sodo gėlyną. Pono 
Rastualio sodas buvo sutvarkytas anglišku stiliumi: mažytės alė- 
jos, mažytės vejos su mažytėmis gėlių salelėmis. Sodo gilumoje 
medžių paunksnėje buvo įrengta pavėsinė, kur stovėjo kaimiškas 
stalas ir kėdės. 

— Ponas Rastualis — labai turtingas žmogus, — vėl pradėjo 
kalbą Murė, pastebėjęs, jog abato žvilgsnis nukreiptas į tą pusę. 
— Šitas sodas, reikia manyti, atsieina jam didelius pinigus, 
vien tik kaskada ten, apačioje, tarp medžių, — jums jos iš čia 
nematyti, — kainavo ne mažiau kaip tris šimtus frankų. Be to, 
jokių daržovių, vien tiktai gėlės. Vienu metu moterys ėmė 
kalbėti, jog reikia iškirsti vaismedžius; tai būtų buvęs tikrų 
tikriausias nusikaltimas, — juk jų kriaušių medžiai tiesiog nuos- 
tabūs. Ką gi! Kiekvienas turi teisę elgtis su savo sodu kaip tinka- 
mas, jei tam turi lėšų! 

Abatas vis dar tylėjo. 

— Jūs, aišku, pažįstate poną Rastualį? — tęsė Murė, pasi- 
sukdamas į jį.-— Kiekvieną rytą nuo aštuonių iki devynių jis 
vaikštinėja po sodą. Toks storulis, mažo ūgio, plikas, be barzdos, 
o galva jo — apskrita kaip rutulys. Man rodos, jog rugpjūčio 
pradžioje jam suėjo šešiasdešimt metų. Štai jau beveik dvidešimt 
metų, kai jis yra mūsų miestelio teismo pirmininkas. Sako, kad 
jis — geraširdis žmogus. Aš pas jį nesilankau. „Laba diena, viso 
geriausio ',— štai ir viskas. 

Jis nuščiuvo pastėbėjęs, kaip keletas Žmonių nusileido iš 
kaimyninio namo priebučio ir pasuko pavėsinės link. 

— Ak, tiesa, — pasakė jis, nuleisdamas balsą, — juk šiandien 
antradienis... Pas Rastualius — kviestiniai pietūs. 

Abatas negalėjo susilaikyti nekrustelėjęs. Jis dar labiau 
išlindo pro langą, kad geriau matytų. Du dvasininkai, ėję šalia 
dviejų aukštų merginų, rodos, jį itin sudomino. 


31 


— Jūs pažįstate tuos ponus? — pasiteiravo Murė. 

Ir atsakydamas į neaiškų abato Foža mostą tęsė: 

— Jie ėjo Baland gatve, kai mudu su jumis susitikome: 
tasai aukštas, jaunas vyriškis, kuris eina tarp dviejų panelių Ras- 
tual,— tai abatas Siurenas, mūsų vyskupijos sekretorius. Sa- 
ko, jis labai malonus jaunuolis. Vasarą aš dažnai matau žai- 
džiant jį badmintoną su šitomis panelėmis... O tasai pagyvenęs, 
kuris eina iš paskos, — vienas iš mūsų vyresniųjų vikarų, aba- 
tas Fenilis. Jis taip pat ir seminarijos galva. Baisus Žmogus —- 
plokščias ir aštrus kaip barzda! Gaila, kad jis nėkart neatsi- 
suko: pamatytumėt jūs jo akis... Keista, kad jūs nepažįstate šitų 
ponų. 

— Aš retai išeinu iš namų, — atsakė abatas, — ir pas nieką 
nesisvečiuoju mieste. 

— Be reikalo! Jums turbūt neretai būna liūdna... Taip, ponas 
abate, reikia pripažinti vieną dalyką: jūs nesate smalsus. Kaip! 
Jau visas mėnuo jūs gyvenate čia ir net nežinote, kad antradie- 
niais pas Rastualius būna kviestiniai pietūs! Bet juk reikia tik 
žvilgtelėti pro jūsų langą, kad tai išsyk kristų į akis! 

Murė linksmai nusijuokė. Jis širdyje šaipėsi iš abato. Paskui 
"paslaptingu balsu kalbėjo toliau: 

— Matote tą aukštą senį, einantį su ponia Rastual? Štai tą 
liesą Žmogų su plačiakrašte skrybėle? Tai ponas de Burdė,.buvęs. 
Dromos prefektas. Jam prefektu padėjo tapti 1848 metų revoliu- 
cija. Kertu lažybų, kad jūs ir jo nepažįstat... O taikos teisėją 
poną Mafrą, štai tą žilą didelėmis išsprogusiomis akimis žmogų, 
kuris eina su ponu Rastualiu visiems iš paskos? Po velnių! Bet 
juk tai neatleistina! Jis yra švento Saturneno bažnyčios garbės 
kanauninkas... Tarp mūsų kalbant, sklinda gandai, jog jis per 
savo grubumą ir šykštumą nuvarė žmoną į kapus. 

Murė nutilo, pažvelgė abatui tiesiai į akis ir šiurkštesniu 
balsu pašaipiai pridėjo: | 

— Atleiskit man, ponas abate, bet aš nesu pernelyg dievobai- 
mingas. 

Abatas ir vėl ranka padarė nieko nesakantį mostą, kuris galė- 
jo reikšti ką tiktai nori, tačiau kurio nereikėjo paaiškinti smul- 
kiau. 

— Ne, aš nesu pernelyg dievobaimingas, — pašaipiai pakarto- 
jo Murė. — Kiekvienas turi būti laisvas savo įsitikinimais, tie- 
sa?.. Štai Rastualiai, tie — giliai tikintys. Jums tikriausiai teko 
matyti švento Saturneno bažnyčioje motiną kartu su dukterimis. 
Jos juk jūsų parapijietės... Vargšės merginos! Vyresniajai Anže- 
linai jau dvidešimt šešeri, o jaunesniajai Aurelijai netrukus su- 
kaks dvidešimt ketveri. Be to, dar ir negražios: veidai pageltę, 
paniurę. Visa bėda, kad pirmiausia reikia ištekinti vyresniąją. 

Žinoma, turėdamos tokį kraitį, jos susiras jaunikius... Nuo jų 
motinos, tos mažos storulės, kuri bidzena kaip avis, vargšas Ras- 
tualis gerokai prisikentėjo. 

Murė mirktelėjo kaire akimi, — jis visuomet taip darydavo, 
kai juokaudamas šiek tiek perlenkdavo lazdą. Abatas nuleido 
akis laukdamas, kada tasai vėl ims kalbėti. O kadangi Murė ir 
toliau tylėjo, jis vėl kilstelėjo akis ir ėmė stebėti, kaip kaimyni- 
niame sode toji draugija sėdosi po medžiais, už apvalaus stalo. 

— Jie dabar taip sėdės iki pietų ir mėgausis vėsa, — toliau 
kalbėjo Murė.— Kiekvieną antradienį tas pats... Tasai abatas 
Siurenas turi didelį pasisekimą. Girdite, kaip garsiai kvatoja su 
panele Aurelija?.. A, vyriausiasis vikaras mus pastebėjo! Ak, 
kokios jo akys!,. Aš jam ne itin patinku, nes kažkada susikirtau 
su vienu jo giminaičiu... Bet kurgi abatas Buretas? Man regis, 
jo nesimato. Keista. Jis nepraleidžia nė vieno antradienio. Ko 
gero, susirgo... Jį tikriausiai pažįstate. Koksai garbingas žmogus! 
Tikra Dievo karvytė. 

Tačiau abatas Foža nebesiklausė. Murė žvilgsnis kartais 
susitikdavo su abato Fenilio žvilgsniu. Nenusukdamas akių, jis 
labai ramiai atlaikydavo įdėmų vikaro žvilgsnį. Murė patogiau 
įsitaisė ant palangės, o jo akys, rodės, dar labiau išsiplėtė. 

— Štai ir jaunimėlis, — tęsė Murė, pastebėjęs prieinant prie 
pavėsinės tris jaunuolius.— Vyriausiasis iš jų — Rastualio sūnus; 
jį ką tik priėmė į advokatų korporaciją. Kiti du jaunuoliai — 
taikos teisėjo sūnūs, jie dar mokosi koleže... Bet kodėl gi mano 
padaužos dar negrįžo namo? 

Kaip tik tuo metu Oktavas su Seržu pasirodė terasoje. Atsi- 
rėmę į turėklus, jie erzino šalia motinos sėdėjusią Dezirė. Pas- 
tebėję tėvą trečiame aukšte, berniukai ėmė kalbėti tyliau, ir 
juokas jų nebabuvo toks garsus. 

— Štai ir visa mažoji mano šeimynėlė susirinko, — patenkin- 
tas pratarė Murė.— Mes į svečius nevaikštom, o ir pas save nieko 
nesikviečiam. Mūsų sodas — rojus, į kurį įėjimas pašaliniams 
užtvertas; manau, jog nė vienas velnias neišdrįstų ateiti sutrik- 
dyti mūsų ramybės. 

Tardamas šiuos žodžius, jis nusijuokė, kadangi širdies gilu- 
moje vis dar šaipėsi iš abato. O tasai iš lėto pažvelgė į savo šei- 
mininko žmoną ir vaikus, susibūrusius tiesiai po jo langu. Paskui 
žvilgsniu peršokęs į seną sodą, daržovių lysves, aptvertas didžiu- 
liais buksmedžiais, vėl įsistebeilijo į įmantrias pono Rastualio 
alėjas ir, tarsi norėdamas padaryti vietovės planą, savo žvilgsnį 
nusuko į suprefektūros sodą. Ten, pačiame viduryje, plytėjo 
didelė pieva, nuklota lengvai banguojančiu žolės kilimu; krūmai 
su amžinai žaliuojančia lapija ir didžiuliai tankiašakiai kaštonai 

darė šį žemės kampelį, suspaustą iš dviejų pusių tarp kaimyninių 
namų, panašų į parką. 

Tuo tarpu abatas Foža, įtempęs žvilgsnį, žiūrėjo po kašto- 
nais. Pagaliau jis neryžtingai pratarė: 

— Jie labai žaismingi, tie sodai... Ten, kairėje, taip pat vaikš- 
tinėja Žmonės. . | 

Murė pakėlė akis. 

— Kaip visuomet po pietų,— ramiai atsakė jis.— Tai Pe- 
kero de Solė, mūsų suprefekto, artimi draugai... Vasarą jie pa- 
prastai renkasi vakarais aplink baseiną, ten, kairėje, — jums jo 
nematyti... O štai ir ponas de Kondamenas grįžo! Matote, štai 
tas gražus seneliukas, taip gerai išsilaikęs ir tokia šviežia veido 
oda; tai mūsų vyriausiasis vandenų ir miškų žinybos inspekto- 
rius, tikras stipruolis, kurį visados galima sutikti raitą, su pirš- 
tinėmis ir aptemptomis kelnėmis. Šalia viso to, dar ir nepataiso- 
mas melagis! Jis nevietinis, neseniai vedė visai jaunutę moterį... 
Pagaliau tai ne mano reikalas, ačiū Dievui. 

Jis vėl nuleido galvą išgirdęs vaikišką Dezirė, žaidusios su 
Seržu, juoką. Tačiau abatas, kurio veidas įgavo rausvą atspalvį, 
vėl jį užklausė: 

— O štai tas storas ponas su baltu kaklaraiščiu, jis ir yra 
suprefektas? 

Šis klausimas labai pralinksmino Murė. 

— O ne,— juokdamasis atsakė jis.— Iškart matyti, jog jūs 
nepažįstate pono Pekero de Solė. Jam apie keturiasdešimt, ne 
daugiau. Jis — aukšto ūgio, gražus, elegantiškas. O šitas storulis 
— tai daktaras Porkjė, kuris gydo visą vietinę grietinėlę. Lai- 
mingas žmogus, patikėkite. Turi tik vieną bėdą — tai jo sūnus 
Gijomas... O matote štai tuos du, kurie sėdi ant suolelio nugaromis 
į mus? Tai Palokas, taikos teisėjas, su žmona. Tai pati gėdingiau-- 
sia šeima šiuose kraštuose. Nesuprasi, katras iš jų labiau atstu- 
miantis — vyras ar žmona. -Gerai dar, kad jie vaikų neturi. 

Ir Murė ėmė juoktis dar garsiau. Jis įsiaudrino, mosikavo 
rankomis, kumščiu daužė per palangę. 

— Kaip sau norite, — pratarė jis, rodydamas galva į Rastua- 
lių ir suprefektūros sodus, — bet aš negaliu nesijuokdamas žiū- 
rėti į šiuos du būrelius. Jūs neužsiimate politika, ponas abate, 
antraip aš jus gerokai prajuokinčiau... Įsivaizduokite, jog čia 
mane — teisingai ar ne — laiko respublikonu. Sakykim, su įvai- 
riais reikalais man dažnai tenka lankytis kaimuose, dėl to aš 
gerai sutariu su valstiečiais; šnekėjo, jog mane derėtų išrinkti 
miesto tarybos nariu, trumpai kalbant, mane čia visi žino... Taigi, 
pasigrožėkite dabar: dešinėje nuo manęs, pas Rastualius, renkasi 
visas teisėtumo žiedas, o kairėje, pas suprefektą,— Imperijos 

šulai. Argi tai nejuokinga, ką? Ir štai šis mano senas tylus so- 
delis, tasai tylus laimės kampelis, atsidūrė tarp dviejų priešiškų 
stovyklų. Aš visąlaik bijau, kad tik jie nesumanytų apsimė- 
tyti akmenimis per mano tvorą. Jūs juk suprantate, kad akmenys 
gali pakliūti ir į mano daržą. 

Šitie juokai galutinai pralinksmino Murė. Jis pasilenkė prie 
abato tarsi kūmutė, turinti dar daug ką papasakoti. 

— Matote, Plasanas — miestas, labai įdomus politiniu po- 
žiūriu. Valstybinis perversmas čia pavyko, nes Plasanas — iš 
esmės konservatorių miestas. Tačiau jame viešpatauja legiti- 
mistai“ ir orleaniečiai“', — taigi, jau kitą dieną po Imperijos 
paskelbimo jis sumanė diktuoti savo sąlygas. Bet kadangi niekas 
nepanoro su juo.tartis, jis įsižeidė ir perėjo į opoziciją. Taip, taip, 
ponas abate, į opoziciją. Pereitais metais mes išsirinkome de- 
putatą markizą de Lagrifulį, ir nors šis senas dvarininkas — ribo- 
to proto žmogus, jį išrinkdami, mes labai užrūstinom suprefektū- 
rą... Pažvelkit, štai ir pats ponas Pekeras de Solė, o su juo ir mūsų 
meras ponas Delangras. 

Abatas gyvai dirstelėjo į tą pusę. Suprefektas, tamsus bru- 
netas, šypsojosi iš po nudažytų ūsų, jis laikėsi nepriekaištingai, 
savo manieromis primindamas gražų karininką ar malonų diplo- 
matą. Meras, eidamas greta, kažką karštai jam aiškino mosikuo- 
damas rankomis. Mažas, keturkampių pečių ir suvytusiu veidu 
jis panėšėjo į juokdarį. Be abejo, jis buvo didelis tauškalius. 

— Ponas Pekeras de Solė vos neapsirgo iš pykčio,— tęsė 
Murė.— Jis buvo užtikrintas kandidato į vyriausybę rinkimais... 
Mane ši istorija gerokai pralinksmino. Rinkimų dienos vakarą 
suprefektūros sodas atrodė tamsus ir niūrus kaip kapinės, tuo 
tarpu pas Rastualius sode, po medžiais, degė žvakės, skambėjo 
juokas, sklido linksmi šūkčiojimai. Iš gatvės žiūrint, nieko 
įtartino, 0 už tvoros, savo sode, niekas nieko nesivaržo, kiekvie- 
nas linksminasi į valias... Taigi, kartais tenka būti stebėtinų 
dalykų liudytoju, keisčiausių dalykų pasyviu stebėtoju, tik aš 
nieko nepasakoju. 

Jis trumpam nutilo, tarytum neketindamas ko nors daugiau 
pasakoti; tačiau nesuvaldomas noras dar paplepėti nugalėjo. 


* Legitimistai — Prancūzijoje nuverstos Burbonų dinastijos šali- 
ninkų partija, atsiradusi po 1830 m. Liepos revoliucijos, kai į sostą atėjo 
Luji Pilypas. Tai buvo aristokratų ir aukštųjų dvasininkų opozicinė par- 
tija. — Vert. 

** Orleaniečiai — 19 a. Prancūzijos monarchistų grupuotė, po Na- 
poleono I pralaimėjimo (1815) rėmusi 1830 m. Luji Pilypo Orleaniečio 
kandidatūrą į karaliaus sostą. Iš esmės jie išreiškė aristokratijos in- 
teresus.— Vert. 

— Man įdomu,— tęsė jis,— ką dabar suprefektūra nuspręs. 
Niekada daugiau jų kandidatas nelaimės. Jie nepažįsta mūsų kraš- 
to, neturi didelės įtakos jam, o ir jėgos jų per silpnos. Mane už- 
tikrino, kad Pekeras de Solė būtų paskirtas prefektu, jeigu rin- 
kimai pavyktų. O dabar — šaukštai po pietų! Jis dar ilgai sėdės 
suprefekto kėdėj... Įdomu, ką jie sugalvos, kad galėtų nuversti 
markizą. Juk jie tikrai ką nors sugalvos ir vienaip ar kitaip pa- 
sistengs užkariauti Plasaną. 

Jis pakėlė akis į abatą,-į kurį jau kiek laiko nežiūrėjo. 
Tasai stovėjo visas įsitempęs, liepsnojančiomis akimis ir ati- 
džiai klausėsi. Tai pastebėjęs, Murė iškart nutilo. UŪmai pra- 
budo visas jo taikaus buržua atsargumas. Jis pajuto, jog per 
daug visko prikalbėjo, todėl supykęs pramurmėjo: 

— Pagaliau aš nieko dorai nežinau. Žmonės prikalba viso- 
kiausių nebūtų dalykų... Aš geidžiu tik vieno — kad netrukdytų 
man ramiai gyventi. 

Jis mielai būtų pasitraukęs nuo lango, tačiau neišdrįso to 
padaryti iškart po to, kai tiek visko prišnekėjo. Staiga jam šovė 
į galvą mintis, kad jeigu ir pasityčiojo kuris iš jųdviejų, tai, be 
abejo, ne jis. Abatas, toks pat ramus kaip visada, žvilgsniu šo- 
kinėjo nuo vieno sodo prie kito. Jis net nemėgino paraginti Murė 
tęsti pokalbį. O tasai, nekantriai laukes, kad kam nors iš namiš- 
kių kiltų palaiminga mintis pašaukti jį, su palengvėjimu atsi- 
duso, kai priebutyje pasirodė Roza. Ji pakėlė galvą ir sušuko: 

— Na, pone, ar rengiatės jūs šiandien pietauti?.. Jau ketvirtis 
valandos, kai sriuba ant stalo. 

— Gerai, Roza, einu, — atsiliepė Murė. 

Murė atsiprašė ir nuėjo nuo lango. Kambario šaltumas, apie 
kurį jis visai buvo pamiršęs stovėdamas prie lango, galutinai 
jį suglumino. Su savo rūsčiu juodu kryžiumi, kuris, rodės, viską 
girdėjo, kambarys priminė jam didžiulę klausyklą. Ir kai aba- 
tas Foža su juo atsisveikino tyliai nusilenkdamas, Murė ūmai 
pasidarė nepatogu, kad pokalbis taip staiga nutrūko; jis akimir- 
kai stabtelėjo ir pakėlęs akis į lubas paklausė: 

— Vadinasi, šitame kampe? 

— Kas taip? — sukluso abatas, be galo nustebęs. 

— Nagi toji dėmė, apie kurią jūs kalbėjote. 

Abatas neištvėrė nenusišypsojęs. Jis vėl ėmė rodyti Murė 
tą vietą, kurioje teka. 

— O, taip! Dabar aš puikiai matau, — pasakė tasai. — Nuspręs- 
ta. Rytoj pat aš atsiųsiu pas jus darbininkus. 

Pagaliau Murė išėjo. Nespėjus jam nueiti nuo laiptų aikš- 
telės, durys už jo nugaros tyliai užsivėrė. Tyla ant laiptų jį dar 
labiau dirgino. Jis leidosi žemyn bambėdamas po nosimi: 

— Velnio kunigas! Pats nieko neklausinėja, o tu jam viską 
išpliurpi! 


V 


Kitą dieną senoji Rugon, Martos motina, aplankė Murė šei- 
mą. Tai buvo tikrai didelis įvykis, kadangi santykiai tarp Mu- 
rė ir jo žmonos tėvų buvo nekokie, ypač nuo tada, kai meru buvo 
išrinktas markizas de Lagrifulis, prie kurio pergalės, Rugonų 
nuomone, prisidėjo ir Murė, turintis didelę įtaką kaimiečiams. 
Marta savo tėvus lankydavo viena. Jos motina, „toji juočkė 
Felisitė“, sulaukusi šešiasdešimt šešerių metų vis dar buvo to- 
kia pat liesa ir guvi tarsi jauna mergaitė. Ji nešiojo tik šilko 
suknias, puoštas daugybe raukinių, ir dievino geltoną bei rudą 
spalvas. 

Tą dieną, kai ji atėjo, valgomajame buvo tik Marta su Murė. 

— Pažiūrėk, — be galo nustebęs pratarė pastarasis, — tavo 
motina einal!.. Ko jai reikia iš mūsų? Dar ir mėnuo nepraėjo, kai 
ji pas mus lankėsi... Tikriausiai ir vėl rezga kokias nors pinkles. 

Rugonai, pas kuriuos jis dirbo pardavėju iki savo vestuvių, 
kai jų prekybos reikalai krautuvėlėje senajame kvartale ėmė 
blogėti, buvo jam amžino nepasitikėjimo pavyzdys. O jie jautė 
jam pagiežą, labiausiai niekindami jį kaip prekybininką, kuriam 
per trumpą laiką pavyko padaryti gerą biznį. Kai jų Žentas saky- 
davo, kad jis turtą įsigijo savo paties darbu, jie tik kramtė lūpas, 
puikiai suvokdami, jog jis juos kaltino įgijus turtus nešvariais 
būdais. Nepaisant to, kad Felisitė turėjo gražų namą Suprefektū- 
ros aikštėje, ji slapčia pavyduliavo mažo tylaus Murė namelio; ją 
kankino žvėriškas senos prekiautojos, kuri turtus susikrovė 
anaiptol ne iš smulkių santaupų, įgytų už prekystalio, pavydas. 

Felisitė pabučiavo Martą į kaktą, tarytum jai vis dar būtų 
buvę tik šešiolika; paskui ištiesė ranką žentui. Kaip visuomet 
jų pokalbyje buvo juntamas kandumas, pridengtas apsimestiniu 
meilumu. 

— Na ką, maištautojau? — kreipėsi ji į žentą šypsodamasi.— 
Žandarai dar nebuvo atėję jūsų ieškoti? 

— Kol kas ne,— atkirto jis, lygiai taip pat šypsodamasis.— 
Jie laukia jūsų vyro nurodymo. 

— Kaip gražiai pasakyta! — sušuko Felisitė, ir jos akys 
sužibo. 

Marta maldaujamu žvilgsniu dirstelėjo į savo vyrą, kuris 
iš tiesų peržengė ribas. Tačiau jis įsijautė ir varė toliau: 

— Iš tikrųjų, kodėl mes tokie nesupratingi ir priimam jus 
valgomajame. Nuolankiai prašau jus pereiti į svetainę. 

Tai buvo vienas iš jo įprastinių juokų. Priimdamas Felisitė 
savo namuose, jis šitaip paniekindavo jos įprotį pūstis. Veltui 
Marta prieštaravo sakydama, kad ir valgomajame gerai, — jis 
primygtinai prašė, jog ji ir jos motina pereitų kartu su juo į sve- 
tainę. Ten jis puolė atidarinėti langines, stumdyti fotelius. Sve- 
tainė, į kurią niekas neužeidavo ir kurios langai dažniausiai bū- 
davo uždaryti, buvo didžiulis negyvenamas kambarys, netvar- 
kingai prigrūstas baldų su baltais aptraukalais, pageltusiais nuo 
drėgmės, kuri skverbėsi čia iš sodo. | 

— Negaliu pakęsti, — sumurmėjo Murė, šluostydamas dulkes 
nuo nedidelės komodos, — kaip ta Roza viską apleido. 

Ir pasisukęs į uošvę, pratarė pašaipiu balsu: 

— Labai atsiprašome, kad priimame jus tokiame varganame 
namelyje... Ne kiekvienam juk lemta būti turtingam. 

Felisitė ėmė dusti. Ji įdėmiai pasižiūrėjo į Murė, tarytum 
ketindama pratrūkti, tačiau susivaldė ir lėtai nuleido akis; pas- 
kui, pakėlusi jas vėl, saldžiu balsu pragydo: 

— Aš tik ką buvau užėjusi pas ponią de Kondamen ir užsu- 
kau čia pasiteirauti, kaip jūs gyvenate, mano brangieji... Ar 
vaikai sveiki? Kaip jūs jaučiatės, mano mielasis Murė? 

— O, mes gyvenam kuo puikiausiai — atkirto jis, galuti- 
nai pritrenktas tokio perdėto uošvės meilumo. 

Tačiau senoji dama neleido jam tęsti pokalbio priešišku tonu. 
Ji ėmė klausinėti Martą įvairiausių smulkmenų, dėjosi nepap- 
rastai rūpestinga senele, priekaištavo savo žentui, kad tasai per 
retai išleidžia pas ją „berniukus ir mažylę“. Juk ji taip džiaugia- 
si juos matydama! 

— Beje,— pasakė ji lyg tarp kita ko,— jau spalis, ir aš, 
kaip ir kiekvienais metais, vėl noriu padaryti ketvirtadienius 
priėmimų diena... Tikiuosi, tu neatsisakysi, mano mieloji Mar- 
ta? O kaip jūs, Murė, ar neatsisakytumėte retsykiais mus ap- 
lankyti? Pakaks pagaliau jums širsti ant mūsų! 

Murė, kurį lipšnus uošvės tauškėjimas jau ėmė erzinti, ne- 
žinojo, ką ir atsakyti. Tokio kvietimo jis net nesitikėjo, dėl to, 
greitosiomis nesumesdamas nieko kandaus, pasitenkino tokiu 
atsakymu: 

— Jūs juk puikiai žinote, jog aš nėgaliu ateiti pas jus... Pas 
jus susirenka daugybė tokių asmenų, su kuriais aš nenorėčiau 
susitikti. Be to, aš visiškai nepageidauju kištis į politiką. 

— Bet juk jūs klystate! — paprieštaravo Felisitė.— Karto- 
jų, jūs labai klystate, Murė! Argi mano svetainė koks klubas? 
Aš visiškai nenorėčiau, kad taip būtų. Visi mieste žino, jog 

aš siekiu tik namų jaukumo. Jeigu ir kalbama mano namuose 
apie politiką, tai tik patyliukais, kur nors nuošaliame kampelyje, 
patikėkite! O ir man pačiai seniai jau įkyrėjusios kalbos apie 
politiką... Kodėl jums kilo tokia mintis? 

— Jūsų namuose lankosi visa toji suprefektūros šutvė,— 
rūsčiai suvapėjo Murė. 

— Suprefektūros  šutvė? — pakartojo  ji.— Suprefektūros 
šutvė... Taip, tai tiesa, šitie ponai lankosi pas mane. Tačiau pas- 
kutiniu metu ponas Pekeras de Solė ne per dažniausiai užeina; 
mano vyras išdrožė jam visą tiesą į akis dėl praėjusių rinkimų, 
prikišdamas tai, jog leidosi apmulkinamas. Juk visi jo drau- 
gai — padorūs žmonėš. Ponas Delangras ir ponas de Kondame- 
nas — labai malonūs. Šaunusis Palokas — tai tikras gėrio įsikū- 
nijimas; tikiuosi, jog jūs neturite nieko ir prieš daktarą Porkjė? 

Murė gūžtelėjo pečiais. 

—, Beje, — kalbėjo ji toliau pašaipiu balsu,— mano namuose 
lankosi ir pono Rastualio šutvė: didžiai gerbiamas ponas Mafras 
ir mūsų mokslingasis draugas ponas de Burdė, buvęs prefektas... 
Pats matote, kad mes nesame jau tokie nepakantūs, taigi mūsų 
namuose renkasi įvairių pažiūrų žmonės. Supraskite pagaliau, 
kad pas mus neužsuktų nė vienas žmogus, jeigu aš pasirinkčiau 
svečius, atstovaujančius tik vienai partijai. Mes gerbiame pro- 
tą, kad ir kur jis pasireikštų, mes siekiame suburti savo namuo- 
se vakarais visus žymiausius Plasano žmones... Mano salonas — 
neutrali dirva; gerai pagalvokite, Murė. Taip, būtent neutrali 
dirva, — tai pats tinkamiausias pavadinimas. 

Felisitė kalbėjo vis labiau užsidegdamas. Kaskart palie- 
tusi šią temą, ji vis labiau karščiavosi. Jos salonas buvo tikras 
jos pasididžiavimas; jos žodžiais tariant, ji norėjo būti jo šeimi- 
ninke ne kaip garsios partijos lyderė, bet kaip aukštuomenės 
dama. Tiesa, jos draugai tvirtino, kad šitaip ji paklūsta sutaiki- 
nimo taktikai, kurios ją įkalbėjo imtis jos sūnus Eženas, minis- 
tras. Jo pavedimu ji Plasane atstovavo Imperijos geraširdišku- 
mo ir lankstumo politikai. 

— Kaip sau norit,— tyliai prakošė Murė,— vis dėlto jūsų 
Mafras — patrakėlis, de Burdė — kvailys, o visi kiti — tikri 
niekšai. Štai ką aš manau apie juos... Tokia mano nuomonė... 
Ačiū už kvietimą, tačiau tai man tik sutrukdytų. Aš įpratęs anks- 
ti eiti gulti. Ir iš viso man labiausiai patinka sėdėti namie. 

Felisitė pakilo ir, pasisukusi nugara į Murė, pasakė dukteriai: 

— Tikiuosi, tu neatsisakysi, mieloji? 

— Be abejo,— atsakė Marta, stengdamasi kiek sušvelninti 
šiurkštų savo vyro atsisakymą. 

Senoji dama jau rengėsi išeiti, bet staiga persigalvojo pa- 

mačiusi sode Dezirė, kurią ji ūmai užsigeidė pabučiuoti. Ji ne- 
panorėjo, kad mergaitę pašauktų į vidų; ji pati išėjo į terasą, dar 
šlapią nuo lengvo rytinio lietaus. Čia ji apibėrė glamonėmis savo 
anūkę, kuri stovėjo priešais ją kiek išsigandusi, paskui, tary- 
tum atsitiktinai pakėlusi akis į viršų ir pastebėjusi užuolaidas 
trečiame aukšte, sušuko: 

— Kaip! Jūs turite nuomininką? Ak, taip, prisimenu, — ro- 
dos, kunigas. Girdėjau, girdėjau... O kas per žmogus tasai ku- 
nigas? 

Murė įdėmiai į ją pasižiūrėjo. Akimirksniu jam kilo įtarimas, 
ar tik nebus ji čia atėjusi vien dėl abato Foža. 

— Patikėkite manimi, nieko negaliu jums pasakyti... Galbūt 
jūs ką nors žinote apie jį? —pratarė jis, nenuleisdamas nuo jos 
akių. 

— Aš? — sušuko ji, didžiai nustebusi.— Bet juk aš niekad 
nesu jo mačiusi... Man tik žinoma, kad jis eina vikaro pareigas 
švento Saturneno bažnyčioje, tėvas Buretas man tai sakė... Pa- 
laukit, man kilo mintis, jog man derėtų pasikviesti jį į ketvir- 
tadienio vakarus. Juk pas mane lankosi ir kunigų seminarijos 
sekretorius, ir vyskupo sekretorius. 

Paskui, pasisukdama į Martą, pareiškė: 

— Žinai ką, kai pamatysi savo nuomininką, pamėgink jam 
užsiminti apie mano kvietimą ir sužinoti, kaip jis į tai Žiūri. 

— Bet juk mes jo beveik visai nematome,-— pasiskubino įsi- 
terpti Murė,— nebent tada, kai jis išeina iš namų arba grįžta; 
be to, jis niekad nesileidžia į jokias kalbas. Pagaliau tai ne mū- 
sų reikalas. 

Jis tebebuvo įsmeigęs į ją įtarų žvilgsnį. Be abejo, ji kur kas 
daugiau žinojo apie abatą Foža, tik slėpė. Felisitė net nesumir- 
ksėjo pajutusi tiriamą savo žento žvilgsnį. 

— Pagaliau man vis tiek, — atsakė ji, stebėtinai puikiai su- 
sitvardydama.— Jeigu jis sukalbamas žmogus, aš visuomet ra- 
siu progą jį pakviesti... Iki pasimatymo, mano mielieji! 

Ji jau buvo bekylanti į priebutį, kai ant priemenės slenksčio 
išdygo aukštas senis. Jis vilkėjo švarutėlaitėmis kelnėmis ir 
mėlynu gelumbės paltu, ant galvos buvo užsidėjęs kailinę ke- 
purę, užmaukšlintą ant akių, rankoje laikė šmaikštį. 

— A! Dėdulė Makaras! — sušuko Murė, mesdamas smalsų 
žvilgsnį į savo uošvę. 

Felisitė, didžiai nepatenkinta, skėstelėjo rankomis. Makaras 
buvo įsivėlęs į 1851 metų valstiečių sukilimą ir už tai nukentėjo. 
Tačiau savo netikro brolio Rugono dėka galėjo grįžti į Prancū- 
ziją. Nuo to laiko, kai grįžo iš Pjemonto, jis gyveno kaip pasi- 
turintis ir gerai aprūpintas buržua. Jis nusipirko, — tik neaišku, 

už kokias lėšas, — mažą namelį Tiuletės kaime, per tris mylias 
nuo Plasano. Pamažu įsikūrė, netgi vežimaitį su arkliu įsigijo, 
taigi jį dažnai galima buvo matyti važiuojantį keliu su pypke 
burnoj, besimėgaujantį saulės spinduliais ir šiepiantį dantis 
nelyginant prijaukintas vilkas. Rugonų priešai patyliukais kal- 
bėjo, kad abu broliai drauge užsiima kažkokiais juodais darbe- 
liais ir kad Pjeras Rugonas išlaiko Antuaną Makarą. 

— Sveikas gyvas, dėdule,— dar kartą pasisveikino Murė, 
pabrėždamas kiekvieną žodį. — Nusprendėte mus aplankyti? 

— O kaipgi,— nuoširdžiai atsakė Makaras.— Tu juk žinai, 
kad kiekvieną sykį, pravažiuodamas pro Plasaną... Ak, Felisitė, 
išties nesitikėjau jus čia sutikti! O aš atvykau pasimatyti su Ru- 
gonu, norėjau su juo pasišnekėti apie šį bei tą. 

— Jūs jį radote namie, ar ne? — paskubomis sunerimusi 
pertraukė jį Felisitė.— Puiku, puiku, Makarai. 

— Taip, aš jį radau namie, — toliau ramiai kalbėjo dėdulė.— 
Mes matėmės ir pasikalbėjome. Šaunus žmogus tasai Rugonas! 

Jis šyptelėjo ir, Felisitė iš nekantrumo trypčiojant vietoje, 
pratarė tęsiamai, kažkokiu keistu gergždžiančiu balsu, tarytum 
šaipydamasis iš visų: 

— Murė, brangusis, aš atvežiau tau du triušius, ten, pintinė- 
je, padaviau Rozai... Ir Rugonui atvežiau porą, — jūs juos rasite 
parėjusi, Felisitė, paskui man pasakysite, ar geri. Ak, tie šel- 
miai, turėtų būti riebūs!.. Aš juos nupenėjau jums... Na, ką pasa- 
kysite, mano brangieji? Man didžiausias malonumas dovanoti 
dovanas. 

Felisitė sėdėjo balta kaip drobė, sučiauptomis lūpomis, o 
Murė vis žvilgčiojo į ją ir pats sau vienas juokėsi. Jai labai knie- 
tėjo pakilti ir išeiti, tačiau bijojo, kad neišnarstytų jos po kau- 
lelį, jeigu ji išsidangins anksčiau už Makarą. 

— Ačiū, dėdule,— padėkojo Murė.— Praeitą sykį jūsų slyvos 
buvo išties puikios... Jūs neatsisakytumėt išgerti stiklinėlę? 

— Mielai išgerčiau. 

Kai Roza atnešė jam stiklinę vyno, jis atsirėmė į terasos tu- 
rėklą ir ėmė gerti iš lėto, pliaukšėdamas liežuviu, žiūrinėdamas 
vyną prieš šviesą. 

— Šis vynas — iš Sent Etropo krašto,— pramurmėjo jis.— 
Manęs neapgausi. Kraštą aš juk gerai pažįstu.— Ir krizenda- 
mas palingavo galvą. 

Staiga, nutaisęs balsą, Murė paklausė jį: 

— O Tiuletėje kaip einasi? 

Makaras pakėlė galvą, peržvelgė visus, paskui dar kartą 
pliaukštelėjęs liežuviu, dėdamas stiklinę prie savęs, ant akme- 
ninio turėklo, nerūpestingai atsakė: 

— Neblogai... Užvakar aš gavau žinią apie ją, ten viskas 
po senovei. 

Felisitė nusisuko; stojo tyla. Murė palietė pačią skaudžiau- 
sią vietą, užsimindamas apie Rugono ir Makaro motiną, kuri jau 
keleri metai iš eilės buvo uždaryta kaip beprotė Tiuletės beprot- 
namyje. Makaro dvarelis buvo čia pat netoliese, ir atrodė, jog 
Rugonas tyčia apgyvendino ten seną keistuolį, kad tasai prižiū- 
rėtų senutę. 

— Jau vėlu,— užbaigė Makaras pakildamas.— Turiu sus- 
pėti grįžti namo iki sutems... Murė, brangusis, lauksiu tavęs 
atvykstant šiomis dienomis. Tu juk žadėjai mane aplankyti. 

— Aplankysiu, būtinai aplankysiu, dėdule. 

— Ir ne tik tavęs, visų aš laukiu, visų, supranti? Man ten 
labai nuobodu vienam. Ir pavaišinsiu kaip pridera. 

Ir, pasisukdamas į Felisitė, pridėjo: 

— Perduokit Rugonui, kad aš laukiu ir jo, taip pat jūsų. Tai, 
kad netoliese yra senutė, neturėtų būti kliūtis jums atvykti; tai 
nesutrukdytų ir pasilinksminti... Aš jums sakau, kad jai ten nėra 
blogai, kad ją ten gerai prižiūri, — patikėkit manimi. Paragausit 
vynelio, kurio aš parsigabenau nuo Seilio kalvų, nors ir nestip- 
rus, tačiau kaip linksma nuo jo, patys įsitikinsite! 

Tai sakydamas, jis pasuko durų link. Felisitė ėjo jam iš pas- 
kos taip arti, kad, rodės, stumte stūmė jį per duris. Visi jį išlydėjo 
į lauką. Jis rišo savo arklio pavadžius nuo sutraukiamos langi- 
nės, kai grįžtantis namo abatas Foža tarsi niūrus šešėlis be garso 
pranėrė pro juos nežymiai nusilenkdamas. Felisitė greit apsi- 
gręžė palydėdama jį žvilgsniu iki pat laiptų, tačiau pamatyti jo 
veido nespėjo. Makaras, iš nuostabos netekęs. žado, tik palingavo 
galvą ir pratarė: 

— Tai ką, mano brangusis, tavo namuose dabar gyvena 
dvasininkas? O jo žvilgsnyje yra kažkas ypatinga, šito žmogaus. 
Saugokis: sutanos nieko gero neatneš! 

Jis įlipo į vežimą, atsisėdo ant pasostės ir tyliai švilpauda- 
mas paleido arklį lengva ristele Baland gatve žemyn. Jo sulenkta 
nugara ir kailinė kepurė dingo iš akių ties Taravel gatvės posū- 
kiu. Kai Murė atsisuko, jis išgirdo savo uošvę sakant Martai: 

—- Aš norėčiau, jog tu pati tai padarytum, tam, kad kvieti- 
mas jam nepasirodytų pernelyg iškilmingas. Jeigu tu rastum 
progą pasikalbėti su juo apie tai, aš labai džiaugčiausi, 

Ji ūmai nutilo pasijutusi užklupta. Pagaliau švelniai pabu- 
čiavusi Dezirė, išėjo, paskutinį kartą metusi žvilgsnį į kelią, 
norėdama įsitikinti, ar negrįžta jai iš paskos Makaras, kuris im- 
tų narstyti ją po siūlelį. 

— Tu puikiai žinai, jog aš tau griežtai draudžiu kištis į savo 

motinos reikalus, — pasakė Murė žmonai, kai jiedu įėjo į vidų.— 
Nuolat. ji užsiima tokiais dalykais, kuriuose sunku susigaudyti. 
Kuriam velniui prireikė jai dabar šito abato? Ne dėl gražių akių 
ji jį kviečiasi, matyt, turi kitokių slaptų ketinimų. Juk ne šiaip 
sau šitas abatas persikėlė iš Bezansono į Plasaną. Čia kažkas 
ne taip. 

Marta vėl ėmėsi amžino šeimos baltinių lopymo, atimančio 
iš jos ištisas dienas. Murė dar kurį laiką sukinėjosi aplink ją ir 
kalbėjo: 

— Jie mane juokina, tasai senis Makaras ir tavo motina. Na, 
„ir siaubingai neapkenčia jie vienas kito! Pastebėjai, kaip ji duso 
regėdama jį čia. Ji tarytum nuolat bijo, kad jis nepapasakotų 
apie ją tokių dalykų, kurių nedera žinoti kitiems. Bet tai jam 
nesutrukdytų, jis, man regis, daug ką galėtų paporinti apie ją... 
Tačiau manęs pas jį nė už ką nenutemptum. Aš daviau sau žodį 
nekišti nagų į šitą purvą... Teisus buvo mano tėvas, sakydamas, 
kad mano motinos giminė — visi šitie Rugonai, šitie Makarai — 
neverti net virvės, ant kurios juos reikėtų pakarti. Manyje irgi 
teka jų kraujas, kaip ir tavyje, — vadinasi, tau dėl mano žodžių 
įsižeisti nėra ko. O sakau aš tai todėl, kad tai tiesa. Dabar jie 
prasigyveno, tačiau tai nenuplovė nuo jų ankstesnio purvo. 
Atvirkščiai... 

Po šių žodžių jis išėjo pasivaikščioti po Sovero bulvarą, kur 
paprastai susitikdavo draugų, su kuriais galėjo pasikalbėti apie 
orą, apie derlių, apie vakarykščius įvykius. Prasidėjęs didysis 
migdolų tiekimas, kurio jis ėmėsi jau kitą dieną, privertė jį dau- 
giau kaip savaitę. lakstyti ten ir atgal, o per tai jis beveik visai 
užmiršo abatą Foža. Be to, abatas jau ėmė jam įkyrėti, jis buvo 
labai nešnekus ir didelis slapukas. Porą kartų Murė išvengė su- 
sitikimo su juo, baimindamasis, jog šis jo ieško tik tam, kad iki 
galo sužinotų istoriją apie suprefektūros ir Rastualio klikas. O 
kai Roza jam paporino, kad ponia Foža pati pirmoji ją ėmė kalbin- 
ti tikėdamasi, matyt, jog šitoji ką nors prasitars, jis pats sau 
prisiekė ir.burnos daugiau nepraverti. Nuo šiol jo laisvalaikį 
užpildė kitokios pramogos. Dabar, žiūrėdamas į trečio aukšto 
užuolaidas, taip gerai užtrauktas, jis pramurmėjo pats sau: 

— Slėpkis, slėpkis, mano mielas.. Žinau, kad stebi mane sto- 
vėdamas už užuolaidų, vis tiek nieko nepeši, jei tikiesi iš manęs 
sužinoti apie kaimynus! 

Mintis, kad abatas Foža slapta stebi jį, be galo pralinksmino 
Murė. Jis dėjo visas pastangas, kad tik nepakliūtų ant meškerės. 
Bet vieną vakarą grįždamas namo, jis pamatė per penkiasdešimt 
žingsnių nuo savęs abatą Buretą ir abatą Foža, stovinčius prie 
pono Rastualio namų durų. Murė pasislėpė už namo kertės. Abu 

dvasininkai ten jį pralaikė gerą ketvirtį valandos. Jiedu apie 
kažką gyvai šnekėjosi, išsiskirdavo ir vėl sueidavo. Murė pasi- 
girdo, kad abatas Buretas prašyte prašė abatą Foža užeiti kartu 
su juo pas teismo pirmininką. Foža atsiprašinėjo ir pagaliau 
ėmė primygtinai atsisakinėti. Buvo antradienis, kviestinių pie- 
tų diena pas Rastualius. Pagaliau Buretas užėjo pas poną Rastu- 
alį, o Foža savo nuolankia eisena patraukė namų link. Tai Murė 
apstulbino. Iš tikrųjų, kodėl gi abatas Foža nepanoro užeiti pas 
poną Rastualį“ Juk visa šv. Saturneno bažnyčios svita čia susi- 
rinkdavo: abatas Fenilis, abatas Siurenas ir kiti. Vargu ar Plasane 
būtų atsiradusi bent viena juodoji sutana, kuri nebūtų mėgavusis 
kaskados vėsa šiame sode. Naujojo vikaro atsisakymas išties 
buvo stulbinantis dalykas. 

Grįžęs namo, Murė greitai nuėjo į sodo gilumą, kad iš ten 
galėtų pasižiūrėti į trečio aukšto langus. Netrukus jis pastebė- 
jo, kaip antrame lange iš dešinės sujudėjo užuolaidos. Be abejo, 
už jų stovėjo abatas Foža ir stebėjo, kas dedasi pas poną Rastu- 
alį. Iš kelių užuolaidos truktelėjimų Murė suprato, kad jis taip 
pat žiūrėjo ir į suprefektūros pusę. 

Kitą dieną, trečiadienį, išeidamas iš namų, Murė iš Rozos 
sužinojo, kad jau gera valanda, kai abatas Buretas sėdi pas trečio 
aukšto gyventojus. Murė grįžo ir ėmė kažko raustis valgoma- 
jame. O kai Marta pasiteiravo, ko gi jis ten ieško, jis suirzęs 
pramykė apie kažkokį reikalingą popierių, be kurio jis negalįs 
išeiti. Jis užlipo į viršų norėdamas įsitikinti, ar nepaliko jo kur 
nors antrame aukšte. Gana ilgai pastovėjusį prie savo kambario 
durų jį pasiekė trečiame aukšte stumdomų kėdžių garsai. Lėtai 
nulipęs laiptais žemyn, jis stabtelėjo priemenėje, kad abatas 
Buretas spėtų jį prisivyti. 

— Kaip! Tai jūs, ponas abate? Koks malonus susitikimas!.. 
Jūs grįžtate į švento Saturneno bažnyčią? Puiku. Man kaip tik 
pakeliui, ir aš mielai jus palydėsiu, aikšu, jei jūs neprieštarausite. 

Abatas Buretas atsakė, kad jam labai malonu, ir jiedu pasu- 
ko Baland gatve aukštyn, Suprefektūros aikštės link. Abatas 
buvo geraširdis storulis naiviu veidu ir didelėmis mėlynomis 
vaiko akimis. Stipriai suveržta ant liemenės plati šilko juosta 
išryškino švelnų, žvilgantį jo pilvo apskritimą, ir žengė jis, sun- 
kiai keldamas kojas, atgal atlošęs galvą, mosikuodamas trum- 
putėmis rankomis. 

— Na ką,— pradėjo Murė, iškart sukdamas prie reikalo,— 
jūs buvote užėjęs pas brangųjį poną Foža... Aš noriu jums pa- 
dėkoti, kad suradote man nuomininką kokių reta. 

— Taigi, taigi, — pratarė kunigas,— tai išties garbingas 
žmogus. | 

— Kaipgi! Be to, labai ramus. Mes net nepastebime, kad 
mūsų namuose yra svetimas žmogus. O koks mandagus, koks 
išauklėtas, kad matytumėt... Girdėjau, kad jis nepaprastai švie- 
saus proto, kad mūsų vyskupijai — tai tikra dovana, tiesa? 

Murė staiga sustojo Suprefektūros aikštės viduryje ir įdė- 
miai pažvelgė į abatą Buretą. 

— Štai kaip? — nustebęs tepratarė šis. 

— Taip girdėjau... Mūsų vyskupas lyg ir deda į jį dideles 
viltis ateityje, o kol kas mūsų naujasis vikaras lieka šešėlyje, 
kad nesukeltų pavydo. 

Abatas Buretas vėl ėmė žengti apeidamas Ban gatvės kam- 
pą. Jis ramiai pasakė: | 

— Jūsų žodžiai mane stulbina... Foža — paprastas Žmoge- 
lis, netgi labai nuolankus. Bažnyčioje, pavyzdžiui, jis imasi įvai- 
rių menkų apeigų, kurias mes paprastai pavedam eiliniams 
dvasininkams. Tai šventas žmogus, tačiau neturintis gyvenimiš- 
kos patirties. Aš jo beveik nesutinku pas mūsų vyskupą. Nuo pat 
pirmos dienos tarp jo ir abato Fenilio nekokie santykiai. Aš jam 
paaiškinau, kad reikia pirmiausia užsitarnauti vyresniojo vika- 
ro palankumą, norint būti gerai priimtam pas vyskupą. Tačiau 
manęs jis nesuprato,— manding, jis labai vienpusiškas Žžmo- 
gus... Štai, pavyzdžiui, kad ir dažnas lankymas abato Kompano, 
vargšo mūsų parapijos klebono, kuris štai jau dvi savaitės, kai 
atgulė, ir kurio mes galime greitai netekti. Tai štai, taip dažnai jo 
lankymai visai nepridera, ir per juos jis patirs didžiulių nema- 
lonumų. Kompanas niekad nesutarė su Feniliu, reikia išties būti 
atvykėliu iš Bezansono, kad nieko nenutuoktum apie dalykus, 
kurie yra žinomi visoje vyskupijoje. 

Jis įsikarščiavo. Dabar jis sustojo priešais Murė ties Kan- 
kuen gatvės kampu. 

— Ne, mano mielasis, jus suklaidino. Foža nekaltas kaip 
ką tik gimęs kūdikis... Aš juk ne garbėtroška, tiesa? Ir vienas 
Dievas težino, kaip aš myliu Kompaną, šitą aukso žmogų! Ir vis 
dėlto aš aplankau jį tik slapta. Jis man pats sakė: „Buretai, neilgai 
man liko kentėti. Jeigu tu nori būti parapijos klebonu po mano 
mirties, stenkis, kad tave ne per dažniausiai matytų prie mano 
durų. Ateik vėlai vakare, pasibelsk triskart, ir mano sesuo tave 
įleis“. Dabar aš vis laukiu sutemų, suprantate... Neverta gadinti 
gyvenimo sau pačiam. Juk tiek daug sielvarto aplinkui! 

Jis susigraudino. Sudėjęs rankas ant pilvo, jis ėjo toliau 
sujaudintas naivaus egoizmo, vertusio jį verkšlenti, ir staiga 
pravapėjo: 

— Vargšelis Kompanas, vargšelis Kompanas... 

Murė atrodė suglumęs. Abatas Foža galutinai jam pasidarė 

mįslė. 

— Bet man pateikė gana tikslias Žinias,— pamėgino jis 
kalbėti iš naujo.— Sklido kalbos netgi apie jo paskyrimą eiti 
labai aukštas pareigas. 

— Bet juk tai netiesa, patikėkit manimi! — sušuko dvasinin- 
kas.— Foža — žmogus be ateities... Štai jums dar vienas faktas. 
Jums tikriausiai žinoma, kad antradieniais aš pietauju pas poną 
teismo pirmininką. Praeitą savaitę jis primygtinai manęs prašė 
atsivesti pas jį Foža, su kuriuo jis norėjo susipažinti ir, be abejo, 
susidaryti apie jį savo nuomone... Tačiau jūs niekad neatspėsit, 
kaip pasielgė Foža! Jis atsisakė kvietimo, mano brangusis Murė, 
griežtai atsisakė. Veltui aš jam įrodinėjau, kad dėl tokio jo el- 
gesio gyvenimas Plasane jam pasidarys nemielas, kad jis galu- 
tinai nuteiks prieš save Fenilį ir kad tai — didžiausia nepagarba 
pono Rastualio atžvilgiu, — jis užsispyrė ir nenorėjo nieko gir- 
dėti... Manding,— Dieve, atleisk man,— Foža supykęs prasitarė, 
kad jis nenori įsipareigoti priimdamas šį kvietimą pietums. 

Abatas Buretas prajuko. Jie priėjo šv. Saturneno bažnyčią; 
prie įėjimo į bažnyčią abatas trumpam sulaikė Murė. 

— Jis yra vaikas, didelis vaikas, — tęsė jis.— Kaip gali pie- 
tūs pas poną Rastualį jį sukompromituoti!.. Ir kai jūsų uošvė, 
maloningoji ponia Rugon vakar pavedė man perduoti Foža jos 
kvietimą, aš neslėpiau nuo jos, kad labai bijau gauti neigiamą 
atsakymą. 

Murė sukluso. 

— Mat kaip! Mano uošvė pavedė jums jį pakviesti? 

— Taip, vakar ji buvo užėjusi į zakristiją... Tam, kad suteik- 
čiau jai malonumą, aš pažadėjau užeiti šiandien pas tą keistuo- 
lį... Aš buvau tikras, kad jis atsisakys. 

— Ir jis atsisakė? 

— Ne. Mano didelei nuostabai, kvietimą jis priėmė. 

Murė pravėrė burną ir vėl ją užčiaupė. Dvasininkas, didžiai 
patenkintas, prisimerkė. 

— Reikia prisipažinti, kad veikiau labai sumaniai... Daugiau 
kaip valandą aš aiškinau Foža jūsų uošvės padėtį. Jis tik linga- 
vo galvą, negalėjo apsispręsti, kalbėjo apie savo polinkį į vie- 
natvę... Aš visiškai netekau jėgų, bet staiga prisiminiau vieną 
šios kilnios ponios patarimą. Ji prašė manęs ypač pabrėžti, kas tai 
per salonas, kuris, kaip kad visiems žinoma, miestelyje atsto- 
vauja neutraliai dirvai... Kaip man pasirodė, po šių žodžių aba- 
tas įveikė save ir sutiko. Jis tvirtai pažadėjo rytoj ateiti... Da- 
bar eisiu ir parašysiu keletą žodžių maloningajai poniai Rugon 
ir pranešiu jai apie mūsų pergalę. 

Jis dar kiek pastovėjo vapėdamas kažką sau po nosim ir var- 

tydamas savo didžiules mėlynas akis. 

— Ponas Rastualis, aišku, įsižeis, bet aš juk nekaltas... Iki 
pasimatymo, brangusis Murė, iki pasimatymo, perduokite linkė- 
jimų namiškiams. 

Ir jis įžengė į bažnyčią, dvivėrės durys, apmuštos veltiniu, 
tyliai užsidarė paskui jį. Murė pažiūrėjo į šitas duris ir.nežymiai 
truktelėjo pečiais. | 

— Dar vienas plepys,— burbtelėjo jis,— iš tos padermės 
žmonių, kurie ir žodžio įterpti jums neduoda, o patys tarškia be 
saiko... Vadinasi, rytoj Foža eis pas mūsų juočkę... Kaip nege- 
rai, kad susipykau su šituo kvailiu Rugonu! 

Visą likusią dienos dalį jis pralakstė su reikalais. O vakare, 
eidamas miegoti, jis lyg tarp kitko pasiteiravo Žmonos: 

— Tai kaip, ar eisi rytoj aplankyti savo motulės? 

— Ne,— atsakė Marta,— turiu daug darbo. Aš, ko gero, 
eisiu ten dar kitą ketvirtadienį. 

Jis daugiau nieko nesakė. Tik, prieš užpūsdamas žvakę, 
pratarė: | 

— Be reikalo sėdi visą laiką namie. Nueik gėiau rytoj pas 
savo motiną — gal kiek prasiblaškysi. O aš pabūsiu su vaikais. 

Marta nustebusi pažvelgė į jį. Paprastai jis neišleisdavo jos 
niekur, — ji nuolat jam buvo reikalinga,— ir bambėdavo, jeigu 
ji nors valandai išsprukdavo. 

— (Galiu nueiti, jeigu tu nori, — pasakė ji. 

Jis užpūtė žvakę ir, padėjęs galvą ant pagalvės, pratarė: 

— Na ir puiku. Tu mums papasakosi, kaip praėjo vakaras. 
Vaikams turėtų būti įdomu. 

Kitą dieną, apie devintą valandą vakaro, abatas Buretas užė- 
jo paimti abato Foža; jis pažadėjo pristatyti abatą, įvesti į Ru- 
gonų saloną. Radęs jį, visiškai pasirengusį eiti, stovintį didžiu- 
lio tuščio kambario viduryje ir besimaunantį juodas, ties pirštų 
galiukais pabalusias pirštines, abatas Buretas metė pašaipų 
žvilgsnį. 

— Argi jūs neturite kitos sutanos? — pasiteiravo jis. 

— Ne,— ramiai atsakė abatas Foža.— Šita, man regis, dar 
visai nebloga. 

— Be abejo, be abejo, — sumurmėjo senasis kunigas.— Lau- 
ke šąla. Jūs nieko neužsimesite ant pečių?.. Na ką gi, eime. 

Žemę kaustė pirmasis gruodas. Abatas Bwretas, įsisupęs į sa- 
vo šiltą vatinį šilko paltą, dusdamas vos spėjo bėgti abatui Fo- 
ža, kuris tebuvo apsivilkęs savo menkutę nudėvėtą sutaną, iš 

paskos. Jie sustojo ties Suprefektūros aikštės ir Ban gatvės 
kampu, prie balto akmenų namo, vieno gražiausių pastatų nau- 
jamiestyje, kurio kiekvienas aukštas buvo išpuoštas lipdybiniais 
ornamentais. Priebutyje juos pasitiko tarnas su mėlyna livrėja; 
jis nusišypsojo abatui Buretui, padėdamas jam nusivilkti vatinį 
paltą, ir, rodės, labai nustebo išvydęs kitą abatą, aukštą žaliūką, 
tarytum kirviu nutašytą, drįsusį išeiti į lauką be palto per tokį 
šaltį. Svetainė buvo antrame aukšte. 

Abatas Foža įėjo aukštai iškėlęs galvą, oriai ir nesivaržyda- 
mas. Tuo tarpu abatas Buretas, nors ir ateidavo kiekvieną ket- 
virtadienio vakarą pas Rugonus, visuomet labai jaudindavosi 
įeidamas, o ir dabar tam, kad aprimtų, pasislėpė gretimame 
kambaryje. Foža lėtai perėjo per svetainę norėdamas pasisvei- 
kinti su namų šeimininke, kuria jis palaikė damą, apsuptą kitų 
penkių ar šešių damų būrelio. Jam teko pačiam prisistatyti, ir 
jis tai padarė trimis žodžiais. Felisitė gyvai atsistojo. Skubiu 
žvilgsniu apmetusi jį nuo galvos iki kojų, įsisiurbė savo kiaunės 
akimis jam į veidą ir su šypsena lūpose kartojo: 

— Labai džiaugiuosi, ponas abate, išties labai džiaugiuosi... 

Dvasininko pasirodymas svetainėje sukėlė didžiausią aplin- 
kinių nuostabą. Viena jauna dama, kilstelėjusi galvą ir staiga 
išvydusi priešais save šią juodą figūrą, nejučia sudrebėjo iš iš- 
gąsčio. Įspūdis buvo nepalankus: abatas atrodė pernelyg dide- 
lis, pernelyg plačių pečių, pernelyg griežto veido ir didelių ran- 
kų. Ryškios lempų šviesos nutvieksta jo sutana atrodė tokia 
apgailėtina, jog damoms buvo netgi nemalonu regėti taip var- 
gingai apsirengusį abatą. Prisidengusios vėduoklėmis, jos ėmė 
šnibždėtis tarpusavyje, tyčia atgręždamos jam nugarą. Vyrai, 
nutaisę reikšmingas minas, apsikeitė žvilgsniais. 

Felisitė iškart pajuto šio priėmimo atšiaurumą. Atrodė, jog 
tai jai nelabai patiko. Stovėdama viduryje kambario, ji pakėlė 
balsą, kad svečiai girdėtų jos liaupses abatui Foža. 

— Mielasis mūsų Buretas,— saldžiu balseliu prabilo ji,— 
papasakojo man, kaip jam sunku buvo jus įkalbėti ateiti... Aš 
už tai ant jūsų pykstu. Jūs neturite teisės taip slapstytis nuo 
žmonių. “ : 

Dvasininkas, nieko neatsakęs, nusilenkė. Senoji dama juok“ 
damasi kalbėjo toliau, ypač pabrėždama kai kuriuos žodžius: 

— Aš jus pažįstu geriau, negu jūs manote, nepaisant to, kad 
jūs slepiate nuo mūsų savo dorybes. Man pasakojo apie jus; 
jūs — šventas žmogus, ir aš noriu pelnyti jūsų draugiškumą... 
Mes paskui apie tai pasikalbėsime, gerai? Juk dabar jūs esate 
mūsų. | 

Abatas Foža įdėmiai pažvelgė į ją, tarytum iš to, kaip ji vė- 

davosi su vėduokle, jis būtų atpažinęs ką nors masoniška. Jis 
atsakė nuleisdamas balsą: 

— Ponia, aš jūsų paslaugoms. 

— Toks bent yra mano didžiausias troškimas, — tęsė ji, dar 
garsiau juokdamasi.— Jūs pamatysit, kad mes čia linkime vi- 
siems tik gero... Tačiau leiskite — aš jus pristatysiu ponui 
Rugonui. 

Ji perėjo per visą svetainę, privertusi sukrusti kai kuriuos 
svečius, duoti kelią abatui Foža, ir apskritai rodė jam tokią di- 
delę pagarbą, jog galutinai nuteikė prieš jį visus susirinku- 
siuosius. 

Gretimame kambaryje stovėjo kortų stalai vistui. Ji žengė 
tiesiai prie savo vyro, kuris žaidė kortomis oriai, kaip diploma- 
tas, ir pasilenkė jam prie ausies. Jis nepatenkintas susiraukė, 
bet vos tik ji šnibžtelėjo jam kažką, jis gyvai atsistojo. 

— Džiaugiuosi, džiaugiuosi, — pravapėjo jis ir, atsiprašęs 
savo partnerių, nuėjo prie Foža paspausti jam rankos. Rugonas, 
tuomet gerokai įmitęs septyniasdešimtmetis seniokas bekrauju 
veidu, nuostabiai buvo įvaldęs milijonieriaus manieras. Plasane 
apskritai buvo kalbama, kad savo gražia žila galva ir savo ne- 
kalbumu jis panėšėjo į politinį veikėją. Pasikeitęs su dvasinin- 
ku keletu malonių žodžių, jis ir vėl atsisėdo už kortų stalo. Fe- 
lisitė vis tebesišypsodama grįžo į svetainę. 

Likęs vienas, abatas Foža, rodės, nė kiek nesumišo. Jis kiek 
pastovėjo, tarytum stebėdamas žaidžiančiuosius, bet iš tikrųjų 
jis apžiūrinėjo sienų apmušalus, kilimą, baldus. Tai buvo nedi- 
delis kambarys su medžio imitacijos sienomis ir trimis juodinto 
kriaušės medžio knygų spintomis, puoštomis vario bagetais ir 
užimančiomis tris tarpsienius. Tai kambariui teikė didingumo, 
ir priminė jis aukšto pareigūno kabinetą. Dvasininkas, kuris, 
be abejo, norėjo viską gerai apžiūrėti, vėl grįžo į didįjį kambarį. 
Svetainėje vyravo žalia spalva, ji dvelkė iškilmingumu, tačiau 
buvo perkrauta paauksinimų; čia buvo jaučiama ir ministerijos 
darbuotojo apartamentų didinga rimtis, sumišusi su didelio res- 
torano akį rėžiančia prabanga. Kitoje svetainės pusėje buvo kaž- 
kas panašaus į buduarą, kuriame Felisitė priiminėjo svečius 
dieną; šitas buduaras su šiaudų spalvos apmušalais ant sienų ir 
baldais, išsiuvinėtais violetiniais raštais, buvo taip užgrioz- 
dintas foteliais, minkštasuoliais, kanapomis, kad sunku ten buvo 
net praeiti. 

Abatas Foža atsisėdo kampe prie židinio, nuduodamas, kad 
nori pasišildyti kojas. Jis dabar nevaržomai galėjo stebėti pro 
plačiai atvertas duris didesnę dalį žaliosios svetainės. Malonus 
ponios Rugon priėmimas suglumino jį; jis sėdėjo prisimerkęs, 

stengdamasis mintyse rasti atsakymą į kai kuriuos jam iškilusius 
klausimus. Už nugaros pasigirdęs klegesys sugrąžino jį iš ap- 
mąstymų į tikrovę. Krėslas, kuriame jis sėdėjo, savo aukštu 
atlošu jį visiškai uždengė, ir Foža dar labiau prisimerkė. Jis 
sėdėjo tarytum užliūliuotas stiprios židinio kaitros ir klausėsi. 

— Kadaise man teko vieną kartą lankytis jų namuose, — tę- 
sė kažkas šiurkščiu balsu.— Tuomet jie gyveno priešais, kitoje 
Ban gatvės pusėje. Jūs tikriausiai tada gyvenote Paryžiuje, ka- 
dangi visi Plasane tais laikais žinojo geltonąją Rugonų svetainę: 
tokią vargingą, kad jos sienos buvo apklijuotos citrinos spalvos 
apmušalais po penkiolika su už ritinį, baldai, aptraukti Utrechto 
veliūru, išklibę foteliai... O dabar tik pažiūrėkit į šitą juočkę, 
apsirėdžiusią kaštono spalvos atlasais, įsitaisiusią ant minkšta- 
suolio. Tik pažiūrėkit, kaip ji tiesia ranką tam striukiui Delan- 
grui. Kaipgi! Ji nori, kad jis pabučiuotų jai rankelę. 

Kitas, kiek jaunesnis, balsas pašaipiai pratarė: 

— Atrodo, nemenkai jie prisiplėšė, kad sugeba laikyti tokį 
prabangų žaliąjį saloną, — juk tai pats gražiausias salonas visa- 
me miestelyje. 

— Šita moteris, — toliau kalbėjo pirmasis, — visados aistrin- 
gai mėgavosi priėmimais. Kai jie neturėjo nė su, ji gerdavo tik 
vandenį, kad galėtų vaka:e pavaišinti savo svečius limonadu. 
O! Aš juos pažįstu kaip savo penkis pirštus, šituos Rugonus; 
aš juos visą laiką stebėjau. Tai labai ryžtingi žmonės. Tam, kad 
patenkintų savo godulį, jie buvo pasirengę papjauti žmogų, su- 
tiktą kelyje. Valstybės perversmas padėjo jiems įgyvendinti 
savo valdžios svajones, kurios keturiasdešimt metų juos kan- 
kino. Na ir prisilaižė gi jie visokių gėrybių iki apsirijimo, kol 
skrandis ėmė nebevirškinti!.. Štai, pavyzdžiui, kad ir šitas namas, 
kuriame jie dabar gyvena: jis kadaise priklausė ponui Parotui, 
mokesčių rinkėjui, kuris žuvo kautynėse prie Sent Rūro per 
tūkstantis aštuoni šimtai penkiasdešimt pirmųjų metų sukilimą. 
Taip, jiems pasisekė, po velnių. Paklydėlė kulka išlaisvino juos 
nuo stovėjusio jiems skersai kelio žmogaus, po kurio mirties 
jiems atiteko viskas... Jei Felisitė būtų buvę pasiūlyta rinktis 
namą arba mokesčių rinkėjo pareigas, ji, žinoma, būtų pasirin- 
kusi namą. Dešimt metų ji nenuleido savo godžių akių nuo šio 
namo, aikštingai geidė jo nelyginant nėščia moteris, nei valgė, 
nei gėrė žiūrėdama į ištaigingas užuolaidas už veidrodinio šių 
langų stiklo. Tai buvo jos nuosavas Tiuilri, kaip kad sakė Pla- 
sano aštrialiežuviai po gruodžio antrosios perversmo. 

— Bet iš kur jie gavo pinigų šitam namui? 

— Tai, mano mielas, kol kas mįslė... Jų sūnus Eženas, tasai, 
Paryžiuje padaręs stulbinančią politinę karjerą,— iš pradžių 

deputatas, paskui ministras, dar vėliau slaptas patarėjas Tiuilri 
rūmuose, — be didelio vargo išrūpino ir mokesčių rinkėjo pa- 
reigas, ir kryžiaus ordiną savo tėvui, kuris čia visiems iškrėtė 
pokštą. O už namą, man regis, buvo sumokėta sudarius kažkokį 
sandėrį. Galimas daiktas, kad pasiskolino iš kokio nors banki- 
ninko. Šiaip ar taip, šiandieną jie — turtuoliai, sukčiai paskuti- 
niai, nuolat besistengią atsigriebti už sugaištą laiką. Manding, 
jų sūnus iki šiol su jais susirašinėja, nes kol kas jie dar nepadarė 
nė vienos kvailystės. 

Balsas nutilo ir tuoj pat vėl pasigirdo pro vos suvaldomą 
juoką: 

— Kaip sau norit, bet mane tiesiog juokas ima matant, kaip 
ji vaidina hercogienę, ta prakeiktoji tarškalė Felisitė!.. Aš vis 
prisimenu jos geltonąją svetainę su nušiurusiu kilimu, apskre- 
tusiomis konsolėmis ir mažyte musių nutupėta muslino liustra... 
Štai ji dabar sveikinasi su panelėmis Rastual. Tik pažiūrėkite, 
kaip žaismingai ji mėto savo suknelės šleifą... Šita senė, mano 
mielas, kada nors pūsdamasi sprogs savo žaliosios svetainės 
viduryje. 

Abatas Foža suktelėjo galvą, norėdamas matyti, kas dedasi 
didžiojoje svetainėje. Jis ten išvydo ponią Rugon, išties žavin- 
gą, apsuptą būrelio svečių: atrodė, jog ji net ūgtelėjo ant savo 
trumpučių kojyčių, o nuo jos triumfuojančios karalienės žvilgs- 
nio linko aplinkinių nugaros. Retsykiais, iki alpulio svaigdama, 
ji tankiai sumirksėdavo blakstienomis, tarytum apakinta auk- 
sinės šviesos, srūvančios nuo lubų, kurią kiek slopino tamsūs 
sienų apmušalai. 

— O štai ir jūsų tėvas, — pratarė tasai šiurkštesnis balsas, — 
mūsų visų mylimas daktaras... Keista, kad jis nieko jums nepa- 
pasakojo. Jis žino kur kas daugiau už mane. 

— Et, mano tėvas vis bijo, kad aš jo nesukompromituočiau,— 
linksmai atsiliepė kitas balsas.— Žinote, jis atsisakė mano pas- 
laugų pareikšdamas, kad per mane jis gali netekti savo klientų.. 
Atleiskite man, aš čia matau atėjusius pono Mafro sūnus, eisiu 
paspausti jiems rankų. 

Pasigirdo stumdomų kėdžių garsai, ir abatas Foža pamatė, 
kaip aukštaūgis jaunuolis jau pavargusiu veidu nuėjo per mažąjį 
kambarį. Jo pašnekovas, kuris su tokiu pasigardžiavimu narstė 
Rugonus po kaulelį, taip pat atsistojo. Jis pažėrė keletą kom- 
plimentų pro jį praėjusiai damai, toji juokėsi jį vadindama „bran- 
giuoju ponu de Kondamenu“. Čia abatas atpažino šaunųjį šešias- 
dešimtmetį senioką, kurį jam buvo rodęs Murė suprefektūros 
sode. Ponas de Kondamenas atsisėdo kitoje židinio pusėje. Jis 
be galo nustebo pamatęs abatą Foža, kurį aukšta krėslo atkaltė 

visiškai slėpė nuo jo; bet ponas de Kondamenas dėl to.nė kiek 
nesutriko, tik su pasitikėjimu, būdingu aukštuomenės žmogui, 
tarstelėjo: 

— Ponas abate, man regis, mes netyčia atlikome išpažintį... 
Tikriausiai tai didžiulė nuodėmė — piktai kalbėti apie savo ar- 
timą, ar ne? Laimei, jūs buvote čia pat ir dabar galėsite atleisti 
mums šią nuodėme. 

Nors abatas gebėjo valdyti savo veido raumenis, vis dėlto 
kiek raustelėjo. Jis puikiai suprato pono de Kondameno užuo- 
miną: esą jis slėpėsi norėdamas juos išgirsti. Ponas de Konda- 
menas vis dėlto nebuvo iš tų žmonių, kurie negali pakęsti smal- 
suolių. Atvirkščiai, jį tiesiog sužavėjo, kad nuo šiol jis ir abatas 
pasidarė bendrininkai. O tai leido jam nevaržomai kalbėti apie 
ką tik nori ir visą vakarą pasakoti skandalingas istorijas apie 
čia susirinkusius asmenis. Tai buvo vienas mėgstamiausių jo 
užsiėmimų. Šitas abatas, neseniai atvykęs į Plasaną, pasirodė 
esąs puikus klausytojas, juo labiau kad jo veidas ponui de Kon- 
damenui priminė veidą menko niekšelio, sugebančio klausytis 
ko tik nori net nemirktelėjus; o ir sutana jo buvo pernelyg nu- 
dėvėta, kad atvira kalba su juo galėtų turėti kokių nors nepa- 
geidautinų padarinių. 

Nepraėjo nė ketvirtis valandos, ir ponas de Kondamenas 
jautėsi kuo puikiausiai. Jis mandagiai, kaip tikras aukštuome-- 
nės žmogus, aiškino abatui Foža Plasano gyvenimo užkulisius. 

— Jūs čia svetimas tarp mūsų, ponas abate,— kalbėjo jis,— 
ir aš džiaugčiausi, jeigu galėčiau jums kuo nors būti naudingas. 
Plasanas — mažas miestelis, bet pagaliau imi ir pripranti prie 
šio užkampio. Aš pats esu kilęs iš Dižono apylinkių. Ir kai mane 
paskyrė čia vandenų ir miškų žinybos inspektoriumi, aš visa 
širdimi neapkenčiau šito krašto ir miriau čia iš nuobodulio. Tai 
buvo Imperijos išvakarėse. Turiu pasakyti, kad po tūkstantis 
aštuoni šimtai penkiasdešimt pirmųjų metų provincijoje pasi- 
darė ne itin linksma gyventi. Šiame departamente gyventojai 
kaip epušės lapai drebėjo iš baimės. Pamatę žandarą, jie gatavi 
buvo prasmegti skradžiai į žemę... Bet pamažu viskas aprimo, 
ir Žmonės gyvena kaip gyvenę; garbės žodis, apsipratau čia ir 
aš. Ilgai neužsisėdžiu namie, daug jodinėju, užmezgiau šiokių 
tokių pažinčių. 

Jis kiek nuleido balsą ir paslaptingai kalbėjo toliau: 

— Jeigu jūs manimi tikit, ponas abate, tai patariu būti at- 
sargiam. Jūs net negalite įsivaizduoti, į kokią keblią padėtį aš 
vos nepakliuvau... Plasanas yra suskirstytas į tris visiškai skir- 
tingus kvartalus: senasis kvartalas, kur žmonėms reikalinga tik 
jūsų paguoda ir išmalda; švento Marko kvartalas, kuriame ap- 

sigyvenusi vietos diduomenė — tikras lizdas pavydo ir pagie- 
žos, kurių išvengti tiesiog neįmanoma; ir naujamiestis, kuris dar 
tik statomas aplink suprefektūrą, tai — vienintelis pakenčiamas, 
padorus kvartalas... Aš padariau didžiulę kvailystę įsikurdamas 
švento Marko kvartale, kadangi maniau, jog to reikalauja ma- 
no padėtis visuomenėje. Ir ką gi aš ten radau? Vien senas naš- 
les, išdžiūvusias kaip kartis, ir sukriošusius markizus, iš kurių 
jau pelenai byra. Ir visi jie su ašaromis akyse mini praėjusius 
laikus. Nei susirinkimų, nei jokių iškilmių, tarytum koks neby- 
lus sąmokslas prieš taikų ir laimingą pasaulį, kuriame mes gy- 
venam... Aš vos pats savęs nesukompromitavau, garbės žodis. 
Pekeras pasijuokė iš manęs... Ponas Pekeras de Solė, mūsų su- 
prefektas — jūs jį tikriausiai pažįstate? Tuomet aš persikėliau 
arčiau Sovero bulvaro ir išsinuomojau vietą ten, aikštėje. Ma- 
tote, Plasane nėra liaudies, o bajorija — nepaprastai surambė- 
jusi. Tik vienas kitas prasimušėlis dar pusė bėdos: tai išties 
puikūs žmonės, kurie vienaip ar kitaip stengiasi įsiteikti įtakin- 
giems asmenims. Taigi, mūsų valdininkija klesti. Gyvename mes 
kas sau, kiekvienas atskirai, nė kiek nesukdami sau galvos dėl 
kitų — tarytum būtumėm išsiskleidę palapines užkariautoje 
priešo žemėje. 

Jis nusijuokė patenkintas savimi ir dar labiau išsidrėbė krės- 
"le, prikišdamas padus arčiau ugnies; paskui paėmė nuo padėk- 
lo, kurį laikė pro šalį einantis liokajus, taurę punšo ir ėmė pa- 
mažu gurkšnoti, be perstojo dėbčiodamas į abatą Foža. Šis paju- 
to, kad iš mandagumo reikia ką nors atsakyti. 

— Šitie namai atrodo labai jaukūs, — tarstelėjo jis, kiek grįž- 
telėdamas į žaliosios svetainės pusę, iš kur sklido vis gyvesni 
balsai. | 

— Taigi, taigi, — atsiliepė ponas de Kondamenas, gurkšno- 
damas punšą mažais gurkšneliais.— Būdamas pas Rugonus, už- 
miršti Paryžių. Tiesiog sunku patikėti, kad esi Plasane. Tai vie- 
nintelis salonas, kuriame gali prasiblaškyti, kadangi čia susi- 
renka pačių įvairiausių įsitikinimų žmonės... Tiesa, pas Pekerą 
taip pat kai kada galima visai neblogai praleisti vakarą... Reikia 
manyti, kad Rugonams šie priėmimai nepigiai atsieina, juo la- 
biau kad jie negauna jokios kompensacijos už tai, kaip kad gau- 
na Pekeras;. užtat jie turi-kai ką geriau: jų žinioje — mokesčių 
mokėtojų kišenės. 

Toks pamokslavimas jam pasirodė gana vykęs. Padėjęs ant 
židinio tuščią taurę, kurią laikė rankoje, jis pasislinko arčiau 
abato ir kalbėjo toliau: 

— O visų įdomiausia čia — tai komedijos, kurias nuolat 
vaidina vieni kitiems. Jeigu jūs žinotumėt veikėjus... Matote 

ponią Rastual, štai tą damą, iš pažiūros kokių keturiasdešimt 
penkerių metų amžiaus moterį, panašią į bliaunančią avį, kuri 
sėdi tarp savo dviejų dukterų“... Tai štai, pastebėjote, kaip ji 
sumirksėjo, kai priešais ją atsisėdo ponas Delangras — štai anas 
ponas, primenantis juokdarį, ten, iš kairėsė.. Jie jau daug metų, 
kai susidėję. Žmonės kalba, kad netgi viena tų panelių yra jo 
duktė, tik neaišku — katra... Įdomiausia šioje istorijoje tai, kad 
kaip tik tuo metu ir pats Delangras susipyko su savo žmona. 
Sklinda gandai, esą jo duktė už tai, kad išvydo pasaulį, turi būti 
dėkinga vienam dailininkui, kurį Plasane visi pažįsta. 

Abatas Foža manė, jog, girdint visas šias paslaptis, yra būti- 
na suteikti savo veidui rimtumą; jis užsimerkė, ir atrodė, jog 
visai nesiklauso. Ponas de Kondamenas šnekėjo toliau, tarytum 
teisindamasis: 

— Jeigu aš ir leidžiu sau taip kalbėti apie Delangrą, tai vien 
todėl, kad jį gerai pažįstu. Jis nepaprastai apsukrus, tas velnio 
išpera! Man regis, jo tėvas buvo mūrininkas. Prieš penkiolika 
metų jis imdavosi tokių smulkių bylų, kuriose ginti atsisakyda- 
vo kiti advokatai. Ponia Rastual stačiai ištraukė jį iš skurdo; ji 
aprūpindavo jį viskuo, netgi malkomis žiemai, kad jis nesušal- 
tų. Tik jos dėka jis laimėjo pirmąsias savo bylas... Bet pamany- 
kit, Delangrui užteko sumanumo neatskleisti savo politinių įsi- 
tikinimų. Ir todėl, kai penkiasdešimt antraisiais metais prireikė 
mero, iškart prisiminė jį, kadangi jis vienintelis galėjo užimti 
šitas pareigas nekeldamas susirūpinimo nė vienam iš trijų mies- 
to kvartalų. Nuo to laiko jį visuomet lydėjo sėkmė. Jo laukia 
nuostabi ateitis. Tik va bėda — jis niekaip negali sutarti su Pe- 
keru; amžinai jie ginčijasi dėl niekniekių. 

De Kondamenas nutilo pamatęs ateinantį jaunuolį, su kuriuo 
ką tik kalbėjo. 

— Ponas Gijomas Porkjė,— pasakė jis, pristatydamas jau- 
nuolį abatui, — daktaro Porkjė sūnus. 

O kai Gijomas prie jų prisėdo, de Kondamenas su pašaipa 
paklausė jį: 

— Na, kas ten kaimynystėje girdėti gero? 

— Ogi nieko gero,— linksmai atsakė jaunuolis.— Mačiau 
Palokų porelę. O ponia Rugon, tarytum norėdama išvengti ne- 
laimės, visuomet stengiasi paslėpti juos kokiame nors tamsiame 
kampe. Sklinda kalbos, kad viena nėščia moteris, sutikusi juos 
kartą gatvėje, vos nepagimdė prieš laiką... Palokas nenuleidžia 
akių nuo teismo pirmininko Rastualio, matyt, ketindamas jį už- 
mušti savo klaikiu žvilgsniu. Jūs tikriausiai girdėjote, kad šitas 
pabaisa Palokas tikisi pabaigti savo dienas būdamas teismo pir- 
mininku. 

Jie abu nusikvatojo. Palokų bjaurumas buvo amžinos pajuo- 

kos tema tame mažame valdininkėlių pasaulyje. Porkjė sūnus, 
nuleidęs balsą, kalbėjo toliau: 

— Mačiau taip pat aš ir poną de Burdė. Ar jums neatrodo, 
kad šis žmogeliukas dar labiau sublogo nuo to laiko, kai buvo. 
išrinktas markizas de Lagrifulis? Niekados Burdė nesusitaikys 
su ta mintimi, jog jis nebe prefektas; jis savo orleaniečio pagie- 
žą išliejo legitimistų veikloje, vildamasis, jog tai atves jį tiesiai 
į Atstovų rūmus, kur jis atgaus savo taip apverktą prefektūrą. 
Aišku, jį labai įžeidė tai, kad pirmenybė buvo suteikta marki- 
zui, mulkiui, šitam nemokšai, kuris nė velnio nenutuokia poli- 
tikoje, o tuo tarpu jis, Burdė, dantis, kaip sakoma, joje pravalgęs. 

— Jis tiesiog užmuša, šitas Burdė, su savo iki pat gerklės 
susagstytu redingotu ir kaip blynas skrybėle, panėšėdamas į 
nykų liberalą— pasakė ponas de Kondamenas, truktelėdamas 
pečiais.— Tik duok tokiems žmonėms valią, ir jie, patikėkit, 
pavers Prancūziją į juristų ir diplomatų mokyklą, kur būtų gali- 
ma nudvėsti iš nuobodumo... Beje, Gijomai, girdėjau, kad jūs 
linksmai gyvenate? 

— Aš? — sušuko prajukdamas jaunuolis. 

— Jūs, jūs, mano mielasis; beje, tai man sakė jūsų tėvas. Jis 
puolęs į neviltį, tvirtina, jog jūs lošiate kortomis, naktis pralei- 
džiate klube ir dar kitur... Ar teisybė, kad jūs susiradote kaž- 
kokią blogos šlovės smuklę ten, už kalėjimo, kur su gauja ple- 
vėsų pašėlusiai lėbaujate? Man dar sakė... 

Pamatęs dvi damas, įeinančias į mažąją svetainę, de Konda- 
menas toliau kalbėjo į ausį Gijomui, kuris tik prunkštė ir pritar- 
damas linksėjo galvą. Norėdamas, matyt, kažką smulkiau paaiš- 
kinti, jaunuolis taip pat pasilenkė prie de Kondameno. Ir taip 
juodu abu, suglaudę galvas, degančiomis akimis, gana ilgai mė- 
gavosi istorija, kurią buvo nepadoru pasakoti prie moterų. 

Tuo tarpu abatas Foža sėdėjo kur sėdėjęs. Jis daugiau nesi- 
klausė, tik akimis sekė Delangrą, kuris energingai sukiojosi po 
žaliąją svetainę uoliai žerdamas komplimentus. Šis reginys jį 
taip patraukė, jog jis net nepastebėjo abato Bureto, rankos mos- 
tu kvietusio jį prieiti. Buretas pats turėjo prieiti, paliesti jo ran- 
ką ir paprašyti eiti iš paskos. Jis nusivedė abatą Foža į kambarį, 
kur buvo lošiama kortomis; ir darė tai labai atsargiai, nelygi- 
nant žmogus, turintis pranešti jam kažką labai svarbaus. 

— Drauguži,— pradėjo Buretas, kai jie liko vienu du kam- 
pe,— jums tai, žinoma, reikia atleisti, kadangi jūs čia pirmą kar- 
tą; vis dėlto turiu jus įspėti, jog jūs susikompromitavote taip 
ilgai kalbėdamasis su žmonėmis, prie kurių jūs ką tik sėdėjote. 

O abatui Foža su nuostaba pažiūrėjus į jį, Buretas kalbėjo 
toliau: 

— Šitie žmonės turi ne itin kokį vardą... Aš, be abejo, neke- 
tinu jų teisti ar apkalbėti. Tačiau iš draugiškumo jums priva- 
lau jus įspėti, štai ir viskas... 

Jis buvo benueinąs, bet abatas Foža jį suturėjo gyvai jam 
išdroždamas: 

— Jūs mane tiesiog be galo sujaudinote, maloningasis Bu- 
retai, prašau man viską paaiškinti. Man regis, ir nepiktžodžiau- 
jant galima viską paaiškinti. 

— Matote,— kiek padvejojęs, pratarė senasis dvasininkas, — - 
daktaro Porkjė sūnus įstūmė į didžią neviltį savo visų didžiai 
gerbiamą tėvą ir rodo labai blogą pavyzdį visai Plasano studenti- 
jai. Jis turi daugybę skolų Paryžiuje, o čia krečia tokius dalykus, 
kad plaukai ant galvos šiaušiasi... O dėl pono de Kondameno... 

Buretas vėl stabtelėjo, tarytum varžydamasis visų tų baisių da- 
lykų, kuriuos rengėsi papasakoti, paskui nuleidęs akis jis kal- 
bėjo toliau: 

— Ponas de Kondamenas turi ilgą liežuvį, be to, nepripa- 
žįsta jokių moralės principų. Jis nieko nesigaili ir sukelia visų 
garbingų žmonių pasipiktinimą... Pagaliau — net nežinau, kaip 
čia suprantamiau pasakius, — sklinda gandai, kad ir jo vedybos 
nėra itin garbingos. Matote štai tą jauną moterį, kuriai neduo- 
tumei nė trisdešimt ir apie kurią visi taip sukasi? Tai štai vieną 
gražią dieną jis atsivežė ją pas mus į Plasaną netgi nežinia iš kur. 
Jau kitą dieną po savo atvykimo ji suėmė visus į savo kumštį. 
Tik jos dėka daktaras Porkjė ir jos wyras buvo apdovanoti or- 
dinais. Ji turi draugų Paryžiuje... Norėčiau jūsų paprašyti, kad 
niekam nepasakotumėte to, ką dabar girdit. Ponia de Konda- 
men — labai maloni, labai gailestinga moteris. Aš retsykiais ap- 
silankau pas ją, ir man būtų be galo nemalonu, jeigu ji imtų lai- 
kyti mane savo priešu. Jeigu ji ir turi kokių nuodėmių, tai mūsų 
pareiga — ar ne tiesa? — grąžinti ją į doros kelią. O jos vyras, 
tarp mūsų šnekant, nedoras žmogus. Laikykitės kuo toliau nuo jo. 

Abatas Foža pažiūrėjo garbingajam Buretui tiesiai į akis. 
Jis staiga pastebėjo, kad ponia Rugon sunerimusi iš tolo juos 
stebi. 

— Sakykit, ar tik ne ponia Rugon paprašė jus duoti man 
tokį gerą patarimą? — ūmai paklausė jis senąjį kunigą. 

— Išties! Iš kur jūs tai žinote? — sušuko abatas, didžiai 
nustebęs.— Ji prašė manęs neminėti jos vardo, bet jeigu jūs jau 
atspėjote... Tai labai kilnios sielos moteris, ir jai būtų be galo 
skaudu matyti savo namuose tokį liūdną dvasininką. Deja, ji 
turi priimti savo namuose įvairius žmones. 

Abatas Foža padėkojo pažadėdamas būti atsargesnis. Lošėjai, 
sėdėję gretimai prie kortų stalo, nė galvos nepakėlė. Abatas 

Foža grįžo į didžiąją svetainę ir vėl pajuto nukreiptus į save 
priešiškus žvilgsnius, jis netgi įžvelgė juose dar daugiau šaltu- 
mo ir nebylios paniekos. Jam artinantis, sijonai prasiskirdavo, 
tarytum bijodamiesi išsitepti nuo jo; juodi frakai nusigręždavo 
pašaipiai šypsodamiesi. Tačiau Foža atrodė be galo ramus. Kai 
iš vieno svetainės kampo, kuriame karaliavo ponia de Kondamen, 
jo-ausį pasiekė kažkaip keistai ištartas Žodis „Bezansonas“, jis 
pasuko tiesiai prie ją supusio būrelio; tačiau jam prisiartinus, 
kalbos iškart nuščiuvo ir susirinkusiųjų žvilgsniai, degdami piktu 
smalsumu, nukrypo į jį. Be abejo, buvo kalbama apie jį ir tikriau- 
siai buvo pasakojama kokia nors šlykšti istorija. Atsistojęs už 
nugarų panelėms Rastual, kurios jo nepastebėjo, Foža išgirdo, 
kaip jaunesnioji kreipėsi į seserį: 

— Ką jis ten, Bezansone, pridirbo, tasai abatas, kad apie 
tai visi šneka? 

— Aš gerai nežinau, — atsakė vyresnioji — Sako, esą jis, 
susiginčijęs kartą su savo parapijos klebonu, vos jo nepasmau- 
gė. Tėtė dar pasakojo, kad jis buvo įsivėlęs į vieną pramoninę 
aferą, kuri sužlugo. 

— Jis juk čia, tiesa, mažojoje svetainėje?.. Ką tik jį matė juo- 
kiantis su ponu de Kondamenu. 

— Na, jeigu jau jis juokiasi kartu su ponu de Kondamenu, 
tai išties reikia laikytis kuo atokiau nuo jo. 

Prakaitas išmušė abato Foža smilkinius, išgirdus tokią dviejų 
panelių šneką. Tačiau jis nė nemirktelėjo; tik dar kiečiau suspau- 
dė lūpas, o jo skruostai įgavo žemės spalvą. Jam rodės, jog visa 
svetainė dabar tik ir kalba apie kleboną, kurį jis pasmaugė, ir 
apie įtartinus reikalus, į kuriuos jis buvo įsivėlęs. Šalia jo stovėjo 
rūstus Delangras ir daktaras Porkjė, Burdė, niekinamai išsivie- 
pes, pusbalsiu kalbėjosi su kažkokia dama; taikos teisėjas Maf- 
ras iš padilbų žiūrėjo į jį godžiomis akimis, tarytum norėdamas 
iš tolo jį įvertinti prieš įkąsdamas; kitame svetainės gale sėdėjo 
sutuoktinių Palokų pora — dvi pabaisos ištįsusiais tulžingais vei- 
dais, nušvisdavusiais piktu džiaugsmu kiekvieną kartą, kai iš- 
girsdavo ką nors šlykštaus. Abatas Foža lėtai atsitraukė į šalį, pa- 
matęs per keletą žingsnių nuo savęs stovint ponią Rastual, kuri, 
priėjusi prie savo dukterų, įsitaisė tarp jų, tarytum ketindama 
pridengti jas savo sparneliais ir apsaugoti nuo jo. Foža atsirėmė į 
fortepijoną, kuris buvo už jo nugaros, ir taip liko stovėti aukštai 
iškelta galva ir griežtu, bežodžiu, tarytum iš akmens iškaltu 
veidu. Iš tikrųjų tai buvo sąmokslas; su juo elgėsi kaip su pari- 
jumi. 

Abatas, kurio žvilgsnis iš po pusiau primerktų vokų naršė 
po svetainę, stovėjo sustingęs, bet staiga sukrutėjo, tačiau ir 

vėlei sustingo: už tikros ponių sijonų barikados jis netikėtai 
išvydo abatą Fenilį, kuris sėdėjo atsilošęs fotelyje ir santūriai 
šypsojosi. Jųdviejų žvilgsniai susitiko, ir kurį laiką jie grėsmin- 
gai įsisiurbė akimis vienas į antrą, tarytum du dvikovininkai, 
pasirengę pradėti mirtiną kovą. Bet ir vėl pasigirdo suknelių 
šlamesys, ir vyriausiasis vikaras pradingo tarp damų nėrinių. 

Tuo tarpu Felisitė, vikriai laviruodama tarp svečių, priėjo 
prie fortepijono. Ji prie jo pasodino vyresniąją Rastualių dukterį, 
kuri gana gražiai dainuodavo romansus. Paskui, įsitikinusi, kad 
niekas jų nesiklauso, Felisitė pasivedėjo abatą Foža prie vieno 
lango nišos. 

— Ką jūs padarėte abatui Feniliui? — paklausė ji. 

Jie kalbėjo pusbalsiu. Iš pradžių abatas apsimetė didžiai 
nustebęs, bet kai tik ponia Rugon, truktelėjusi pečiais, pašnib- 
ždomis pratarė keletą žodžių, jis, matyt, pasidavė ir prašneko. 
Jie abu šypsojosi ir iš pažiūros atrodė, jog apsikeičia tarpusa- 
vyje keletu malonių žodžių, tačiau degančios jų akys bylojo 
visai ką kita. Fortepijono garsai nutilo, ir vyresniajai panelei 
Rastual teko dar kartą sudainuoti „Kareivio balandėlę“, romansą, 
kuris tuo laiku turėjo didžiulį pasisekimą. 

— Jūsų debiutas buvo visiškai nevykęs, — tyliai pratarė Fe- 
lisitė.— Jūs šiandien padarėt baisų įspūdį, todėl .jums patariu 
kurį laiką čia nesirodyti... Reikia, kad jus pamiltų, suprantate? 
O smurtas gali tik pražudyti. 

Abatas Foža susimąstęs klausėsi jos. 

— O jūs įsitikinusi, kad visas šias šlykščias apkalbas sklei- 
džia abatas Fenilis? — pasiteiravo jis. 

— One, jis pernelyg gudrus, kad loštų atviromis kortomis; 
tačiau gali būti, jog jis visa tai pašnibždėjo į ausį savo atgailau- 
jančioms parapijietėms. Nežinau, ar jis jus perkando, tik aišku 
viena, kad jis jūsų bijo, ir kausis su jumis visais ginklais... Blo- 
giausia tai, kad jis yra pačių žymiausių miestelio žmonių nuo- 
dėmklausys. Tiktai jo dėka buvo išrinktas markizas de Lagrifu- 
lis. 

— Blogai padariau ateidamas čia šiandien, — nejučia išsprūdo 
abatui Foža. 

Felisitė sukando lūpas. Paskui gyvai kalbėjo toliau: 


— Jums tiesiog nederėjo kompromituoti savęs su tokiu žmo- 
gumi kaip Kondamenas. O mano ketinimai buvo kuo nuošir- 
džiausi. Kai jums žinomas asmuo man parašė iš Paryžiaus, aš, no- 
rėdama jums pasitarnauti, nusprendžiau pasikviesti jus į svečius. 

Aš pamaniau, kad čia jūs galėsite įsigyti draugų. Tai jau būtų 
buvusi pradžia. Bet vietoj to, kad stengtumėtės patikti, jūs 
nuteikėte visus prieš save... Prašau atleisti man už atvirumą, 

tačiau jūs pats sau kenkiate. Jūs darote vieną klaidą po kitos: 
apsigyvenote pas mano žentą, užsidarėte tarp keturių sienų, 
vilkite sutaną, kuri kelia juoką gatvės berniūkščiams. 

Abatas Foža neištvėrė apmaudžiai neskėstelėjęs rankomis. 
Jis tepasakė: 

— Aš pasinaudosiu gerais jūsų patarimais. Tik nesistenkite 
man padėti, nes galite viską sugadinti. 

— Na ir puiku, — apsidžiaugė senoji dama.— Grįžkite į šį 
saloną tik kaip nugalėtojas... Ir dar štai ką, brangusis abate, 
noriu jums pasakyti. Jums gerai žinomas asmuo Paryžiuje labai 
nori jums padėti jūsų kelyje į sėkmę, štai todėl ir aš jumis su- 
sidomėjau. Tad paklausykite mano patarimo: nebūkite toks 
rūstus, stenkitės būti malonus ir patikti moterims. Gerai įsi- 
dėmėkite: stenkitės patikti moterims, jeigu norite, kad Plasanas 
būtų po jūsų kojomis. 

Vyresnioji Rastualių duktė, nuspaudusi paskutinį akordą, 
baigė dainuoti savo romansą. Pasigirdo skysti aplodismentai. 
Ponia Rugon, palikusi abatą, nuskubėjo prie dainininkės, norė- 
dama jai padėkoti. Paskui ji nuėjo į svetainės vidurį ir spaudė 
rankas svečiams, ėmusiems pamažu skirstytis. 

Buvo vienuolikta valanda. Abatas Foža, jausdamas apmaudą, 
suprato, kad garbingasis Buretas, pasinaudojęs puikia proga, 
kai visi klausėsi muzikos, išėjo niekieno nepastebėtas. Foža 
ketino išeiti drauge su juo, kad nekiltų kokių nors nesusipratimų. 
O dabar, jeigu jam teks išeiti vienam, jis bus galutinai pralaimė- 
jęs, ir jau rytoj visas miestelis kalbės, kad jį išmetė pro duris. 
Jis ir vėl nulindo į lango nišą, laukdamas tinkamos progos ir 
sukdamas galvą, kaip čia išėjus garbingai. 

Tuo tarpu svetainė ištuštėjo, beliko keletas damų. Staiga 
abato žvilgsnis užkliuvo už kažkokios labai kukliai apsirengu- 
sios moters. Tai buvo ponia Murė, kurią lengvai besibanguojan- 
tys, su sklastymu per vidurį sušukuoti plaukai jaunino. Jį stačiai 
pribloškė jos ramumu dvelkiantis veidas ir didžiulės juodos 
akys; kiek apsiblaususios nuo nuovargio. Visą vakarą jis jos 
nepastebėjo; tikriausiai ji taip ir prasėdėjo kur nors kampe, nė 
nekrustelėdama iš savo vietos, ir, pasidėjusi rankas ant kelių, 
su apmaudu galvojo apie veltui praleistą laiką. Pajautusi abato 
žvilgsnį, ji pakilo ir nuėjo atsisveikinti su motina. 

Didžiausią malonumą patirdavo Felisitė, regėdama, kaip rink- 
tinė Plasano publika, žemai lenkdamasi, palieka jos saloną ir 
nuolankiai dėkoja už punšą ir už maloniai praleistą vakarą, 
kartu ji prisimindavo ir tuos laikus, kai ta pati rinktinė publika, 
grubiai tariant, „trypė ją kojomis“, o dabar didžiausi mies- 
telio turčiai, saldžiai šypsodamiesi, lankstėsi prieš šią „malo- 

ningąją ponią Rugon . V 

— Ak, ponia, — dainuote uždainavo taikos teisėjas Maifras, 
— būdamas pas jus svečiuose, tiesiog nepastebi, kaip bėga laikas. 

— Jūs vienintelė mokate taip priimti šiame laukiniame vilkų 
krašte, — ulbėjo gražioji ponia de Kondamen. 

— Rytoj mes lauksime jūsų per pietus savo namuose, — kvie- 
tė Delangras,— tačiau tokių skanėstų kaip pas jus negaliu pa- 
žadėti. / 

Martai teko palaukti, kol baigsis šitos liaupsės, kad pagaliau 
prieitų prie motinos. Pabučiavusi ją, Marta jau rengėsi išeiti, 
kai staiga Felisitė ją suturėjo ieškodama kažko akimis aplinkui. 
Pamačiusi abatą Foža, ji šypsodamasi pratarė: 

— Ponas abate, manau, kad jūs mokate pabūti galantišku 
kavalieriumi? 

Abatas tylėdamas nusilenkė. 

— Malonėkite palydėti mano dukterį, — juk judu gyvenate 
viename name. Tikiuosi, tai jūsų neapsunkins. Čia pakeliui yra 
tamsus skersgatvis, kuriuo vienai eiti baisoka. 

Marta kaip visada labai ramiai ėmė įtikinėti, kad ji nebe 
maža mergaitė ir kad ji nebijanti. Tačiau jos motina prisispyrusi 
ją įkalbinėjo sakydama, kad taip jai bus ramiau, ir Marta turėjo 
sutikti su abato globa. Jiem abiem išeinant, Felisitė, palydėjusi 
juos iki laiptų aikštelės, šnibžtelėjo šypsodamasi abatui į ausį: 

— Nepamirškite, ką aš jums sakiau... Stenkitės patikti mote- 
rims, jeigu norite, kad Plasanas būtų po jūsų kojomis. 


VII 


Tą patį vakarą Murė, kuris dar nemiegojo, apibėrė Martą 
klausimais, teiraudamasis apie vakarą, praleistą pas motiną. 
Ji atsakė, jog viskas vyko kaip paprastai ir ji nepastebėjusi ten 
nieko ypatinga. Tik pridėjo, kad abatas Foža parlydėjęs ją namo 
ir kad pakeliui jie kalbėję apie visokius niekus. Murė liko ne- 
patenkintas tokiu savo žmonos „abejingumu“, kaip kad jis pats 
sakė. 

— Jeigu net tavo motinos namuose svečiai kits kitam per- 
kąstų gerkles, — susierzinęs prakošė jis, įsikniaubdamas veidu 
į pagalvę, — tai šią naujieną sužinočiau, aišku, ne iš tavęs. 

Kitą dieną grįžęs namo pietų, jis, vos peržengęs slenkstį, 
sušuko kreipdamasis į Martą: 

— Aš taip ir žinojau, jog tau akys duotos tam, kad nieko 
nematytum, brangioji!.. Tik tu šitaip gali! Visą vakarą prasėdėti 

svetainėje ir nieko nei matyti, nei girdėti!.. Bet juk apie tai šneka 
visas miestas, supranti? Aš žingsnio negaliu žengti nesutikęs 
žmogaus, kuris apie tai man nepapasakotų. 

— Apie ką, brangusis? — nustebusi klustelėjo Marta. 

— Apie nuostabų abato Foža pasisekimą, po velnių! Jį tie- 
siog išstūmė per duris iš žaliosios svetainės. / 

— Bet tai juk netiesa, patikėk manimi; aš nieko panašaus 
ten nemačiau. | 

— Aš gi ir sakau, kad tu nieko nematai!.. Ar, pavyzdžiui, 
tau yra žinoma, ką mūsų -abatas prisidirbo Bezansonet Jis ar 
kažkokį kleboną pasmaugė, ar popierius kažkokius suklastojo. 
Tiksliai niekas nežino... Tačiau kad ir kaip ten būtų, vis dėlto 
"jam šauniai užtaisė. Jis visas buvo žalias. Su juo dabar baigta. 

Marta nuleido galvą, leisdama savo vyrui pasidžiaugti abato 
pralaimėjimu. Murė atrodė labai patenkintas. 

— Aš lieku prie šavo ankstesnės nuomonės, — toliau kalbėjo 
jis. — Tavo motina, atrodo, kažką rezga kartu su juo. Man pasa- 
kojo, kad ji su juo buvusi ypač maloni. Juk ji paprašė abatą, kad 
jis tave palydėtų namo? Kodėl tu man to nepasakei? 

Marta patraukė pečiais nieko jam neatsakydama. 

— Tu tiesiog nepakartojama! — garsiai nusistebėjo jis.— 
Juk visos šios smulkmenos yra be galo svarbios... Ponia Palok, 
kurią aš ką tik buvau sutikęs, man papasakojo, kad ji ir dar ke- 
letas damų tyčia pasiliko, norėdamos pažiūrėti, kaipgi mūsų 
abatas išeis. Ir štai tavo motina tiesiog pasinaudojo tavimi tam, 
kad pridengtų to bažnytininko išėjimą, o tu nieko nesupratai!.. 
Nagi, pamėgink prisiminti, ką judu kalbėjote grįždami namo? 

Jis atsisėdo priešais savo žmoną ir įsmeigė į ją savo mažytes 
akis, tarytum stengdamasis ją kvosti. 

— (O Dieve,— kantriai atsakė ji, — mes šnekėjomės apie 
visokius niekus, ką ir visi žmonės šneka tokiais atvejais... Jis 
kalbėjo apie orą, kad labai stipriai pašalo, apie tylą, kuri vieš- 
patauja miestelyje naktį, paskui, rodos, sakė, kad nuostabiai 
praleido vakarą. 

— Matai, koks .-veidmainis!.. O ar neklausinėjo jis tavęs 
apie tavo motiną, apie žmones, kurie pas ją lankosi? 

— Ne. O ir neilgai mes ėjome su juo nuo Ban gatvės iki 
čia. Kokias tris minutes, jeigu ne mažiau. Jis ėję greta manęs, 
net nepasiūlęs man kibtis į parankę, ir tokiais dideliais žingsniais 
žengė, jog aš turėjau vos nebėgti... Nesuprantu, kodėl visi taip 
įtūžę ant jo. Gaila man į jį žiūrėti. Drebėjo vargšelis visą kelią 
tebūdamas apsivilkęs ta savo sunešiota sutana. 

Murė iš prigimties nebuvo piktas žmogus. 

— Taip, tai tiesa, — pravapėjo jis,— reikia manyti, jog jam 

nekaršta nuo to laiko, kai ėmė šalti. 

— Be to,— toliau kalbėjo Marta, — mes juo skųstis negalim: 
už nuomą moka jis laiku, gyvena ramiai... Kur tu rastum kitą 
tokį gerą nuomininką? 

— Pats žinau, kad nerasčiau... Visa tai aš tau dabar sakau 
vien todėl, kad tu suprastum, kokia esi nepastabi svečiuose. 
Matai, aš pernelyg gerai pažįstu visą tą mielą kompaniją, kuri 
lankosi pas tavo motiną, kad gilinčiausi į tai, kas šnekama jos 
garsiojoje žaliojoje svetainėje. Vienos apkalbos, melas ir pačios 
absurdiškiausios istorijos. Galimas daiktas, kad abatas nieko 
ir nepasmaugė, 0 gal ir jokių popierių nesuklastojo... Aš taip jai 
ir pasakiau, šitai poniai Palok: „Užuot kitą po kaulelį narsčiusi, 
geriau savęs žiūrėtumėt“. Būčiau labai patenkintas, jeigu ji sau 
pritaikytų šiuos mano žodžius! 

Murė pamelavo: jis nieko panašaus poniai Palok nebuvo 
sakęs. Tiesiog Martos gerumas jį privertė kiek susigėsti, kad 
taip piktdžiugiavo dėl abato nesėkmių. Ir jau tą pačią dieną Murė 
tvirtai stojo abato Foža pusėn. Sutikęs tokius miestelio žmones 
kaip de Burdė, Delangras ar daktaras Porkjė, kurių pakęsti 
negalėjo, jis imdavo visaip liaupsinti abatą Foža, tyčia kalbė- 
damas atvirkščiai negu jie, norėdamas sukelti jiems apmaudą 
ir nuostabą drauge. Jo žodžiais tariant, abatas buvo išties puikus 
žmogus, labai drąsus ir, nepaisant jo vargingumo, labai kilnus. 
„Tik pamanyk, kokių piktų žmonių būna!“ Tokias užuominas 
Murė taikydavo asmenims, kurie rinkdavosi pas Rugonus, šitai 
veidmainių, šventeivų ir tuščiagarbių kvailių šutvei, kuri nega- 
lėjo pakęsti tikrosios dorybės spindesio. Po kurio laiko visos 
abato negandos lyg ir tapo jo paties negandomis, ir Murė ėmė 
naudotis Foža vardu tam, kad sutriuškintų Rastualių ir supre- 
fektūros klikas. 

— Argi nesiaubinga,— sakydavo jis retsykiais savo žmonai, 
užmiršdamas, kad Marta buvo girdėjusi ir kitaip jį šnekant, — 
matyti, kaip žmonės, užgyvenę savo turtus nešvariais būdais, 
purvais drabsto žmogų, kuris neturi nė dvidešimties frankų 
važiui malkų nusipirkti!.. Kaip sau nori, bet mane tokie da- 
lykai siutina. Po velnių, aš galiu už jį galvą guldyti. Aš Žinau, 
ką jis veikia ir kas jis toks, kadangi gyvenu su juo po vienu 
stogu. Todėl aš jiems rėžiu tiesą į akis ir susitikęs kalbuosi su 
jais taip, kaip jie patys to nusipelno... Bet čia dar ne viskas. Aš 
noriu, kad abatas taptų mano draugu. Aš vaikščiosiu už parankės 
su juo po bulvarą, ir tegu visi mato, kad aš, garbingas ir pasiturin- 
tis žmogus, nebijau rodytis su juo viešai... O ir tau patariu būti 
kuo lipšnesnei su šiais vargšais Žmoneliais. | 

Marta šyptelėjo pati sau. Ji džiaugėsi, kad jos vyras palankiai 

ėmė žiūrėti į savo nuomininkus. Ir Rozai buvo liepta būti jiems 
kuo paslaugesnei. Ryte, kada lydavo, ji galėjo pasisiūlyti senei 
Foža nupirkti maisto produktų. Bet toji kiekvienąkart atsisakyda- 
vo virėjos paslaugų. Ir vis dėlto ji jau nebebuvo tokia niūri kaip 
pirmosiomis dienomis. Vieną rytą, sutikusi Martą, besileidžiančią 
iš palėpės, kur buvo laikomi vaisiai, ji persimetė su ja keletu 
žodžių ir netgi maloniai sutiko paimti dvi didžiules kriaušes. 
Šios dvi kriaušės nutiesė kelią tolesniam bendravimui. 

Ir abatas Foža jau taip nebeskubėjo bėgti laiptais kaip anks- 
čiau. Abato sutana, kliūdama už laiptų, savo šiugždesiu pers- 
pėdavo apie jo pasirodymą Murė, kuris dabar beveik kasdien 
lūkuriuodavo laiptų apačioje savo nuomininko, ir jam būdavo 
didžiausias malonumas, kaip jis pats sakydavo, pereiti su juo 
gatve. Padėkojęs abatui už žmonai suteiktą paslaugą, Murė 
atsargiai pamėgino jo išklausti, ar jis ketinąs ateityje lankytis 
pas Rugonus. Abatas nusišypsojo ir visai nesivaržydamas prisi- 
pažino, kad jis nesukurtas aukštuomenei. Toks abato atsakymas 
tiesiog sužavėjo Murė, jis manė, kad jam vis dėlto pavyko kai 
ką išgauti iš savo nuomininko. Jam netgi ūmai kilo mintis vi- 
siškai atgrasinti abatą nuo žaliosios svetainės ir pasilaikyti jį 
tiktai sau. Ir todėl, kai Marta vakare jam papasakojo, kad senė 
Foža sutiko paimti iš jos dvi kriaušes, Murė čia iškart įžvelgė 
laimingą atsitiktinumą, galintį padėti jam įgyvendinti savo ke- 
tinimus. 

— Nejaugi išties jie ten, viršuje, nekūrena krosnies per to- 
kius šalčius? — pasiteiravo jis žmoną prie Rozos. 

— Ką jūs, brangieji, — atsiliepė Roza, supratusi, jog klau- 
simas skirtas jai.— Ne tas žodis. Aš nėkart nemačiau, kad jiems 
kas būtų atnešęs bent glėbelį malkų. O gal jie kūrena savo ke- 
turias kėdes arba tikriausiai senė Foža tempia malkas savo pin- 
tinėje kartu su produktais. 

— Be reikalo jūs, Roza, juokiatės,— įsiterpė Marta.— Šitie 
vargšeliai, ko gero, dantimis kalena nuo šalčio tuose didžiuliuose 
kambariuose. 

— Taigi,— atsiliepė Murė.— Šiąnakt buvo dešimt laipsnių 
šalčio; baisu, kad alyvmedžiai neiššaltų. Katile mūsų vanduo 
užšalo ten viršuj... Čia nešalta: patalpa maža, todėl greitai įšyla. 

Iš tikrųjų valgomojo sienų visi plyšiai buvo gerai užkam- 
šyti, todėl pro juos visiškai nepūtė. Didžiulė koklinė krosnis 
po visą kambarį skleidė kaitrą, ir todėl čia buvo šilta kaip pirtyje. 
Žiemą vaikai skaitydavo arba žaisdavo prie stalo; o Murė kiek- 
vieną vakarą, prieš eidamas gulti, versdavo žmoną sulošti su juo 
piketo partiją, bet jai tai būdavo tikra kančia. Marta ilgai at- 
sikalbinėjo imti kortas į rankas, tikindama, jog nemokanti lošti, 

tačiau jis ją išmokė, ir nuo to laiko ji jam nusileisdavo. 

— Žinai ką, — toliau kalbėjo jis,— derėtų pasikviesti abatą 
Foža ir jo motiną praleisti pas mus kurį vakarą. Tegu nors 
keletą valandų pasėdi šiltai. O ir mums bus linksmiau, kai jie 
ateis... Pakviesk juos tu, manau, jog jiems nebus kaip atsisakyti. 

Kitą dieną Marta, sutikusi senę Foža priebutyje, pakvietė 
užeiti ją su sūnumi. Senė iškart, nė kiek nedvejodama, priėmė 
kvietimą už abu kartu. 

— Keista, kad ji nepradėjo spyriotis, — samprotavo Murė.— 
O aš maniau, kad jų reikės ant kelių atsiklaupus maldauti. Abatas, 
regis, ima suprasti, kad vis dėlto nereikia būti tokiam užsidariu- 
siam ir gyventi vienam kaip vilkui. 

Vakare Murė pareikalavo, kad kuo skubiausiai stalas būtų 
nukraustytas. Jis netgi paliepė nupirkti pyragaičių, o pats iš- 
traukė vyno butelį. Nors ir buvo šykštokas, vis dėlto norėjo 
parodyti, jog ne vien Rugonai moka priimti svečius. Apie aštuntą 
valandą vakaro trečio aukšto gyventojai nusileido į apačią. 
Abatas Foža buvo su nauja sutana. Šitai taip pribloškė Murė, 
jog jis padrikai tepravapėjo kelis žodžius atsakydamas į dvasi- 
ninko pasveikinimą. 

— Na ką jūs, ponas abate, jūs mums darote didžiulę garbę... 
Nagi, vaikai, paduokit kėdes. 

Visi susėdo aplink stalą. Valgomajame buvo netgi per karšta, 
kadangi Murė, norėdamas pasirodyti, jog įmesti į krosnį ke- 
letą pliauskų viršaus jam nieko nereiškia, tiesiog persistengė. 
Abatas Foža buvo labai malonus; jis paglostė Dezirė, išklausinėjo 
abu berniukus apie jų mokslus. Mezgusi kojinę Marta retsykiais 
pakeldavo akis; ją stebino melodingumas šio svetimo balso, 
taip keistai skambėjusio tvankioje valgomojo tyloje. Ji įdėmiai 
žiūrėjo į niūrų dvasininko veidą, kampuotus jo bruožus; paskui 
ir vėl nuleido galvą, nė kiek nesistengdama slėpti to susidomėji- 
mo, kurį jai kėlė šis žmogus, toks tvirtas ir kartu toks geraširdis, 
be to, kaip jai buvo žinoma, gyvenąs tokiame nepritekliuje. 
Murė, nė kiek nesivaržydamas, rijo akimis naująją abato sutaną; 
jis neištvėrė nepasakęs šypsodamasis pro ūsą: 

— Be reikalo jūs, ponas ahate, taip išsipuošėt ateidamas pas 
mus. Juk jūs žinote, kad mes žmonės paprasti. 

Marta paraudo. Tačiau abatas juokdamasis atsakė, jog jis 
tik šiandieną nusipirko šitą sutaną. Jis ją užsivilko norėdamas 
suteikti malonumą savo motinai, kuriai jis su nauju rūbu atrodė 
gražesnis ir už karalių. 

— Ar ne taip, motušėle? 

Senė Foža pritariamai linktelėjo galvą nenuleisdama nuo 
sūnaus akių. Ji sėdėjo priešais jį ir ryškios lempos šviesos nu- 

tvieksta kaip suakmenėjusi žiūrėjo į savo sūnų. 

Šnekama buvo apie šį bei tą. Abato Foža veide, rodės, ne- 
beliko tos liūdnai niūrios išraiškos. Jis atrodė rimtas, tačiau 
tasai rimtumas buvo sumišęs su paslaugiu geranoriškumu. Jis 
atidžiai klausėsi Murė, svarstė kartu su juo pačius nereikšmin- 
giausius dalykus, nuduodamas, jog jam be galo įdomūs tie jo 
paistalai. Pagaliau Murė taip įsijautė, kad ėmė pasakoti, kaip 
jis. gyvena. 

— Štai taip, — baigė jis savo kalbą, — mes praleidžiame visus 
vakarus, kaip matote, tykiai ramiai. Mes nieko nesikviečiam į 
svečius, nes savo šeimoje vis dėlto yra smagiausia. Kiekvieną 
vakarą su žmona lošiam piketą. Tai senas mano įprotis, antraip 
negalėčiau užmigti. 

— Bet juk mes nenorėjome jums trukdyti, — sušuko abatas 
Foža.— Būkite malonus ir nesivaržykite mūsų... 

— Ne, ne, ką jūs! Nesu juk aš maniakas koks nors, juk 
nenumirsiu, jei bent kartą nesulošiu. 

Abatas prisispyręs jį prašė. Bet pamatęs, kad Marta atsi- 
kalbinėja dar labiau už savo vyrą, jis pasisuko į savo motiną, 
kuri, sukryžiavusi rankas ant krūtinės, sėdėjo tylėdama. 

— Motute,— kreipėsi jis į ją, — sužaiskite piketo partiją su 
ponu Murė. 

Ji įdėmiai pažvelgė jam į akis. Tuo tarpu Murė nenustojo 
bruzdėti ant kėdės atsisakinėdamas, teigdamas, kad nenori su- 
gadinti vakaro, bet kai abatas pasakė, kad jo motina gana neblo- 
gai lošia piketą, jis pagaliau pasidavė ir pratarė: 

— Iš tiesų?.. Na, ką gi, ponia, jeigu jūs nieko prieš ir Jeigu 
tai niekam nesutrukdys... 

— Nagi, motute, suloškite partiją, — šį kartą jau daug ryž- 
tingiau paragino abatas Foža. 

— Ką gi,— pagaliau sutiko toji, — su malonumu... Tik aš 
turėsiu persėsti kitur. | | 

— (Garbės žodis, tai nesunku padaryti, — apsidžiaugė Murė. 
— Jūs galite susikeisti vietomis su savo sūnumi... Ponas abate, 
malonėkite atsisėsti greta mano žmonos, o jūsų motutė atsisės 
štai čia, prie manęs... Na štai ir puiku. 

Abatas, sėdėjęs priešais Martą kitoje stalo pusėje, atsidūrė 
dabar greta jos. Jie sėdėjo tarytum atskirti, kitame stalo gale, 
tuo tatpu abu žaidėjai prisitraukė kėdes ketindami pradėti kovą. 
Oktavas su Seržu pakilo į savo kambarį. Dezirė kaip paprastai 
užmigo padėjusi galvą ant stalo. Kai išmušė dešimtą, Murė, pra- 
lošęs pirmąją partiją, ryžtingai atsisakė eiti gulti, jis būtinai no- 
rėjo atsilošti. Senė Foža, klausiamai dirstelėjusi į sūnų, ramiai 
ėmėsi maišyti kortas. Tuo tarpu abatas kartkartėmis persi- 

mesdavo keletu žodžių su Marta. Tą pirmą vakarą jie kalbėjo 
apie pačius paprasčiausius dalykus — apie ūkį, apie maisto pro- 
duktų kainas Plasane, apie rūpesčius, kuriuos kelia vaikai. Marta 
noriai palaikė pokalbį, retsykiais pakeldama į jį savo giedras 
akis ir suteikdama jų pokalbiui protingo santūrumo. 

Buvo beveik vienuolika valandų, kai Murė kiek apmaudau- 
damas metė kortas. 

— Ir vėl pralošiau,— burbtelėjo jis.— Per visą vakarą man 
nepasitaikė nė vienos geros kortos. Rytoj, tikiuosi, man seksis 
geriau. Taigi, iki rytojaus, ponia? 

Abatas ėmė atsikalbinėti sakydamas, jog jis nenori pikt- 
naudžiauti jų svetingumu, jog tiesiog negražu kas vakarą juos 
trukdyti. 

— Bet jūs juk mums nė kiek netrukdote,— karštai sušuko 
Murė.— Netgi atvirkščiai, mums labai malonu... Be to, juk aš 
pralošiau, ir jūs, ponia, manau, turite leisti man atsilošti. 

Kai jiedu pagaliau, priėmę kvietimą, užlipo į viršų, Murė, 
kiek suirzęs, ėmė teisintis dėl to, kad pralošė. Jis karščiavosi. 

— Senė žaidžia blogiau už mane, aš tuo įsitikinęs, — kalbėjo 
jis savo žmonai.— Bet užtat kokia akyla! Garbės žodis, man 
regis, jog ji sukčiauja!... Rytoj reikės patikrinti. 

Nuo to laiko, vos tik sutemus, abatas Foža su savo motuše 
nusileisdavo į apačią ir praleisdavo kiekvieną vakarą drauge 
su Murė šeimyna. Tarp senės Foža ir namų šeimininko įsiliepsno- 
-davo įnirtinga kova. Rodės, jog ji tyčiojasi iš jo, leisdama jam 
retsykiais išlošti, tarsi nenorėdama jo galutinai sutriuškinti; 
tai žadino slaptą Murė pyktį, juo labiau kad jis gyrėsi esąs ne- 
prilygstamas piketo lošėjas. Jis svajojo apie tai, kaip ją sukirs 
kelias savaites iš eilės, neduodamas išlošti nė vienos partijos. 
O ji laikėsi nepaprastai šaltakraujiškai; kampuotas valstietiškas 
jos veidas nė nekrustelėdavo, o didžiulės rankos, tvirtai dirban- 
čios be perstojo kaip mašina, dalijo kortas. Kiekvieną vakarą, 
lygiai aštuoniomis, jiedu susėsdavo viename stalo gale ir nepasi- 
judindami iš savo vietos įsitraukdavo į lošimą. 

Kitame stalo gale, arčiau krosnies, abatas Foža ir Marta tary- 
tum pasilikdavo vienu du. Abatas Foža į moteris žiūrėjo su panie- 
ka ir kaip vyras, ir kaip dvasininkas, jis jas nustumdavo į šalį 
kaip gėdingą kliūtį, nevertą stiprios prigimties. Kartais šita 
panieka atsispindėdavo netyčia jam išsprūdusiame šiurkštes- 
niame žodyje. Tokiais atvejais Marta, apimta keisto nerimo, 
pakeldavo akis ir žiūrėdavo į jį su baime, kuri verčia apsidairyti 
aplinkui ir įsitikinti, ar už nugaros nėra kokio nors priešo, pasi- 
rengusio smogti. O kartais ji, dirstelėjusi į jo sutaną, staiga nuš- 
čiūdavo viduryje savo juoko ir sutrikusi pati negalėjo atsistebėti, 

kaip ji taip gali kalbėtis su žmogumi, kuris toks nepanašus į kitus. 
Tuomet prireikdavo nemažai laiko, kad ir vėl tarp jų nusistovėtų 
nuoširdūs santykiai. | 

Niekuomet abatas Foža tiesiai neklausinėdavo Martos apie 
jos vyrą, vaikus, namus. Ir vis dėlto pamažu jam pavyko prisi- 
kasti iki mažiausių Martos praeities ir jos dabartinio gyvenimo 
smulkmenų. Kiekvieną vakarą, kol tarp Murė ir senės Foža vir- 
davo nirtingas mūšis, jis sužinodavo vis ką nors nauja. Kartą 
jis pareiškė, jog Marta ir jos vyras be galo panašūs. 

— Taip,— šypsodamasi atsakė Marta,— kai mums buvo po 
dvidešimt metų, mus palaikydavo broliu ir seserimi. Ir tai tam 
tikra prasme turėjo įtakos mūsų vedyboms: mus juokais vi- 
suomet sodindavo kartu ir sakydavo, jog iš mūsų išeitų graži 
pora. Mudviejų panašumas buvo toks akivaizdus, jog garbinga- 
sis abatas Kompanas, gerai mus abu pažinojęs, vis dėlto nesiryžo 
mūsų sutuokti. 

— Bet juk jūs pusbrolis su pussesere? — pasiteiravo abatas. 

— Taip, — atsakė ji, kiek raustelėjusi.— Mano vyras iš Ma- 
karų giminės, 0 mano mergautinė pavardė Rugon. 

Ji kiek patylėjo sutrikusi ir spėjo, kad abatui tikriausiai yra 
žinoma jos šeimos istorija, pagarsėjusi visame Plasane. Makarai 
buvo neteisėta Rugonų giminės atšaka. 

— (O nuostabiausia yra tai, — toliau kalbėjo ji, norėdama nu- 
slėpti savo sutrikimą,— kad mudu abu panašūs į savo senelę. 
Mano vyras šį panašumą paveldėjo iš savo motinos, o aš — dar 
iš ankstesnės kartos. Kaip sakoma, aplenkdama savo tėvą. 

Abatas pateikė panašų pavyzdį iš savo šeimos. Jis turėjęs 

seserį, kuri buvusi kaip du vandens lašai panaši į senelį iš mo- 
tinos pusės. Taigi šiuo atvejų panašumas persidavė trečiai kar- 
tai. Ir toji jo sesuo viskuo priminė senolį — ir charakteriu, ir 
įpročiais, netgi judesiais ir balso skambesiu. 
“ — Kaip ir aš, — įsiterpė Marta.— Kai aš buvau maža, apie 
mane sakydavo: „Gyva teta Dida“. Vargšė senutė, ji dabar Tiu- 
letėje; jai visada būvo kažkas negerai su galva... Su metais aš 
pasidariau labai rami, o ir sveikata mano pasitaisė; tačiau, pri- 
simenu, kai man buvo dvidešimt metų, aš negalėjau tuo pasigir- 
ti: man dažnai svaigdavo galva, apnikdavo kvailos mintys. Mane 
ir dabar juokas ima prisiminus, kokia aš buvau keistuolė mer- 
gaitė. 

— O jūsų vyras? 

— O! Jis atsigimė į savo tėvą, skrybėlininką, išmintingą ir 
rimtą žmogų... Mudu iš veido gal kiek panėšėjome vienas į kitą, 
tačiau savo vidumi buvome visiškai skirtingi... Ilgainiui visai 
supanašėjome. Kokie mes buvome laimingi tais laikais, kai 

turėjome parduotuves Marselyje! Aš ten praleidau penkiolika 
metų, per kuriuos išmokau būti laiminga savo šeimoje, tarp 
vaikų. 

Kiekvieną kartą, kai abatas Foža ją užklausdavo apie tai, 
pajusdavo jos balse kartėlį. Ji, be abejo, buvo laiminga, kaip 
kad pati tvirtino, tačiau jis įžvelgė šioje jautrioje sieloje, nu- 
rimusioje sulaukus keturiasdešimties metų, dar neišblėsusių aud- 
rų pėdsakus. Ir prieš akis jam stojosi gyvenimo drama, ki- 
lusi tarp žmonos ir vyro, kurie iš veidų buvo tokie panašūs, kad 
artimieji juos laikė sukurtais vienas kitam, tuo tarpu savo sie- 
lų gilumoje abu jautė tų dviejų skirtingų temperamentų priešiš- 
kumą, kurį dar labiau didino jų protėvių neteisėtos santuo- 
kos ir iš kraujomaišos kilusios nesantarvės padariniai. Jis min- 
tyse narpliojo, kaip tvarkingai gyvenant nesantarvė ėmė slūg- 
ti, kaip prekybinių rūpesčių pilnoje kasdienybėje jų charak- 
teriai pamažu supanašėjo ir kaip pagaliau šios dvi tokios skirtin- 
gos prigimtys, užsisklendusios mažo miestelio tyliame kvartale, 
dabar snūduriavo susikūrusios per penkiolika prekybos metų 
sau kuklią gerovę. Ir dabar, nors dar buvo abudu palyginti jau- 
ni, jų sielose tebuvo likę ankstesnės ugnies pelenai. Abatas at- 
sargiai pamėgino išklausti Martos, ar ji susitaikė su tokiu savo 
likimu. Jos atsakymas jam pasirodė gana protingas. 

— O taip, — atsakė ji, — aš myliu savo namus, esu paten- 
kinta savo vaikais. Aš niekada nebuvau per daug linksma. Man 
retkarčiais būdavo nuobodoka, štai ir viskas; dažnai pasiges- 
davau kokio nors protinio užsiėmimo, bet jo taip ir neradau... 
O ir kam pagaliau? Mano galva per silpna tokiems dalykams. 
Aš net romano nesugebėdavau perskaityti nepatyrusi baisios 
migrenos; trejetą naktų iš eilės to romano veikėjai neleisdavo 
man užmigti... Vien tik siuvimas manęs nevargina. Aš visą laiką 
sėdžiu namie, kad negirdėčiau gatvės triukšmo, visų tų apkalbų, 
visų tų sapaliojimų, jie mane tik vargina. | 

Kartkartėmis ji nutilusi pažiūrėdavo į Dezirė, kuri miegojo 
padėjusi galvą ant stalo, nekaltai šypsodamasi pro miegus. 

— Vargšelė,— tyliai pratarė Marta, — ji net ir siūti negali; 
jai tuojau pat ima svaigti galva... Labiausiai mergaitė myli gy- 
vūnus. Kai ji mėnesiui išvažiuoja pas savo žindyvę, neišlenda 
ten iš vištidės ir grįžta namo raudonais žandais, daug sveikesnė. 

Marta dažnai kalbėdavo apie Tiuletę, ir jos balse buvo jau- 
čiama nebyli beprotybės baimė. Abatas Foža pastebėjo kažkokį 
keistą sumišimą šiuose iš pažiūros ramiuose namuose. Marta, be 
abejo, tyrai mylėjo savo vyrą, tačiau šį tyrą jausmą kiek temdė 
amžinų Murė patyčių ir priekabių baimė. .Ją taip pat slėgė jo 
egoizmas, visiškas jos nepaisymas, ji jam jautė slaptą pagiežą 

už tą ramybę, kurią jis jai suteikė, ir už tą gerovę, kuri, jos 
žodžiais tariant, darė ją tokią laimingą. Kalbėdama apie savo 
vyrą, ji kartojo: 

— Jis labai geras žmogus. Jūs tikriausiai girdite, kaip jis 
mus kartais aprėkia. Tai todėl, kad jis mėgsta tvarką visur kur 
ir net kartais atrodo juokingas. Vos. tik išvydęs apverstą gėlių 
puodą sode ar numestą ant grindų žaislą, jis iškart praranda sa- 
vitvardą... Kita vertus, jis teisus veikdamas savo nuožiūra. Aš 
žinau, daug kas jo nemėgsta už tai, kad jis šiek tiek prasigyve- 
no, o ir dabar dar retkarčiais neblogai pasipelno iš gerų sandė- 
rių ir tik ranka numoja į visokius plepalus... Jį ir dėl manęs trau- 
kia per dantį. Sako, kad jis šykštus, kad laiko mane uždaręs na- 
muose ir netgi nenuperka man batų. Tai netiesa. Aš esu visiškai 
laisva. Žinoma, jis norėtų, kad aš būčiau namie jam grįžus, o ne 
slampinėčiau nuolat gatvėmis ar vaikščiočiau po svečius. Be to, 
jam žinomi mano pomėgiai; ką gi aš veikčiau kur kitur, ne 
namuose? 

Kai ji gindavo Murė nuo miestelio liežuvių, jos žodžiuose 
buvo juntamas staigus pagyvėjimas, tarytum jai būtų tekę jį 
ginti dar ir nuo kitokių slaptų kaltinimų, kylančių iš jos pačios; 
ir ji su vis didesniu nerimu imdavo svarstyti, koks būtų jos gy- 
venimas kur nors kitur, ne namuose. Todėl, kad toji nežinomy- 
bės baimė, nepasitikėjimas savo jėgomis ir kažkokios nelaimės 
laukimas vertė ją ieškoti prieglobsčio šiame mažame valgoma- 
jame ir sename sode, apaugusiame dideliais buksmedžiais. Bet 
čia pat ji jau juokėsi iš vaikiškos savo baimės ir patraukiusi 
pečiais vėl pamažu kibdavo megzti kojinę ar taisyti kokius 
nors senus baltinius. Ir abatas Foža vėl regėdavo priešais save 
miesčionę šaltu bejausmiu veidu ir bereikšmiu žvilgsniu, kuri 
skleidė po namus švarių skalbinių ir puokštelės gėlių, nuskintų 
kur nors sodo paunksnėje, kvapą. 

Taip prabėgo du mėnesiai. Abatas Foža ir jo motina tapo Mu- 
rė šeimos kasdieninio gyvenimo dalimi. Vakarais kiekvienas 
jų užimdavo savo įprastinę vietą prie stalo; vis tie patys abiejų 
lošėjų šūkčiojimai vienodai nuskambėdavo įprastinėje namų 
tyloje, įsirėždami į prislopintą, visą laiką vienodą abato ir Mar- 
tos pašnekesį. Murė tais vakarais, kai senė Foža ne per daug 
žiauriai jį aplošdavo, sakydavo, kad jo nuomininkai „net labai 
padorūs žmonės“. 

Jo, nieko neveikiančio buržua, smalsumą dabar nustelbė 
vakarinės piketo partijos rūpesčiai. Jis daugiau slapta nebesekė 
abato ir sakė, kad jau spėjo jį perprasti ir kad jam jis atrodo pa- 
dorus žmogus. 

— Et, palikite mane ramybėj!..— šaukdavo jis, jei jo aki- 

vaizdoje kas nors imdavo pulti abatą Foža.— Jūs be reikalo lai- 
dote liežuvius ir velniai žino ką išsigalvojate, kai čia ir taip vis- 
kas aišku... Patikėkit manim, aš jį pažįstu kaip savo penkis pirš- 
tus! Jis man suteikia malonę kasdien ateidamas pas mus 
pavakaroti... Žinoma, jis ne iš tų žmonių, kurie atveria širdį bet 
kam, vien todėl jo ir nemėgsta ir laiko išdiduoliu. 

Murė teikė kuo didžiausią pasitenkinimą tai, kad jis vienin- 
telis visame Plasane galėjo pasigirti abato Foža draugyste, jis 
netgi kiek piktnaudžiavo tokiu savo pranašumu. Kiekvieną kar- 
tą sutikęs senąją Rugon, jis, pergalingai šypsodamasis, duodavo 
suprasti patraukęs jos svečią į savo pusę. Toji tik vylingai nu- 
sišypsodavo nieko neatsakiusi. Su savo artimais draugais Murė 
būdavo atviresnis: jis patyliukais sakydavo, kad šitie velnio 
kunigai vis ne kaip visi žmonės, ir pasakodavo mažiausias smulk- 
menas, kaip abatas valgo ir geria, kaip jis kalba su moterimis, 
kaip jis sėdi pražergęs kelius ir niekados neužsikelia kojos ant 
kojos; čia pat jis laidydavo visokius juokelius, atmieštus tam 
tikru nerimu laisvamanio, kuriam pirmą kartą tiesiogiai teko 
susidurti su paslaptinga, siekiančia kulnis dvasininko sutana. 

Taip vakaras po vakaro ir atėjo vasaris. Savo pašnekesiuo- 
se su Marta abatas Foža, rodės, itin vengė kalbėti apie religiją.. 
Kartą ji lyg ir juokais pasakė jam: | 

— Manykit, ką norit, ponas abate, tačiau aš nesu pernelyg 
dievobaiminga ir netgi į bažnyčią einu retai... Tai savaime sup- 
rantama: Marselyje man per.darbus nebuvo kada, o dabar aš jau 
ir tingiu eiti kur nors iš namų. Be to, turiu prisipažinti, kad aš 
užaugau ne itin pamaldžioje šeimoje: Mano motina sakydavo, kad 
gerasis Dievas yra pačiuose mumyse. 

Abatas, nieko neatsakydamas, nuleido galvą, duodamaš jai 
„suprasti, kad tokiomis aplinkybėmis jis nenorėtų apie tai kal- 
bėti. Tačiau vieną vakarą jis ėmė gražbyliauti apie tai, kokią 
didžiulę paguodą randa kenčiančios sielos religijoje. Buvo kal- 
bama apie vieną vargšę moterį, kurią gyvenimo negandos pri- 
vedė iki savižudybės. 

— Be reikalo ji taip pasielgė, — įkvėpimo pagautas pasakė 
abatas.— Jai turbūt nebuvo žinoma, kokią paguodą suteikia 
malda. Man teko matyti daug moterų, kurios pas mus ateina 
ašaromis paplūdusios, sugniuždytos, o išeina susitaikiusios su 
likimu ir pakėlusios sparnus naujam gyvenimo džiaugsmui, — 
šito jos neranda kitur. Ir tai atsitiko vien todėl, kad jos atsiklau- 
pė prieš Dievą ir patyrė nuošaliame bažnyčios kampelyje di- 
džiulę nusižeminimo prieš jį palaimą. Jos ir vėl ateina užmirš- 
„damos viską, atsiduodamos vien tiktai Dievui. 

Marta susimąsčiusi klausėsi jo žodžių, kurių paskutinjus 

jis ištarė taip, tarsi žadėtų nežemišką palaimą. 

— Tai turbūt ir yra tikroji laimė, — tyliai pasakė ji tarsi 
pati sau.— Retkarčiais aš pagalvodavau apie tai, bet visuomet 
jausdavau baimę. 

Abatas labai retai kada leisdavosi į kalbas šia tema; užtat jis 
dažnai prabildavo apie gailestingumą. Marta buvo labai jautrios 
širdies; vos tik išgirsdavo pasakojant apie menkiausią nelaimę, 
jos akys iškart prisipildydavo ašarų. O jam, rodės, buvo didžiau- 
sias malonumas regėti, kaip iš gailesčio plazda jos širdelė. Kiek- 
vieną vakarą jis papasakodavo kokią nors naują, jaudinančią is- 
toriją, sužadindamas Martos širdyje didžiausią užuojautą, kurią 
ji jausdavo visa savo esybe. Ji atsitraukdavo nuo darbo ir sudė- 
jusi rankas, nenuleisdama nuo jo akių skausmingu veidu klau- 
sydavosi širdį draskančių smulkmenų apie žmones, mirštančius 
iš bado, apie nelaimėlius, kuriuos skurdas pastūmėja į nusikal- 
timą. Tokiomis minutėmis ji visa savo esybe būdavo jo valdžio- 
je ir jis būtų galėjęs daryti su ja ką tik panorėjęs. Ir dažnai to- 
kiomis minutėmis kitame stalo gale ūmai įsiliepsnodavo tarp 
senės Foža ir Murė ginčas, kildavęs dėl neteisingai paskelbtų 
„keturiolikos karalių“ arba dėl kortos, kuri būdavo paimama iš 
atsidėtųjų krūvos. 

Apie vasario vidurį vienas liūdnas įvykis sukrėtė visą Pla- 
saną. Paaiškėjo, kad visas būrys jaunučių mergaičių, visai dar 
vaikų, ištvirkauja ir be priežiūros šlaistosi gatvėmis. Sklido 
gandai, kad į šį reikalą įsipainioję ne vien tik jų bendraamžiai 
berniukai, bet ir kai kurie labai žinomi solidūs asmenys. 

Visą savaitę Marta negalėjo atsigauti sužinojusi šią naujie- 
ną, sukėlusią tiek triukšmo miestelyje; ji pažinojo vieną tų ne- 
laimingų mergaičių, mažytę blondinę, virėjos Rozos dukterėčią, 
ir dažnai ją kuo nors palepindavo; vien nuo minties apie šią 
vargšelę, sakė ji, visas kūnas jai einąs pagaugais. 

 — Gaila, — vieną vakarą pasakė abatas Foža,— kad Plasane 
nėra globos namų, kokius turi Bezansonas. 

Ir, klausinėjamas Martos, jis papasakojo, kas tai per globos 
namai. Tai buvo prieglauda darbininkų šeimų dukterims nuo 
aštuonerių iki penkiolikos metų, kurių tėvai, išeidami į darbą, 
būdavo priversti palikti jas namie be priežiūros. Dieną jos už- 
»siima įvairiais siuvimo darbais, o vakare, kai tėvai grįžta, jas 
išleidžia namo. Taip vargšų vaikai auga būdami toli nuo gyve- 
nimo pagundų, prieš akis regėdami puikiausius pavyzdžius. Mar- 
tai ši mintis pasirodė nepaprastai kilni. Ir pamažu ši mintis ją 
taip užvaldė, jog Marta tik ir kalbėjo, kaip Plasane reikėtų įs- 
teigti tokius namus. 

— Šiuos namus būtų galima pavesti Švenčiausiosios Mer- 

gelės globai,— atsargiai pasiūlė abatas Foža.— Bet kiek įvai- 
riausių kliūčių tektų įveikti. Jūs net neįsivaizduojate, kiek var- 
go sudaro kad ir menkiausias labdaringas darbas. O tam, kad 
iki galo visa tai sutvarkytum, dar reikia turėti karštą, pasiau- 
kojančią motinos širdį. 

Marta nuleido galvą, žiūrėjo į šalia jos miegančią Dezirė ir 
jautė, kaip ašaros jai spaudžia akis. Ji klausinėjo abatą, ko pir- 
miausia reikėtų imtis, kiek kainuotų tokių namų įsteigimas, ko- 
kios būtų metinės išlaidos. 

— Ar nenorite man padėti“ — vieną vakarą netikėtai ji 
paklausė dvasininką. | 

Abatas Foža iškilmingai paėmė jos ranką ir, kiek palaikęs 
ją savojoje, sukuždėjo, jog ji turinti gražiausią sielą, kokią jis 
tik kada buvo pažinęs. Jis pasakė, jog sutinkąs, tačiau pasik- 
liaująs tiktai ja, kadangi jis pats mažai ką galįs padaryti. Ji 
turinti surasti miestelyje moterų, kurios sutiktų įsteigti komite- 
tą, sudaryti aukų sąrašą, trumpai sakant, imtis visų tų sunkių 
ir nemalonių rūpesčių, kurie atsiras žadinant visuomenės gai- 
lestingumą. Ir jis jai paskyrė rytojaus dieną pasimatymą šv. 
Saturneno bažnyčioje, kur sakėsi ją supažindinsiąs su vyskupi- 
jos architektu, nes šis daug tiksliau negu jis galėtų pasakyti apie 
visas išlaidas. 

Tą vakarą eidamas gulti, Murė buvo kuo puikiausios nuotai- 
kos. Jis nepralošė senei Foža nė vienos partijos. 

— Tu šiandien kažko labai laiminga, mieloji, — pasakė jis 
žmonai.— O tu matei, kaip aš ją sukirtau, nors ji ir turėjo pen- 
kias tos pačios rūšies kortas? Ji niekaip atsitokėti negalėjo, toji 
senė! 

Pastebėjęs, jog Marta traukia iš spintos šilko suknią, jis nus- 
tebęs pasiteiravo jos, ar tik neketinanti eiti rytoj į svečius. Jis 
anaiptol negirdėjo jos pokalbio su abatu. 

— Taip, — atsakė ji, — man reikia kai kur nueiti: rytoj tu- 
riu susitikti bažnyčioje su abatu Foža, — vėliau aš tau-pasakysiu, 
kokiu reikalu. 

Jis stovėjo apstulbęs iš nuostabos, žiūrėdamas į ją ir steng- 
damasis atspėti, ar tik ji nesumanė iš jo pasijuokti. Paskui be 
jokio pykčio, kaip visada pašiepiamai pratarė: 

— Šit kaip! Tai kažkas nauja. O aš ir nežinojau, kad tu pasi- 
darei tokia pamaldi. 

VIII 


Kitą dieną Marta pirmiausia užsuko pas savo motiną. Ji jai 
papasakojo apie labdaringą darbą, kurį ji sumanė atlikti. Pama- 
čiusi, kad jos motina tik šypsosi ir galvą linguoja klausydamasi, 
ji net supyko ir davė jai suprasti, jog motina stokojanti meilės 
artimui. 

— Tai sugalvojo abatas Foža,— staiga tarstelėjo Felisitė. 

 — Taip, — nustebusi pratarė Marta.— Mes su juo daug apie 
tai kalbėjom. Iš kur jūs tai žinote? 

Ponia Rugon tik truktelėjo pečiais nieko neatsakydama. Pas- 
kui ji gyvai ėmė šnekėti: 

— Na ką gi, brangioji, tu visiškai teisi! Seniai tau laikas kuo 
nors užsiimti, ir štai tau šovė į galvą puiki mintis. Man, tiesą 
sakant, sunku būdavo, kai matydavau tave visą laiką užsidariu- 
sią tuose nykiuose, tarsi išmirusiuose namuose. Tiktai nedėk 
jokių vilčių į mane,— aš nesileisiu į šį tavo reikalą. Mat tuoj 
visi ims kalbėti, jog tai aš sugalvojau, ir kad mudvi susikalbė- 
jome norėdamos primesti miesteliui savo nuomonę. O aš kaip 
tik noriu, kad visa garbė, įgyvendinant šią nuostabią mintį, ati- 
tektų tau. Jeigu sutinki, aš galėsiu tau padėti patarimais, bet 
niekuo daugiau. 

—-(O aš maniau, kad jūs sutiksite būti steigiamojo komiteto 
nare, — pasakė Marta, kurią kiek gąsdino mintis, jog ji gali lik- 
ti viena ėmusis tokio didžiulio užmojo. 

— Ne, ne, patikėk manimi, mano dalyvavimas tik sugadintų 
visą reikalą. Kaip tik tu sakyk visiems, kad aš negaliu įeiti į ko- 
mitetą ir kad aš pati atsisakiau teisindamasi esanti labai užimta. 
Gali netgi užšiminti, kad aš nelabai tikiu šio tavo reikalo sėkme. 
Pati įsitikinsi, kad šitokiomis kalbomis tu prisiviliosi miestelio 
damas. Jos bus didžiai patenkintos, galėdamos imtis labdaringo 
darbo, nuo kurio aš laikausi nuošalyje. Nueik pas ponią Rastu- 
al, pas ponią de Kondamen, pas ponią Delangr; nepamiršk ir 
ponios Palok, tačiau pas ją aueik paskiausiai; tai paglostys jos 
savimeile, o ir naudos iš jos turėsi daugiau nei iš kitų. Bet jeigu 
tau kils kokių nors sunkumų, ateik pas mane, aš tau visada 
patarsiu. c 

Ji palydėjo dukterį iki pat laiptų. Atsisveikindama įdėmiai 
į ją pažiūrėjo ir gudriai šypsodamasi paklausė: 

— O kaip gyvena mūsų mielasis abatas? 

— Labai gerai, — ramiai atsakė Marta.— Aš kaip tik einu 
į švento Saturneno bažnyčią susitikti su vyskupijos architektu. 


Marta su abatu nusprendė, kad, kol viskas dar kabo ore, šne- 
kėtis su architektu, ko gero, anksti. Jie tik norėjo su juo susi- 

tikti, kadangi jis kiekvieną dieną būdavo šv. Saturneno bažny- 
čioje, kur vyko vienos iš koplyčių remonto darbai. Taigi jiedu 
būtų galėję šnektelėti su architektu tarsi visai atsitiktinai. Perė- 
jusi bažnyčią, Marta pamatė abatą Foža ir architektą Ljeto, sto- 
vinčius ant pastolių ir apie kažką besišnekučiuojančius; paste- 
bėję Martą, jie skubiai nulipo. Vienas abato petys buvo baltas 
nuo tinko; jis apžiūrinėjo, kaip einasi darbai. 

Šią popiečio valandą bažnyčioje nebuvo nė vienos besimel- 
džiančios moterėlės. Pagrindinė ir šoninės bažnyčios navos be 
tvarkos buvo užgriozdintos kėdėmis, kurias du sargai triukšmin- 
gai dėliojo į vietas. Tinkuotojai, stovėdami ant pastolių, šūkčiojo 
vienas kitam džerškindami mentelėmis, kuriomis jie lygino sie- 
nas. Tokia šv. Saturneno.bažnyčia ne itin nuteikė maldai, tad 
Marta nė nepersižegnojo. Ji atsisėdo priešais koplyčią, kur vy- 
ko remonto darbai, tarp abato Foža ir architekto Ljeto, tarytum 
būtų atėjusi pas pastarąjį į jo darbo kabinetą klausti patarimo. 

Jų pokalbis truko gerą pusvalandį. Architektas pasirodė 

esąs labai malonus žmogus. Jo nuomone, nevertėjo statyti naujų 
Švenčiausiosios Mergelės globos namų, kaip kad sumanytą įstai- 
gą pavadino abatas. Tai atsieitų pernelyg brangiai. Daug labiau 
apsimokėtų pirkti gatavą pastatą ir jame įkurti globos namus. 
Ir čia pat jis nurodė priemiesty je vieno buvusio pensiono pastatą, 
kurį laikinai buvo užėmęs kažkoks prekiautojas pašarais ir ku- 
ris dabar buvo parduodamas. Už keletą tūkstančių frankų archi- 
tektas apsiėmė sutvarkyti šį apgriuvusį namą; jis netgi žadėjo 
padaryti kai ką ir daugiau: gražų įėjimą, erdvias sales, medžiais 
apsodintą kiemą. Marta su abatu gyvai ėmėsi aptarinėti smul- 
kmenas, ir jų balsai garsiai skambėjo po aidžiais bažnyčios 
skliautais, tuo tarpu architektas Ljeto, norėdamas geriau pa- 
vaizduoti būsimą pastatą, lazdos galu ant akmens plytų braižė 
jo fasadą. 
T Vadinasi, pone, sutarta,— pasakė Marta, atsisveikinda- 
ma su architektu, — jūs padėsite mums sudaryti nedidelę sąmatą 
tam, kad mes maždaug žinotume, kiek mums tai gali atsieiti... 
Ir tegu visa tai kol kas lieka tarp mūsų, tiesa? 

Abatas Foža nuėjo jos palydėti iki mažųjų bažnyčios durų. 
Jiems einant pro didįjį altorių, Marta, ir toliau gyvai apie kažką 
kalbėjusi, staiga nustebusi pamatė, kad abato nėra šalia jos. 
Apsidairiusi ji išvydo jį klūpantį ant kelių, sulinkusį perpus 
priešais didžiulį kryžių muslino įmovoje. Šis dvasininkas, išsi- 
baltinęs tinku ir taip sulinkęs, sužadino jai keistą jausmą. Ji 
iškart prisiminė, kur esanti, ėmė nerimastingai dairytis aplin- 
kui,. stengdamasi žengti kuo tyliau. Prie išėjimo abatas, labai 
surimtėjęs, tylėdamas ištiesė jai pirštą, suvilgytą švęstu vande- 

niu. Ji persižegnojo būdama visiškai sutrikusi. Dvivėrės durys, 
apmuštos veltiniu, tyliai užsivėrė paskui ją, tarytum sunkiai 
atsidususios. | 

Tiesiai iš čia Marta nuėjo pas ponią de Kondamen. Vaikš- 
čiojimas miestelio gatvėmis, gryname ore, teikė jai didžiausią 
malonumą. Keletas vizitų, kuriuos ji buvo numačiusi padaryti, 
atrodė jai maloni pramoga. Ponia de Kondamėn pasitiko ją 
maloniai nustebusi. Taip retai sulaukia savo namuose mielosios 
ponios Murė! Sužinojusi apie reikalą, ji čia pat pareiškė, jog 
esanti tiesiog sužavėta ir pasirengusi visoms aukoms. Ji vilkė- 
jo labai gražia alyvų spalvos suknele su šviesiai pilkais šilko 
kaspinėliais ir priėmė Martą buduare, nuduodama paryžietę, 
ištremtą į provinciją. 

— Kaip malonu, kad jūs manęs neužmiršote,— kalbėjo ji, 
spausdama Martai ranką.— Kas gi daugiau ateis į pagalbą šioms 
vargšėms mergaitėms, jeigu ne mes, nors mums ir prikišama, 
neva mes, gyvendamos prabangoje, rodome joms blogą pavyzdį... 
Siaubas apima pagalvojus, kad šitie vaikai pasmerkti tokiai bai- 
siai nuodėmei. Aš vos neapsirgau, tai sužinojusi... Tad visiškai 
atsiduodu jūsų valiai. 

O kai Marta jai pasakė, kad jos motina negalinti įeiti į komite- 
tą, ponios de Kondamen geri norai dar padidėjo. 

— Kaip gaila, kad ji tokia užimta,— su vos juntama pašai- 
pos gaidele balse pratarė ponia de Kondamen.— Ji mums būtų 
galėjusi daug padėti... Bet nieko nepadarysi, teks pačioms tvar- 
kytis kiek jėgos leis. Aš turiu draugų. Nueisiu pas vyskupą; 
sukelsiu visą Plasaną ant kojų, jeigu reikės... Ir mes padarysim 
savo, aš jums pažadu. 

Ponia de Kondamen nė klausyti nenorėjo apie globos namų 
sutvarkyma išlaidas. Pinigų visuomet atsiras. Tik reikia pasis- 
tengti, kad šis reikalas suteiktų garbę komitetui, kad viskas bū- 
tų įrengta gražiai ir gerai. Ji juokdamasi pridėjo, jog jai nuo 
skaičių galva svaigsta ir ji geriau imsis daryti pirmuosius žygius 
ir kartu tvarkyti reikalus. Juk mieloji ponia Murė nepratusi 
būti prašytoja, todėl ponia de Kondamen ją visur lydėsianti, net- 
gi galėsianti ją kitą kartą užvaduoti ir padaryti už ją vizitą. 
Nepraėjo ir pusvalandis, o šis reikalas jau pasidarė jos, ir dabar 
jau ji pati davė nurodymus Martai. Marta rengėsi išeiti, kai įė- 
jo ponas de Kondamenas. Ji dar kiek uždelsė sutrikusi, nedrįs- 
dama prabilti apie savo apsilankymo tikslą prie miškų ir vande- 
nų žinybos inspektoriaus, kuris, pasak gandų, buvo įsivėlęs į 
šią nelaimingų mergaičių istoriją, papiktinusią visą miestelį. 

Poniai de Kondamen pačiai teko išdėstyti kilnius didžios 
minties užmojus savo vyrui, kuris jos žodžius sutiko labai pa- 

lankiai ir nepaprastai ramiai. Žingsnis jam pasirodė be galo 
dorovingas. 

— Tokia mintis gali ateiti į galvą tiktai motinai, — pasakė 
jis taip reikšmingai, jog sunku buvo suprasti, ar jis juokau- 
ja, ar kalba rimtai.— Plasanas, ponia, jums bus dėkingas už to- 
kius gražius papročius. 
aš tik pasinaudojau svetima idėja, — pap- 
rieštaravo Marta, sutrikusi nuo šių liaupsinančių žodžių. 

— Šią mintį ir man išsakė vienas žmogus, kurį aš labai gerbiu. 

— Kas gi toks? — smalsiai klustelėjo ponia de Kondamen. 

— Ponas abatas Foža. 

Ir Marta labai nuoširdžiai pačiais gražiausiais žodžiais išdės- 
tė, ką ji Mananti apie dvasininką. Ir nė vienu žodeliu neužsimi- 
nė apie sklindančius miestelyje piktus gandus; ji kalbėjo apie 
jį kaip apie didžiausios pagarbos nusipelniusį žmogų, kuriam su 
malonumu atvėrė savo namų duris. Ponia de Kondamen klausėsi 
jos retsykiais linktelėdama galva. 

— Aš visada sakiau, — sušuko ji,— kad abatas Foža — pui- 
kus dvasininkas... Kad jūs žinotumėt, kokie pikti žmonės! Tie- 
sa, nuo to laiko, kai jis ėmė lankytis pas jus, niekas daugiau ne- 
drįsta piktai apie jį kalbėti. Ir tai, be abejo, užkirto kelią visoms 
šlykščioms spėlionėms... Sakote, kad jam kilo ši mintis? Reikia 
jį įkalbėti imtis vadovauti šiam reikalui. O kol kas, žinoma, lai- 
kysime visa tai paslaptyje... Patikėkite, aš visą laiką jaučiau 
prielankumą šitam dvasininkui ir kiek galėdama gyniau jį... 

'— Kartą-teko su juo pasišnekėti, ir jis man pasirodė labai 
geras žmogus, — įsiterpė miškų ir vandenų žinybos inspektorius. 

Tačiau jo žmona nutildė jį vienu mostu: neretai ji elgdavosi 
su juo kaip su liokajumi. Atsitiko taip, kad šių įtartinų vedybų, 
už kurias ponas de Kondamenas buvo nuolat smerkiamas, neš- 
lovė teko jam vienam. Jaunutė moteris, kurią jis atsivežė neži- 
nia iš kur, sugebėjo pelnyti viso miestelio pagarbą ir meilę savo 
meilumu ir malonia išvaizda, kadangi tokiems dalykams provin- 
cijos žmonės kur kas jautresni, negu galėtų atrodyti iš pirmo 
žvilgsnio. Miškų ir vandenų žinybos inspektorius suprato, jog 
jis nereikalingas šiame dorovingame pašnekesyje. 

— Ką gi, palieku jus pono Dievo valiai, — su vos juntama 
pašaipos gaidele balse pasakė jis.— O aš eisiu sutrauksiu ciga- 
rą... Oktavija, nepamiršk anksčiau apsirengti, šiandien vakare 
mudu einame į suprefektūrą. 

Jam išėjus, abi moterys dar kiek šnektelėjo vėl apie tą patį, 
ką jau buvo sakiusios apgailėdamos vargšes mergaites, iškly- 
dusias iš doros kelio, ir vis labiau užsidegdamos noru apsaugoti 
jas nuo visokių pagundų. Ponia de Kondamen labai smarkiai 

pliekė ištvirkavimą. į 

— Taigi, sutarta,— pasakė ji, paskutinį kartą spausdama 
Martai ranką, — kai tik prireiks, aš visuomet jūsų paslaugoms... 
Jeigu jūs matysite ponią Rastųal ir ponią Delangr, perduokite 
joms, kad aš viską imuosi ant savo pėčių, joms bereiks įrašyti 
tik savo pavardes... Juk aš neblogai sugalvojau, tiesa? Mes nė 
per nago juodymą negalim nukrypti nuo savo sumanymo... Pra- 
šau perduoti nuo manęs labų dienų abatui Foža. 

Marta nuėjo tiesiai pas ponią Delangr, o iš jos — pas ponią 
Rastual. Abi jos išklausė labai mandagiai, tačiau į šį sumanymą 
žiūrėjo santūriau negu ponia de Kondamen. Joms kėlė abejonių 
piniginė reikalo pusė: prireiks daug pinigų, o kadangi iš sava- 
noriškų aukojimų niekad nesurinksi tokių sumų, tai jos gali 
patekti į juokingą padėtį. Marta ėmė jas raminti, pateikė kele- 
tą skaičių. Tuomet jos panūdo sužinoti, kas iš miestelio damų 
įeina į komiteto sudėtį. Išgirdusios ponios de Kondamen pavar- 
dę, jos tik lūpas prikando, bet išgirdusios, kad ponia Rugon at- 
sisakė, jos iškart pasidarė meilesnės. ' 

Ponia Delangr priėmė Martą savo vyro kabinete. Tai buvo 
nedidukė moteris blyškiu veidu, nuolanki kaip tarnaitė, tačiau 
apie jos palaidą gyvenimą kalbėjo visas Plasanas. | 

— O Dieve, — pagaliau pratarė jinai, — geriau ir norėti nė- 
ra ko. Tai būtų dorovės mokykla darbininkiškajam jaunimui. 
Ir ne viena paklydusi siela čia būtų išgelbėta. Žinoma, aš nega- 
liu atsisakyti, kadangi žinau, jog galių jums daug kuo padėti 
per savo vyrą, kuris kaip meras turi reikalų su įtakingais as- 
menimis. Tiktai prašau palaukti mano galutinio atsakymo iki 
rytdienos. Mūsų visuomeninė padėtis reikalinga apdairumo, 
todėl aš prieš tai norėčiau pasitarti su ponu Delangru. 

Ponia Rastual pasirodė besanti lygiai tokia pat neryžtinga 
ir perdėtai dorovinga; ji kruopščiai rinko kuo švankiausius žo- 
džius kalbėdama apie nelaimingas būtybes, užmiršusias savo 
pareigą. Ši apkūni moteris sėdėjo tarp dviejų savo dukterų ir 
siuvinėjo ištaigingą kamžą. Martai ištarus pirmuosius žodžius, 
ji paliepė merginoms išeiti iš kambario. 

— Esu labai dėkinga jums, kad nepamiršote manęs, — pra- 
tarė ji, — tačiau iš tiesų nežinau, ką jums ir pasakyti. Aš ir taip 
jau esu keleto komitetų narė ir net nežinau, ar man užteks lai- 
ko... Man irgi buvo kilusi tokia mintis. Tik mano sumanymas 
buvo kur kas didesnis ir, ko gero, netgi išsamesnis. Štai jau ge- 
ras mėnuo, kai aš vis žadu eiti pas mūsų vyskupą pasikalbėti apie 
tai, bet niekaip negaliu rasti laisvos minutės. Ką gi, galime su- 
jungti savo jėgas. Aš jums išdėstysiu savo požiūrį kai kuriais 
klausimais, nes, man regis, jog jūs nesusigaudote daugelyje 

dalykų... Jeigu jau taip norite, aš pasirengusi vėl aukotis. Ma- 
no vyras man vakar pasakė: „Jūs niekad neužsiimate savo rei- 
kalais, o tik visą laiką rūpinatės svetimais . 

Marta smalsiai dirstelėjo į ją, prisiminusi apie Delangro 
meilės ryšį, iš kurio dar ir po šiai dienai atvirai buvo tyčio- 
jamasi visose Sovero bulvaro kavinėse. Ir mero, ir teismo pir- 
mininko žmona abato Foža vardą sutiko labai nepatikliai, ypač 
antroji. Martą gal net kiek žeidė toks požiūris į žmogų, ku- 
riuo ji taip pasitikėjo, ir ji ėmė visaip liaupsinti gerąsias abato 
Foža savybes, privertusi pagaliau abi šias damas pripažinti tam 
tikrus nuopelnus dvasininko, kuris gyvena užsidaręs ir išlaiko 
savo motiną. 

Išėjus iš ponios Rastual, Martai. tereikėjo pereiti gatvę tam, 
kad pakliūtų pas ponią Palok, gyvenusią kitoje Baland gatvės 
pusėje. Buvo septynios valandos“ vakaro, tačiau Marta ryžosi 
atlikti ir šį paskutinį vizitą, nors ir žinojo, kad Murė jos laukia 
ir kad ji gaus nuo jo velnių už tai, jog taip ilgai negrįžo. Palokų 
šeimyna kaip tik rengėsi sėstis už stalo nekūrentame valgoma- 
jame, kuris dvelkė provincijos skurdumu, be kita ko, kruopš- 
čiai slepiamu. Ponia Palok, labai nepatenkinta, kad ją rado už 
stalo, skubiai uždengė puodą su sriuba, kurią ji rengėsi pils- 
tyti. Ji sutiko Martą labai mandagiai, .netgi pataikaujamai, šir- 
dies gilumoje kiek sunerimusi dėl tokio netikėto vizito. Įos vy- 
ras teisėjas sėdėjo priešais tuščią lėkštę, pasidėjęs rankas ant 
kelių. | 

— Nedorėlės! — sušuko jis, kai Marta prašneko apie mer- 
ginas iš senamiesčio.— Nuostabių dalykų aš išgirdau šiandien 
apie jas teisme! Kiek garbingų žmonių jos įtraukė į purvą... Be 
reikalo“ jūs, ponia, kreipiate dėmesį į šitas padugnes. 

— Be to,— palaikė jį ponia Palok,— tikrai nežinau, ar aš 
galėsiu jums kuo padėti. Aš nieko čia nepažįstu. O mano vyras 
geriau sutiktų duoti ranką nukirsti negu ko nors prašyti. Mes 
laikomės nuošaliai, kadangi mums bjaurios visos tos neteisybės, 
kurios tarpsta priešais mūsų akis. Mes ramiai sau gyvename čia 
ir esame labai patenkinti, kad mus visi užmiršo... Žinote, ką aš 
jums pasakysiu. Net jeigu mano vyrui ir siūlytų dabar paaukšti- 
nimą, jis vis tiek atsisakytų. Ar ne taip, brangusis? 

Teisėjas pritariamai linktelėjo galva. Abu sutuoktiniai 'ap- 
sikeitė kreiva šypsena. Marta, sėdėjusi priešais juos, sutrikusi 
žiūrėjo į bjaurius, tulžingus, raukšlių išvagotus veidus porelės, 
taip sutartinai vaidinančios tariamo nuolankumo likimui kome- 
diją. Laimė, staiga ji prisiminė savo motinos pamokymus. 

-— O aš tiek vilčių dėjau į jus, — perdėm maloniai toliau 
kalbėjo ji.— Mūsų mielosios damos jau davė savo sutikimą: ir 


78 


ponia Delangr, ir ponia Rastual, ir ponia de Kondamen; bet, tarp 
mūsų kalbant, visos šios damos pažadėjo duoti tik savo vardą. 
O man norėtųsi rasti garbingą žmogų, kuris visa širdimi atsiduo- 
tų šiam reikalui, ir štai aš nusprendžiau, kad tiktai jūs galite man 
padėti... Tik pagalvokite, kaip mums bus dėkingas Plasanas, 
jeigu pavyks laimingai įgyvendinti šį sumanymą! 

— Žinoma, žinoma, — kartojo ponia Palok, sužavėta šių gra- 
žių Martos žodžių. 

— Antra vertus, jūs visai be reikalo manote, kad. negalite 
mums padėti. Kaip žinom, ponas Palokas yra gerbtinas žmogus 
suprefektūroje. Tarp mūsų šnekant, į jį žiūri kaip į pono Rastu- 
alio pamainą. Prašau nesikuklinti, juk visiems žinomi jūsų nuo- 
pelnai, ir jūs be reikalo juos slepiate. O čia kaip tik pasitaikė 
puiki proga išlįsti poniai Palok iš šešėlio į šviesą ir parodyti 
žmonėms, kiek proto ir širdies turi savyje ši moteris. 

Ponas teisėjas susijaudino. Savo mirksinčiomis akutėmis jis 
žvilgčiojo į žmoną. | 

— Ponia Palok neatsisako, — pratarė jis. 

— Žinoma, ne,— atsiliepė jo žmona.— Jeigu mano pagal- 
ba išties yra reikalinga, tai to visiškai pakanka. Galbūt aš ir vėl 
darau kvailystę, prisiimdama naujus rūpesčius, už kuriuos man 
nieks ir ačiū nepasakys. Paklauskite poną Paloką, kiek mudu 
gera patyliukais darome. O pati matote, prie ko visa tai mus 
privedė. Bet savęs juk nepakeisi, ar ne taip? Matyt, iki gyveni- 
mo pabaigos mums teks būti kvailių vietoje... Galite, mieloji 
ponia, pasikliauti manimi. 

Abu Palokai atsistojo, ir Marta, padėkojusi jiems už paža- 
dėtą paramą, atsisveikinusi išėjo. Stabtelėjusi laiptų aikštelė- 
je tam, kad ištrauktų suknelės rauktinuką, įkliuvusį tarp turėk- 
lo ir laiptų, Marta išgirdo už durų gyvą sutuoktinių Palokų 
pokalbį. 

— Jie kreipiasi į tave, nes tu jiems reikalinga,— pasigirdo 
šaižus teisėjo balsas.— Tu jiems būsi atpirkimo ožys. 

— Ką gi, — atsakė žmona.— Bet patikėk, jie man užmokės 
su kaupu ir už šitą, ir už praeitą. 

Buvo netoli aštunta valanda, kai Marta pagaliau grįžo namo. 
Murė pralaukė jos gerą pusvalandį nesisėsdamas už stalo. Mar- 
ta jau buvo pasirengusi atlaikyti namie audrą. Bet kai ji persi- 
rengusi nusileido į apačią, rado vyrą apžergusį kėdę, apsuktą 
atkalte į stalą, ir ramiai sau barbenantį pirštais į staltiesę, atseit 
šaukštai po pietų. Jis buvo tiesiog siaubingas su savo neišsen- 
kamomis patyčiomis ir nuolatiniu erzinimu. 

— O aš maniau, kad tu jau liksi nakvoti klausykloje,— pa- 
sišaipė jis.— Jeigu jau ėmei vaikščioti į bažnyčią, tai bent gali 


79 


perspėti mane, kad tomis dienomis, kai neisi pas tuos savo ku- 
nigus, aš galėčiau pavakarieniauti kur nors kitur. | 

Per visą vakarienę jis šaipėsi iš jos. Martai kur kas būtų bu- 
vę lengviau pakęsti jo barimą negu šitas patyčias. Keletą kartų 
ji pažiūrėjo į jį maldaujamu žvilgsniu, prašydama palikti ją ra- 
mybėje. Bet tai jį tik dar labiau kurstė. Oktavas su Dezirė juo- 
kėsi. Seržas tylėjo stodamas motinos pusėn. Valgant desertą, 
įėjo Roza ir sutrikusi pranešė, kad atėjęs ponas Delangras ir no- 
rįs Matyti namų šeimininkę. 

— Šit kaip! Tu, pasirodo, susidraugavai su valdžios atsto- 
vais,— tuo pačiu pašaipiu tonu nusistebėjo Murė. 

Marta priėmė merą svetainėje. Delangras labai maloniai, 
netgi galantiškai pareiškė jai, jog jis nenorėjęs laukti rytdienos 
dėl to, kad pasveikintų ponią Murė su tokia kilnia idėja. Ponia 
Delangr, kaip jis sakė, pasirodė gal kiek neryžtinga, ji be reika- 
lo iškart nedavė savo sutikimo, ir dabar jis pats atėjęs pranešti 
jos vardu, kad jai bus didžiai malonu įeiti į Švenčiausiosios 
Mergelės prieglaudos globėjų komiteto sudėtį. O jis pats yra 
pasirengęs padaryti viską, kad šis toks naudingas ir toks doro- 
vingas sumanymas būtų įgyvendintas. 

Marta palydėjo jį iki lauko durų. Tuo metu, kai Roza kilstę- 
lėjo lempą, kad geriau apšviestų šaligatvį, meras pridėjo: 
Perduokite abatui Foža, kad man būtų be galo malonu 
pasišnekėti su juo, jeigu jis neapsisunkintų užeidamas pas mane. 
Jis man galėtų suteikti vertingų žinių, kadangi jis buvo susidūręs 
su panašiomis įstaigomis Bezansone. Aš pasirūpinsiu, kad mies- 
tas sumokėtų bent už patalpas. Iki pasimatymo, mieloji ponia. 
Perduokite nuo manęs labų dienų ponui Murė, kurio aš nedrįs- 
tu trukdyti. T | 

Aštuntą valandą vakaro, kai abatas Foža kartu su savo moti- 
na nusileido į apačią, Murė juokdamasis jam tepasakė: | 

— Jūs šiandien buvote pagrobęs mano žmoną? Tik žiūrėkit 
nesugadinkit man jos per daug, nepadarykite iš jos šventosios. 

Paskui jis įniko lošti kortomis. Jam reikėjo daug atsilošti, 
kadangi senė Foža tris vakarus iš eilės buvo jį žiauriai aplošusi. 
Tad Marta netrukdomai galėjo papasakoti abatui Foža, ką ji 
spėjusi nuveikti. Ji kaip vaikas džiaugėsi tebevirpėdama nuo 
įspūdžių, patirtų per tas kelias popietės valandas, kurias ji pra- 
leido ne namie. Abatas paprašė ją pakartoti kai kurias smulk- 
menas; jis pažadėjo užeiti pas poną Delangrą, nors ir buvo lin- 
kęs šiuo atveju likti šešėlyje. 

— Be reikalo jūs iškart jam užsiminėt apie mane,— šiurkš- 
čiai pasakė jis, matydamas ją tokią susijaudinusią, tokią bejė- 
gę.— Jūs tokia kaip ir visos moterys: ko tik imatės, amžinai 

viską sugadinat. 

"Marta pažiūrėjo į jį, apstulbinta tokių šiurkščių jo Žodžių, 
ir atšlijo nuo jo apimta tos baimės, kurią retsykiais vis dar jau- 
tė išvydusi jo sutaną. Jai pasirodė, kad kažkieno geležinės ran- 
kos užgulė jos pečius, lenkdamos prie žemės. Kiekvienas dvasi- 
ninkas į moterį žiūri kaip į priešą. Pastebėjęs jos pasipiktinimą 
dėl jai padaryto pernelyg šiurkštaus priekaišto, abatas suminkš- 
tėjo ir tyliai pratarė: 

— Aš rūpinuosi tik jūsų kilnaus sumanymo sėkme... Aš 
bijau, kad nepakenkčiau šiam reikalui, jo imdamasis pats. Jūs 
juk žinote, kad manęs Plasane niekas nemėgsta. 

Matydama jį tokį nusižeminusį, Marta ėmė įtikinėti, kad jis 
klystąs, kad visos šios damos apie jį atsiliepia pačiais gražiau- 
siais žodžiais. Visi žino, kad jis išlaiko savo motiną, kad gyvena 
uždarą gyvenimą, vertą didžiausių pagyrimų. Paskui jiedu iki 
vienuoliktos valandos šnekėjosi apie didįjį sumanymą, aptari- 
nėdami menkiausias jo'smulkmenas. Tai buvo nuostabus vakaras. 

Dalydamas kortas, Murė dukart nugirdo keletą jų pokalbio 
žodžių. 

— Vadinasi, — pasakė jis, eidamas gulti, — jūs dviese nu- 
sprendėtė kovoti su šia nedorybe... Ką gi, neblogai sumanyta. 

Praėjus trims dienoms, buvo įsteigtas globėjų komitetas, o 
jo pirmininke išrinkta Marta, kuri, slapta pasitarusi su savo 
motina, pasiūlė ponią Palok išrinkti iždininke. Dirbo jos abi 
išsijuosusios: rašė aplinkraščius, sprendė įvairius vidaus tvar- 
kos klausimus. Tuo metu ponia de Kondamen iš supretektūros 
lėkė į vyskupiją, iš ten apvažiavo daugelį įtakingų asmenų, ku- 
riems labai maloniai, kaip ji tik viena moka, dėstė „nepaprastąjį 
sumanymą, šovusį jai į galvą“, ta pačia proga demonstruodama 
savo žavingus tualetus, rinkdama aukas ir užsitikrindama pa- 
ramą. Savo ruožtu ponia Rastual pamaldžiai pasakojo dvasi- 
ninkams, kurie rinkdavosi pas ją antradieniais, kaip jai atėjusi 
į galvą laiminga mintis išgelbėti nuo paleistuvystės tiek vargšų 
vaikų; tačiau jos veikla ribojosi tuo, kad ji pavedė abatui Bure- 
tui kreiptis į švento Juozapo seseris ir paprašyti jas iš savo tarpo 
paskirti būsimajai įstaigai aptarnaujantį personalą. Tuo tarpu 
ponia -Delangr kaip paslaptį pasakojo nedideliam valdininkų 
būreliui, kad miestas už šią įstaigą turi būti dėkingas jos vyrui, 
per kurio malonę komitetui buvo leista naudotis viena rotušės 
sale, kur globėjos galės rinktis ir patogiai aptarinėti savo rei- 
kalus. Šis labdaringas šurmulys sukėlė ant kojų visą Plasaną. 
Netrukus visi tik ir kalbėjo apie Švenčiausiosios Mergelės glo- 
bos namus. Iš visų pusių pasipylė liaupsinimai, kadangi kiek-. 
vienos globėjos artimieji iš peties ėmėsi darbo, ir visos šitos 

grupės nėrėsi iš kailio, siekdamos įgyvendinti didįjį sumanymą. 
Rinkliavos lapai, apėję visus tris kvartalus, per kokią savaitę 
buvo pilni. Kadangi „Plasano laikraštis“ spausdino šiuos sąra- 
šus, nurodydamas net ir įnašų sumas, prabudo Žmonių savimei- 
lė, ir šeimos, užimančios visuomenėje svarbesnę vietą, ėmė rung- 
tyniauti tarpusavyję, kuri bus dosnesnė. 

Neretai visame šitame triukšme buvo minimas abato Foža 
vardas. Nors kiekviena globėja savinosi šią kilnią mintį, niekam 
nebuvo paslaptis, kad ją iš Bezansono atsivežė abatas Foža. De- 
langras apie tai atvirai pareiškė municipaliteto tarybos posė- 
dyje, kuriame buvo nuspręsta pirkti namą, vyskupijos archi- 
tekto nuomone, visiškai tinkamą Švenčiausiosios Mergelės 
globos namams. Iš vakaro meras ilgai kalbėjosi su abatu, paskui 
juodu išsiskyrė stipriai paspaudę vienas kitam ranką. Merijos 
sekretorius netgi girdėjo juos vienas kitą vadinant „mieluoju 
ponu“. Po šio susitikimo viešoji nuomonė apie abatą iškart pa- 
sikeitė į gerąją pusę. Jis įsigijo šalininkų, gynusių jį nuo prie- 
šų išpuolių. 

Murė šeima taip pat nemažai nuveikė padėdama abatui Foža 
pelnyti gerą vardą. Martos globojamas ir atvirai pripažintas 
labdaringojo darbo pradininku,— nors jis iš kuklumo ir neno- 
rėjo prisiimti sau tokios garbės, — abatas Foža, eidamas gatve, 
jau nebeatrodė toks nusižeminęs ir nesistengė prasėlinti nema- 
čiom palei namų sienas. Jis dabar su naująja sutana, nutvieksta 
saulės, žengdavo gatvės viduriu. Pakeliui iš Baland gatvės iki 
šv. Saturneno bažnyčios jam tekdavo atsakyti ne į vieną pasvei- 
kinimą. Vieną sekmadienį, einant po vakarinių pamaldų, Vys- 
kupijos aikštėje jį sustabdė ponia de Kondamen ir gerą pusva- 
landį su juo prašnekėjo. 

— Na, ponas abate,— kartą juokdamasis pasakė Murė,— 
štai ir įsigijote miestelyje palankumą. Tik pamanykit, prieš 
kokį pusmetį aš vienintelis jus gyniau... Vis dėlto, jumis dėtas, 
aš taip aklai nepasitikėčiau. Nepamirškite, jog vyskupijos vy- 
resnybė, kaip ir anksčiau, tebėra nusiteikusi prieš jus. 

Abatas nežymiai patraukė pečiais. Jis puikiai žinojo, kad 
priešiškumą, su kuriuo jam tekdavo susidurti, skleidė vietinė 
dvasininkija. Abatas Fenilis, kaip ir anksčiau, savo rankose lai- 
kė vyskupą Ruslo, kuris prisibijojo rūstaus jo būdo. Kovo pa- 
baigoje, kai vyriausiasis vikaras kažkur trumpam išvyko, aba- 
tas Foža, pasinaudodamas proga, kelissyk aplankė vyskupą. 
Vyskupo sekretorius abatas Siurenas pasakojo, kad „tas velnio 
išpera' po kelias valandas išsėdėdavo pas monsinjorą, kuris po 
tokių ilgų pokalbių būdavęs siaubingai bjaurios nuotaikos. Fe- 
niliui grįžus, abatas Foža iškart baigė visus savo vaikščiojimus 

ir apskritai stengėsi nesimaišyti po akių. Tačiau tai vyskupo nė 
kiek nenuramino. Buvo aišku, kad kažkas sujaukė ramų nerū- 
pestingo prelato gyvenimą. Per vienus kviestinius pietus, ku- 
riuos jis surengė dvasininkijos garbei, vyskupas itin buvo dė- 
mesingas abatui Foža, kuris, šiaip ar taip, dar vis ėjo kuklias 
šv. Saturneno bažnyčios vikaro pareigas. Siauros abato Fenilio 
lūpos vis labiau čiaupėsi; jis vos sulaikydavo pyktį, kai atgai- 
lautojos užjaučiamai teiraudavosi apie jo sveikatą. 

Štai tuomet abatas Foža ir sužibėjo. Nors jis ir toliau gyveno 
sunkiai, tačiau visoje jo laikysėnoje buvo pastebimas malonus 
pasitikėjimas savimi. Vieną antradienio vakarą jis laimėjo ga- 
lutinai. Jis stovėjo prie lango savo kambaryje, gėrėdamasis pir- 
mąja pavasario šiluma, kai Pekero de Solė svečiai išėjo į sodą 
ir iš tolo jam nusilenkė. Tarp jų buvo ir ponia de Kondamen, 
kuri, norėdama parodyti savo draugiškumą, net pamojavo no- 
sinaite. Tuo pat metu pono -Rastualio svečiai taisėsi sėstis ant 
pintų kėdžių aplink kaskadą. Kadangi visi sklypai buvo išsidės- 
te pakopomis, ponui Delangrui, kuris stovėjo atsirėmęs į supre- 
fektūros terasos turėklus, per Murė sodą buvo puikiai matyti, 
kas dedasi pas teisėją. 

— Pamatysit, kaip jie nesiteiks nė žvilgtelėti į jį, — tyliai 
pratarė jis. 

Tačiau jis apsiriko. Abatas Fenilis, tarytum visai atsitiktinai 
suktelėjęs galvą, kilstelėjo kepurę. Tuomet visi dvasininkai, 
kurie buvo ten susirinkę, pasielgė lygiai taip pat, ir abatas Foža 
atsakė į jų pasveikinimą. Paskui, iš lėto apžvelgęs abi draugijas 
dešinėje ir kairėje, jis nuėjo nuo lango ir dievobaimingai, san- 
tūriai užtraukė baltas užuolaidas. 


IX 


Balandis pasitaikė labai šiltas. Vakarais, po vakarienės, vai- 
kai eidavo į sodą žaisti. Kadangi mažame valgomajame (buvo 
labai tvanku, Marta su dvasininku taip pat išeidavo į terasą. 
„Jiedu susėsdavo per kelis žingsnius nuo plačiai atverto lango, 
šešėlyje ryškios lempos šviesos, ruožais krintančios pet buks- 
medžius. Čia vakaro sutemoje jie kalbėdavosi apie įvairius 
Švenčiausiosios Mergelės globos namų reikalus. Šis nuolatinis 
rūpinimasis labdarybės reikalais suteikdavo jų pašnekesiui ypa- 
tingo širdingumo. Jiems priešais, tarp aukštų Rasštualio kriau- 
šių ir juodų suprefektūros kaštonų, buvo matyti plati dangaus 
juosta. Vaikai bėgiojo tamsiais alėjų koridoriais, kitame sodo 
gale; o iš valgomojo kartkarčiais atsklisdavo suirzę Murė ir 

senės Foža balsai, kai jie, likę vienu du, įnirtingai lošė piketą. 

Retsykiais Marta, taip įsijausminusi ir nuilsusi, kad net žo- 
džiai apmirdavo jai ant lūpų, nejučiomis nuščiūdavo išvydusi 
auksinį krintančios žvaigždės pėdsaką. 

—- Dar viena siela iš skaistyklos eina į rojų, — vos girdimai 
tarstelėjo ji. , į 

Kadangi abatas nieko neatsakė, ji pati pridūrė: 

— Kiek žavesio šitame naiviame tikėjime... Gėrai būtų, po- 
nas abate, amžinai likti maža mergyte. | 

Dabar vakarais Marta nebeužsiimdavo šeimynykščių balti- 
nių taisymu. Tam terasoje būtų reikėję užžiebti lempą, o jai la- 
biau prie širdies buvo šiltos nakties prieblanda, kurioje bu- 
vo taip gera. Be to, Marta beveik kasdien turėjo kokių nors-rei- 
kalų mieste, o tai ją labai vargino. Po vakarienės ji tiesiog ne- 
beturėjo jėgų paimti į rankas adatą. Teko R6zai užsiimti drabužių 
taisymu, kadangi Murė ėmė skųstis, jog jis nebeturi nė vienos 
poros sveikų kojinių. 

Marta išties buvo labai užsiėmusi. Be komiteto posėdžių, 
kuriems ji pirmininkaudavo, Marta turėjo begalę rūpesčių — 
reikėjo važinėti su vizitais, prižiūrėti, kaip vyksta darbai. Tiesa, 
visą raštvedybą ir smulkius darbus ji patikėji poniai Palok, ta- 
čiau ji taip karštligiškai troško matyti pagaliau savo įstaigą 
veikiančią, jog po keletą kartų per savaitę vykdavo į priemiestį. 
tam, kad įsitikintų, ar darbininkai uoliai dirba. Kadangi jai 
nuolat dingojos, jog reikalai juda labai lėtai, tai ji bėgdavo į šv. 
Saturneno bažnyčią, ten susiieškodavo architektą, jį bardavo ir 
kartu maldaudavo nepalikti darbininkų be priežiūros, ji pavy- 
duliavo jo vykdomiems darbams varpinėje, tvirtindama, kad 
čia remontas einasi kur kas greičiau. Architektas Ljeto šypso- 
damasis tikino ją, kad visi darbai bus baigti sutartu laiku. 

Abatas Foža irgi pareiškė, kad reikalai nė kiek nejuda į prie- 
kį. Jis ragino Martą nė valandėlei nepalikti architekto ramybė- 
je. Taigi ji kiekvieną dieną ėmė užeidinėti į šv. Saturneno baž- 
nyčią. Ji ten ateidavo skaičių prikišta galva, numačiusi, ku- 
rias dar sienas reikia nugriauti ir kurias pastatyti iš naujo. 
Šaltas bažnyčios oras ją kiek atvėsindavo. Ji pavilgydavo pirš- 
tus į švęstą vandenį, paskubomis persižegnodavo, žodžiu, dary- 
davo tą, ką ir kiti. Bažnyčios sargai ją jau pažinojo ir jai nusi- 
lenkdavo; o ir ji gerai žinojo dabar visas varpines, zakristiją, 
kur dažnai ųžeidavo pasimatyti su abatu Foža, ilgas galerijas 
ir vienuolyno kiemelius, kuriuos jai tekdavo pereiti. Po mėne- 
sio šv. Saturneno bažnyčioje neliko kampelio, kurio ji nežinotų. 
Kartais jai tekdavo laukti architekto. Tuomet ji prisėsdavo 
kurioje nors nuošalioje varpinėje ir ten, uždususi nuo spar- 


84 


taus ėjimo, ilsėdavosi perkratydama galvoje įvairius nurody- 
mus, kuriuos ji rengėsi duoti ponui Ljeto. Bet pamažu Mar- 
ta, supama šios didingos ir virpulį keliančios bažnyčios tylos, 
"šių paslaptingų vitražų šešėlių, nugrimzdavo į miglotas ir sal- 
džias svajas. Ji pamėgo tuos aukštus skliautus, didingą sienų 
nuogumą, tuos altorius po užtiesalais, tas lygiomis eilėmis sus- 
tatytas kėdes. Kai, įėjus į bažnyčią, jai iš paskos tyliai užsida- 
rydavo dvivėrės veltiniu apkaltos durys, Martą užliedavo neže- 
miškos ramybės palaima, ji užmiršdavo visus savo kasdieninius 
rūpesčius, ir jos esybė, rodės, ištirpdavo toje tyloje, kuri vieš- 
patavo žemėje. 

— Kaip gera švento Saturneno bažnyčioje,— netyčia išs- 
prūdo jai vakare prie vyro, po tvankios ir audringos dienos. 
— Gal eikime ten nakvoti? — pašaipiai pasiūlė Murė. 

Martą papiktino šie jo žodžiai. Toji mintis, jog ji bažnyčioje 
patirianti grynai fizinį pasitenkinimą, jai pasirodė nešvanki ir 
ją įžeidė. Nuo to laiko ji su tam tikru nerimu širdyje peržengda- 
vo šv. Saturneno bažnyčios slenkstį, stengdamasi išlaikyti tą 
šaltakraujiškumą, su kuriuo įeidavo į didžiąsias rotušės sales; 
tačiau nepaisant jos valios pastangų, kiekvieną kartą nuo gal- 
vos iki kojų ją imdavo krėsti drebulys. Ji dėl to kankinosi, ta- 
čiau nuolat grįždavo prie šios savo kančios. 

Abatas Foža, rodės, nė nepastebėjo to lėto prabudimo, ska- 
tinusio kiekvieną dieną vis didesnį jos dvasios pakilimą. Jis, 
kaip ir anksčiaus, atrodė jai labai užimtas, labai paslaugus ir 
gana žemiškas žmogus. Niekad ji jame nepastebėjo jokių dva- 
sininko bruožų. Tiesa, kartais Marta atitraukdavo abatą nuo 
laidotuvių apeigų; jis ateidavo apsivilkęs kamža, atsinešdavo 
kartu su savimi lengvą smilkalų ir vaško kvapą ir šnekučiuoda- 
vosi valandėlę su ja atsirėmęs į-koloną. Neretai ji ateidavo dėl 
kokio nors mūrininko sąskaitos arba prašyti staliaus. Nurodęs 
tikslų skaičių, abatas grįždavo pas savo numirėlį, o ji likdavo 
stovėti ištuštėjusioje navoje, kol bažnyčios sargas imdavo ge- 
sinti žvakes. Kadangi abatas Foža, eidamas kartu su ja per baž- 
nyčią, nusilenkdavo priešais didįjį altorių, tai ir Marta įprato 
taip daryti — iš pradžių tik iš paprasčiausio padorumo, o paskui 
tai darė nevalingai ir nusilenkdavo priešais altorių netgi būda- 
ma viena. Iki šiol jos dievotumas tik ir pasireikšdavo šiuo link- 
telėjimu. Keletą kartų ji atsitiktinai pataikė užeiti į bažnyčią 
per iškilmingas pamaldas; tačiau, išgirdusi grojant vargonus 
ir pamačiusi pilną bažnyčią Žmonių, ji išsigandusi neišdrįsdavo 
peržengti slenksčio ir greitai sprukdavo atgal. 

— Na, tai kada gi eisi pirmos komunijos? — vis taip pat 
šaipydamasis klausdavo jos Murė. 

Jis ir toliau tyčiojosi iš savo žmonos. Ji niekad nieko neatsa- 
kydavo, tik, kai vyras retsykiais perlenkdavo lazdą, įsmeigda- 
vo į jį savo akis, kurių gelmėse žybtelėdavo maža kibirkštėlė. 
Pamažu Murė pasidarė atžaresnis jai, ir tyčiojimasis dabar jam 
nebeteikė tokio pasitenkinimo kaip anksčiau. Pagaliau, praėjus 
mėnesiui, jis ėmė rimtai pykti. | 

— Velniai žino, kas tave taip traukia prie tų kunigų,— 
barėsi jis, kai, parėjęs namo, nerasdavo laiku pietų ant stalo.— 
Tu amžinai kur nors leki, nė minutės nenusėdi namie. Beje, kas 
man darbo, tik va namuose netvarka. Aš nebeturiu nė vienų 
sveikų baltinių, septintą valandą vakaro stalas dar nedengtas. 
Roza visai nuo kojų nusivariusi, žodžiu, namuose — visiška 
suirutė. 

Ir jis pakeldavo skudurą, gulintį ant žemės, griebdavo pa- 
mirštą tuščią vyno butelį, pirštų galais valydavo dulkes nuo 
baldų vis labiau ir labiau niršdamas ir piktai rėkdamas: 

— Nieko kita man nelieka, kaip tik paimti šluotą į rankas 
ir užsirišti virtuvinę prijuostę... Esu įsitikinęs, jog tu būtum di- 
džiai patenkinta. Tu leistum man šeimininkauti ir, ko gero, net to 
nepastebėtum. Ar tu Žinai, kad šįryt aš ištisas dvi valandas tvar- 
kiau štai šitą spintą? Ne, mano miela, šitaip toliau tęstis negali. 

Kartais barniai kildavo dėl vaikų. Sykį, grįžęs namo, Murė 
rado Dezirė „purviną kaip paršelį“, ji sode buvo vienų viena ir 
atsigulusi ant pilvo priešais skruzdėlyną žiūrėjo, ką ten veikia 
skruzdėlės. . 

— Ačiū Dievui, kad tu dar nakvoji namie, — sušuko jis, vos 
tik ją išvydęs.— Tu tik pažvelk į savo dukterį! Aš tyčia nelei- 
dau jai persirengti, kad tu galėtum pasigėrėti ja tokia. 

Vargšė mergaitė pasikūkčiodama verkė, tuo tarpu tėvas su- 
kiojo ją į visas puses. 

— Na ką, graži... Štai kaip atrodo vaikai, palikti be prie- 
žiūros. Ji, vargšelė, nekalta. Anksčiau tu jos nė penkioms minu- 
tėms nepalikdavai vienos bijodama, kad ko nepadegtų... Atmink 
mano žodį, ji dar padegs, ir viskas virs pelenais. Ir gerai padarys. 

Kai Roza nusivedė Dezirė, jis dar gerą valandą barė žmoną: 

— Tu dabar gyveni tik dėl svetimų vaikų. Savi tau visai 
nerūpi. Ką gi, suprantama... Na, bet ir kvailė gi tu! Plūktis dėl 
kažkokių valkatų, kurios tik juokiasi iš tavęs ir trainiojasi pa- 
kampėmis su kuo pakliuvo! O tu paimk ir pereik kurį vakarą 
bulvaru, ir pati pamatysi -jas bėginėjant su užverstais ant gal- 
vų sijonais, tas nedorėles, kurias tu sumanei patikėti Švenčiau- 
siosios Mergelės globai. 

Jis atsikvėpė ir kalbėjo toliau: | 

— Užuot rūpinusis Dezirė, tu rankioji iš purvo gatvės mergas. 

Dezirė suknelėje — kumščio didumo skylės. Visai gali būti, kad 
mes- kada nors rasime 'ją sode su lūžusia ranka arba koja... Aš 
jau nekalbu apie Oktavą su Seržu, nors man labai norėtųsi, kad 
tu būtum namie, kai jie grįžta iš mokyklos. Jie velniai žino ką 
gali iškrėsti... Štai kad ir vakar — sprogdindami petardas, jie 
suskaldė terasoje dvi plyteles... Aš tau sakiau, jeigu tu nesėdėsi 
namie, vieną gražią dieną mes rasime namus apvirtusius aukštyn 
kojomis. | 

Marta mėgino teisintis. Jai reikėjo išeiti iš namų. Nepaisant 
Murė priekabumo, jo žodžiuose buvo daug tiesos: namuose išties 
nebuvo jokios tvarkos. Šis ramus kampelis, kur leidžiantis saulei 
taip būdavo gera, dabar virto tikra erzelyne; pasidarė nebejauku 
nuo vaikų keliamo šurmulio, nuo amžino tėvo bambėjimo ir 
pavargusios motinos abejingumo. Vakare susėdusi už stalo, visa 
šeimyna valgė be didelio apetito, visi riejosi tarpusavyje. Tuo 
tarpu Roza darė viską, kas tik jai šaudavo į galvą. Beje, virėja 
palaikė namų šeimininkę. 

Kartą sutikęs savo uošvę, Murė ėmė piktai skųstis Marta, 
nors ir žinojo, kokį pasitenkinimą uošvei jis teikia pasakodamas 
apie savo šeimos negeroves. 

— Tai mane be galo stebina, — šypsodamasi atsakė jam Fe- 
lisitė.— Regis, Marta visą laiką jūsų prisibijodavo. Man atrodė, 
jog ji pernelyg silpnavalė, pernelyg nuolanki. Žmona neturi dre- 
bėti prieš savo vyrą. | 

— Taigi! — nusiminęs sušuko Murė.— Ji geriau būtų skra- 
džiai žemę prasmegusi, kad tik išvengtų barnių... Pakakdavo man 
tik žvilgtelėti į ją, ir ji darydavo taip, kaip aš liepdavau... O dabar 
atvirkščiai: rėk ant jos kiek nori, o ji daro savo, ir tiek. Tiesa, 
ji Man neprieštarauja, nesiginčija su manimi, bet greit ir šito 
sulauksim... | 

Felisitė veidmainiškai atsakė: 

— Jeigu norite, aš galiu pasikalbėti su Marta. Tik man regis, 
jog tai ją papiktintų. Tokie dalykai turi likti tarp vyro ir žmonos... 
O aš dėl to nė kiek ir nesisieloju: jūs juk mokėsite savo namams 
grąžinti tą santaiką, kuria taip didžiavotės. 

Murė, nudelbęs akis į žemę, nepatikliai palingavo galvą. 

— Ne, ne, — paprieštaravo jis, — aš save jau pažįstu: pa- 
rėksiu, parėksiu, o iš to jokios naudos. Iš esmės aš esu silpnas 
kaip vaikas... Klaidingai manoma, kad aš savo žmoną į nagą 
ėmiau. Jeigu ji ką nors ir darydavo mano liepiama, tai pati iš to 
juokdavosi ir sakydavo, jog jai vis tiek, kaip pasielgti: vienaip 
ar kitaip. Nors iš pažiūros ji ir atrodo švelnaus būdo, tačiau iš 
tikrųjų yra be galo užsispyrusi... Ką gi, mėginsiu ją palenkti 
į savo pusę. 

Paskui kilstelėjęs galvą pridėjo: 

— Geriau nebūčiau jums viso to pasakojęs... Tikiuosi, jūs 
niekam apie tai neprasitarsite? 

Kai kitą dieną Marta užėjo pas savo motiną, toji, nutaisiusi 
griežtą veido miną, jai pasakė: 

— Visai be reikalo, brangioji mano, tu taip blogai elgiesi su 
savo vyru... Aš jį mačiau: jis pasidarė kaip nesavas. Žinau, kad 
jis dažnai būna juokingas, bet dėl to juk negalima šitaip apleisti 
visą ūkį. 

Marta įdėmiai pažvelgė į motiną. 

— Ak, jis jau skundėsi, — kiek pyktelėjusi pratarė ji. — Kam 
kalbėti, o jam tai geriau patylėti. Juk aš juo nesiskundžiu. 

Ir ji prašneko visai apie kitus dalykus. Tačiau ponia Rugon 
ir vėl pakreipė kalbą apie jos vyrą, teiraudamasi, kaip laikosi 
abatas Foža. | 

— Pasakyk tu man, 0 gal Murė ėmė nekęsti abato Foža ir dėl 
to pyksta ant tavęs? 

Martą be galo nustebino šie motinos žodžiai. 

— Kas per mintys! — pratarė ji.— Iš kur jūs ištraukėte, 
kad mano vyras ėmė nekęsti abato Foža? Bent jau aš niekad ne- 
girdėjau iš jo lūpų nieko, kas galėtų duoti dingstį tokioms spė- 
lionėms. Tikiuosi, jis jums nieko nekalbėjo šia tema? Ne, jūs 
klystate. Juk jis pats eitų į viršų jų ieškoti, jei bent kartą abato 
motina nenusileistų sulošti su juo piketo partijos. 

Iš tikrųjų Murė nė vienu žodeliu neužsiminė apiė abatą Foža. 
Jis tik kartais gal kiek grubokai pasišaipydavo iš jo. Neretai 
jam išsprūsdavo abato vardas kartu su patyčiomis, kuriomis jis 
kankindavo savo žmoną už jos pamaldumą. Bet tai ir viskas. 

Vieną rytą skusdamasis jis staiga šūktelėjo Martai: 

— Klausyk, brangioji, jei tu kada nors sugalvosi eiti išpa- 
žinties, pasirink savo dvasios tėvu abatą. Tokiu atveju bent jau 
tavo nuodėmės liks tik šeimoje. 

Abatas Foža priimdavo išpažinties antradieniais ir penktadie- 
niais. Tomis dienomis Marta vengė eiti į šv. Saturneno bažnyčią, 
sakydama, jog nenorinti jo trukdyti. Tačiau dar labiau jai kliudė 
drovumas, sumišęs su baime, vertęs ją sutrikti jam pasirodžius su 
kamža, ant kurios muslino jis atsinešdavo vos jaučiamą klausyk- 
los kvapą. Vieną penktadienį ji su ponia de Kondamen nuėjo 
pasižiūrėti, kaip einasi statybos darbai Švenčiausiosios Merge- 
lės globos namuose. Darbininkai buvo bebaigią fasadą. Ponia 
de Kondamen garsiai išreiškė savo nepasitenkinimą jo apdai- 
la, kuri jai pasirodė per skurdi, nestilinga. Jos nuomone, prie 
įėjimo reikėjo pastatyti dvi grakščias kolonas su strėliška arka 
viršuje, ką nors originalaus ir drauge religinio, žodžiu, sukurti 

tokį architektūros statinį, kuris darytų garbę globėjų komitetui.. 
Marta iš pradžių su ja nesutiko, bet pamažu, jos įtikinta, pripaži- 
no, kad iš tiesų fasadas išeis skurdokas. O kadangi ponia de Kon- 
damen atkakliai gynė savo nuomonę, tai Marta pažadėjo dar tą 
pačią dieną' pasikalbėti su architektu Ljeto. Pakeliui į namus, 
norėdama ištesėti duotą žodį, ji užsuko į bažnyčią. Buvo ketvirta 
valanda po vidudienio, ir architektas ką tik buvo išėjęs. Martai 
pasiteiravus, kur ji galėtų rasti abatą Foža, zakristijonas jai 
atsakė, kad jis klausosi išpažinčių šv. Aurelijos koplyčioje. Vos 
tik prisiminusi, jog būta penktadienio, ji tyliai pratarė, kad ne- 
galinti laukti. Tačiau grįždama atgal pro šv. Aurelijos koplyčią, 
pamanė, jog abatas greičiausiai ją pastebėjo. O iš tikrųjų Marta 
ūmai pajuto ją apėmusį keistą silpnumą. Ji prisėdo netoli koply- 
čios, atsirėmė į grotas ir taip liko sėdėti. 

Dangų gaubė pilki debesys, ir bažnyčia greitai ėmė skęsti 
prieblandoje. Šoninėse bažnyčios navose, užlietose vakaro tam- 
sos, prie šventų paveikslų mirksėjo naktinės lempelės, žybčiojo 
paauksuoti kandeliabrai, spindėjo sidabrinis Švenčiausiosios 
Mergelės rūbas, blankus šviesos ruoželis, įsismelkdamas į di- 
džiają bažnyčios navą, lėtai geso ant nugludinto ąžuolo suolų 
ir klauptų. Niekados Marta dar nebuvo patyrusi tokios negalios 
kaip tąsyk; silpnumas pakirto jai kojas, o rankos atrodė tokios 
sunkios, kad ji negalėjo jų nulaikyti kitaip kaip tik pasidėjusi 
ant kelių. Ją ėmė marinti snaudulys, tačiau ji viską girdėjo ir 
matė, tik daug blankiau. Lengvas šurmulys, aidintis po skliau- 
tais, apvirtusios kėdės barkštelėjimas, susivėlinusios davatkos 
žingsniai dabar ją veikė raminamai ir skambėjo it gražiausia 
muzika, žavėjusi ją iki pat širdies gelmių; tuo tarpu paskutiniai 
dienos atspindžiai ir šešėliai, tarsi saržos užtiesalai, gaubian- 
tys kolonas, rodėsi jai švelniausiais atspalviais -besimainantis 
šilkas; ir ji pasidavė šiam maloniam jos kūną apėmusiam alpu- 
liui, kuriame jautė ištirpstant ir apmirštant visą savo esybę. 
Paskui staiga viskas aplinkui užgeso. Ir akimirką ji patyrė ne- 
apsakomą palaimą. | 

Pasigirdęs šalia jos balsas išvedė ją iš šios ekstazės. 

— Aš labai apgailestauju, — pratarė abatas Foža.— Aš jus 
mačiau, bet negalėjau išeiti... 

Marta tarytum iš miego prabudo. Ji pažiūrėjo į jį. Abatas 
su kamža gęstančios dienos prieblandoje stovėjo priešais ją. 
Paskutinė jo atgailautoja išėjo, ir ištuštėjusi bažnyčia didingai 
skendėjo sutemose. 

— Jūs norėjote pasikalbėti su manimi? — paklausė jis. 

Ji įtempė savo atmintį stengdamasi prisiminti. 

— Taip, — tyliai pratarė ji, — bet man dabar ūmai užkrito... 

Ak, taip, prisiminiau, atėjau dėl fasado; poniai de Kondamen jis 
atrodo pernelyg skurdus. Geriau būtų vietoj tų plikų, vos paste- 
bimų durų pastatyti dvi kolonas. Viršuje galima būtų padaryti 
strėlišką arką su vitražais. Būtų kur kas gražiau... Tikiuosi, jūs 
mane supratote? 

Sukryžiavęs ant kamžos rankas, jis įdėmiai ir valdingai 
žiūrėjo į Martą, prilenkęs prie jos savo griežtą veidą; o ji te- 
besėdėjo neturėdama jėgų atsistoti ir vebleno kažką po nosimi, 
tarytum kas būtų užliūliavęs jos sąmonę ir ji niekaip negalėtų 
prabusti iš šio keisto miego. 

— Žinoma, tam reikėtų papildomų išlaidų... Galima būtų pa- 
sitenkinti kolonomis iš minkšto akmens su visai paprastais rel- 
jefiniais ornamentais... Jeigu norite, galima apie tai pasikal- 
bėti su vyriausiuoju mūrininku; jis mums pasakys, kiek tai kai- 
nuotų, tik iš pradžių reikėtų jam apmokėti paskutinę sąskaitą. 
Berods du tūkstančiai šimtas keli frankai. Mes turime atliekamų 
pinigų, — man šįryt sakė ponia Palok... Visa tai galima padaryti, 
ponas abate. 

Ji nuleido galvą, tarytum neatlaikiusi jo žvilgsnio, kurį 
jautė nukreiptą į save. O kai vėl pakėlė galvą ir jos akys: susi- 
tiko su dvasininko akimis, Marta sunėrė rankas tarsi vaikas, 
prašantis atleidimo, ir graudžiai pravirko. Abatas leido jai išsi- 
raudoti ir tylėdamas stovėjo priešais ją. Tuomet ji parpuolė 
priešais jį ant kelių ir rankomis užsidengė veidą, kuriuo sruvo 
ašaros. 

— Maldauju jus keltis, — tyliai pratarė abatas Foža,— klaup- 
tis reikia tiktai prieš Dievą. 

Jis padėjo jai atsistoti ir prisėdo šalia. Paskui ilgą laiką jiedu 
pusbalsiu kalbėjosi. Lauke visiškai sutemo, tik naktinės lempelės 
prie šventų paveikslų savo auksiniu spindėjimu įsirėždavo į 
juodą bažnyčios tamsą. Vien tik jų balsų šnibždesys lengvai 
virpino orą priešais šv. Aurelijos koplyčią. Po kiekvieno trumpo 
ir sielvartingo atsakymo buvo girdėti, kaip liejosi ilga, sklandi 
ir sodri dvasininko kalba. Kai pagaliau jiedu pakilo, jis, rodės, 
nenorėjo sutikti padaryti jai kažkokią malonę, kurios ji primyg- 
tinai jį prašė. Abatas palydėjo Martą iki durų garsiai sakydamas: 

— Patikėkit manim, aš juk negaliu; kur kas geriau būtų, jei- 
gu jūs kreiptumėtės į abatą Buretą. 

— Bet juk man taip reikia jūsų patarimų, — maldaujamai 
šnibždėjo Marta.— Regis, jog man su jumis būtų viskas taip 
paprasta. . : 

"— Jūs klystate, — jau šiurkštesniu balsu atsakė jis.— Aš 
kaip tik bijau, kad mano pamokymai gali jums tik pakenkti pra- 
džioje. Patikėkite manimi, abatas Buretas — būtent toks kunigas, 

kokio -jums ir reikia... Vėliau galbūt aš jums duosiu ir kitokį 
atsakymą. 

Marta pasidavė. Kitą dieną šv. Saturneno bažnyčios parapi- 
jietės didžiai nustebo išvydusios ponią Murė klūpančią prie abato 
Bureto klausyklos. Praėjus dviem dienoms, visas Plasanas tik ir 
kalbėjo apie šį jos atsivertimą. Kai kas su vos pastebima šypse- 
na lūpose tardavo abato vardą. Ponia Rastual viso komiteto aki- 
vaizdoje pasveikino ponią Murė. Ponia Delangr šiame Martos, 
vienintelės tarp jų iki šiol neatlikinėjusios religinių apeigų, at- 
sivertime įžvelgė pirmąją Dievo malonę, iš aukštybių atsiųstą 
damoms globėjoms už kilnų jų darbą. O ponia de Kondamen, pasi- 
šaukusi Martą į šalį, jai pasakė: 

— Jūs pasielgėt labai teisingai, mano mieloji, moteriai tai 
tiesiog yra būtina. Be to, jeigu jau išeini iš namų, tai ir į bažnyčią 
užsukti ne pro šalį. 

Nuostabą kėlė tik tai, kodėl Marta pasirinko būtent abatą 
Buretą. Pas garbingąjį abatą išpažinties eidavo tiktai jaunos 
mergaitės. Ponioms jis atrodė „visiškai neįdomus'. Ketvirtadienį 
pas Rugonus, kol dar Marta nebuvo atėjusi, apie tai buvo kal- 
bama viename žaliosios svetainės kampelių, kur ponia Palok savo 
gyvatės liežuviu apibendrino visas šias apkalbas. 

— Ir gerai padarė abatas Foža, nusiųsdamas ją pas kitą, — 
pareiškė ji su paniekos grimasa veide, dariusia jį dar baisesnį. 
— Abatas Buretas paprasčiausiai gelbsti iš padėties, be to, jis 
nesukels jokio įtarimo. 

Kai Marta tą vakarą pasirodė, motina iškart puolė jos pasi- 
tikti ir su perdėtu švelnumu prie visų ją pabučiavo. Jos žodžiais 
tariant, ji jau kitą diėną po valstybės perversmo susitaikė su 
Dievu. Jos nuomone, abatas Foža dabar jau drąsiai galėjo pasiro- 
dyti jos žaliojoje svetainėje, tačiau jis atsiprašė sakydamas, jog 
esąs labai užimtas, be to, mėgstąs vienatvę. Ji suprato, jog jis 
rengiasi pergalingam sugrįžimui kitą žiemą. Iš tiesų, abato Foža 
pasisekimas didėjo. Pirmaisiais mėnesiais pas jį išpažinties eidavo 
tik davatkos iš daržovių turgaus, esančio už bažnyčios, arba 
salotų pardavinėtojos, kurių prasčiokišką kalbą jis ramiai išklau- 
sydavo, tačiau ne visada suprasdavo, o dabar, ypač po to triukš- 
mo, kilusio dėl Švenčiausiosios Mergelės globos namų, jis maty- 
davo antradieniais ir penktadieniais visą pulkelį skendinčių 
šilkuose miesto damų, parkritusių ant kelių aplink jo klausyklą. 
Kai Marta nuoširdžiai pasipasakojo, kad jis nesutikęs būti jos 
dvasios ganytoju, ponia de Kondamen iškrėtė tokį pokštą: ji 
paliko savo dvasios tėvą, vyriausiąjį šv. Saturneno bažnyčios 
vikarą, kurį tas jos žingsnis be galo įskaudino, ir išdidžiai perėjo 
pas abatą Foža. Šis tiek triukšmo sukėlęs įvykis galutinai nulėmė 

pastarojo vietą Plasano aukštuomenėje. 

Kai Murė sužinojo savo žmoną buvus išpažinties, jis jai te- 
pasakė: 

— Matyt, darai kažką ne taip, jeigu leki ir pasakoji kunigams 
apie savo darbus. 

Dabar, visame šitame pamaldumo pakilime, Murė dar labiau 
atitrūko nuo žmonių, užsisklendė savyje, tarp savo interesų. 
Kartą žmona jam papriekaištavo, kad jis ja skundėsi. 

— Taip, tu teisi, — atsakė jis, — aš kvailai pasielgiau. Niekad 
nereikia suteikti žmonėms malonumo pasakojant apie savo bė- 
das... Aš pažadu daugiau nesuteikti tokio džiaugsmo tavo mo- 
tinai. Aš viską pergalvojau. Tegu kad ir visas namas sugriūva, 
po velnių, bet aš daugiau neisiu ir niekam neverkšlensiu. 

Ir iš tikrųjų jis stengėsi neperžengti mandagumo ribų, dau- 
giau nebardavo Martos prie žmonių, ėmė, kaip ir anksčiau, vi- 
siems tvirtinti, jog jis yra pats laimingiausias žmogus. Šiam 
protingam elgesiui nereikėjo daug pastangų, kadangi jis viską 
darydavo apgalvotai, siekdamas tik šeimos gerovės. Neretai 
jis netgi perlenkdavo lazdą vaidindamas skrupulingą buržua, 
patenkintą gyvenimu. Apie jo susierzinimą Marta spėdavo tik iš 
greitų jo žingsnių. Ištisomis savaitėmis Murė palikdavo žmoną 
ramybėje, apiberdamas patyčiomis vaikus ir Rozą, ant kurių 
jis rėkdavo nuo ryto ligi vakaro už menkiausią nusižengimą. O 
jeigu jis Martą ir užpuldavo piktai, tai tik ji viena suprasdavo 
jo užuominas. 

Anksčiau jis buvo taupus, o dabar pasidarė šykštus. 

— Nėra reikalo taip švaistyti pinigų, kaip kad mes darome, — 
barė jis.— Kertu lažybų, kad tu viską sukiši toms savo mažo- 
sioms pasileidėlėms. Užtenka jau vien to, kad tu aukoji joms 
savo brangų laiką... Žinai ką, brangioji, aš tau kas mėnesį duosiu 
po šimtą frankų maistui. O jeigu tu dar nori šelpti tas mergšes, 
kurios to nenusipelnė, gali imti iš tų pinigų, kuriuos aš tau skiriu 
apsirengimui. 

Žodį jis tesėjo: kitą mėnesį atsisakė jai nupirkti porą batų, 
teisindamasis, jog tai pakenktų jo biudžetui, ir primindamas, jog 
jis apie tai ją perspėjęs. Bet vieną vakarą įėjusi į miegamąjį, 
Marta rado jį apsipylusį ašaromis. Ir ėmė smarkiau plakti jos 
gera širdis. Ji apkabino vyrą ir meldė pasakyti, kas jį slegia. 
Tačiau jis šiurkščiai atstūmė ją ir pareiškė, jog ir nemanąs verkti, 
jog jam paprasčiausiai skauda galvą ir todėl paraudo akys. 

— Negi tu manai,— šaukė jis,— jog aš toks kvailas kaip 
ir tu, kad žliumbčiau! 

Marta įsižeidė. Kitą dieną jis apsimetė be galo linksmas. 
Tačiau praėjus kelioms dienoms, kai po vakarienės abatas Foža 

su savo motuše nusileido pas juos į apačią, Murė atsisakė su- 
lošti piketo partiją. Šiandien neturįs nuotaikos kortuoti,— tei- 
sinosi jis. Kitais kartais Murė sugalvodavo vis naujas dings- 
tis, taigi piketo lošimas užsibaigė. Tuomet visi eidavo į terašą; 
Murė atsisėsdavo priešais savo žmoną ir abatą, dalyvaudavo po- 
kalbyje, gaudydavo progą prabilti pirmas, o prabilęs stengėsi 
kalbėti kuo ilgiau; tuo tarpu senė Foža, pasidėjusi rankas ant 
kelių, nebyli ir sustingusi sėdėdavo šešėlyje per keletą žingsnių 
nuo jų, panėšėdama į vieną tų pasakų personažų, saugančių 
lobį tarsi budriai tupintis sarginis šuo. 

— Koks gražus vakaras, — gėrėdavosi kiekvieną kartą Mu- 
rė.— Čia kur kas maloniau negu valgomajamė. Gerai padarėte 
išeidami pakvėpuoti grynu oru... Tik pažiūrėkit, žvaigždelė nu- 
krito! Ar matėte, ponas abate? Sakoma, atseit ten, danguje, šven- 
tas Petras savo pypkelę prisidega. 

Jis juokėsi. O Marta sėdėjo rimta, sutrikusi girdėdama savo 
vyrą šaipantis iš beribio dangaus, besidriekiančio priešais ją 
tarp Rastualio kriaušių ir suprefektūros kaštonų. Kartais Murė 
apsimesdavo nežinąs, jog Marta eina į bažnyčią; jis imdavo trauk- 
ti abatą per dantį sakydamas, jog turįs viltį, kad abatas atvesiąs 
visą šeimą į tikėjimo kelią. Kitą kartą jis nepradėdavo kalbos 
geraširdiškai nepasakęs: „Dabar, kai mano žmona eina išpa- 
žinties...“ Paskui, kai jam įkyrėdavo kalbėti vis apie tą patį, 
Murė stengdavosi įsiklausyti, ką šneka kaimyniniuose soduose; 
jam -buvo pažįstami tie vos girdimi balsai, pasiekdavę jo ausį 
nakties tyloje, o tolumoje rimo paskutiniai Plasano dienos garsai. 

— Štai čia, — spėliojo jis, įterpdamas klausą suprefektūros 
pusės link,— girdėti pono de Kondameno ir daktaro Porkjė 
balsai. Manding, jie šaiposi iš Palokų poros... Ar girdėjote, kaip 
ponas Delangras savo spiegiamu balsu paragino: „Ponios, prašom 
į vidų, vakaras vėsus“. Ar jums neatrodo, kad šitam striukiui 
Delangrui lyg kas būtų birbynę į gerklę įstatęs? 

Paskui jis atsigręždavo į Rastualių sodo pusę. 

—- Pas juos ten nieko nėra, — toliau kalbėjo Murė,— nieko 
negirdėti. O, ne! Regis, būsiu apsirikęs: ten, prie kaskados — 
tos dvi kvailės, jų dukterys. Kai vyresnioji kalba, tai atrodo, lyg 
akmenų pilną burną būtų prisidėjusi: Jos čia kiekvieną vakarą po 
gerą valandą pratarškia. Jeigu jos viena kitai patikėtų tik savo 
meilės prisipažinimus, tai, manau, neužimtų tiek daug laiko... 
O štai ir visa kompanija: abatas Siurenas, kurio balsas panašus 
į fleitos garsą, abatas Fenilis, — jis galėtų atstoti bažnytinę terkš- 
lę Didįjį penktadienį. Retsykiais į šį sodą jų suplūsta net apie 
dvidešimt, — sėdi visi ir tyli kaip numirę. Man regis, jog jie čionai 
susirenka pasiklausyti, ką mes šnekam. 

Į šiuos jo sapaliojimus abatas Foža ir Marta atsiliepdavo 
labai trumpai, ir tai tik tuomet, kai jis prisispyręs jų ko nors 
klausdavo. Paprastai jiedu abu sėdėdavo pakeltais į viršų vei- 
dais, akis įsmeigę į erdvę ir plaukė mintimis kažkur tolyn, kaž- 
kur aukštyn. Vieną vakarą Murė sėdėdamas užsnūdo. Tuomet 
jiedu pašnibždomis ėmė kalbėtis sukišę galvas. O per. keletą 
žingsnių nuo jų, pasidėjusi rankas ant kelių, ištempusi ausis ir iš- 
plėtusi akis, tačiau nei girdėdama ką, nei matydama, sėdėjo senė 
Foža ir, rodės, juos saugojo. 

Vasara ėjo į pabaigą. Atrodė, kad abatas Foža nė kiek nes- 
kubėjo pasinaudoti vis didėjančiu savo populiarumu. Jis ir toliau- 
gyveno užsidaręs, lankydamasis tik pas ponus Murė, gėrėda- 
masis tyliu jų sodu, kuriame pagaliau jis ėmė pasirodyti ir dieną. 
Nuleidęs galvą, ji5 skaitydavo brevijorių vaikštinėdamas alėjos 
koridoriųmi sodo gale, išilgai mūrinės tvoros. Kartkartėmis 
jis užversdavo knygą ir dar labiau sulėtindavo žingsnį, tarsi 
nugrimzdamas į gilius apmąstymus; ir Murė, slapta stebėdamas 
abatą, ėmė jausti susierzinimą matydamas šią juodą figūrą valan- 
dų valandomis slankiojančią pirmyn ir atgal anapus vaismedžių- 
sodo. 

— Tarytum ne savo namuose gyvenčiau,— pyko jis.— Kur 
tik pažvelgsi, vis prieš akis toji juoda sutana... Tarytum koks 
varnas būtų, o ir akys jo apvalios, tarsi tykodamas norėtų ką 
įžiūrėti... Nelabai aš noriu tikėti tokiu jo rodomu abejingumu. 

Tik pirmosiomis rugsėjo dienomis Švenčiausiosios Mergelės 
globos namai buvo baigti. Provincijoje visi darbai amžinai už- 
sitęsia. Beje, reikia pasakyti, kad damos globėjos du kartus savaip 
perdarė architekto Ljeto projektą. Komitetui perėmus valdyti 
naująjį pastatą, architektui Ljeto už visas jo pastangas buvo atmo- 
kėta pačiomis skambiausiomis ponių liaupsėmis. Viskas joms 
atrodė labai gražu: erdvios salės, platūs koridoriai, kiemas, 
apsodintas medžiais ir papuoštas dviem nedideliais fontanais. 
Ponia de Kondamen tiesiog buvo sužavėta fasadu, perdarytu 
pagal jos nurodymus. Virš paradinių dūrų ant juodo marmuro 
plokštės auksinėmis raidėmis puikavosi užrašas: „Švenčiausio- 
sios Mergelės globos namai“. 

Globos namų atidarymo proga buvo surengtos jaudinančios 
iškilmės. Atvyko ir pats vyskupas su savo kapitula, kad galėtų 
įvesti į globos namus šv. Juozapo bendruomenės seseris, kurios 
ten turėjo eiti aptarnaujančio personalo pareigas. Iš senamiesčio 

gatvių buvo surinkta apie penkiasdešimt mergaičių nuo aštuo- 
nerių iki penkiolikos metų amžiaus. Tam, kad mergaitės būtų 
priimtos į šią įstaigą, jų tėvams tereikėjo pranešti, jog dėl savo 
užimtumo jie priversti visą dieną nebūti namie. Ponas Delangras 
pasakė kalbą, sukėlusią audringus plojimus. Jis išsamiai ir pa- 
kiliai aiškino uždavinius šios visiškai naujo pobūdžio auklėjimo 
įstaigos, vadindamas ją „darbo ir gerų papročių mokykla, kur 
jaunos ir užuojautos. nusipelnančios būtybės ras prieglobstį nuo 
blogų pagundų“. Visi pastebėjo, kad baigdamas kalbėti jis padarė 
mažą užuominą į tikrąjį šių iškilmių kaltininką abatą Foža. 
Jis irgi čia buvo tarp kitų dvasininkų. Kai visų akys sužiuro į 
abatą, jis nė nekrustelėjo, o jo griežtas stanibių bruožų veidas 
nė nevirptelėjo. Marta, sėdėjusi ant pakylos kartu su kitomis 
damomis globėjomis, paraudo. 

Iškilmėms pasibaigus, vyskupas pareiškė norą apžiūrėti pas- 
tatą iš visų pusių. Nepaisydamas aiškaus abato Fenilio nepa- 
sitenkinimo; jis pasišaukė abatą Foža, kuris per visas iškilmes 
nė akimirkai nenuleido nuo jo savo juodų akių, ir paprašė jį 
palydėti, čia pat su šypsena garsiai pridėdamas, kad, be abejo, 
labiau už jį išmanančio palydovo jis ir nerastų. Šie jo žodžiai 
akimirksniu apskriejo visus susirinkusius, kurie pamažu jau ėmė 
skirstytis. Dar tą patį vakarą visas Plasanas aptarinėjo vyskupo 
poelgį. 

Vieną prieglaudos kambarį užsiėmė damų globėjų komitetas. 
Ten jos surengė nedideles vaišes vyskupo garbei; jis suvalgė ga- 
baliuką biskvito ir išgėrė taurelę malagos, surasdamas kiekvienai 
damai malonų žodį. | 

Tuo laimingai ir baigėsi ši labdaringa šventė, nes iki cere- 
monijų pradžios ir per jas kilo tarp damų tam tikrų nesusipra- 
timų dėl įžeistos savimeilės, tačiau gražūs monsinjoro Ruslo 
pagyrimo žodžiai joms vėl pakėlė nuotaiką. Likusios vienos, 
damos pareiškė, kad viskas praėjo puikiai, be galo ir be krašto 
liaupsindamos subtilų prelato dėmesingumą. Tik vien ponia 
Palok sėdėjo pažaliavusi iš pykčio. Vyskupas, dalydamas damoms 
komplimentus, visiškai ją užmiršo. 

— Gerai tu sakei, — grįžusi namo įsiutusi skundėsi ji vy- 
rui, — aš buvau tik šunelis jų kvailuose žaidimuose! Nebloga 
išmonė, ką ir sakyti, surinkti į krūvą visas šitas pasileidusias 
mergas!.. Kiek aš savo brangaus laiko dėl jų paaukojau! O šitas 
vėpla vyskupas, kuris drebina kinkas prieš kiekvieną dvasininką, 
nė vienu žodeliu man nepadėkojo!.. Tarytum ponia de Kondamen 
būtų kuo nors prisidėjusi! Jai tik viena rūpi — savo tualetus 
keisti, šitai buvusiai... Kam jau kam, o mums tai žinoma, kas 
ji per viena, ir bijau, kad vieną gražią dieną nepriverstų mūsų 

papasakoti tokių dalykų, kurie kai kam gali ir nepatikti... Mums 
su tavimi, ačiū Dievui, nėra ko slėpti... O šitoji ponia Delangr 
arba ponia Rastual!.. Nesunku būtų priversti jas rausti iš gėdos! 
Ar jos bent peržengė savo salonų slenkstį reikalo labui? Ar jos 
padarė bent pusę tiek kiek aš? O toji ponia Murė, kuri dedasi 
visam kam vadovaujanti, juk iš tikrųjų ji tik laikosi įsikibusi 
abato Foža sutanos! Irgi gera veidmainė, kuri dar pasirodys 
visu savo gražumu... O juk visoms joms atsirado po malonų 
žodį, tik man vienai ne. Aš likau šuns vietoje!.. Šitaip ilgai tęstis 
negali, girdi? Šuo pradės kandžiotis. 

Nuo šios dienos ponia Palok daugiau neberodė darbe tiek 
uolumo. Rašliavą tvarkė bet kaip, atsisakė nuo pavedimų, kurie 
buvo jai ne prie širdies, ir damos globėjos ėmė tartis, ar nevertėtų 
paimti ką nors iš šalies šitam darbui. Apiė savo rūpesčius Marta 
papasakojo abatui Foža ir prašė jo nurodyti tinkamą tam reikalui 
žmogų. | 

— Kol kas nieko neieškokite, — atsakė jis.— Galbūt man 
pavyks rasti tokį žmogų... Luktelėkite dvi tris dienas. 

Jau kurį laiką abato vardu ateidavo laiškų iš Bezansono. Visi 
jie buvo užkeverzoti ta pačia stambia, negražia rašysena. Roza, 
nunešdavusi jam tuos laiškus į viršų, tikino, jog vien tik voką 
išvydęs abatas iškart susierzindavo. 

— Jo vėidas iškart pasikeičia, — porino ji. — Matyt, dabar 
jau-jam nepatinka tasai žmogus, kuris taip dažnai rašo. 

Šis susirašinėjimas vėl trumpam pažadino Murė smalsumą. 
Kartą jis pats nunešė tokį laišką maloniai šypsodamasis ir aiškin- 
damas, jog Rozos nesą namie. Abato būta atsargaus: jis paskubėjo 
suteikti savo veidui džiugią išraišką, tarytum seniai su nekan- 
trumu būtų laukęs šio laiško. Vis dėlto Murė apgauti nepavyko: 
pridėjęs ausį prie rakto skylutės, jis liko stovėti laiptų aikšte- 
lėje. 

— Tikriausiai ir vėl tavo sesutė? — pasiteiravo šiurkštus 
senės Foža balsas. — Ir ko ji taip prilipo prie tavęs? 

Kurį laiką buvo tylu. Paskui pasigirdo mikliai glamžomo 
popieriaus šiugždėjimas, po to — susierzinęs abato balsas: 

— Vis ta pati giesmė, po velnių! Ji nori pas mus atvažiuoti 
ir atsivežti savo vyrą, kad mes jam padėtume čia įsitaisyti. 
Jai atrodo, kad mes aukse maudomės... Bijau, kad jie neiškrėstų 
mums tokios kiaulystės ir vieną gražų rytą neatsibelstų pas mus. 

— Ne, ne, jie mums nereikalingi, girdi, Ovidijau? — vėl 
pasigirdo motinos balsas.— Jie niekad tavęs nemylėjo, visąlaik 
tik pavydėjo tau... Trušas — baisus nevidonas, o toji Olimpija — 
tikra beširdė. Paminėsi mano žodį, jie vieni viską nori pasiglemž- 
ti. Jie tik apjuoks tave ir sugadins visą reikalą. 

Mintis, jog elgiasi nedorai, kliudė Murė viską aiškiai gir- 
dėti. Staiga jam pasirodė, jog kažkas prisilietė durų rankenos, 
ir jis atšoko. Grįžęs į apačią, neskubėjo pasigirti savo laimėjimais. 
O po kelių dienų abatas Foža terasoje, jam girdint, davė Martai 
galutinį atsakymą. 

— Galiu jums pasiūlyti naują sąskaitininką, —- pasakė aba- 
tas su jam būdinga dvasios ramybe.— Tai mano giminaitis, se- 
sers vyras, šiomis dienomis jis turi atvykti iš Bezansono. 

Murė ištempė ausis. Martą nudžiugino ši žinia. 

— Na ir puiku! — sušuko ji. -— Man taip sunku rasti gerą 
žmogų. Pats suprantate, jog čia reikalingas didžiai dorovingas 
žmogus, — juk jam teks dirbti tarp šių jaunų mergaičių... Bet 
jeigu jau kalbama apie jūsų giminaitį... 

— Taigi, — atsakė dvasininkas.— Mano sesuo turėjo bal- 
tinių krautuvėlę Bezansone, tačiau dėl prastos sveikatos jai teko 
ją parduoti; ir dabar ji norėtų atvažiuoti pas mus, kadangi gy- 
dytojai patarė jai kvėpuoti pietų oru... Mano motušė labai apsi- 
džiaugė, tai išgirdusi. 

— Žinoma, — pritarė jo žodžiams Marta. — Jūs tikriausiai 
visąlaik gyvenote kartu, o dabar ir vėl bus smagu sueiti į vieną 
šeimą... Žinote, ką aš sumaniau? Ten, viršuje, yra dar du kam- 
bariai, kuriais jūs nesinaudojate. Kodėl gi jūsų seseriai su vyru 
neapsigyvenus ten?.. Juk jie neturi vaikų? 

— Ne, jie tiktai dviese... Man ir pačiam buvo kilusi mintis 
pasiūlyti jiems šiuos du kambarius, tik aš pabijojau, kad jus 
apsunkins tiek gyventojų. 

— One, jokiu būdu, patikėkite manimi, jūs juk tokie ramūs 
žmonės.. 

Ji nutilo. Murė „smarkiai ją timpčiojo už suknelės krašto. 
Jis nenorėjo įsileisti į savo namus abato giminės, puikiai pri- 
simindamas, kaip senė Foža atsiliepė apie savo dukterį ir žentą. 

— Tie kambariai labai maži, — pamėgino jis įsiterpti,— ir 
ponui abatui gali būti per ankšta... Ar ne geriau būtų, jeigu pono 
ahato sėsuo apsigyventų kur nors kaimynystėje; štai kad ir pas 
ponus Palokus, gyvenančius priešais, yra laisvų kambarių, ku- 
riuos jie išnuomojo. 

Pokalbis ūmai nutrūko. Dvasininkas nieko neatsakė, tik įs- 
meigė akis į tolį. Marta nusprendė, kad jis įsižeidė, ir jai sus- 
paudė širdį dėl tokio vyro išpuolio. Po minutės, nebegalėdama 
ilgiau pakelti šios slogios tylos ir nežinodama, ką sakyti, ji visai 
nuoširdžiai pasiūlė: | 

— Vadinasi, sutarta. Roza padės jūsų motutei sutvarkyti 
šiuos du kambarius... Mano vyras tik norėjo, kad jums būtų pa- 
togiau, bet jeigu-jūs patys to norite, mes jokiu būdu jums ne- 

trukdysime tvarkytis savo kambariuose kaip jums patinka. 

Likęs vienas su savo žmona, Murė davė valią jausmams. 

— Aš tavęs visai nesuprantu. Iš pradžių, kai aš norėjau iš- 
nuomoti abatui kambarius, tu pykai, nieko nenorėjai įsileisti 
į savo namus, o dabar abatas užsigeidė apgyvendinti pas mus 
visą savo giminę, visą tą gaują iki trečios eilės pusbrolių vaikai- 
čių, ir tu jam tik ačiū už tai pasakysi... Man regis, aš kaip rei- 
kiant tave tampiau už sijono. Negi tu nieko nejutai? Juk iškart 
buvo aišku, kad aš negeidauju priimti į savo namus šių žmonių... 
Jie nėra padorūs žmonės. 

— Iš kur tu tai ištraukei? — pyktelėjo Marta, kurią tokia 
neteisybė išmušė iš pusiausvyros.— Kas tau sakė? 

— Ogi patsai abatas Foža... Taigi, taigi, aš pats savo ausimis 
girdėjau, kaip jis aną dieną kalbėjosi apie tai su savo motina. 

Marta įrėmė į jį žvilgsnį. Jis kiek raustelėjo ir pravapėjo: 

— Žodžiu, aš žinau, ir viskas... Jo sesuo — tikra beširdė, 
o jos vyras —baisus nevidonas. Be reikalo tu žiūri į mane kaip 
įžeista karalienė: tai jų pačių žodžiai, aš nieko neišgalvojau. 
Dabar supranti, kodėl aš nenoriu matyti savo namuose visos šitos 
klikos. Senoji ir girdėti nieko nenori apie savo dukterį. O aba- 
tas dabar jau kitaip užgiedojo. Matyt, vėl kokią šunybę sumanė. 
Tikriausiai jie jam reikalingi. 

Marta gūžtelėjo pečiais ir leido vyrui išsirėkti. Jis prisakė 
Rozai netvarkyti tų kambarių, tačiau Roza dabar klausė tik sa- 
vo šeimininkės. Penkias dienas jis taip šėlo kandžiai šaipydama- 
sis ir baisiausiai priekaištaudamas. Nors atėjus abatui jis ir pyko, 
tačiau nedrįso viešai parodyti jam savo nepasitenkinimo. O pas- 
kui rado išeitį, kaip visada. Apie naujuosius gyventojus jis 
kalbėjo tik su pašaipa. Jis dar labiau suspaudęs laikė piniginę, 
dar labiau ėmė vengti žmonių ir pagaliau visiškai paskendo savo 
egoistiniuose interesuose. O kai vieną spalio vakarą atvyko pas 
juos ponai Trušai, jis tiek tepasakė: 

— Po velnių! Jie atrodo be galo įtartini tipai! O kas jų per 
snukių bjaurumas! | | 

Abatas Foža, atrodė, ne itin norėjo, kad jo seserį ir svainį 
pamatytų pačią pirmą jų atvykimo dieną. Motina jų lūkuriavo 
ant slenksčio, prie įėjimo. Ir kai tik senoji pamatė juos išsukant 
nuo Suprefektūros aikštės namų link, ji iškart visa įsitempė ir 
ėmė sunerimusi žvilgčioti tai į priebutį, tai į virtuvę. Tačiau jai 
nepasisekė. Tuo pat metu, kai Trušai pasirodė, Marta, kuri ren- 
gėsi kažkur išeiti, grįžo su vaikais iš sodo. 

— Na štai, ir visa šeima kartu, — maloniai šypsodamasi, pas- 
veikino ji. 

Senė Foža, paprastai tokia šaltakraujiška, dabar kiek sutriko 

ir kažką neaiškiai atsakė. Akimirką jie taip stovėjo priebutyje 
priešpriešiais ir tylėdami apžiūrinėjo vienas kitą. Murė greitai 
užlėkė terasos laiptais į viršų. Roza stovėjo kaip įbesta ant viI- 
tuvės slenksčio. 

— Tikriausiai dabar jūs be galo laiminga? — vėl prašneko 
Marta, kreipdamasi į senę Foža. 

Paskui, matydama visuotinį sumišimą, nuo kurio visiems 
tarytum liežuvius kas būtų atėmęs, Marta, norėdama pasirodyti 
maloni ką tik atvykusiems svečiams, pasisuko į Trušą tei- 
raudamasi: 

— Jūs turbūt atvykote penktos valandos traukiniu? Kiek 
trunka kelionė iš Bezansono iki čia? 

— Septyniolika valandų traukiniu,— atsakė Trušas, iššiep- 
damas savo bedantę burną,— trečios klasės vagone, patikėkit, 
kelionė ne iš maloniųjų... Visus plaučius atkratė. 

Ir jis prajuko keistai girkšėdamas žandikauliąis. Senė Foža 
metė į jį nuožmų žvilgsnį. Tuomet jis nesąmoningai griebėsi 
sukioti savo suskretusio švarko sagą, kabančią ant siūlo, mė- 
gindamas ją priveržti ir atstatydamas į priekį dvi kartonines dė- 
žes skrybėlėms sudėti, kurias jis laikė kitoje rankoje, vieną gel- 
toną, kitą žalią, be abejo, tam, kad pridengtų jomis dėmes ant 
kelių. Iš jo gerklės sklido kažkoks neaiškus karkimas, o jam ant 
kaklo kabojo užrištas suglamžytą skudurą primenantis juodas 
kaklaraištis, iš po kurio kyšojo kraštelis purvinų baltinių. Raukš- 
lių išvagotame jo veide, nuo kurio taip ir dvelkė niekšyste, bliz- 
gėjo dvi mažos juodos akutės, godžiai ir kartu baukščiai laks- 
tančios .nuo žmonių prie daiktų; tai buvo vagies akys, tyrinė- 
jančios namą, į kurį jis naktį rengiasi įsilaužti. 

Murė pasirodė, kad Trušas apžiūrinėjo spynas. „Jis taip žiū- 
ri, šitas žaliūkas, jog rodos, akimis nuiminėja spynų atspau- 
dus“,— pamanė jis. 

Olimpija suprato, kad jos vyras pasakė kvailystę. Tai*'buvo 
aukšta, liesa blondinė suvytusiu, negražiu ir bejausmiu veidu. 
Rankose ji laikė mažą nedažyto medžio skrynutę ir didžiulį ry- 
šulį, surištą į staltiesę. 

— Mes atsivežėme pagalves,— pasakė ji, rodydama į didįjį 
ryšulį. — Kai turi pasiėmęs pagalvių, tai ir trečios klasės vago- 
ne ne taip jau blogai. Iš tikrųjų ne ką blogiau nei pirmos klasės 
Vvagone... Užtat kiek pinigų galima sutaupyti. Jeigu ir turi kada 
atliekamų pinigų, kam juos be reikalo laidyti vėjais, ar ne taip, 
ponia? 

— Žinoma, — atsakė Marta, kuriai šie žmonės kėlė nuostabą. 

Olimpija žengtelėjo į priekį, kur daugiau šviesos, su didžiau- 
siu malonumu leisdamasi į šnekas. 


4 99 


— Tas pat ir su drabužiais; visados į kelionę velkuosi pa- 
čiais blogiausiais. Aš taip ir pasakiau savo Onorė: „Tavo sena- 
sis švarkas dar visai tinkamas kelionei“. Jis apsimovė ir darbi- 
nes kelnes, kurių jau seniai nebenešiojo... Kaip matote, ir aš 
apsivilkau pačią prasčiausią suknelę, daiktais gal net ir skylėtą. 
Šita skara man iš motušės atiteko, namuose aš ant jos skalbinius 
Iygindavau. Ogi kykas mano koks! Tai mano senasis kykas, kurį 
aš užsidėdavau tik eidama į skalbyklą... Bet, manding, ir tai 
pernelyg gerai trinti kelio dulkėse, ar ne taip, ponia? 

— Žinoma, žinoma, — kartojo Marta, stengdamasi šypsotis. 

Tuo metu nuo laiptų viršaus pasigirdo suirzęs balsas, trum- 
pai metęs: 

— Na kaip, motute? | 

Pakėlęs į viršų galvą, Murė išvydo abatą Foža; tasai iškreip- 
tu veidu stovėjo įsitvėręs trečio aukšto turėklų ir, kad geriau 
matytų, kas dedasi priebutyje, buvo persisvėręs per juos taip, 
jog, rodės, tuoj ims ir nukris. Išgirdęs balsus, jis išėjo ant laip- 
tų ir, matyt, kurį laiką lūkuriavo. ten nekantraudamas. 

— Na kaip, motute? — dar sykį šūktelėjo jis. 

— Tuoj, tuoj einam,— atsiliepė senė Foža, kuri, regis, net 
sudrebėjo išgirdusi rūstų sūnaus balsą. Paskui, kreipdamasi į 
Trušus, pasakė: — Eime, vaikai, į viršų... Netrukdykime poniai 
Murė. 

Tačiau abu Trušai, rodos, nė negirdėjo. Jiems buvo labai 
gerai ir priebutyje. Jie, didžiai gėrėdamiesi, apžiūrinėjo viską 
aplinkui, tarytum jiems kas būtų padovanojęs šitą namą. 

— Čia labai miela, labai miela, — kartojo Olimpija,— ar ne 
taip, Onorė? Spręsdami iš Ovidijaus laiškų, mes nemanėme, kad 
čia taip viskas miela. Aš tau sakiau: „Reikia mums tenai persi- 
kelti, tenai mums bus geriau, o ir mano sveikata pasitaisys...“ 
Pasirodo, aš buvau teisi. 

— Taigi, taigi, čia visai neblogai, — iškošė pro dantis Tru- 
šas.— Ir sodas, atrodo, nemažas. | 

Paskui, kreipdamasis į Murė, pridėjo: 

— Tikiuosi, pone, jūs nedraudžiate savo nuomininkams 
šniukštinėti po sodą? 

Murė nespėjo atsakyti. Abatas Foža, palypėjęs laiptais že- 
myn, užriko savo griausmingu balsu: 

— Trušai, Olimpija, ką gi jūs ten veikiate? 

Jiedu atsisuko. Pamatę jį pykčio perkreiptu veidu stovintį 
ant laiptų, jie tarytum iškart susigūžė ir nuolankiai nusekė pas- 
kui. Abatas žengė priekyje netardamas daugiau nė žodžio ir 
tarsi nė nepastebėdamas ponų Murė, su nuostaba žvelgusių į šią 
keistą eiseną. Norėdama bent kiek sušvelninti nekokį įspūdį, 

senė Foža, einanti procesijos gale, nusišypsojo Martai. Tačiau 
kai visi išsiskirstė, Murė, likęs vienas, valandėlę dar stovėjo 
priebutyje. Ten viršuje, trečiame aukšte, buvo girdėti stipriai 
trankant duris. Sklido garsūs šūkčiojimai, o paskui stojo kapų 
tyla. | . 
„Ar tik į karcerį jis jų neuždarė? — kreivai šypsodamasis, 
pamanė Murė.— Nieko sau šeimynėlė, ką ir sakyti?“ 

Kitą dieną abatas Foža pristatė Martai ir visam damų globė- 

nusiskutusį, prilaižytais ties smilkiniais retučiais plaukais. Jam 
buvo keturiasdešimt penkeri, mokėjo kaligrafiškai rašyti ir, jo 
paties žodžiais tariant, ilgai dirbo buhalteriu vienoje prekybinė- 
je įstaigoje. Damos globėjos iškart jį priėmė į tarnybą. Jam bu- 
vo pavesta būti komiteto atstovu ir tvarkyti visus ūkio reikalus 
nuo dešimtos valandos ryto iki ketvirtos valandos. po pietų 
kanceliarijoje, įsikūrusioje antrame Švenčiausiosios Mergelės 
globos namų aukšte. Ir paskyrė pusantro tūkstančio frankų už- 
mokestį per metus. 

— Na matai, kokie jie ramūs žmoneliai,— pasakė Marta 
vyrui, praslinkus kelioms dienoms. 

Ir iš tikrųjų Trušai kėlė ne ką daugiau triukšmo kaip abatas 
Foža su savo motuše. Tiesa, Roza tikino, jog keletą sykių ji gir- 
dėjusi, kaip motina pykosi su dukteria tarpusavyje, bet čia pat 
pasigirdęs rūstus abato balsas padarydavo ginčams galą. Kiek- 
vieną rytą Trušas išeidavo iš namų lygiai be penkiolikos dešim- 
tą ir grįždavo vakare po keturių penkiolika; vakarais jis visuo- 
met sėdėdavo namie. Olimpija retsykiais išeidavo su motina 
apsipirkti, niekas nematė, kad ji bent kartą išeitų iš namų viena. 

Trušų miegamojo langas buvo į sodą, paskutinis dešinėje 
pusėje, tiesiai priešais suprefektūros medžius. Langą dengusios 
sunkios raudono kolenkoro užuolaidos, apsiūtos geltonu kaspi- 
nu, ryškiai švietė virš fasado šalia baltų dvasininko užuolaidų. 
Beje, Trušų langas visuomet būdavo uždarytas. Vieną vakarą, 
kai abatas Foža kartu su savo motina sėdėjo terasoje ponų Murė 
draugijoje, iš viršaus pasigirdo tylus, slopinamas kosulys. Iš- 
kart susierzinęs, abatas kilstelėjo galvą į viršų ir pastebėjo 
Olimpijos ir jos vyro šešėlius. Jie persisvėrę pro langą, neįudė- 
dami rymojo ant palangės. Nutraukęs pokalbį su Marta, užver- 
tęs galvą, jis valandėlę žvelgė į viršų. Trušai iškart atsitraukė. 
Pasigirdo duslus lango skląsčio girgžtelėjimas. 

— Motute,— kreipėsi abatas,— geriau tu eitumei į viršų; 
aš bijau, kad čia neperšaltum. 

Senė Foža, palinkėjusi visiems labos nakties, išėjo. Jai pasi- 
šalinus, Marta, užmegzdama nutrauktą kalbą, pasiteiravo savo 

maloniu balsu: 

— Negi jūsų seseriai pablogėjo? Štai jau visa savaitė kai aš 
jos nematau. 

— Jai reikalinga visiška ramybė,— sausai atsakė abatas. 

— Ji be reikalo sėdi užsidariusi kambaryje, gryname ore 
jai būtų daug geriau,— užjaučiamai kalbėjo toliau Marta.— 
Nors jau spalis, tačiau vakarai dar šilti... Kodėl jai nepasivaikš- 
čiojus sode? Ji dar ten nė karto nebuvo. Jums juk žinoma, kad 
mes nedraudžiame jums eiti į sodą. 

Abatas atsiprašė neaiškiai kažką subambėjęs; tuo tarpu Mu- 
rė, norėdamas galutinai jį pribaigti, dar malonesniu nei jo žmo- 
na balsu kalbėjo: 

— Taigi, taigi! Tą patį šįryt ir aš sakiau. Pono abato sesutė 
galėtų ateiti čia su siuviniu ir pasišildyti dienovidžio saulutėje, 
užuot sėdėjuši ten, viršuje, tarp keturių sienų. Galima pamanyti, 
kad ji net prie lango vengia prieiti. Ar tik ji kartais mūsų nebi- 
jo? Juk mes nesam tokie baisūs... Lygiai taip ir ponas Trušas: 
jis galvotrūkščiais užlekia laiptais į viršų. Pasakykit jiems, kad 
kurį vakarą nusileistų pas mus į apačią. Jie ten tikriausiai mirš: 
ta iš nuobodulio lindėdami vieni savo kambaryje. 

Abatas tą vakarą nebuvo nusiteikęs klausytis pašaipių savo 
šeimininko žodžių. Metęs į Murė skvarbų žvilgsnį, jis atrėžė: 

— Didžiai jums dėkoju, tačiau nemanau, jog jie pasinaudo- 
tų jūsų kvietimu. Jie nusivaro nuo kojų per visą dieną ir vakare 
anksčiau eina gulti. Tiesą sakant, tai viskas, ką jie dar gali pa- 
daryti. . 

— Kaip jie sau nori,— atsakė Murė, užgautas šiurkščių 
abato žodžių. | 

Likes vienas su Marta, Murė niršo: 

— Dar ko! Sugalvojo mat šitas abatas pūsti man miglą į akis! 
Aišku kaip dieną, jog jis bijo, kad tiedu pašlemėkai, kuriuos jis 
priglaudė pas save, jam ko nors neiškrėstų... Pastebėjai, kaip 
jis šiandien vakare užsirūstino išvydęs juodu prie lango. Jie 
mus vogčiomis sekė. Visa tai nieko gera nežada. 

Marta gyveno apimta palaimos. Ji jau nebegirdėjo Murė 
bambėjimo. Prabudęs joje tikėjimo jausmas teikė jai didžiau- 
sią pasitenkinimą. Pamažu, iš lėto pasidavė Marta šiam dievo- 
tumui, kuris ją liūliavo ir migdė. Abatas Foža vis dar vengė 
kalbėti su ja apie Dievą; jis, kaip ir anksčiau, buvo jos draugas, 
žavėjęs Martą savo rimtumu ir tuo vos jaučiamu smilkalų kva- 
pu, kurį skleidė jo sutana. Keletą kartų, likusi su juo viena, Mar- 
ta ir vėl pratrūko nei iš šio, nei iš to isteriškai raudoti ir pati 
nežinojo, kodėl vis dėlto rado paguodą tose ašarose. Tačiau kiek- 
vienąkart užtekdavo tylinčiam abatui paimti Martos ranką, ir 

ji nusiramindavo pavergta ramaus ir valdingo jo akių žvilgsnio. 
Kai ji norėdavo jam pasipasakoti apie savo liūdesį, kylantį be 
jokios priežasties, apie slaptus savo džiaugsmus ar mėgindavo 
užsiminti, kaip jai reikalinga jo dvasinė parama, abatas šypso- 
damasis ją nutraukdavo sakydamas, jog šie dalykai jo neliečią, 
jog apie tai reikėtų pasikalbėti su abatu Buretu. Tuomet Marta, 
visa virpanti, užsisklęsdavo savyje. O jis vis augo jos akyse, ta- 
po nepasiekiamas kaip Dievas, prie kurio kojų parklupo jos 
siela. 

„ Dabar pagrindinis Martos užsiėmimas buvo bažnytinių mi- 
šių lankymas ir religinių apeigų atlikinėjimas. Jai buvo gera po 
aukštais šv. Saturneno bažnyčios skliautais; tik čia ji rasdavo 
tą grynai fizinę palaimą, kurios taip troško. Būdama bažnyčio- 
je, Marta užmiršdavo viską; tai buvo tarytum didžiulis langas, 
atvertas į naują gyvenimą, laisvą ir amžiną, sklidiną malonaus 
jaudulio, užliejusio ją visą ir teikusio jai pasitenkinimą. Tačiau 
Martai bažnyčia dar vis kėlė baimę. Ji čia ateidavo iš drovumo 
virpančia širdimi, apimta gėdos jausmo, vertusio ją instinkty- 
viai atsigręžti ir apsidairyti aplinkui atstumiant bažnyčios du- 
ris, kad įsitikintų, ar niekas nemato jos įeinant į vidų. Paskui 
Marta iškart užsimiršdavo, viskas aplinkui sušvelnėdavo, netgi 
pratisas balsas abato Bureto, kuris, baigęs klausyti jos išpažin- 
ties, retsykiais dar keletą minučių versdavo ją klūpoti ant ke- 
lių, pasakodamas jai apie pietus pas ponią Rastual arba apie pra- 
ėjusį vakarą pas ponus Rugonus. 

Dažnai Marta grįždavo namo prislėgta. Tikėjimas ją gniuž- 
dė. Namuose dabar viešpatavo Roza. Ji šiurkščiai elgėsi su Murė, 
duodavo jam garo už tai, kad užnešioja baltinius, patiekdavo 
ant stalo pietus kada tik panorėjusi. Ji netgi nusprendė pasirū- 
pinti jo sielos išganymu. 

—- Ir gerai daro jūsų žmona, elgdamasi kaip tikra krikščio- 
nė,— kalbėjo jam Roza.— Jūs, pone, smarkiai kentėsit anam 
pasauly; bet taip jums ir reikia, kadangi jūs nesate doras žmo- 
gus, taip, taip, nesate doras!.. Bent nueitumėt kurį sekmadienį, 
išklausytumėt sumos kartu su ja bažnyčioj. 

Murė patraukė pečiais. Jis jau nebekreipė į nieką dėmesio 
ir kartkartėmis pats puldavo tvarkyti namus — imdavo į ran- 
kas šluotą ir šluodavo valgomąjį, kai jam pasirodydavo, jog 
jis pernelyg priterštas. Tačiau didžiausią nerimą jam kėlė vai- 
kai. Per atostogas, — kadangi motinos dažniausiai nebūdavo 
namie,-- Dezirė su Oktavu, kuris ir vėl neišlaikė bakalauro eg- 
zaminų, apversdavo visus namus aukštyn kojomis; o Seržas, ku- 
ris sirgo ir gulėjo lovoje, kiauras dienas skaitė užsidaręs savo 
kambaryje. Jis pasidarė abato Foža, skolinusio jam knygas, 

numylėtiniu. Murė praleido du alinančius mėnesius sukdamas 
galvą, kaip jam susitvarkius šiame mažame pasaulėlyje. Dau- 
giausiai rūpesčių buvo su Oktavu. Nelaukdamas mokslo metų 
pradžios, Murė nusprendė nebeleisti daugiau sūnaus į koležą, 
O įtaisyti jį į prekybos namus Marselyje. 

— Jeigu jau tu negeidauji daugiau rūpintis jais, — pareiš- 
kė jis Martai, — tuomet aš esu priverstas juos kur nors padėti... 
Aš nebeturiu daugiau jėgų, todėl nusprendžiau jais atsikratyti. 
Jeigu tau tai nepatinka, kaltink save!.. Oktavas pasidarė tiesiog 
nebepakenčiamas. Niekuomet jis netaps bakalauru. Geriau tegu 
mokosi pelnytis duoną, užuot šlaistęsis gatvėmis su tokiais pat 
dykaduoniais kaip ir jis. Kur tik eisi, visur jį sutiksi. 

Šie žodžiai Martą be galo sujaudino. Ji tarytum iš miego pra- 
budo išgirdusi, kad ją ketina perskirti su vienu jos vaiku. Martai 
pavyko įkalbėti vyrą, kad išvykimas būtų atidėtas savaitei. Da- 
bar ji daugiau būdavo namie, vėl ėmėsi ankstesnių darbų. O 
paskui ją ir vėl apėmė silpnumas; ir tą dieną, kai Oktavas, ap- 
kabinęs ją pareiškė, jog vakare išvyksta į Marselį, Marta šią ži- 
nią sutiko ramiai ir tik davė jam prieš kelionę keletą naudingų 
patarimų. | 

Kai Murė, išlydėjęs sūnų, grįžo iš geležinkelio stoties namo,. 
sunkus akmuo buvo užgulęs jam širdį. Jis ėmė ieškoti žmonos 
ir rado ją raudančią vienoje alėjoje, sodo gale. Ir čia Murė iš- 
sakė viską, kas slėgė jam širdį. 

—- Na štai ir vienu mažiau! — sušuko jis.— Džiaukis: dabar 
galėsi lindėti bažnyčioje kiek tik leis sveikata... Nesirūpink, kiti 
du irgi ilgai neužsisėdės. Kol kas dar tegu Seržas pabūna namie, 
nes jis — labai geras vaikas, be to, dar ir per jaunas studijuoti 
teisę; bet jeigu jis tau kliudo, tai sakyk, — aš tau iškart padėsiu 
juo atsikratyti... O Dezirė aš išsiųsiu pas jos žindyvę. 

Marta tyliai verkė. 

— Ką tu sau manai? Juk neįmanoma vienu metu sėdėti namie 
ir kur nors zylioti kiaurą dieną. O tau labai patinka zylioti, to- 
dėl, aišku, ir vaikai jau neberūpi... Be to, pati supranti, namuo- 
se reikia padaryti vietos visai tai šutvei, kuri pas mus gyvena. 
Čia jau darosi per ankšta. Žiūrėk, kad mūsų pačių neišgrūstų 
kada nors lauk pro duris. 

Murė pakėlė galv4, dirstelėjo į trečio aukšto langus ir nu- 
leidęs balsą kalbėjo toliau: 

— Ko čia sriūbauji kaip paskutinė kvailė,— į tave žiūri. 
Negi tu nematai tos poros akių, besislepiančių už raudonų užuo- 
laidų? Tai tavo abato sesutės akys, — aš jas gerai pažįstu. Va- 
landų valandom jos čia budi nuo ryto iki vakaro! Gal pats abatas 
ir neblogas žmogus, bet šita Trušų šeimynėlė!.. Matau, kaip jie 

karkso ten slėpdamiesi už užuolaidų nelyginant vilkai, tykan- 
tys grobio. Kertu lažybų: jeigu abatas nebūtų jiems prigrasinęs, 
jie naktimis išlįstu pro langą ir eitų vogti mano kriaušių... Nu- 
sišluostyk akis, mano mieloji, patikėk manimi, mudviejų bar- 
niai jiems teikia didžiausią pasitenkinimą. Jeigu mūsų berniukas 
ir turėjo dėl jų palikti namus, tai visgi nederėtų jiems parodyti, 
kokį širdies skausmą sukėlė mums jo išvykimas. 

Jo balsas ėmė drebėti, rodės, jog ir jis pats tuoj pratrūks 
raudoti. Marta, kankinama liūdesio, iki pat širdies gelmių su- 
jaudinta paskutinių vyro žodžių, buvo pasirengusi pulti jam į 
glėbį. Tačiau baimė, kad juos gali pamatyti, sukliudė tai pada- 
ryti. Ir jiedu nuėjo katras sau; 0 tuo tarpu pro raudonų užuo- 
laidų kraštelį visąlaik žaižaravo Olimpijos akys. 


XI 


Vieną rytą į Murė namus atskubėjo abatas Buretas be galo 
susisielojusiu veidu. Priebutyje pastebėjęs Martą, jis priėjo 
prie jos ir paspaudęs jai ranką pravapėjo: 

— Vargšas mūsų Kompanas... baigta... jis jau miršta... Aš 
užlipsiu į viršų: tučtuojau turiu pasimatyti su abatu Foža. 

Ir kai Marta parodė jam dvasininką, kuris kaip paprastai 
vaikštinėjo sode su brevijoriumi rankose, Buretas nuskuodė 
prie jo krypuodamas ant savo trumpų kojyčių. Jis norėjo pasa- 
kyti, pranešti abatui liūdną žinią, tačiau nuo susijaudinimo jam 
užsikirto balsas, ir jis, garsiai raudodamas, puolė abatui Foža 
į glėbį. ) 

— Kas gi jiems čia dabar nutiko, šitiems abatams? — pasi- 
teiravo Murė, skubiai išeidamas pro valgomojo duris. 

— Regis, švento Saturneno bažnyčios klebonas prie mirties, 
atsakė Marta, be galo susijaudinusi. 

Murė veide šmėstelėjo nuostaba. 

— Tik pamanyk! — murmėjo jis sau po nosimi, grįždamas 
atgal į valgomąjį.— Šaunuolis Buretas beregint rytoj nusira- 
mins, kai tik bus paskirtas klebonu į ano vietą... Jis jau seniai 
taikosi į šias pareigas, — pats man tai sakė. 

" Tuo metu abatas Foža išsilaisvino iš senojo dvasininko glė- 
bio. Jis rimtu veidu išklausė liūdną žinią ir lėtai užvertė 
brevijorių. | 

— Kompanas nori jus pamatyti, — kalbėjo mikčiodamas 
abatas Buretas.— Vargu bau jis pratemps iki pusiaudienio... Ak, 
koks brangus jis man buvo kaip draugas! Mes su juo kartu mo- 
kėmės... Jis nori atsisveikinti su jumis. Visą naktį jis man kar- 

tojo, kad tik jūs visoje vyskupijoje turite drąsos. Štai jau metai, 
kai jis serga, ir per tą laiką nė vienas Plasano dvasininkas ne- 
išdrįso jo aplankyti. O jūs, kuris visai neseniai jį pažįstate, ap- 
lankydavote jį kiekvieną savaitę ir visą popietę paaukodavot 
jam. Jis ką tik su ašaromis akyse pasakojo man apie jus... Tad 
paskubėkite, mano mielasis. į 

Abatas Foža užlipo trumpam į viršų, tuo tarpu abatas Bure- 
tas kupinas nevilties nekantraudamas vaikščiojo pirmyn ir 
atgal po priebutį. Pagaliau, praėjus ketvirčiui valandos, jiedu 
leidosi į kelią. Senasis dvasininkas ritosi grindiniu braukdamas 
nuo kaklo prakaitą ir kažką padrikai vapėdamas. 

— Jis galėjo numirti be maldos, kaip šuo, jeigu jo sesuo 
nebūtų atėjusi perspėti manęs vakar, apie vienuoliktą valandą 
vakaro. Gerai padarė maloningoji panelė... Jis nenorėjo truk- 
dyti kurio nors iš mūsų ir galėjo numirti be paskutinio patepi- 
mo... Taip, mano mielasis, jis galėjo numirti vienas savo kampe, 
visų apleistas, tasai, kuris buvo tokio šviesaus proto ir kuris gy- 
veno tik dėl kitu. 

Buretas nutilo. Paskui, jau kitokiu balsu, kalbėjo toliau: 

— Jūs manote, kad Fenilis man už tai dovanojo? Ne, nieka- 
dos, tiesa?.. Kai Kompanas pamatė mane ateinant su švenčiau- 
siaisiais sakramentais, jis nenorėjo priimti komunijos, jis ėmė 
rėkti, kad aš išeičiau. Bet dabar jau po viskam! Niekada aš ne- 
būsiu klebonu. O aš ir nesigailiu. Negalėjau juk aš leisti Kom- 
panui numirti kaip šuniui... Trisdešimt metų jis kirtosi su Feni- 
liu. O kai atgulė, štai ką man pasakė: „Taip, Fenilis nugalėjo, 
ir dabar, kai aš sukniubau, jis mane pribaigs...“ Ak, vargšas 
Kompanas! Aš jį prisimenu tokį išdidų, tokį energingą švento 
Saturneno bažnyčios parapijoje!.. Ezebas, mažasis giesmininkas, 
kurį aš paprašiau eiti kartu su manimi ir paskambinti varpeliu 
per švenčiausiojo sakramento dalijimą, išsigando pamatęs, kur 
mes einame; su kiekvienu varpelio skimbtelėjimu jis dairėsi, 
tarsi bijodamas, kad Fenilis jo neišgirstų. 

Abatas Foža žengė sparčiai, nunarinęs galvą, susirūpinusiu 
veidu, tylėdamas; atrodė, jog jis nė nesiklausė savo palydovo. 

— O vyskupui ar pranešėt? — ūmai paklausė jis. 

Tačiau dabar jau abatas Buretas buvo paskendęs savo min- 
tyse, jis nieko neatsakė. Vis dėlto, artėjant prie klebono Kom- 
pano namų, tyliai pratarė: 

— Pasakykite jam, kad mes tik ką prasilenkėme su Feniliu 
ir jis mums nusilenkė. Tai jam bus malonu girdėti... Jis manys, 
kad mane skirs klebonu po jo. 

Jiedu tylėdami užlipo laiptais į viršų. Duris atidarė mirštan- 
čiojo sesuo. Išvydusi abu dvasininkus, ji pravirko ir pro ašaras 
ištarė: 

— Viskas baigta. Jis ką tiktai numirė ant mano rankų... Aš 
buvau viena. Jis apmetė paskutinį kartą žvilgsniu aplinką iI 
prašnabždėjo: „Tarytum maru sirgčiau, visi mane paliko...“ Ak, 
mano brangieji, jis numirė su ašaromis akyse. 

"Jie įėjo į mažą kambarėlį, kur klebonas Kompanas, padėjęs 
galvą ant priegalvio, rodės, miegojo. Akys jo buvo atmerktos, 
o blyškiais, skausmingo veido skruostais dar tebesruvo ašaros. 
Abatas Buretas garsiai raudodamąs parpuolė ant kelių ir ėmė 
kalbėti maldą prispaudęs kaktą prie nukarusio apkloto. Aba- 
tas Foža stovėjo ir žiūrėjo į vargšą mirusįjį; paskui, trumpai 
priklaupęs, tyliai išėjo. Abatas Buretas, apimtas skausmo, net 
negirdėjo, kaip už jo nugaros užsivėrė durys. 

Abatas Foža išėjęs iškart pasuko į vyskupiją. Vyskupo Rus- 
lo priimamajame jis susitiko abatą Siureną, nešiną krūva po- 
pierių. 

— Jūs norite matyti monsinjorą? — paklausė sekretorius, 
kaip visada šypsodamasis.— Jūs ne laiku pataikėte, monsinjoras 
labai užsiėmęs ir liepė nieko pas jį neįleisti. 

— Aš labai skubiu reikalu,— ramiai paaiškino abatas Fo- 
ža.— Ar nebūtų vis dėlto galima jam pranešti,.jog aš esu čia? 
Jeigu reikia, aš palauksiu. 

— Bijau, kad ilgai teks laukti. Pas monsinjorą jau laukia 
kelėtas žmonių. Gal geriau jūs užeitumėte rytoj? Užeikite rytoj. 

Abatas jau taisėsi sėstis, kai staiga vyskupas pravėrė savo 
kabineto duris. Rodės, jog jam buvo labai nemalonu matyti 
lankytoją, ir jis apsimetė jį ne iš karto pažinęs. 

— Vaike mielas, — kreipėsi jis į Siureną,— kai sutvarkysite 
šiuos popierius, tučtuojau ateikite pas mane; aš noriu padiktuoti 
jums vieną laišką. 

Paskui, atsigręžęs į pagarbiai stovėjusį dvasininką, vysku- 
pas tarė: 

— Ak, tai jūs, ponas Foža. Džiaugiuosi jus matydamas... 
Jūs tikriausiai norėjote man ką nors pasakyti? Prašau jus užei- 
ti į mano Kabinetą, jūs man niekuomet netrukdote. 

Vyskupo Ruslo kabinetas buvo erdvi, kiek tamsoka patalpa, 
kurioje nuolatos, ir žiemą, ir vasarą, židinyje degė ugnis. Kili- 
mas ir sunkios užuolaidos darė kambario orą dar slogesnį. Įėjus 
ten, rodėsi, jog paneri į šiltą vandenį. Čia vyskupas, tarytum 
atsitvėrusi nuo pasaulio našlė, leido savo dienas amžinai Žžvarb- 
damas krėsle, bijodamas triukšmo ir visus vyskupijos reikalus 
patikėdamas abatui Feniliui. Jis dievinte dievino antikinę lite- 
ratūrą. Buvo kalbama, jog paslapčiomis jis verčiąs Horacijų; 
trumpučiai eilėraščiai iš graikų literatūros antologijos kėlė jam 
ne ką mažesnį susižavėjimą, o kartkartėmis imdavo ir išsprūs- 

davo kokia ne visai padori citata, ir ja jis gėrėdavosi naiviai 
kaip eruditas, kuriam yra svetimas minios gėdos jausmas, kal- 
bant apie nešvankybes. 

.— Kaip matote, aš esu vienas, — pasakė jis, įsitaisydamas 
arčiau židinio, — tačiau aš šiandien negaluoju, todėl liepiau nie- 
ko pas mane nejįleisti. Sakykite, kas per reikalas jūs atginė, aš — 
jūsų paslaugoms. 

Įprastiniame jo paslaugume buvo juntamas tarytum koks 
nerimas, tarsi nuolankus susitaikymas su likimu. Kai abatas 
Foža vyskupui pranešė apie klebono Kompano mirtį, jis pa- 
šoko išsigandęs ir susijaudinęs. 

— Kaip! — sušuko jis.— Šaunusis mūsų Kompanas numi- 
rė, 0 aš su juo netgi neatsisveikinau!.. Ir niekas man nepranešė!.. 
Taigi, mano mielasis, jūs buvote teisus sakydamas, jog aš nebe- 
su daugiau čia šeimininkas, jog visi aplinkui piktnaudžiauja 
mano gerumu. 

— Monsinjore,— kreipėsi į jį abatas Foža,— manau, jums 
žinoma, jog aš esu jums atsidavęs ir laukiu tik jūsų žodžio: 

Vyskupas linktelėjo galvą ir pratarė: 

— Taip, taip, aš prisimenu, ką jūs man siūlėte, jūs turite 
nepaprastai gerą širdį. Bet net įsivaizduoti negalite, koks triukš- 
mas kiltų, jeigu aš nusigręžčiau nuo Fenilio! Man visą savaitę 
nuo jo spengtų ausyse. Ir vis dėlto, jeigu aš būčiau tikras, kad 
jūs padėsite man atsikratyti šio žmogaus, ir jeigu aš nebijočiau, 
kad po savaitės jis gali sugrįžti ir griebti jus už gerklės, aš, ko 
gero... , 

Abatas Foža neištvėrė nenusišypsojęs. Vyskupui akyse iš- 
tryško ašaros. 

.— Aš bijau, ir tai tiesa, — kalbėjo toliau jis, vėl susmukda- 
mas fotelyje.— Štai prie ko mane privedė. Tai tasai niekšas 
nuvarė -Kompaną į kapus ir nuslėpė nuo manęs, jog senasis 
klebonas prie mirties, kad aš nenueičiau užmerkti vargšeliui 
akių. O, jis siaubingų dalykų gali sumanyti... Bet, matote, aš 
noriu gyventi ramiai. Fenilis — labai veiklus žmogus, ir jis man 
be galo reikalingas vyskupijoje. Kai manęs jau čia nebebus, 
galbūt reikalai pakryps kita linkme... 

Jis pamažu nusiramino, ir jo veide vėl nušvito šypsena. 

— Beje, dabar viskas einasi neblogai, ir aš kol kas nematau 
reikalo ką nors keisti... Galima ir luktelėti. 

Abatas Foža atsisėdo ir ramiai pasakė: 

— Žinoma... Tačiau jūs turite paskirti kleboną į švento Sa- 
turneno bažnyčią vietoj pono abato Kompano. 

Vyskupas Ruslo stvėrėsi abiem rankomis už galvos apimtas 
nevilties. : 

— Dieve mano! Jūs teisus, — sušnibždėjo jis.— O apie tai 
aš ir nepagalvojau... Vargšelis Kompanas net nenutuokia, į kokią 
keblią padėtį jis mane stato numirdamaš taip staiga, taip neti- 
kėtai. Aš jums žadėjau šią vietą, tiesa? 

Abatas nusilenkė. 

— Tai štai, mano mielasis, jūs mane išgelbėsite, jeigu leisi- 
te man atsiimti savo žodį. Jūs juk puikiai žinote, kaip Fenilis 
jūsų neapkenčia; Švenčiausiosios Mergelės globos namų sėkmė 
jį tiesiog išvedė iš proto; jis prisiekė, jog neleis jums užkariauti 
Plasano. Matote, aš kalbu su jumis visiškai atvirai. Beje, šiomis 
dienomis, kai buvo kalbama apie švento Saturneno bažnyčios 
parapiją ir aš užsiminiau apie jus, Fenilis siaubingai įtūžo. Tuo- 
met aš turėjau prisiekti, jog atiduosiu parapiją vienam iš jo glo- 
botinių, abatui Šardonui,— jūs jį pažįstate, be kita ko, labai gar- 
bingas žmogus... Mielasis mano, padarykit tai dėl manęs ir at- 
sisakykit šio savo ketinimo... Aš jums už tai atlyginsiu kuo tik 
panorėsit. 

Abato Foža veidas liko bejausmis. Kiek pagalvojęs, tarytum 
apmąstęs vyskupo pasiūlymą, jis tarė: 

— Jūs žinote, monsinjore, kad man svetimas bet koks gar- 
bės troškimas; aš linkęs gyventi atsiskyrėliškai ir su didžiausiu 
džiaugsmu atsisakyčiau šios parapijos. Tačiau aš nesu savo pa- 
dėties šeimininkas ir turiu skaitytis su asmenų, kurie mane glo- 
boja, interesais. Taigi dėl savęs paties jūs, monsinjore, gerai 
pamąstykite prieš priimdamas sprendimą, dėl kurio vėliau gal- 
būt teks gailėtis. 

Nors abatas Foža kalbėjo didžiai nusižeminęs, vis dėlto vys- 
kupas jo žodžiuose pajuto slaptą grasinimą. Jis atsistojo, žengė 
keletą žingsnių per kambarį kankinamas neryžtingumo, Paskui, 
pakėlęs rankas į viršų, pratrūko: 

— Kiek daug kančių manęs dar laukia!.. Man labai norėjosi 
išvengti visų šių aiškinimų, bet jeigu jau jūs taip spiriatės, ką 
gi, tuomet kalbėkimės atvirai... Tai štai, mielasis mano, abatas 
Fenilis jus kaltina daugeliu negerovių. Pamenate, aš jums esu 
sakęs, kad jis parašė į Bezansoną, iš kur sųžinojo apie jus bai- 
sių dalykų, — manau, jūs nutuokiate, apie ką kalbu... Tiesa, 
jūs man visa tai pasakojote, be to, man yra žinomi jūsų nuopel- 
nai, jūsų atsiskyrėliškas gyvenimas, kupinas atgailos; bet nieko 
nepadarysi: vyriausiasis vikaras turi prieš jus ginklą ir negai- 
lestingai juo naudojasi. Retsykiais aš netgi nežinau, kaip jus 
apginti... Ir kai ministras paprašė manęs priimti jus į savo vys- 
kupiją, aš jam tiesiai šviesiai pasakiau, kad jūsų padėtis čia bus 
nepavydėtina. Tačiau jis mane įkalbinėjo, sakė, jog tai jau jūsų 
reikalas, ir pagaliau aš sutikau. Bet dabar juk negalima reika- 

lauti iš manęs to, kas neimanoma. . 
Abatas Foža, klausydamas vyskupo žodžių, nenuleido gal- 


vos, netgi kilstelėjo ją dar aukščiau ir įrėmęs į jį savo žvilgsnį 
atkirto: | 

— Jūs man davėte žodį, monsinjore. 

— Žinoma, žinoma... Vargšelis Kompanas su kiekviena die- 
na ėjo vis blogyn ir blogyn, jūs man patikėjote kai kuriuos 
dalykus, ir aš pažadėjau, aš neneigiu... Paklausykite, aš noriu 
jums viską išsakyti, kad paskui negalėtumėte tvirtinti, jog aš 
sukinėjuosi į visas puses kaip vėtrungė. Jūs teigėte, jog minis- 
tras be galo trokšta, kad jūs būtumėt paskirtas švento Saturne- 
no bažnyčios parapijos klebonu. Tai štai aš rašiau į Paryžių ir 
teiravausi, ir vienas mano draugų buvo užsukęs į ministeriją. 
Ten jam tiesiai į akis nusijuokė pareiškę, jog jūsų netgi nepa- 
žįsta. Ministras iš paskutiniųjų ginasi jus globojąs, girdite? Jei- 
gu geidaujate, aš galiu jums parodyti laišką, kuriame jis gan 
nepalankiai atsiliepia apie jus. 

Vyskupas jau buvo betiesiąs ranką, ketindamas paieškoti 
stalčiuje laiško, tačiau abatas Foža atsistojo ir nenuleisdamas 
nuo vyskupo akių, su šypsena, kurioje vienu metu buvo junta- 
ma ironija ir gailestis, tyliai tepasakė: 

— Ak, monsinjore, monsinjorė! 

Paskui, valandėlę patylėjęs, tarsi nenorėdamas daugiau ką 
nors aiškinti, jis tęsė: 

— Aš jums grąžinu jūsų žodį, monsinjore. Patikėkite mani- 
mi, visą šitą laiką aš labiau stengiausi dėl jūsų negu dėl savęs 
paties. Galbūt kada nors jūs prisiminsit šį mano perspėjimą, bet 
jau bus per vėlu. 

Jis pasuko durų link, tačiau vyskupas jį sulaikė ir grąžino 
atgal, sunerimusiu balsu kalbėdamas: | 

— Ką jūs tuo norite pasakyti? Prašau jus paaiškinti, brangu- 
sis pone Foža. Aš žinau, kad į mane Paryžiuje šnairuoja jau nuo 
tada, kai buvo išrinktas markizas de Lagrifulis. Be abejo, jie 
manęs visiškai nepažįsta, jeigu drįsta tvirtinti, jog ir aš čia pri- 
kišęs nagus; aš juk nė dusyk per mėnesį neiškišu nosies iš savo 
kabineto... Taigi, jūsų nuomone, mane kaltina už tai, kad aš ge- 
rokai pasidarbavau išrenkant markizą de Lagrifulį? 

— Bijau, kad taip, — griežtai atsakė dvasininkas. £ 

— Bet juk tai nesąmonė! Aš niekados nesikišau į politiką, ir 
gyvenu tik tarp savo brangių knygų. Tai Fenilio rankų darbas. 
Aš jam šimtus kartų sakiau, kad jis man dar privirs košės Pa- 
ryžiuje. 

Jis nutilo kiek raustelėjęs dėl jam išsprūdusių paskutinių 
žodžių. Abatas Foža vėl atsisėdo priešais jį ir prislopintu balsu 

ištarė: 

— Monsinjore, jūs pats ką tiktai pasmerkėte savo vyriausią- 
jį vikarą... Aš daugiau nieko jums ir nepasakiau. Liaukitės ėjęs 
su juo išvien, antraip jūs susilauksite didelių nemalonumų. No- 
rit tikėkit, norit ne, tačiau Paryžiuje aš turiu draugų. Mane pa- 
siekė gandai, kad, išrinkus markizą de Lagrifulį, vyriausybė 
ėmė į jus žiūrėti labai nepalankiai. Nežinia kodėl, tačiau jus 
laiko pagrindiniu kaltininku, sukursčiusiu opozicines nuotai- 
kas Plasane, o kaip tik čia ministrui dėl tam tikrų sumetimų la- 
bai pravartu būtų pelnyti balsų daugumą. Todėl jeigu ateinan- 
čiuose rinkimuose ir vėl laimės legitimistų kandidatas, teks dėl 
to smarkiai apgailestauti, o labiausiai bijau, kad visa tai nesu- 
trikdytų jūsų ramybės. 

— Bet juk tai siaubinga! — sušuko nelaimingasis vyskupas, 
nerimastingai bruzdėdamas fotelyje.— Aš juk negaliu sukliudyti 
legitimistų kandidatui būti išrinktam! Argi aš turiu tam bent ma- 
žiausią įtaką, argi aš kada nors kišausi į šituos reikalus?.. Žino- 
te, kartais būna dienų, kai man kyla noras eiti ir užsidaryti vie- 
nuolyne. Aš pasiimčiau su savimi biblioteką ir gyvenčiau ten 
kuo ramiausiai... Norėčiau, kad Fenilis pabūtų mano vietoje. 
Jeigu aš kiausyčiau Fenilio, seniai jau būčiau liovęsis skaitytis 
su vyriausybe, paklusčiau tiktai Romai ir numočiau ranka į 
Paryžių. Bet taip pasielgti aš negaliu, aš norėčiau numirti ramiai... 
Tai sakote, kad ministras ant manęs baisiai pyksta? 

Dvasiainkas nieko neatsakė; dvi raukšlės, įsirėžusios jo bur- 
nos kampučiuose, teikė jo. veidui nebylios paniekos išraišką. 

— Dieve mano,— tęsė vyskupas,— jeigu aš žinočiau, kad, 
skirdamas jus švento Saturneno bažnyčios klebonu, pelnysiu 
ministro malonę, aš pasistengčiau tai padaryti... Bet patikėkit 
manimi, jūs klystate: jūs ten neturite gero vardo. 

Abatas Foža padarė staigų judesį. Pagaliau jis neiškentė ir 
susierzinęs prašneko: 

— „Jūs (tikriausiai užmiršote, kad apie mane sklinda 
patys šlykščiausi gandai ir kad aš atvykau čia su perplėšta su- 
tana! Ir kai tokį nusišaukusį Žmogų nusiunčia į kokią nors pavo- 
jingą vietą, jo nepripažįsta iki pirmosios pergalės... Padėkite 
man iškilti, monsinjore, ir jūs įsitikinsit, kad vis dėlto aš turiu 
Paryžiuje draugų... 

Ir kol vyskupas, priblokštas ūmai prieš jį atsivėrusio ryž- 
tingo avantiūristo, tylėdamas jį apžiūrinėjo, abatas nusižemi- 
nęs kalbėjo toliau: 

— Tai tiktai prielaidos. Todėl aš. noriu pasakyti, kad man 
dar teks nemažai pasidarbuoti norint būti pripažintam. Mano 
draugai laukia, kada pagaliau aš įsitvirtinsiu, kad galėtų jums 

atsimokėti. 

Monsinjoras Ruslo dar kurį laiką patylėjo. Tai buvo be galo 
nuovokus ir jautrios „prigimties žmogus, apie žemiškas ydas 
sužinojęs tik iš knygų. Jis suvokė savo bejėgiškumą ir dėl to 
jautė gėdą, tačiau guodė save tuo, kad mokėjo vertinti žmones 
pagal jų nuopelnus. Šio apsišvietusio epikūriečio gyvenime bū- 
davo akimirkų, kai jis širdyje negailestingai šaipydavosi iš ji 
supančių garbėtroškų, kurie tarpusavyje varžėsi dėl jam pri- 
klausančios valdžios trupinių. 

— Visgi jūs esate labai atkaklus žmogus, brangusis pone 
Foža,— šypsodamasis tarė vyskupas.— Na ką gi, jeigu aš jums 
jau kartą daviau žodį, aš jį ir ištesėsiu... Turiu pripažinti, jog 
prieš kokį pusmetį aš būčiau bijojęs, kad šis mano žingsnis ne- 
nuteiktų prieš mane viso Plasano, tačiau per tą laiką jūs suge- 
bėjote pelnyti palankumą, ir mūsų miestelio damos man jus la- 
bai giria. Skirdamas jus švento Saturneno bažnyčios klebonu, 
aš jums tik grąžinu skolą už Švenčiausiosios Mergelės globos 
namus. 

Vyskupas vėl atgavo savo žaismingą nuotaiką, dailias žavin- 
go prelato manieras. Bet čia prasivėrė durys, ir pasirodė graži 
abato Siureno galva. 

— Ne, vaike mano,— pasakė vyskupas,— aš nediktuosiu 
jums šito laiško. Jūs man kol kas nebūsite reikalingas. Galite 
sau eiti. 

— Atėjo abatas Fenilis,— tyliai tarstelėjo jaunasis dvasi- 
ninkas. 

— Gerai, tegu palaukia. 

Vyskupas Ruslo vos pastebimai krūptelėjo ir padaręs raiš- 
kų, mažne juokingą judesį kaip tikras sąmokslininkas pažiū- 
rėjo į abatą Foža. 

— Štai, išeikite pro čia,— pasakė jis, atidarydamas duris, 
kurias slėpė portjera. | 

Paskui, sulaikęs abatą ant slenksčio, su šypsena tebežiūrė- 
damas į jį, vyskupas pratarė:. ' 

— Fenilis labai supyks... Jūs pažadate, kad užsistosite už ma- 
ne, jeigu jis ims triukšmauti?: Aš atiduodu jus į jo nagus, pers- 
pėju, ponas abate. Taip pat noriu tikėti, kad jūs neleisite pakar- 
totinai išrinkti markizo de Lagrifulio... Taigi, brangusis pone 
Foža, nuo šiol būkite man ramsčiu. 

Ir, pamojavęs abatūi savo baltos rankos pirštų galiukais, 
vyskupas nerūpestingai grįžo į šiltai prikūrentą kabinetą. Aba- 
tas Foža, nusilenkęs vyskupui, taip ir sustingo neatsitiesęs, pri- 
blokštas to grynai moteriško lengvabūdiškumo, su kuriuo mon- 
sinjoras Ruslo keitė savo šeimininkus pereidamas į stipresniojo 

pusę. Ir tik dabar jis suprato, kad vyskupas šaiposi iš jo, kaip 
kad šaipėsi ir iš abato Fenilio, sėdėdamas savo minkštame fote- 
lyje ir versdamas Horacijų. | 

Kitą ketvirtadienį, apie dešimtą valandą vakaro, kai rinkti- 
nė Plasano publika būriavosi žaliojoje Rugonų svetainėje, ant 
jos slenksčio pasirodė abatas Foža. Jis atrodė didingai — aukš- 
tas, rausvais skruostais, apsivilkęs plono audinio sutana, kuri 
blizgėjo nelyginant atlasas. Jo veidas liko toks pat rimtas, tik 
lūpose žaidė lengva šypsena — vos pastebimos raukšlės burnos 
kampučiuose teikė šiai rūsčiai išraiškai geranoriškumo. 

— O štai ir mūsų brangusis klebonas! — gyvai sušuko ponia 
de Kondamen. 

Tačiau namų šeimininkė jau skubėjo abatui priešais; abiem 
delnais paėmusi abato ranką, ji nusivedė jį į svetainės vidurį, 
glostydama jį savo žvilgsniu ir švelniai linksėdama galva. 

— Kokia staigmena, kokia maloni staigmena! — kartojo 
ponia Rugon.— Visą amžinybę jūsų nebuvo matyti. Negi tik 
nepaprasta sėkmė verčia jus prisiminti draugus? 

Jis nerūpestingai visiems linkčiojo. Iš visų pusių ji meili- 
kaujamai sveikino, buvo girdėti susižavėjusių damų kuždesys. 
Ponia Delangr ir ponia Rastyal, nelaukdamos, kol abatas joms 
nusilenks, pačios.priėjo pasveikinti jo su naujomis pareigomis, 
apie kurias šį rytą visi sužinojo. Meras, taikos teisėjas, ponas 
de Burdė — visi iki vieno stipriai paspaudė jam ranką. 

— Na ir šaunuolis! — šnibžtelėjo ponas de Kondamenas dak- 
tarui Porkjė į ausį.— Jis toli eis. Aš jį perkandau nuo pat pirmos 
dienos... Jiedu juk mums į akis meluoja, toji senė Rugon ir aba- 
tas, apsimetinėdami čia prieš mus. Aš pats ne kartą mačiau, kaip 
jis temstant įslinkdavo į šituos namus. Įsivaizduoju, ką jiedu 
kartu čion rezga! | | 

Tačiau daktaras Porkjė, baisiausiai bijodamas, kad ponas 
de Kondamenas jo nesukompromituotų, pasiskubino jį palikti 
ir nųėjo, kaip visi kiti, paspausti rankos abatui Foža, nepaisant, 
kad iki šiol su juo nebuvo persimetęs nė pora žodžių. 

Šis pergalingas abato pasirodymas buvo svarbiausias vaka- 
ro įvykis. Abatui Foža atsisėdus, jį apsupo trigubas ratas sijo- 
nų. Jis nepaprastai geranoriškai kalbėjo apie ką tik nori, vis 
dėlto uoliai vengdamas atsakinėti į užuominas. Felisitė tiesmu- 
kiškai paklausus, ar neketina jis persikelti gyventi į kleboniją, jis 
teatsakė, jog jam labiau norėtųsi likti tame bute, kuriame iki 
šiol — štai jau beveik treji metai — taip ramiai gyveno. Marta 
irgi buvo čia kitų damų apsuptyje ir kaip visuomet tylėjo. Jos 
veidas buvo kiek pablyškęs, o ji pati atrodė pavargusi ir susi- 
rūpinusi. Iš tolo pamačiusi abatą Foža, ji jam tik nusišypsojo. 


113 


Tačiau išgirdus, jog jis neketina palikti Baland gatvės, į veidą jai 
plūstelėjo raudonis, ir Marta, tarytum alinama begalinio karščio, 
atsistojusi perėjo į mažąją svetainę. Ponia Palok, šalia kurios 
prisėdo ponas de Kondamenas, piktai sukikenusi pasakė jam 
pakankamai garsiai, kad ir kiti girdėtų: 

— Nieko sau!.. Bent jau čia galėtų neskirti jam pasimatymų. 
Negi dar neprisižiūri vienas į kitą per dienas, būdami namie? 

Vienas tik de Kondamenas prajuko. Visi kiti apsimetė nieko 
nesuprateę. Ponia Palok, susivokusi, jog padarė klaidą, pamėgino 
savo žodžius nuleisti juokais. O visuose kampuose tik ir šnekėjo 
apie abatą Fenilį. Visiems buvo be galo smalsu sužinoti, ar jis 
šiandien ateis. Ponas de Burdė, vienas vyriausiojo vikaro bi- 
čiulių, nutaises rimtą veido išraišką, pranešė, jog tasai nesvei- 
kuoja. Žinia apie tą jo negalią buvo sutikta su santūria šypsena. 
Visiems buvo žinoma apie perversmą, įvykusį vyskupijoje. Aba- 
tas Siurenas su visomis smulkmenomis pasakojo damoms apie 
siaubingą sceną, kilusią tarp monsinjoro ir vyriausiojo vikaro. 
Sisai, patyres pas vyskupą pralaimėjimą, paskleidė gandus, at- 
seit podagros priepuolis prikaustęs jį prie lovos. Tačiau tai ne- 
buvo atomazga, ir abatas Siurenas pridėjo, kad „dar ne tokių 
dalykų regėsim“. Šiuos jo žodžius, perduodamus į ausį, lydėjo 
vos girdimi šūkčiojimai, galvų linktelėjimai, nuostaba ir abejonė 
veiduose. Viena buvo visiems aišku, jog šį sykį laimėjo abatas 
Foža. Ir gražiosios parapijietės maloniai šildėsi šios tekančios 
saulės spinduliuose. 

Vakarui įpusėjus, pasirodė abatas Buretas. Kalbančiųjų balsai 
pritilo, ir visų smalsūs žvilgsniai įsmigo į jį. Visiems buvo ži- 
noma, jog dar iš vakaro jis tvirtai tikėjosi šv. Saturneno parapi- 
jos. Jis ilgai pavadavo abatą Kompaną, kol tasai sirgo, ir iš tiesų 
ši vieta priklausė jam. Sunkiai alsuodamas, mirksėdamas akimis, 
jis valandėlę pastovėjo ant slenksčio ir nė nepastebėjo, kokį 
susijaudinimą sukėlė jo atvykimas. Pamatęs abatą Foža, jis puolė 
prie jo ir, karštai spausdamas jam abi rankas, sušuko: 

— Leiskite jus pasveikinti, brarigusis!.. Aš ką tik iš jūsų, 
motutė pasakė, kad jūs čia... Kaip aš džiaugiuosi jus matydamas! 

Abatas Foža sutrikęs atsistojo ir, nepaisant jo šaltakrau- 
jiškumo, nustebęs klausėsi šių malonių žodžių, kurių išgirsti 
nesitikėjo. 

— Taip, — pravapėjo jis, — aš turėjau sutikti, nors ir nenu- 
sipelniau to... Iš pradžių aš atsisakiau nurodydamas monsinjorui 
kitus, daug vertesnius už mane dvasininkus, visų pirma jus. 

Primerkęs akis, abatas Buretas pasivedėjo jį į šalį ir nuleis- 
damas balsą pasakė: 

— Monsinjoras man viską papasakojo. Fenilis, pasirodo, 


114 


nė girdėt nenorėjo apie mane. Jis būtų sukėlęs ant kojų visą 
vyskupiją, jeigu būtų paskyrę mane,— tokie jo paties žodžiai. 
Didžiausias mano nusikaltimas yra tai, kad aš užmerkiau akis 
vargšui Kompanui... Kaip jums jau žinoma, jis reikalavo, kad 
būtų paskirtas abatas Šardonas... Be abejo, jis labai dievobai- 
mingas žmogus, tačiau visiškai tam netinkamas. Vyriausiasis 
vikaras vylėsi valdysiąs jo vardu visą švento Saturneno para- 
piją... Ir tuomet, norėdamas jam likštį iškirsti ir juo nusikratyti, 
vyskupas patikėjo šias pareigas jums. Tai jam atpildas už mane. 
Aš tiesiog sužavėtas, mano brangusis... O jums visa tai ar buvo 
žinoma? 

— Ne, bent jau visos šios smulkmenos. 

— Taigi! Patikėkit manimi, nė kiek neperdedu... Visa tai 
girdėjau iš paties monsinjoro lūpų... Tarp mūsų šnekant, jis 
davė man suprasti, jog galiu tikėtis deramo nuostolių atlygi- 
nimo... Antrasis vyriausiasis vikaras, abatas Vijalis jau seniai 
audžia mintį pervažiuoti į Romą, o kai jo vieta bus laisva, su- 
prantate?.. Tik niekam apie tai neprasitarkit... Į jokius pinigus 
aš neiškeisčiau šios dienos. 

Jis vis spaudė abatui Foža ranką, o jo platus veidas švytėjo iš 
pasitenkinimo. Netoliese buvusios damos su nuostaba akyse ir 
šypsenomis lūpose stebėjo šią sceną. Tačiau šio geraširdžio džiū- 
gavimas buvo toks nuoširdus, jog pamažu juo užsikrėtė ir visa 
žalioji svetainė, -taigi naujojo klebono sveikinimas- pasidarė 
dar nuoširdesnis, dar labiau jaudinantis. Sijonai susispietė į 
krūvą; buvo kalbama apie katedros vargonus, kuriuos verkiant 
reikėjo taisyti, ponia de Kondamen pažadėjo padovanoti savo 
gražųjį altorių artėjančios Dievo Kūno šventės procesijai. 

Abatas Buretas irgi dalyvavo tame visuotiniame pagyvėjime, 
kai staiga ponia Palok, prikišusi savo pabaisėlišką veidą, prisi- 
lietė jo peties ir tyliai paklausė į ausį: 

— Vadinasi, ponas abate, rytoj jūs jau nepriiminėsite išpa- 
žinties koplyčioje? 

Abatas Buretas nuo to laiko, kai ėmė pavaduoti abatą Kom- 
paną, išpažinties priiminėjo šv. Mykolo koplyčioje, kuri buvo 
pati didžiausia, pati tinkamiausia visoje bažnyčioje ir kuri buvo 
skirta parapijos klebonui. Iš pradžių jis nesuprato ir primerkė 
akis žiūrėdamas į ponią Palok. 

— Aš jūsų klausiau, — pakartojo jinai, — ar rytoj jūs pri- 
iminėsite išpažinties savo ankstesnėje Šventųjų Angelų kop- 
lyčioje? | 

Jo skruostai pabalo, ir kurį laiką jis nepratarė nė žodžio, 
tik stovėjo nudelbęs akis į kilimą, jausdamas pakaušyje silpnumą, 
tarytum jam kas būtų smogęs iš užpakalio. Paskui, pajutęs įsmeig- 

tą į save tiriamą ponios Palok žvilgsnį, pralemeno: 

— Be abejo, aš grįšiu į ankstesnę savo klausyklą... Ateikite 
rytoj į Šventųjų Angelų koplyčią, paskutinę iš dešinės, nuo 
vienuolyno. pusės... Joje labai drėgna, tad apsivilkite šilčiau, 
mieloji ponia, apsivilkite kuo šilčiau. 

Jam ant blakstienų sužibo ašaros. Abatas Buretas spėjo pa- 
mėgti šv. Mykolo koplyčią, į kurią po vidudienio, kaip tik 
tuo metu, kai jis klausydavo išpažinčių, įspisdavo saulutė. Iki 
šiol jis nejautė jokio kartėlio dėl to, kad katedra pereina į abato 
Foža rankas, tačiau ši, rodos, tokia nereikšminga aplinkybė, šis 
perėjimas iš vienos koplyčios į kitą, sukėlė jam begalinį širdies 
skausmą; jam staiga pasirodė, kad jo gyvenimas prarado visą 
prasmę. Ponia Palok garsiai paklausė jį, kodėl jis taip staiga 
nuliūdo, tačiau abatas Buretas ėmė neigti, netgi pamėgino iš- 
spausti šypseną. Jis paliko svetainę labai anksti. 

Abatas Foža užsibuvo ilgiau už kitus. Rugonas taip pat pri- 
ėjo jo pasveikinti. Sėdėdami drauge ant sofos, jiedu įsišneko 
apie rimtus dalykus. Jie kalbėjosi apie dievotumo puoselėjimą 
protingai tvarkomoje valstybėje, o kiekviena dama, suskatusi 
namo, praeidama pro juos, žemai nusilenkdavo. 

— Ponas abate,— žaismingai pasakė Felisitė, — nepamirškite, 
kad jūs esate mano dukters kavalierius. 

Jis atsikėlė. Marta laukė jo prie durų. Naktis buvo labai juoda. 
Tamsa gatvėje juos tarsi apakino. Juodu perėjo Suprefektūros 
aikštę netardami nė žodžio. Tačiau Baland gatvėje, priėjus namus, 
kai abatas rengėsi kišti raktą į spyną, Marta palietė jo ranką 
ir pratarė labai sujaudintu balsu: | 

— Aš labai džiaugiuosi jūsų sėkme... Tad būkite man gai- 
lestingas ir padarykite tokią malonę, kurią iki šiol atsakydavote. 
Patikėkite manimi, abatas Buretas manęs visiškai nesupranta. 
Tik jūs vienas galite rodyti man kelią ir išgelbėti mano sielą. 

Rankos judesiu jis atstūmė ją. Paskui, atidaręs duris ir už- 
degęs lempelę, kurią paprastai Roza palikdavo apačioje, jau 
kildamas laiptais į viršų, abatas Martai švelniai pasakė: 

— Jūs pažadėjote man, jog būsite protinga... Aš dar pagal- 
vosiu. Vėliau pakalbėsime apie tai. 

Marta buvo pasirengusi išbučiuoti jam rankas. Ji įėjo į savo 
kambarį tik tuomet, kai išgirdo, jog viršutiniame aukšte durys 
užsivėrė. Nusirengdama ir eidama gulti, ji netgi nesiklausė, kaip 
Murė mieguistu balsu jai smulkiai pasakojo apie įvairiausias 
miestelyje sklindančias paskalas. Tą vakarą jis praleido Komer- 
cijos klube, į kurį paprastai retai užklysdavo. 

— Abatas Foža šauniai apmovė abatą Buretą, — dešimtą kar- 
tą sakė jis, lėtai sukiodamas galvą ant pagalvės.— Na ir mul- 

kis tasai abatas Buretas! Sakyk ką nori, ir vis dėlto smagu žiūrėti, 
kaip šitie kunigpalaikiai ryja vienas kitą. Pameni, kaip aną dieną 
jiedu ten, sode, apsikabino nelyginant tikri broliai? Taip, jie 
"netgi parapijietes vagia viens nuo kito... Ko gi tu tyli, mieloji? 
Manai, jog tai netiesa?.. O, tu, pasirodo, jau miegi? Tuomet labos 
nakties, iki rytojaus. 

Jis ir vėl užmigo neaiškiai murmėdamas atskirus žodžius. 
Marta gulėjo plačiai atmerktomis akimis ir žiūrėjo į viršų, į 
lubas, apšviestas naktinės lempelės, įsiklausydama į abato Foža, 
kuris rengėsi eiti gulti, šlepečių šliūžavimą. 

Atėjus vasarai, abatas su savo motina vėl kas vakarą nu- 
sileisdavo į terasą pakvėpuoti grynu oru. Murė su kiekviena 
diena darėsi vis niūresnis. Jis nuolat atsisakydavo nuo piketo 
partijos, kurią jam siūlydavo sulošti senė Foža, ir sėdėdavo čia 
pat nieko neveikdamas, tik sūpuodamasis ant kėdės. Ir kai jis, 
netgi neslėpdamas jį pjovusio nuobodulio, imdavo žiovauti, 
Marta sakydavo: 

— Kodėl gi, brangusis, tau nenuėjus į savo klubą? 

Jis ten ėmė lankytis dažniau nei kada nors. Grįžęs namo, 
jis visuomet rasdavo savo žmoną ir abatą toje pačioje vietoje, 
terasoje, o senė Foža, sėdėdama per keletą žingsnių nuo jų, panė- 
šėjo į nebylų ir aklą saugotoją. 

Kai mieste kas nors imdavo Murė kalbėti apie naująjį para- 
pijos kleboną, jis, kaip ir anksčiau, atsiliepdavo apie jį kuo šil- 
čiausiais žodžiais. Iš tiesų tai buvo didelis žmogus. Jis, Murė, 
niekad neabejojo gražiausiomis jo kaip žmogaus savybėmis. 
Niekad poniai Palok nepavykdavo ištraukti iš Murė aštresnio 
žodžio, nepaisant jos kandaus tono, kokiu ji viduryje sakinio 
teiraudavosi, kaip sekasi jo Žmonai, vos tik kalba pakrypdavo 
apie abatą Foža. Senei Rugon taip pat nesisekė sugauti jo veide 
nė menkiausio sielvarto šešėlio, kurį manė jį slepiant po gerašir- 
diškumo kauke. Ji, gudriai šypsodamasi, žiūrėjo jam į akis ir 
spendė spąstus, tačiau šis nepataisomas plepys, nuo kurio liežuvio 
anksčiau kentėdavo visas miestelis, dabar droviai nutildavo vos 
tik užsiminus apie šeimyninius jo reikalus. 

— Tavo vyras, rodos, atėjo į protą? — kartą pasiteiravo 
Felisitė savo dukters.— Jis tau"duoda laisvę! 

Marta nustebusi pasižiūrėjo į motiną. 

— Aš visada buvau laisva,— atsakė ji. 

— Vaikuti mielas, tu tiesiog nenori jo smerkti... Tu juk pati 

man sakei, jog jis šnairuoja į abatą Foža. : 

— O ne, patikėkit manim. Jūs pati šitai išgalvojote... Kaip. 
tik atvirkščiai, mano vyras kuo puikiausiai sutaria sū ponu abatu 
Foža. Jiems nėra jokio pagrindo kreivai vienam į kitą žiūrėti. 

Martą stebino, kodėl visi aplinkui taip atkakliai troško, kad 
jos vyras pyktųsi su abatu Foža. Neretai Švenčiausiosios Merge- 
lės globos namų komitete damos jai duodavo tokius klausimus, 
kurie ją tiesiog pykdė. Iš tikrųjų ji jautėsi labai laiminga ir rami, 
niekados jų namelis Baland gatvėje neatrodė jai toks mielas. Po 
to, kai abatas Foža davė jai suprasti, jog jis apsiimtų išgelbėti 
jos sielą, jeigu to nepavyktų padaryti abatui Buretui, Marta gy- 
veno šia viltimi, naiviai džiūgaudama tarsi maža mergaitė, ei- 
nanti pirmos komunijos, kuriai pažadėjo duoti šventų paveiks-. 
lėlių, jeigu bus gera. Kartais Martai atrodydavo, jog ji sugrįžo 
į vaikystę, ją ir vėl užplūsdavo jaunatviški jausmai, vaikiškumo 
prasiveržimai, sukeldavę jai graudulį iki širdies gelmių. Kartą 
pavasarį, kirpdamas buksmedžių krūmus, Murė užtiko ją sėdint 
tvankioje pavėsinėje sodo gilumoje, tarp jaunų želmenų, apsi- 
pylusią ašaromis. 

— Kas atsitiko, mieloji? — sunerimęs paklausė jis ją. 

— Nieko, patikėk manimi, — šypsodamasi atsakė ji. — Man 
gerai, man labai gerai. 0 

Jis truktelėjo pečiais kruopščiai lygindamas žirklėmis buks- 
medžių krūmus, jam buvo garbės dalykas, kad jo buksmedžių 
eilės kasmet atrodytų lygiausios visame kvartale. Marta nusiš- 
luostė akis ir čia pat vėl pravirko giliomis ašaromis, suspaudu- 
siomis jai krūtinę, iki sielos gelmių sujaudinta šito šviežiai nu- 
pjautos žalumos kvapo. Jai tuomet buvo .keturiasdešimt metų, 
ir verkė čia jos nueinanti jaunystė. 

Abato Foža išorė nuo to laiko, kai jis buvo paskirtas šv. Sa- 
turneno bažnyčios parapijos klebonu, įgavo tam tikrą malonų 
orumą, dariusį jį dar didingesnį. Jis nešiojo skrybėlę ir brevijo- 
rių taip, kaip ir pridera aukšto rango asmeniui. Be to, parodė 
nepaprastą ryžtingumą tvarkydamas kai kuriuos bažnyčios 
reikalus, tuo pelnydamas dvasininkijos pagarbą. Abatas Fenilis, 
vėl patyręs prieš jį porą trejetą pralaimėjimų dėl keleto smulkme- 
nų, pagaliau paliko savo priešininką ramybėje, suteikdamas 
jam visišką veikimo laisvę. Tačiau abatas Foža nebuvo toks 
kvailas, kad viešai didžiuotųsi pergale. Jis buvo pakankamai 
išdidus, bet retsykiais stebėtinai lanksčiai gebėdavo nusižemin- 
ti, ir puikiai jautė, kad dar labai toli toji diena, kai Plasa- 
nas priklausys jam. Ir jeigu jis retkarčiais stabtelėdavo gat- 
vėje paspausti rankos ponui Delangrui, tai, susitikęs poną de 
Burdė, Mafrą ar kitus teismo pirmininko Rastualio antradienių 

svečius, apsikeisdavo tik trumpais galvos linktelėjimais. Di- 
džiuma miestelio aukštuomenės ir po šiai dienai tebereiškė ne- 
pasitikėjimą juo. Jį kaltino tuo, kad jo politiniai įsitikinimai 
kelią įtarimą. Buvo reikalaujama, kad jis viešai pasisakytų, ku- 
riai partijai prijaučiąs. Tačiau jis tik šypsojosi tikindamas, jog 
priklausąs garbingų Žmonių partijai, šitaip išsisukdamas nuo 
aiškesnio atsakymo. Tiesą sakant, jis ir neskubėjo ir toliau lai- 
kėsi nuošalyje, laukdamas, kol durys jam atsivers pačios. 

— Ne, mano mielas, ne dabar, matysim vėliau, — atsakydavo 
jis abatui Buretui, įkalbinėjusiam jį padaryti vizitą pas poną 
Rastualį. 

Buvo žinoma, jog jis dukart atsisakė ir nuo kviestinių pietų 
pas suprefektą. Kaip ir anksčiau, jis lankydavosi tik pas Murė. 
Iš čia abatas tarytum iš stebėjimo aikštelės galėjo matyti, kas 
dedasi abiejose priešo stovyklose. Antradieniais, kai abi draugi- 
jos susirinkdavo, viena dešinėje, kita kairėje, ir kiekviena savo 
sode, abatas prieidavo prie lango ir žiūrėdavo, kaip tolumoje, 
už vakarėjančių Selio miškų, leidžiasi saulė, paskui, prieš pasi- 
traukdamas nuo lango, jis nuleisdavo akis žemyn, vienodai ma- 
loniai atsakydamas tiek į Rastualių, tiek ir į suprefekto svečių 
pasveikinimus. Kol kas tik šitaip jis bendravo su kaimynais. 

Tačiau vieną antradienį abatas išėjo į sodą, kuris dabar jam 
priklausė visas. Dabar jis jau nesitenkino vaikščiodamas vien 
tamsia alėja sodo gale tomis valandomis, kai skaitydavo birevi- 
jorių; Visi takai ir visi gėlynai dabar buvo jo, ir abato Foža sutana 
juoda dėme išsiskirdavo ryškioje sodo žalumoje. Tą antradienį 
jis, kaip paprastai, apėjo sodą, pasisveikino su ponu Maifru ir 
ponia Rastual, kuriuos pamatė tiesiai priešais save, apačioje; 
tada pasuko pro suprefektūros terasą, kur atsirėmęs į turėklus 
stovėjo ponas de Kondamenas daktaro Porkjė draugijoje. Pasis- 
veikinęs su jais galvos linktelėjimu, abatas toliau sau ėjo alėja, 
kai staiga išgirdo daktarą jį šaukiant: 

— Ponas abate, ar negalėčiau jus minutėlę sutrukdyti? 

Daktaras paklausė, kelintą valandą rytoj galėtų jį matyti. 
Iki šiol dar niekas iš abiejų draugijų nebuvo dvasininko taip 
užkalbinęs per sodo tvorą. Daktarą kankino didelis rūpestis: 
bastūnas jo sūnelis su gauja kitų tokių pat plevėsų kaip ir jis 
buvo užtiktas kažkokiame įtartiname name netoli kalėjimo. 
Blogiausia tai, kad Gijomą kaltino esant visos šios gaujos vadeiva 
ir išvedus iš doros kelio Mafro sūnus, kurie buvo už jį gerokai 
jaunesni. 

— Didelio čia daikto! — skeptiškai šypsodamasis, pasakė 
ponas de Kondamenas.— Jaunimui reikia išsidūkti. Net juokas 
ima! Visas miestas subruzdo vien dėl to, kad šie jaunuoliai lošė 

bakara, o su jais dar buvo moteris. 

Daktarą papiktino tokie jo Žodžiai. 

-— Aš noriu piašyti jūsų patarimo,-- kreipėsi jis į dvasi- 
ninką.— Ponas Mafras įlėkė pas mane kaip išprotėjęs; jis api- 
bėrė mane pačiais užgauliausiais priekaištais rėkdamas, jog 
aš vienas čia visu kuo kaltas, nes blogai išauklėjau savo sūnų... 
Iš tiesų mano padėtis siaubinga. Šiuo atveju reikėtų geriau mane 
pažinti. Nugyvenau šešiasdešimt metų be jokios dėmelės. 

Jis ir toliau skundėsi pasakodamas, kiek jis aukojosi dėl 
sūnaus, kartu nuogąstaudamas, kad per šią istoriją neprarastų 
savo klientūros. Abatas Foža klausėsi jo stovėdamas tako vidury- 
je, rimtu veidu, kiek atlošta galva. 

— Būsiu didžiai laimingas galėdamas jums padėti, — malo- 
niai atsakė jis.— Aš pasimatysiu su ponu Mafru ir duosiu jam 
suprasti, kad jo, be abejonės, pagrįstas pasipiktinimas jį per toli 
nuvedė, aš netgi paprašysiu, kad jis priimtų mane rytoj. Beje, jis 
yra čia, visai netoliese. 

Abatas Foža perėjo į kitą sodo galą ir nusilenkė ponui Mai- 
rui, kuris iš tikrųjų buvo ten, ponios Rastual draugėje. Tačiau 
kai taikos teisėjas sužinojo, kad ponas klebonas geidauja su 
juo apie kažką pasikalbėti, jis paprašė jį nesitrukdyti ir pareiškė, 
jog jis abato paslaugoms ir jam bus didžiausia garbė, jeigu jis 
pats galėsiąs rytoj pas jį ateiti. 

— Ak, ponas abate,— įsikišo ponia Rastual,— leiskite jums 
padėkoti už sekmadienio pamokslą. Patikėkite manimi, jūsų 
žodžiai sugraudino mūsų damoms širdis. 

Abatas Foža nusilenkė ir grįžo atgal per visą sodą pas daktarą 
Porkjė, kad jį nuramintų. Po .to lėtu žingsniu iki vėlumos vaikšti- 
nėjo sodo alėjomis, daugiau nesikišdamas į jokius pokalbius, 
tik įsiklausydamas į juoką, sklidusį tai iš kairės, tai iš „dešinės, 
iš abiejų sodo pusių. 

Rytojaus dieną, atėjus ponui Mafrui, abatas Foža stovėjo ir 
žiūrėjo, kaip du darbininkai taiso baseiną. Jis sakėsi norįs pa- 
matyti, kaip iš fontano trykšta vanduo, o baseinas be vandens, 
tvirtino jis, atrodo labai nykus. Murė nenorėjo sutikti bijodamas, 
kad neatsitiktų kokia nelaimė, tačiau Marta surado išeitį, liep- 
dama aptverti baseiną -vieline tvora. 

— Ponas klebone,— šūktelėjo Roza,— jūsų ieško ponas tai- 
kos teisėjas. 

Abatas Foža nuskubėjo pasitikti svečio. Jis narėjo pasi- 
kviesti poną Maifrą pas save į viršų, tačiau Roza jau buvo atidariu- 
si duris į svetainę. | 

— Prašom užeiti, — pakvietė ji. — Negi jūs ne savo namuose? 
Kuriam galui versti poną taikos teisėją kopti į trečią aukštą?.. 

Gaila tiktai, kad jūs šįryt manęs neperspėjote, aš būčiau svetainė- 
je nušluosčiusi dulkes. 

Kai ji, atvėrusi langines, išeidama uždarė svetainės duris, 
iš valgomojo ją pašaukė Murė. 

— Taigi, taigi, Roza,-- papriekaištavo jis, — tu savo kleto- 
nui atiduok ir mano pietus, o jeigu ten, viršuje, jiems trūksta 
antklodžių, paguldyk jį mano lovoje, gerai? 

Virėja sąmokslininkės žvilgsniu persimetė su Marta, kuri 
dirbo palei langą, kol terasa skendėjo saulės spinduliuose. Pas- 
kui, truktelėjusi pečiais, pratarė: 

— Jūs, pone, visąlaik buvot beširdis. 

Ji išėjo. Marta, nepakeldama galvos, dirbo toliau. Štai jau 
kelios dienos, kai karštligiškai vėl ėmėsi darbo. Ji siuvinėjo 
staltiesę altoriui, tai buvo dovana bažnyčiai. Damos pareiškė 
norą pačios ištaisyti visą altorių. Ponia Delangr ir ponia Rastual 
pažadėjo paaukoti kandeliabrus, o ponia de Kondamen iš Pary- 
žiaus parsisiųsdino nepaprastai gražų sidabrinį krucifiksą. 

O tuo metu svetainėje abatas Foža neskubėdamas graudeno 
poną Mafrą. tikindamas jį, kad daktaras Porkjė be galo dievo- 
tas žmogus, vertas didžiulės pagarbos. ir kad jis labiau už kitus 
sielvartavo dėl tokio netikusio savo sūnaus elgesio. Taikos tei- 
sėjas pagarbiai klausėsi jo žodžių; riebus jo veidas su didžiulė- 
mis išsprogusiomis akimis kaskart maloniai nustebdavo, abatui 
ištarus dievobaimingus žodžius ypač graudulingu balsu. Jis pri- 
sipažino kiek pasikarščiavęs ir sakėsi esąs pasirengęs atsiprašyti, 
jeigu ponui klebonui atrodo, jog jis pasielgęs ne visai gerai. 

— O kaip jūsų sūnūs? — pasiteiravo abatas.— Atsiųskite 
juos pas mane, aš su jais pasišnekėsiu. 

Ponas Mafras, kreivai šyptelėjęs, tik palingavo galvą: 

— Nesirūpinkite, ponas klebone,— šitie niekšai daugiau 
neišdrįs taip daryti... Jau trečia diena, kai jie sėdi uždaryti savo 
kambaryje su duona ir vandeniu. Jeigu tada, kai aš sužinojau 
šią istoriją, man po ranka būtų pakliuvusi lazda, aš ją būčiau 
sulaužęs į jų nugaras. 

Abatas, pažiūrėjęs į jį, prisiminė, kaip Murė sakė, jog šis 
žmogus savo žiaurumu ir šykštumu nuvarė žmoną į kapus. 

— Ne, ne,— mostu paprieštaravo jis,— su jaunimu reikia 
kitaip elgtis. Jūsų vyresniajam sūnui Ambruazui jau dvidešimt, 
o jaunėliui greitai bus aštuoniolika, tiesa? Sutikite su manim, 
kad jie jau nebe vaikai, reikia jiems leisti ir kai kurias pramogas... 

Taikos teisėjui iš nuostabos atėmė žadą. 

— Vadinasi, jūs leistumėte jiems rūkyti, lankytis kavinėse? 
— pravapėjo jis. 

— Žinoma,— šypsodamasis atsakė dvasininkas.— Kartoju 

jums, jaunimui reikia ir susiburti kur nors, kad paplepėtų, ir 
parūkyti, ir sulošti biliardo partiją ar pažaisti šachmatais. Jeigu 
jiems viską uždrausi, tuomet jie patys visa tai leis sau... Tik at- 
minkit viena: aš jiems neleisčiau valkiotis po visokias kavines. 
Aš norėčiau, kad būtų kokia nors jaunimui skirta įstaiga ar 
klubas, kokius man teko matyti kai kuriuose kituose miestuose. 

Ir jis ėmė dėstyti savo planą. Mafras pamažu perprato jį ir 
linksėdamas galva pratarė: 

— Puiku, puiku... Tai turėtų labai derintis prie Švenčiau- 
siosios Mergelės globos namų. Ak, ponas klebone, reikia įgy- 
vendinti šį nuostabų sumanymą. 

— Na ką gi,— užbaigė abatas, išlydėdamas jį į gatvę,— 
jeigu jūs jau pritariate mano idėjai, tuomet pakuždėkite ją į ausį 
savo draugams. Aš matysiuosi su ponu Delangru ir taip pat ap- 
tarsiu su juo šitą reikalą. Sekmadienį, po mišių, galėtume su- 
sirinkti bažnyčioje ir galutinai viską nuspręsti. 

Sekmadienį Mafras atsivedė Rastualį. Jie rado abatą Foža su 
Delangru, laukiančius nedidutėje patalpoje šalia zakristijos. 
Visi trys su didžiausiu entuziazmu priėmė abato siūlymą. Iš esmės 
jaunimo klubo įkūrimo klausimas buvo išspręstas; ginčai kilo 
tik dėl klubo pavadinimo. Mafras spyrėsi jį pavadinti Jėzaus 
vardu. 

— Na jau ne! — sušuko dvasininkas, išvestas pagaliau iš 
kantrybės.— Pas jus niekas neis, o jeigu ir ateis, tai kai kas tik 
pasišaipys iš tokio klubo. Supraskite mane, aš visiškai neketinu 
kišti čia religijos; atvirkščiai, norėčiau, kad ji liktų šone. Mes tik 
norime, kad jaunimas dorai praleistų laisvalaikį, be to, reikia 
jį patraukti į savo pusę, štai ir viskas. 

Taikos teisėjas su tokia nuostaba ir nerimu pasižiūrėjo į 
teismo pirmininką, kad Delangras turėjo nuleisti galvą, idant 
paslėptų šypseną. Jis nežymiai prisilietė ranka abato sutanos. 
Tasai nurimęs jau švelnesniu balsu kalbėjo toliau: 

— Tikiuosi, jog jūs, ponai, manimi pasikliaujate? Tuomet 
prašyčiau suteikti man galimybę imtis vadovauti šiam reikalui. 
Aš siūlyčiau išrinkti patį paprasčiausią pavadinimą, pavyzdžiui, 
pavadinti jį tiesiog Jaunimo klubu, pavadinimas atspindėtų kaip 
tik tai, ką reikia. 

Rastualis ir Mafras pritariamai linktelėjo galvomis, nors 
jiems šitoks pavadinimas pasirodė pernelyg blankus. Tuomet 
iškilo klausimas, ar neišrinkus pono klebono laikinojo komiteto 
pirmininku. 

— Man regis, — pasakė Delangras, prieš tai persimetęs žvilgs- 
niu su abatu Foža,— jog tai neįeina į pono klebono ketinimus. 

— Visiškai teisingai, taigi aš atsisakau,— pareiškė abatas, 

truktelėjęs pečiais.— Mano sutana gali tik atbaidyti nedrąsius 
ir neryžtingus. Pas mus ateitų tik dievobaimingi jaunuoliai, tačiau 
mes steigiame šį klubą ne jiems. Mūsų uždavinys — patraukti 
į savo pusę paklydėlius, vienu žodžiu, turėti sekėjų, ar ne taip? 

— Be abejo, — atsakė teismo pirmininkas. 

— Ką gi. Tokiu atveju mums geriausia būtų likti šešėlyje, 
ypač man. Tad štai ką jums siūlau: jūsų sūnus, ponas Rastuali, 
ir jūsų, ponas Delangrai, imsis vadovauti-šiam reikalui, tarytum 
jiems būtų kilusi mintis įsteigti tokį klubą. Atsiųskite rytoj juos 
pas mane, ir aš su jais viską smulkiai aptarsiu. O jūsų abiejų 
sūnų, ponas Maifrai, vardai, be abejo, bus įrašyti pirmieji klubo 
narių sąraše. 

Tokio vaidmens paskyrimas teismo pirmininko sūnui aiškiai 
paglostė tėvo savimeilę. Šitaip reikalas buvo išspręstas, nepai- 
sant, kad taikos teisėjas, kuris, šiaip ar taip, tikėjosi išgarsėsiąs 
kaip vienas klubo steigėjų, priešgyniavo. Jau kitą dieną Severe- 
nas Rastualis ir Liusjenas Delangras susitiko su 'abatu Foža. 
Severenas Rastualis buvo augalotas dvidešimt penkerių metų 
neimlaus proto jaunuolis blogai išsivysčiusia kaukole, neseniai 
dėl savo tėvo užimamų pareigų priimtas-į advokatų korporaciją; 
jo tėvas iš visos širdies troško padaryti sūnų savo padėjėju, ka- 
dangi nesitikėjo jį apsirūpinsiant klientūra. O Liusjenas, atvirk- 
ščiai, buvo mažo ūgio, gyvų akių ir vingraus proto vaikinas; jis 
kalbėdavo teisme drąsiai, kaip senas advokatas, nors ir buvo daug 
jaunesnis už Severeną. „Plasano laikraštis“ apie jį rašė kaip apie 
būsimą advokatūros žvaigždę. Ant jo pečių abatas ir sukrovė 
beveik visus darbus; teismo pirmininko sūnus davėsi iškoręs 
liežuvį. Po trijų savaičių Jaunimo klubas buvo įkurtas ir pradėjo 
veikti. . 

Po pranciškonų bažnyčia, stovėjusia Sovero bulvaro gale, 
buvo erdvios ūkinės patalpos ir buvusi vienuolyno valgykla, 
kuriomis seniai niekas nesinaudojo. Tai ir buvo tos patalpos, 
kurias abatas Foža buvo numatęs. Parapijos dvasininkija labai 
mielai sutiko jas užleisti. Kai vieną gražų rytą laikinasis Jaunimo 
klubo komitetas atsiuntė darbininkus į šį pusrūsį, Plasano mies- 
telėnai liko didžiai nustebinti pamanę, jog po bažnyčia rengia- 
ma kavinė. Į penktą dieną visos abejonės dingo. Iš tikrųjų čia 
buvo rengiama kavinė. Atvežė sofas, staliukus iš marmuro, kėdes, 
du biliardo stalus, tris dėžes porceliano ir stiklo indų. Kitame 
pastato gale, kaip galima toliau nuo pagrindinio bažnyčios įėjimo, 
buvo iškirstos durys. Ant stiklinių durų, kurių link vedė penki 
akmeniniai laipteliai žemyn, kabojo sunkios raudonos užuolai- 
dos, kokios būna restoranuose. Tik įėjęs pro duris, Iahnkytojas 

iškart atsidurdavo didžiulėje salėje; po dešinei buvo dar viena, 
mažesnė, salė ir skaitykla; pagaliau pačiame gale, keturkampiame 
kambaryje, buvo du biliardo stalai. Jie stovėjo lygiai priešais 
"didįjį altorių. 

— Ak, vargšeliai,— kartą nusišaipė Gijomas Porkjė, suti- 
kęs bulvare Mafro sūnus, — dabar jus tarp dviejų beziko“* partijų 
verčia patarnauti mišioms. 

Ambruazas su Alfonsu maldavo jį nekalbinti jų visiems ma- 
tant, nes tėvas prigrasė atiduosiąs juos tarnauti į jūrų laivyną, 
jeigu jie dar su juo bendrausią. 

Taigi, praėjus pirmajai nusistebėjimo bangai, Jaunimo klubas 
įgijo nepaprastą populiarumą. Vyskupas Ruslo buvo išrinktas 
klubo garbės pirmininkų; o vieną vakarą, lydimas savo sekreto- 
riaus abato Siureno, klube jis ir pats apsilankė; mažojoje sve- 
tainėje jiedu išgėrė po stiklinaitę gazuoto vandens su serbentų 
sirupu; nuo to laiko stiklinaitė, iš kurios gėrė monsinjoras, buvo 
saugoma indaujoje, garbingoje vietoje. Dar iki šiol ne be su- 
sijaudinimo Plasane prisimenamas minėtas įvykis, paskatinęs 
šeimas užsirašyti į šį klubą. Ir buvo didžiausia gėda nepriklausy- 
ti šiam Jaunimo klubui. 

Tuo tarpu Gijomas Porkjė slankiojo aplink klubą šiepdamas 
dantis it jaunas vilkiūkštis, panorėjęs įlįsti į avidę. Mafro sūnūs, 
nepaisydami tėvo grasinimų, kėlusių jiems mirtiną baimę, tiesiog 
dievino šį nutrūktgalvį žalgą, kuris jiems pripasakodavęs įvai- 
riausių paryžietiškų anekdotų ir pasiimdavęs juos į savo žygius 
po aplinkinius kaimus. Viskas baigėsi tuo, kad šiedu kiekvieną 
šeštadienį ėmė su juo susitikinėti devintą valandą vakaro prie 
vieno bulvaro suoliukų. Jie pasprukdavo iš klubo ir, pasislėpę 
tamsiame platanų šešėlyje, plepėdavo su juo iki vienuoliktos 
valandos. Gijomas vis įkyriai grįždavo prie tų vakarų, kuriuos 
jo draugeliai praleisdavo pranciškonų bažnyčios pusrūsyje. 

— Na ir kvailiai gi jūs, — kalbėjo Gijomas, — kad leidžiatės 
vedžiojami už nosies... O ar tiesa, kad stiklinę su pasaldytu van- 
deniu paduoda bažnyčios sargas kaip per komuniją? 

— Na jau ne, tu klysti, patikėk manimi, — gynėsi Ambrua- 
zas.— Ten jautiesi lygiai taip, kaip ir kiekvienoje kitoje bulvaro 
kavinėje — „Prancūzijos“ ar „Pakeleivių“... Mes ten geriame 
alų, punšą, maderą, ką tiktai nori, viską, kas geriama ir kitur. 

Vis dėlto Gijomas nesiliovė šaipęsis. 

— Mat jį šunes,— tyčiojosi jis, — bet aš nė už ką neimčiau 
į burną to jų marmalo, vien bijodamas, kad man kartu neužduotų 
kokių vaistų, nuo kurių lėkčiau išpažinties. Dedu galvą, kad jūs 


* Bezikas — toks kortų žaidimas.— Vert. 

ten žaidžiate katę ir pelę arba virvelę, o kas pralaimi, tas vaišina 
kitus. 
Maitfro sūnūs susirietę juokėsi iš tokių jo paistalų. Jie visaip 
jį stengėsi įtikinti, jog tai netiesa, sakė, jog ten net kortomis 
lošti nedraudžiama. Niekas ten, tikino jie, nė iš tolo neprimena 
bažnyčios, vidus puikiai įrengtas, visur minkštos sofos, aplin- 
kui — veidrodžiai. a 

— Nustokit niekus tauziję! — nepasidavė Gijomas.— Jūs 
norite mane įtikinti, kad ten ir vargonų negirdėti grojant, kai 
laikomos vakarinės mišios viršuje, pranciškonų bažnyčioje?.. 
Aš ir kava užspringčiau vien nuo tos minties, kad virš mano 
galvos kažką krikštija, tuokia ar laidoja. 

— Iš dalies tu teisus, — pritarė Alfonsas.— Aną kartą dienos 
metu mudviem su Severenu žaidžiant biliardą, puikiai girdėjosi, 
kaip viršuje buvo laikomos gedulingos pamaldos: laidojo mė- 
sininko dukrytę, to, kuris turi krautuvę Ban gatvės kampe... 
Tasai Severenas — tikras mulkis; jis norėjo mane pagąsdinti 
sakydamas, kad karstas štai ims ir nukris man ant galvos. 

:— Nieko nepasakysi, neblogas jūsų klubas! — sušuko Gi- 
jomas.— Už jokius pinigus nekelčiau ten kojos. Tai lygiai tas 
pats, kas gerti kavą zakristijoje. 

Gijomui buvo be galo apmaudu, kad jis nepriklauso Jaunimo 
klubui. Bijodamas, jog jo gali nepriimti, Gijomo tėvas uždraudė 
jam ten rodytis. Tačiau jo apmaudas nedavė jam ramybės. Ir 
pagaliau vieną dieną jis, niekam nieko nesakęs, parašė pareiški- 
mą. Kilo tikras skandalas. Tuo metu į naujų narių priėmimo ko- 
misiją įėjo ir abu Maifro sūnūs. Liusjenas Delangras buvo ko- 
misijos pirmininkas, o Severenas Rastualis — sekretorius. Šių 
dviejų jaunuolių padėtis išties buvo kebli. Nesiryždami paten- 
kinti tokio prašymo, jie kartu nenorėjo įžeisti ir daktaro Porkjė, 
tokio garbingo ir malonaus žmogaus, pelniusio visišką Plasano 
aukštuomenės damų pasitikėjimą. Ambruazas su Alfonsu malda- 
vo Gijomą atsiimti savo pareiškimą, aiškindami jam, kad jis 
neturįs jokios galimybės ką nors pešti. 

— Atstokit jūs nuo manęs! — pyko Gijomas.— Abu judu 
esate bailiai! Negi jūs iš tikrųjų manote, jog aš trokštu pakliūti 
į jūsų broliją? Aš tik pasijuokti norėjau. Norėjau pažiūrėti, ar 
jums užteks drąsos balsuoti prieš mane... Tai bent iš širdies pa- 
sijuoksiu, kai šitie šventeivos užtrenks man duris prieš nosį. 
O jūs, balandėliai, galėsite linksmintis, kur tik jums patinka, — 
daugiau aš jums nebe draugas. 

Didžiai nuliūdę, Mafro sūnūs puolė prašyti Liusjeną Delan- 
grą, kad reikalas būtų sutvarkytas be didelio triukšmo. Apie 
kilusius sunkumus Liusjenas papasakojo nuolatiniam savo 

patarėjui abatui Foža, prieš kurį jis lenkė galvą kaip prieš savo 
mokytoją. Kiekvieną dieną, tarp penkių ir šešių valandų vaka- 
ro, abatas užsukdavo į Jaunimo klubą. Maloniai šypsodamasis, 
jis pereidavo per didžiąją salę, galvos linktelėjimu pasveikin- 
damas susirinkusiuosius, retkarčiais stabtelėdamas prie kurio 
nors staliuko persimesti žodžiu kitu su jaunuoliais, kurie ten bū- 
davę. Jis niekad nieko neužsišakydavo, netgi stiklinės vandens. 
Paskui užeidavo į skaityklą, sėsdavosi prie didžiulio stalo, už- 
tiesto žalia gelumbe, ir atidžiai imdavo žiūrinėti visus laikraščius, 
kuriuos tik gaudavo klubas, ir legitimistų biuletenius, leidžiamus 
Paryžiuje ir kaimyniniuose departamentuose. Kartkartėmis jis 
paskubomis kažką pasižymėdavo savo užrašų knygutėje. O pas- 
"kui ir vėl, šypsodamasis klubo lankytojams bei spausdamas jiems 
rankas, kukliai pasišalindavo. Tačiau būdavo dienų, kai jis, su- 
sidomėjęs kokia nors šachmatų partija arba linksmai šnekučiuo- 
damasis apie įvairiausius dalykus, užsibūdavo čia ir ilgiau. 
Jaunimas jį labai mylėjo ir sakė apie jį: 

— Kai jis kalba, niekad nepamanytum, jog tai dvasininkas. 

Kai mero sūnus išdėstė abatui Foža, į kokią keblią padėtį 
pateko komisija, gavusi Gijomo pareiškimą, jis pažadėjo įsiterp- 
ti. Ir iš tiesų kitą dieną jis pasimatė su daktaru Porkjė ir viską 
jam papasakojo. Daktarui tai buvo kaip perkūnas iš giedro dan- 
gaus. Ko gero, jo sūnus bus sumanęs nuvaryti tėvą į kapus ir 
užtraukti gėdą jo Žilai galvai. Ir ką dabar daryti, kaip pasielgti? 
Net ir atsiėmus pareiškimą, sarmatos bus ne ką mažiau. Dvasi- 
ninkaš pasiūlė jam išsiųsti Gijomą dviem trims mėnesiams į dva- 
rą, esantį per tris ljė* nuo miestelio; visa kita jis apsiėmė sutvar- 
kyti pats. Taigi reikalas buvo išspręstas labai paprastai. Vis dėlto 
Gijomas išvyko, komisija jo pareiškimą atidėjo į šalį, pareiškusi, 
jog niekas nedėga ir galutinį atsakymą duosianti vėliau. 

Daktaras Porkjė, apie tokį sprendimą sužinojęs iš Liusjeno 
Delangro, kai jiedu vieną pavakarę susitiko suprefektūros sode, 
pasileido į terasą. Tokią valandą abatas Foža visuomet skaitydavo 
savo brevijorių; ir šį kartą jis buvo ten pat, kraštinėje Murė 
sodo alėjoje. 

— Ak, ponas klebone, kaip aš jums dėkingas! — sušuko 
daktaras, persisverdamas per tvorą.— Aš būčiau nepaprastai 
laimingas galėdamas paspausti jums ranką! 

— Iš čia, atrodo, nepasieksiu,— atsakė dvasininkas, su 
šypsena apžiūrinėdamas sieną. 

Bet daktaras Porkjė buvo aršus žmogus, jo nebaugino jokios 
kliūtys. Ir jis sušuko: 


* Ljė — pasenęs prancūzų ilgio matas, maždaug 4'/> km.— Vert. 

— Tuomet, jeigu leisite, ponas klebone, aš apeisiu aplinkui. 

Ir jis pradingo. Abatas tebesišypsodamas iš lėto pasuko prie 
medinių vartelių, išeinančių į Ševijot akligatvį. Daktaras jau 
buvo čia ir tyliai beldėsi. | 

— Šitie varteliai užkalti, — pratarė abatas.— Viena vinis, 
tiesa, nulaužta... Turėčiau kokį įrankį po ranka, galima būtų 
ištraukti ir kitą. 

Apsidairęs aplinkui, jis pamatė kastuvą. Visai nesunkiai jam 
pavyko atsklęsti velkę ir atidaryti vartelius. Tada jis išėjo į Še- 
vijot akligatvį, kur daktaras Porkjė apibėrė jį padėkos žodžiais. 
Kai jiedu. šnekučiuodamiesi vaikštinėjo akligatviu, Mafras, kū- 
ris tuo metu buvo Rastualių sode, irgi atidarė iš savo pusės var- 
telius, kurių beveik nebuvo matyti už kaskados. Jie ilgai juokė- 
si, taip ūmai atsidūrę trise šiame tuščiame akligatvyje. 

Ir visi prabuvo ten keletą minučių. Kol abatas su jais atsis- 
veikino, taikos teisėjas ir daktaras Porkjė ištempę kaklus smal- 
siai apžiūrinėjo Murė sodą. 

Murė, kaip tik tuo metu ramstęs pomidorus, netikėtai pakė- 
lė akis ir juos išvydo. Iš nuostabos jis sustingo vietoje. 

— Šit kaip! Jie jau sugriuvo pas mane! — pasipiktino jis.— 
Dar tik trūksta, kad klebonas atsivilktų čia abi klikas! 


XIII 


 Seržui tuomet buvo devyniolika metų. Jis buvo užėmęs ma- 
žytį kambarėlį trečiame aukšte, priešais abato butą, ir gyveno 
ten kaip atsiskyrėlis, ištisas dienas skaitydamas. 

— Teks man sumesti tavo knygas į ugnį, — piktai kalbėjo 
Murė.— Pamatysi, kaip tu nuo jų apsirgsi. 

Ir iš tikrųjų jaunuolis buvo toks netikęs, kad jeigu tik kas, 
iškart pasiligodavo, ištiždavo kaip mergiotė ir dviėm trims die- 
noms atguldavo į patalą. Tomis dienomis Roza jį girdydavo vi- 
sokiausiomis žolelėmis, ir jeigu tik į kambarį užeidavo Murė, 
ketindamas sūnų truputį pakratyti, kaip jis pats sakydavo, ir 
jeigu jis ten rasdavo virėją, toji stumte išstumdavo savo šeimi- 
ninką pro duris bardama: 

— Palikite jūs jį ramybėje, šitą vargšelį! Negi nematote, 
kad pribaigiate jį savo šiurkščiomis kalbomis... Ir patikėkite 
manimi, jis visiškai neturi nieko jūsų, jis — grynų gryniausia 
motina! Todėl jūs niekad jų nesuprasit, — nei vieno, nei kito. 

Seržas šypsojosi. Nuo to laiko, kai jis baigė koležą, jo tėvas, 
matydamas jį esant tokios silpnos sveikatos, nesiryžo išsiųsti 
sūnaus į Paryžių studijuoti teisės mokslų. Murė ir girdėti nieko 

nenorėjo apie kokį nors provincijos fakultetą. Jo manymu, jau- 
nuoliui, žadančiam ką nors pasiekti ateityje, Paryžius yra tiesiog 
būtinas. Jis dėjo į savo sūnų didžiules viltis, sakydamas, jog 
štai kiti, kur kas už jį kvailesni, — kad ir jo pusbroliai Ru- 
gonai,— padarė puikią karjerą. Ir kiekvieną kartą, kai tik jam 
atrodydavo, jog Seržas jaučiasi gerėliau, Murė išsyk paskir- 
davo jo išvykimo dieną kito mėnesio pradžioje; o vėliau pa- 
sirodydavo, kad lagaminas dar nesudėtas, kad Seržas kosčioja, 
ir išvykimas iš naujo būdavo atidedamas. 

Marta su jai būdingu apatišku ramumu kaskart sudrausdavo: 

— Juk jam dar nėra nė dvidešimties. Argi protinga išleisti 
tokį jauną vieną į Paryžių... Be to, jis ir čia veltui laiko nelei- 
džia. Tu juk ir pats sakai, kad jis pernelyg daug dirba. 

Seržas eidavo kartu su motina į bažnyčią klausyti mišių. Jis 
buvo tikintis, švelnaus būdo, rimtas berniukas. Kai daktaras 
Porkjė patarė jam daugiau judėti, jaunuolis pradėjo domėtis bo- 
tanika ir rytais leisdavosi į laukus ir miškus rinkdamas augalus, 
kuriuos paskui džiovindavo, klijuodavo ant popieriaus, klasi- 
fikuodavo, užrašydavo pavadinimus. Tuomet jis ir susibičiulia- 
vo su abatu Foža. Abatas irgi kadaise rinko augalus; jis davė 
Seržui keletą naudingų patarimų, už kuriuos jaunuolis jam buvo 
labai dėkingas. Jiedu skolindavo kits kitam knygas, o vieną 
rytą abu patraukė ieškoti kažkokios žolelės, kuri, kaip tvirtino 
abatas, augo būtent šitose vietose. Seržui apsirgus, abatas kiek- 
vieną rytą ateidavo jo aplankytį ir ilgai su juo šnekučiuodavosi 
sėdėdamas lovos galvūgalyje. O tomis dienomis, kai jaunuoliui 
būdavo geriau, jis pirmas pasibelsdavo į abato Foža duris, vos 
tik išgirsdavo jį vaikščiojant po kambarį. Juodu skyrė tik siau- 
rutė laiptų aikštelė, ir galiausiai jie taip susidraugavo, jog dides- 
nę laiko dalį praleisdavo drauge. 

Nepaisant nesudrumsčiamo Martos ramumo ir pikto Rozos 
akių žvilgsnio, Murė kartais nepavykdavo nuslėpti savo su- 
sierzinimo. . 

— Ir ką jisai ten veikia viršuje, tasai nenaudėlis? — burbė- 
jo jis.— Kiauras dienas aš jo nematau. Amžinai pas abatą kiur- 
kso, amžinai apie kažką tėn jiedu šnibždasi... Ne, laikas išsiųsti 
jį į Paryžių. O ir sveikas jis kaip jautis. Visi tie jo negalavimai — 
tai tik tuščias apsimetinėjimas ir noras būti lepinamam. Galit 
sau kiek patinka skersakiuot į mane; aš visiškai negeidauju, kad 
tasai jūsų klebonas padarytų šventeivą iš berniuko. 

Jis ėmė sekti savo sūnų. Ir jeigu tik pajusdavo, kad tasai 
sėdi pas abatą, Murė tuoj pat šiurkščiai pašaukdavo jį iš ten. 

— Geriau jau eitų pas moteris! — sušuko jis vieną dieną ne- 
tekęs vilties. 

— Ak, pone,— pasibaisėjo Roza,— kaip jums ir liežuvis 
apsiverčia kalbėti tokius siaubingus dalykus! | 

— Taigi, taigi, geriau eitų pas moteris! O aš jį ir pats pas 
jas nuvesiu, jeigu išvesit mane iš kantrybės su savo kunigais! 

Seržas, be abejo, priklausė Jaunimo klubui. Tačiau lankyda- 
vosi jis ten retai, kadangi labiau mėgo vienatvę. Ir jeigu rie aba- 
tas Foža, su kuriuo retsykiais ten susitikdavo, jis, be jokios abe- 
jonės, ir kojos ten nebūtų kėlęs. Sėdėdamas kartu su Seržu 
skaitykloje, abatas išmokė jį Žaisti šachmatais. Murė, sužinojęs, 
kad jo „berniukas“ ir kavinėje susitikinėja su klebonu, davė 
žodį, jog kitą pirmadienį tikrai jį išsiųs į Paryžių. Lagaminas 
buvo sukrautas, ir šį sykį be juokų, tačiau Seržas, kuris pareiškė 
norą paskutinį kartą pasivaikščioti ryte po apylinkes, buvo už- 
kluptas staigios liūties ir grįžo namo permirkęs iki siūlo galo. 
Šalčio krečiamas, kalendamas dantimis, jis atgulė ir tris savai- 
tes kovojo su mirtimi. Praėjo du geri mėnesiai, kol jis visai pa- 
sitaisė. Pirmomis dienomis jis buvo toks silpnas, jog ir galvos 
nuo priegalvio negalėjo pakelti, tik gulėjo ištiesęs rankas virš 
apkloto, panėšėdamas į vaškinę statulą. 

— Tai jūsų, pone, kaltė! — šaukė virėja tiesiai Murė į vei- 
dą.— Jeigu berniukas numirs, sąžinė jus užgrauš. 

Kol sūnaus gyvybė buvo pavojuje, Murė niūriu veidu, pa- 
raudusiomis nuo ašarų akimis tylėdamas slankiojo po namus. 
Jis retai užlipdavo į viršų, tik nuolat trypė priebutyje, lūku- 
riuodamas išeinančio gydytojo. Sužinojęs, kad pavojus praėjo, 
Murė įslinko į Seržo kambarį siūlyti savo paslaugų. Tačiau Ro- 
za išstūmė jį pro duris. Jis čia buvo nereikalingas; berniukas 
dar nebuvo tiek sustiprėjęs, kad galėtų pakelti šiurkščius jo 
žodžius; geriau jis eitų savo keliais, užuot painiojęsis čia po ko- 
jomis. Tuomet Murė, likes vienui vienas apačioje, dar labiau 
liūdėjo nežinodamas, ko nusitverti; viskas jam įgrisę, sakė jis. 
Dažnai, einant priebučiu, Murė ausį pasiekdavo abato Foža 
balsas, sklidęs iš trečio aukšto, kur jis praleisdavo kiauras po- 
pietes .sėdėdamas prie sveikstančio Seržo lovos. 0 

— Kaip šiandien jis jaučiasi, ponas klebone? — nedrąsiai 
klausdavo Murė abatą, išėjusį į sodą. 

-— Jau geriau, tačiau dar ilgai truks, kol visai pasveiks; jam 
dabar reikalinga ypač gera priežiūra. 

Ir abatas lyg niekur nieko įnikdavo skaityti savo brevijorių, 
o tėvas vilkdavosi jam iš paskos alėjomis, ieškodamas progos 
atnaujinti pokalbį ir ką nors daugiau sužinoti apie „berniuką . 
Kai Seržas ėmė visai taisytis, Murė pastebėjo, jog abatas beveik 
neišeina iš jo kambario. Kiekvieną kartą, užlipęs pas sūnų į vir- 
šų, kai ten nebūdavo moterų, Murė rasdavo prie Seržo sėdintį 

abatą; dvasininkas tyliai kalbėdavosi su ligoniu, patarnaudavo 
jam: įberdavo cukraus į žolelių nuovirą, pataisydavo apklotą, 
paduodavo daiktus, kurių jis prašydavo. Visame name buvo 
kalbama tik pašnibždomis. Marta su Roza tyliai persimesdavo 
vienu kitu žodžiu, vyravo kažkoks nepaprastas susikaupimas, 
daręs viršutinį aukštą panašų į vienuolyno kampelį. Murė vai- 
denosi, jog visi namai persismelkė smilkalais; o kartkartėmis, 
įsiklausius į sklindantį iš viršaus šnabždesį, jam atrodydavo, 
tarytum ten būtų laikomos mišios. „Ir ką gi jie ten veikia? — 
suko galvą Murė.— Juk berniukui nebegresia pavojus, ir nerei- 
kia jam paskutinio patepimo.“ 

Pats Seržas jam kėlė nerimą. Gulėdamas po baltu apklotu, 
jis panėšėjo į jaunutę mergaitę. Jo akys pasidarė didelės, lūpo- 
mis klaidžiojo palaiminga šypsena, kuri nepranykdavo nuo jo 
veido net ir esant žvėriškoms kančioms. Murė nedrįso daugiau 
užsiminti apie Paryžių, toks moteriškas ir nekaltas jam atrodė 
brangusis ligonis. 

Vieną popietę Murė užlipo į viršų stengdamasis kojomis 
nekelti triukšmo. Pro praviras duris jis pamatė Seržą, sėdintį 
fotelyje saulės atokaitoje. Jaunuolis verkė pakėlęs akis į dan- 
gų; jo motina, sėdėjusi šalia, irgi raudojo. Durims girgžtelėjus, 
jiedu abu atsisuko nė nesistengdami slėpti ašarų. Vos tik jam 
įėjus, Seržas ligos nukamuotu balsu kreipėsi į jį: c 

— Tėve, aš noriu prašyti jūsų malonės. Mama tikina, jog 
jūs supyksite ir neduosite savo palaiminimo tam, kas man suteik- 
tų begalinį džiaugsmą... Aš.norėčiau stoti į seminariją. 

Ir jis sudėjo rankas, tarytum karštai melsdamasis. 

— Tu, tu?! — teįstengė pravapėti Murė. 

Jis dirstelėjo į Martą, kuri sėdėjo nusisukusi. Netaręs dau- 
giau nė žodžio, jis nuėjo iki lango, grįžo atgal ir klestelėjo 10- 
vos kojūgalyje, tarytum parblokštas netikėto smūgio. 

— Tėve, — vėl prakalbo Seržas po ilgos tylos, — aš buvau 
taip arti mirties, aš regėjau Dievą ir daviau įžadą priklausyti 
jam. Patikėkit, jog tai vienintelis mano džiaugsmas, todėl pra- 
šau jūsų neskaudinti man širdies. 

Murė, vis dar nepratardamas nė žodžio, sėdėjo rūškanu veidu, 
įsmeigęs akis į žemę. Paskui, beviltiškai numojęs ranka, jis 
tepasakė: . 

— Turėčiau bent šiek tiek drąsos, pasiimčiau ryšulėlį su 
baltinių pakaita ir išeičiau kur akys mato. 

Paskui atsistojęs priėjo prie lango ir ėmė barbenti pirštų ga- 
lais į stiklą. Ir kai Seržas vėl ėmė jį maldauti, jis atsakė labai 
paprastai: 

— Taip, taip, jau nuspręsta: tu būsi dvasininkas, mano 

berniuk. 

Ir jis išėjo. Rytojaus dieną, niekam nieko nesakęs, Murė 
išvyko į Marselį, kur visą savaitę praleido su Oktavu. Tačiau 
grįžo namo susirūpinęs, pasenęs. Oktavas maža jam tesuteikė 
paguodos. Tėvas rado jį gyvenant palaidai, įklimpusį į skolas, 
slepiantį spintose savo meilužes. Bet Murė apie tai nė žodžiu 
neužsiminė. Jis pasidarė namisėda, visiškai apleido savo darbus, 
nesirūpino jokiais pelningais sandėriais,— pavyzdžiui, supir- 
kti dar nenupjautą javų derlių tiesiai iš lauko, — kuriais anks- 
čiau taip didžiuodavosi. Roza pastebėjo, kad jis pasidarė labai 
nekalbus ir netgi vengia sveikintis su abatu Foža. 

— Žinote ką, jūs esate labai nemandagus,— kartą rėžė ji jam 
į akis.— Ponas klebonas praeina pro jus, o jūs jam nugarą atsu- 
kate... Jeigu jūs tai darote keršydamas už berniuką, tai jūs labai 
apsirinkate. Ponas klebonas visai nenorėjo, kad jis eitų į semi- 
nariją, jis netgi jį atkalbinėjo, aš savo ausimis girdėjau... Nėr 
ką ir sakyti, dabar pas mus labai linksma namuose: jūs su nie- 
kuo nesišnekate, netgi su Žmona, o ir prie stalo sėdite tarytum 
per šermenis... Neturiu aš daugiau jėgų, pone! 

Murė išeidavo į sodą, tačiau virėja ir ten jo nepalikdavo 
ramybėje: 

— Argi jūs nesidžiaugiate matydamas savo sūnų sveiką? 
Vakar jis suvalgė kotletą, mūsų angelėlis, ir dar su kokiu ape- 
titu!.. Jums tai vis tiek, ar ne taip? Jūs jį norėtumėte padaryti 
tokiu pat bedieviu kaip ir jūs... Kam jau kam, bet jau jums tai 
ypač reikia maldos, tik Viešpats Dievas mums visiems siunčia 
išsigelbėjimą. Aš jūsų vietoj verkčiau iš džiaugsmo, kad šita 
vargšė širdelė melsis už jus. Bet jūsų širdis akmeninė, pone... 
O koks jis bus gražus su sutana, balandėlis mano! 

Tuomet Murė užlipdavo į viršų. Ten jis užsidarydavo kam- 
baryje, kurį vadino savo kabinetu. Tai buvo didžiulė tuščia pa- 
talpa, kurioje stovėjo tik stalas ir dvi kėdės. Bėgdamas nuo vi- 
rėjos persekiojimų, Murė čia rasdavo prieglobstį. Kai nusibos- 
davo jam ten lindėti, jis išeidavo į sodą, kurį dabar puoselėjo 
su dar didesniu atsidėjimu. Marta, rodės, nė nepastebėjo blogos 
vyro nuotaikos, kartais jis pratylėdavo visą savaitę, tačiau Mar- 
tos tai nė kiek nejaudino ir nepykdė. Su kiekviena diena ji vis 
labiau tolo nuo ją supusios aplinkos; nebegirdėdama nuolat 
niurnančio Murė balso, ji netgi nusprendė, jog jis bus atėjęs į 
protą ir, lygiai kaip ji, atradęs savo laimės kampelį, — tokie jai 
atrodė ramūs jų namai. Tai ją ramino, leido dar giliau pasinerti 
į savo svajas. Kai vyras žvelgdavo į ją blausiu žvilgsniu, tary- 
tum jos neatpažindamas, ji jam šypsojosi nepastebėdama jo 
akyse pritvinkusių ašarų. 

Tą dieną, kai Seržas, visiškai pasveikęs, įstojo į seminariją, 
Murė liko namie vienas su Dezirė. Dabar jis dažnai su ja būdavo. 
Ši didelė mergaitė, kuriai jau ėjo šešiolikti metai, galėjo įkristi 
į baseiną ar padegti namus žaisdama su degtukais, lyg kokia še- 
šerių metų padauža. Kai Marta grįžo namo, ji rado duris atidary- 
tas, kambariuose tuščia. Namas buvo kaip išmiręs. Ji išpuolė į 
terasą ir alėjos gale pamatė savo vyrą, kuris žaidė su dukra. Jis 
sėdėjo ant smėlio krūvos ir rimtu veidu pylė medine lopetėle 
smėlį į vežimą, kurį Dezirė laikė prisirišusi už virvutės. 

— No, no, trauk gi! — šaukė mergaitė. 

— Luktelėk,— kantriai atsakė tėvas,— vežimaitis dar ne- 
pilnas. Jeigu tu nori būti arkliukas, turi palaukti, kol vežimas 
bus pilnas. 

Tuomet Dezirė sutrepsėjo kojomis, vaizduodama nekantrų 
arklį; paskui, nebegalėdama ilgiau ištverti vienoje vietoje, pa- 
sileido garsiai krykštaudama. Karutis“ apvirto ir smėlis išbiro. 
Apibėgusi ratą aplink sodą, Dezirė grįžo šaukdama: 

— Pripilk, pripilk dar kartą! 

Murė vėl pripylė vežimaitį, semdamas smėlį maža lopetėle. 
Marta stovėjo terasoje ir žiūrėjo į juodu sujaudinta šio vaiz- 
do, susisielojusi; šitos atlapotos durys, tasai vyriškis, žaidžian- 
tis su mergaite priešais ištuštėjusį namą, — visa tai kėlė jai be- 
galinį liūdesį, nors ji ir nenorėjo prisipažinti, kas dedasi jos 
širdyje. Lipdama į viršų persirengti, ji išgirdo, kaip Roza, kuri 
taip pat buvo grįžusi, nuo prieangio pasakė: 

— O Dieve! Ponas jau.visai pakvaišo! 

Murė draugai, smulkūs rentininkai, su kuriais jis kasdien 
susitikdavo Sovero bulvare, sakė, jog jis „kuoktelėjęs“. Per 
keletą mėnesių jis pražilo, kojos per kelius ėmė linkti, ir jis jau 
nebebuvo tasai garsusis šaipūnas, kurio bijojo visas miestas. 
Vienu tarpu jo pažįstami įtarinėjo jį įsivėlus į kažkokias rizikin- 
gas spekuliacijas ir praradus didžiulius pinigus, todėl dabar nie- 
kaip negalintį atsigauti. 

Ponia Palok, rymodama ant palangės savo valgomajame, 
kurio langai išėjo į Baland gatvę, kiekvieną kartą, pamačiusi 
išeinantį Murė, sakydavo, kad „jo popieriai nekokie“. Ir jeigu 
po keleto minučių gatve praeidavo abatas Foža, ji su pasitenki- 
nimu, ypač jeigu tuo metu pas ją būdavo svečių, imdavo šaukti: 

— Tik pažiūrėkit į mūsų kleboną! Štai kas tunka!.. Jeigu jis 
valgytų su ponu Murė iš vienos lėkštės, galima būtų pamanyti, 
jog pastarajam lieka vieni kaulai. 

Ji kvatojo, o su ja drauge — ir kiti. Abatas Foža iš tikrųjų 
atrodė prašmatniai — visuomet su juodomis pirštinėmis ir žvil- 
gančia sutana. Jo veide atsirado keista šypsena — ironiška lū- 

pų raukšlė, pasirodydavusi ypač tada, kai ponia de Kondamen 
girdavo jo puikią išvaizdą. Šioms damoms patikdavo matyti jį 
visąlaik pasipuošusį, prabangiai ir gražiai apsitaisiusį. Tačiau 
jam galvoj buvo tik viena — žiaurios grumtynės kumščiais, 
atraitotomis rankovėmis, skudurai jam rūpėjo mažiausiai. Bet 
vos tik jis liaudavosi rūpinęsis savo išore, pakakdavo vie- 
nintelės senosios Rugon pastabos, kad jis vėl imtų ją puoselėti; 
jis tik šypsodavosi ir eidavo pirkti šilko kojinių, skrybėlės, nau- 
jo diržo. Jis daug sunešiodavo drabužių ir avalynės, ant stam- 
baus jo kūno tiesiog niekas nesilaikė. 

Nuo to laiko, kai buvo įkurti Švenčiausiosios Mergelės glo- 
bos namai, visos moterys stojo už jį; jos jį gindavo nuo viso- 
kiausių šlykščių apkalbų, nežinia kieno skleidžiamų apie jį. Joms, 
tiesa, jis kartais pasirodydavo pernelyg rūstus, tačiau tasai jo 
šiurkštumas joms netgi patiko, ypač klausykloje, kur buvo 
malonu jausti virš galvos geležinę jo ranką. | 

— Brangioji,— kartą pasakė ponia de Kondamen Martai,— 
kaip jis mane vakar barė. Manding, jis mane būtų prilupęs, jei- 
gu mūsų nebūtų skyrusi pertvara... Taigi, jis ne visuomet būna 
malonus! 

Ir ji kikeno vis dar gardžiuodamasi šiuo kivirču, kuris kilo 
su dvasios ganytoju. Reikia pasakyti, jog ponia de Kondamen 
pastebėjo, kaip Marta pabaldavo girdėdama kai kuriuos slaptus 
jos pasipasakojimus apie tai, kaip abatas Foža klauso jos išpa- 
žinties. Ji numanė ją pavyduliaujant, todėl piktdžiugiškai kan- 
kindavo Martą, pasakodama: jai įvairias intymias smulkmenas. 

Įkūrus Jaunimo klubą, abatas Foža iškart pasidarė be galo 
geraširdiškas, jis tarytum virto visai kitu žmogumi. Valios pas- 
tangomis rūsti jo prigimtis pasidarė lanksti tarsi šiltas vaškas. 
Jis- netrukdė pasakoti apie savo dalyvavimą klubo atidaryme, 
draugavo su visu miestelio jaunimu, griežčiau kontroliavo pats 
save, kadangi žinojo, jog, ištrūkę į laisvę, moksleiviai nepaken- 
čia šiurkštaus elgimosi su jais, kaip kad moterys. Kartą jis vos 
nesusipyko su Rastualio sūnumi, grasindamas jam nurauti ausis 
už tai, kad šis sukėlė didžiausius barnius dėl klubo vidaus taisyk- 
lių, bet čia pat, stebėtinai greitai susitvardęs, abatas nuolankiai 
ištiesė jam ranką, visų susirinkusiųjų simpatiją pelnydamas 
tokiu savo pasiryžimu atsiprašyti „šitą mulkį Severeną“, kaip 
jis buvo vadinamas. 

Abatas Foža pavergė moterų ir vaikų širdis, o jo santykiai 
su tėvais ir vyrais kaip ir anksčiau tebuvo mandagūs. Įtakingi 
asmenys juo nepasitikėjo matydami jį laikantis nuošalyje nuo 
visų politinių grupuočių. Suprefektūroje Pekeras de Solė negai- 
lestingai jį puolė, Delangras, nors atvirai abato ir negynė, tačiau 

gudriai šypsodamasis sakė, kad apie jį spręsti dar per anksti. O 
Rastualių namuose jis tapo tikra šeimyninių barnių priežastimi. 
Severenas.su savo motina, liaupsindami dvasininką, tiesiog išū- 
žė teismo pirmininkui ausis. 

— Na jau gerai, gerai! Aš pripažįstu jį turint visus šiuos 
privalumus, kuriuos jūs jam priskiriate! — šaukė nelaiminga- 
sis teismo pirmininkas.— Sutinku su jumis, tik palikite mane 
ramybėje. Aš jam nusiunčiau kvietimą pietų, tačiau jis nepanoro 
ateiti. Negaliu juk aš nueiti pas jį pats ir atsivesti už rankos. 

— Bet, mielasis, tu juk vos linkteli jį susitikęs, — prieštara- 
vo ponia Rastual.— Tikriausiai dėl to jis ir įsižeidė. 

— Žinoma! — įsiterpė Severenas.— Jis puikiai mato, kad 
jūs su juo elgiatės ne taip, kaip derėtų. 

Rastualis patraukė pečiais. Kai svečiuose pas teismo pirmi- 
ninką būdavo de Burdė, juodu abu kaltindavo abatą Foža links- 
tant į suprefektūros pusę. Tačiau ponia Rastual juos tikino, jog 
abatas ten nėkart nepietavo ir niekad nėra buvęs. 

— Be abejo,— atsakė teismo pirmininkas, — aš nesakau jį 
esant bonapartistą... Aš tik sakau, kad jis linksta į tą puse, štai 
ir viskas. Jis palaiko ryšius su ponu Delangru. 

— O jūs pats! — sušuko Severenas.— Jūs irgi palaikėte 
ryšius su meru! Būna aplinkybių, kai tai yra tiesiog neišvengia- 
ma... Sakykit tiesiai, kad negalite pakęsti abato Foža, tai bus 
geriau. 

Kiauras dienas Rastualių namuose vaidijosi vieni su kitais. 
Abatas Fenilis pas juos dabar būdavo labai retai, teisindamasis, 
jog podagra prikausčiusi jį prie lovos. Vis dėlto porą kartų jie 
privertė jį pasakyti savo nuomonę apie šv. Saturneno bažnyčios 
kleboną, ir jis atsiliepė apie abatą labai gražiai, nors ir keliais 
žodžiais. Abatas Siurenas su abatu Buretu, lygiai kaip ir Maifras, 
visuomet palaikydavo namų šeimininkės nuomonę. Priešiškai 
buvo nusiteikęs tiktai teismo pirmininkas, kurį palaikė de Bur- 
dė, abu juodu oriai pareiškė, jog neketiną rizikuoti savo poli- 
tine karjera, priimdami žmogų, slepiantį savo įsitikinimus. 

Severenas tyčia sumanė naudotis Ševijot akligatvio varte- 
liais, kai norėdavo pasišnekėti su dvasininku. Pamažu akligat- 
vis virto neutralia teritorija. Daktaras Porkjė, kuris pirmasis 
pasinaudojo šiuo taku, Delangro sūnus, taikos teisėjas — visi jie 
eidavo ten pasišnekėti su abatu Foža. Kartais visą dieną abiejų 
sodų varteliai, taip pat didieji suprefektūros vartai žiojėdavo 
plačiai atverti. Abatas Foža stovėjo šio akligatvio gale atsirė- 
męs į mūrinę tvorą ir šypsodamasis spaudė rankas abiejų drau- 
gijų atstovams, panorusiems jį aplankyti. Tačiau Pekeras de 
Solė tyčia nekėlė kojos už suprefektūros sodo tvoros. Rastualis 

su de Burdė taip pat atkakliai nesirodė akligatvyje, likdami 
sėdėti po medžiais priešais kaskadą. Neretai saujelė abato gerbė- 
jų įsibraudavo ir į galinę Murė sodo alėją. Kartais virš mūrinės 
tvoros pasirodydavo kažkieno galva ir, sviedusi mitrų žvilgsnį, 
vėl pradingdavo. 

Beje, abatas Foža dabar čia jautėsi kaip namie; jis tik su ne- 
rimu stebėdavo Trušų kambario langą, kuriame dieną naktį 
blizgėjo Olimpijos akys. Trušai tykojo iš pasalų, lindėdami už 
raudonų užuolaidų, kankinami padūkusio noro taip pat nusi- 
leisti į sodą, paskanauti vaisių, paplepėti su aukštuomene. Ty- 
liai braškindami, jiedu praverdavo žaliuzės, minutei atsirem- 
davo į palangę, bet tuoj pat kaip pasiutę sprukdavo atgal sutram- 
dyti abato žvilgsnio, paskui ir vėl kaip vilkai prisėlindavo prie 
lango, prispausdavo blyškius savo veidus prie stiklo, kuriame 
nors kampe, sekdami kiekvieną abato judesį, ir žiauriai kanki- 
nosi, matydami jį taip laisvai mėgaujantis šiuo rojumi, į kurį 
jiems patekti buvo draudžiama. 

-— Tai pernelyg kvaila! — pareiškė vieną dieną savo vyrui 
Olimpija.— Jis mus ir į spintą sukištų, kad tik vienas galėtų 
viskuo mėgautis... Ogi imkim ir nusileiskim į apačią, nori? Pa- 
žiūrėsim, ką jis mums sakys. 

Trušas ką tik buvo grįžęs iš savo kontoros. Norėdamas atro- 
dyti padoriai, jis pasikeitė apykaklę, nusivalė dulkes nuo batų. 
Olimpija apsivilko šviesią suknelę. Tuomet jiedu drąsiai nusi- 
leido į-sodą ir lėtais žingsniais nuėjo išilgai aukštų buksmedžių 
krūmų, stabtelėdami prie gėlynų. Tuo metu abatas Foža stovėjo 
prie vartelių nusisukęs į akligatvį ir kalbėjosi su Mafru. Kai 
jis, išgirdęs girgždant po kojomis smėlį, atsigręžė, Trušai jau 
buvo čia pat, galinėje sodo alėjoje. Išvydęs juos čia, abatas ap- 
stulbęs nuščiuvo per patį sakinio vidurį. Marfas, nėkart jų ne- 
matęs, smalsiai juos apžiūrinėjo. 

— Koks nuostabus oras, ar ne tiesa, — ponai? — pratarė 
Olimpija, pabalusi nuo brolio žvilgsnio. 

Abatas ryžtingai išsivedė taikos teisėją-į akligatvį, kur iškart 
su juo ir atsisveikino. 

— Jis supyko! — burbtelėjo Olimpija.— Na ir tegu! Mes 
turime likti čia. Jeigu nueisim, jis manys, jog mes išsigandom... 
Man jau gana. Pamatysi dabar, kaip aš su juo šnekėsiu. 

Ir ji pasodino Trušą ant vienos iš kėdžių, kurias Roza ką tik 
buvo atnešusi. Grįžęs abatas rado juos čia patogiai įsitaisius. 
Užsklendęs vartelius ir įsitikinęs, kad pro medžių lapiją jų niekas 
nemato, abatas prisiartino prie Trušų ir dusdamas iš-pykčio pra- 
košė: 

— Jūs tikriausiai užmiršote, ką mes esame susitarę? Jūs man 

pažadėjote ir nosies nekišti iš savo kambario. 

— Ten pernelyg tvanku,— atsakė Olimpija.— Mes nepada- 
rėme jokio nusikaltimo, išeidami pakvėpuoti grynu oru. 

Dvasininkas vos valdėsi, o jo sesuo, išbalusi nuo pastangų, 
kurių pareikalavo ši kova su broliu, reikšmingai pridėjo: 

— Nerėk, aplinkui yra žmonių ir tu gali pats sau pakenkti. 

Trušai sukrizeno. Abatas pažiūrėjo į juos ir tylėdamas, rūs- 
čiu veidu perbraukė ranka per kaktą. 

— Sėskis,— pasiūlė Olimpija.— Nori, kad mes pasiaiškin- 
tume, ar ne? Tai štai... Mums nusibodo gyventi tarp keturių sie- 
nų. Tu čia vartaisi kaip inkstas taukuose: tavo — namas, tavo — 
sodas. Puiku, mes labai džiaugiamės, kad tau klojasi viskas kuo 
geriausiai, tačiau dėl to su mumis nereikia elgtis kaip su pasku- 
tiniais valkatomis. Tu niekad nė nepamanei, kad gražu būtų man 
atnešti bent menką vynuogių kekę į viršų. Tu mums užleidai patį 
prasčiausią kambarį, tu slepi mus, gėdijiesi mūsų, laikai mus už- 
daręs, tarytum mes sirgtume maru... Suprask, jog šitaip ilgiau 
tęstis negali! 

— As nesu čia šeimininkas, — atsakė abatas Foža.— Kreip- 
kitės į poną Murė, jeigu norite siaubti jo sodą. 

Trušai ir vėl apsikeitė šypsenomis. 

— Mes nenorime kištis į tavo reikalus, — toliau kalbėjo 
Olimpija.— Mes kai ką žinome, ir to mums pakanka... Visa tai 
liudija tave turint nedorą širdį. Kaip tu manai, jeigu mes būtume 
tavo vietoje, argi mes nepasidalytumėm su tavimi savo geru? 

— Ko gi jūs pagaliau iš manęs norite? — paklausė abatas.— 
Ar tik jums neatrodo, jog aš aukse maudausi? Matėte mano kam- 
barįė Jis kur kas prasčiau apstatytas nei jūsų. Negaliu gi aš 
užleisti jums šito namo, kuris man nepriklauso. 

Olimpija truktelėjo pečiais, ji aplenkė vyrą, ketinusį kažką 
sakyti, ir kalbėjo toliau: 

— Kiekvienas žmogus skirtingai žiūri į gyvenimą. Turėtu- 
mei tu milijonus ir vis tiek nepirktumei kilimėlio prie lovos, 
sukištumei savo pinigus į kokį nors kvailą, bet kilnų sumanymą. 
Na, o mums patinka gyventi savo malonumui... Negi tu išdrįs- 
tumei tvirtinti, kad jeigu tu tik panorėtum turėti pačius praš- 
matniausius baldus šitame name, geriausią patalynę ir maistą, 
tau nebūtų atnešta visa tai dar šį vakarą?.. Tai štai tikras brolis, 
esant tokioms aplinkybėms, visuomet pagalvotų apie savo ar- 
timuosius ir jų nepaliktų purve, kaip kad tu mus palieki. 

Abatas Foža įsmeigė į Trušus savo žvilgsnį. Jie abu sūpavosi 
ant savo kėdžių. 

— Jūs esate nedėkingi,— pratarė jis patylėjęs.— Aš ir taip 
jau nemažai padariau dėl jūsų. Jūs šiandien turite duonos kąsnį 
ir už jį privalote dėkoti man. Aš dar tebeturiu tavo laiškus, 

Olimpija, kuriuose tu maldauji manęs išgelbėti judu abu iš skur- 
do ir pasiimti į Plasaną. Dabar, kai tu esi čia, su manimi, kai 
jųdviejų gyvenimas aprūpintas, jūs keliate naujus reikalavimus... 

— Še tau boba devintinės! — piktai pertraukė jį Trušas.— 
Jeigu jūs mus per laišką pasikvietėte, vadinasi, mes jums esame 
reikalingi. Aš jau gyvenimo pamokytas ir daugiau nebetikiu 
kilniais jausmais... Aš leidau kalbėti savo žmonai, tačiau mote- 
rys niekad nepasako to, kas reikia... 

Trumpai sakant, mielas drauge, jūs bergždžiai stengiatės 
laikydamas mus narve, kaip' ištikimus šunis, kuriuos paleidžiate 
nuo grandinės tik kilus pavojui. Mums toks: gyvenimas įgriso 
iki gyvo kaulo, ir mes galime vieną gražią dieną sukilti. Duo- 
kite mums nors kiek laisvės, po velnių! Kadangi namas ne jūsų, 
o žemiškus malonumus jūs niekinat, tai kas jums darbo, jeigu 
mes įsikursime kaip mums patinka. Juk nesuvalgysime mes sie- 
nų, garbės žodis! 

— Iš tikrųjų, — palaikė vyrą Olimpija,— galima pasiusti 
sėdint visą laiką po raktu... Mes pasirengę tau teikti visokias 
paslaugas. Tu juk žinai, kad mano vyras telaukia ženklo... Eik 
savo keliu ir pasikliauk mumis, tačiau mes irgi norime gauti 
savo dalį... Na, tai kaip, sutarta? 

Abatas Foža nuleido galvą, valandėlę patylėjo, paskui atsis- 
tojo ir nieko seseriai neatsakęs pratarė: 

— Paklausykite, jeigu jūs man kada nors gyvenime tapsite 
kliūtimi, prisiekiu, aš išgrūsiu jus atgal ir galėsite dvėsti kur 
kampe ant šiaudų. | 

Ir jis nuėjo į vidų palikdamas juos vienus. Nuo šiol Trušai 
beveik kasdien išeidavo į sodą; tačiau elgėsi juodu labai kukliai, 
vengdami pasirodyti tuo metu, kai dvasininkas šnekėdavosi su 
kaimyninių sodų svečiais. 

Nepraėjo nė savaitė, kai Olimpija baisiausiai ėmė skųstis 
ankštu kambariu, kuriame ji su vyru gyveno, todėl Marta labai 
maloniai pasiūlė užimti Seržo kambarį, kuris tuomet buvo tuš- 
čias. Dabar Trušai turėjo du kambarius. Miegamąjį jie įsirengė 
Seržo kambaryje, iš kurio, beje, nebuvo išneštas nė vienas bal- 
das, o iš buvusio savo kambario padarė lyg ir svetainę, kuriai 
Roza palėpėje surado senus aksomu aptrauktus baldus. Iš to 
džiaugsmo Olimpija užsisakė pas geriausią Plasano siuvėją 
rausvą peniuarą. 

Vieną vakarą Murė, užmiršęs, kad Marta jį buvo prašiusi 
užleisti abato giminaičiams Seržo kambarį, be galo nustebo ra- 
dęs ten Trušus. Jis ten užėjo paimti peilio, kurį Seržas, jo many- 
mu, buvo palikęs Kažkuriame stalčiuje. Trušas kaip tik šituo 

peiliu drožė lazdelę iš kriaušės medžio šakos, kurią jis nusipjo- 
vė sode. Murė atsiprašęs išėjo. 


XIV 


Per Dievo Kūno šventės, kuri vyko Suprefektūros aikštėje, 
iškilmingą procesiją, kai vyskupas Ruslo nusileido žemyn nuo 
puošnaus kilnojamo altoriaus, pastatyto ponios de Kondamen 
pastangomis priešais įėjimą į nedidelę vilą, kur ji gyveno, bega- 
linei visų susirinkusiųjų nuostabai, prelatas visai nelauktai at- 
suko abatui Foža nugarą. 

— Tu tik pažiūrėk! — nusistebėjo ponia Rugon, sėdėjusi 
prie lango savo svetainėje.— Ar tik nebus juodu susipykę? 

— O jūs nežinojot? — atsiliepė ponia Palok, įsitaisiusi ant 
palangės šalia senosios damos.— Apie tai jau vakar ėmė kalbė- 
ti. Abatas Fenilis vėl pelnė malonę. 

De Kondamenas, stovėdamas šioms damoms už nugarų, pra- 
juko. Jis pabėgo iš savo namų sakydamas, jog „ten atsiduoda 
bažnyčia“. 

— Še tau kad nori! — pratarė jis.— Nereikia kreipt dėme- 
sio į tokius dalykus!.. Vyskupas kaip tikra vėtrungė sukinėjasi 
į visas puses vos tik Foža arba Fenilis į jį pūsteli, šiandien — vie- 
nas, rytoj — kitas. Jie jau daugiau kaip dešimt kartų pykosi 
tarpusavyje ir vėl taikėsi. Štai pamatysit, kaip, nepraėjus nė 
Lim dienoms, jo numylėtiniu ir vėl taps abatas Foža. 

— Nemanau,— paprieštaravo ponia Palok,— šį kartą rei- 
kalas kur kas rimtesnis... Matyt, abatas Foža pridarė baisių ne- 
malonumų monsinjorui. Jis atseit kažkada sakęs pamokslus, ku- 
rie didžiai papiktinę Romą. Negaliu aš jums čia visko tiksliai 
atpasakoti. Žinau tik viena, kad vyskupas gavo iš Romos laiš- 
kų, kuriuose jam priekaištaujama ir kartu patariama būti at- 
sargesniam... Sakoma, jog abatas Foža — politinis agentas. 

— Kas taip sako? — klustelėjo ponia Rugon prisimerkda- 
ma, tarsi norėdama geriau įsižiūrėti į procesiją, nusitęsusią 
Ban gatve žemyn. 

— Aš girdėjau taip kalbant, dabar net gerai ir nepamenu 
ką,— abejingai atsakė teisėjo žmona. 

Ir ji nuėjo tvirtindama, jog per kitą langą matyti geriau. De 
Kondamenas užėmė jos vietą šalia ponios Rugon ir šnibžtelėjo 
tai į ausį: 

— Aš dukart mačiau ją įeinant pas abatą Fenilį, matyt, juo- 
du abu rezga kažkokias pinkles... Ko gero, abatas Foža bus už- 
mynęs ant šitos gyvatės, ir dabar ji taikosi jam įkąsti... Jeigu 
ji nebūtų tokia negraži, aš padaryčiau jai paslaugą pranešdamas, 

kad jos vyras niekad nebus teismo pirmininkas. 

— Kodėl? Aš nesupratau, — naiviai pasiteiravo senoji dama. 

De Kondamenas smalsiai į ją dirstelėjo ir susijuokė. 

Du paskutiniai žandarai, ėję procesijos gale, dingo už Sovero 
bulvaro kampo. Paskui keletas žmonių, kuriuos ponia Rugon 
pasikvietė pažiūrėti altoriaus šventinimo apeigų, grįžo į svetai- 
nę ir dar kurį laiką šnekučiavosi apie tai, koks malonus žmogus 
tasai vyskupas, apie naująsias bažnytines kongregacijų vėlia- 
vas, o svarbiausia — apie jaunutes Švenčiausiosios Mergelės 
globos namų auklėtines, patraukusias visų dėmesį. Damų klege- 
sys neščiuvo, ir kaskart minimas abato Foža vardas buvo paly- 
dimas negailint liaupsių. 

— Galima pamanyti, jog jis šventasis, — šaipydamasi pasa- 
kė ponia Palok de Kondamenui, prisėdusiam šalia jos. 

Ir pasilenkusi kalbėjo toliau: 

— Aš nenorėjau-sakyti prie motinos... Sklinda įvairiausios 
kalbos apie abatą Foža ir ponią Murė. Matyt, šie šlykštūs gan- 
dai pasiekė ir monsinjoro ausį. 

De Kondamenas jai tiek teatsakė: 

— Ponia Murė — žavinga moteris ir dar labai viliojanti, 
nepaisant, kad jai jau keturiasdešimt. 

— O taip! Žavinga, žavinga, — burbtelėjo ponia Palok, net 
pažaliavusi iš pykčio. 

— Nepaprastai žavinga, — dar sykį pabrėžė vanidenų ir miš- 
kų žinybos inspektorius.— Jai dabar patys aistringiausi, didžiau- 
sios palaimos metai... Jūs, moterys, nelabai ką teišmanote viena 
apie kitą. 

Ir jis paliko svetainę patenkintas, matydamas ponią Palok 
tramdant savo įtūžį. Iš tiesų visas miestelis su didžiausiu įkarš- 
čiu stebėjo nuolatinę kovą, vykusią tarp abato Foža ir abato 
Fenilio dėl įtakingumo vyskupui Ruslo. Tai buvo kautynės be 
atvangos, primenančios mirtiną dvikovą dviejų kambarinių 
favoričių, kurios nepasidalija senio glamonių. O vyskupas tik 
vylingai šypsojosi; jis mokėjo išlaikyti pusiausvyrą tarp šių 
dviejų besivaidijančių varžovų, įveikdamas juos vieną kitu, 
paeiliui smagindamasis jų žlugimais ir visuomet būdamas pasi- 
rengęs priimti nugalėtojo paslaugas taikos ir ramybės vardan. 
Į visas apkalbas, kurios pasiekdavo vyskupą apie abudu jo fa- 
voritus, jis žiūrėjo be galo atlaidžiai, kadangi žinojo, kad juo- 
du gali apkaltinti vienas kitą net žmogžudyste. 

— Matai, vaikeli, — kalbėjo jis abatui Siurenui, panūdęs 
atverti širdį, — abu labu tokiu... Manding, Paryžius nugalės, o 
Roma pralaimės, tačiau dar nesu tuo visiškai tikras, todėl ir lau- 
kiu netrukdydamas jiems naikinti vienam kitą. Kai vienas kuris 

pribaigs kitą, mes apie tai sužinosim... Žinai ką, perskaityk man 
trečiąją Horacijaus odę: ten yra eilutė, kurią, man regis, būsiu 
blogai išvertęs. 

Kitą antradienį po bažnytinės procesijos oras buvo nuosta- 
bus. Iš Rastualių ir iš suprefektūros sodų sklido juokas. Abie- 
jose pusėse po medžiais susirinko daug aukštuomenės. O Murė 
sode, kaip paprastai, abatas Foža skaitė savo brevijorių, lėtai 
"vaikščiodamas išilgai aukštų buksmedžių krūmų. Štai jau kele- 
tas dienų, kai vartelius į akligatvį jis laikė uždarytus; jis koke- 
tavo su kaimynais ir tarytum tyčia slėpėsi norėdamas, kad jo 
labiau pasiilgtų. Tikriausiai jis pajuto tą atšalimą, kurį sukėlė 
paskutinis jo vaidas su vyskupu ir jo priešų skleidžiami šlykš- 
tūs gandai. 

Apie penktą valandą, kai saulė ėmė leistis, abatas Siurenas 
pasiūlė panelėms Rastual pažaisti su juo badmintoną. Jis buvo 
puikus žaidėjas. Nors Anželinai ir Aurelijai buvo netoli trisde- 
šimt, jos tiesiog dievino įvairius žaidimus; jų motina, jeigu tik 
jai būtų užtekę drąsos, dar ir dabar rengtų jas trumputėmis suk- 
nelėmis. Kai kambarinė atnešė raketes, abatui Siurenui, akimis 
ieškojusiam žaidimui tinkamos vietos sode, nutviekstame pas- 
kutinių besileidžiančios saulės spindulių, staiga šovė į galvą 
mintis, kuriai iškart gyvai pritarė abi panelės. 

— Ar nenuėjus mums į Ševijot akligatvį? — pasiūlė jis.— 
Ten dabar krenta šešėlis nuo kaštonų, be to, bus daugiau vietos 
bėgioti. 

Jie išėjo iš sodo ir įsitraukė į nepaprastai malonų žaidimą. 
Pradėjo abidvi panelės. Pirmoji suklydo Anželina. Ją pakeitęs 
abatas Siurenas rakete darbavosi išties nuostabiai vikriai ir ener- 
gingai. Laikydamas tarp kojų sutaną, jis šokinėjo tai pirmyn, 
tai atgal, tai į šalis, sugriebdamas kamuoliuką prie pat Žemės, 
ore atmušdamas jį, krentantį iš didelio aukščio, tai sviesdamas jį 
kaip sviedinį, tai priversdamas jį skrieti ore gražiomis, tiksliai 
numatytomis kreivėmis. Jam labiau patikdavo žaisti su neįgu- 
dusiais žaidėjais, kadangi jie, sviesdami kamuoliuką kaip pa- 
kliuvo — be jokio ritmo, kaip jis sakydavo, — suteikdavo jam 
galimybę parodyti visą savo žaidimo virtuoziškumą. Panelė 
Aurelija žaidė gan neblogai, su kiekvienu raketės mostelėjimu 
ji klykčiojo kaip kregždė ir kvatojo kaip beprotė, kai kamuoliu- 
kas pataikydavo jaunajam abatui tiesiai į veidą. Paskui, lauk- 
dama atsakomojo metimo, ji visa susigūždavo arba mažais žing- 
sneliais atsitraukdavo atgal garsiai šnarėdama suknele, kai aba- 
tas, klastingai užsimojęs, stipriai smogdavo rakete. Pagaliau ka- 
muoliukas įstrigo jai į plaukus, ir ji vos nepargriuvo aukštielnin- 
ka, kas juos visus tris labai prajuokino. Į jos vietą stojo žaisti 

Anželina. O Murė sode abatas Foža, kiekvieną sykį pakėlęs nuo 
brevijoriaus akis, virš mūrinės sienos išvysdavo lekiant baltą 
kamuoliuką, kuris buvo panašus į didžiulę peteliškę. 

— Ponas klebone, ar jūs čia? — šūktelėjo Aurelija, belsda- 
masi į vartelius.— Pas jus įkrito mūsų kamuoliukas. 

Abatas Foža, paėmęs prie jo kojų nukritusį kamuoliuką, 
atidarė vartelius. 

— Dėkui jums, ponas klebone,— pasakė Aurelija, laikydama 
rankoje raketę.— Tik Anželina gali šitaip smogti... Aną kar- 
tą tėtė žiūrėjo, kaip mes Žaidžiame, tai ji pataikė kamuoliuku 
jam tiesiai į ausį, ir dar taip stipriai, kad jis visai dienai apkurto. 

Vėl aidėjo juoko protrūkiai. Abatas Siurenas rausvu tarsi 
mergaitės veidu grakščiai šluostėsi kaktą, lengvai priliesdamas 
ją dailia nosinaite. Jis atmetė šviesius savo plaukus už ausų, jo 
akys degė, jis raitė stuomenį, mosikuodamas rakete tarsi vė- 
duokle. Žaidimo įkarštyje abato antkrūtinis nusisuko kiek į šoną. 

— Ponas klebone,— pasakė jis, užimdamas reikiamą pozici- 
ją, — pabūkite mums teisėjas. 

Abatas Foža, pasispraudęs brevijorių po pažastimi, tėviškai 
šypsodamasis liko stovėti tarpuvartėje. Tuo pat metu pro pra- 
virus suprefektūros vartus jis galėjo matyti Pekerą de Solė, 
sėdėjusį savo artimų draugų būryje, netoli baseino. Tačiau aba- 
tas nė nesuktelėjo galvos į tą pusę, jis skaičiavo kirčius, pagir- 
damas abatą Siureną ir guosdamas Rastualių paneles. 

— Paklausykit, Pekerai, — juokaujamai šnibždėjo de Konda- 
menas suprefektui į ausį, — be reikalo jūs nepasikviečiate šito 
abato į savo pobūvius; jis labai malonus su damomis, o ir valsą 
turbūt šoka puikiai. 

Tačiau Pekeras de Solė, gyvai šnekučiuodamasis su Delangru, 
rodos, nė neišgirdo. Jis ir toliau kalbėjo merui: 

— Iš tiesų, mano mielas, aš nesuprantu, kur jūs matote tas 
jo dorybes, apie kurias man pasakojate? Atvirkščiai, bendravi- 
mas su abatu Foža gali tik sukompromituoti. Jo praeitis labai 
neaiški, ir apie jį čia sklinda tokie dalykai! Nematau, dėl ko aš 
turėčiau pulti prieš šį abatą ant kelių, ypač turint galvoje, kad 
ir visa Plasano dvasininkija nusistačiusi prieš jį... Be to, dabar 
tai man būtų visiškai nenaudinga. 

Delangras su de Kondamenu, persimetę žvilgsniu, tik palin- 
gavo galvas nieko neatsakydami. 

— Visiškai nenaudinga, — kalbėjo toliau suprefektas.— Jums 
nėra jokio reikalo dėtis paslaptingiems. Žinokit, kad aš parašiau 
į Paryžių. Man galva ėmė suktis, ir aš panūdau sužinoti, kas per 
paukštis tasai Foža, kurį jūs vaizduojatės vos ne persirengusiu 
princu. Ir žinote, ką man atrašė? Man atrašė, kad tokio nepažįsta, 

kad nieko man daugiau šiuo klausimu pasakyti negali, tačiau 
dėl visa ko pataria jokiu būdu nesikišti į dvasininkijos reikalus... 
Paryžiuje ir taip mumis nepatenkinti nuo tų laikų, kai laimėjo 
tasai mulkis Lagrifulis. Todėl aš toks atsargus, patys suprantate. 

Meras vėl persimetė žvilgsniu su vandenų ir miškų žinybos 
inspektoriumi. Jis netgi nežymiai truktelėjo pečiais, dirstelėjęs 
į tvarkingai užraitytus Pekero de Solė ūsus. 

— Klausykite manęs gerai,— pratarė meras patylėjęs.— 
Jūs norite būti prefektas, tiesa? 

Suprefektas šyptelėjo supdamasis ant kėdės. 

— Tuomet eikit dabar pat ir paspauskit ranką abatui Foža. 
Jis ten jūsų laukia žiūrėdamas, kaip žaidžia badmintoną. 

Pekeras de Solė tylėjo labai nustebęs ir nieko nesuprasdamas. 
Pakėlęs į de Kondameną akis, jis su aiškiu nerimu balse jį 
klustelėjo: 

— Ir jūs taip manote? 

— Na žinoma, eikite ir paspauskite jam ranką,— atsakė 
vandenų ir miškų žinybos inspektorius. 

Paskui, lyg juokais, pridėjo: 

— Paklauskite mano žmonos; juk jūs ja taip pasitikite. 

Kaip tik tuo metu prie jų priėjo ponia de Kondamen. Ji vilkėjo 
nuostabia suknele — rausva su pilku. 

— O! Jūs visai be reikalo šalinatės religijos, — labai malo- 
niai pasakė ji suprefektui, kai jai užsiminė apie abatą. — Baž- 
nyčioje jus mato tik per didžiąsias šventes. Iš tikrųjų tai mane 
labai liūdina; aš būtinai turiu jus atvesti į teisingą kelią. Ką gali 
žmonės manyti apie vyriausybę, jeigu jūs, jos atstovas, niekinate 
poną Dievą?.. Palikite, ponai, mus vienu du, aš noriu išklausyti 
pono Pekero išpažinties. 

Ji atsisėdo juokaudama ir šypsodamasi. 

— Oktavija,— tyliai pratarė suprefektas, kai jiedu liko dvie- 
se, — nesišaipykite iš manęs. Jūs juk nebuvote tokia dievobai- 
minga Paryžiuje, Helderio gatvėje. Žinote, aš vos susituriu ne- 
prunkštęs, kai matau jus dalijant Ostiją švento Saturneno baž- 
nyčioje. 

— Jūs esate lengvabūdis, mano mielas, — atsakė ji jam tuo 
pačiu tonu,— ir jums už tai teks skaudžiai užmokėti. Išties jūs 
mane stebinate, aš maniau, kad jūs protingesnis. Negi jūs toks 
aklas ir nematote, kad jūsų kėdė kliba? Supraskite pagaliau, kad 
jeigu dar jūsų iki šiol ir nenuvertė, tai vien dėl to, jog nenorima 
sukelti ant kojų vietinių legitimistų. Vos tik sužinoję apie paskir- 
tą naują suprefektą, jie iškart įtars esant kažką negera; o dabar, 
kol jūs valdžioje, jie ramiai sau miega, vildamiesi, jog per atei- 
nančius rinkimus pergalė bus jų. Aišku, nelabai malonu tai gir- 

dėti, tačiau aš esu visiškai tikra, jog veikiama be jūsų žinios... 
Girdite, mielasis, jūs tikrai pražūsite, jeigu nenumatysite kai 
kurių dalykų. 

Jis žiūrėjo į ją apimtas siaubo. 

— Negi jums „didelis žmogųs“ ką nors parašė? — pasido- 
mėjo jis, darydamas užuominą į vieną asmenį, kurį juodu taip 
vadino tarpusavyje. - 

— Ne, jis su manimi nepalaiko jokių ryšių. Aš nesu tokia 
kvaila ir pati pirmoji supratau, jog reikia viską užbaigti. Beje, 
aš neturiu kuo skųstis: jis manimi labai rūpinosi, išleido už vyro, 
davė keletą naudingų patarimų, kurie gyvenime be galo pra- 
vertė... Bet mano draugų liko Paryžiuje. Patikėkite manimi, jūs 
galite pražiopsoti paskutinę progą sutvirtinti savo pozicijas. 
Tad užteks vaidinti stabmeldį, eikite tuojau pat ir paspauskite 
ranką abatui Foža... Jūs suprasite viską vėliau, jeigu dabar nieko 
nenutuokiate. | 

Pekeras de Solė sėdėjo nukabinęs nosį, kiek susigėdęs gavęs 
tokią pamoką. Jis dabitiškai nusišypsojo parodydamas savo 
baltus dantis ir pamėgino išsisukti iš keblios padėties švelniai ' 
tarstelėdamas: 

— Jeigu tik jūs, Oktavija, panorėtumėte, mudu tik dviese val- 
dytume Plasaną. Aš jums jau siūliau prisiminti tas nuostabias 
dienas. 

— Jūs tikras kvailys, — piktai pertraukė ji Pekerą de Solė.— 
Jūs mane tiesiog erzinate su savo „Oktavija“. Aš visiems be 
išimties esu ponia de Kondamen, mano mielas... Ar jūs nieko 
nesuprantate? Juk aš turiu trisdešimt tūkstančių frankų rentos 
ir viešpatauju visoje suprefektūroje. Mane visur gražiai priima, 
gerbia, sveikina, myli. O tie, kurie ir sužinotų ką nors apie mano 
praeitį, būtų tik dar meilesni man... Dieve mano, ką gi aš su jumis 
daryčiau? Jūs mane tįk varžytumėte. Aš esu padori moteris, 
mano mielas. | 

Ji atsistojo ir priėjo prie daktaro Porkjė, kuris, kaip visada, 
baigęs lankyti ligonius, užėjo praleisti valandėlę kitą suprefek- 
tūros sode ir paplepėti su savo aristokratiškomis pacientėmis. 

— Ak, daktare, mane kankina baisi migrena, — pratarė ji, 
žavingai koketuodama.— Man plėšia štai čia, virš kairiojo an- 
takio. 

— Tai širdies pusė, ponia,— galantiškai atsakė, daktaras. 

-Ponia de Kondamen nusišypsojo ir tuo baigė savo konsulta- 
ciją. Ponia Palok pasilenkė prie savo vyro, kurį atsivesda- 
vo čia kiekvieną dieną tam, kad jis pelnytų suprefekto užtarimą, 
ir pakuždėjo jam į ausį: 

— Tik šitaip jis ir gydo jas. 

Tuo metu Pekeras de Solė, prisivijęs de Kondameną su Delan- 
gru, įgudusiai manevravo vesdamas juos galinių suprefektūros 
vartų link. Kai jie buvo per keletą žingsnių nuo vartų, jis stabte- 
lėjo, tarytum susidomėjęs akligatvyje tebežaidžiamu badminto- 
nu. Abatas Siurenas išsidraikiusiais plaukais, atsiraitojęs sutanos 
rankoves, apnuoginęs iki alkūnių savo baltas ir liaunas kaip 
moteriškės rankas, tik ką padidino distanciją, liepdamas panelei 
-Aurelijai atsitraukti per dvidešimt žingsnių atgal. Pajutęs, jog 
į jį žiūri, jis tiesiog stebino savo žaidimu. Nuo jo neatsiliko ir 
panelė Aurelija, turėdama tokį patyrusį partnerį. Kamuoliukas, 
pamėtėtas į orą, apskriesdavo gražų, labai ilgą ir tokį taisyklingą 
lanką, jog, rodės, jis pats gulasi ant raketės, peršokdamas nuo 
vienos ant kitos, ir taip lengvai skrido, kad žaidėjams nereikėjo 
nė iš vietos judintis. 

— Nuostabu! Nuostabu! — šaukė susižavėjęs suprefektas.— 
Sveikinu jus, ponas abate. 

Paskui, atsigręžęs į ponią de Kondamen, daktarą Porkjė ir 
sutuoktinius Palokus, pridėjo: 

— Eikite čia, aš dar niekada nesu matęs ko nors panašaus... 
Manau, jūs leisite mums pasigėrėti savo menu, ponas abate? 

Visi suprefektūros svečiai susirinko akligatvio gale ir sustojo 
į vieną būrį. Abatas Foža nepasijudino iš vietos, lengvu galvos 
linktelėjimu atsakydamas į Delangro ir de Kondameno pasvei- 
kinimus. Jis tebeskaičiavo taškus. Kai Aurelija ir vėl suklydo, 
jis geraširdiškai pasakė: 

— Dabar jūs turite tris šimtus dešimt taškų nuo to laiko, kai 
buvo padidinta distancija; o jūsų sesuo teturi keturiasdešimt 
septynis. 

Dėdamasis nepaprastai susidomėjęs žaidimu, abatas Foža 
prabėgomis vis užmesdavo žvilgsnį į atlapotus Rastualių sodo 
vartelius. Kol kas pro juos išėjo tik vienas Mafras. Jį kažkas 
pašaukė iš sodo gilumos. 

— Ko jie ten taip plyšauja? — pasiteiravo Mafrą Rastualis, 
šnekučiavęsis su de Burdė. Jie abu sėdėjo už kaimiško stalo. 

— Ten žaidžia vyskupo sekretorius, — atsakė Maifras.— Stul- 
binanfius dalykus jis išdarinėja; visas kvartalas susirinko juo 
pasigėrėti... Ponas klebonas, kuris ten taip pat yra, didžiai nus- 
tebintas. 

De Burdė paėmė didelį žiupsnį tabako ir nusistebėjo: 

— Kaip? Ir abatas Foža ten? 

Jo žvilgsnis susidūrė su Rastualio žvilgsniu. Jie abu tarytum 
sumišo. 

— Man pasakojo, — nedrąsiai pradėjo teismo pirmininkas, — 
lyg abatas ir vėl atgavo vyskupo malonę. 

— Taip, dar šįryt, — patvirtino Mafras.— O! Jiedu galutinai 
susitaikė. Man perdavė jaudinančias jų susitaikymo smulkmenas. 
Vyskupas verkė... Reikia manyti, jog abatas Fenilis iš tiesų kaž- 
kuo kaltas. | 

— O aš laikiau jus vyriausiojo vikaro draugu, — pasakė 
de Burdė. 

— Jūs neapsirikote, tačiau aš taip pat esu ir abato Foža drau- 
gas, — gyvai pasiteisino taikos teisėjas.— Jo dievotumas, ačiū 
viešpačiui, toks beribis, jog jis visai nekreipia dėmesio į šmei- 
Žikiškas apkalbas. Argi nenusirista iki to, kad imta abejoti netgi 
jo dorove? Kokia gėda. 

Buvęs prefektas ir vėl kažkaip keistai pažvelgė į teismo pir- 
mininką. - ' 

— O argi nemėgino įvelti pono klebono į politiką? — tęsė 
Mafras.— Buvo kalbama, jog jis čia atvyko tik tam, kad apverstų 
viską aukštyn kojomis, išdalytų vietas į dešinę ir į kairę bei pa- 
dėtų pasiekti Paryžiaus klikai triumfą. Ko gero, ir apie plėšikų 
vadą baisiau nešneka... Žodžiu, aibės paties šlykščiausio melo! 

De Burdė savo lazdutės galu paišė tako smėlyje kažkieno 
profilį. | - 

— Taigi, mane pasiekė tokie gandai, — atsainiai pratarė jis.— 
Nelabai noriu tikėti, jog bažnyčios tarnas ryžtųsi tokiam daly- 
kui... Antra vertus, Plasano garbei reikia pasakyti, jog jis patirtų 
čia visišką pralaimėjimą. Čia.juk nieko nepapirksi. 

— Paskalos! — sušuko teismo pirmininkas, truktelėjęs pe- 
čiais.— Argi galima visą miestą išversti kaip seną švarką į kitą 
pusę? Paryžius kiek . tik nori gali mums siųsti savo šnipelių, 
tačiau Plasanas vis tiek išliks legitimistų rankose. Pamenate 
vargšą Pekerą4 Mes jį prarijome vienu gaistu... Kokie vis dėlto 
kvaili yra žmonės! Įsivaizduoja, jog kažkokios paslaptingos as- 
menybės važinėja po provinciją dalydamos vietas kam pakliuvo. 
Prisipažinsiu, labai norėčiau pamatyti vieną tokių visagalių. 

Jis pyko. Mafras sunerimęs manė esant reikalinga pasitei- 
sinti.. , | 

— Atleiskite, — pertraukė jis pirmininką, — aš visiškai ne- 
tvirtinu, jog abatas Foža — bonapartistų agentas. Atvirkščiai, 
aš manau, jog toks kaltinimas visiškai beprasmis. 

— Ne abatą Foža aš turiu galvoje, dabar aš kalbu apskritai. 
Bet kas gi šitaip gali parsidavinėti, po velniais?.. Kad ir kaip 
ten būtų, tačiau abatas Foža nekelia jokių įtarimų. 

Stojo tyla. De Burdė baigė piešti smėlyje profilį, pridėda- 
mas jam ilgą, smailą barzdą. 

— Abatas Foža neturi tvirtų politinių įsitikinimų, — sausu 
balsu pareiškė jis. 

— Visai teisingai, — nusitvėrė jo žodžių Rastualis.— Anks- 
čiau mes jį kaltinome už jo abejingumą politikai, bet dabar aš 
visiškai jam pritariu. Visos šitos kalbos tik pakenktų religi- 
jai... Jūs ne blogiau už mane žinote, pone de Burdė, jog jo nega- 
lima apkaltinti nė menkiausiu poelgiu, kuris keltų įtarimą. Jūs juk 
niekad nematėte jo suprefektūroje, ar ne taip? Jis labai garbingai 
atlieka savo pareigas... O jeigu jis ir būtų bonapartistas, manau, 
šito nė neslėptų, po velniais! 

— Žinoma. Be to, nereikia pamiršti, kaip jis pavyzdingai 
gyvena. Mano žmona ir sūnus pasakojo man apie jį tokių dalykų, 
kurie mane tiesiog sugraudino. 

Tuo metu juokas akligatvyje skambėjo dar garsiau. Pasigir- 
do balsas abato Foža, gyrusio panelę Aureliją už tikrai puikų 
kirtį rakete. Rastualis, nuščiuvęs viduryje žodžio, šypsodama- 
sis, tačiau rimtu balsu kalbėjo toliau: 

— Taip, mano žmona ir sūnus privertė mane pamilti abatą 
Foža. Mes labai apgailestaujam, kad jo kuklumas jam trukdo 
užsukti pas mus. 

De Burdė pritariamai linksėjo galva. Tuo metu akligatvyje 
pasigirdo plojimai. Iš ten sklido kojų keliamas bruzdesys, juo- 
kas, šūkavimai, primenantys linksmą šurmulį mokinių, ištrūku- 
sių pro duris per didžiąją pertrauką. Rastualis pakilo nuo kai- 
miškos kėdės. , 

— Ką gi, — geranoriškai pasakė jis,— eikime ir mes pasi- 
žiūrėti, išties man labai knieti ten nulįsti. 

Du kiti nusekė jam iš paskos. Visi trys jie sustojo prie var- 
telių. Teismo pirmininkas ir buvęs prefektas ryžosi ateiti čionai. 
Pamatę kitame akligatvio gale būrelį nuolatinių suprefektūros 
svečių, jiedu nutaisė rimtus veidus. Pekeras de Solė savo ruožtu 
išsitempė ir stovėjo išdidžiai, kaip tikras vyriausybės pareigūnas; 
tuo tarpu ponia de Kondamen, iš širdies kvatodama, stūmėsi 
išilgai mūrinės tvoros, pripildydama akligatvį savo rausvos 
suknelės šnarėjimo. Abi draugijos šnairuodamos stebėjo viena 
kitą, ir nė viena nenorėjo užleisti vietos antrai, o tarp jų, prie 
Murė sodo vartelių, kaip ir anksčiau, stovėjo abatas Foža, pa- 
sispraudęs brevijorių po pažastim, ir nekaltai džiaugėsi žaidimu, 
tarytum net nenujausdamas susidariusios padėties keblumo. 

Visi susirinkusieji stovėjo sulaikę kvėpavimą. Abatas Siu- 
renas, pamatęs, jog žiūrovų ratas prasiplėtė, panoro sukelti plo- 
jimus paskutiniu meistrišku turu. Jis nėrėsi iš kailio, norėdamas 
parodyti visą savo miklumą, tyčia save apsunkindamas, suki- 
nėdamasis į visas puses, žaidė nė nežiūrėdamas į krentantį ka- 
muoliuką, tarytum atspėdamas, jog jis čia pat, ir matematiškai 
tiksliai sviesdamas jį atgal per savo galvą panelei Aurelijai. 

Jo veidas degė raudoniu, jis buvo visas šlapias, išsidraikiusiais 
plaukais; abato antkrūtinis galutinai persisuko ant šono ir dabar 
kabojo ant dešinio peties. Tačiau jis buvo nugalėtojas — be galo 
linksmas ir žavus. Abi draugijos negalėjo atitraukti nuo jo pasi- 
gėrėjimo kupinų žvilgsnių, ponia de Kondamen numaldė per ank- 
sti prasiveržusius sveikinimo šūksnius, pamojavusi mezginiuota 
nosinaite. Tuomet jaunasis abatas, norėdamąs dar labiau su- 
blizgėti, ėmė šokinėti tai į dešinę, tai į kairę, keisdamas padėtį 
taip, kad kaskart atmuštų kamuoliuką vis iš kitos vietos. Tai 
buvo paskutinis, geriausias numeris. Abatas judėjo vis greičiau, 
tik staiga šoktelėjęs suklupo ir vos neįgriuvo tiesiai į glėbį poniai 
de Kondamen, kuri suspiegė atstatydama į priekį abi rankas. 
Susirinkusieji puolė prie abato, manydami jį užsigavus, tačiau 
jis, susverdėjęs, keliais ir rankomis atsispyręs nuo žemės, ste- 
bėtinai vikriai pašokęs, išsitiesė ir atmušė panelei Aurelijai 
kamuoliuką, dar nespėjusį nukristi ant žemės. Paskui pergalin- 
gai iškėlė raketę į viršų. 

— Bravo! Bravo! — šaukė Pekeras de Solė, prieidamas ar- 
čiau. 

— Bravo! Nuostabus kirtis! — pakartojo Rastualis, irgi ženg- 
telėjęs į priekį. 

Žaidimas buvo baigtas. Abi draugijos užtvindė akligatvį, 
juodvi susiliejo į vieną daiktą, apsupdamos ratu abatą Siure- 
ną, kuris, vos atgaudamas kvapą, stovėjo atsirėmęs mūrinės 
sienos šalia abato Foža. Visi kalbėjo iš karto. 

— Man pasirodė, jog jam ir galva skilo pusiau, — susijaudi- 
nęs kalbėjo Mafrui daktaras Porkjė. 

— Taigi, tie žaidimai visada blogai baigiasi, — pratarė de 
Burdė, kreipdamasis į Delangrą bei sutuoktinius Palokus ir spaus- 
damas ranką de Kondamenui, kurį paprastai apeidavo gatvėje, 
kad nereikėtų sveikintis. 

Ponia de Kondamen perėjo nuo suprefekto prie teismo pirmi- 
ninko, suvesdama juodu akis į akį ir vis kartodama: 

—,O Dieve! Patikėkite, aš jaučiuosi kur kas blogiau negu 
jis; Maniau, jog mudu abu pargriūsime. Jūs matėte, koks ten 
didžiulis akmuo toje vietoje? . 

— Taip, štai jis, žiūrėkite,— pasakė Rastualis,— abatas, 
matyt, ant jo ir suklupo. 

— Manote, jog jis suklupo ant šito apvalaus akmens? — pa- 
klausė Pekeras de Solė, pakeldamas nuo žemės akmenį. 

Iki šiol šie du žmonės kalbėdavosi tik oficialiomis progo- 
mis. Dabar jie abu susidomėję apžiūrinėjo akmenį, perduodami 
jį vienas kitam, atkreipdami dėmesį į tai, koks jis aštrus, ir tikin- 
dami, jog jis galėjęs perpjauti abatui batą. Stovėjusi tarp jų ponia 

de Kondamen abiem šypsojosi tvirtindama, jog ji jau pradedanti 
atsigauti. 

— Ponui abatui pasidarė bloga! — sušuko panelės Rastual. 

Abatas Siurenas iš tikrųjų smarkiai išbalo girdėdamas kal- 
bant apie jam kilusį pavojų. Jis susverdėjo, tačiau abatas Fo- 
ža, buvęs čia pat, spėjo jį sugriebti ir, ant savo tvirtų rankų 
nunešęs į Murė sodą, pasodino ant kėdės. Abi draugijos suvirto 
iš paskos į pavėnę. Čia jaunasis abatas visiškai prarado sąmonę. 

— Roza! Vandens, acto! — sušuko abatas Foža, puldamas į 
prieangį. 

Lange pasirodė Murė, kuris tuo metu buvo valgomajame, 
tačiau išvydęs savo sode visus šiuos žmones, atšoko atatupstas, 
tarytum apimtas siaubo, pasislėpė ir daugiau nesirodė. Po valan- 
dėlės atskubėjo Roza, nešina visa vaistine. Ji lėkė tekina ir 
niurnėjo: 

— Nors šeimininkė būtų namie! Tačiau ji seminarijoje, pas 
berniuką... Aš, likusi viena, negaliu gi persiplėšti pusiau, ar ne 
tiesa?.. O šeimininkas negi pasijudins?ė Dėl jo gali ir numirti, 
jam tas pats. Tūno valgomajame ir slepiasi kaip vilkas. Jis jums 
ir stiklinės vandens nepaduotų, sakytų, dvėskite sau, kad norit. 

Neaiškiai gromuliuodama žodžius, ji pribėgo prie nualpusio 
Siureno. , 

— Tikras angelėlis! — sušuko ji su švelniu kūmutės gailes-. 
tingumu balse. 

Abatas Siurenas užmerktomis akimis, blyškiu veidu, apkri- 
tusiu ilgais šviesiais plaukais, panėšėjo į vieną tų liūdnų kanki- 
nių, kurie taip švelniai žvelgia iš šventų paveikslų. Vyresnioji 
Rastualių duktė prilaikė bejėgiškai nusvirusią atgal jaunojo 
abato galvą, žemiau kurios buvo matyti baltas ir švelnus jo kak- 
las. Visi aplinkui sukruto. Ponia de Kondamen švelniai drėkino 
jam smilkinius rankšluosčiu, suvilgytu acte, atmieštame vande- 
niu. Abi draugijos stovėjo ir nerimastingai laukė. Pagaliau aba- 
tas pramerkė akis, bet čia pat ir vėl jas užmerkė. Jis dar du kartus 
buvo praradęs sąmonę. 

— Jūs mane gerokai nugąsdinote,— galantiškai pasakė jam 
daktaras Porkjė, tebelaikydamas abato ranką. 

Abatas Siurenas sėdėjo sumišęs, dėkodamas ir tikindamas, 
jog viskas praėję. Pastebėjęs, kad jam prasegta sutana ir apnuo- 
gintas kaklas, jis nusišypsojo ir užsidėjo antkrūtinį. Paskui, 
nepaisydamas patarimų, jog reikia dar kurį laiką ramiai pasėdėti, 
jis užsigeidė parodyti, kad laikosi tvirtai ant kojų, ir su abiem 
panelėmis Rastual nuėjo į akligatvį baigti Žaisti. 

— Pas jus čia labai gera,— pasakė Rastualis abatui Foža, 
nuo kurio jis nesitraukė. 

— Ir oras čia nuostabus, šitame šlaite,— kaip visada labai 
maloniai pridėjo Pekeras de Solė. 

Abi draugijos smalsiai apžiūrinėjo Murė namą. 

— Ar negeidaulų ponai pasėdėti pas mus sode?.. — pasiūlė 
Roza.— Juk ponas klebonas čia kaip namie... Jums leidus, aš 
atnešiu kėdes... 

Ir nepaisydama, kad ją atkalbinėjo, Roza triskart sulakstė 
kėdžių. Tuomet, kiek padvejojusios, abi draugijos, pasižiūrėju- 
sios viena į kitą, iš mandagumo prisėdo. Suprefektas atsistojo 
abatui Foža iš dešinės, o teismo pirmininkas — jam iš kairės, 
užsimezgė draugiškas pokalbis. 

— Jūs, ponas klebone, labai jau ramus kaimynas,— man- 
dagiai kartojo Pekeras de Solė.— Kad jūs žinotumėt, kaip man 
malonu jus matyti kiekvieną dieną tą pačią valandą šiame maža- 
me rojaus kampelyje! Žiūrėdamas į jus, aš tiesiog pailsiu nuo 
savo kasdieninių rūpesčių. 

— Geras kaimynas — didžiausia retenybė! — nusitvėrė jo 
žodžių Rastualis. 

— Be abejonės, — įsiterpė de Burdė.— Ponas klebonas įnešė 
į šiuos namus palaimingą vienuolyno ramybę. 

Kol abatas Foža šypsodamasis sveikinosi su visais iš eilės, 
de Kondamenas, kuris liko stovėti, pasilenkė prie Delangro ir 
sukuždėjo jam į ausį: 

— Rastualis jau svajoja apie pavaduotojo vietą savo nevėkš- 
lai sūnui. 

Delangras rūsčiai dėbtelėjo į jį, drebėdamas vien nuo min- 
ties, kad šitas nepataisomas plepys gali pagadinti visą reikalą. 
Tačiau tai nesukliudė vyriausiajam vandenų ir miškų žinybos 
inspektoriui pridėti: 

— O Burdė įsivaizduoja jau atgavęs savo prefektūrą! | 

Bet čia ponia de Kondamen sukėlė tikrą sensaciją, šelmiškai 


pareikšdama: 
— O labiausiai man patinka vidinis šio sodo žavesys, daran- 


tis jį panašų į kampelį, kurio nepasiekia šios žemės sielvartai 
ir vargai. Kainas su Abeliu, ir tiedu čia būtų susitaikę. 

Ir ji pabrėžė šiuos savo žodžius, akimis paaiškindama jų pras- 
mę,— mMmetusi vieną žvilgsnį į dešinę, kitą į kairę, dviejų kai- 
myninių sodų linkui. Mafras ir daktaras Porkjė pritariamai link- 
telėjo galvomis, o sutuoktiniai Palokai klausiamai susirūpinę 
žiūrėjo vienas į kitą nieko nesuprasdami, bijodami susikompro- 
mituoti vienos ar kitos pusės akyse kokiu nors neatsargiai iš- 


tartu žodžiu. 
Praėjus ketvirčiui valandos, Rastualis atsistojo. 


— Mano žmona ims nerimauti nežinodama, kur mes dėjomės, 
— pasakė jis. 


149 


Visi pakilo kiek varžydamiesi atsisveikinti, tačiau abatas 
Foža svetingai išskėtė rankas ir žavingai šypsodamasis pareiškė: 

— Nuo šiol mano rojus lieka jums atviras. 

Tuomet teismo pirmininkas pažadėjo retsykiais aplankyti 
poną kleboną. Suprefektas irgi pažadėjo tą patį, tik su dar dides- 
niu užsidegimu. Abi draugijos pastovėjo dar kokį penketą mi- 
nučių, keldamos į padanges viena kitą; o tuo metu akligatvyje ir 
vėl suskambo linksmas panelių Rastua!l ir abato Siureno juokas. 
Vėl buvo žaidžiama su tuo pačiu įkarščiu, ir kamuoliukas kaip ir 
anksčiau tolygiai skraidė pirmyn ir atgal virš mūrinės tvoros. 

Vieną penktadienį ponia Palok, įėjusi į Šv. Saturneno baž- 
nyčią, be galo nustebo išvydusi Martą, klūpančią prie šv. Mykolo 
koplyčios. Abatas Foža priiminėjo išpažinties, 

„Įdomu! — sumetė ponia Palok.— Negi pagaliau jai pavyko 
palenkti jo širdį? Reikia -pasilikti. Tai būtų juoko, jeigu dabar 
ateitų ponia de Kondamen.' 

Ji atsisėdo kiek tolėliau ant kėdės, pusiau priklaupė užsi- 
dengusi veidą rankomis, tarytum nugrimzdusi į karštą maldą, 
tačiau pro praskėstus pirštus ji viską matė. Bažnyčioje buvo 
labai tamsu. Marta, nulenkusi galvą ant maldaknygės, rodės, 
miegojo; jos figūra juoda dėme išsiskyrė baltoje kolonoje, ir 
iš visos esybės gyvi buvo tik jos pečiai, kurie kilnojosi nuo sun- 
kių dūsavimų. Ji buvo tokia prislėgta ir sugniuždyta, jog užleis- 
davo prieš save kiekvieną atvykusią atgailautoją, ėjusią išpažin- 
ties pas abatą Foža. Abatas, valandėlę palaukęs, nekantraudamas 
šiurkščiai pabelsdavo į medinę klausyklos pertvarą. Tuomet 
kuri nors iš moterų, buvusių netoliese, pamačiusi, jog Marta 
nesikelia, ryždavosi užimti jos vietą. Koplyčia pamažu tuštėjo, 
o Marta tebeklūpojo sustingusi, netekusi jėgų. 

„Na ir įsimylėjo gi ji iki ausų, — pamanė ponia Palok.— Tie- 
siog begėdiška šitaip rodytis bažnyčioje... O štai ir ponia de 
Kondamen.“ 

Iš tikrųjų įėjo ponia de Kondamen. Ji trumpam stabtelėjo 
prie indo su švęstu vandeniu ir, nusimovusi pirštinę, grakščiai 
persižegnojo. Jos šilko suknia sučežėjo jai einant siauru praėjimu 
tarp kėdžių. O kai ji priklaupė, jos sijonų šlamėjimas pripildė 
bažnyčią iki pat skliauto viršaus. Jos kaip visada malonią veido 
išraišką puošė šypsena: ji šypsojosi bažnyčios prieblandai. Ne- 
trukus bažnyčioje liko tiktai ji su Marta. Abatas pyko ir gar- 
siai beldė į medine klausyklos pertvarą. 

— Ponia, dabar jūsų eilė, aš paskutinė, — maloniai kreipėsi 

ponia de Kondamen, pasilenkdama prie Martos, kurios ji ne- 
pažino. 

Toji atsuko į ją sulysusį nuo nervinės įtampos ir nuo dide- 
lio jaudinimosi pabalusį veidą, tarytum nesuprasdama, kas jai 
sakoma. Ji atrodė tarsi pabudusi iš ekstazės sapno; jos akys 
mirkčiojo. 

„ — Nagi, mielos ponios, aš juk laukiu,— paragino abatas, 
pravėręs klausyklos dureles. 

Ponia de Kondamen atsistojo ir šypsodamasi pakluso dvasi- 
ninko raginimui. Atpažinusi ją, Marta ryžtingai įėjo į koplyčią, 
bet čia pat-ir vėl suklupo vos žengtelėjusi trejetą žingsnių. 

Ponia Palok iš visos širdies smaginosi reginiu; ji tik ir laukė, 
kad abi moterys kibtų viena kitai į plaukus. Marta turėjo viską 
girdėti, kadangi ponios de Kondamen balsas buvo skambus, 
ji linksmai dėstė savo nuodėmes, gyvindama klausyklą žavingu 
tauškėjimu, paskanintu apkalbomis. Vienu metu ji netgi susi- 
juokė, tyliai, slopindama savo juoką, privertusį Martą kilstelėti 
kančios iškamuotą veidą. Tačiau ponia de Kondamen neilgai at- 
gailavo. Ji nuėjo, paskui dar kartą grįžo, nusilenkė vis tebetarš- 
kėdama, tačiau ant kelių jau nesiklaupė. 

„Šitoji ragana tyčiojasi iš ponios Murė ir iš abato,— min- 
tyse piktinosi taikos teisėjo žŽmona.— Ji pernelyg gudri, kad 
pati sau nuodytų gyvenimą.“ 

Pagaliau ponia de Kondamen išėjo. Marta palydėjo ją žvilgs- 
niu, tarytum lūkuriuodama, kada ji pradings iš akių. Paskui, 
nebeturėdama daugiau jėgų, atsirėmė į klausyklą ir susmuko 
ant žemės, garsiai stuktelėdama keliais į medį. Ponia Palok, iš- 
tiesusi kaklą; prisislinko arčiau, bet galėjo įžiūrėti tik tamsią 
suknelę atgailaujančiosios, kuri, parkritusi kniūpsčia, liejo savo 
širdį. Gerą pusvalandį bažnyčioje buvo visiškai tylu. Vienu tarpu 
poniai Palok pasigirdo lyg ir slopinama rauda toje virpančioje 
tyloje, retsykiais sutrikdomoje sauso medinės pertvaros braš- 
kėjimo. Šis sekimas galiausiai jai ėmė įkyrėti, tačiau ji pasiliko 
čia vien todėl, kad galėtų pasižiūrėti į Martą, nueinančią nuo 
klausyklos. 

Abatas Foža pirmas išėjo iš klausyklos, piktai uždarydamas 
paskui save dureles. Ponia Murė dar ilgai ten klūpojo nejudė- 
dama, susikūprinusi siauroje klausykloje. Kai ji atsistojo veidą 
pridengusi šydu, jos eisena buvo netvirta. Ji netgi pamiršo per- 
sižegnoti. ą 

— Matyt, susipyko, abatas nebuvo švelnus,-- pravapėjo 
ponia Palok, lydėjusi Martą iki pat Arkivyskupijos aikštės. 

Ji stabtelėjo, akimirką padvejojo, paskui, įsitikinusi, jog 
niekas jos nemato, įsmuko į vieną tų kampinių aikštės namų, kur 

gyveno abatas Fenilis. 

Dabar Marta kone gyveno šv. Saturneno bažnyčioje. Su di- 
džiausiu uolumu ji atlikdavo savo religines priedermes. Abatas 
Foža ją netgi bardavo už tą jos aistringumą, su kuriuo ji puola 
atlikinėti bažnytinių apeigų. Jis jai leido ne dažniau kaip kartą 
per mėnesį priimti komuniją, pats paskirdavo jai maldos valan- 
das, reikalavo neužsisklęsti dievotumo kiaute. Ji ilgai maldavo 
abatą Foža, kol jis pagaliau leido jai kas rytą išklausyti vėlyvą- 
sias mišias. Kartą, kai Marta jam pasipasakojo, kad visą valan- 
dą pragulėjo ant šaltų grindų savo kambaryje atgailaudama už 
kažkokią nuodėmę, abatas įpykęs pareiškė jai, jog tik nuodėm- 
klausys turįs teisę paskirti kaltės atpirkimą. Jis elgėsi su ja labai 
šiurkščiai, grasindamas nusiųsti atgal pas abatą Buretą, jeigu 
neklausys. 

— Veltui sutikau būti jūsų nuodėmklausiu,— dažnai karto- 
davo abatas Foža.— Man reikalingos tik paklusnios sielos. 

Ji jausdavosi be galo laiminga šitaip barama. Geležinė jo 
ranka, lenkusi ją ir laikiusi ties bedugne beribio garbinimo, ku- 
riame ji būtų sutikusi ištirpti, toji ranka čaižė ją nuolat atgims- 
tančiu geismu. Ji buvo jo neofitė, labai pamažu grimzdo į meilę, 
ūmai sustodama nujautusi dar didesnes gelmes, mėgaudamasi 
šituo lėtu siekimu džiaugsmų, kurių jai anksčiau neteko patirti. 
Toji begalinė ramybė, apėmusi ją bažnyčioje nuo pat pirmos 
dienos, tasai užmiršimas viso aplinkinio pasaulio ir savęs pačios 
virto tikru pasimėgavimu, laime, kurios ji ieškojo ir kurią da- 
bar beveik apčiuopė. Tai buvo toji laimė, kurios troškimą ji 
neaiškiai pajuto dar jaunystėje, ir štai pagaliau ji ją surado 
keturiasdešimtaisiais savo gyvenimo metais; tai buvo toji laimė, 
kuri jai teikė pasitenkinimą ir atlygino už beprasmiškai praleis- 
tus metus, tačiau kuri vertė ją būti egoiste, besimėgaujančia 
visais naujais jutimais, -prabudusiais joje tarytum švelnios 
glamonės. | 

— Būkite geras,— šnibždėjo Marta abatui Foža,— būkite 
geras, Man taip trūksta gerumo. 

O kai jis būdavo geras, jai norėdavosi parkritus ant kelių 
dėkoti jam už tai. Tuomet jis suminkštėdavo, kalbėdavo su ja 
tėviškai, sakydavo, kad ji turinti pernelyg lakią vaizduotę. 

„Ponui Dievui nepatinka, — tvirtindavo jis,— kada jį taip 
uoliai garbina.“ Marta šypsodavosi, pagražėdavo ir net atjau- 
nėdavo rausdama nuo susijaudinimo. Ji pažadėdavo būti protin- 
ga. Paskui, įlindusi į kokį nors tamsų kampą, ji puldavo karštai 
melstis, bejėgiškai parkritusi ant akmeninių bažnyčios grindų. 
Ji jau nebesiklaupdavo, o tiesiog guldavosi paslika ant žemės 
ir neaiškiai kalbėdavo aistringus maldos žodžius. O kai žodžiai 

nuščiūdavo, ji tęsdavo maldą visomis savo dvasios išgalėmis, 
nebyliai šaukdamasi to dieviško pabučiavimo, kuris kaip dvelk- 
telėjimas praskrisdavo virš jos plaukų niekad neprisiliesdamas. 

Namie Marta pasidarė vaidinga. Anksčiau ji stūmė savo die- 
nas abejingai, — ji jautėsi pavargusi ir džiaugėsi, kai vyras -pa- 
likdavo ją ramybėje, bet dabar, kai Murė kiauras dienas tūno- 
davo namie, nebekankindamas jos daugiau savo pašaipūniškomis 
kalbomis, o tik lyso ir gelto, jis ėmė ją nervinti. 

— Jis visą laiką painiojasi mums po kojų,— skundėsi ji 
virėjai. 

— Na žinoma! Ir daro jis tai iš pykčio, — pritardavo toji.— 
Iš tikrųjų jis nėra geras žmogus. Aš jau seniai tai pastebėjau. 
Ir tylenis pasidarė ne šiaip sau. O koks plepys buvo! Aišku 
kaip dieną, kad jis griebėsi gudrybės, norėdamas mus sugrau- 
dinti. O širdyje siunta, tik stengiasi kiek įmanydamas valdytis, 
kad jo gailėtųsi ir taikstytųsi prie jo užgaidų. Ir patikėkit, po- 
nia, jūs gerai darote, kad nekreipiate dėmesio į šitą jo vaipymąsi. 

Murė tik pinigais laikė abi moteris savo valdžioje. Jis neno- 
rėjo su jomis pyktis, bijodamas dar labiau apkartinti savo gy- 
venimą. Murė daugiau nebesibardavo kibdamas dėl niekų ir 
kaišiodamas visur savo nosį, 0 apimtas gilaus liūdesio nusira- 
mindavo tik tuo, kad atsisakydavo duoti atliekamą šimto su 
monetą Martai ar Rozai. Pastarajai jis kas mėnesį skirdavo šim- 
tą frankų maistui; vyno, aliejaus, konservuotų vaisių bei daržo- 
vių galima buvo rasti namų sandėlyje. Ir vis dėlto virėja turėjo 
suktis, kad tų pinigų pakaktų iki mėnesio galo, jeigu nenorėjo 
primokėti iš savo kišenės. O Marta buvo visiškai švari, kadangi 
vyras jai neduodavo nė grašio. Todėl ji turėdavo tartis su Roza, 
kad toji kaip nors ištaikytų jai kokį dešimt frankų iš tos mėne- 
sio šimtinės, kuri būdavo skiriama maistui. Dažnai Marta netu- 
rėdavo net kuo apsiauti. Ji buvo priversta prašyti savo motinos 
paskolinti jai pinigų naujai suknelei ar skrybėlaitei. 

— Man regis, Murė visai pakvaišo, — šaukė ponia Rugon.— 
Tu juk negali vaikščioti nuoga. Aš su juo pasikalbėsiu. 

— Maldauju jus, mama, nieko jam nesakykite,— prašė. Mar- 
ta.— Jis jūsų nekenčia. Todėl sužinojęs, kad aš jums ką nors 
pasakoju, ims dar blogiau su manimi elgtis. 

Ir pravirkusi ji pridėjo: , 

— Aš visada jį gindavau, tačiau daugiau nebeturiu jėgų 
tylėti... Pamenate, kaip jis nenorėdavo, kad aš koją kelčiau kur 
nors iš namų? Jis mane laikė uždaręs, elgėsi su manimi kaip su 
kokiu daiktu. O dabar siunta matydamas, jog aš ištrūkau iš jo 
valdžios ir daugiau niekados nebesutiksiu būti jo tarnaitė. Tai 
žmogus, niekinantis religiją, egoistas, kietaširdis. 

— Tikiuosi, jis tavęs dar nemuša? 

— Ne, bet dar bus visko. Kol kas man tik neleidžia nieko pir- 
kti. Štai jau penkeri metai, kai aš negaliu nusipirkti marškinių. 
Vakar aš jam parodžiau savo senuosius, kuriuos tebenešioju; jie 
visiškai baigia nusidėvėti ir tokie sulopyti, jog man gėda juos 
užsivilkti. Jis tik pažiūrėjo, pačiupinėjo sakydamas, jog jie dar 
puikiausiai laikys iki kitų metų... Aš nė santimo neturiu prie sa- 
vęs, man vos ne su ašaromis reikia maldauti jį kokio franko. Aną 
dieną aš turėjau iš Rozos skolintis du su, kad galėčiau nusipirkti 
siūlų. Lopiau savo pirštines, kurios yra per visas siūles. 

Ir Marta papasakojo dar dešimtis įvairių smulkmenų: kaip ji 
apvynioja viela prasižiojusius batus, kaip plaūna arbatoje kas- 
pinus, norėdama kiek atnaujinti savo senas skrybėles, kaip ra- 
šalu užtepa prasitrynusias vietas klostėse vienintelės savo šilko 
suknelės. Ponia Rugon susigraudinusi ėmė įkalbinėti dukterį, 
kad ji sukiltų. Murė — tikras pabaisa! Rozos žodžiais tariant, 
jis pasidaręs toks šlykštus, jog ėmęs skaičiuoti net kriaušes ant 
aukšto, net cukraus gabaliukus indaujoje, tikrina maisto atsar- 
gas žiemai ir pats subaigia vakarykščias duonos plutas. 

Bet labiausiai Marta kankinosi negalėdama nieko paaukoti 
šv. Saturneno bažnyčiai. Ji slėpdavo monetas po dešimt su 
ir, kruopščiai susukusi jas į popierių, laikydavo sekmadienio mi- 
šioms. Dabar, kai Švenčiausiosios Mergelės globos namų damos 
globėjos nuolat bažnyčiai ką nors dovanodavo aukodamos tai 
smilkyklę, tai sidabrinį kryžių, tai bažnytinę vėliavą, Marta 
neturėjo kur akių dėti iš gėdos, vengdavo susitikti šias damas, 
apsimesdavo nieko nežinanti apie gerus jų sumanymus. Šioms 
damoms buvo jos be galo gaila. Mielai Marta būtų apvogusi 
savo vyrą, jeigu tik jai būtų pakliuvęs į rankas raktas nuo jo 
darbo stalo, — toks buvo didelis, nuolat ją kankinęs troškimas 
papuošti šią bažnyčią, kurią ji taip mylėjo. Apviltos moters pa- 
vydas sukaustydavo jai širdį matant, kaip abatas Foža naudojasi 
kieliku, kurį paaukojo bažnyčiai ponia de Kondamen. Užtat tomis 
dienomis, kai abatas laikydavo mišias prie altoriaus, užtiesto 
jos siuvinėtu užtiesalu, Martą užliedavo beribis džiaugsmas, ir 
ji melsdavosi virpėdama visu kūnu, tarytum jos pačios dalelė 
būtų buvusi po ištiestomis dvasininko rankomis. Jai norėjosi 
turėti nuosavą koplyčią; ji svajojo paaukoti dėl jos visą savo 
turtą, užsidaryti joje ir įsileisti ten tik Dievą, tik sau vienai. 

Roza, kuriai Marta patikėdavo savo paslaptis, griebdavosi 
įvairiausių gudrybių, kad tik kur nors sukrapštytų jai pinigų. 
Šiais metais ji nuslėpė pačius gražiausius vaisius iš sodo ir juos 
pardavė; lygiai taip pat ji atlaisvino palėpę nuo krūvos senų 
baldų, — juos irgi pardavė. Pagaliau jai pavyko surinkti tris 


154 


šimtus frankų, kuriuos iškilmingai įteikė Martai. Toji išbučiavo 
senąją virėją. 

— Kokia tu gera! — sušuko Marta, ją tujindama.— Bet ar 
tu išties esi tikra, jog jis nieko nepastebėjo?.. Aną dieną Auksa- 
kalių gatvėje mačiau dvi mažas kalstyto sidabro taureles, tokias 
gražias, kainavusias du šimtus frankų. Tikiuosi, tu neatsisakysi 
padaryti man paslaugą? Aš nenoriu pati eiti jų pirkti; kadangi 
mane gali kas nors pamatyti ten vaikštant. Tad paprašyk savo 
sesers, kad nueitų ir nupirktų jas, o sutemus atneštų ir paduotų 
tau per virtuvės langą. 

Šių taurių pirkimas virto tikra slapta intriga, teikusia jai 
didžiausią malonumą. Tris dienas Marta laikė jas spintoje, pas- 
lėpusi už baltinių krūvos; o nunešusi jas abatui Foža į šv. Satur- 
neno bažnyčios zakristiją, ji taip drebėjo, kad vos žodį galėjo 
pratarti. Abatas ją švelnią: apibarė. Jis nemėgo dovanų; apie 
pinigus jis kalbėdavo su panieka, kaip galingas: žmogus, kuris 
žino tik pavergti ir valdyti. Per pirmus dvejus skurdo metus, 
netgi tuomet, kai jiedviem su motina tekdavo maitintis vien 
duona ir vandeniu, abatui Foža niekad nebuvo atėjusi į galvą 
mintis pasiskolinti iš Murė nors dešimtį frankų. 

Marta rado saugią vietą tam šimtui frankų, kurie jai buvo 
likę. Ji taip pat pasidarė šykšti: skaičiuodavo, ką galėtų įsigyti 
už tuos pinigus, ir kiekvieną rytą mintyse pirkdavo vis ką nors 
nauja. Kol ji šitaip svarstė, Roza jai pranešė, kad ponia Truš 
norėtų su ja pasikalbėti prie keturių akių. Olimpija, valandų 
valandas prakiurksodavusi virtuvėje, pasidarė geriausia draugė 
su Roza, iš kurios dažnai skolindavosi po du frankus, kad ne- 
reikėtų lipti į trečią aukštą, sakydama pamiršusi piniginę viršuje. 

— Užlipkite pas ją, — pridėjo virėja, — ten jums bus geriau 
kalbėtis... Jie puikūs žmonės ir labai myli poną kleboną. Patikė- 
kite, jie tikrai daug prisikentėjo per savo gyvenimą. Ir ko tik 
nepripasakojo man ponia Olimpija,— tiesiog širdis plyšta 
klausant. | 

Marta rado Olimpiją apsipylusią ašaromis. Jie pernelyg ge- 
ri, ir jų gerumu visuomet buvo piktnaudžiaujama. Olimpija ėmė 
smulkiai pasakoti apie savo reikalus Bezansone, kur per niekšą 
dalininką jie įlindę iki ausų į skolas. Blogiausia tai, kad kredi- 
toriai ėmė nekantrauti. Ji ką tiktai gavo įžeidžiantį laišką, ku- 
riame grasinama parašyti Plasano merui ir vyskupui. 

— Aš pasirengusi viską iškęsti, — raudodama pridėjo ji,— 
ir greičiau sutiksiu galvą paguldyti negu užtrauksiu sarmatą 
broliui... Jis ir taip jau daug padarė dėl mūsų; aš nenoriu jam 
nieko sakyti, kadangi jis yra neturtingas ir tik be reikalo kan- 
kinsis... Dieve mano! Kaip sutrukdžius tam žmogui rašyti čia? 

Liktų tik numirti iš gėdos, jeigu merija ir vyskupija gautų tokį 
laišką. Taip, aš gerai pažįstu savo brolį, jis tikrai šito neištvertų. 

Martai taip pat akyse pasirodė ašaros. Siaubingai išbalusi, 
ji spaudė Olimpijai rankas. Paskui, nesulaukusi jos ko nors 
prašant, pati pasiūlė savo šimtą frankų. 

— Žinoma, tai labai nedaug, bet galbūt tai padėtų užkirsti 
kelią pavojui? — kankinama nerimo, pasiteiravo Marta. 

— Šimtas frankų, šimtas frankų...— kartojo Olimpija.— 
Ne, ne, jie niekuomet nepasitenkins šimtu frankų. 

Martą apėmė neviltis. Ji prisiekinėjo, jog daugiau pinigų 
neturinti. Ir tiek užsimiršo, kad prasitarė apie du kielikus. Jeigu 
ji jų būtų nepirkusi, dabar būtų galėjusi duoti jai visus tris 
šimtus frankų. Poniai Truš net akys sublizgėjo: k 

— Trys šimtai frankų — kaip tik toji suma, kurios jis rei- 
kalauja,— apsidžiaugė Olimpija.— Jūs kur kas didesnę paslau- 
gą būtumėt padariusi mano broliui nedovanodama tų kielikų, 
kurie dar, be to, liks bažnyčioje. Kokių tik nuostabių daiktų jam 
nepridovanojo Bezansono damos! Ir, nepaisant to, jis nė kiek 
'nepasidarė turtingesnis. Neduokite daugiau bažnyčiai nieko; 
tai tiesiog apiplėšimas. Ateityje visuomet pasitarkite su mani- 
mi. Kiek šioje žemėje vargo ir kančių slypi! Ne, šimto frankų 
niekaip neužteks. | | 

Praverkšlenusi gerą pusvalandį ir įsitikinusi, kad Marta iš- 
ties teturinti šimtą frankų, Olimpija pagaliau sutiko juos paimti. 

— Aš tuojau pat juos išsiųsiu, kad kuriam laikui tasai žŽmo- 
gus nusiramintų,— pravapėjo ji.— Tačiau jis neilgam paliks 
mus ramybėje... O svarbiausia, apie tai nė žodžio neužsiminkite 
broliui, — jūs jį pribaigsite... Būtų dar geriau, kad ir mano vy- 
ras nieko nežinotų apie mudviejų reikalus. Jis toks išdidus, jog 
gali pridaryti kvailysčių, kad tik atsiskaitytų su jumis. Mes, 
moterys, visuomet tarpusavyje randame bendrą šneką. 

Marta buvo laiminga galėdama paskolinti šią sumą. Nuo 
šiol ji turėjo naują rūpestį: atitolinti nuo abato Foža jam gresian- 
tį pavojų, kad jis jo nė nenujaustų. Ji dažnai užlipdavo į viršų pas 
Trušus, ten prasėdėdavo valandų valandas sukdama galvą kartu 
su Olimpija, kaip apmokėjus kreditoriams. Ponia Truš jai papa- 
sakojo, jog dauguma šių laiku neapmokėtų vekselių yra pasi- 
rašyti abato ranka ir jog kiltų baisiausias skandalas, jeigu kada 
nors šitie vekseliai būtų persiųsti kokiam nors Plasano teismo 
antstoliui. Bendra skolų suma, pasak Olimpijos, buvo tokia di- 
delė, jog ji ilgą laiką nenorėjo net sakyti, ir juo daugiau Marta 
ją įkalbinėjo, juo ji labiau raudojo. Pagaliau vieną dieną ėmė 
ir pasakė: dvidešimt tūkstančių frankų. Marta liko apstulbinta. 
Niekuomet ji nesurinks dvidešimties tūkstančių frankų. Įsmei- 

gusi žvilgsnį į tolį, Marta mąstė, jog tik po vyro mirties ji galėtų 
turėti tokią sumą. 

— Aš sakau dvidešimt tūkstančių frankų, turėdama galvo- 
je bendrą sumą, — paskubėjo pridėti Olimpija, kurią kiek sutrik- 
dė niūri Martos veido išraiška,— tačiau būtų labai gerai, jeigu 
mes galėtume bent per dešimtį metų išmokėti skolas grąžindami 
nedidelėmis sumomis. Kreditoriai sutinka laukti kiek reikės, 
kad tik būtų garantuoti, jog įmokos plauks reguliariai. Be galo 
apmaudu, jog mums nepavyksta rasti žmogaus, kuris mumis 
pasitikėtų ir iš pradžių paskolintų reikalingą sumą. 

Tokia buvo pagrindinė jų pokalbių tema. Neretai Olimpija 
kalbėdavosi ir apie abatą Foža, kurį, matyti, ji dievino. Ji pri- 
pasakodavo Martai įvairių intymių dalykų apie dvasininką: 
kad jis bijo kutenimo, kad negali miegoti ant kairiojo šono, kad 
ant dešiniojo peties jis turi apgamą, kuris gegužės mėnesį pa- 
rausta kaip tikra uoga. Marta šypsojosi pasirengusi klausytis 
ir klausytis visų šių smulkmenų; ji klausinėdavo šią moterį apie 
jos vaikystę, taip pat apie jos brolio vaikystę. Tačiau kai ir vėl 
kalba pasisukdavo apie pinigus, Marta tiesiog ėjo iš proto, ne- 
galėdama niekuo padėti, pagaliau neiškentusi ji ėmė karčiai 
skųstis Murė, kurį Olimpija, pakankamai įsidrąsinusi, jųdviejų 
pašnekesiuose dabar tevadindavo „senu krienu“. Kartkartėmis 
Trušas, grįžęs namo iš tarnybos, rasdavo abidvi moteris įsitrau- 
kusias į tokias šnekas; tačiau jam tik įėjus, jos iškart nutildavo 
ir keisdavo kalbą. Trušas laikėsi oriai. Švenčiausiosios Merge- 
lės globos namų damos globėjos buvo labai juo patenkintos. 
Jis nesilankydavo jokioje miesto kavinėje. 

Tuo tarpu Marta, norėdama padėti Olimpijai, kuri ne sykį 
grasino iššoksianti pro langą, įkalbėjo Rozą nunešti pas prekiau- 
toją sendaikčiais visas senienas, kurios mėtėsi pakampėmis. 
Iš pradžių abi moterys nedrįso ir, naudodamosi proga, kol Mu- 
rė nebūdavo namie, jos išnešiojo tik sulūžusius stalus ir kėdes; 
o paskui jau stvėrėsi ir geresnių daiktų: ėmė pardavinėti por- 
celianą, brangenybes, žodžiu, viską, ką tik buvo galima paimti 
taip, kad, dingus daiktui, nekiltų įtarimas. Jos ritosi į bedugnę 
ir, ko gero, visai būtų nusiritusios imdamos „pardavinėti pasku- 
tinius baldus, jei vieną gražią dieną Murė nebūtų apšaukęs Ro- 
zos vagiše ir nepagrasinęs jai policija. 

— Aš vagišė? — įsiutusi šaukė Roza.— Pone, galvokite, ką 
sakote!.. Ir vien dėl to, kad matėte mane parduodant ponios žie- 
dą! Jisai buvo mano, tasai žiedas! Ponia man jį buvo dovanojusi, 
ji ne tokia šykštuolė kaip jūs... Ar jums ne gėda palikti savo 
vargšę žmoną be vieno grašio! Ji netgi apsiauti neturi kuo. Aną 
dieną aš sumokėjau pienininkei iš savų... Na taip, sakykim, aš 

pardaviau žiedą. Ir kas iš to? Argi ji negali savo žiedo dėti 
kur panorėjusi? Ji turi teisę netgi jį parduoti, jeigu jūs jai nieko 
neperkate... Ja dėta, aš 'parduočiau namą, girdite? Visą namą, 
su viskuo! Man širdis iš skausmo plyšta matant ją vaikštant nuo- 
gą kaip elgetą! 

Po šio įvykio Murė ėmė Rozą nuolat stebėti; jis užrakino 
visas spintas, o raktus nešiojosi su savimi. Kai Roza išeidavo iš 
namų, jis nepatikliai apžiūrinėdavo jos rankas ir netgi iščiupi- 
nėdavo kišenes, jeigu jam pasirodydavo, jog jos sijonas įtarti- 
nai išsipūtęs. Jis atpirko iš prekiautojo senienomis kai kuriuos 
parduotus daiktus, pastatė juos į vietą, nuvalė dulkes ir perdėtai 
jais rūpinosi prie Martos tam, kad jai primintų tai, ką jis vadino 
„Rozos vagystėmis“. Tiesiogiai Martos jis niekuomet nekalti- 
no. Tik ypač jis ją kankino dėl vieno gludinto krištolo grafino, 
kurį virėja pardavė už dvidešimt su. O toji, melavusi, jog jį 
sukūlė, dabar, kaskart susėdus valgyti, turėjo jį atnešti ant sta- 
lo. Vieną rytą, per pusryčius, išvesta iš kantrybės, ji tyčia išme- 
tė grafiną ant žemės jam matant. 

— Na štai, pone, dabar jis tikrai sudužo, ar ne? — pasakė 
virėja, juokdamasi tiesiai jam į akis. 

O kai Murė pareiškė, jog ją išvarysiąs, Roza atsakė: 

— Tik pamėginkit!.. Aš jau dvidešimt penkerius metus pas 
jus tarnauju. Ponia išeis kartu su manimi. | 

Išvesta iš kantrybės, Marta, kurstoma Rozos ir Olimpijos, 
pagaliau sukilo. Jai būtinai prireikė penkių šimtų frankų. Visą 
savaitę Olimpija raudojo tikindama, jog jeigu mėnesio pabai- 
goje ji neturėsianti penkių šimtų frankų, tai apie vieną tų vek- 
selių su abato Foža parašu „bus išspausdinta „Plasano laikraš- 
tyje“". Ši baimė apsišaukti per laikraštį, ta baisi grėsmė, kurios 
esmę Marta nelabai suvokė, įvarė jai tokį siaubą, kad ji paga- 
liau ryžosi viskam. Vakare, prieš eidama gulti, Marta paprašė 
Murė penkių šimtų frankų; o kai jis apstulbęs išvertė akis, Marta 
prašneko apie penkiolika aklo pasiaukojimo metų, kuriuos ji 
praleido Marselyje už prekystalio, užsikišusi plunksną už au- 
sies kaip eilinis kontoros tarnautojas. 

— Mes uždirbome pinigus drauge, — pareiškė ji.— Ir jie pri- 
klauso mums abiem. Todėl aš noriu gauti penkis šimtus fran- 
kų. 

Neįtikėtinai veržliai Murė išėjo iš savo nebylystės būse- 
nos. Įsiutęs jis iškart atgavo savo pirmykštį plepumą. 

— Penkis šimtus frankų! — pratrūko šaukti jis.— Tai vis 
tavajam klebonui?.. Aš tik apsimetu kvaileliu ir tyliu, kadangi 
pernelyg daug reikėtų kalbėti. Tačiau nemanykit, jog taip iki 
galo ir šaipysitės iš manęs... Penkis šimtus frankų! O kodėl gi 

ne visą namą?! Tikra teisybė, kad jis jį jau užėmė! O dabar įsi- 
geidė ir pinigų, ar ne taip? Jis tau liepė paprašyti manęs pini- 
gų? Baisu net pamanyti, kad aš savo namuose gyvenu kaip ko- 
kiame miške! Galiausiai viskas baigsis tuo, jog man ims traukti 
nosines iš kišenės. Dedu galvą, jog, pasikuitęs abato kambaryje, 
atrasčiau jo stalčiuose visus savo dingusius daiktus. Aš pasige- 
dau trejų apatinių kelnių, septynių porų puskojinių, ketverių 
ar penkerių marškinių; aš vakar tyčia suskaičiavau: pasirodo, 
jog aš nieko nebeturiu, viskas dingsta, viskas eina vėjais... Ne, 
aš tau neduosiu nė grašio, girdi, nė vieno grašio! 

— Aš noriu gauti penkis šimtus frankų; juk pusė pinigų pri- 
klauso man,— ramiai kartojo Marta. 

Visą valandą Murė šėlo, šimtus sykių kartodamas tuos pa- 
čius priekaištus ir dar labiau erzindamas pats save. Jis nebeat- 
pažįstąs savo žmonos: iki pasirodant klebonui, ji ir mylėjusi jį, 
ir klausiusi jo, ir rūpinusis namų ūkiu. Be abejo, žmonės, kurie 
ją nuteikė prieš jį, turį būti labai nedori. Paskui jis nutilo, sus- 
muko fotelyje pavargęs, silpnas nelyginant vaikas. 

— Duok man raktą nuo savo darbo stalo, — paprašė Marta. 

Jis atsikėlė ir sukaupęs paskutines jėgas beviltiškai sušuko: 

— Tu nori paimti visus pinigus, taip? Nori paleisti elgeto- 
mis savo vaikus, palikti juos be duonos kąsnio?.. Na ką gi, imk 
viską, pasikviesk Rozą, tegu prisipila prikyštę. Še, imk, štai tau 
raktas! 

Jis sviedė Martai raktą, kurį ji pasikišo po pagalve. Ji buvo 
išbalusi kaip drobė po šio barnio, pirmo stipraus barnio su savo 
vyru. Ji atsigulė, o jis naktį praleido fotelyje. Paryčiui ji išgir- 
do jį raudant. Marta būtų grąžinusi vyrui raktą, jeigu jis nebūtų 
kaip beprotis išlėkęs į sodą, nors ir buvo dar gili naktis. 

Regis, ir vėl stojo ramybė. Raktas nuo darbo stalo dabar ka- 
bojo ant vinies, prie veidrodžio. Marta, kuri nebuvo pratusi turėti 
didelių sumų, jautė lyg ir savotišką baimę pinigams. Iš pradžių 
ji labai kuklinosi ir kiekvieną kartą atidarydama stalčių, ku- 
riame .Murė laikydavo grynais apie dešimt tūkstančių frankų 
vynui, jausdavo gėdą. Ji imdavo tik tiek, kiek jai reikėdavo. 
Beje, Olimpija jai duodavo puikius patarimus: jeigu jau raktas 
pas ją, tai Marta dabar turinti pasirodyti ypač taupi. Ir, maty- 
dama, kaip ji visa tirta “prie „lobio“, Olimpija kurį laiką net 
neužsiminė Martai apie savo skolas Bezansone. 

Murė ir vėl pasinėrė į niūrią tylą. Jis gavo dar vieną smūgį, 
šį sykį kur kas stipresnį negu tada, kai Seržas stojo į seminari- 
ją. Murė draugai iš Sovero bulvaro, smulkūs rantjė, kiekvieną 
dieną tuo pačiu metu — nuo ketvirtos iki šeštos valandos po- 
piet — eidavę pasivaikščioti, rimtai susirūpino matydami jį 

kėblinant tabaluojančiomis rankomis, buku veidu, vos teįsten- 
giantį atsakyti, ko klausiamas, tarytum pakirstą nepagydomos 
ligos, 

— Jis silpsta, silpsta,— tarpusavyje šnibždėjosi jie.— Ke-- 
turiasdešimt ketverių metų vyras, — tai tiesiog nesuprantamas 
dalykas! Jis, ko gero, gali išsikraustyti iš proto. 

Murė, rodės, nė negirdėjo užuominų, kuriomis piktdžiugiš- 
kai buvo kalbama jam esant. Kai jo tiesiai pasiteiraudavo apie 
abatą Foža, Murė, kiek raustelėjęs, teatsakydavo, jog dvasinin- 
kas — geras nuomininkas, visada laiku mokąs nuomą. O už jo 
nugaros kikeno smulkūs rentininkai, susėdę kur nors bulvare 
ant suolelio ir šildydamiesi prieš saulutę. 

— Iš dalies, ką pasėjo, tą ir pjauna, — kalbėjo buvęs migdo- 
lų pirklys.— Jūs atsimenate, kaip jis stodavo piestu už šį dva- 
sininką? Juk jis pats jį liaupsino ant kiekvieno Plasano kampo. 
O jau šiandien, kai jį užklausia apie abatą, jo veidas juokingai 
persikreipia. 

Ir visi šie ponai kartojo sklindančias tas pačias skandalin- 
gas apkalbas, perduodami jas kits kitam į ausį nuo vieno suole- 
lio galo į antrą. 

— Manykit, ką norit, — pusbalsiu pareiškė buvęs odų dir- 
byklos savininkas, — bet Murė yra bailys. Juo dėtas, aš išgrūs- 
čiau tą kleboną pro duris. 

Ir visi vienbalsiai jam pritarė, jog Murė išties yra bailys. 
Anksčiau, būdavo, jis pats šaipydavosi iš tų vyrų, kuriuos žmo- 
nos vedžioja už nosies. Nepaisant kai kurių asmenų uolumo 
skleidžiant šias apkalbas, miestelyje jų pikti liežuviai rado at- 
balsį tik tarp vietinių dykinėtojų ir plepių. Abatas nesutiko 
persikelti gyventi į kleboniją ir labiau buvo linkęs pasilikti pas 
Murė, kaip kad jis pats teigė, vien iš meilės tam nuostabiam so- 
dui, kurio ramybėje jis skaitydavo savo brevijorių. Begalinis 
abato dievotumas, griežtas gyvenimo būdas, panieka smulkioms 
dvasininkų nuodėmėms padėjo jam išvengti visų įtarimų. Jau- 
nimo klubo nariai kaltino abatą Fenilį noru pražudyti Foža. Nau- 
jasis miesto kvartalas visa širdimi buvo abato Foža pusėje. Prieš 
jį buvo nusiteikęs tik šv. Marko kvartalas, kurio kilmingieji 
gyventojai, susitikdavę abatą monsinjoro Ruslo apartamentuo- 
se, laikėsi santūriai. Vis dėlto, kai senoji ponia Rugon tikinda- 
vo abatą galint dabar ryžtis viskam, jis tik nepatikliai kratė 
galvą. 

— Kol kas dar nėra tvirto pagrindo,— sakydavo jis.— Nė- 
ra žmogaus, kuriuo būtų galima pasikliauti. Užtektų vieno šiau- 
delio, kad visas statinys imtų ir subyrėtų. —- 

Vienu tarpu didžiausią nerimą jam kėlė Marta. Jis jautėsi 

bejėgis numaldyti tą karštligišką pamaldumą, kuris ją deginte 
degino. Ji pasprukdavo nuo jo, neklausydavo jo, dažnai perlenk- 
davo lazdą, o tai jam nelabai patiko. Ši moteris, kuri buvo jam 
labai naudinga, ši visų gerbiama jo užtarytoja galėjo jį pražudy- 
ti. Kažkokia vidinė liepsna degino jai krūtinę, metusi juodą 
šešėlį ant jos veido, gesinusi jos akių spindesį. Tai buvo tarytum 
neaiški nuolat progresuojanti liga, tarytum keistas visos jos 
esybės apdujimas, pamažu užvaldęs jos protą ir širdį. Jos veidas 
tirpo ekstazėje, o rankos tiesėsi nervingai drebėdamos. Retkar- 
čiais Martą imdavo kankinti sausas kosulys, supurtydavęs visą 
jos kūną, bet ji, rodos, nė nejautė tų gerklę draskančių priepuo- 
lių. O abatas Foža darėsi jai vis šiurkštesnis, jis be gailesčio ats- 
tumdavo tą meilę, kuri taip pasiaukojamai jam buvo peršama, 
ir uždraudė jai lankytis šv. Saturneno bažnyčioje. 

— Ten labai šalta, — kalbėjo jis,— o jūs šitaip smarkiai ko- 
site. Aš nenoriu, kad jūs dar labiau įsiligotumėte. 

Ji tikino, jog tai niekis, tai tik nedidelis gerklės uždegimas. 
Paskui Marta nusileisdavo ir paklusdavo šiam draudimui eiti 
į bažnyčią, suvokdama jį kaip pelnytą bausmę, užvėrusią jai 
vartus į dangų. Ji raudodavo, laikė save prakeikta, nykiai ir 
nuobodžiai stūmė dienas nieko neveikdama ir prieš savo pačios 
valią, tarytum moteris, nuolat masinama uždrausto vaisiaus 
saldybės, kiekvieną penktadienį nusižeminusi įtykindavo į šv. 
Mykolo koplyčią ir prisispausdavo degančia kakta prie medi- 
nės klausyklos pertvaros. Ji nieko nekalbėdavo, tik pastovė- 
davo šitaip, visa sugniuždyta, tuo tarpu susierzinęs abatas Fo- 
ža piktai ją išvadindavo neverta dukterimi. Jis jai liepdavo eiti 
namo. Ir ji išeidavo nusiraminusi, laiminga. 

Abatui Foža ėmė kelti baimę šv. Mykolo koplyčios prieblan- 
da. Jis kreipėsi į daktarą Porkjė, kuris įkalbėjo Martą išpažin- 
ties eiti į nedidelę Švenčiausiosios Mergelės globos namų mal- 
dyklą priemiestyje. Abatas Foža pažadėjo ten jos laukti kartą 
per dvi savaites, šeštadieniais. Ši maldykla, įrengta erdviame 
kalkėmis išbaltintame kambaryje su keturiais didžiuliais langais, 
atrodė tokia linksma, jog, abato manymu, turėjo apmaldyti per- 
nelyg sudirgusią jo atgailautojos vaizduotę. Ten jis susidoros 
su ja, padarys ją nuolankia savo verge, nebijodamas sukelti 
viešą skandalą. Be to, norėdamas iš karto užkirsti kelią visiems 
piktiems liežuviams, abatas pavedė savo motinai Martą atlydė- 
ti. Kol jis klausydavo Martos išpažinties, senė Foža likdavo lauk- 
ti už durų. Senė, nemėgusi tuščiai gaišti laiko, atsinešdavo koji- 
nę, kurią tuojau pat įnikdavo megzti. 

— Mieloji mano,— dažnai sakydavo ji, kai juodvi kartu 
grįždavo į Baland gatvę,— aš ir vėl šiandien girdėjau, kaip jus 

Ovidijus barė. Negi jums sunku daryti taip, kaip jis prašo? Jūs, 
vadinas, jo nemylit? Ak, kaip aš norėčiau būti jūsų vietoje! Ju- 
mis dėta, aš jam kojas išbučiuočiau... Manding, aš imsiu jūsų 
nekęsti, jeigu jūs tik ir žinote, kaip jam skaudinti širdį. 

Marta nuleido galvą. Jai buvo nepaprastai gėda prieš senę 
Foža. Marta jos nemėgo, puoselėjo jai slaptą pavydą, kadangi 
senė nuolat stovėjo siena tarp jos ir abato. Be to, ją trikdė įtarus 
senės Foža žvilgsnis, kuriuo ji nuolat varstydavo Martą ir ku- 
riame slypėjo kažkokie keisti, nerimą keliantys patarimai. 

Martos negalavimas buvo pakankamas jos pasimatymams su 
abatu Foža Švenčiausiosios Mergelės globos namų maldykloje 
pateisinimas. Daktaras Porkjė tvirtino, jog ji ten paprasčiausiai 
vykdanti vieną jo nurodymų. Toks daktaro pareiškimas iki aša- 
rų prajuokino nuolatinius Sovero bulvaro vaikštinėtojus. 

— Kaip sau nori,— kartą pasakė ponia Palok savo vyrui, 
išvydusi Martą, einančią Baland gatve žemyn kartu su sene Fo- 
ža,— bet man labai knieti įlįsti į kokį kampelį ir paveizėti, ką 
tasai klebonas išdarinėja su savo gerbėja... Net juokas ima, kai 
ji pradeda kalbėti apie savo persišaldymą! Tarytum persišaldy- 
mas trukdo atlikti išpažintį bažnyčioje! Ir aš buvau peršalusi, 
tačiau nebėgau dėl to slapstytis po koplyčias su abatais. 

— Be reikalo tu kišiesi į abato Foža reikalus, — atsakė tei- 
sėjas.— Mane perspėjo dėl kai kurių dalykų. Tai žmogus, su 
kuriuo reikia būti atsargesniems, o tu esi pagiežinga ir, ko gero, 
gali mums tik pakenkti. 

— Dar ką išsigalvosi! — dygiai paprieštaravo žmona.— 
Jie užtektinai man sugadino kraujo, ir aš jiems dar parodysiu. 
O tavo abatas Foža — paskutinis mulkis. Negi tu manai, kad 
abatas Fenilis neatsidėkos man, jeigu aš nutversiu kleboną su 
savo išrinktąja čiulbant m'eilius žodelius? Patikėk manimi, jis 
brangiai atsimokėtų už tokį skandalą... Ir netrukdyk man, tu 
nieko nenutuoki tokiuose reikaluose. 

Praėjus lygiai dviem savaitėms, šeštadienį, ponia Palok pa- 
sergėjo Martą, kada toji išėjo iš namų. Teisėjo žmona stovėjo 
prie lango pasirengusi eiti pro duris ir, slėpdama už užuolaidos 
pabaisėlišką savo veidą, žvelgė į gatvę pro plyšelį musline. Kai 
abi moterys dingo už Taravel gatvės kampo, ponia Palok paten- 
kinta plačiai išsiviepė. Ji neskubėdama užsimovė pirštines ir 
lėtu žingsniu patraukė per Suprefektūros aikštę, apeidama ją 
dideliu lanku, atsargiai statydama kojas ant negludintų grindi- 
nio akmenų. Einant pro ponios de Kondamen vilą, jai ūmai šovė 
į galvą mintis užeiti pas ją ir pasivadinti kartu su savimi, bet 
paskui sumetė, jog toji, ko gero, gali prieštarauti tokiam jos su- 
manymui. Apskritai geriausia tokius darbus atlikti vienai, be 

liudytojų, kad nė šuo nesulotų. „Man regis, per tą laiką juodu 
spėjo į sunkią nuodėmę įpulti, o dabar jau galima eiti“, — sam- 
protavo ponia Palok, pasivaikščiojusi ketvirtį valandos. 

Teisėjo žmona paspartino žingsnį. Ji dažnai užeidavo į Šven- 
čiausiosios Mergelės globos namus išsiaiškinti kartu su Trušu 
kai kurių sąskaitybos netikslumų. Bet tą dieną, užuot patraukusi 
į raštinę, ji perėjo koridorių, nusileido laiptais žemyn ir pasuko 
tiesiai į maldyklą. Prie pat durų ant kėdės sėdėjo senė Foža ir 
ramiai sau mezgė. Teisėjo žmona buvo numačiusi šią kliūtį, to- 
dėl ji iškart movė prie durų, nutaisiusi be galo užsiėmusios per- 
sonos veidą. Tačiau dar nespėjus jai ištiesti rankos durų link, 
senė Foža pakilo ir su neįtikėtina jėga nubloškė ją į šoną. 

— Kur jūs einate? — paklausė ji savo stačiokišku valstie- 
tės balsu. 

— Einu ten, kur man reikia, — atrėžė ponia Palok, trindama 
„užgautą ranką, mėšlungio tampomu veidu.— Jūs — įžūli stor- 
žievė... Praleiskite mane. Aš esu Švenčiausiosios Mergelės glo- 
bos namų iždininkė ir turiu teisę čia vaikščioti. 

Senė Foža, užrėmusi duris visu savo stotu, pasitaisė akinius 
ant nosies ir stebėtinai šaltakraujiškai vėl kibo į mezginį. 

— Ne,— nukirto ji,— jūs čia nejeisite. 

— Mat kaip!.. O kodėl gi, leiskite paklausti? 

— Todėl, kad aš nenoriu. 

Teisėjo Žmona pajuto, jog jos sumanymas nuėjo šuniui ant 
uodegos. Ji duso iš pykčio. Pasidarė baisi, mikčiodama ir kar- 
todama kelissyk tuos pačius žodžius, ji sušnypštė: | 

— Aš nežinau, kas jūs tokia ir ką jūs čia veikiate, aš galėčiau 
sušukti ir liepti jus suimti, kadangi jūs man kirtote. Reik many- 
ti, jog už šių durų dedasi šlykštūs dalykai, jeigu jau jums prisa- 
kyta neįleisti net tų, kurie dirba šiuose namuose. Aš esu šių namų 
darbuotoja, girdite? Praleiskite mane arba aš sukviesiu visus 
žmones! 

— Kvieskite, ką tiktai norit, — truktelėjusi pečiais atsakė 
senė.-—. Aš pasakiau, kad jūs čia nejeisite, aš to negeidauju, 
aišku?.. Iš kur man žinoti, kad jūs iš Globos namų? O jeigu ir taip, 
man vis tiek. Nieks čia nejeis... Tai jau mano reikalas. 

Tuomet ponia Palok prarado visą savitvardą, ji pakėlė bal- 
są ir suriko: 

— Man nėra ko ten eiti! Pakanka to, ką mačiau. Dabar man 
viskas aišku. Jūs — abato Foža motina, ar ne? Nėra ką sakyti! 
Gražiais darbeliais čia užsiimate! Na, žinoma, aš neisiu; aš ne- 
noriu lįsti į šitą purvą. 

Senė Foža, pasidėjusi mezginį ant kėdės, degančiomis aki- 
mis pro akinius žiūrėjo į teisėjo žmoną; ji stovėjo gunktelėjusi, 

atkišusi rankas į priekį, tarytum pasirengusi ją pulti norėdama 
nutildyti. Rodės, tuoj tuoj šoks ji ant ponios Palok, tik staiga du- 
rys prasivėrė ir ant slenksčio išdygo abatas Foža. Jis buvo su 
kamža, rūstus, susikaupęs. 

— Kas atsitiko, motute?! — pasidomėjo jis.— Kas gi čia 
dedasi? 

Senė nunarino galvą ir atsitraukė atatupsta kaip prasikaltęs 
šuo, kuris glaudžiasi prie savo šeimininko kojų. 

— Tai jūs, gerbiamoji ponia Palok? — tęsė dvasininkas.— 
Jūs norite pasišnekėti su manimi? “. 

Teisėjo žmona didžiausiomis savo valios pastangomis šiaip 
taip išspaudė šypseną. Nutaisiusi klaikiai malonų balsą, su kan- 
džia pašaipa ji atsakė: 

— Kaip! Jūs buvote čia, ponas klebone? Ak! Kad aš būčiau 
tai žinojusi, aš nebūčiau primygtinai prašiusi įleidžiama. Aš 
norėjau pasižiūrėti užtiesalo ant altoriaus, — man regis, jo būk- 
lė jau labai apgailėtina. Žinote, aš juk čia esu už šeimininkę ir 
met jums netrukdysiu. Prašau jus tęsti savo darbą, visas šis 
pastatas — jūsų paslaugoms. Jūsų motutei reikėjo tik pasakyti 
vieną vienintelį žodį, ir aš nebūčiau jai trukdžiusi saugoti jūsų 
ramybę. | 

Senė Foža kažką neaiškiai suurzgė. Tačiau sūnaus žvilgsnis 
ją sutramdė. 

— Prašom užeiti, — pakvietė jis,— jūs manęs nė kiek ne- 
trukdote. Aš klausiausi ponios Murė, kuri truputį negaluoja, 
išpažinties... Taigi prašom į vidų, užtiesalą ant altoriaus iš tik- 
rųjų būtų ne pro šalį pakeitus. 

— Ne, ne, ateisiu aš kitą kartą, — paprieštaravo teisėjo žmo- 
na.— Man baisiai nesmagu, kad jums sukliudžiau. Prašom tęs-. 
ti, prašom tęsti, ponas klebone. 

Ir vis dėlto ji užėjo. Kol ponia Palok su Marta apžiūrinėjo 
altoriaus užtiesalą, abatas pusbalsiu barė savo motiną: 

— Kodėl gi jūs jos neįleidote, motute? Aš juk neprisakiau 
jums saugoti durų. 

Ji stovėjo įsmeigusi žvilgsnį į tolį, su užsispyrusio gyvulio 
išraiška veide. 

— Ji būtų įėjusi tik per mano lavoną, — burbtelėjo ji. 

— Bet kodėl gi? 

— Todėl, kad... Paklausyk, Ovidijau, nerūstauk, tu juk ži- 
nai, kad mane pribaigi, kai imi rūstauti... Tu man liepei atlydė- 
ti šeimininkę čia, ar ne? Tad pamaniau, jog tikriausiai aš tau 
reikalinga tam, kad nuginčiau smalsuolius. Todėl čia ir atsisė- 
dau. Ir kartoju tau, kad judu galėjote daryti ką tinkamu; niekas 

ir nosies nebūtų pas jus įkišęs. 

Jis suprato, sugriebė ją už rankų ir stipriai papurtęs pratarė: 

— Ką jūs kalbat, motute? Ir jums galėjo šauti į galvą tokia 
mintis? 

— O jokia mintis man ir nešovė,— apsimetusi nerūpestin- 
ga atsakė ji.— Tu gali daryti, ką tiktai nori, girdi? Kad ir ką tu 
darytum, viskas būtų gerai, supranti? Juk tu — mano vaikas... 
Aš pasirengusi net eiti vogti dėl tavęs, aišku? | 

Tačiau abatas nebesiklausė. Paleidęs motinos rankas, jis 
stovėjo ir žiūrėjo į ją, tarytum paskendęs apmąstymuose, kurie 
darė jo veidą dar griežtesnį, dar rūstesnį. 

— Niekados, girdite, niekados! — be galo išdidžiai pareiš- 
kė jis.— Jūs klystate, motute... Tik tyri žmonės yra stiprūs. 

Sulaukusi septyniolikos metų, Dezirė vis dar tebesijuokė 
kaip maža kvailiukė. Ji išaugo aukšta, daili mergina, nepapras- 
tai kūninga, rankos ir pečiai buvo kaip tikros moteriškės. Ji 
stiebėsi kaip tvirtas augalas, džiaugdamasis savo kėlimusi į sau- 
lę, nė nenujausdama nelaimės, siaubusios ir temdžiusios jų 
namus. 

— Kodėl tu niekad nebesijuoki? — klausdavo ji tėvą.— 
Jeigu nori, galim pažaisti virvelę? Tai labai smagus žaidimas! 

Ji užsiėmė nedidelį sodo sklypelį, kuriame kasė, sodino dar- 
žoves, laistė. Jai patiko dirbti sunkesnius darbus. Įsigijo vištų, 
o kai šios įnikdavo lesinėti jos daržoves, bardavo jas tarytum 
mylinti motina. Nuolat kapstydamasi žemėje ir plūkdamasi su 
gyvuliais, ji vaikščiojo siaubingai purvina. 

— Tai tikras grindų skuduras! — supykusi šaukė Roza.— 
Visų pirma aš neįleisiu jos daugiau į virtuvę, kadangi ji visur 
purvą nešioja... Manding, ponia, jūs pernelyg gera ir be reika- 
lo ją taip pustote; jumis dėta, aš leisčiau jai voliotis purvyne 
kiek tik širdis geidžia. 

Marta, paskendusi savo sielos išgyvenimuose, nustojo rū- 
pinusis, kad Dezirė pasikeistų baltinius. Kartais mergaitė po 
tris savaites išbūdavo su tais pačiais marškiniais, iš po nusmu- 
kusių ant iškleiptų batų kojinių švietė nuogi užpenčiai; suval- 
kioti drabužiai kadaravo ant jos tarytum elgetos draiskalai. Vie- 
ną dieną Murė pačiam teko imtis adatos; per visą nugarą perply- 
šusi jos suknelė apnuogino mergaitės pečius. O ji tik juokėsi 
būdama pusnuogė, išsidraikiusiais ant pečių plaukais, juodomis 
nuo žemių rankomis, išterliotu veidu. 

Galiausiai Marta ėmė jausti savotišką pasišlykštėjimą duk- 
terimi. Grįžusi po mišių namo su lengvu smilkalų kvapu plau- 
kuose, Marta dygėdavosi stipriu žemės tvaiku, kurį skleidė jos 
duktė. Iškart po pusryčių motina išsiųsdavo dukterį atgal į sodą, 
ji jau nebegalėjo pakęsti jos šalia savęs, ją siutino trykštanti 
mergaitės sveikata, skambus, nerūpestingas jos juokas. 

— Dieve mano, koks bjaurus vaikas,— kartais sakydavo 
ji sudirgusi ir pavargusi. 

Girdėdamas jos skundą, Murė sykį neišlaikęs pratrūko pyk- 
čiu: 

— Jeigu ji tave varžo, galima išvyti ją pro duris kaip ir 
anuodu. | 

— Iš tiesų, man būtų kur kas ramiau, jeigu jos čia nebūtų, — 
atvirai prisipažino Marta. 

Kartą, baigiantis vasarai, Murė ūmai nusmelkė išgąstis ne- 
begirdint daugiau Dezirė, kuri dar taip neseniai krykštė sodo 
gilumoje. Jis nubėgo į tą vietą ir rado mergaitę gulinčią ant že- 
mės, nukritusią nuo kopėčių, ant kurių pasilypėjusi ji siekė nu- 
siskinti figos vaisių; apačioje augę buksmedžių krūmai kiek 
sušvelnino kritimą. Išsigandęs Murė paėmė mergaitę ant rankų 
ir ėmė šauktis pagalbos. Jam pasirodė, jog ji be gyvybės ženklų, -. 
tačiau Dezirė greit atsipeikėjo, ėmė jį tikinti nė trupučio neuž- 
sigavusi ir norėjo vėl kartis kopėčiomis į viršų. 

Tuo metu prieangyje pasirodė Marta. Išgirdusi Dezirė juoką, 
ji įsiuto. 

— Šita mergiūkštė mane kada nors pribaigs! — pyko Mar- 
ta.— Ji tik ir galvoja, kaip man sutrumpinus gyvenimą. Dedu 
galvą, jog ji tyčia nusirito ant žemės. Tai tiesiog nepakenčiama! 
Aš užsidarysiu savo kambaryje, išeisiu iš namų ryte ir grįšiu 
tik vakare... Juokis, juokis, kvaile! Negi aš galėjau atvesti į pa- 
saulį tokią kvaišą! Taip, nelengva man bus su tavimi! 

— Tikra tiesa,— nusičiupo jos žodžius Roza, atskubėjusi 
iš virtuvės.— Tai didžiulė našta, ir nėra ko tikėtis ją išduoti už 
vyro. 

Murė žiūrėjo į jas ir klausėsi jų kalbų sužeistas į pačią širdį. 
Jis nieko nepasakė ir liko su Dezirė. Iki pat saulės laidos jiedu 
sėdėjo dviese sode ir tarytum apie kažką tyliai šnekučiavosi. 
Kitą dieną Martos ir Rozos visą rytą nebuvo namie; jos išėjo 
klausytis mišių į šv. Žanvjė koplyčią, esančią per vieną 1jė nuo 
Plasano, kur tą dieną susirinkdavo visos miestelio maldininkės. 
Joms grįžus, virėja skubiai padavė šaltus pusryčius. Marta jau 
kurį laiką sėdėjo ir valgė, kai staiga pastebėjo, kad prie stalo 
nėra dukters. 

— Negi Dezirė valgyti nenorit — paklausė ji. — Kodėl ji 

neina pusryčiauti su mumis? . 

— Dezirė daugiau čia nebebus, — atsakė Murė, nė neprisi- 
lietęs prie lėkštės.— Šįryt aš nuvedžiau ją į Sent Etropą, pas jos 
žindyvę. 

Marta, pabalusi iš netikėtumo ir nuoskaudos, padėjo šakutę. 

— Galėjai bent su manimi pasitarti, — tepasakė ji. 

Nieko jai neatsakydamas, Murė kalbėjo toliau: 

— Pas žindyvę jai gerai. Tai šauni moteris, labai ją myli, 
todėl mielai sutiko prižiūrėti... Taigi mergaitė tavęs daugiau 
nebekankins, ir visiems bus gerai. 

Kadangi Marta tylėjo, jis dar pridėjo: 

-— Jeigu tau atrodo, jog namuose nepakankamai ramu, tu 
man pasakyk, ir aš išeisiu. | 

Ji kilstelėjo nuo kėdės, ir jos akys sužaibavo. Martą taip 
skaudžiai įžeidė vyro Žodžiai, jog ji ištiesė ranką, tarytum ke- 
tindama trinktelėti jam buteliu per galvą. Šioje ilgus metus nuo- 
lankiai paklusnioje prigimtyje dabar siautėjo negirdėtas tūžmas, 
joje augo neapykanta šiam žmogui, nuolat zujusiam aplink ją 
tarytum gyvas sąžinės priekaištas. Ji ir vėl ėmė valgyti, dėdamasi 
be galo abejinga ir daugiau neužsimindama apie dukterį. Murė 
sulankstė servetėlę, tačiau nuo stalo nepakilo, tik sėdėjo įsi- 
klausydamas į Martos šakutės skambčiojimą, lėtai apžvelgdamas 
šį valgomąjį, tokį gyvą kitados nuo keliamo vaikų triukšmo ir 
tokį tuščią ir nykų dabar. Kambarys jam atrodė šaltas tarsi le- 
dainė. Akys jam priplūdo ašarų, kai Marta liepė Rozai atnešti 
desertą. 

— Matau, kad ponia turi gerą apetitą, ar ne tiesa? — pasi- 
teiravo Roza, atnešusi lėkštę su vaisiais.— Tai dėl to, kad mes 
neblogai pasivaikščiojom!.. Jeigu jūs, pone, nebūtumėt toks 
bedievis, jūs irgi būtumėt galėjęs eiti kartu su mumis, ir dabar 
poniai nereikėtų vienai sudoroti visos avies kulšies. 

Ji pakeitė lėkštes nenustodama plepėti. 

— Labai graži toji švento Žanvjė koplyčia, tik jau baisiai 
mažytė... Jūs pastebėjote damas, kurios atėjo pavėlavusios? Jos 
turėjo klauptis lauke ant žolės, saulėkaitoje... Niekaip nesupran- 
tu, kaip ponia de Kondamen galėjo atvažiuoti ratuose; kokia 
gi čia maldininkystė?.. Užtatai mes su jumis, ponia, šauniai pra- 
leidome rytą, tiesa? 

— Taip, išties nuostabus rytas, — atsiliepė Marta.— Abatas 
Muso pasakė be galo jaudinantį pamokslą. 

Kai Roza savo ruožtu pastebėjo, kad nėra Dezirė, ir sužinojo 
apie jos išvykimą, ji sušuko: 

— (Garbės žodis, pone, gera mintis jums atėjo į galvą!.. Ji 
man išnešiojo visus puodus, norėdama palaistyti savo salotas... 

Dabar bent bus galima kiek atsikvėpti. 

— Be abejo,— pritarė jai Marta, atsipjaudama gabaliuką 
kriaušės. 

Murė ėmė dusti. Jis išėjo iš valgomojo nesiklausydamas 
Rozos, kuri jam iš paskos šaukė; jog kava tuojau pat bus pa- 
ruošta. Marta, likusi valgomajame viena, ramiai baigė valgyti 
savo kriaušę. 

Tuo metu, kai virėja nešė į stalą kavą, senė Foža nulipo žemyn. 

— Prašom užeiti, — pakvietė Roza,— sėskitės prie stalo 
ir išgerkite šeimininko puodelį, nes jis išlėkė kaip pamišęs. 

Senė Foža atsisėdo į Murė vietą. 

— O aš maniau, kad jūs niekad negeriate kavos, — tarstelė- 
jo ji, kraudamasi cukrų. 

— Taip, anksčiau mes jos negerdavome,— atsakė Roza,— 
kai piniginė buvo šeimininko žinioj... O dabar šeimininkė būtų 
kvaila, jeigu atsisakytų to, ką ji mėgsta. 

Jos praplepėjo gerą valandą. Susigraudinusi Marta pagaliau 
išliejo senei Foža savo sielvartą: jos vyras iškėlęs jai siaubingą 
sceną dėl dukters, kurią jis, nesitverdamas apmaudu, išvedęs 
pas jos žindyveę. Marta teisinosi tikindama, jog ji labai mylinti 
mergaitę ir būtinai pasiimsianti ją atgal. 

— Ji pernelyg triukšmaudavo,— įsikišo senė Foža.— Man 
labai dažnai būdavo jūsų gaila... Mano sūnus netgi ketino dau- 
giau nebeiti į sodą skaityti brevijoriaus. Ji jam išūždavo per 
dienas galvą. 

Nuo šios dienos Marta su Murė nepersimesdavo prie stalo 
daugiau nė menkiausiu žodeliu. Ruduo tais metais buvo labai 
lietingas; valgomasis su vienišais stalo įrankiais dviem asmenims 
viename ir kitame gale dvelkė liūdesiu. Visuose kampuose vieš- 
patavo tamsybė, nuo lubų traukė šaltis. Kaip per šermenis, 
pasak Rozos. 

— Na ir ko gi jūs taip įsismaginote?..— klausdavo ji, pa- 
duodama į stalą.— Jeigu šitaip ir toliau bus, nėra ko bijoti, kad 
jums liežuviai ištins... Būkit šiek tiek linksmesnis, pone; jūs 
atrodote taip, tarytum mirusįjį lydėtumėt. Pamatysit, kaip įvary- 
sit poniai ligą. Juk labai kenkia sveikatai valgyti tylint. 

Užėjus pirmiesiems šalčiams, Roza, visaip stengusis įsiteikti 
senei Foža, pasiūlė jai gaminti valgį virtuvėje ant viryklės. Pra- 
sidėjo nuo puodų su vandeniu, kurių senė ateidavo susišildyti: 
mat pas juos nebuvo krosnies, o abatui reikėjo skubiai nusiskusti. 
Paskui ji ėmė skolintis lygintuvą, puodus, o kartą net paprašė 
kepamosios skardos avies kulšiai ant iešmo kepti; bet kadangi 
viršuje nebuvo židinio, tinkamo šiam reikalui, ji galiausiai sutiko 
su Rozos pasiūlymu pasinaudoti jos krosnimi, į kurią virėja pri- 

dėjo tiek malkų, kad jų būtų užtekę visam avinui iščirškinti. 

-—- Jūs nesivaržykite,-- kartojo Roza, pati vartydama avies 
kulšį. — Musų virtuvė didžiulė. Dviem vietos per akis užteks... 
Neįsivaizduoju, kaip iki šiol galėjote virti valgį kambaryje ant 
žemės, priešais židinį, ant kažkokios nelaimingos geležinės kros- 
nelės? Aš būčiau bijojusi, kad man kraujas į smegenis neplūstelė- 
tų... Kaip sau norit, mūsų šeimininkas išties keistas Žmogus: 
sumanė išnuomoti butą be virtuvės. Tik su tokiais šauniais, 
neišpuikusiais, sukalbamais žmonėmis kaip jūs ir galima buvo 
šitaip pasielgti. 

Pamažu senė Foža įjunko gaminti pusryčius ir pietus Mu- 
rė virtuvėje. Iš pat pradžių ji atsinešdavo savo anglių, aliejaus, 
prieskonių. Bet paskui, jeigu atsitikdavo taip, jog ji pamiršdavo 
ką nors iš maisto atsargų, virėja neleisdavo jai lipti į viršų ir 
priversdavo imti iš savo spintelės tai, ko pritrūkdavo. 

— Žiūrėkite, sviestas štai čia. Neapvalgysite gi jūs mūsų, 
jeigu pakabinsite ant peilio galo. Jūs juk puikiai žinote, kad 
čia galite naudotis viskuo... Ponia bars mane, jeigu jūs varžysi- 
tės. 

Nuo to laiko tarp Rozos ir -senės Foža užsimezgė didžiulė 
draugystė. Virėja buvo labai patenkinta radusi žmogų, sutikusį 
klausytis jos kalbų, kol ji maišydavo padažus. Žodžiu, juodvi 
nuostabiai susigyveno; kartūninė senės Foža suknelė, šiurkštūs 
veido bruožai ir netašyta kalba veik netrukdė Rozai elgtis su ja 
kaip lygiai su lygia. Valandų valandas užsisėdėdavo jodvi kartu 
priešais seniai užgesusią viryklę. Netrukus senė Foža visiškai 
užvaldė virtuvę; ji tebebuvo tokia pat paslaptinga kaip ir anks- 
čiau: kalbėdavo tik tiek, kiek jai atrodydavo esant reikalinga, 
o priversdavo išpliurpti viską, ką tik norėdavusi sužinoti. Ji 
diktuodavo meniu sutuoktiniams Murė, ir pirma jų paragaudavo 
valgių, kurie turėjo būti jiems patiekiami. Dažnai Roza netgi 
atskirai gamindavo skanėstus, skirtus tik abatui Foža — tai obuo- 
lius glajuje, tai ryžių pyragą, tai orinius sklindžius. Maisto pro- 
duktai susi maišydavo į daiktą, puodais irgi buvo naudojamasi be 
jokios tvarkos, ir abeji pietūs tiek susiplakdavo, jog virėja, neš- 
dama valgius į stalą, juokdamasi šaukdavo: 

— Jūs man pasakykit, miela ponia, šita kiaušinienė jūsų ar 
mano? Aš jau visiškai susipainiojau!.. Garbės žodis, kur kas 
geriau būtų, jeigu visi valgytų drauge. 

Per Visus Šventuosius abatas Foža pirmąkart pusryčiavo 
Murė valgomajame. Jis labai skubėjo, nes turėjo grįžti į šv. Sa- 
turneno bažnyčią. Marta, norėdama, kad jis negaištų laiko, pava- 
dino jį už stalo, sakydama, jog tuomet jo motutei nereikės bė- 
gioti į trečią aukštą. Po savaitės tai pasidarė įpročiu; Foža šeimy- 

na kiekvieną dieną, atėjus valgymo metui, nusileisdavo į apačią, 
sėsdavosi už bendro stalo ir net laukdavo, kol paduos kavą. Pir- 
momis dienomis abi šeimininkės valgius patiekdavo atskirai. 
Bet paskui Roza pareiškė, jog tai „labai kvailai atrodą ir jog ji 
puikiausiai galinti gaminti keturiems asmenims, o su ponia Foža 
ji jau kaip nors susitarsianti. 

— Nedėkokite man,— pridėjo ji. — Tai jums reikia dėkoti, 
kad nusileidžiate į apačią palaikyti šeimininkei kompanijos; 
su jumis jai kur kas linksmiau. Dabar aš tiesiog bijau įeiti į val- 
gomąjį:. jaučiuosi taip, tarytum įeičiau pas mirusįjį. Nuo to nyku- 
mo net kūnas pagaugais eina. Jeigu ponas ir toliau pūsis, tai 
tegu sau pučiasi vienas į sveikatą! | 

Malkos krosnyje spragsėjo, kambaryje buvo labai šilta. Buvo 
nuostabi žiema. Iki šiol niekuomet Roza neužtiesdavo stalo tokia 
nepriekaištingai balta staltiese; pono klebono kėdę ji statydavo 
arčiau krosnies, taip, kad jis sėdėtų nugara į ugnį. Ji ypač kruopš- 
čiai išblizgindavo jo stiklinę, peilį ir šakutę; o jeigu ant staltiesės 
atsirasdavo bent mažiausia dėmelė, Roza stengėsi, kad ji nepa- 
kliūtų tiesiai prieš abatą. Žodžiu, ji tupinėjo apie kleboną kiek 
tik įmanydama. 

Kai Roza pagamindavo abato mėgstamą valgį, ji perspėdavo 
jį, kad pataupytų apetitą. O kartais atvirkščiai, ji norėdavo pa- 
daryti jam staigmeną: atnešdavo uždengtą patiekalą ir, matydama 
klausiamus žvilgsnius, juokdamasi iškilmingai pareikšdavo: 

— Tai ponui klebonui: įdaryta antis su alyvomis, kaip kad 
jis mėgsta... Ponia, įdėkite ponui klebonui nugarinės, gerai? 
Šis patiekalas ruoštas jam. . 

Ir Marta patarnaudavo. Ji maldaujamu žvilgsniu prašydavo 
abatą neatsisakyti nuo geriausių kąsnelių. Marta visuomet pradė- 
davo nuo jo, perrinkinėdama lėkštėje kiekvieną gabaliuką, tuo 
tarpu Roza, pasilenkusi ties ja, pirštu rodydavo tą, kuris, jos 
manymu, pats gardžiausias. O retsykiais jos netgi susiginčyda- 
vo, kuri viščiuko ar triušiuko dalis pati skaniausia. Roza padėda- 
vo dvasininkui po kojomis išsiuvinėtą pagalvėlę. Marta reikala- 
vo, kad abatui būtų paduotas atskiras bordo butelis ir jo mėgs- 
tama rausva plutele duona, kurią ji kasdien užsakydavo pas ke- 
pėją. 

— Dėl ko gi daugiau stengtis, jeigu ne dėl jūsų? — kartodavo 
Roza, atsakydama į dvasininko padėkos žodžius. — Kam gi kitam, 
jeigu ne jums, tokiems šauniems žmonėms, džiaugtis gyvenimu! 
Ir netrukdykite, mums Viešpats Dievas atsimokės už jus. 

Senė Foža, sėdėdama už stalo priešais sūnų, šypsojosi regė- 
dama visus šiuos meilikavimus. Ji su meile ėmė žiūrėti į Martą 
su Roza, galvodama, jog toks jos sūnaus garbinimas yra savaime 

suprantamas dalykas, ir manė jas esant be galo laimingas, kad 
gali pulti ant kelių prieš jos dievybę. Buka veido išraiška ji valgė 
lėtai ir daug, tarsi valstietė, kuriai reikia gerokai pasistiprinti 
prieš sunkų darbą; ji tikra ta žodžio prasme vadovaudavo prie 
stalo, ir jos budri akis pastebėdavo viską, neišleisdama iš akiračio 
net šakutės ir sekdama, kad Marta ir toliau liktų tarnaite, glostan- 
čia jos sūnų palaimos kupinu žvilgsniu. O jeigu ji ir praverdavo 
burną, tai tik tam, kad trimis žodžiais pareikštų apie abato skonį 
arba nutrauktų jo mandagius atsisakinėjimus, nuo kurių jis dar 
nebuvo atpratęs. O kartais ji tik patraukydavo pečiais arba po 
stalu baksnodavo abatui koja, tarsi sakydama: „Negi šis stalas 
nepriklauso tau? Tu galėtumei suvalgyti kad ir visą patiekalą 
pats vienas, jeigu tik panorėtum, o visi kiti, žiūrėdami į tave, 
pasitenkintų vien sausa duona ". 

Tuo tarpu abatas Foža liko abejingas švelniam rūpinimuisi 
jo asmeniu. Būdamas labai neišrankus, jis valgydavo greitai, 
visuomet paskendęs savo mintyse, dažnai netgi nepastebėdamas 
jam rodomo dėmesio. Motinos prašomas, jis pagaliau sutiko 
valgyti kartu su Murė šeima; į žemutinio aukšto valgomąjį abatas 
ateidavo tik tam, kad visiškai atsikratytų kasdienio gyvenimo 
rūpesčių. Jis visuomet išlaikė tą didingą sielos ramybę, pamažu 
įprasdamas, kad menkiausias jo noras būtų atspėtas, tuo nė kiek 
nesistebėdamas ir nebedėkodamas už tai, tik su panieka valdy- 
damas namų šeimininkę ir virėją, kurios nerimastingai gaudė 
kiekvieną niūresnį šešėlį jo rimtame veide. 

O Murė, sėdėdamas priešais žmoną, likdavo užmirštas. Pa- 
sidėjęs rankas ant stalo krašto, jis kaip vaikas laukdavo, kada 
Marta prisimins jį... Toji aptarnaudavo jį paskutinį, šykščiai 
dėdama jam į lėkštę tai, kas likdavo nuo kitų. Stovėdama jai už 
nugaros, Roza suturėdavo ją, kai toji apsirikusi būdavo beįde- 
danti jam gardesnį kąsnelį. 

— Ne, ne, tik ne šitą gabaliuką... Jūs juk žinote, kad šeimi- 
ninkas mėgsta galvą, jam patinka apčiulpti smulkius kaulelius. 

Murė valgė susigūžęs, varžydamasis, tarsi veltėdis. Jis jautė, 
kaip senė Foža jį stebi jam atsiriekiant duonos. Įrėmęs žvilgsnį 
į vyno butelį, jis ilgai svarstydavo, kol pagaliau ryždavosi įsi- 
pilti. O kartą apsirikęs Murė ėmė ir įsipylė ant galo stiklinės 
bordo vyno iš pono klebono butelio. Tai bent kilo triukšmas! 
Visą mėnesį Roza jam prikaišiojo dėl to vyno lašo. Nešdama 
į stalą kokį nors saldų patiekalą, ji šaukdavo: 

— Aš nenoriu, kad ponas tai ragautų... Jis niekad nėra manęs 
pagyręs. O kartą netgi prikišo, kad omletas su romu prisvilęs. 
Bet aš jam atkirtau: „Jums jis bus visada prisvilęs“. Girdite, 
ponia, neduokite jam. 

O paskui prasidėjo įvairiausios patyčios. Roza tyčia padėdavo 
Murė įskilusias lėkštes, stalą pasukdavo taip, kad jo koja būtų 
tiesiai prieš šeimininko kelius, nenuimdavo pašluostės siūlų nuo 
jo stiklinės, o duoną, vyną, druską padėdavo kuo toliau nuo jo, 
kitame stalo gale. Murė vienintelis mėgo garstyčias; jis pats 
eidavo jų pirkti, tačiau Roza kaskart jas vis kažkur nukišdavo 
ir teisindavosi, atseit nuo jų dvokią. Kai Murė pasigesdavo ant 
stalo garstyčių, jam iškart krisdavo nuotaika. Bet labiausiai jį 
skaudino ir galutinai atėmė apetitą tai, kad jis buvo išvytas iš 
savo nuolatinės vietos priešais langą ir į ją, kaip į pačią patogiau- 
sią, pasodintas abatas. Dabar Murė sėdėjo veidu į duris; nuo 
to laiko, kai jis prarado galimybę su kiekvienu gurkšniu užmesti 
akį į savo vaismedžių sodą, Murė rodės, jog jis valgo pas kaž- 
kokius visai svetimus žmones. 

Marta nekankindavo jo taip, kaip Roza, tačiau elgėsi su juo 
kaip su vargšu giminaičiu, kurį reikia pakęsti; pagaliau ji netgi 
ėmė nepastebėti, jog jis čia, beveik niekada nepratardavo jam 
nė žodžio ir elgėsi taip, tarytum namų šeimininkas būtų buvęs 
abatas Foža. Kadangi Murė visuomet baigdavo valgyti pirmas, 
jis gražiai sulankstydavo servetėlę ir pakildavo nuo stalo, dažnai 
net nelaukdamas deserto. 

Roza buvo tikra, jog jis širdyje siunta. Plepėdama virtuvėje 
su sene Foža, ji išnarstydavo savo šeimininką po kaulelį: 

— Aš jį puikiai pažįstu ir niekuomet jo nebijojau... Iki jūsų 
atvykimo šeimininkė drebėte drebėdavo prieš jį, kadangi jis visą- 
laik rėkaudavo įvarydamas visiems baimę. Jis mums iki gyvo 
kaulo įkyrėjo, nuolat painiojosi po kojomis, niekas jam neįtiko, 
visur kaišiojo savo nosį, ir visa tai darė vien dėl to, kad nuolat 
mums primintų, jog jis čia šeimininkas... O dabar jis pasidarė 
ramus tarsi avinėlis, ar ne taip? Ir tai atsitiko todėl, kad šeiminin- 
kė paėmė viršų. Nėr ką ir sakyti, jeigu jis būtų drąsesnis ir nebi- 
jotų įvairiausių nemalonumų, jūs pamatytumėt, ką jis mums čia 
užgiedotų! Tačiau jis pernelyg bijosi jūsų sūnaus, taip, taip, jis 
privengia pono klebono... Retsykiais sakytumei, jog jam pasimai- 
šė galvoje. Pagaliau jeigu jis mums nebekliudo, ką gi, tesižinie, 
ar ne taip, ponia? 

Senė Foža atsakydavo, jog ji laikanti poną Murė labai gar- 
bingu žmogumi, vienintelis jo trūkumas, jos nuomone, — tai, 
kad jis nėra tikintis. Bet laikui bėgant jis, be abejo, grįš į teisingą 
kelią. Pamažu senoji dama užvaldė visą žemutinį aukštą, nesi- 
varžydama vaikščiojo iš virtuvės į valgomąjį, sukinėjosi priean- 
gyje bei koridoriuje. Kaskart susitikęs ją, Murė prisimindavo 
tą dieną, kai pirmą sykį jų namų slenkstį peržengė abatas Foža 
su savo motute, kuri vilkėjo juodais skarmalais ir, nepaleisdama 

iš rankų pintinės, ištiesusi kaklą žvilgčiojo į kiekvieną kambarį 
ramiai ir nė kiek nesivaržydama, tarsi būtų atėjusi apžiūrėti 
parduodamo namo. 

Nuo to laiko, kai abatas Foža su savo motina ėmė valgyti 
žemutiniame aukšte, trečiame aukšte įsiviešpatavo Trušai. Jie 
pasidarė gana triukšmingi; stumdomų baldų bildesys, kojų trep- 
sėjimas, garsūs šūkčiojimai sklido pro praviras ir smarkiai tran- 
komas duris. Senė Foža, jeigu ji kaip tik tuo metu šnekučiuoda- 
vosi su Roza virtuvėje, sunerimusi kilstelėdavo galvą į viršų. 
Roza, nenorėdama kurstyti ugnies, sakydavo, jog išties nelengva 
tai vargšei poniai Truš. O vieną vėlų vakarą abatas, kuris dar ne- 
buvo atsigulęs, išgirdo ant laiptų keistą triukšmą. Laikydamas 
rankoje žvakidę, abatas pravėrė duris ir išvydo girtą kaip šunį 
Trušą, kuris alkūnėmis ir keliais ropštėsi laiptais į viršų. Su- 
griebęs savo tvirta ranka, dvasininkas pastatė jį ant kojų ir įstū- 
mė į kambarį. Olimpija, gulėdama lovoje, ramiai skaitė romaną 
ir gurkšnojo mažais gurkšneliais grogą, stovėjusį ant naktinio 
stalelio. 

— Paklausykite,— iškošė abatas Foža, net pažaliavęs iš pyk- 
čio, — rytoj pat susikrausite lagaminus, ir kad nebūtų čia jūsų 
nė kvapo! 

— Čia dabar! Kas gi atsitiko? — klustelėjo Olimpija, nė 
kiek nesutrikusi.— O mums čia visai neblogai. | 

Tačiau dvasininkas ją šiurkščiai nutraukė: 

— Tylėk! Tu, šunsnuke, tik ir galvoji, kaip man pakenkus. 
Motina buvo teisi: nereikėjo man jūsų traukti iš skurdo... O dabar 
dar aš turiu kelti tavo girtą vyrą ant laiptų. Gėdytumeis! Pati pa- 
galvok, koks kiltų triukšmas, jeigu jį pamatytų tokį. Išvyksite 
man rytoj pat! 

Olimpija atsisėdo lovoje, kad galėtų siurbtelėti grogo. 

— Na jau ne, šito tai nebus! — pareiškė ji. 

Trušas kvatojo. Girtas jis būdavo labai linksmas. Jis kles- 
telėjo į fotelį pagyvėjęs ir patenkintas savimi. 

— Geriau nesipykime,— pravapėjo jis.— Tai nieko tokio, 
tik paprasčiausias apsvaigimas nuo šalto oro. O kokios netiku- 
sios gatvės šitame prakeiktame miesteliūkštyje!.. Žinote, Foža, 
ką aš jums pasakysiu: puikaus jaunimėlio čia esama. Kad ir dak- 
taro Porkjė sūnus. Jums, tikiuosi, gerai pažįstamas daktaras 
Porkjė?.. Taigi va, mudu su juo susitinkam vienoje kavinėje 
už kalėjimo. Jį išlaiko viena arlietė, gražuolė brunetė. 

Sukryžiavęs ant krūtinės rankas, dvasininkas rūsčiai žvelgė į 
Ji. 

— Ne, patikėkite manimi, Foža, jūs be reikalo pykstate ant 
manęs...— toliau vapsėjo Trušas.— Jūs juk žinote, kad aš esu 


173 


žmogus išauklėtas ir niekad neperžengiu padorumo ribų. Dienos 
metu aš nė stiklinės vandens su sirupu neišlenksiu, bijodamas 
jums pakenkti... Tad ko jūs dar norite iš manęs? Juk nuo tada, 
kai mes čia, aš einu į tarnybą tarsi į mokyklą, nešiodamasis su- 
muštinius, perteptus uogiene, savo krepšelyje; supraskite paga- 
liau, — tai išties kvailas užsiėmimas. Aš jaučiuosi tarsi paskutinis 
mulkis, — taip, taip, garbės žodis! Ir visa tai darau vien norėda- 
mas pasitarnauti jums... Bet naktį manęs niekas nemato. Galiu 
gi aš bent naktį pasivaikščioti. Man tai į sveikatą, antraip aš galą 
gaučiau sėdėdamas po raktu. Beje, šiuo metu gatvėse nė gyvos 
dvasios... O kokios netikusios jos!:. 

— Girtuoklis! — prakošė dvasininkas pro sukąstus dantis. 

— Vadinasi, nenorite taikytis?.. Juo blogiau, brangusis mano. 
Aš esu žmogelis gero būdo ir nemėgstu rūškanos minos. O jeigu 
jums tai nepatinka, aš spjausiu ir išeisiu palikdamas jus čia su 
savo davatkomis. Iš jų tik mažytė de Kondamen dar pusė bėdos, 
ir tai arlietė dailesnė... Galit kiek tik širdis geidžia sproginti 
akis, man jūs daugiau nereikalingas. Norite, galiu jums paskolinti 
šimtą frankų? 

Ir, išsitraukęs iš kišenės banknotus, kvatodamas visa gerkle, 
paskleidė juos ant kelių, paskui ėmė sukti virš galvos, mataruoti 
jais abatui po nosimi, mėtyti į viršų. Olimpija, akimirksniu iššo- 
kusi pusnuogė iš lovos, puolė rinkti pinigų, kuriuos nepatenkinta 
pasikišo po pagalve. Tuo metu abatas Foža didžiai nustebęs ap- 
žiūrinėjo kambarį; ant komodos jis pamatė likerio butelius, sus- 
tatytus į eilę, ant židinio išvydo nepraimtą paštetą, saldainius 
senoje perplėštoje dėžutėje. Kambarys buvo užverstas naujais 
pirkiniais: suknelės, išmėtytos ant kėdžių; išvyniotas nėrinių 
ritinėlis; puikus, naujutėlaitis surdutas, pakabintas ant lango 
skląsčio, meškos kailis, ištiestas palei lovą. Ant naktinio stalelio, 
šalia stiklinės su grogu, žvilgėjo auksinis moteriškas laikrodė- 
lis porceliano taurėje. 

„Tr ką gi tokį jie galėjo apvogti?“ — pamanė dvasininkas. 
Tik staiga jis prisiminė, kaip Olimpija bučiavo Martai rankas. 

— Ak, jūs niekšai! — suriko jis. — Jūs vagiate! 

Trušas atsistojo. Tačiau žmona su jėga stumtelėjo jį, ir jis 
nuvirto ant sofos. 

— Nusiramink,— pasakė ji vyrui, — eik greičiau gulti, tau 
reikia išsimiegoti. 

Tuomet, pasisukusi į brolį, tarė: 

— Jau pirma valanda nakties, ir prašyčiau leisti mums mie- 
goti, jeigu neturi daugiau ką pasakyti, išskyrus šiuos piktus 
žodžius... Žinoma, nereikėjo mano vyrui nusigerti, tu teisus; ir 
vis dėlto tau nedera už tai jį įžeidinėti... Mes jau ne kartą tau 

aiškinomės, tad tegu šis pasiaiškinimas bus paskutinis, girdi, 
Ovidijauė.. Mudu juk esame brolis ir sesuo, tiesa? Tai štai, aš 
tau jau sakiau, kad reikia su mumis dalytis... Tu ten, apačioje, 
vartaisi kaip inkstas taukuose, užsiprašai įvairiausių skanėstų, 
gyveni tik savo malonumui po namų šeimininkės ir virėjos spar- 
neliu! Aišku, tai tavo reikalas. Mes neisim žiūrėti, kas tavo 
lėkštėje, ir nesirengiam tau traukti kąsnio iš burnos. Daryk kaip 
tau išeina. Bet ir tu nekibk prie mūsų ir suteik mums tokią pat 
laisvę... Manding, aš samprotauju labai blaiviai... 

Ir, atsakydama į prieštaraujantį dvasininko mostelėjimą, 
kalbėjo toliau: 

— Na taip, aš suprantu, tu visą laiką drebi, kad mes tau ne- 
sugadintume viso reikalo. Tačiau jeigu nori, kad mes to nepa- 
darytume, geriausia būtų mūsų neerzinti nuolat kartojant: „Ak, 
jeigu aš būčiau žinojęs, nė už ką nebūčiau jūsų čia atsikvietęs!“ 
Taigi, nesi jau toks protingas, koks dediesi. Mudviejų tikslai 
vienodi. Mes esame viena šeima ir puikiausiai galime veikti 
išvien. Ir jeigu tik tu panorėtum, viskas išsispręstų kuo sklan- 
džiausiai... O dabar eik gulti. Rytoj aš išbarsiu Trušą ir atsiųsiu 
pas tave, galėsi jam duoti pamokymų. 

— Be. abejo, — pro miegus niurzgė girtuoklis, — keistuolis 
tasai Foža... Visai man nerūpi šeimininkė, nebent jos pinigėliai. 

Olimpija, dirstelėjusi į brolį, begėdiškai užsikvatojo. Ji ir 
vėl atsigulė įsitaisydama kuo patogiau, nugara atsišliedama į 
pagalvę. Dvasininko veidas balstelėjo, kiek pasvarstęs, jis išėjo 
netardamas daugiau nė žodžio. Olimpija ir vėl įniko į savo ro- 
maną, tuo tarpu Trušas knarkė gulėdamas ant sofos. 

Kitą rytą išsipagiriojęs, Trušas ilgai kalbėjosi su abatu Foža. 
Grįžęs pas žmoną, jis papasakojo, kokiomis sąlygomis buvo 
sudaryta taika. 

— Paklausyk, balandėli,— mokė ji jį, — nepykdyk tu jo, 
daryk taip, kaip prašomas, o svarbiausia, stenkis būti jam nau- 
dingas, jeigu jis suteikia tau tokią galimybę... Prie jo aš narsauju, 
tačiau, tiesą sakant, puikiai žinau, kad jis išspirs mus pro duris 
kaip šunis, jeigu mudu išvesime jį iš kantrybės. O aš nenoriu 
iš čia išvažiuoti... Ar tu esi tikras, kad jis mūsų neišvarys? 

— Gali nebijoti, — nuramino ją Trušas,— aš jam esu rei- 
kalingas ir manau, jog jis netrukdys mums krautis turto. 

Nuo to laiko Trušas kasdien išeidavo iš namų apie devintą 
valandą vakaro, kai gatvės ištuštėdavo. Jis sakydavo žmonai 
einąs į senamiestį skleisti propagandos abato naudai. Beje, Olim- 
pijai buvo svetimas pavydo jausmas; ji juokėsi, kai vyras jai pa- 
sakodavo kokią nors pikantišką istoriją; jai labiau patiko vienai 
mėgautis skanėstais, išlenkti paslapčiomis vieną. kitą taurelę 

vyno, sušlamšti nemačiom kokį pyragaitį ir leisti ilgus vakarus 
šiltoje lovoje ryjant senus romanus, kuriuos ji išknisdavo Kan- 
kuen gatvės bibliotekoje. Trušas namo grįždavo apgirtęs; kad 
nekeltų laiptuose triukšmo, batus jis nusiaudavo priebutyje. 
O kai padaugindavo ir nuo jo žvėriškai trenkdavo tabaku ir deg- 
tine, žmona neleisdavo jam gultis šalia jos ir nuvarydavo jį ant 
sofos. Tuomet tarp jųdviejų kildavo tyli, nebyli kova. Su girto 
žmogaus atkaklumu jis vis grįždavo prie jos, kabindavosi už 
antklodės, tačiau susverdėjęs susmukdavo, griūdavo ant keturių, 
kol žmona nuridendavo jį kaip pėdą. O jeigu jis pratrūkdavo 
šaukti, ji ranka jam užspausdavo gerklę ir, įdėmiai žiūrėdama 
jam į akis, šnabždėdavo: 

— Išgirs Ovidijus, Ovidijus tuojau ateis. 

Tai išgirdus, jį apimdavo baimė tarsi vaiką, kurį gąsdina 
vilku, paskui jis užmigdavo neaiškiai bambėdamas po nosimi 
atsiprašymo žodžius. Bet vos tik patekėdavo saulė, Trušas rū- 
pestingai rengdavosi stengdamasis išrodyti orus, mėgindamas 
paslėpti praėjusios nakties pėdsakus ant mėlynų gyslelių išmar- 
ginto veido, užsirišdavo ne bet kokį kaklaraištį, o tą, kuris, jo 
žodžiais tariant, darė jį „panašų į bažnytininką“. Pro kavines 
jis praeidavo nudelbęs akis į žemę. Švenčiausiosios Mergelės 
globos namuose jis buvo didžiai gerbiamas asmuo. Kartais, kai 
jaunosios Globos namų auklėtinės žaisdavo kieme, Trušas pro 
pakeltą užuolaidos kraštelį tėviškai žiūrėdavo į jas, 0 tuo pat 
metu jo pusiau primerktose akyse šmėkščiodavo vos pastebimos 
ugnelės. 

Trušus prilaikydavo dar ir senė Foža. Duktė su motina be 
perstojo riejosi, viena skundėsi, kad visuomet yra aukojama 
dėl brolio, kita vadino ją nenaudėle, kurią derėjo prismaugti 
dar lopšyje. Nusitvėrusios to paties grobio, juodvi stebėjo viena 
kitą, nepaleisdamos kąsnio iš dantų, niršdamos viena ant kitos 
ir neramia širdimi laukdamos, katrai gi atiteks liūto dalis. Senė 
Foža buvo užsigeidusi viso namo, ji sergėjo nuo lenktų Olim- 
pijos nagų viską, netgi sąšlavas. Sužinojusi apie dideles sumas, 
kurias jos duktė traukianti iš Martos kišenės, senė Foža tūžte 
įtūžo. Kadangi, sužinojęs apie tai, sūnus tik patraukė pečiais, 
kaip žmogus, niekinantis tokius šlykščius darbus, tačiau pri- 
verstas užsimerkti ir nieko nematyti, senė Foža nirtulingai už- 
sipuolė dukterį, apšaukė ją vagiše, tarytumei toji būtų ištraukusi 
pinigus iš savo motinos kišenės. 

— Na, motin, gana, girdite! — sušuko Olimpija, išvesta iš 
kantrybės.— Manding, ne jūsų piniginė kenčia... Aš kol kas 
tik pinigus skolinuosi ir neprašau, kad mane maitintų. 

— Ką tu tuo nori pasakyti, gyvate tu prakeiktoji? — pro 

sukąstus dantis iškošė siaubingai įtūžusi senė Foža.— Argi mes 
neužsimokame už maistą? Paklausk virėjos, ji tau parodys mūsų 
sąskaitų knygą. 

Olimpija užsikvatojo. 

— Na ir pasakei!...— sušuko .ji. — Žinau aš tą jūsų sąskaitų 
knygą! Jūs mokate už ridikus ir sviestą, ar ne taip? Paklausykite, 
motin, šeimininkaukite sau į sveikatą apačioje,— aš jums ne- 
trukdysiu. Bet daugiau nesikabinkite prie manęs, kitaip aš imsiu 
šaukti. Jūs juk žinote, kad Ovidijus uždraudė mums triukšmauti. 

Senė Foža nulipo žemyn bambėdama sau po nosimi. Grasi- 
nimas sukelti triukšmą ją privertė atsitraukti. Olimpija, tyčio- 
damasi iš motinos, linksmai užniūniavo jai iš paskos. Užtat kai 
duktė išeidavo į sodą, senė atsikeršydavo be perstojo lipdama 
jai ant kulnų, žvilgsniu tikrindama dukters rankas, tykodama 
jos. Nei į virtuvę, nei į valgomąjį-senė jos neįleido. Ji ją supykdė 
su Roza dėl kažkokio paimto ir negrąžinto puodo. Ir vis dėlto 
senė nedrįso kenkti dukters ir Martos draugystei, bijodama 
kad ir menkiausio triukšmo, kuris tik pridarytų nemalonumų 
abatui. 

— Jeigu tu nesirūpini savimi, — vieną gražią dieną pareiškė 
senė Foža savo sūnui, — tuomet aš pasirūpinsiu tavim gali ne- 
bijoti, aš tai darysiu atsargiai... Žinai, jeigu manęs čia nebūtų, 
tavo sesuo tave ubagais paleistų. 

Marta nieko nenutuokė, kas dėjosi aplink ją. Namai jai tie- 
siog rodėsi linksmesni nuo to laiko, kai šių žmonių buvo pilni 
koridoriai, laiptai ir priebutis. Atrodė, jog pakliuvai į kupiną 
šurmulio baldais apstatytą viešbutį, sklidiną prislopinto barnių 
keliamo triukšmo, trankomų durų bildesio, kunkuliuojantį ne- 
varžomu kiekvieno įnamio gyvenimu, su amžinai žaižaruojančia 
krosnimi virtuvėje, kur plušo Roza, gamindama valgį tarsi bend- 
ram pietų stalui restorane. Be to, nesibaigiančia virtine kasdien 
ėjo įvairiausi tiekėjai. Olimpija, puoselėdama savo rankas ir 
nenorėdama daugiau plauti indų, pietus užsisakydavo pas vieno 
Ban gatvės restoranėlio savininką, kuris pristatydavo valgį į 
namus. O Marta tik šypsojosi ir sakėsi, jog jai labai patinkantis 
toks sambrūzdis namuose, ji daugiau nebenorėjo likti viena, 
reikėjo kaip nors numalšinti ją apėmusią karštligę. 

Tuo tarpu Murė, tarytum bėgdamas nuo viso šito triukšmo, 
užsidarydavo antro aukšto kambaryje, kurį jis vadino savo ka- 
binetu. Jis įveikė pasišlykštėjimo savo vienatve jausmą, veik 
neišeidavo į sodą, dažnai nesirodydavo nuo ryto iki vakaro. 

— Norėčiau sužinoti, ką gi jis ten veikia užsidaręs, — kalbėjo 
Roza senei Foža.— Jo visiškai negirdėti. Tarytum miręs būtų. 
Jeigu jau jis ten slepiasi, tai tikriausiai kokiais nors nešvariais 

darbais užsiiminėja. 

Atėjus vasarai, namai pasidarė dar gyvesni. Pavėnėje sodo 
gale abatas Foža ėmė priiminėti dviejų draugijų atstovus, supre- 
fekto ir teismo pirmininko šalininkus. Martos liepimu, Roza 
nupirko tuziną sodo kėdžių tam, kad būtų galima pasėdėti gryna- 
me ore ir nereikėtų kiekvienąkart tampyti jų iš valgomojo. Nu- 
sistovėjo paprotys: kiekvieną antradienį, po vidudienio, akli- 
gatvio varteliai prasiverdavo ir visi šie ponai ir ponios ateidavo 
aplankyti pono klebono, kaip savo kaimyno; vyrai būdavo su 
šiaudinėmis skrybėlėmis, apsiavę šlepetėmis, prasisegioję sur- 
dutus, o moterys — segtukais susikėlusios sijonus. Rinkdavosi 
svečiai po vieną, kol pagaliau sueidavo visi abiejų draugijų at- 
stovai, kurie tarpusavyje maišydavosi susiliedami į vieną gražų 
būrį ir linksmai leido laiką, bendrai aptarinėdami miestelio 
naujienas. | | 

— Ar jūs nebijote,— kartą pasakė de Burdė Rastualiui,— 
jog gali būti kreivai pažiūrėta į tokius mūsų susitikimus su su- 
prefektūros šutve?.. Juk artėja visuotiniai rinkimai. 

— Kodėl gi į tai turėtų būti kreivai žiūrima? — nustebo Ras- 
tualis.— Mes juk neiname į suprefektūrą, mes esame neutralioje 
zonoje... Be to, mano mielas, viskas vyksta čia paprastai, be jokių 
ceremonijų. Štai aš su drobiniu švarku. Tai — jau asmeninis 
gyvenimas. Niekas neturi teisės priekaištauti man dėl to, ką 
aš veikiu namuose... Ne namie — tai jau kitas reikalas; ten mes 
jau priklausome publikai... Susitikę gatvėje mudu su ponu Peke- 
ru netgi nesisveikiname. 

— Ponas Pekeras de Solė — vienas tų žmonių, kurie daug 
daugiau išlošia, kai su jais arčiau susipažįstama, — kiek patylė- 
jęs, pasakė buvęs prefektas. 

— Be abejo,— sutiko pirmininkas,— aš labai džiaugiuosi 
artimiau su juo susipažinęs... O koks garbingas žmogus tasai aba- 
tas Foža!.. Ne, aš visiškai nebijau, kad mane ims smerkti už tai, 
jog retsykiais aplankau brangųjį mūsų kaimyną. 

Artėjant visuotiniams rinkimams, de Burdė ėmė nerimauti, 
jis sakė, jog jį be galo alinančios pirmosios karščio bangos. Daž- 
nai jį apnikdavo abejonės, kuriomis jis pasidalydavo su Rastu- 
aliu, tikėdamasis jo paramos. Be kita ko, Murė sode niekados 
nebūdavo liečiama politika. Vieną popietę atkakliai sukęs galvą, 
kaip galima būtų pradėti pokalbį jį dominančia tema, de Burdė 
sušuko kreipdamasis į daktarą Porkjė: 

— Sakykite, daktare, jūs šįryt skaitėte „Vyriausybės žinias“? 
Musų markizas pagaliau prabilo; jis ištarė lygiai trylika žodžių, — 
aš tyčia juos suskaičiavau... Vargšas Lagrifulis! Jis susilaukė 
stulbinamo pasisekimo! 

Abatas Foža su žaismingu geraširdiškumu pakėlė pirštą: 

— Nereikia politikos, ponai, nereikia politikos, — pratarė 
jis. 

Pekeras de Solė šnekėjo su Rastualiu, abu nudavė nieko ne- 
girdėję. Ponia de Kondamen nusišypsojo. Kreipdamasi į abatą 
Siureną, pasiteiravo ji: 

— Ar tiesa, ponas abate, kad jūsų kamžas krakmolija labai 
silpnu vandens ir klijų skiediniu? 

— Tikrai taip, ponia, silpnu vandens ir klijų skiedinių. — 
atsakė jaunasis dvasininkas.— Kai kurios skalbėjos naudoja 
virtą krakmolą, tačiau nuo jo muslinas tik sutrūkinėja ir niekur 
daugiau nebetinka. 

— Taigi, taigi! — jo žodžių nusičiupo jaunoji dama.— O man 
niekaip nepavyksta priprašyti savo skalbėjos, kad ji mano si- 
jonų krakmolijimui naudotų klijus. 

Tuomet abatas Siurenas labai maloniai pasiūlė poniai de Kon- 
damen savo skalbėjos paslaugas, užrašydamas jos pavardę ir 
adresą kitoje vizitinės kortelės pusėje. Šiaip jau sode buvo kal- 
bama apie apdarus, orą, derlių, aptarinėjami praėjusios savai- 
tės įvykiai. Laikas čia prabėgdavo nepastebimai. Kartkartėmis 
kalbas pertraukdavo badmintono partija, žaidžiama akligatvy- 
je. Dažnai čia užsukdavo ir abatas Buretas, pakiliai pasakojantis 
įvairias istorijas iš šventųjų gyvenimo, kurias Mafras išklausy- 
davo iki galo. Tik vieną vienintelį kartą ponia Delangr susikir- 
to su ponia Rastual, tačiau abidvi laikėsi be galo mandagiai, be 
galo rafinuotai, nors ir žybčiojo išblėsusiose jų akyse ankstes- 
nės konkurencijos ugnelės. Patsai Delangras čia lankydavosi 
retai. O sutuoktiniai Palokai, nors ir toliau lankėsi suprefek- 
tūroje, vis dėlto vengdavo rodytis sode tuo metu, kai Pekeras 
de Solė rengdavosi draugiškai aplankyti abatą Foža. Taikos tei- 
sėjo žmona po savo nesėkmingo žygio į Švenčiausiosios Mer- 
gelės globos namų maldyklą jautėsi labai nesmagiai. Tačiau 
uoliausias lankytojas pasirodė esąs, be abejo, de Kondamenas. 
Kaip visuomet mūvėdamas gražiomis pirštinėmis, jis ateidavo 
čia pasijuokti iš žmonių melavimo, su neregėtu įžūlumu drabs- 
tėsi purvais ir visą savaitę smaginosi užuostomis intrigomis. Šį 
aukštą, nepaprastai tiesaus stoto senioką, apsivilkusį surdutu, 
standžiai aptempusiu liemenį, traukė prie jaunimo; jis šaipėsi 
iš „senių“ ir, atsiskyręs su jaunomis savo būrio panelėmis, links- 
mai kvatojo pakampėmis. 

— Eikite čia, vaikai! — pašaukdavo jis šypsodamasis.— Te- 
gu seniai sau sėdi vieni. 

Kartą jis vos nesukirto abato Siureno tikrai karštoje bad- 
mintono partijoje. Tiesą sakant, jam patiko erzinti šį žalią jau- 

nimėlį. Dažniausiai savo auka jis pasirinkdavo Rastualio sūnų, 
naivų jaunuolį, kuriam jis pripasakodavo siaubingų dalykų. Pa- 
galiau de Kondamenas apkaltino jaunuolį neva rėžiant sparną 
aplink jo žmoną, ir kalbėdamas apie tai, jis taip baisiai vartė 
akis, jog vargšą Severeną pylė prakaitas klausantis tokių jo 
žodžių. Tačiau blogiausia buvo tai, kad jaunuolis išties manė 
esąs įsimylėjęs ponią de Kondamen; jis kaip įbestas stovėdavo 
priešais ją, o jo veidą iškreipdavo saldi ir kartu išgąstinga mina, 
itin linksminusi jos vyrą. 

Panelės Rastual, kurioms vandenų ir miškų inspektorius asis- 
tavo su jauno našlio galantiškumu, taip pat buvo žiaurių jo pa- 
tyčių objektu. Nors abiem joms buvo netoli trisdešimt, de Kon- 
damenas žaisdavo su jomis įvairius vaikiškus žaidimus, kalbė- 
davosi su jomis tarsi su pensiono gyventojomis. Ypač su dideliu 
malonumu jis stebėdavo abi paneles tuomet, kai pasirodydavo 
Liusjenas Delangras, mero sūnus. Jis pasivedėdavo į šalį dak- 
tarą Porkjė, kuris buvo linkęs viską išklausyti, ir šnibždėdavo 
jam į ausį, darydamas užuominą į ankstesnį Delangro ir ponios 
Rastual meilės romaną: 

— Jūs tik pažiūrėkite, Porkjė, į šį sutrikusį jaunuolį... Įdo- 
mu, kuri gi jų yra nuo Delangro: Anželina ar Aurelija?.. Atspėk, 
jei gali, rinkis, jei drįsti. 

Tačiau abatas Foža vienodai buvo malonus visiems savo 
svečiams, netgi šiam siaubingam, nepakenčiamam de Kondame- 
nui. Pasitaikius progai, jis stengėsi pasišalinti, kalbėdavo mažai, 
suteikdamas galimybę abiem draugijoms susilieti į vieną būrį, 
rodos, džiaugdamasis tuo kukliu vaidmeniu šeimininko, laimin- 
go; jog gali būti tarpine grandimi tarp aukštuomenės atstovų, 
sukurtų savitarpio supratimui. Marta porą kartų pamanė esant 
reikalinga pasirodyti tarp svečių tam, kad jie jaustųsi laisviau. 
Tačiau ji kankinosi matydama abatą tarp visų šių žmonių; ji 
laukė, kada pagaliau jis liks vienas; jis jai labiau patiko rimtas, 
lėtai vaikščiojantis sodo takeliais ar skaitantis bervijorių ramio- 
je pavėnėje. Antradieniais Trušai pro užuolaidos kraštelį vėl 
pavydžiai žvilgčiojo į susirinkusiuosius, tuo tarpu senė Foža su 
Roza ištempusios kaklus, susižavėjusios nuo priebučio gėrėjosi 
galantiškomis abato manieromis priimant Plasano aukštuomenę. 

— Kaip sau norit, ponia,— kalbėjo virėja,— tačiau dorą 
žmogų iškart gali atpažinti... Štai pažiūrėkite, jis spaudžia ran- 
ką suprefektui. O man labiau patinka ponas klebonas, nors su- 
prefektas ir gražus vyras... Kodėl gi jums neišėjus į sodą? Aš, 
jumis dėta, apsivilkčiau šilko suknią ir nueičiau pas juos. Juk, 
kad ir kaip ten būtų, jūs esate abato motina. 

Tačiau senoji valstietė tik patraukė pečiais. 

— Nors jis manęs ir nesigėdi,— atsakydavo ji,— vis dėlto 
aš nenorėčiau jo varžyti... Aš geriau iš čia juo pasigėrėsiu. Tai 
man kur kas maloniau. 

— Suprantu! Jums yra kuo didžiuotis!.. Tai ne ponas Murė, 
kuris užkalė vartelius, kad niekas čia nevaikščiotų. Jokio sve- 
čio, jokių kviestinių pietų, o sode taip tuščia, kad vakarais net 
nejauku darosi. Mes gyvenome kaip vilkai. Antra vertus, ponas 
Murė ir nemokėtų priimti svečių; jeigu kas nors retsykiais atsi- 
tiktinai ir užsukdavo pas mus, jis, būdavo, kad nutaisys veido 
miną... Aš jūsų klausiu, kodėl gi jam nepaėmus pavyzdžio iš 
pono klebono? Užuot užsisklendęs nuo žmonių, aš išeičiau į so- 
dą, pasilinksminčiau kartu su visais, žodžiu, elgčiausi taip, kaip 
ir dera šeimininkui. Betgi ne, tūno jis viršuje, slepiasi ten, tarsi 
bijodamas kuo nors užsikrėsti... O jeigu mes taip paimtume, 
užliptume pas jį į viršų ir pažiūrėtume, ką gi jis ten veikia? 

Vieną antradienį juodvi išties užlipo į viršų. Tą dieną abi drau- 
gijos itin įsilinksmino, juoko pliūpsniai sklido į kambarius pro 
atvirus langus. O tuo metu tiekėjas, atnešęs Trušams pintinę 
vyno, tarškino viršuje tuščiais buteliais, kraudamasis juos į krep- 
šį, sukeldamas triukšmą, prilygstantį daužomiems indams. Murė 
lindėjo užsirakinęs savo kabinete. 

— Nieko nematyti, raktas kliudo,— pareiškė Roza, pridė- 
jusi akį prie rakto skylutės. 

— Palaukite,— sukuždėjo senė Foža. 

Ji lengvai suktelėjo kyšantį rakto galiuką. Murė sėdėjo 
kambario viduryje, prie didžiulio tuščio stalo, nukloto sluoks- 
niu dulkių; ant stalo nebuvo nei knygos, nei popieriaus lapelio; 
nugara jis buvo atsilošęs į kėdės atkaltę, sėdėjo nuleidęs rankas, 
blyškiu sustingusiu veidu, nieko nematančiu žvilgsniu. Jis 
nejudėjo. 

Abi moterys pakaitomis, tylėdamos stebėjo jį. 

— Šaltis man nusmelkė visą kūną, — pasakė Roza, leisdama- 
si laiptais žemyn.— Ar matėte, kokios jo akys? O kaip ten neš- 
varu! Manding, jog per du mėnesiu jis nė eilutės neparašė ten 
sėdėdamas. O aš maniau kad jis ten dirba!.. Tik pamanykit, na- 
muose taip linksma, o jis nuduoda mirusį ir sėdi vienui vienas! 


XVII 


Martos sveikata kėlė nerimą daktarui Porkjė. Jo veide švie- 
tė ta pati maloni šypsena, o gydė jis ją kaip tikras diduomenės 
gydytojas, kuriam ligos neegzistuoja, ir per priėmimą greičiau 
panėšėjo į siuvėją, matuojantį suknelę; vis dėlto išraiška jo 

veide bylojo tai, kad „mieląją ponią Murė“ kankina ne vien ne- 
didelis kosulys su krauju, kaip kad jis tvirtino. Jis jai patardavo 
kiek prasiblaškyti, kai gražus oras, pasivažinėti, tik, žinoma, 
nepervargti. Taigi Marta, kurią buvo apėmęs vis didėjantis keis- 
tas nerimas, poreikis kaip nors numalšinti savo nervinius pro- 
trūkius, vykdavo pasivažinėti po aplinkinius kaimus. Du kartus 
per savaitę, po pusryčių, ji sėsdavo į seną perdažytą brikelę, 
kurią jai išnuomodavo vienas Plasano račius, ir išvykdavo; ji 
nuvažiuodavo kokias dvi tris ljė, kad spėtų grįžti iki šeštos va- 
landos vakaro. Marta slapta širdyje puoselėjo svajonę kartu su 
savimi pasiimti į kelionę abatą Foža; beje, ji ir gydytojo nuro- 
dymus sutiko vykdyti vien tik turėdama tokią viltį, tačiau nors 
abatas tiesiogiai ir neatsisakė vykti drauge su ja, visą laiką 
tvirtino esąs pernelyg užimtas. Todėl Marta turėjo pasitenkinti 
Olimpijos arba senės Foža draugija. 

Vieną popietę Martai su Olimpija važiuojant per Tiuletės 
kaimelį, pro dėdulės Makaro sodybą, tasai, išvydęs Martą, su- 
šuko jai nuo terasos, apsodintos šilkmedžiais. 

— O kur Murė? Kodėl gi Murė neatvažiavo? 

Ji turėjo valandėlei užeiti pas dėdę, kuriam ilgai teko aiškin- 
ti, jog negaluojanti ir dėl to negalinti pasilikti pas jį pietų. Jis 
būtinai norėjo papjauti viščiuką jos garbei. 

— Na, kaip nori, — pagaliau sutiko jis, — ir vis dėlto aš pap- 
jausiu vieną, tu turėsi jį vežtis. 

Po šių žodžių jis nuėjo pjauti viščiuko. Grįžęs nešinas viščiu- 
ku, dėdė Makaras ištiesė jį ant akmens stalo, esančio priešais 
namą, ir susižavėjęs vapėjo: 

— Tu tik pažiūrėk, koks riebus šitas vištpalaikis! 

Tuo metu, kai juodvi atvyko, dėdulė sėdėjo po savo šilkme- 
džiais ir gėrė vyną, o drauge su juo buvo aukštas, liesas jaunuo- 
lis, vilkįs pilkais drabužiais. Makarui pavyko įkalbėti jas trum- 
pam prisėsti, jis atnešė kėdes, linksmai juokaudamas, tarsi vai- 
šingas šeimininkas. 

— Man čia visai neblogai, tiesa?.. O mano šilkmedžiai tie- 
siog nuostabūs, vasaros metu aš čia gryname ore traukiu savo 
pypkelę. O žiemą šildausi priešais saulutę, sėdėdamas prie šitos 
sienos... Matai, kokios mano daržovės? O ten toliau yra vištidė. 
Dar ir už namo turiu lopinėlį žemės, kur auginu bulves ir liucer- 
ną... Ką gi, mielos ponios, aš pamažu senstu ir, manau, pats laikas 
truputį pagyventi savo malonumui. | 

Jis patrynė rankomis lengvai kinkuodamas galva ir graudžiu 
žvilgsniu apmetė savo sodybą. Bet staiga kažkokia niūri mintis 
apniaukė jo veidą. 

— Ar seniai matei tėvą? — ūmai paklausė jis.— Rugonas 

negerai daro... Štai ten, kairėje, parduodamas javų laukas. Jeigu 
jis norėtų, mes galėtume jį nupirkti. Žmogui, kuris miega ant 
pinigų, tai nieko nereiškia. Tai sudarytų daugių daugiausia ko- 
kius tris tūkstančius frankų, mano galva... Tačiau jis atsisakė 
man juos duoti. Praeitą kartą jis netgi liepė tavo motinai pasa- 
kyti man, kad jo nesą namie... Pamatysi, tai nieko gero jiems 
nežada. 

Ir jis, keletą sykių papurtydamas galvą, piktdžiugiškai juok- 
damasis pakartojo: 

— Ne, ne, tai jiems nieko gero nežada. 

Paskui nuėjo atnešti stiklinių ir prašė abi moteris būtinai 
paragauti jo vyno. Tai buvo švelnus Sent Etropo vynas, kurį jis 
visai atsitiktinai buvo aptikęs; ir gėrė jis šį vyną su šventa pa- 
garba. Marta vos lūpas tesuvilgė. Tuo tarpu Olimpija ištuštino 
kartu su dėde butelį, o paskui dar išgėrė stiklinę vandens su si- 
rupu. Vynas, jos nuomone, esąs gana stiprus. 

— O kaipgi laikosi tavo klebonas? Kur tu jį dėjai? — staiga 
pasiteiravo dėdulė savo giminaitės. 

Nustebusi ir sutrikusi Marta žiūrėjo į jį nieko neatsakydama. 

— Man sakė, kad jis kaip reikiant sukasi aplink tave, — gar- 
siai kalbėjo toliau dėdulė.— Šitie kunigai tik ir žino kaip lėbau- 
ti. Kada man apie tai papasakojo, aš atsakiau, jog taip ir reikia 
Murė. Aš juk jį buvau įspėjęs... Et, jo vietoj būdamas, aš išgrūs- 
čiau tą kleboną pro duris! Tegu Murė paklausia manęs patari- 
mo; aš netgi pasirengęs jam padėti, jeigu tik jis panorėtų. Aš 
niekad jų negalėjau pakęsti, šitų gyvulių... Vieną jų pažįstu, 
abatą Fenilį,— jis turi namelį kitoje kelio pusėje nuo manęs. 
Jis ne ką geresnis už kitus, tačiau gudrus kaip velnias, — išties 
įdomus tipas. Manding, jis nelabai sutaria su tavuoju klebonu? 

Marta pasidarė balta kaip drobė. | 

— Ši ponia yra abato Foža sesuo, — paaiškino ji, rodydama 
į Olimpiją, kuri smalsiai klausėsi Makaro žodžių. 

— Tai, ką aš sakau, neliečia ponios, — nė kiek nesutrikes, 
atsakė dėdulė.— Tikiuosi, ponia nesupyks?.. Ar nepageidautu- 
mėte dar stiklinaitės vandens su sirupu? 

Olimpija neprieštaravo, kad jai dar įpiltų. Bet Marta pakilo 
ir suskubo važiuoti. Tačiau dėdė privertė ją apžiūrėti jo sodybą. 
Sodo gale ji stabtelėjo žvelgdama į didelį baltą namą, stovintį 
atkalnėje, per keletą šimtų metrų nuo Tiuletės. Vidiniai pastato 
kiemeliai priminė kalėjimo kiemus; siauri taisyklingi langai, 
juodomis grotomis įsirėžę fasade, teikė pastatui niūrų ligoninės 
vaizdą. 

— Tai beprotnamis,— pusbalsiu paaiškino dėdė, sekęs Mar- 
tos žvilgsnį.— Šitas jaunuolis, kuris dabar yra pas mane,— vie- 


183 


kartėmis užsuka pas mane išlenkti buteliuko vyno. 

Ir atsigręžęs į žmogų pilkais drabužiais, kuris po šilkmedžiais 
baigė gerti savo vyną, šūktelėjo: 

— Ei, Aleksandrai, ateik, parodysi mano dukterėčiai vargšės 
mūsų senutės langelį. 

Aleksandras paslaugiai priėjo. 

— Štai matote tuos tris medžius? — pasakė jis, rodydamas 
pirštu, tarsi juo brėždamas planą ore.— Taigi virš to medžio, 
kairėje, ten, kur fontanas, kiemelio kampe... Skaičiuokite pir- 
mo aukšto langus iš kairės į dešinę, tai bus penktas langas iš ei- 
lės. 

Marta stovėjo tylėdama, bekraujėmis lūpomis, prieš savo 
valią negalėdama atitraukti akių nuo lango, kurį jai rodė Alek- 
sandras. Dėdulė Makaras irgi žiūrėjo į tą puse, tik mirksėdamas 
akimis iš pasitenkinimo. 

— Retsykiais aš ją matau,— prabilo jis,— dažniausiai ry- 
tais, kai saulė būna kitoje dangaus pusėje. Ir jaučiasi ji visiškai 
gerai, ar ne taip, Aleksandrai? Aš jiems visąlaik tai sakau, kai 
tik būnu Plasane. Mano namas geroje vietoje, ir aš galiu iš čia 
ją stebėti. Geresnės vietos ir nerastumei. 

Iš pasitenkinimo jis net sukikeno. 

— Matai, mano dukra, Rugonų galva nėra kietesnė už Ma- 
karų. Kada aš sėdžiu šioje vietoje, priešais šį didžiulį prakeiktą 
namą, aš dažnai pats sau sakau, kad, ko gero, ir visa likusi gimi- 
nė gali čia atsidurti, jeigu jau sykį motina yra tenai... Dėl savęs 
aš nė kiek nesijaudinu — dar, dėkui Dievui, galva mano gera. 
Bet aš žinau tokių, kuriems ten ne viskas gerai... Ką gi, aš čia 
juos ir pasitiksiu, galėsiu -matyti iš savo urvelio, paprašysiu 
rai su manimi elgėsi. 

Ir jis pridėjo šiepdamasis tarsi prijaukintas vilkas: 

— Visiems jums be galo pasisekė, kad aš gyvenu čia, Tiu- 
letėje. 

Martą pagavo krėsti drebulys. Nors jai ir buvo žinomas dė- 
dės polinkis žiauriai juokauti ir malonumas kankinti. žmones, 
kuriems jis tiekdavo triušius, jai staiga pasirodė, kad jis anaip- 
lol nesuklydo sakydamas, jog visa šeimyna kada nors persikels 
ten, į tas pilkas kalėjimo kameras. Ji nebegalėjo daugiau pasi- 
likti čia nė minutės, nepaisant Makaro įkalbinėjimo siūlant 
atkimšti dar vieną butelį. 

— Na, o kaip bus su viščiuku? — sušuko jis, Martai sėdan- 
tis į vežimaitį. 

Jis nubėgo ieškoti viščiuko ir atnešes jį padėjo dukterėčiai 

ant kelių. 

— Atiduosi Murė, girdi, — su kandžia pašaipa balse pakar- 
tojo dėdė.— Tai — Murė, ir niekam kitam, supratai? Žinok, 
kai aš atvažiuosiu pas jus, aš būtinai paklausiu, ar viščiukas jam 
patiko. 

Jis prisimerkė žiūrėdamas į Olimpiją. Vežėjas jau buvo be- 
sirengiąs raginti arklius, kai dėdė Makaras vėl įsikibo vežimo. 

— Užeik pas tėvą, — toliau kalbėjo jis,— ir pasikalbėk su 
juo dėl to javų lauko... Štai jis kaip tik plyti priešais mus... Rugo- 
nas visai be reikalo šitaip daro. Mudu su juo esame pernelyg se- 
ni draugai, kad pyktumėmės. Be to, jis šiuo atveju tik pralaimė- 
tų, ir jis tai puikiai žino... Pamėgink įtikinti jį, kad jis negerai 
daro. 

Vežimaitis pajudėjo. Atsigręžusi atgal Olimpija pamatė, 
kaip Makaras kikena su Aleksandru po šilkmedžiais, atkimšda- 
mas antrąjį butelį, apie kurį buvo kalbėjęs. Marta prisakė ve- 
žėjui niekados daugiau nevažiuoti į Tiuletę. Be to, ją vargino 
šitie pasivažinėjimai, jie darėsi vis retesni, kol pagaliau visai 
nutrūko, vos tik Marta suprato, kad abatas Foža niekad nesutiks 
vykti su ja kartu. 

Visai kita moteris prabudo Martoje. 

Įtemptas gyvenimas darė ją kur kas subtilesnę. Miesčioniš- 
kas jos nerangumas, slegiantis ramumas, išugdytas per penkio- 
lika snūduriavimo už prekystalio metų, rodės, tirpte ištirpo 
jos dievotumo liepsnoje. Ji ėmė gražiau rengtis, o ketvirtadie- 
niais pas Rugonus įsiterpdavo į pokalbius. 

— Ponia Murė labai pajaunėjo,— su nuostaba kalbėjo po- 
nia de Kondamen. 

— Taigi, — sutiko daktaras Porkjė, palingavęs galvą, —į 
savo gyvenimo pabaigą ji ėmė eiti atbulomis. 

Kiek sublogusi, raustelėjusiais skruostais ir gražiomis degan- 
čiomis juodomis akimis Marta buvo nepaprastai žavi. Veidas 
jos švytėjo, visa jos esybė buvo apimta karštligiško virpulio, 
bylojaričio apie didžiulį gyvenimo syvų eikvojimą. Atrodė, jog, 
sulaukus keturiasdešimties metų amžiaus, joje nesuvaldoma 
ugnimi suliepsnojo užmiršta jaunystė. Dabar, būdama nesutram- 
domai pasinėrusi maldoje, kurios jai reikėjo kiekvieną akimir- 
ką, Marta daugiau nebeklausė abato Foža. Keliais ji brūžino 
akmenines šv. Saturneno bažnyčios grindis, gyveno vien reli- 
ginėmis giesmėmis, keliaklupsčiavimu, nusiraminimą rasdavo 
tik stovėdama priešais žėrinčias monstrancijas, plieskiančias 
koplyčias, priešais altorius ir kulto tarnus, švytinčius dangaus 
žvaigždžių spindesiu tamsioje bažnyčios navoje. Visa savo esy- 
be ji jautė kažkokį fizinį troškulį šios prabangos, troškulį, kuris 

ją kankino, degino jai krūtinę, gniuždė jos sielą, jeigu ji jo ne- 
numalšindavo. Marta pernelyg kentėjo, merdėte merdėjo, to- 
dėl jai reikėjo vis naujo peno savo aistrai patenkinti, ji gūžėsi 
tyliame, iš klausyklų sklindančiame šnabždesyje, lenkė nugarą, 
girdėdama galingą vargonų gausmą, tirpte ištirpdavo mėšlun- 
giškoje palaimoje, kurią jai suteikdavo komunija. Tuo metu ji 
prarasdavo bet kokį jutimą, jos kūnas nustodavo skaudėjęs. Ji 
pakildavo nuo žemės merdėdama be kančių, pavirsdama ryškia 
liepsna, kurstoma meilės. 

Abatas Foža pasidarė dar rūstesnis Martai, jam dar pavyk- 
davo kiek prilaikyti ją savo šiurkščiu elgesiu. Ji stebino abatą 
tokiu aistringuų savo pabudimu, tokiu karštu troškimu mylėti 
ir mirti. Keletą sykių jis vėl mėgino klausinėti Martą apie jos 
vaikystę. Buvo užėjęs pasikalbėti ir su ponia Rugon, kurį laiką 
jis atrodė sumišęs, nepatenkintas pats savimi. 

— Šeimininkė skundžiasi tavimi, — kalbėjo abatui Foža mo- 
tina.— Kodėl tu jai neleidi eiti į bažnyčią, jeigu ji to pati geidau- 
ja?.. Be reikalo tu draudi jai tai daryti, juk ji mums labai gera. 

— Ji save žudo, — tyliai atsakydavo dvasininkas. 

Senė Foža tik truktelėdavo pečiais, kaip kad buvo įpratusi. 

— Josios valia, kiekvienas ieško malonumų ten, kur tikisi 
jų rasti. Verčiau žūti nuo maldų nei nuo apsirijimo, kaip kad 
toji nevidonė Olimpija... Nebūk toks rūstus poniai Murė. An- 
traip gyvenimas šiuose namuose pasidarys visiškai nebeįma- 
nomas. 

Kartą, kai motina mokė savo sūnų gyventi, jis niūriu balsu 
jai paprieštaravo: į 

— Motute, toji moteris gali virsti kliūtimi mano kelyje. 

— Ji?! — garsiai nusistebėjo senoji valstietė.— Betgi ji 
tave dievina, Ovidijau... Tu galėtum išreikalauti iš jos viską, 
ko tik geistumei, jeigu liautumeis ją baręs. Lietingu oru ji tave 
ant rankų nuneštų į bažnyčią, kad tik nesušlaptumei kojų. 

Abatas Foža ir pats suprato, jog toks šiurkštus elgesys nieko 
neduos. Labiausiai jis bijojo visuotinio triukšmo ir pamažu su- 
teikė Martai daugiau laisvės, nedraudė jai užsisklęsti savyje, 
kalbėti ilgus rožančius, karštai melstis ties kiekvienu kryžiaus 
kelio etapu; jis netgi leido jai dukart per savaitę ateiti prie sa- 
vo klausyklos šv. Saturneno bažnyčioje. Marta, nebegirdėdama 
daugiau to rūstaus balso, smerkusio ją už dievotumą tarsi už 
gėdingai tenkinamą nedorybę, pamanė, jog Dievas jai atleidęs. 
Pagaliau ji patyrė dangaus palaimą! Susigraudinusi Marta lie- 
davo ašaras, nė nejausdama, kad jos teka upeliais; jai užeidavo 
nerviniai priepuoliai, po kurių ji atrodė išsekusi ir sugniuždyta, 
tarsi visas jos gyvenimas būtų išvarvėjęs su tomis ašaromis, 

kurios vilgė jos skruostus. Tokiais atvejais Roza pagelbėdavo 
jai nusigauti iki lovos, kurioje Marta pragulėdavo valandų va- 
landas bekraujėmis lūpomis ir praviromis kaip numirėlės aki- 
mis. Vieną popietę virėja, regėdama jos tokią sustingimo būk- 
lę, išsigando: pamaniusi, jog ji baigiasi. Tačiau Rozai nė į gal- 
vą neatėjo pasibelsti į duris kambario, kuriame užsisklendęs 
lindėjo Murė, ji iškart užlipo į trečią aukštą ir įkalbėjo abatą 
Foža nusileisti į apačią pas jos šeimininkę. Jam įėjus į miegamą- 
jį, Roza nubėgo ieškoti eterio, palikdama abatą vieną prie šios 
moters, tysojusios skersai lovos be gyvybės ženklų. Abatas 
paėmė Martos rankas tarp savųjų. Tuomet ji sukrutėjo karto- 
dama padrikus žodžius. Kai Marta atpažino abatą Foža, stovintį 
prie lovos, jai į veidą plūstelėjo kraujas: ji padėjo galvą ant 
pagalvės ir ranka ėmė graibytis antklodės, tarsi ketindama už- 
traukti ją ant savęs. 

— Jums jau geriau? — pasiteiravo abatas.— O aš dėl jūsų 
labai sunerimau. 

Martai užgniaužė kvapą gerklėje, ir neturėdama jėgų ką 
nors atsakyti, ji ėmė raudoti įrėmusi galvą dvasininkui tarp 
rankų. 

— Aš nesergu, aš tik pernelyg laiminga, — sušnibždėjo Mar- 
ta silpnu lyg oro dvelktelėjimas balsu.— Leiskite man išsiverk- 
ti, šios ašaros — tai mano džiaugsmas. Ak, kaip gerai, kad jūs 
atėjote! Aš taip seniai jūsų laukiu, taip seniai jus šaukiu. 

Jos balsas silpo vis labiau ir labiau, kol galiausiai virto vos 
girdima aistringa malda. 

— Kas man duos sparnus tam, kad galėčiau nuskristi pas jus! 
Mano siela, būdama toli nuo jūsų, trokšta prisipildyti jūsų, ji 
kankinasi be jūsų, karštai šaukiasi ir ilgisi jūsų, o, mano dievy- 
be! Jūs — vienintelis mano turtas, mano pagunda, mano tvirty- 
bė, mano brangenybė, džiaugsmas ir gyvenimas! Jūs — mano 
dievybė, mano viskas... 

Su šypsena lūpose Marta vapėjo šį padriką kūniškos meilės 
šauksmą. Sudėjusi rankas maldai, ji tarsi regėjo rūstų abato 
Foža veidą, apgaubtą aureolės. Iki šiol abatui visuomet pavyk- 
davo nutraukti prisipažinimo žodžius Martos lūpose; akimirką 
jis atrodė išsigandęs; paskui skubiai ištraukė rankas ir stovėda- 
mas prakalbo: 

— Būkite išmintinga, prašau jus. Dievas neišgirs jūsų mal- 
dų, jeigu kalbėsite jas šitaip sudirgusi... Jums reikėtų susirū- 
pinti savo sveikata. 

Roza grįžo nusiminusi, niekur neradusi eterio. Abatas pa- 
sodino ją šalia lovos, ramiu balsu kartodamas Martai: 

— Nesikankinkite šitaip, Viešpats Dievas atsakys į jūsų mei- 

lę. Išmuš valanda, ir jis nužengs iš dangaus aukštybių į jūsų 
širdį, pripildydamas ją amžinos palaimos. 

Abatas išėjo iš kambario, palikdamas Martą švytėte švytin- 
čią, tarsi iš naujo gimusią. Nuo šios dienos dvasininkas elgėsi 
su ja tinkamai; Marta pasirodė esanti minkšta kaip vaškas. Ji 
jam buvo reikalinga atliekant kai kuriuos delikačius ponios de 
Kondamen pavedimus; Marta ėmė dažnai lankytis pas ponią 
Rastual vien todėl, kad abatas Foža to panorėjęs. Ji buvo be ga- 
lo paklusni, ji net nesistengė suprasti, vien tik atkartodavo tai, 
ką jis prašydavęs ją perduoti. Abatas nustojo varžęsis jos, šiur- 
kščiai duodavo jai savo nurodymus ir apskritai naudojosi ja 
kaip mašina. Marta būtų ryžusis prašyti gatvėse išmaldos, jei 
tik abatas Foža būtų paliepęs jai tai daryti. O kai susijaudinusi 
Marta draskoma širdimi, išbrinkusiomis nuo aistros lūpomis 
tiesdavo į jį rankas, abatas vienu žodžiu parblokšdavo ją ant že- 
mės, sugniuždydavo ją, remdamasis dangaus valia. Niekados 
ji nedrįsdavo kalbėti. Tarp jos ir šito žmogaus stovėjo, pykčio 
ir pasišlykštėjimo siena. Po tokių trumpų susirėmimų, kuriuos 
jis turėdavo atlaikyti prieš ją, abatas, grįždamas į savo kamba- 
rį, tik truktelėdavo pečiais tarytum paniekos kupinas imtyninin- 
kas, kurį užpuolė vaikas. Jis prausdavosi ir valydavosi, tarsi 
netyčia būtų prisilietęs prie nešvaraus gyvulio. 

— Kodėl gi tu nenaudoji tų dvylikos nosinių, kurias tau 
padovanojo ponia Murė? — klausdavo jį motina.— Vargšelė 
būtų tokia laiminga, matydama jas tavo rankose. Ji kiaurą mė- 
nesį siuvinėjo jose tavo inicialus. 

Piktai numojęs ranka, abatas atsakė: 

— Pasilikite jas sau, motute. Tai moteriškos nosinės. Aš 
negaliu pakęsti jų kvapo. 

Lankstydamasi priešais dvasininką, virtusi jo daiktu, Marta 
kasdienio gyvenimo smulkmenose su kiekviena diena darėsi 
vis irzlesnė, vis barningesnė. Roza tvirtino, jog ji dar niekad 
nebuvusi tokia „priekabi“. Bet ypač sustiprėjo Martos neapy- 
kanta vyrui. Joje prabudo seniai užraugta Rugonų pagieža, nu- 
kreipta prieš šią Makarų giminės atžalą, kurią Marta kaltino 
pavertus jos gyvenimą nuolatine kančia. Apačioje, valgomajame, 
kai pas Martą užeidavo paplepėti senė Foža ar Olimpija, ji jau 
atvirai, nė kiek nesivaržydama kaltino Murė. 

— Tik pamanykit, dvidešimt metų jis vertė mane tarnauti 
jam kaip samdinę su plunksna už ausies tarp aliejaus bidonų ir 
migdolų maišų. Niekad jokios pramogos, jokios dovanėlės... 
Jis atėmė iš manęs vaikus. Vieną gražų rytą jis gali imti ir pa- 
bėgti, kad žmonės pamanytų, jog aš kliudau jam gyventi. Lai- 
mei, jūs čia esate! Jūs visiems papasakosite teisybę. 

Neretai ji užsipuldavo Murė be jokios priežasties. Viskas, 
ką jis darė, — jo žvilgsniai, judesiai, netgi jo žodžiai, kuriuos jis 
retsykiais pratardavo,— išmušdavo Martą iš pusiausvyros. Užte- 
ko jai tik dirstelėti į savo vyrą, ir ją apimdavo nesąmoningas 
įniršis. Barniai dažniausiai kildavo baigiantis pietums, kai Mu- 
rė, nelaukdamas deserto, sulankstydavo savo servetėlę ir tylė- 
damas pakildavo nuo stalo. 

— Galėtumėte pakilti nuo stalo drauge su visais, — dygiai 
papriekaištaudavo Marta.— Šitaip elgtis tiesiog nemandagu! 
— Aš pavalgiau ir einu,— atsakydavo jis vangiu balsu. 

Tačiau tokiame kasdieniame jo įprotyje Marta įžiūrėjo ypa- 
tingą taktiką, sugalvotą jos vyro tam, kad įžeistų abatą Foža. 
Tuomet ji visiškai prarasdavo savitvardą: - 

— Jūs esate neišauklėtas ir darote man gėdą!.. Ką ir sakyti, 
būčiau taip ir gyvenusi laimingai su jumis, jeigu nebūčiau su- 
tikusi draugų, kurie nuramina mane po tokių šiurkščių jūsų 
išpuolių! Jūs netgi nemokate elgtis prie stalo; jūs nė sykio ne- 
leidote man ramiai pavalgyti... Niekur neikite, girdite! Jeigu 
nenorite valgyti, tai sėdėkite ir žiūrėkite į mus. 

Murė kuo ramiausiai sulankstydavo servetėlę, tarsi visa tai 
ne jam būtų sakoma, o paskui neskubėdamas išeidavo. Buvo 
girdėti, kaip jis kopia laiptais ir užsirakina savo kambaryje, 
spynoje dukart suktelėjęs raktą. Tuomet Marta dusdama bam- 
bėdavo: 

— O nevidonas!.. Jis mane pribaigs, dievaži pribaigs! 

Senė Foža turėdavo ją nuraminti. O Roza, nubėgusi prie laip- 
tų, iš apačios kiek tik jėgų turėdama šaukdavo taip, kad Murė 
ir pro duris išgirstų: 

— Jūs tikras nevidonas, pone! Šeimininkė gerai sako, kad 
jūs nevidonas! 

Kartais barniai būdavo ypač audringi. Martai, kuriai protas 
pamažu ėmė temti, rodėsi, jog vyras ketinąs ją sumušti. Ši min- 
tis ją nuolat persekiojo. Ji tvirtino, jog jis jos tykąs ir tik lau- 
kiąs tinkamos progos. Jis nedrįstąs, teigė Marta, kadangi ji 
niekad nebūnanti viena, o naktį jis bijąs, kad ji imsianti rėkti 
ir šauktis į pagalbą. Roza prisiekinėjo mačiusi, kaip Murė pas- 
lėpęs savo kabinete storą lazdą. Senė Foža su Olimpija lengvai 
patikėjo tomis pasakomis, juodvi nepaprastai gailėjo savo šei- 
mininkės, kiekviena stengėsi patraukti ją į savo pusę, norėjo 
būti jos asmens sargybinė. „Tas laukinis“, kaip juodvi dabar 
vadino Murė, neišdrįs tikriausiai pakelti prieš Martą rankos jų 
akivaizdoje. Juodvi prisispyrusios įkalbinėjo Martą vakarais 
tučtuojau bėgti pas jas, jeigu tiktai Murė krustelėtų. Taigi da- 
bar namuose tvyrojo nuolatinė įtampa. 

— Iš jo visko galima laukti, — tvirtino virėja. 

Tais metais Didžiąją savaitę Marta ypač uoliai lankė mišias. 
Penktadienį tamsioje bažnyčioje ją galutinai apleido jėgos, ir, 
kai žvakės viena po kitos ėmė gesti aimanuojančių balsų audro- 
je, griaudusioje tarp kolonų tamsioje navoje, Martai pasirodė, 
jog draugę su šiomis liepsnelėmis gęsta ir jos alsavimas. Užge- 
sus paskutinei žvakei ir iškilus priešais ją negailestingai ir ne- 
peržvelgiamai tamsos sienai, Marta pajuto, kaip skausmas su- 
spaudė jai krūtinę, tarsi būtų sustojusi širdis, ir ji prarado 
sąmonę. Visą valandą ji išbuvo šitaip sukniubusi savo kėdėje, 
tarytum susikaupusi maldai, ir aplink ją klūpojusios moterys 
nė nejįtarė šio ją ištikusio priepuolio. Kai ji atsipeikėjo, bažny- 
čia jau buvo ištuštėjusi. Marta jautėsi taip, tarsi ją kas būtų 
plakęs rykštėmis; jai rodės, jog visos jos galūnės paplūdusios 
krauju, ir taip siaubingai plėšė galvą, jog ji susiėmė ją ranko- 
mis, tarsi ketindama ištraukti aštrius spyglius, smigusius jai 
tiesiai į smegenis. Vakare, valgant pietus, Marta atrodė kaip ne- 
sava. Nervinis sukrėtimas dar nebuvo praėjęs, užmerkusi akis, 
ji ir vėl regėjo, kaip mirštančios žvakių sielos pranyksta tam- 
soje; ji nesąmoningai apžiūrinėjo savo rankas, ieškodama ant 
jų žaizdų, iš kurių tekėjo kraujas. Visa savo esybe Marta išgy- 
veno Kristaus kančią. 

Senė Foža, matydama Martą nesveikuojant, ėmė ją įkalbi- 
nėti, kad toji eitų anksčiau gulti. Abato motina ją palydėjo ir 
paguldė į lovą. Murė turėjo miegamojo raktą, bet nuėjo į savo 
kabinetą, kur praleisdavo vakarus. Kai Marta, užsitraukusi ant- 
klodę iki smakro, pasakė, jog ji sušilusi ir dabar jai daug geriau, 
senė Foža pasiūlė užpūsti žvakę, kad būtų ramiau miegoti, tačiau 
ligonė išsigandusi kilstelėjo lovoje. 

— Ne, ne, negesinkite žvakės,— paprašė ji.— Pastatykite 
ją ant komodos, kad matyčiau... Kitaip aš numirsiu šitoj juodoj 
nakty. 

Ir plačiai atvėrusi akis, virpėdama visu kūnu, tarsi prisimi- 
nusi kokią baisią nelaimę, Marta sušnabždėjo su gailesčio ir bai- 
mės gaidele balse: 

— Tai siaubinga, siaubinga! 

Ji atsigulė ant pagalvės ir tarsi užsnūdo; tuo tarpu senė Foža 
išėjo iš kambario. Tą vakarą visi namai nuėjo gulti dešimtą va- 
landą. Roza, lipdama laiptais į viršų, pastebėjo, kad Murė tebe- 
sėdi savo kabinete. Dirstelėjusi pro rakto skylutę, Roza pamatė, 
kad jis miega padėjęs galvą ant stalo, šalia virtuvinės lajinės 
žvakės, kurios padūmavusi dagtis stipriai smilko. 

— Na ir tegu sau miega! Nekelsiu jo,— pratarė Roza, kil- 
dama į viršų.— Tepasiunta, jeigu jam taip geriau. 

Apie vidurnaktį visas namas kietai miegojo, kai staiga ant- 
rame aukšte pasigirdo riksmas. Iš pradžių tai buvo prislopin- 
tos dejonės, kurios netrukus virto tikru klyksmu, pridususiu, 
kimiu pjaunamos aukos šauksmu. Abatas Foža, staiga prikel- 
tas iš miego, pašaukė motiną. Toji, skubiai užsisegusi sijoną, 
pasibeldė į Rozos kambario duris sakydama: 

— Eikite greičiau į apačią! Manding, žudo ponią Murė. 

Tuo metu riksmas darėsi vis garsesnis. Netrukus visas namas 
buvo ant kojų. Pasirodė Olimpija, užsimetusi ant pečių skarelę, 
o jai iš paskos ir Trušas, kuris ką tik grįžo namo kiek įkaušęs. 
Roza, lydima kitų namo gyventojų, nusileido į antrą aukštą. 

— Atidarykite, atidarykite, ponia! — šaukė ji susijaudinu- 
si, kumščiais daužydama į duris. | 

Vietoj atsakymo buvo girdėti vien sunkūs atodūsiai, paskui 
krentant kūnas, ir ant grindų, tarp vartomų baldų, tarytum pra- 
sidėjo žiaurios grumtynės. Duslūs smūgiai drebino sienas, iš 
už durų sklido toks šiurpus gargaliavimas, kad abatas Foža su 
motina ir Trušai susižvalgė baldami iš siaubo. 

— Tai vyras ją muša, — sušnibždėjo Olimpija. 

— Turbūt, juk jis kaip laukinis! — palaikė Olimpiją virė- 
ja.— Lipdama į savo kambarį, aš mačiau, kaip jis apsimetė mie- 
gąs. Jis jau tuomet rengėsi susidoroti su žmona. 

Ir vėl ėmusi daužyti abiem kumščiais duris, ji šaukė: 

— Atidarykite, pone! Jeigu jūs neatidarysite, mes pašauk- 
sime policiją... Ak, niekšas, jis baigs gyvenimą ant ešafoto! 

Ir vėl buvo girdėti riksmas. Trušas tvirtino, jog tasai nevi- 
donas pjauna vargšelę kaip viščiuką. 

— Beldimu čia nieko nepadarysi, — pasakė abatas Foža, pri- 
eidamas arčiau durų.— Leiskite mane. 

Savo galingu pečiu jis įsirėmė į duris ir iš lėto bei tolygiai 
stumdamas išlaužė jas. Moterys sugriuvo į kambarį, prieš akis 
atsivėrė keistas reginys. 

Viduryje kambario, ant žemės, gaudydama kvapą, perplėš- 
tais marškiniais tysojo Marta apdraskytu ir mėlynėmis nusėtu 
kūnu. Palaidi jos plaukai buvo apsiviję aplink kėdės kojas, o 
rankos, matyt, taip stipriai įsitvėrusios komodos, jog toji buvo 
atsidūrusi net prie durų. Laikydamas rankoje žvakidę, kampe 
stovėjo Murė ir buku žvilgsniu žiūrėjo, kaip ant grindų raitosi 
Marta. 

Abatas Foža turėjo atitraukti komodą. 

— Jūs tikras gyvulys! — sušuko Roza, kumščiu grasinda- 
ma Murė.— Šitaip tyčiotis iš moters!.. Jis būtų ją pribaigęs, jei- 
gu mes nebūtume atskubėję laiku. 

Senė Foža ir Olimpija puolė pagelbėti Martai. 

—- Vargšė moteris,— šnibždėjo pirmoji.-— Šį vakarą jos 
širdis nujautė kažką negera, užtat ji taip bijojo. 

— Kur jums skauda? — klausė kita.— Jums niekas nesulau- 
žyta?.. Petys visas juodas, ir kelis smarkiai nubrozdintas... Nu- 
siraminkite, mes su jumis, mes jus apginsime. 

Marta dabar tik kūkčiojo kaip vaikas. Kol abi moterys ją 
apžiūrinėjo užmiršusios, jog kambaryje yra vyrų, Trušas tuo 
tarpu ištempęs kaklą žvairavo į abatą, kuris labai ramiai stum- 
dė baldus į savo vietas. Roza padėjo paguldyti Martą į lovą. Kai 
ją paguldė ir sušukavo, visi dar kurį laiką delsė smalsiai apžiū- 
rinėdami kambarį, laukdami paaiškinimo. Murė tebestovėjo 
tame pat kampe, nepaleisdamas iš rankų žvakidės, tarytum su- 
akmenėjęs nuo tokio reginio. 

— Patikėkite manimi,— mikčiojo jis,— aš jai nieko nepa- 
dariau, aš jos ir pirštu nepaliečiau. 

— Taigi, taigi! Jau visas mėnuo, kai jūs tik ir laukiate tinka- 
mos progos! — susijaudinusi šaukė Roza.— Mums tai puikiai Ži- 
noma, mes jus visąlaik stebėjome. Vargšelė jautė, kad jūs ją vie- 
nąkart nutversite. Geriau jau nemeluokite ir neveskite manęs 
iš kantrybės! 

Dvi kitos moterys, manydamos, jog jos neturinčios teisės 
kalbėti su Murė tokiu tonu, svaidė į jį grasinamus žvilgsnius. 

— Patikėkite manimi,— ramiu balsu pakartojo Murė,— aš 
jos nemušiau. Aš jau norėjau eiti gulti ir rišausi kaklaskarę, 
kai staiga, man prisilietus žvakės, stovėjusios ant komodos, ji 
prabudo, stryktelėjo lovoje, ištiesė rankas ir ėmė šaukti, dau- 
žyti galvą kumščiais, draskyti nagais kūną. 

Virėja rūsčiai krestelėjo galvą. 

— Kodėl jūs neatidarėte durų? — paklausė ji.— Mes beldė- 
me pakankamai garsiai. 

— Patikėkite manimi, aš čia niekuo dėtas,— vėl pakartojo 
Murė dar romesniu balsu.— Aš nesupratau, kas jai darosi. Ji 
griuvo ant grindų, kandžiojo pati save, o blaškydamasi po kam- 
barį išvartė baldus. Aš bijojau praeiti pro ją, aš visiškai suglu- 
mau. Du kartus šūktelėjau jums, kad įeitumėte, bet jūs, ko gero, 
neišgirdote manęs, kadangi ji rėkė nesavu balsu. Aš siaubingai 
persigandau. Aš čia niekuo dėtas, patikėkite manimi. 

— Na, žinoma, ji pati save prilupo, ar ne? — pašaipiai tars- 
telėjo Roza. 

Ir pridėjo atsisukusi į senę Foža: 

— Jis tikriausiai išmetė lazdą pro langą, išgirdęs, jog mes 
ateiname. 

Pagaliau Murė pastatė žvakidę ant komodos ir atsisėdo 
laikydamas rankas ant kelių. Jis daugiau nesigynė, tik žiūrėjo 


192 


bejausmiu žvilgsniu į tas pusnuoges moteris, mataškuojančias 
liėsomis rankomis priešais lovą. Trušas persimetė žvilgsniais 
su abatu Foža. Be švarko, su geltona kaklaskare ant pliktelėju- 
sios galvos vargšas Murė neatrodė jiems itin įniršęs. Jiedu pri- 
ėjo prie lovos ir įdėmiai pasižiūrėjo į Martą mėšlungio iškreip- 
tu veidu, kuri tarytum ėmė atsikvošėti po baisaus sapno. 

— Kas čia dedasi, Roza? — paklausė ji.— Kodėl šitie žmo- 
nės čia susirinkę? Jaučiuosiu tarytum sudaužyta. Aš prašau ta- 
vęs, liepk, kad paliktų mane ramybėje. 

Akimirką Roza dvejojo. 

— Jūsų vyras čia, kambaryje, ponia,— pusbalsiu atsakė 
toji. — Jūs nebijote pasilikti su juo viena? 

Nustebusi Marta dirstelėjo į virėją. 

— Ne, ne,— atsiliepė ji.— Išeikite, aš labai noriu miego. 

Po šių žodžių visi išėjo, ir kambaryje liko tik vienas Murė, 
kuris sėdėjo ir suglumęs žvelgė į alkovą. 

— Jis dabar nesiryš uždaryti durų, — kalbėjo virėja, kilda- 
ma laiptais į viršų. — Tegu išgirsiu bent kartą riktelėjus, iškart 
nulėkus kibsiu jam į atlapus. Aš gulsiu nenusirengusi... Girdė- 
jote, kaip ji, būdama geros širdies, melavo mums, nenorėdama 
užtraukti šitam laukiniui nemalonumų? Ji greičiau duosis užmu- 
šama nei ims jį kaltinti kuo nors. O ar matėte, kokią nekaltą vei- 
do išraišką jis nutaisė? 

Trys moterys dar kurį laiką šnekučiavosi sustojusios trečio 
aukšto laiptų aikštelėje, laikydamos rankose žvakides, apnuo- 
ginusios savo kaulėtus pečius, nerūpestingai pridengtus skare- 
lėmis, ir visos jos nusprendė, jog nėra pakankamai griežtos baus- 
mės tokiam žmogui. Trušas, kuris lipo paskutinis, krizendamas 
sumurmėjo abatui Foža už nugaros: 

— O ji dar putlutė, mūsų šeimininkė, tiktai nelabai malonu 
turėti žmoną, kuri raitosi kaip kirminas ant grindų. 

Visi išsiskirstė. Namas nugrimzdo į juodą tylą, ir naktis pra- 
ėjo ramiai: Kai kitą dieną visos trys moterys užsiminė apie šiur- 
pų nakties įvykį, Marta klausėsi jų apstulbusi, tarytum susigė- 
dusi, sumišusi, ji nieko neatsakė, tik norėjo kuo greičiau užbaigti 
šį pokalbį. Sulaukusi, +0l visi išeis, Marta paprašė pakviesti dai- 
lidę, kad tasai atėjęs sutaisytų duris. Senė Foža ir Olimpija nus- 
prendė, jog šeimininkė norinti išvengti skandalo, todėl ir tylinti. 

Praėjus dar vienai dienai, Velykų rytą, Marta šv. Saturneno 
bažnyčioje patyrė begalinį jausmų pakilimą tame visuotiniame 
džiūgavime, kuris atėjo su prisikėlimo švente. Didžiojo penk- 
tadienio sutemas nutvieskė ryto aušra, balta, prisodrinta smil- 
kalų kvapo, spindinti bažnyčia, tarytumei pasirengusi dievų 
jungtuvėms, rodės, net padidėjo; vaikiški giesmininkų balsai 

liejosi it sidabriniai fleitos garsai, ir Marta, įsiklausydama į šią 
svaiginamo džiaugsmo giesmę, jautė, kaip ją užlieja palaima, 
kur kas pranokstanti skausmingus nukryžiavimo kančių išgyve- 
o vakare ilgai nėjo gulti vis šnekėdama neįprastai linksmai. 
Jai atėjus į miegamąjį, Murė jau buvo lovoje. O apie vidur- 
naktį ir vėl klaikus.riksmas sukėlė visus namus ant kojų. 

Ir vėl pasikartojo užpraeitos nakties scena; tiktai dabar Mu- 
rė duris atidarė iš karto, vos tik buvo į jas pasibelsta; jis vilkė- 
jo marškiniais, o jo veidas buvo perkreiptas iš susijaudinimo. 
Gulėdama ant pilvo apsirengusi, Marta balsu raudojo ir daužė 
galvą į lovos kojūgalį. Jos suknelės korsažas buvo perplėštas, o 
ant apnuoginto kaklo juodavo dvi mėlynės. 

„ — Šį kartą jis ketino ją užsmaugti, — šnibždėjo Roza. 

Moterys ją nurengė. Murė, atidaręs duris, vėl atsigulė, jis 
drebėjo visu kūnu ir buvo išbalęs kaip drobė. Jis nesigynė ir, 
„Irodos, nė negirdėjo plūstamų žodžių, o tik susigūžė prisispaus- 
damas arčiau sienos. 

Nuo to laiko panašūs dalykai ėmė kartotis gana dažnai. Namai 
dabar gyveno nerimastingai laukdami kokio nors nusikaltimo; 
pasigirdus menkiausiam triukšmui, trečio aukšto gyventojai 
sukildavo ant kojų. Marta, kaip ir anksčiau, vengė kokių nors 
užuominų, ji niekaip nenorėjo sutikti, kad Roza pastatytų sude- 
damąją lovą Murė jo kabinete. Atrodė, jog išaušęs rytas ištrina 
iš jos sąmonės netgi prisiminimus apie nakties įvykį. 

Ir vis dėlto jų kvartale netruko pasklisti gandai, jog Murė 
namuose dedasi keisti dalykai. Buvo kalbama, jog kiekvieną 
naktį vyras talžąs savo žmoną vėzdu. Roza privertė senę Foža su 
Olimpija prisiekti, kad jos tylėsiančios, nes šeimininkė aiškiai 
nenorinti jokių kalbų; tačiau niekas kitas, o ji pati savo dūsavi- 
mais, užuominomis ir nutylėjimais gerokai prisidėjo, kad tarp 
krautuvininkų, pas kuriuos ji pirkdavo maistą, sklandė visa le- 
genda. Mėsininkas, didelis tauškalius, tikino, jog Murė kuliąs 
savo žmoną už tai, kad radęs ją su klebonu; tačiau vaisių par- 
davėja gynė „vargšę moterį", tikrą avelę, negalinčią šitaip žemai 
pulti, o duonos pardavėja teigė, jog Murė „iš tų vyrų, kurie, muš- 
dami savo žmonas, jaučia malonumą". Turguje dabar apie Martą 
buvo kalbama pakėlus akis į dangų ir su tokia užuojauta, su ko- 
kia gailimasi tik sergančių vaikų. Kai Olimpija ateidavo čia nu- 
sipirkti svaro vyšnių arba stiklainio braškių uokienės, pokalbis 
būtinai pakrypdavo apie Murė šeimyną. Ir gerą ketvirtį valan- 
dos liedavosi užuojautos žodžiai. 

— Na, kaip ten reikalai pas jus? 

— Ak, nekalbėkite! Ji visa paplūdusi ašaromis. . Tiesiog šir- 

dis plyšta žiūrint. Geriau jau ji numirtų! 

— Kartą ji pirko artišokus iš manęs, visas jos skruostas buvo 
perdrėkstas. 

— Žinoma! Jis ją žiauriai muša... Jeigu jūs būtumėt matę 
jos kūną, kokį man teko matyti!.. Vienos žaizdos... Kai ji parkren- 
ta ant žemės, jis ją spardo. Aš visąlaik bijau, kai naktį mes lei- 
džiamės pas juos, kad galime rasti ją praskelta galva... 

— Tikriausiai jums nelabai malonu gyventi tokiame name? 
Aš persikelčiau gyventi kitur; juk galima susirgti kas naktį 
patiriant tokį siaubą! | 

— Taip, bet kas tuomet būtų su. ja, vargšele? Juk ji tokia 
maloni, tokia švelni! Mes neišeiname vien dėl jos... Penki su už 
svarą vyšnių, ar ne? 

— Taip, penki su... Ką čia ir kalbėti, jūs esate tikra draugė, 
jūsų širdis auksinė. 

Ši pasaka apie vyrą, kuris laukia vidurnakčio tam, kad pultų 
su lazda savo žmoną, dažniausiai buvo sekama norint sudominti 
turgaus kūmutes. Kiekvieną dieną šią istoriją papildydavo vis 
baisesnės smulkmenos. Viena davatka dievažijosi, kad Murė yra 
apsėstas velnio ir kad jis įsisiurbiąs dantimis žmonai į kaklą taip 
stipriai, jog abatas Foža turįs kairės rankos nykščiu triskart 
nubrėžti ore kryžiaus ženklą, idant galėtų priversti jį paleisti 
savo auką. Po to, toliau porino davatka, Murė kaip maišas griū- 
davęs ant žemės, o jam iš burnos iššokdavusi didžiulė juoda 
žiurkė, kuri iškart kažkur dingdavusi, nors grindyse niekur ne- 
pavykę aptikti nė menkiausio plyšio. O žarnokų pardavėjas, iš 
Taravel gatvės kampo visam kvartalui įvarė siaubą, skleisdamas 
savo spėlionę, jog „tikriausiai šitam kraugeriui bus įkandęs 
pasiutęs šuo. 

Tačiau kai kurie gerai išauklėti Plasano žmonės netikėjo šia 
pasaka. Pasiekusi Sovero bulvarą, ši istorija ypač su pasimėga- 
vimu buvo aptarinėjama smulkių rentininkų, kurie, nusėdę suole- 
lius, maloniai šildėsi gegužės saulės atokaitoje. 

— Murė ne toks, kad muštų savo žmoną,— sakė buvę pre- 
kiautojai migdolais, dabar išėję į užtarnautą poilsį.— Jis pats - 
atrodo lyg būtų sumuštas, jis netgi neišeina pasivaikščioti... Ko 
gero, žmona jį laiko vien su duona ir vandeniu. 

— Ką gali žinoti, — paprieštaravo atsargos kapitonas.— Mūsų 
pulke tarnavo vienas karininkas, kuriam žmona skaldydavo ant- 
ausius už nieką. Ir šitai truko ištisus dešimt metų. O vieną gražią 
dieną ji sumanė spardyti jį kojomis; tačiau jis įpykęs vos jos ne- 
pasmaugė... O gal Murė irgi nepatinka, kai jį spardo kojomis? 

— Bet labiausiai, reik manyti, jam nepatinka kunigai, — nusi- 
šaipė kažkuris. 


2 195 


Ponia Rugon kurį laiką nieko nežinojo apie mieste sklandan- 
čias paskalas. Ji, kaip ir anksčiau, šypsojosi stengdamasi nesigi- 
linti į jai daromas užuominas. Tačiau vieną kartą po ilgo Delan- 
gro vizito, susisielojusi, pilnomis ašarų akimis, ji atėjo pas duk- 
terį. : 

— Ak, mano brangioji! — prakalbo ji, apkabindama Mar- 
tą, — Ką aš sužinojau! Neva tavo vyras taip užsimirštąs, jog ke- 
liąs prieš tave ranką... Juk tai melas, tiesa? Aš labai ryžtingai visa 
tai paneigiau. Aš pakankamai gerai pažįstu Murė. Jis neišauklė- 
tas, tačiau nepiktas Žmogus. 

Marta paraudo, ji atrodydavo sumišusi, susigėdusi kiekvieną 
kartą, kai tik kalba pakrypdavo šia linkme. 

— Patikėkite, mūsų šeimininkė nepasiskųs! — sušuko Roza, 
kaip paprastai nieko nesivaržydama.— Aš jums seniai jau bū- 
čiau viską papasakojusi, jeigu nebūčiau bijojusi, kad ji mane 
išbars už tai. 

Senoji dama iš begalinės ir skausmingos nuostabos nuleido 
rankas. 

— Vadinasi, tai tiesa? — tyliai pratarė ji.— Jis tave muša?.. 
Ak, koks niekšas! 

Ir ji pravirko. 

— Sulaukus mano metų regėti tokius dalykus dedantis!.. Ir 
tai daro žmogus, kurį mes taip liaupsinome mirus tėvui, kai jis 
tarnavo pas mus paprastu samdiniu!.. Tai Rugonui kilo mintis 
judu apvesdinti. Aš jam seniai sakiau, kad Murė žvilgsnis veid- 
mainiškas. Be to, jis ir elgėsi su mumis ne taip, kaip pridera, o ir 
Plasane apsigyveno vien todėl, kad į akis galėtų tyčiotis iš mūsų, 
didžiuodamasis savo keliais grašiais. Dėkui Dievui, mums jo 
pagalbos neprireikė, mes buvome turtingesni už jį, ir šitai jį siuti- 
no. Murė menkos dvasios žmogus, jis toks pavydus, jog, kaip 
paskutinis storžievis, visuomet atsisakydavo apsilankyti mano 
salone; jis ten būtų nusprogęs iš pavydo... Bet aš nepaliksiu ta- 
vęs su tuo pabaisa, mano mieloji. Laimei, yra įstatymai. 

— Nusiraminkite, visa tai perdėta, patikėkite manimi, — ty- 
liai prabilo Marta, visiškai suglumusi. 

— Pamatysite, ji dar imsis jį ginti! — sušuko virėja. 

Tuo metu, išgirdę triukšmą, priėjo abatas Foža su Trušu, la- 
bai rimtai apie kažką šnekėjęsi sode. | 

— Ponas klebone, aš esu pati nelaimingiausia motina šioje 
žemėje, — verkšleno ponia Rugon, pakeldama balsą.— Aš turiu 
tik vieną dukterį šalia savęs ir staiga sužinau, jog ji baigia pra- 
verkti akis... Aš prašau jūsų, — juk jūs gyvenate su ja viename 
name, — nuraminti ją, apginti ją. 

Abatas Foža žvelgė į ponią Rugon, tarsi stengdamasis per- 

prasti, ką galėtų reikšti toks ūmus jos širdies skausmas. 

' — Aš kątik mačiau vieną žmogų, kurio vardo nenoriu minė- 
ti, — toliau kalbėjo senoji Rugon, įremdama žvilgsnį į dvasinin- 
ką.— Šis žmogus mane išgąsdino. Dievas mato, jog aš nenoriu 
be reikalo apkaltinti savo žento. Tačiau aš privalau apginti savo 
dukterį, ar ne?.. Tai štai, mano žentas — tikras nevidonas, jis 
niekina žmoną, sukeldamas tokiu savo elgesiu viso miestelio 
pasipiktinimą, jis amžinai įsivelia į juodus darbus. Pamatysite, 
kaip jis susikompromituos ir politikoje, atėjus rinkimams. Juk 
praeitą kartą būtent jis vadovavo visiems tiems priemiesčių val- 
katoms... Mano širdis to neištvers, ponas klebone. 

— Ponas Murė nemėgsta, kad jam būtų nurodinėjama, ką jis 
turįs daryti, — mėgino paprieštarauti abatas. 

— Bet aš juk negaliu palikti savo dukters tokio žmogaus va- 
lioje! — sušuko ponia Rugon.— Aš neleisiu, kad jis terštų mūsų 
šeimos garbę... Pagaliau tam yra teisingumas. 

Trušas mindžikavo. Pasinaudodamas stojusia tyla, jis staiga 
drėbė: 

— Juk Murė — pamišęs! 

Šie jo žodžiai nuskambėjo it griaustinis iš giedro dangaus; visi 
susižvalgė. 

— Aš noriu pasakyti, kad jo galvelė suminkštėjusi, — toliau 
postringavo Trušas.— Jūs tik pažiūrėkite, kokios jo akys... Pri- 
sipažinsiu, man nejauku darosi žvelgiant į jas. Bezansone gyveno 
žmogus, kuris tiesiog dievino savo dukterį, tačiau kartą naktį jis 
ją nužudė visiškai nesuvokdamas, ką darąs. 

— Taigi, šeimininkas jau seniai kvaištelėjęs,— suburbėjo 
Roza. 

— Bet juk tai siaubinga! — pasibaisėjo ponia Rugon.— Beje, 
jūs teisi, paskutinįkart, kai aš jį mačiau, Murė man pasirodė kaž- 
koks keistas. Tiesa, jis niekuomet nepasižymėjo pernelyg dide- 
liu protu... Ak, brangioji, pažadėk man, jog nieko daugiau 
neslėpsi nuo manęs. Dabar aš negalėsiu ramiai užmigti. Jeigu 
dar sykį jis pakels ranką prieš tave, nedvejok nė akimirkos ir 
nelauk, kol jis tave nudobs, girdi?.. Pamišėlius reikia uždaryti! 

Su šiais žodžiais ponia Rugon išėjo. Likęs vienas su abatu Foža, 
Trušas piktdžiugiškai išsiviepė rodydamas savo juodus dantis. 

— Šeimininkė turi būti man dėkinga, — pareiškė jis.— Dabar 
ji naktimis galės spardytis kiek tik norės. 

Patamsėjusiu veidu, nudelbęs akis žemyn, abatas nieko neat- 
sakė. Paskui, truktelėjęs pečiais, nuėjo skaityti savo brevijoriaus 
į pavėnę sodo gilumoje. 

XVIII 


Sekmadieniais senu komersanto įpročiu Murė eidavo pasi- 
vaikščioti po miestą. Tiktai tą dieną jis ištrūkdavo iš visiškos 
vienatvės, kurioje užsisklęsdavo tarytumei iš gėdos. Tai jis darė 
nesąmoningai. Nuo anksčiausio ryto Murė skutosi, vilkosi baltus 
marškinius, valė švarką ir skrybėlę, pavalgęs pusryčius, pats 
nežinodamas kaip, jis atsidurdavo gatvėje ir oriai, lėtu žingsniu, 
laikydamas rankas už nugaros, patraukdavo per miestą. 

Vieną sekmadienį išeidamas iš namų, Murė pastebėjo Baland 
gatvėje ant šaligatvio stovinčią Rozą ir gyvai plepančią su Ras- 
tualių tarnaite. Jam pasirodžius, abi virėjos iškart nutilo. Juodvi 
taip keistai žiūrėjo į Murė, jog šis pamanęs, ar tik nekyšo nosi- 
nės kraštelis iš užpakalinės kišenės. Priėjęs Suprefektūros aikštę, 
Murė grįžtelėjęs išvydo jas stovint toje pat vietoje. Roza mėg- 
džiojo svirduliuojantį girtą žmogų, o pirmininko tarnaitė kvatojo 
užvertusi galvą. 

„Matyt, einu pernelyg greitai, kad jos šaiposi iš manęs | — 
pamanė Murė ir dar labiau sulėtino žingsnį. Ban gatvėje, jam 
einant turgaus link, krautuvininkai, palikę savo prekystalius, 
išbėgo į lauką ir smalsiai žiūrėjo įkandin. Murė linktelėjo mėsi- 
ninkui, kuris spoksojo į jį apstulbęs ir neatsakė į pasveikinimą. 
Duonos pardavėja, kuriai jis praeidamas nukėlė skrybėlę, taip 
išsigando, jog metėsi atgal nuo jo. Vaisių pardavėja, bakalėji- 
ninkas, konditeris rodė į jį pirštais. Murė už nugaros kilo sam- 
brūzdis; gatvėse būriavosi žmonės, buvo girdėti klegesys kartu 
su juoku: | 

— Ar matėte, kaip jis eina, tarytum mietą prarijęs? 

— Taigi... O eidamas per upelį stryktelėjo tarsi ožys. 

— Sako, visi jie tokie. 

— Kaip sau norit, o man darosi baisu... Kaip tokiems ir 
leidžia šlaistytis gatvėmis? Reikėtų tai uždrausti. 

Murė sutrikęs nedrįso daugiau atsisukti, jį apėmė keistas ne- 
rimas, nors jis dar ir ne visai suprato, jog kalbama apie jį. Jis 
paspartino žingsnį, laisviau mosavo rankomis. Ir apgailestavo, 
kad apsivilko savo senąjį riešuto spalvos švarką, seniai jau nebe- 
madingą. Priėjęs turgų, Murė akimirką dvejojo, paskui ryžtingai 
žengė į prekiautojų daržovėmis tarpą. Bet čia jo pasirodymas 
sukėlė tikrą sensaciją. 

Jam atėjus, visos Plasano namų šeimininkės sustojo į vieną 
eilę. Turgaus prekiautojos, stovinčios prie savo stalų, kumščiais 
įsirėmusios į šonus, įdėmiai jį apžiūrinėjo. Visi aplinkui spietėsi, 
kai kurios moterys netgi užsiropštė ant akmens stulpų javų tur- 
guje, kad geriau matytų. O Murė, spartindamas žingsnį, mėgino 

prasibrauti į priekį, vis dar nesuvokdamas, jog šio šurmulio 
priežastis yra jis pats. 

-— Tik pažiūrėkite, jo rankos kaip vėjo malūno sparnai, — 
pareiškė viena valstietė, pardavinėjusi vaisius. 

— Lekia kaip patrakęs, vos mano prekystalio neapvertė,— 
pridėjo prekiautoja salotomis. 

— Laikykite jį! Laikykite! — linksmai šaukė malūnininkai. 

Smalsumo apimtas, Murė staiga sustojo ir nieko neįtardamas 
pasistiepė ant pirštų galų, kad geriau matytų, kas ten dedasi. Jis 
pamanė, jog vagį sugavo. Minia suūžė, suklegėjo: pasigirdo šūks- 
mai, švilpimas, gyvulių bliovimas. 

— Jis nepiktas, neskriauskite jo! 

— Taigi! Jokiu būdu negalima juo pasitikėti!.. Jis atsikelia 
naktį ir Žmones smaugia. 

— Sakykit ką norit, bet žvilgsnis jo išties nemalonus. 

— Ar tai jam staiga užėjo? 

— Taigi kad staiga... 

— Nežinai, kas gyvenime gali nutikti! O toks ramus žmo- 
gelis buvo!.. Na, aš ir eisiu, širdį skauda žiūrint... Štai jums trys 
su už ropes. 

Moterų būrelyje Murė pažino Olimpiją. Nusipirkusi keletą 
nuostabių persikų, ji juos susidėjo į mažą gražų krepšelį, kokius 
nešiojo aukštuomenės damos. Tikriausiai Olimpija pasakojo 
kokią nors jaudinančią istoriją, nes turgaus kūmutės, apspitusios 
ją, aikčiojo prislopintais balsais ir gailiaširdiškai skėsčiojo ran- 
komis. | 

.— Tada jis griebė ją už plaukų,— toliau porino Olimpija, — 
ir būtų perpjovęs jai gerklę su skustuvu, gulėjusiu ant komodos, 
jeigu mes nebūtume laiku atskubėję ir sutrukdę jam įvykdyti 
nusikaltimą... Nesakykite jam nieko, antraip nelaimė gali atsi- 
tikti. 

— Ką? Kokia nelaimė? — išsigandęs paklausė Murė Olimpiją. 

Moterys prasiskyrė. Olimpija iškart sukluso ir vikriai pasi- 
šalino tarusi: | 

— Nepykite, pone Murė... Geriau eitumėte namo. 

Murė spruko į skersgatvį, kuris vedė Sovero bulvaro link. 
Minios klegesys tolydžio ėjo garsyn, ir Murė dar ilgai girdėjo iš 
turgaus sklindantį piktų balsų gaudesį. 

„Kas jiems čia šiandien? — svarstė jis.— O gal jie iš manęs 
šaipėsi? Nors negirdėjau minint mano vardo... Tikriausiai atsi- 
tiko kas nors.“ 

Jis nusiėmė skrybėlę ir ją apžiūrėjo bijodamas, kad koks nors 
gatvės berniūkštis nebūtų apdrabstęs jos kalkių skiediniu. Ta- 
čiau skrybėlė buvo švari, o už nugaros jam nekabojo aitvaras ar 

žiurkės uodega. Tai Murė kiek nuramino. Kaip tikras buržua, 
jis iš lėto patraukė tyliu skersgatviu ir neskubėdamas išėjo į 
Sovero bulvarą. Smulkūs rentininkai sėdėjo savo įprastinėje vie- 
toje, prieš saulutę. 

— Tik pažiūrėkite! Murė! — didžiai nustebęs sušuko atsar- 
gos kapitonas. 

Mieguistuose sėdėjusiųjų veiduose buvo galima įžiūrėti gyvą 
susidomėjimą. Nepakildami iš savo vietų, jie ištempė kaklus, kad 
geriau matytų Murė, atsistojusį priešais. Šie ponai įdėmiai nu- 
žvelgė jį nuo galvos iki kojų. 

— Tai ką, išėjote truputį pasivaikščioti? — klustelėjo jį kapi- 
tonas, matyt, pats drąsiausias iš visų. 

— Taip, išėjau pasivaikščioti. — klaidžiodamas žvilgsniu 
atsakė Murė.— Puikus oras. 

Susirinkusieji reikšmingai šyptelėjo vienas kitam: jiems 
darėsi žvarbu, nes dangus ėmė niauktis. 

— Išties puikus, — burbtelėjo buvęs odadirbys.— Jums ne- 
sunku įtikti... Beje, jūs ir apsirengęs jau žiemiškai. Žiūriu, ir 
švarkas jūsų toks nieko sau. 

Šypsenos virto krizenimu. Staiga Murė tarsi kažką suprato. 

— Prašau žvilgtelėti, — netikėtai tarė jis,—ar neišpiešė 
man kas nors saulės ant nugaros?.. 

Buvę prekiautojai migdolais nebeištvėrė neprajukę. Kapi- 
tonas, nuolatinis jų draugijos linksmintojas, prisimerkė. 

— Kokios saulės? — paklausė jis.— Aš čia matau tik mėnulį. 

Susirinkusieji pratrūko juokais, šie kapitono žodžiai jiems 
pasirodė labai sąmojingi. 

— Mėnulį? — nusistebėjo Murė.— " Malonėkite jį nuvalyti, 
nes per jį aš patyriau daugybę nemalonumų. 

Kapitonas patapšnojo Murė keliskart per nugarą ir tarė: 

— Na, štai ir viskas, vyre: Žinoma, nelabai malonu vaikštinė- 
ti su mėnuliu ant nugaros.:. Jūs kartais nesergate? 

— Truputį nesveikuoju,— abejingai atsakė Murė. 

Staiga jam pasirodė, jog sėdintieji ant suolelio kuždasi tarpu- 
savyje, ir jis pridėjo: | 

— O, namuose manimi labai rūpinasi... Mano žmona nepa- 
prastai gera, ji mane be galo lepina... Dabar man reikalingas po- 
ilsis. Dėl to aš rečiau išeinu iš namų, rečiau mane galima sutikti 
gatvėje. Kai tik pasveiksiu, iškart imsiuosi tvarkyti reikalus. 

— Šit kaip! — šiurkščiai pertraukė jį buvęs odadirbys.— 
O žmonės kalba, neva jūsų žmona serganti. 

— Žmona... O ne, ji visiškai sveika, visos tos kalbos — 
gryniausi prasimanymai! — sušuko Murė pagyvėdams.— Ji 
sveikut sveikutėlė... Į mus žvairuoja todėl, kad mes sėdime namie 

ir niekur nesikišame... Tai tau kad nori naujiena! Mano žmona 
serga! Ji sveika kaip ridikas, jai netgi galvos niekad neskauda. 

Murė vapėjo padrikai ir be perstojo, o neramus jo akių žvilgs- 
nis bylojo jį meluojant; jis panėšėjo į plepį, kuriam po ilgo tylė- 
jimo dabar pynėsi liežuvis. Smulkūs rentininkai pritariamai 
linkčiojo galvomis, o kapitonas smiliumi pastukseno į kaktą. 
Buvęs skrybėlininkas iš priemiesčio, atidžiai apžiūrinėjęs Murė 
pradedant kaklaraiščio mazgu ir baigiant paskutine švarko saga, 
dabar žvilgsniu įsisiurbė į jo batus. Kairiojo bato raištelis buvo 
atsirišęs, ir skrybėlininkui tai iškart užkliuvo; jis alkūne ėmė 
baksnoti savo kaimynus ir mirktelėjęs rodė jiems raištelį, kurio 
galai kabojo ant žemės. Netrukus visi sėdėjusieji ant suolelio 
įsistebeilijo į tą raištelį. Koks siaubas! Visi šie garbingi ponai 
traukė pečiais, tarsi sakydami, jog mano šį reikalą esant visiš+ 
kai beviltišką. 

— Murė,— tėviškai kreipėsi į jį kapitonas, — o batų raištelius 
galėtumėte ir užsirišti. 

Murė dirstelėjo į savo kojas, bet, matyt, nesuprato ir kalbėjo 
toliau. Nesulaukdamas jokio atsako, jis nutilo, dar -kurį laiką 
pastovėjo ir iš lėto patraukė tolyn. a 

— Pamatysite, jis tuoj pargrius, — pareiškė buvęs odadirbys, 
atsistodamas ir sekdamas Murė žvilgsniu.— Na ir juokingas gi 
jis! Tikriausiai jam visiškai pasimaišė galvoje! 

Sovero bulvaro gale Murė, eidamas pro Jaunimo klubą, ir 
vėl girdėjo slopinamą juoką, lydėjusį jį visą kelią, vos tik jis 
peržengė namų slenkstį. Murė puikiai matė klubo tarpduryje 
stovintį Severeną Rastualį, kuris rodė į jį pirštu būreliui jaunų 
žmonių. Dabar pasidarė aišku, jog būtent iš jo šaipėsi visas mies- 
tas. Neaiškios baimės apimtas, nesuprasdamas, kas galėjo šitaip 
užrūstinti visus tuos žmones, Murė, nunarinęs galvą, baugščiai 
slinko palei namų sienas. Ties Kankuen gatvės kampu Murė 
užpakalyje išgirdo triukšmą; grįžtelėjęs atgal, jis pamatė trejetą 
berniūkščių, ėjusių jam iš paskos: du didelius įžūliais veidais, 
o vieną dar visai mažą rimta veido išraiška, rankoje laikiusį 
supuvusį apelsiną, kurį jis buvo radęs srutų duobėje. Murė perėjo 
Kankuen gatvę, Rekolė aikštę ir atsidūrė Ban gatvėje. Berniūkš- 
čiai neatsiliko nuo jo. | 

— Gal jūs norite, kad aš jums ausis nudraskyčiau?! — rik- 
telėjo Murė, staiga žengtelėjęs jų link. 

Berniūkščiai atšoko į šalį ir juokdamiesi bei staugdami spruko 
nuo jo kiek tik kojos įkabina. Nupliekstas raudonio, Murė pasi- 
juto nejaukiai ir, stengdamasis nusiraminti, lėtu žingsniu patrau- 
kė toliau. Ypač jį gąsdino mintis, jog jam teks perkirsti Suprefek- 
tūros aikštę ir praeiti pro Rugonų langus lydimam tos nenaudėlių 

kirbinės, kuri, kaip jis spėjo pastebėti, tolydžio augo ir įžūlėjo 
jam už nugaros. Staiga Murė išvydo priešais savo uošvę, grįž- 
tančią po vakarinių pamaldų drauge su ponia de Kondamen. Ne- 
norėdamas su ja susitikti, jis turėjo daryti lankstą. 

— Čiupkit jį, čiupkit! — visa gerkle rėkė berniūkščiai. 

Pilamas šalto prakaito ir kliūdamas už grindinio akmenų, 
Murė išgirdo, kaip senoji Rugon pasakė vandenų ir miškų in- 
spektoriaus žmonai: 

— Jūs tik pažiūrėkite, tasai nelaimingasis! Kokia gėda! Ne, 
ilgiau šitaip kęsti negalima! 

Tuomet Murė, nebežinodamas, ką darąs, leidosi į kojas. Iš- 
tiesęs rankas į priekį, praradęs nuovoką, Murė pasileido Baland 
koks tuzinas. Murė atrodė, jog visi krautuvininkai iš Ban gatvės, 
visos turgaus prekiautojos, praeiviai iš Sovero bulvaro, klubo 
jaunimas, Rugonai, Kondamenai, žodžiu, visas Plasanas, slopin- 
damas savo juoką, vejasi jį staigia Baland gatvės nuokalne že- 
myn. Berniūkščiai trepsėjo kojomis, šokinėjo per aštrius grindi- 
nio akmenis staugdami tarsi šunų ruja, paleista į šį tylų miesto 
kvartalą. 

— Laikykit jį! — šaukė jie. 

— O-o! Na ir švarkas gi jo! 

— Ei, jūs ten, užbėkite jam už akių! 

— Lėkite Taravel gatve! Ten jį ir sugausite! 

— Greičiau! Greičiau! 

Iš siaubo tarsi apdujęs, Murė sutelkė paskutines jėgas ir me- 
tėsi prie savo durų, tačiau suklupo ir brinktelėjo visu ūgiu ant 
šaligatvio, kur pratysojo keletą sekundžių visiškai sugniuždytas. 
Berniūkščiai, prisibijodami Murė kumščio, apsupo jį ratu perga- 
lingai šaukdami; staiga pats mažiausias rimtu veidu žengtelėjo į 
priekį ir paleido supuvusį apelsiną, kuris pataikė Murė tiesiai į 
kaktą ir ištiško virš kairės akies. Jis vargais negalais atsistojo ir 
net nenusivalęs veido nuėjo namo. Roza turėjo pagriebti šluotą, 
kad nuvytų tuos akiplėšas. 

Tą sekmadienį visas Plasanas nusprendė, jog Murė išprotėjo. 
Buvo pasakojami keisčiausi dalykai. Pavyzdžiui, kad jis dienų 
dienas pratūno tarp keturių sienų kambaryje, kurio jau daugiau 
kaip metai niekas nevalo, ir tai anaiptol nebuvo tuščias prasi- 
manymas, kadangi tokį dalyką pasakojo žmonės, girdėję tai iš 
pačios tų namų tarnaitės lūpų. Ir ką gi jis galėjo veikti tame tuš- 
čiame kambaryje? Buvo manoma įvairiai: virėja tvirtino, jog 
Murė ten nuduodąs mirusį, ir šie jos žodžiai kėlė siaubą visam 
kvartalui. O turguje sklido kalbos, neva Murė slepiąs ten karstą, 
į kurį jis atsiguląs pramerktomis akimis, sukryžiuojąs rankas 

ant krūtinės ir šitaip išgulįs nuo ryto iki vakaro savo malonu- 
mui. 

— Jam seniai grėsė pamišimas,— visose krautuvėse kartojo 
Olimpija.— Liga progresavo pamažu; su kiekviena diena jis da- 
rėsi vis liūdnesnis ir nuolat ieškojo kampo, kur galėtų pasislėpti, 
visai kaip gyvulys, kada apserga. Jau pačią pirmą dieną, vos tik 
peržengusi tų namų slenkstį, aš pasakiau vyrui: „Manding, mūsų 
šeimininkas rimtai serga“. Jo akys buvo geltonos, veidas apniu- 
kęs. Nuo to laiko namuose viskas apsivertė aukštyn kojomis... 
Murė keistenybėms nebuvo galo. Jis suskaičiuodavo cukraus 
gabaliukus, viską laikė po užraktu, netgi duoną. Ir pasidarė toks 
šykštus, jog vargšė jo žmona neturėjo net kuo apsiauti... Štai 
kur nelaiminga moteris, aš iš visos širdies ją užjaučiu! Kad jūs ži- 
notumėte, kiek ji prisikentėjo! Tik įsivaizduokite jos gyvenimą 
su šiuo tironu, kuris netgi nebemoka elgtis mandagiai prie stalo: 
įpusėjus pietums, sviedžia servetėlę ir išeina kaip beprotis, pa- 
knebinėjęs lėkštėje... O koks niurzga! Kokį triukšmą jis pakel- 
davo dėl perstatyto į kitą vietą indelio su garstyčiomis! O dabar 
visąlaik tyli, tik žiūri kaip laukinis žvėris ir griebia už gerklės 
netaręs nė žodžio. Ko tik neprisižiūrėjau! Jeigu tik imčiau viską 
pasakoti... 

Sužadinusi gyvą klausytojų susidomėjimą ir apiberta klausi- 
mais, Olimpija vapaliojo: 

— Ne, ne, tai ne mano reikalas... Ponia Murė šventa moteris 
ir kenčia kaip tikra krikščionė. Ji turi savo nuomonę šiuo požiū- 
riu, ir reikia tą jos nuomonę gerbti... Ar galite patikėti, — jis jai 
norėjo perpjauti gerkle su skustuvu! 

Kaskart buvo pasakojama ta pati istorija, kuri vis dėlto turė- 
davo tam tikrą poveikį: kumščiai gniaužėsi, moterys sakėsi no- 
rinčios pasmaugti Murė. O jeigu atsirasdavo koks nors abejo- 
jantis, kuris nepatikliai kratydavo galvą, minia tuoj priremdavo 
tokį prie sienos ir liepdavo paaiškinti, kaip jis suprantąs tuos 
siaubingus dalykus, kurie dėjosi kas naktį: tik beprotis gali grieb- 
ti savo žmoną už gerklės, vos tik toji atsigulanti į lovą. Ši isto- 
rija dvelkė paslaptingumu ir galbūt dėl to nuolat sklandė po 
miestą. Gandai netilo gerą mėnesį. Tuo tarpu Baland gatvėje, 
nepaisant tragiškų paskalų, kurias skleidė Olimpija, vėl įsivieš- 
patavo tyla, ir naktys praeidavo ramiai. Marta iškart smarkiai 
susijaudindavo kai namiškiai, dažnai reikšmingai nutylėdami, 
liepdavo jai būti atsargesnei. 

— Jūs visiškai neklausote, kas jums sakoma, — kalbėjo jai 
Roza.— Pamatysite... Jis ir vėl griebsis savo. Vieną gražų rytą 
mes rasime jus negyvą. 

Ponia Rugon dabar užbėgdavo kas antra diena. Ji įeidavo susi- 

rūpinusiu veidu ir jau nuo priebučio klausdavo Rozą: 

— Na kaip? Šiandien nieko neįvyko? 

Tada, pamačiusi dukterį, ponia Rugon aistringai apiberdavo 
ją bučiniais, tarytum nebesitikėdama daugiau išvysti ją gyvą. 
Ponios Rugon žodžiais tariant, ji praleisdavo siaubo naktis, 
krūpčiodama su kiekvienu skambtelėjimu, manydama, jog atėję 
pranešti apie ištikusią nelaimę; tai buvo nebe gyvenimas! Ir kai 
Marta tikindavo ją, kad joks pavojus jai negresiąs, motina susi- 
žavėjusi žvelgdavo į dukterį ir sušukdavo: 

— Tu tikras angelas! Jeigu nebūtų čia manęs, tu leistumeis 
nudobiama ir nė nekvyktelėtum. Tačiau būk rami, aš nuolat ser- 
giu tave ir darau viską, kad išvengtume nelaimės. Jei tik Murė 
palies tave bent mažuoju piršteliu, jis tuoj pat išgirs apie mane. 

Į smulkmenas ji nesileisdavo. Iš tiesų ponia Rugon apsilankė 
pas visus Plasano valdžios atstovus. Kaip didžiausią paslaptį ji 
išpasakojo savo dukters bėdas miesto merui, suprefektui, teismo 
pirmininkui, prieš tai išgavusi jų žodį, jog niekam nieko nepa- 
sakosią. 

— Į jus kreipiasi vilties netekusi motina,— kalbėjo ponia 
Rugon su ašaromis akyse.— Aš noriu jums patikėti vargšės savo 
dukters garbę ir orumą. Mano vyras apsirgtų kilus viešam skan- 
dalui, be to, aš juk negaliu sėdėti sudėjusi rankų ir laukti lemtin- 
gos atomazgos... Patarkite man, pasakykite, ką man daryti? 

Visi šie ponai buvo jai be galo malonūs. Nuraminę nelaimin- 

gąją Motiną, pažadėdavo rūpintis ponia Murė iš šalies, o kilus 
menkiausiam pavojui, iškart imtis priemonių. Ypač ji įkalbinėjo 
Pekerą de Solė ir Rastualį, abu žento kaimynus, kurie, ištikus 
nelaimei, galėtų išsyk atskubėti į pagalbą. 
"" Ši pasaka apie protingą kvailį, laukiantį pusiaunakčio tam, 
kad galėtų siautėti, ypač pagyvino dviejų draugijų susitikimus 
Murė sode. Abiejų draugijų atstovai uoliai lankė abatą Foža. Apie 
ketvirtą valandą jis išeidavo į sodą ir geraširdiškai priimdavo 
svečius pavėnėje, stengdamasis kaip visada likti nuošalyje, o 
klausiamas atsakydavo galvos linktelėjimu. Pirmomis dienomis 
tik neaiškiai buvo užsimenama apie dramą, kuri vyko tuose na- 
muose. Tačiau vieną antradienį Mafras, nerimastingai žvelgęs į 
namo fasadą, išdrįso paklausti, akimis rodydamas į antro aukšto 
langą: 

— Tai ir yra tasai kambarys, ar ne? 

Tųomet abiejų draugijų atstovai, nuleidę balsą, prabilo apie 
keistą nuotykį, kuris sukrėtė visą kvartalą. Nesileisdamas į 
smulkmenas, dvasininkas tepasakė, kad jam skaudu, liūdna ir kad 
nepaprastai gaila visų šių žmonių. 

— Betgi jūs, daktare, — kreipėsi ponia de Kondamen į dakta- 

rą Porkjė,— jūs esate tų namų gydytojas. Ką jūs manote apie 
visa tai? 

Daktaras Porkjė ilgai lingavo galva prieš atsakydamas. Iš 
pradžių jis nudavė žmogų, kuris moka laikyti liežuvį už dantų. 

— Tai labai kebli istorija, — pratarė jis.— Ponios Murė svei- 
kata kelia susirūpinimą. O dėl pono Murė... 

— Aš buvau sutikęs ponią Rugon,— pasakė suprefektas.— 
Ji labai sunerimusi. 

— Žentas visuomet ją erzino,— šiurkščiai pertraukė juos 
de Kondamenas.— Aną dieną aš buvau sutikęs Murė klube. Jis 
aplošė mane kortomis, žaidžiant piketą. Be to, jis man neatrodė 
kvailesnis nei paprastai... Garbusis Murė niekad nebuvo geni- 
jus... 

— Aš visiškai nenorėjau pasakyti, kad jis yra beprotis tiesio- 
gine šio žodžio prasme,— paprieštaravo daktaras, nusprendęs, 
jog ši pastaba buvo taikoma jam.— Tik manyčiau, jog pavojinga 
laikyti tokį žmogų laisvėje. | 

Šis daktaro pareiškimas sukėlė tam tikrą nerimą. Rastualis 
iškart dirstelėjo į tvorą, skyrusią abu sodu. Višų susirinkusiųjų 
veidai palinko prie daktaro. 

— Kartą aš pažinojau vieną žavingą damą, — toliau kalbėjo 
daktaras, — kuri gyveno labai plačiai, rengė kviestinius pietus, 
priiminėjo savo namuose aukštus asmenis, o ir pačiai netrūko 
sąmojingumo kaip pašnekovei. Ir ką jūs manot? Vos tik įžengusi 
į savo miegamąjį, toji dama užsirakindavo ir pusę nakties praleis- 
davo bėgiodama po kambarį visomis keturiomis ir lodama kaip 
šuo. Jos namiškiai ilgą laiką manė ją slepiant šunį kambaryje... 
Taigi ši dama sirgo liga, kurią mes, gydytojai, vadiname pamiši- 
mu su laikinais sąmonės prablaivėjimais. 

Abatui Siurenui vos pavyko suturėti juoką, žiūrint, kaip 
panelės Rastual susidomėjusios klausosi pasakojimo apie aukš- 
tuomenės damą, kuri vaizdavo šunį. Daktaras Porkjė oriai nusi- 
šnypštė į nosinę. 

—: Galėčiau papasakoti dešimtis panašių atvejų,— pridėjo 
jis.— Žmogus lyg ir atrodo viso proto, tačiau tuo pat metu gali 
griebtis pačių keisčiausių ir netikėčiausių poelgių vos tik lieka 
vienas. Ponas de Burdė gerai pažinojo Valanse vieną markizą, 
kurio pavardės nenoriu minėti... 

.— Jis buvo geras mano bičiulis, — patvirtino de Burdė,— ir 
dažnai pietaudavo prefektūroje. Jo istorija sukėlė daug triukšmo. 

— Kokia istorija? — paklausė ponia de Kondamen, pastebė- 
jusi, kad daktaras ir buvęs prefektas nutilo. 

— Istorija nėra iš švariųjų, — atsakė juokdamasis de Burdė.— 
Būdamas menko proto, markizas kiauras dienas lindėdavęs savo 

kabinete ir tikindavęs, jog rašąs politinės ekonomijos veikalą... 
Praėjus dešimčiai metų paaiškėjo, kad nuo ryto iki vėlyvos nak- 
ties jis ten daręs vienodo dydžio rutuliukus iš... | 

— Iš savo išmatų, — užbaigė daktaras tokiu rimtu balsu, kad 
nuskambėjęs šis žodis netgi neprivertė damų raustelėti. 

— O štai pas mane,— prabilo abatas Buretas, kurį tokios 
istorijos sudomindavo lygiai kaip ir stebuklinės pasakos, — atei- 
davo išpažinties viena labai keista moteris. Ji turėjusi aistrą 
galabyti muses; vos tik ji pamatydavo musę, jai kildavo begali- 
nis noras ją pagauti. Grįžusi namo, ši moteris suverdavo tas muses 
ant virbalų. O per išpažintį liedavo graudžias ašaras, atgailaudavo 
žudžiusi vargšus vabzdžius ir tarėsi esanti pasmerkta amžinajai 

Abato pasakojimas turėjo pasisekimą. Pekeras de Solė ir Ras- 
tualis netgi teikėsi nusišypsoti. 

— Dar nedidelė bėda, kai mušamos vien tik musės, — pareiškė 
Tačiau juk ne visi bepročiai, kuriems retsykiais są- 
monė prašviesėja, tokie nekaHti. Pasitaiko ir tokių, kurie, turė- 
dami kokią nors užslėptą ydą, virtusią manija, kankina savo 
šeimynykščius; kiti geria arba ištvirkauja paslapčiomis, arba 
vagia vien tik dėl to, kad vogtų, arba tiesiog džiūsta nuo tuščio 
pūtimosi, pavydo ir savimeilės. Jie labai puikiai moka slėpti 
savo pamišimą, stebi kiekvieną savo žingsnį, įgyvendina pačius. 
įmantriausius savo sumanymus, protingai atsakinėja į klausi- 
mus, todėl kartais netgi sunku įtarti juos sergant proto liga. Bet 
vos tik jie atsiduria savo šeimoje ir lieka vieni su savo auko- 
mis, jie iškart leidžiasi į nesąmoningus svaičiojimus ir virsta bu- 
deliais... Jeigu jie išsyk ir nenužudo savo aukų, tai laikui bėgant 
vis tiek atima joms gyvybę. 

— Vadinasi, Murė?..— klustelėjo ponia de Kondamen. 

— Murė visuomet buvo priekabus, neramaus būdo, despotiš- 
kas žmogus. O su amžiumi toji jo negalė, matyt, padidėjo. Šiuo 
metu aš, nė kiek nesvyruodamas, priskirčiau jį prie pavojingų 
bepročių... Aš turėjau vieną pacientę, kuri, lygiai kaip ir jis, die- 
nų dienas lindėdavo užsisklendusi atskirame kambaryje ir regz- 
davo ten pačius siaubingiausius nusikaltimus. 

— Betgi, daktare, jeigu tokia yra jūsų nuomonė, tuomet reikia 
kažką daryti! — sušuko Rastualis.— Jūs turite apie tai pranešti 
kam priklauso. 

Daktaras Porkjė atrodė kiek sumišęs. 

— Mes čia tik šiaip sau kalbame, — pasakė jis su įprastine 
damų gydytojo šypsena veide.— Jeigu, kilus pavojui, mane iš- 
kvies, aš atliksiu savo pareigą. 

— Eikit jau, eikit! — nusišaipė de Kondamenas.— Dažniau- 

siai bepročiai pasirodo esą ne tie, kurie tokiais buvo laikomi... 
Psichiatrui nėra nė vieno sveiko proto žmogaus... O daktaras 
mums čia pateikė pavyzdžių apie pamišimą su laikinais prablai- 
vėjimais iš vienos knygos, kurią, beje, ir man teko skaityti. Ši 
knyga įdomi kaip romanas. 

Abatas Foža įdėmiai klausėsi neįsiterpdamas į pokalbį. Sto- 
jus tylai, jis pareiškė, jog šitos kalbos apie bepročius gadiną 
damoms nuotaiką, ir pasiūlė keisti pokalbį. Tačiau sužadinus 
smalsumą, abiejų draugijų atstovai ėmėsi aptarinėti menkiausią 
Murė poelgį. Į sodą jis dabar išeidavo tik trumpai valandėlei po 
pusryčių, kol dar abatas ir senė Foža tebesėdėdavo prie stalo 
su jo žmona. Vos.tik jis iškeldavo koją į sodą, į jį iškart nukryp- 
davo įdėmūs, tiriami Rastualių šeimynėlės ir suprefekto bičiulių 
žvilgsniai. O jeigu jis stabtelėdavo prie daržovių lysvės, žiūri- 
nėdamas, kaip auga salotos, ar bent kiek kryptelėdavo, tuojau pat 
iš dešinės ir iš kairės, abiejuose kaimyniniuose soduose, pasi- 
girsdavo pačios nepalankiausios išvados. Visi puolė Murė. Vie- 
nintelis de Kondamenas jį atkakliai gynė. Bet kartą žavingoji 
Oktavija pasakė jam valgant pusryčius: , 

— Pagaliau kas jums bėdos, ar tasai Murė pamišęs ar ne? 

— Ar man, brangioji? Žinoma, jokios, — atsakė jis nustebęs. 

— Tuomet nekliudykite jam būti bepročiu, juolab kad visi jį 
tokiu laiko... Nesuprantu, kas per keistas noras nuolat priešta- 
rauti savo žmonai! Tai nieko gera nežada, mano brangusis... 
Įsidėmėkite bent tai, kad Plasane nėra reikalo rodytis pernelyg 
sąmoningam. 

Dė Kondamenas šyptelėjo. 

— Jūs kaip visuomet teisi, — maloniai atsakė jis.— Jūs juk 
žinote, kad aš ir mano likimas — jūsų rankose... Beje, nelaukite 
manęs grįžtant pietų. Aš josiu į Sent Etropą dirstelėti, kaip ten 
eina miško kirtimo darbai. 

Ir jis išėjo papnodamas cigarą. 

Ponia de Kondamen žinojo, kad jis meilinasi kažkokiai merg- 
šei iš Sent Etropo. Tačiau ji buvo pakanti moteris ir netgi dukart 
gelbėjo savo vyrą nuo nemalonios istorijos padarinių. O jis visiš- 
kai neabejojo savo žmonos dorovingumu, nes žinojo ją esant per 
daug protingą, kad galėtų leistis į meilės nuotykius Plasane. 

— Jūs niekad neatspėsite, kuo užsiima Marė, lindėdamas už- 
-sisklendęs savo kambaryje, — pasakė kitą dieną vandenų ir miš- 
kų. inspektorius, apsilankęs suprefėktūroje.— Ogi jis skaičiuoja, 
kiek „s“ raidžių yra Biblijoje. Jam vis regis, kad jis apsiriko, ir 
jau trečią kartą pradeda skaičiuoti iš naujo... Garbės žodis, jūs 
buvote teisus! Tam Žžmogeliui išties galvoje pasimaišė! 

Nuo tos dienos de Kondamenas virto pikčiausiu Murė priešu. 

Jis netgi prarado bet kokį saiką, duodamas valią savo lakiai 
vaizduotei ir išgalvodamas melagingas istorijas, kurios kėlė 
pasibaisėjimą Rastualių šeimynai. O pagrindine savo auka de 
Kondamenas pasirinko Mafrą. Kartą jis paporino jam regėjęs 
Murė stovintį prie vieno lango, išeinančio į gatvę. Murė buvęs 
visiškai nuogas, tik su moteriška naktine kepuraite ant galvos, 
ir nežinia kam linkčiojęs. Kitą kartą de Kondamenas tiesiog įžū- 
liai tvirtino sutikęs jį per tris ljė nuo miestelio ir matęs šokant 
kaip laukinį vidur nedidelės giraitės, o kai taikos teisėjas neno- 
rėjo tuo tikėti, jis supyko ir ėmė įrodinėti, jog Murė galįs nusi- 
leisti laštaku niekieno nepastebėtas. Suprefekto draugai šypso- 
josi, tačiau jau kitą dieną Rastualių tarnaitė pasakojo tuos keis- 
tus nutikimus visam miesteliui, kur legenda apie vyrą, mušantį 
savo žmoną, įgavo neįtikėtiną mastą. 

Vieną popietę vyresnioji Rastualių duktė Aurelija ėmė pasa- 
koti, kaip iš vakaro, apie vidurnaktį, priėjusi prie lango, ji pa- 
matė savo kaimyną, vaikštinėjantį po sodą su didžiule žvake ran- 
koje. De Kondamenas pamanęs, kad mergina ketinanti pasišai- 
pyti iš jo, bet toji pasakojusi su visomis smulkmenomis. 

— Žvakę jis laikė kairėje rankoje. Iš pradžių jis atsiklaupė 
ant žemės, o paskui ėmė rėplinti keliais raudodamas. 

— O gal jis užmušė ką nors ir lavoną sode pakasė? — svarstė 
Mafras, išbaldamas kaip drobė. | 

Tuomet abi draugijos sutarė kurį vakarą sulaukti vidur- 
nakčio ir įsitikinti, ar tai tiesa. Kitą naktį abiejuose soduose ne- 
kantriai buvo laukiama Murė, tačiau jis tą kartą nepasirodė. Taip 
praėjo trys vakarai. Suprefektūros sode jau buvo ketinama atsi- 
sakyti šio sumanymo, 0 ir ponia de Kondamen nenorėjo daugiau 
sėdėti po kaštonais, kur buvo tamsu, nors į akį durk, kai staiga 
ketvirtąją naktį, žemę gaubiant juodoms sutemoms, žemutiniame 
Murė namo aukšte įsižiebė virpanti švieselė. Tai pastebėjęs, 
Pakeras de Solė nusigavo į Ševijot akligatvį, norėdamas pasi- 
kviesti Rastualių šeimyną į savo namo terasą, iš kur puikiai buvo 
matyti kaimynų sodas. Teismo pirmininkas, tūnodamas su savo 
dukterimis už kaskados, akimirką dvejojo svarstydamas, ar po- 
litiniu požiūriu nesusikompromituos eidamas pas suprefektą, 
tačiau naktis buvo tokia juoda, o jo dukteriai Aurelijai taip norė- 
josi įrodyti savo pasakojimų teisingumą, jog jis ėmė ir nusėlino 
tamsoje paskui Pekerą de Solė. Šitaip pirmąkart Plasane legiti- 
mizmas įsismelkė į pareigūno bonapartisto namus. 

— Nekelkite triukšmo,— perspėjo suprefektas,— pritūpkite 
terasoje. 

Rastualis su dukterimis rądo ten daktarą Porkjė, ponią de 
Kondamen ir jos vyrą. Buvo taip tamsu, jog abiejų draugijų atsto- 

vai pasisveikino net nematydami vieni kitų. Visi laukė sulaikę 
kvapą. Priebutyje pasirodė Murė, nešinas žvake, įstatyta į didžiu- 
lę virtuvinę žvakidę. 

— Matote, jis laiko rankoje žvakę, — sušnibždėjo Aurelija. 

Niekas neprieštaravo. Faktas buvo akivaizdus. Murė laikė 
rankoje žvakę. Jis iš lėto nusileido nuo priebučio, pasuko į kairę 
ir sustojo ties salotų lysve. Tada jis kilstelėjo žvakę, kad geriau 
apšviestų salotas; juodoje nakties tamsoje jo veidas atrodė visiš- 
kai geltonas. 

— Koks veidas! — nusistebėjo ponia de Kondamen.— Jis 
būtinai man prisisapnuos... Ar jis nemiega, daktare? 

— Ne, ne,— atsakė Porkjė,— jis ne lunatikas, jis nemiega... 
Atkreipkite dėmesį, koks sustingęs jo žvilgsnis. Tik pažiūrėkite, 
kokie sukaustyti jo judesiai. 

— Nutilkite pagaliau, mes ne į paskaitas atėjome, — pertarė 
jį Pekeras de Solė. 

Įsiviešpatavo tyla. Peržengęs buksmedžių krūmus, Murė atsi- 
klaupė tarp salotų lysvių. Nuleidęs žvakę, jis kažko ieškojo po 
vešliais žaliais lapais, išilgai vagų. Kartkartėmis jis tyliai suniur- 
nėdavo sau po nosimi, matyt, jis kažką traiškė ir užkasinėjo že- 
mėje. Tai truko apie pusvalandį. | 

— Jis verkia, aš jums sakiau, — linksmai kartojo Aurelija. 

— Tai išties labai šiurpu,— sumurmėjo ponia de Konda- 
men.— Eikime iš čia, prašau jūsų. 

Murė iškrito iš rankų žvakė ir užgeso. Buvo girdėti, kaip jis 
piktai kažką suniurnėjo, paskui užlipo į priebutį, kliūdamas už 
laiptelių. Panelės Rastual išgąstingai riktelėjo. Ir nusiramino 
jos tik mažoje šviesioje svetainėje, kur Pekeras de Solė primyg- 
tinai siūlė visai kompanijai išgerti puodelį arbatos su sausainiais. 
Ponia de Kondamen tebedrebėjo; ji susigūžė dvivietės sofos 
kamputyje ir graudulingai šypsodamasi tvirtino, jog niekad anks- 
čiau jai nebuvo tekę išgyventi tokio susijaudinimo, netgi tą rytą, 
kada jai staiga kilo noras eiti ir pažiūrėti, kaip įvykdomas mir- 
ties nuosprendis. 

— Keista,— kiek pasvarstęs, prabilo Rastualis.— Atrodė, 
lyg Murė būtų ieškojęs sraigių po salotų lapais. Jos — tikra dar- 
žų nelaimė, be to, man kažkas sakė, jog geriausia jas naikinti 
sulaukus nakties. 

— Sraigių! — pasipiktino de Kondamenas.— Nekalbėkite 
niekų! Labai mat jam rūpi tos sraigės. Pagaliau kas gi eina ieškoti 
sraigių su žvake? Aš manyčiau, — o ir ponas Maifras yra tos nuo- 
monės,— jog čia slypi kažkoks nusikaltimas... Argi neturėjo 
kadaise Murė tarnaitės, kuri kažkur dingo? Reikėtų tą dalyką iš- 
tirti. 

Pekerui de Solė dingtelėjo, kad jo draugas, vandenų ir miškų 
žinybos inspektorius, bus per toli nuėjęs. Gurkštelėjęs arbatos, 
jis pasakė: į 

— Ne, ne, mano mielas. Jis yra paprasčiausias beprotis, ir 
jam retsykiais kyla keisti sumanymai, štai ir viskas... O tai jau 
kelia baime. 

Išsitiesdamas ir atstatydamas krūtinę tarsi gražuolis karinin- 
kas, jis paėmė lėkštę su sausainiais ir padavė ją panelėms Rastual, 
po to, padėjęs lėkštę į vietą, kalbėjo toliau: 

— Tik pamanykit, šitas nelaimėlis užsiiminėjo dar ir poli- 
tika! Aš čia visiškai nenoriu priekaištauti jums, ponas pirminin- 
ke, dėl to, kad jūs palaikote ryšius su respublikonais, tačiau pri- 
pažinkite, kad markizas de Lagrifulis turėjęs labai savotišką ša- 
lininką, kurio pavardė Murė. 

Rastualis iškart surimtėjo. Jis nieko neatsakė, tik skėstelėjo 
rankomis. „ 

— Ir jis iki šiol ja užsiima. Ko gero, politika jam ir susuko 
jam smegenis, — pratarė žavingoji Oktavija, grakščiai šluosty- 
damasi lūpas. — Sako, kad jis labai domisi būsimais rinkimais, 
ar ne, mielasis? | 

Ji kreipėsi į savo vyrą, metusi į jį išraiškingą žvilgsnį. 

— Jis galą gaus besidomėdamas! — riktelėjo de Kondame- 
nas.— Jis eina ir visuos kampuos šaukia, jog rinkimų išdavos 
priklauso nuo jo ir jeigu tik panorės, privers išrinkti batsiuvį. 

— Jūs jau perdedate,-— įsiterpė daktaras Porkjė.— Jis pra- 
rado tą įtaką, kurią darė anksčiau; visas miestas juokiasi iš jo. 

— Būtent šitai jus ir klaidina! Jeigu tik Murė užsigeis, jis 
nuves prie urnų visą senamiestį ir daugėlį aplinkinių kaimų... Jis 
yra beprotis, tai tiesa, bet tai yra tarytum ir savotiška rekomen- 
dacija... Mano galva, jis netgi pernelyg protingas kaip respubli- 
konas. 

Šis lėkštas pajuokavimas turėjo didžiulį pasisekimą. Panelės 
Rastual net šūkikeno kaip mokinukės. Pirmininkas teikėsi prita- 
riamai linktelėti galva. Nusimetęs rimtumo kaukę ir nežiūrėda- 
mas į suprefektą, jis pasakė: 

— Lagrifulis, ko. gero, nepadarė mums tų paslaugų, kurių 
mes turėjome teisę tikėtis iš jo, tačiau batsiuvys išties būtų gėda 
visam Plasanui! 

Ir čia pat pridūrė, tarytum norėdamas užbaigti šią kalbą: 

— Jau pusė dviejų, tiesiog nepadoru taip užsibūti... Ponas 
suprefekte, leiskite jums padėkoti. 

Poniai de Kondamen pavyko užbaigti pokalbį. Apsigaubdama 
pečius skarele, ji pasakė: 

— Pagaliau juk negalima leisti, kad rinkimams vadovautų 

žmogus, kuris po vidurnakčio šliaužioja keliais tarp salotų lysvių. 

Ši naktis tapo legendinė. De Kondamenas be galo įsismagino 
pasakodamas apie šį nuotykį de Burdė, Mafrui ir abatams, kurie 
nebuvo matę kaimyno su žvake rankoje. Praslinkus trims die- 
noms, visas kvartalas dievažijosi regėjęs, kaip tasai beprotis, 
kuris muša savo žmoną, vaikštinėjęs po miestą su paklode ant 
galvos. O pavėnėje, sodo gale, popietės susibūrimuose ypač gy- 
vai buvo aptarinėjama batsiuvio kandidatūra, kurią neva iškėlęs 
Murė. Visi juokėsi atsargiai dirsčiodami vienas į kitą. Šitaip gali- 
ma buvo nesunkiai atskirti politiniu požiūriu artimą žmogų. Klau- 
sydamasis kai kurių savo bičiulio, teismo pirmininko, atvirų 
prisipažinimų, de Burdė nejučia ėmė įtarti, jog tarp suprefektūros 
ir nuosaikiosios opozicijos gali atsirasti tylus susitarimas prieš 
jo paties kandidatūrą tam, kad gėdingai būtų sutriuškinti respub- 
likonai. Be to, jis nuolat stengėsi įgelti markizui de Lagrifuliui, 
iškeldamas į viešumą menkiausias jo klaidas, padarytas Atstovų 
rūmuose. Delangras, teisindamasis turįs begalę rūpesčių miesto 
valdyboje ir tik retsykiais užklystąs į tokius susibūrimus, santū- 
riai šypsojosi girdėdamas vis naujus buvusio prefekto išpuolius. 

— Jums beliks. tik jį palaidoti, ponas klebone, kartą pa- 
šnibždėjo jis į ausį abatui Foža. 

Ponia de Kondamen, nugirdusi šiuos jo žodžius, suktelėjo 
galvą į jųdviejų pusę ir žavingai, kaip tikra sąmokslininkė, pri- 
dėjo pirštą prie lūpų. 

Dabar abatas Foža jau nebevengė kalbų apie politiką kaip 
anksčiau. Kartkartėmis jis net ir pats išsakydavo savo nuomonę, 
siūlė garbingiems ir tikintiems žmonėms siekti santarvės. Tuo- 
met visi puldavo karštai pritarti tokiai jo idėjai — Pekeras de 
Solė, Rastualis, de Burdė ir netgi Mafras. Juk, atrodo, kaip ne- 
sunku būtų geranoriškai nusiteikusiems žmonėms rasti bendrą 
kalbą ir išvien dirbti įtvirtinant kilnius principus, be kurių ne- 
gali gyvuoti jokia visuomenė? Ir čia kalbos pakrypdavo apie 
nuosavybę, šeimą, religiją. Kartais ir vėl būdavo minima Myrė 
pavardė, ir de Kondamenas sakydavo: 

— Išleisdamas čia žmoną, aš nuolat drebu. Kaip sau norit, 
o aš bijau!.. Manding, keistų dalykų išvysite per rinkimus, jei- 
gu jis vis dar bus laisvėje! 

Tuo tarpu Trušas stengėsi įbauginti abatą Foža, pasakodamas 
jam kas rytą vis siaubingesnius dalykus. Jis teigė, jog senamies- 
čio darbininkai be galo domisi Murė šeimos reikalais; jie netgi 
ketiną aplankyti šį geraširdį žmogų ir patys įsitikinti, kokia jo 
sveikatos būklė, pasišnekėti su juo. 

Dvasininkas paprastai tik truktelėdavo pečiais. Tačiau vieną 
dieną Trušas išėjo iš abato kambario linksmai nusiteikęs. Jis 

pabučiavo Olimpiją sušukdamas: 

— Šįkart, brangioji, viskas gerai! 

— Jis tau leido veikti? — paklausė ji. 

— Taip, visiškai laisvai... Bent ramiau gyvensime, kai šito 
gvėros nebebus čia. 

Olimpija tebegulėjo lovoje. Įsisupusi į antklodę, ji ėmė šoki- 
nėti lovoje kaip žuvis ir kvatoti visa gerkle it vaikas: 

— Vadinasi, viskas bus mūsų, ar ne?.. Aš pereisiu į kitą kam- 
barį. Ir aš noriu vaikštinėti po sodą, gaminti valgį virtuvėje, 
apačioje... Juk mano brolis privalo tai padaryti dėl mūsų! Tu jam 
gerokai padėjai. 

Tik apie dešimtą valandą vakaro Trušas atėjo į blogai pagar- 
sėjusią kavinę, kurioje susitikdavo su Gijomu de Porkjė ir kitais 
jaunuoliais iš gerų šeimų. Buvo šaipomasi iš jo dėl to, kad jis pa- 
vėlavęs, buvo tvirtinama, jog jis, ko gero, vaikštinėjęs palei 
pylimą su jaunutėmis šelmėmis iš Švenčiausiosios Mergelės glo- 
bos namų. Tokie juokai paprastai maloniai glostė Trušui savi- 
meilę, bet šį kartą, nutaisęs rimtą veidą, jis pareiškė, kad turėjęs 
labai rimtų reikalų. Ir tik apie vidurnaktį, ištuštinęs keletą 
ropinukių, Trušas -suminkštėjęs atvėrė širdį. Atsirėmęs nugara 
į sieną, jis mikčiodamas tujino Gijomą ir po kiekvieno sakinio 
mėgino patraukti seniai užgesusios pypkės dūmo. 

— Šįvakar mačiausi su tavo tėvu,— kalbėjo Trušas.— Jis 
šaunus vyras... Man reikėjo vieno popiergalio. Tavo tėvas buvo 
labai labai malonus ir davė man jį. Tą popiergalį aš turiu čia, 
kišenėje... Na, žinoma, iš pradžių jis nenorėjo sutikti, tvirtino, 
jog tai šeimos reikalas. Tada aš jam ir sakau: „Aš juk esu šeimos 
atstovas, ir man tai pavedė motušė...“ Tu juk pažįsti motušę, nes 
lankaisi pas ją. Puiki moteris! Ji atrodė labai patenkinta, kai 
aš jai išdėsčiau aną dieną mūsų reikalus... Taigi jis davė man tą 
popiergalį. Gali paliesti, jis štai čia, mano kišenėje... 

Gijomas, įdėmiai žiūrėjęs į jį, susijuokė, tarsi abejodamas 
jo žodžiais, šitaip norėdamas pridengti savo smalsumą. 

— Aš nemeluoju,— toliau kalbėjo girtuoklis.— Popierių 
turiu kišenėje... Apčiuopi jį? 

— Bet tai juk laikraštis, — tarė jaunuolis. 

Tuomet Trušas krizendamas išsitraukė iš švarko kišenės 
didžiulį voką ir padėjo ant stalo tarp puodelių ir stiklinių. Iš pra- 
džių jis atstūmė ištiestą Gijomo ranką, bet paskui, garsiai kiken- 
damas, lyg jį kas būtų kutenęs, Trušas leido paimti voką. Tai buvo 
gana išsamus daktaro Porkjė pareiškimas apie Fransua Murė, 
namo savininko, gyvenančio Plasane, psichinę būklę. 

— Vadinasi, jį uždarys? — pasidomėjo Gijomas, grąžindamas 
popierių. 

— Tai jau ne tavo reikalas, mano mielas, — atkirto Trušas 
nepatikliai. — Šis popierius reikalingas jo žmonai. Aš esu tik 
geras draugas, kuris visuomet pasirengęs padėti. O jau ji pasielgs 
taip, kaip norės... Juk negali ši vargšė moteris laukti, kol ją nu- 
dobs! 

Trušas buvo toks girtas, jog, kai juos išprašė iš kavinės, Gijo- 
mas turėjo jį palydėti iki Baland gatvės. Jis mėgino prigulti ant 
kiekvieno suoliuko Sovero bulvare. O priėjus Suprefektūros 
aikštę, jis graudžiai pravirko kartodamas: 

— Aš daugiau neturiu draugų, aš esu neturtingas, todėl mane 
visi niekina... O tu esi geras vaikinas. Ateik pas mus gerti kavos, 
kai mes būsime tų namų šeimininkai. O jeigu abatas mums truk- 
dys, mes ir jį išsiųsime ten, kur ir aną... Ir ne toks jis jau protin- 
gas, tasai abatas, kokiu dedasi. Jį nesunkiai galima apvynioti 
aplink pirštą... Tu — mano draugas, tikras draugas, ar ne? O Murė 
dabar galas, ir mes išgersime jo vyną. 

Palydėjęs Trušą iki durų, Gijomas patraukė atgal miegančio 
miesto gatvėmis, o priėjęs prie taikos teisėjo namo, tyliai švilp- 
telėjo. Tai buvo sutartinis ženklas. Mafro sūnūs, kuriuos tėvas 
pats savo rankomis buvo užrakinęs jų kambaryje, atidarė langą 
ir išlipo pro jį, laikydamiesi už geležinių virbų, kuriais buvo ap- 
kalti žemutinio aukšto langai. Šitaip kiekvieną naktį jie leisda- 
vosi ieškoti nuotykių kartu su daktaro Porkjė sūnumi. 

— Na,— pasakė jis Mafro sūnums, kai jie visi trys tylėdami 
nusigavo iki tamsių skersgatvių, esančių netoli krantinės, — da- 
bar galime ir nebijoti... Jeigu tėvas dar sykį prasižios grasinda- 
mas uždaryti mane už bausmę kokioje nors skylėje, aš žinosiu, ką 
jam atrėžti... Kertame lažybų, jog mane priims į Jaunimo klubą, 
kai tik aš to panorėsiu? 

Matfro sūnūs susilažino su juo. Paskui visi trys įsmuko į gel- 
toną namą su žaliomis langinėmis, prisiglaudusį prie krantinės 
pačiame akligatvio gale. 

Kitą naktį Martą ištiko baisus priepuolis. Tą dieną, iš pat ryto, 
ji dalyvavo -ilgoje bažnytinėje ceremonijoje kartu su Olimpija, 
kuri spyrėsi būti iki galo. Kai, išgirdę širdį veriantį Martos riks- 
mą, atskubėjo Roza ir visi namų gyventojai, jie rado ją tysan- 
čią ant žemės prie lovos su perskelta kakta. Klūpodamas ant ke- 
lių sujauktoje lovoje, Murė drebėjo visu kūnu. 

— Šįkart jis ją užmušė! — sušuko virėja. 

Ji sugriebė Murė už pažastų ir, nors tasai buvo tik su marš- 
kiniais, nustūmė per kambarį iki jo kabineto durų, kurios buvo 
priešais, kitoje laiptų aikštelės pusėje; grįžusi ji stvėrė čiužinį 
su antklode ir sviedė jam iš paskos. Trušas išbėgo kviesti daktaro 
Porkjė. Daktaras aptvarstė Martai žaizdą. „Per du pirštu že- 

miau — ir smūgis būtų buvęs mirtinas ',— pasakė jis. 

Apačioje, priebutyje, jis- pareiškė prie visų, jog reikia dary- 
ti ką nors, juk nebegalima daugiau patikėti ponios Murė gyvy- 
bės siautėjančio bepročio malonei. 

Kitą dieną Marta nesikėlė iš lovos. Ji tebekliedėjo, regėjo 
geležinę ranką, perskėlusią jai galvą žvilgančiais kardo ašme- 
nimis. Roza giežtai atsisakė leisti Murė užeiti pas žmoną. Ji pa- 
davė jam pusryčius kabinete, ant dulkėto stalo. Jis nieko nevalgė, 
tik buku žvilgsniu žiūrėjo į lėkštę, kai staiga virėja atvedė pas 
jį tris juodai apsirengusius vyriškius. 

— Jūs esate gydytojai? — pasiteiravo jis.— Kaip ji jaučiasi? 

— Jai jau geriau, — atsakė vienas atėjusiųjų. 

Murė iškart atsipjovė duonos, tarsi ketindamas valgyti. 

— Norėčiau, kad vaikai būtų čia, — pratarė jis.— Jie ją slau- 
gytų, ir mes nebūtume tokie vieniši... Nuo to laiko, kai namuose 
nebeliko vaikų, ji ir pasiligojo: O ir aš pats nesu visiškai sveikas. 

Jis pridėjo duonos kasnelį prie lūpų, ir graudžios ašaros ėmė 
byrėti jam skruostais. Tada žmogus, kuris su juo buvo kalbė- 
jęs, pasakė metęs žvilgsnį į kitus du savo palydovus: 

— Ar jūs nenorėtumėt, kad mes sykiu nuvažiuotume parsi- 
vežti jūsų vaikų? 

— Labai norėčiau! — sušuko Murė atsistodamas.— Važiuo- 
kime kad ir tuojau pat. 

Ant laiptų jis nepastebėjo Trušo su žmona, kurie, persilenkę 
per trečio aukšto turėklus, degančiomis akimis sekė kiekvieną 
jo žingsnį. Skubiai nusileidusi jam iš paskos, Olimpija įsmuko 
į virtuvę, kur nepaprastai susijaudinųsi Roza vogčiomis žiūrėjo 
pro langą. Ir kai brikelė, laukusi Murė prie durų, pajudėjo, ji 
galvotrūkčiais užlėkė laiptais į trečią aukštą, griebė Trušą už 
pečių ir ėmė jį sukti aikštelėje netverdama džiaugsmu. 

— Išvežė! — šaukė ji. 

Visą savaitę Marta išgulėjo lovoje. Motina ją lankė kasdien 
ir buvo jai be galo švelni. Abatas Foža su motina ir Trušai bu- 
dėjo prie Martos lovos pakaitomis. Netgi ponia de Kondamen 
aplankė ją keletą sykių. Apie Murė niekas nė žodeliu neužsimi- 
nė. Šeimininkės klausiama, Roza atsakydavo, jog tikriausiai jis 
bus išvykęs į Marselį, tačiau kai Marta pirmą kartą po ligos 
nulipo į apačią ir atsisėdo valgomajame prie stalo, ji išties labai 
nustebo ir sunerimusi ėmė teirautis apie savo vyrą. 

— Paklausykite, brangioji mano, nesijaudinkite šitaip, — 
kalbėjo Martai senė Foža,— nes ir vėl atkrisite. Pagaliau juk 
reikėjo griebtis kokių nors priemonių. Pasitarę jūsų draugai 
nusprendė veikti jūsų naudai. 

— Jums nėra ko jo gailėti,— šiurkščiai pareiškė Roza, — 

ypač po to, kai jis kirto jums lazda per galvą. Visas kvartalas 
lengviau atsiduso nuo tos dienos, kai jo čia neliko. Žmonės bi- 
jojo, kad jis ko nors nepadegtų ar neišlėktų į gatvę su peiliu. 
Aš pati slėpdavau visus virtuvinius peilius, taip pat ir Rastua- 
lių tarnaitė... Vargšė jūsų motutė nebegalėjo juk ji ilgiau taip 
gyventi!.. O visi tie žmonės, kurie ateidavo jūsų aplankyti, kai 
sirgote, visi tie ponai ir ponios išvien man kartojo tą patį, kai 
aš juos išlydėdavau pro duris: „Kokia laimė, kad Plasanas jo 
nusikratė! Niekas mieste negalėjo ramiai gyventi, kol toksai 
žmogus vaikštinėjo laisvėje“. 

Marta klausėsi šio žodžių srauto išplėtusi akis ir mirtinai 
išbalusi. Iš rankų jai iškrito šaukštas, ji žvelgė tiesiai priešais 
save pro atvirą langą, tarytum pamačiusi šmėklą, iškilusią virš 
sodo vaismedžių. 

— Tiuletė, Tiuletė! — pravapėjo Marta, užsidengdama akis 
virpančiomis rankomis. 

Ji atsilošė į kėdės atkaltę ir ėmė blaškytis tarsi ištikta ner- 
vinio priepuolio; tuomet abatas Foža, baigęs valgyti sriubą, su- 
ėmė abi jos rankas ir, stipriai jas suspaudęs, tyliai prakalbo švel- 
niu balsu: 

— Jūs neturite palūžti prieš šį išmėginimą, kurį jums siun- 
čia Dievas. Jis suteiks jums paguodą, jeigu jūs nepulsite į nevil- 
tį, jis apdovanos jus ta laime, kurios jūs nusipelnėte. 

Pajutusi dvasininko rankų paspaudimą bei girdėdama švel- 
nų jo balso skambesį, Marta išsitiesė, tarytum naujai atgimusi, 
. jos skruostai suliepsnojo. 

— O taip,— pratarė ji raudodama,— aš labai trokštu būti 
laiminga! Pažadėkite man, kad aš būsiu laiminga! 

| 


XIX 


Visuotiniai rinkimai turėjo vykti spalio mėnesį. Apie rug- 
sėjo vidurį vyskupas Ruslo po ilgo pokalbio su abatu Foža ne- 
tikėtai išvyko į Paryžių. Buvo kalbama, jog sunkiai serganti jo 
sesuo, gyvenanti Versalyje. Po penkių dienų jis grįžo; jis ir vėl 
sėdėjo savo kabinete, o abatas Siurenas jam garsiai skaitė. Pa- 
togiai įsitaisęs fotelyje, apsisupęs violetinio šilko vatiniu dra- 
bužiu, — nors lauke dar buvo labai šilta,—- vyskupas su šypsena 
veide klausėsi moteriško jaunojo abato balso, su meile skanda- 
vusio Anakreonto eiles. 

— Gerai, labai gerai, — patenkintas gyrė jį vyskupas.— Jūs 
perteikiate visą šios nuostabios kalbos muziką. 

Paskui, dirstelėjęs į laikrodį, kabėjusį ant sienos, jis sune- 

rimęs paklausė: 

— Ar šįryt nebuvo atėjęs abatas Foža?.. Ak, kad jūs žinotu- 
mėt, mano vaike, kiek visokiausių rūpesčių ant mano galvos! 
Dar ir dabar man skamba ausyse tasai traukinio ratų bildesys... 
O Paryžiuje be perstogės lijo! Man reikėjo važinėti po visą mies- 
tą, ir visur regėjau vien tik purvyną. 

Abatas Siurenas padėjo knygą ant konsolės krašto. 

— O iš esmės ar monsinjoras patenkintas savo kelione? — 
nerūpestingai, tarsi išlepintas vaikas, paklausė abatas. 

— Aš sužinojau tai, ką norėjau sužinoti, — atsakė vyskupas, 
vis taip pat gudriai šypsodamasis.— Reikėjo man vežtis ir jus 
kartu. Būtumėt sužinojęs daug dalykų, naudingų jūsų metų žmo- 
gui, kuriam prigimtis ir ryšiai lėmė pašišvęsti vyskupystei. 

— Aš klausau jūsų, monsinjore,— maldaujamai pratarė 
jaunasis dvasininkas. 

Tačiau prelatas papurtė galvą. 

— Ne, ne, tokių dalykų sakyti nevalia... Susidraugausite su 
abatu Foža, ir laikui bėgant jis daug kūo galės jums padėti. Man 
pavyko gauti išsamių žinių. 

Abatas Siurenas sunėrė rankas ir nutaisė tokią meilikaujamą 
smalsumo išraišką veide, kad monsinjoras Ruslo kalbėjo toliau: 

— Jis turėjo nemalonumų Bezansone... Paryžiuje jis gyveno 
labai vargingai, viešbučio kambarėlyje. Jis pats paprašė. jį kur 
nors paskirti. O ministras kaip tik ieškojo dvasininkų, kurie 
būtų atsidavę vyriausybei. Aš supratau, kad iš pradžių Foža jį 
išgąsdin6 savo niūria išvaizda ir nutrinta sutana. Atsiuntė jis 
jį čia, galima sakyti, dėl viso pikto... Ministras man buvo labai 
malonus. 

Kiekvieną sakinį vyskupas palydėdavo lengvu rankos mos- 
telėjimu, tarsi ieškodamas tinkamesnio žodžio ir bijodamas ką 
nors prasitarti. Tačiau prieraišumas, kurį jis slapta puoselėjo 
savo sekretoriui, paėmė viršų, ir jis gyvai pridėjo: 

— Taigi, patikėkite manimi, stenkitės įtikti švento Saturne- 
no parapijos klebonui; greitai jam prireiks kiekvieno mūsų 
paslaugų; be to, jis, man regis, vienas tų žmonių, kurie niekad 
neužmiršta nei jiems padaryto blogo, nei gero. Tačiau pernelyg 
su juo nesibičiuliaukite. Jam blogai baigsis. Tai mano nuomonė. 

— Jam blogai baigsis? — nustebęs pakartojo jaunasis 
abatas. į , 

— O! Šiuo metu jis pasiekęs savo šlovės viršūnę... Tačiau 
man kelia nerimą jo veido išraiška, mano mielas; jis — baisus 
veidmainis. Šitas žmogus nemirs sava mirtimi... Tik, žiūrėkite, 
neišduokite manęs; aš tetrokštu viena — gyventi ramiai ir be 
rūpesčių. 

Abatas Siurenas rengėsi skaityti toliau, kai buvo pranešta, 
jog atvyko abatas Foža. Ištiesęs rankas į priekį, plačiai šypso- 
damasis, monsinjoras Ruslo žengė jo pasitikti vadindamas aba- 
tą Foža „mano brangiuoju klebonu. 

— Palikite mus vienu du, mano vaike, — kreipėsi jis į savo 
sekretorių, kuris iškart pasišalino. 

Jis prašneko apie savo kelionę. Seseriai jau geriau. Be to, 
jis susitikęs su savo senais draugais. 

— O su ministru jūs matėtės? — paklausė abatas Foža, įdė- 
miai į jį žiūrėdamas. 

— Taip, aš jaučiau pareigą jį aplankyti, — atsakė vyskupas 
rausdamas.— Jis prikalbėjo man daug gerų žodžių apie jus. 

— Vadinasi, jūs daugiau neabejojate ir pasitikite manimi? 

— Visiškai, mano brangusis klebone. Beje, aš nesigaudau 
politikoje, tad jūs galite čia veikti laisvai. 

Jiedu šnekučiavosi visą rytą. Abatui Foža pavyko įkalbėti 
vyskupą, kad šis apvažiuotų vyskupiją; jis pasiūlė pats jį lydė- 
ti ir patarti, ką turįs sakyti. Be to, reikėjo sukviesti parapijų 
klebonus, kad visų komunų* dvasininkai galėtų gauti nurody- 
mus. Tai nesudarė didelių sunkumų, kadangi dvasininkija, be 
jokios abejonės, viskam paklus. Kur kas sunkesnis darbas laukė 
pačiame Plasane, šv. Marko kvartale. Bajorija, užsidariusi savo 
rūmuose, nepasidavė bažnyčios įtakai, ir kol kas dvasininkams 
pavykdavo patraukti į savo pusę tik garbėtroškas rojalistus — 
Rastualį, Mafrą, de Burdė. Vyskupas pažadėjo ištirti, kokios 
nuotaikos vyravo kaį kuriuose salonuose šv. Marko kvartale, 
kur jis lankydavosi. Ir nors, tarkim, bajorija nebalsuotų už juos, 
vis tiek ji tesurinks juokingą balsų mažumą, jeigu klerikalinė 
buržuazija nepalaikys jos. 

-— O dabar,— tarė monsinjoras Ruslo atsistodamas,— būtų 
ne pro šalį sužinojus jūsų siūlomo kandidato pavardę tam, kad 
galėčiau jį tiesiai rekomenduoti. 

Abatas Foža šyptelėjo. 

— Sakyti pavardę — gana pavojinga,— atsiliepė jis.— Po 
savaitės mūsų kandidato neliks nė pėdsakų, jeigu mes jį paskelb- 
sime šiandieną... Markizas de Lagrifulis visiškai netinkamas tam 
reikalui. Ponas de Burdė, kuris tikisi iškelti savo kandidatūrą, 
juolab niekam tikęs. Mes leisime jiedviem sutriuškinti vienam 
kitą, o patys išeisime į priekį tik paskutinę akimirką... Jūs tik 
pasakysite, kad grynai politiniai rinkimai būtų nepageidautini 
ir kad paties Plasano naudai reikėtų išrinkti žmogų, kuris nepri- 


* Komuna — administracinis-teritorinis vienetas Prancūzijoje. Vert. 

klausytų jokiai partijai ir gerai žinotų miesto bei departamento 
kasdienio gyvenimo rūpesčius. Duokite netgi suprasti, jog 
toksai žmogus jau yra, bet daugiau nieko nesakykite. 

Vyskupas šyptelėjo. Kai abatas Foža rengėsi išeiti, monsin- 
joras Ruslo jį trumpam suturėjo. 

— O abatas Fenilis? — paklausė vyskupas, nuleisdamas 
balsą.— Jūs nebijote, kad jis gali sumaišyti jums visas kortas? 

Abatas Foža patraukė pečiais. 

— Apie jį nieko negirdėjau, — atsakė dvasininkas. 

— Taigi kad nieko negirdėti,— toliau kalbėjo prelatas,— 
ir ši tyla man kelia nerimą. Aš pažįstu Fenilį: tai pats kerštin- 
giausias dvasininkas mano vyskupijoje. Jis tikriausiai atsisakė 
garbės įveikti jus politinėje arenoje,. tačiau būkite tikras, jog 
jis atkeršys jums akis į akį. Jis, ko gero, atsitraukęs tykoja 
jūsų. | 

— Tikiuosi, nepraris jis manęs gyvo, — pasakė abatas Fo- 
ža, rodydamas savo baltus dantis. 

Įėjo abatas Siurenas. Išvykus šv. Saturneno bažnyčios kle- 
bonui, jaunasis abatas be galo pralinksmino monsinjorą Ruslo 
tyliu balsu taręs: 

— Tai gražu būtų, jeigu juodu prarytų vienas kitą, kaip tos 
dvi lapės, kurių liko tik uodegos. 

Netrukus turėjo prasidėti rinkiminė kampanija. Plasanas, 
kuris paprastai likdavo politinių įvykių nuošalyje, šįkart pajuto 
artėjant priepuolius. Atrodė, jog kažkieno nematomos lūpos 
pūtė karo ragą tyliose Plasano gatvėse. Markizas de Lagrifulis, 
gyvenantis Palu, kaimyniniame miestelyje, jau dvi savaites 
viešėjo pas savo giminaitį grafą de Valkeirasą, kurio rūmai užė- 
mė visą šv. Marko kvartalo kampą. Markizas nesėdėjo namie, 
bet vaikščiojo po Sovero bulvarą, ėjo į šv. Saturneno bažnyčią, 
sveikinosi su įtakingais žmonėmis, vis dėlto stengdamasis išlai- 
kyti tą niūrią aristokrato veido išraišką. Tačiau visos šios pas- 
tangos dėtis maloniam, kurių lyg pakako pradžioje, dabar, ro- 
dės, nebeturėjo didelio pasisekimo. Ausį pasiekdavo įvairūs 
kaltinimai, sklidę nežinia iš kokių šaltinių ir su kiekviena diena 
vis gausėję: markizas esąs pasigailėjimo verta menkysta, esant 
kitam deputatui, Plasanas seniai būtų turėjęs geležinkelio atša- 
ką, kuri jungtų miestą su Nicos linija; pagaliau kai kam nors 
iš vietinių gyventojų prireikdavo su kokiu prašymu kreiptis į 
markizą Paryžiuje, jis turėdavo vaikščioti pas jį tris keturis kar- 
tus, kol jam pavykdavę išprašyti iš jo menkiausią paslaugą. 

Ir nors visi tie priekaištai labai pakenkė dabartinio deputa- 
to kandidatūrai, vis dėlto joks kitas kandidatas šiuo metu nebu- 
vo iškeltas. Kartkartėmis būdavo užsimenama apie de Burdė, 

bet čia pat priduriama, jog buvusiam Luji Pilypo prefektui, ne- 
turinčiam gero užnugario, sunku būsią surinkti balsų daugumą. 
Buvo aišku tik viena, jog kažkieno nematomo daroma įtaka 
visiškai sujaukė Plasane galimų kandidatų šansus ir sukiršino 
legitimistus su respublikonais. Miestelyje buvo jaučiamas vi- 
suotinis sąmyšis, kankinantis susirūpinimas ir noras kuo grei- 
čiau užbaigti rinkimus. 

— Svorio centras pasislinko, — teigė kai kurie politikai iš 
Sovero bulvaro.— Tik neaišku, į kurią pusę. 

Išryškėjus miestelyje tokiam karštligiškam nuomonių skir- 
tumui, respublikonai panoro turėti savo kandidatą. Jie apsistojo 
ties skrybėlininkuų, kažkokiu ponu Morenu, geraširdžiu, visų 
darbininkų mylimu žmogeliu. Vakarais, lankydamasis miesto 
kavinėse, Trušas dažnai sutikdavo ten ir tą Moreną; šis jam 
atrodė pernelyg blankus, todėl jis siūlė kandidatu vieną gruodžio 
mėnesio tremtinių, kažkokį račių iš Tiuletės, kuris, beje, turėjo 
sveiko proto atsisakyti tokios garbės. Reikia pasakyti, jog 
Trušas laikė save tikru respublikonu. Jis sakėsi, jog pats iš- 
keltų savo kandidatūrą, jei jo svainis nenešiotų sutanos; deja, 
jis esąs priverstas valgyti šventeivų duoną ir dėl to turįs laiky- 
tis nuošalyje. Jis vienas pirmųjų ėmė skleisti šlykščius gandus 
apie markizą de Lagrifulį ir būtent jis patarė nutraukti visus 
ryšius su legitimistais. Plasano respublikonai, be abejo, turėjo 
patirti pralaimėjimą, kadangi jų gretos buvo gan retos. Bet la- 
biausiai Trušas nėrėsi iš kailio kaltindamas suprefektūros ir 
Rastualių klikas tuo, kad juodvi uždarė vargšą Murė, norėda- 
'mos palikti demokratų partiją be vieno garbingiausių jos vadų. 
Tą vakarą, kai jis pirmąkart metė šį kaltinimą vienoje Kankuen 
gatvės smuklėje, ten sėdėjusieji žmonės susižvalgė nieko nesu- 
prasdami. Dabar, kai „beprotis, kuris mušė savo žmoną“, buvo 
uždarytas, senamiesčio liežuvautojai susigraudinę pasakojo, 
neva abatas Foža bus sumanęs atsikratyti jį varžiusio vyro. Nuo 
to laiko Trušas kiekvieną vakarą kartojo šį savo prasimanymą, 
daužydamas. kumščiu į kavinių stalus, ir taip įtikinamai, jog 
pagaliau visi patikėjo ta jo sukurta legenda, kurioje Pekeras de 
Solė atliko patį keisčiausią, koks tik gali būti; vaidmenį. Dabar 
visuomenė ir vėl ryžtingai stojo Murė pusėn. Šis virto politine 
auka, žmogumi, kurio galima įtaka kėlė tokią baimę, jog netgi 
buvo ryžtasi jį uždaryti į Tiuletės beprotnamį. 

— Leiskite man tik sutvarkyti savo reikalus, — paslaptingu 
balsu kalbėjo Trušas,— ir aš parodysiu toms prakeiktoms cyp- 
davatkėms, visiems papasakosiu, kas dedasi Švenčiausiosios 
Mergelės globos namuose — toje žavingoje įstaigoje, kur da- 
mos globėjos skiria meilės pasimatymus! 

Tuo tarpu. abato Foža buvo visur pilna; kurį laiką, rodės, 
tik jį vieną gatvėje buvo galima sutikti. Jis ėmė labiau rūpin- 
lis savo išvaizda ir stengėsi visiems maloniai šypsotis. Kartkar- 
tėmis abato akių vokai nusileisdavo pridengdami jo niūrų žvilgs- 
nį. Dažnai, netekęs kantrybės, pavargęs nuo kasdienės įtemptos 
kovos, jis grįždavo į savo tuščią kambarį gniauždamas kumščius, 
sulinkęs per pečius dėl beprasmiškai išeikvotų jėgų, trokšdamas 
užsmaugti kokį nors milžiną, kad palengvėtų. Senoji ponia Ru- 
gon, su kuria abatas slapta susitikinėdavo, buvo jo gerasis 
„genijus; ji bardavo jį už išdidumą, versdavo šį galiūną sėdėti 
susirietusį priešais ją ant mažos kėdutės ir nuolat kartodavo, 
jog jis turįs stengtis patikti, jog tik sugadinsiąs visą reikalą, 
jeigu nepaslėpsiąs savo grėsmingų kumščių. Jau vėliau, kai tap- 
siąs padėties šeimininku, jis galėsiąs griebti Plasaną už gerklės 
ir užsmaugti jį, jeigu tik tai jam suteiksią malonumą. Be abejo, 
senoji Rugon nepuoselėjo itin švelnių jausmų Plasanui, jam ji 
negalėjo dovanoti už tą skurdą, kuriame jai teko praleisti ketu- 
riasdešimt metų, užtat dabar, po valstybinio perversmo, ji no- 
rėjo priversti jį sprogti iš apmaudo. 

— Tai aš nešioju sutaną,— šypsodamasi kalbėjo ponia Ru- 
gon abatui,— o jūs, mano brangusis klebone, laikotės kaip tikras 
žandaras. 

Dvasininkas ypač uoliai lankėsi Jaunimo klubo skaitykloje. 
Jis atlaidžiai klausėsi jaunimo kalbų apie politiką ir linguoda- 
mas galvą kartojo, jog šiuo atveju užtenka būti sąžiningam. 
Abato populiarumas augo. Vieną vakarą jis sutiko sulošti bi- 
liardo partiją ir pasirodė esąs puikus žaidėjas, o draugiškoje 
kompanijoje neatsisakydavo surūkyti cigaretę. Užtat klube visi 
pritardavo jo nuomonei. Galiausiai abatas pasirodė esąs be galo 
pakantus žmogus, nes geraširdiškai užsistojo Gijomą Porkjė, 
kai tasai ir vėl pareiškė norą tapti klubo nariu. 

— Aš mačiau šį jaunuolį, — pareiškė klebonas,— jis buvo 
atėjęs pas mane išpažinties, ir, prisipažinsiu, aš daviau jam nuo- 
galima juk vien todėl, kad jis nuplėšė keletą iškabų Plasane ar 
prisidarė skolų Paryžiuje, elgtis su juo kaip su raupsuotuoju. 

Kai Gijomas buvo priimtas į klubo narius, jis šaipydamasis 
tarė Maifro sūnums: 

— Na, dabar judu man turite statyti du buteliu šampano... 
Aš jums sakiau, kad klebonas daro viską, ko tik aš įsigeidžiu. 
Man žinomos jo jautrios vietos, tereikia vieną kurią jų paliesti, 
kai klebonas iškart prajunka, mielieji mano, ir viską pažada. 

„— Bet nepanašu, kad jis tave itin mylėtų, — pasakė Alfon- 
sas,— jis jau labai skersakiuoja į tave. k 

— (Galimas daiktas, kad užgavau jam skaudžią vietą... Bet 
pamatysite, mudu greitai tapsime geriausiais draugais. 

Ir iš tikrųjų abatas Foža tarytumei ėmė žiūrėti į daktaro sū- 
nų labai palankiai, jis sakė, jog šiam vargšui jaunuoliui reikia 
vadovauti ypač švelniai. Netrukus Gijomas tapo viso klubo dva- 
sia; jis sugalvodavo įvairiausių žaidimų, pateikdavo receptų, 
kaip pagaminti punšą iš vyšnių degtinės, lėbavo su jaunučiais 
berniukais, ištrūkusiais iš koležo. Šios mažytės nedorybės pa- 
dėjo jam įgyti autoritetą ir daryti-didžiulę įtaką. „Tuo metu, kai 
virš biliardinės gaudė vargonai, Gijomas, apsuptas padorių tė- 
vų sūnelių, siurbčiojo alų ir pasakojo nešvankias istorijas, ku- 
rių klausydamiesi tie leipo juokais. Klubo nariai vis labiau dyko 
ieškodami nuotykių, kuriuos kaip tikri sąmokslininkai aptari- 
nėjo pakampėmis. Tačiau abatas Foža nieko negirdėjo. Gijomas 
jį vadino „vyru su galva“, turinčiu didžiulių užmojų. 

— Abatas taps vyskupu, kai tik to panorės, — porino Gijo- 
mas.— Jis jau atsisakė vienos parapijos Paryžiuje. Jis nori lik- 
ti Plasane, kadangi labai pamilo šį miestą... O aš išrinkčiau jį 
deputatu. Tik jis mokėtų sutvarkyti mūsų reikalus Atstovų rū- 
muose! Tačiau jis nesutiktų: pernelyg jau kuklus žmogus... Rei- 
kės pasišnekėti su juo, kai ateis rinkimai. Šis tai jau tikrai nieko 
nepaves! 

Liusjenas Delangras buvo žymus klubo žmogus. Jis rodė 
pagarbą abatui Foža, patraukdamas į jo pusę visą rimtąjį jauni- 
mą. Dažnai jiedu drauge ateidavę į klubą gyvai šnekučiuoda- 
miesi ir Čia pat nuščiūdavę, vos tik įeidavę pro duris į bendrą salę. 

Išėjęs iš kavinės, įsikūrusios buvusio pranciškonų vienuo- 
lyno rūsiuose, abatas Foža patraukdavo tiesiai į Švenčiausiosios 
Mergelės globos namus. Jis pataikydavo ateiti per pertrauką 
ir šypsodamasis pasirodydavo priebutyje ar kieme. | 

Mažosios išdykėlės, pribėgusios prie abato, apkraustydavo 
jo kišenes, visuomet pilnas šventų paveikslėlių, rožančių, paš- 
ventintų medalionų. Abatas Foža sugebėjo pelnyti šių jaunų 
mergaičių palankumą, švelniai plekšnodavo joms per skruostus 
ir liepdavo būti protingoms, o tai sukeldavo klastingas šypsenas 
įžūliuose jų veideliuose. Dažnai vienuolės skundėsi abatui, kad 


mergaitės, paliktos jų globai, neklauso, pešasi tarpusavyje, kim- 
ba viena kitai į plaukus ir krečia visokias išdaigas. Tačiau aba- 
tas į tokį jų elgesį žiūrėjo kaip į paprasčiausią išdykavimą, jis 
švelniai išbardavo didžiausias padaužas, nusivedęs jas į kop- 
lyčią, iš kur mergaitės išeidavo romios kaip avelės. Kartais, pa- 
darius didesnį nusižengimą, abatas išsikviesdavo mergaičių 
tėvus, kurie išeidavo sujaudinti jo geraširdiškumo. Šitaip ma- 

žosios išdykėlės padėjo abatui užkariauti Plasano varguomenės 
širdis. Vakarais, grįžusios namo, mergaitės pripasakodavusios 
apie poną kleboną įvairiausių dalykų. Neretai tamsiuose miesto 
užkaboriuose netoli krantinės galima buvo sutikti kurias nors 
dvi šių namų auklėtines iki peštynių ginčijantis, kurią jų ponas 
klebonas mylįs labiau. 

„Šios mažosios nenaudėlės turi du tris tūkstančius balsų“, — 
mąstė Trušas, stebėdamas pro savo kontoros langą, kaip abatas 
Foža maloniai šnekučiuojasi su namų auklėtinėmis. 

Trušas pasiūlė savo paslaugas, norėdamas palenkti į savo 
pusę „šitas jaunas širdeles“, kaip kad jis vadino mergaites, ta- 
čiau abatas Foža, sunerimęs dėl degančio jo akių žvilgsnio, griež- 
tai uždraudė Trušui kelti koją į kiemą. Tad šis tenkinosi tuo, 
kad, nusisukus vienuolėms, galėdavo numesti šioms „jaunoms 
širdelėms ' kokį skanėstą, kaip kad mėtomi duonos trupinėliai 
žvirbliams. Ypač jam patiko mėtyti saldainius į sterblę vienai 
augiai blondinei, odininko dukteriai, kuri savo pečiais panėšė- 
jo į subrendusią moterį, nors teturėjo vos trylika metų. 

Tuo abato Foža darbo diena dar nesibaigdavo: jis trumpam 
užbėgdavo aplankyti aukštuomenės damų. Ponia Rastual ir po- 
nia Delangr pasitikdavo jį kupinos susižavėjimo ir po pašneke- 
sio su abatu juodviem kiaurai savaitei užtekdavę kalbų. Tačiau 
geriausia jo drauge buvusi ponia de Kondamen. Ji kaip papras- 
tai buvo linksma ir nerūpestinga, jausdama pranašumą kaip 
žavinga moteris, žinanti savo galybę. Sprendžiant iš kai kurių 
ponios de Kondamen žodžių, ištartų pusbalsiu, iš žvilgsnių, ku- 
riuos ji retsykiais sviesdavo į abatą, jos šelmiškos šypsenos, 
tarp jųdviejų būta slaptos sąjungos. O kai dvasininkas aplanky- 
davo ją namuose, ji vienu žvilgsniu išprašydavo savo vyrą už 
durų. „Vyriausybės posėdis prasideda“, — juokaudavo miškų 
ir vandenų žinybos inspektorius, filosofiškai ramiai sėsdamas 
ant arklio. Tai senoji Rugon nurodė dvasininkui ponią de 
Kondamen. 

— Kol kas dar nevisiškai norima su ja sutikti, — aiškino ji 
abatui Foža.— Nepaisant jos, kaip gražios moters, koketavimo, 
ji labai protinga. Jūs galite būti atviras su ja; ji sugebės, jums 
siekiant pergalės, įžvelgti būdą, kaip galutinai jums įsitvirtinti, 
ji jums nepaprastai bus naudinga, kai jums reikės paskirstyti 
pareigas ir kryžiaus ordinus... Ji turi gerą draugą Paryžiuje, 
kuris jai siunčia tiek raudonų kaspinų, kiek ji jų paprašo. 

Kadangi pati senoji Rugon, būdama gudri kaip lapė, laikėsi 
nuošalyje, tad žavingoji Oktavija tapo veikliausia abato Foža 
sąjungininke. Ji patraukė į jo pusę savo draugus ir jų pažįsta- 
mus. Kiekvieną rytą ponia de Kondamen leisdavosi į žygį ir sklei- 

dė stulbinančią propagandą vien grakščiai pasisveikindama ir 
žavingai pamojuodama pirštinaite aptemptų pirštelių galiukais. 
Ypač daug dėmesio ji skyrė buržua žmonoms, šitaip dešimterio- 
pai sustiprindama savo moterišką įtaką, kurios neabejotiną rei- 
kalingumą pajuto abatas, vos tik žengęs pirmuosius žingsnius 
ankštame Plasano pasaulyje. Tai ji užčiaupė burnas sutuokti- 
niams Palokams, kurie tūžo ant Murė namų: ji numetė kąsnį 
šioms dviem baidyklėms. 

— Jūs dar vis pykstate ant mūsų, brangioji? — paklausė 
ponia de Kondamen, susitikusi vieną dieną teisėjo žmoną.— Ir 
visai be reikalo! Jūsų draugai neužmiršta jūsų, rūpinasi jumis 
ir rengia jums malonią staigmeną. 

— Nebloga staigmena!.. Tikriausiai kokią nors kiaulystę 
žada iškrėsti! — piktai sušuko ponia Palok.— Na jau ne, gana 
tyčiotis iš mūsų! Aš prisiekiau nelįsti lauk iš savo urvo. | 

Ponia de Kondamen nusišypsojo. 

— O kaip jūs žiūrėtumėt, jeigu ponas Palokas gautų kry- 
žiaus ordiną? — paklausė ji. 

Teisėjo žmonai užėmė amą. Kraujas plūstelėjo jai į veidą, 
ji visa pamėlo ir pasidarė dar baisesnė. 

— Jūs juokaujate,— išstenėjo ši.— Tai dar vienas mums 
rengiamas smūgis... Jeigu tai netiesa, aš jums niekad už tai 
neatleisiu. 

Žavingoji Oktavija turėjo prisiekti, jog tai gryniausia Itie- 
sa. Apdovanojimas — nuspręstas dalykas, tiktai jis bus paskel- 
btas „Vyriausybės žiniose“ po rinkimų, kadangi valdžia nenori, 
jog tai būtų suprasta kaip tarnautojų papirkinėjimas. Ir čia pat 
pridūrė, jog abatas Foža palankiai žiūri į šį taip ilgai lauktą ap- 
dovanojimą; jis apie tai jau kalbėjęs su suprefektu. 

— Vadinasi, mano vyras buvo teisus,— sutrikusi pratarė 
ponia Palok.— Jis jau seniai man neduoda ramybės ir reikalau- 
ja, kad eičiau ir atsiprašyčiau abatą. Tik aš užsispyrusi ir grei- 
čiau sutikčiau, kad mane užmuštų... Bet jeigu jau abatas pats 
ryžosi žengti pirmą žingsnį... Žinoma, mudu nieko kita netrokš- 
tame, kaip tik gyventi santarvėję su visais. Rytoj pat nueisime 
į suprefektūrą. 

Kitą dieną sutuoktiniai Palokai atrodė be galo--nuolankūs. 
Žmona mirtinai vainojo abatą Fenilį. Begėdiškai meluodama, 
ji pasakė, jog sykį užėjusi jo aplankyti ir tasai jos akivaizdoje 
tiesiai šviesiai pareiškęs, kad išvysiąs iš Plasano „visą abato 
"Foža kliką“. 

— Jeigu norite,— tarė ji dvasininkui, pasivedėdama jį į 
šalį, — aš jums parodysiu laiškelį, rašytą diktuojant vyriausia- 
jam vikarui. Jame kalbama apie jus. Manding, tai kažkokios 

šlykščios paskalos, kurias jis geidavo išspausdinti „Plasano 
laikraštyje“. 

— Kaipgi pakliuvo jums į rankas šis laiškelis? — pasido- 
mėjo abatas. 

— Pakliuvo, ir tiek, — atsakė toji, nė kiek nesumišusi. Paskui 
nusišypsojusi tarė: — Aš jį radau. Aš tik prisimenu, kad ties 
viena subraukyta vieta du ar trys žodžiai buvo užrašyti paties 
vyriausiojo vikaro ranka... Tikiuosi, galiu pasikliauti jūsų gar- 
bingumu, tiesa? Mes esame dori žmonės ir nenorime prarasti 
gero vardo. 

Delsdama atnešti laiškelį, ponia Palok apsimetinėjo, neva 
ją graužianti sąžinė. Ponia de Kondamen turėjo iškilmingai pri- 
siekti, jog artimiausiu -metu bus pateiktas prašymas dėl Rastu- 
alio atleidimo nuo užimamų pareigų tam, kad Palokas galėtų 
pagaliau atsisėsti į pirmininko kėdę. Tik tuomet ponia Palok 
sutiko atiduoti popierių. Abatas Foža nepanoro jo laikyti pas 
save; jis nunešė laiškelį poniai Rugon, kad toji deramai jį panau- 
dotų, pati likdama šešėlyje tuo atveju, jeigu vyriausiasis vika- 
ras mėgintų kištis į rinkimus. 

Ponia de Kondamen savo ruožtu davė suprasti Mafrui, kad 
imperatorius ketinąs taip pat jį apdovanoti ordinu, o daktarui 
Porkjė tvirtai pažadėjo surasti tinkamą vietą jo nevykėliui sū- 
nui. Ir ypač meili ji būdavo per intymius popietinius pasisėdė- 
jimus soduose. Vasara ėjo į pabaigą, ponia de Kondamen atei- 
davo apsivilkusi lengva puošnia suknele, kiek virpčiodama nuo 
ankstyvo rudens vėsos, rizikuodama persišaldyti, kad tik galėtų 
parodyti savo apnuogintus pečius ir įveikti paskutinius Rastu- 
alio draugų sąžinės priekaištus. Taigi rinkimų klausimas buvo 
"sprendžiamas Murė sodo pavėnėje. 

— Na, ką, ponas supretekte,— pasakė kartą abatas Foža, 
kai abi draugijos buvo susiliejusios į krūvą, — artėja didžiosios. 
kautynės. 

Jie savo būrelyje dažnokai pasišaipydavo iš politinės kovos. 
Sode ar kur nors už kampo jie paspausdavę kits kitam ranką, 
o prie žmonių buvo pasirengę suėsti vienas antrą. Ponia de Kon- 
damen reikšmingai dirstelėjo į Pekerą de Solė, kuris, grakščiai 
nusilenkeęs, išpyškino vienu atsikvėpimu: 

— Aš neketinu išlįsti iš savo palapinės. Man pavyko įtikin- 
ti Jo prakilnybę, jog vyriausybei nederėtų kištis, paties Plasano 
labui. Oficialus kandidatas nebus iškeltas. 

De Burdė pabalo. Akys jam ėmė mirkčioti, rankos tirtėjo iš 
džiaugsmo. 

— Oficialus kandidatas nebus iškeltas! — pakartojo Ras- 
tualis, priblokštas šios netikėtos naujienos ir visiškai užmiršda- 

mas, jog privalo būti atsargus kaip ir iki šiol. 

— Ne,— toliau kalbėjo Pekeras de Solė, — mieste pakanka- 
mai yra garbingų žmonių, ir jis yra gana subrendęs, kad pats 
galėtų išsirinkti savo atstovą. 

-Suprefektas kiek grįžtelėjo į de Burdė, kuris pakilo ir 
pravapėjo: 

— Be abejo, be abejo... 

Tuo metu abatas Siurenas pradėjo žaidimą „degantis skudu- 
ras“. Panelės Rastual, Mafro sūnūs, Severenas — visi suskato 
ieškoti „skuduro'“. Jį atstojo į gumulėlį susukta jaunojo abato no- 
sinaitė, kurią šis buvo kažkur paslėpęs. Jaunimas ėmė sukinė- 
tis aplink orių asmenų būrelį, kai staiga abatas Siurenas falcetu 
suriko: 

— Dega! Dega! | 

"Tai Aurelija surado „skudurą“ atsivėpusioje daktaro Porkjė 
kišenėje, kur abatas Siurenas nepastebimai jį buvo įdėjęs. Visi 
iš širdies juokėsi laikydami šios slaptavietės pasirinkimą be 
galo vykusiu pokštu. 

— Dabar de Burdė turi galimybę laimėti rinkimus,— tarė 
Rastualis, pasivedėdamas abatą Foža į šalį. — Ir tai kelia apmau- 
dą. Aš pats, be abejonės, jam to pasakyti negaliu, tačiau mes 
nebalsuosime už jį; jis pernelyg susikompromitavęs kaip orlea- 
nietis. 

— Jūs tik pažiūrėkite į savo Severeną! — sušuko ponia de 
Kondamen, įsiterpdama į jųdviejų pokalbį. — Koks jis dar vai- 
kas? Jis paslėpė nosinaitę po abato Bureto skrybėle! 

Ir čia pat tylesniu balsu pridūrė: 

— Beje, sveikinu jus, ponas Rastuali. Aš gavau iš Paryžiaus 
laišką, kuriame tvirtinama, jog matę jūsų sūnaus pavardę tei- 
singumo ministerijos tarnautojų sąrašuose. Man regis, jį paskyrė 
prokuroro padėjėju Faverolyje. 

Pirmininkas nusilenkė paraudęs iš pasitenkinimo. Ministe- 
rija jam iki šiol negalėjo atleisti už tai, kad buvo išrinktas mar- 
kizas de Lagrifulis. Nuo to laiko Rastualis, tarsi piktam likimui 
lėmus, niekaip negalėjo įtaisyti į gerą tarnybą savo sūnaus nei 
ištekinti dukterų. Jis niekad nesiskundė, tačiau taip kietai lai- 
kydavo sučiaupęs lūpas, jog viskas buvo aišku ir be žodžių. 

— Taigi, — kalbėjo toliau Rastualis, stengdamasis nuslėpti 
savo susijaudinimą, — kaip aš jums jau minėjau, de Burdė, kelia 
pavojų, antra vertus, jis nėra kilęs iš Plasano ir nežino mūsų 
reikmių. Šiuo požiūriu jis ne ką geresnis už markizą. 
Jeigu ponas de Burdė neatsiims savo kandidatūros, — 
„pareiškė abatas Foža,— tai respublikonai surinks stebėtiną bal- 
sų mažumą, 0 tai gali turėti negeidautinų padarinių. 

Ponia de Kondamen nusišypsojo. Pareiškusi, jog politikoje 
nieko nenutuokianti, ji pasišalino. Tuo tarpu abatas nusivedė 
pirmininką į patį alėjos galą, kur nuleidęs balsą šnekučiavosi 
su juo toliau. Kai juodu neskubėdami grįžo atgal, Rastualis 
kalbėjo: 

— Jūs teisus, tai pats tinkamiausias kandidatas, jis neprik- 
lauso jokiai partijai, ir nė viena jų nebus nusiteikusi prieš jį... 
Aš ne labiau už jus myliu Imperiją, ir jūs tai žinote. Tačiau vi- 
siškai nerimta rinkti į parlamentą deputatus, kurių pagrindi- 
nis tikslas — erzinti vyriausybę. Šiuo metu Plasanas tiktai ken- 
čia nuo to, o jam reikalingas sumanus žmogus, vietinis gyven- 
tojas, galintis apginti savo miesto interesus. 

— Dega! Dega! — pasigirdo laibas Aurelijos balselis. 

Jaunimo būrelis, vadovaujamas abato Siureno, sugriuvo į 
pavėsinę ir pradėjo ieškoti „skuduro. 

— Vanduo! Vanduo! — įsismaginusi šaukė mergina, juok- 
damasi iš bergždžių paieškų. | 

Bet tą pat akimirką vienas Mafro sūnų, kilstelėjęs gėlių va- 
zonėlį, atrado po juo nosinaitę, perlenktą keturis kartus. 

— Toji dilba Aurelija puikiausiai galėjo susikišti ją į bur- 
ną,— nusišaipė ponia Palok.— Ten vietos užtenka, o ir niekam 
neateitų į galvą ten jos ieškoti. 

Vyras, piktai dėbtelėjes į žmoną, privertė ją užsičiaupti. Jis 
jai uždraudė svaidytis kandžiais žodžiais. Bijodamas, kad nėbū- 
tų išgirdęs jos žodžių de Kondamenas, teisėjas pratarė: 

— Koks gražus jaunimėlis! 

— Brangusis drauge, — kreipėsi vandenų ir miškų žinybos 
inspektorius į de Burdė,— jūsų sėkmė neabejotina, tiktai, kai 
būsite Paryžiuje, imkitės kai kurių atsargumo priemonių. Iš 
patikimų šaltinių man yra žinoma, jog vyriausybė griebsis pa- 
čių griežčiausių veiksmų, jeigu opozicija atsistos jai skersai 
kelio. 

Buvęs prefektas sunerimes žvilgtelėjo į jį, klausdamas savęs, 
aIr tik šis nesumanęs pasišaipyti iš jo. Pekeras de Solė šyptelėjo 
glostydamas ūsus. Paskui į pokalbį įsitraukė visi, ir de Burdė 
pasirodė, jog susirinkusieji sveikina jį su būsima pergale kaž- 
kaip. santūriai, tačiau mandagiai. Visą valandą jis svaigo nuo 
ūmai jam tekusios šlovės. 

— Nuostabu, kad taip greitai noksta vynuogės saulėje,— 
tarė abatas Buretas, nepajudėdamas iš savo vietos ir neatitrauk- 
damas akių nuo pavėnės lapų vainiko. | 

— Šiaurėje,— paaiškino daktaras Porkjė,— vynuogės pri- 
sirpsta tik tuomet, kai jų kekės ištraukiamos virš jas dengiančių 
lapų. 

Čia kilo ginčas, bet staiga Severenas sušuko: 

— Dega! Dega! 

Tačiau jis taip negudriai paslėpė nosinaitę, pakabinęs ją ana- 
pus vartelių, jog abatas Siurenas ją iškart surado. Kai abatas 
Siurenas ir vėl paslėpė nosinaitę, jaunimas veltui pusvalandį 
jos ieškojo po visą sodą ir pagaliau turėjo prisipažinti, jog nie- 
kur negali jos rasti. Tuomet abatas Siurenas parodė į gėlių lysvę: 
pačiame jos viduryje gulėjo nosinaitė, taip meniškai susukta, 
jog panėšėjo į baltą akmenėlį. Tai buvo bene šauniausias visos 
popietės pokštas. 

Žinia, jog vyriausybė atsisakė iškelti savo kandidatą, aps- 
kriejo visą miestą ir sukėlė didžiulį sujudimą. Po tokio vyriau- 
sybės pareiškimo, be abejo, sukruto įvairios politinės grupuotės, 
kurių kiekviena manė, jog balsų daugumą surinks oficialus kan- 
didatas, kartu tikėdamosi ir savo pergalės prieš kitas partijas. 
Markizas de Lagrifulis, de Burdė ir skrybėlininkas Morenas 
tikriausiai būtų gavę po trečdalį balsų; tuomet, be abejo, būtų 
perbalsuojama, ir vienas Dievas težino, kas laimėtų antrame tu- 
re! Buvo kalbama ir apie ketvirtą kandidatą, apie kažkokį geros 
valios žmogų, kurio pavardės niekas tiksliai nežinojo, bet kuris, 
ko gero, visus patenkintų. Plasano rinkėjai, apimti baimės nuo 
to laiko, kai buvo pažaboti, tik ir svajojo, kaip galėtų tarp savęs 
susitarti ir išsirinkti kurį nors savo pilietį, priimtiną visoms 
partijoms. 

-— Be reikalo vyriausybė elgiasi su mumis kaip su neklauža- 
domis vaikais, — įsižeidę kalbėjo smulkūs politikai iš komercijos 
klubo.— Išties galima pamanyti, jog mūsų miestas virto tikru 
revoliucijos židiniu! Jeigu valdžios atstovai turėtų takto ir iš- 
keltų pakenčiamą kandidatą, mes visi balsuotume už jį... Supre- 
fektas kalbėjo apie kažkokią pamoką. Betgi mums nereikalinga 
jokia pamoka!.. Mes ir patys mokėsime rasti kandidatą, mes 
jiems parodysime, jog Plasanas — tai miestas, besivadovaujan- 
tis sveiku protu ir tikrai laisvas. 

Puolė ieškoti kandidato. Tačiau kandidatai, pasiūlyti draugų 
ar suinteresuotų asmenų, tik sukėlė dar didesnį sąmyšį. Per ko- 
kią savaitę Plasane buvo iškelta daugiau kaip dvidešimt kandi- 
datų. Sunerimusi ponia Rugon, nebegalėdama nieko suprasti, 
įsiutusi ant suprefekto, nuėjo ieškoti abato Foža. Tasai Pekeras — 
tikras asilas, pliuškis, manekenas, tinkamas nebent vyriausybės 
salonui papuošti; jis jau sykį leido sužlugdyti vyriausybę, o 
dabar galutinai ją sukompromituotų amžinu savo neveiklumu. 

— Nusiraminkite,— šypsodamasis atsakė dvasininkas, — šį 
sykį Pekeras de Solė privalės paklusti... Pergalė yra garantuo- 
ta. . 

— Betgi jūs neturite net kandidato! — sušuko ji.— Kurgi 
jūsų kandidatas? 

Tuomet abatas išdėstė savo planą. Ponia -Rugon jam pritarė 
kaip protinga moteris, tik ją be galo nustebino pavardė, kurią 
abatas jai patikėjo. 

— Kaip! — sušuko ji.— Jūs jį išsirinkote?.. Patikėkite, apie 
jį niekas nė nepamanė. | 

— Aš tuo tikiu, — atsakė dvasininkas, vėl nusišypsodamas.— 
Mums kaip tik ir reikėjo tokio kandidato, apie kurį niekas nė 
nepamanytų ir už kurį visi galėtų balsuoti nebijodami susi- 
kompromituoti. 

Paskui atsainiai, tarsi žmogus, jaučiantis savo galią ir teikę- 
sis paaiškinti savo elgesį, abatas kalbėjo toliau: 

— Pirmiausia aš jums turiu būti dėkingas už tai, kad padė- 
jote man išvengti daugybės klaidų. Aš mačiau vien tikslą ir 
nepastebėjau ištiestų tinklų, kuriuose būčiau susipainiojęs ir 
gavęs galą... Dėkui Dievui, užsibaigė ši menka ir kvaila kova, 
ir greit aš galėsiu veikti niekieno netrukdomas... Mano pasirink- 
tas kelias išties yra neblogas, drįstu jums pareikšti. Nuo pat pir- 
mos savo atvykimo į Plasaną dienos aš ieškojau tinkamo žmogaus 
ir jį suradau. Tai sukalbamas, labai gabus ir be galo veiklus žmo- 
gus, jis iki šiol dar su niekuo nėra susiginčijęs, o tai rodo, jog 
jam svetimas tuščias garbės troškimds. Aš žinau, kad jūs ne itin 
draugiškai nusiteikusi jo atžvilgiu, ir todėl iki šiol neišdaviau 
jums jo pavardės. Tačiau jūs neteisi, jūs pamatysite, kokią kar- 
jerą padarys šis žmogus, kai tik pajus žemę po kojomis, — jis 
mirs senatoriumi... Pagaliau įvairūs pasakojimai apie tai, kaip 
šis Žmogus praturtėjo, Mane galutinai paskatino apsispręsti. 
Jis triskart atleido savo žmonai, nutvertai su meilužiu, kiekvieną 
sykį gaudamas už tai po šimtą tūkstančių frankų iš savo mulkio 
uošvio. Jeigu tasai žmogus šitokiu būdu susikrovė turtus, tai 
jis tikras šaunuolis, kuris gali nepaprastai praversti Paryžiuje, 
tvarkant kai kuriuos reikalus... Ak, ponia, kad ir kiek jūs ieško- 
tumėte, kito tokio žmogaus Plasane nerastumėte. Visi kiti — 
bukapročiai. 

— Vadinasi, jūs ruošiate vyriausybei dovanėlę? — juokda- 
masi pasakė Felisitė. 

Ji leidosi įtikinama. O jau rytojaus dieną Delangro pavardė 
ėjo iš lūpų į lūpas visame mieste. Buvo kalbama, jog draugai 
per didžiausią vargą privertė jį sutikti iškelti savo kandidatūrą. 
Šis ilgai atsisakinėjo aiškindamas, jog jis nevertas, jog jis nesąs 
politinis veikėjas, jog Lagrifulis ir de Burdė kur kas labiau pa- 
tyrę visuomeniniuose reikaluose. Bet paskui, kai jam ėmė įro- 
dinėti, kad Plasanui kaip tik ir reikia tokio deputato, kuris ne- 

priklausytų jokiai partijai, Delangras pagaliau pasidavė, čia 
pat labai aiškiai išdėstydamas savo politinius įsitikinimus. Buvo 
nutarta, jog jis įeis į Atstovų rūmus ne tam, kad trukdytų vy- 
riausybei dirbti, bet ir ne tam, kad besąlygiškai ją palaikytų, 
jog jis niekad nepamiršiąs atstovaująs miesto gyventojų inte- 
resams; jog jis, be kita ko, visuomet balsuos už laisvę esant tvar- 
kai ir už tvarką esant laisvei; pagaliau jis liksiąs Plasano meru, 
tuo parodydamas, jog vaidmuo, kurio jis sutiko imtis, grynai 
sutaikintojo ir administratoriaus. Tokie Delangro žodžiai vi- 
siems pasirodė labai protingi. Tą patį vakarą smulkūs politikai 
iš Komercijos klubo vienas per kitą tvirtino: 

— Aš jums sakiau, kad Delangras kaip tik toks žmogus, ko- 
kio mums reikia... Įdomu būtų sužinoti, ką pasakys suprefektas, 
kada iš urnos išims mero pavardę. Tikiuosi, jog mūsų neapkaltins 
balsavus kaip kokius įnoringus mokinukus ir niekas negalės 
mums priekaištauti dėl to, kad mes šliaužiojame keliais prieš vy- 
riausybę... Jeigu Imperija gautų dar keletą panašių pamokų, 
reikalai iškart pakryptų į gerąją pusę. 

— Tai buvo tarsi parako siūlas. Mina buvo užtaisyta, tetrūko 
mažos kibirkštėlės. Visuose trijuose miesto kvartaluose, kiek- 
vienuose namuose, kiekvienoje šeimoje — visur iškart buvo 
liaupsinama Delangro pavardė. Tai buvo ilgai lauktas mesijas, 
žmonijos gelbėtojas, vos spėjęs rytą pasirodyti, o jau vakare 
visų garbinamas. 

Zakristijose ir klausyklose taip pat buvo minima Delangro 
pavardė, ji aidėjo po navų skliautais, skambėjo iš sakyklų prie- 
miesčio bažnyčiose, kaip švenčiausiasis sakramentas buvo per- 
duodama iš lūpų į lūpas'ir pasiekdavo net pačius nuošaliausius 
Dievo namus. Dvasininkai šią pavardę nešiojo tarp sutanos klos- 
čių: abatas Buretas suteikė jai garbų savo pilvo geraširdiškumą, 
abatas Siurenas — savo šypsenos žavumą, o monsinjoras Rus- 
lo — nepaprastai moterišką savo ganytojiško palaiminimo ža- 
vesį. Aukštuomenės damos nesiliovė kalbėjusios apie Delangrą, 
visos jos gyrė jo nuostabų būdą, puikią išvaizdą, šviesų protą. 
Šnekėdama apie jį, ponia Rastual kiek raudo, ponia Palok, ro- 
dės, netgi pagražėdavo apimta dvasios pakilimo, o ponia de Kon. 
damen buvo pasirengusi kautis už jį su vėduokle: švelniais ran- 
kų paspaudimais ji palenkė į Delangro pusę ne vieno rinkėjo, 
pažadėjusio už jį balsuoti, širdį. Pagaliau ir Jaunimo klube įsi- 
liepsnojo aistros: Severenas paskelbė Delangrą savo herojumi, 
o Gijomui ir Mafro sūnums pavyko laimėti palankumą jam vi- 
sose miesto lindynėse. Netgi mažosios nenaudėlės iš Švenčiau- 
siosios Mergelės globos namų, ir tos, žaisdamos „kamštį“ su vie- 
tinių odminių mokiniais tuščįuose skersgatviuose netoli kranti- 

nės, kėlė į padanges pono Delangro nuopelnus. 

Rinkimų dieną triuškinama balsų dauguma pasirodė esanti 
Delangro pusėje. Visas miestas tarsi buvo susitaręs. Markizas 
de Lagrifulis, o jam iš paskos ir de Burdė įniršę rėkė, kad juos 
išdavė, ir atšaukė savo kandidatūras. Taigi Delangrui liko vie- 
nintelis varžovas — skrybėlininkas Morenas. Pastarasis gavo 
pusantro tūkstančio užkietėjusių priemiesčio respublikonų bal- 
sų. Už merą balsavo kaimai, visi bonapartistai, klerikalinė nau- 
jamiesčio buržuazija, smulkūs senojo kvartalo prekiautojai, netgi 
keletas patiklių rojalistų iš šv. Marko kvartalo, kurio kilmin- 
gieji gyventojai susilaikė atiduodami savo balsą. Taigi iš viso 
Delangras surinko trisdešimt tris tūkstančius balsų. Reikalas 
buvo sutvarkytas taip gudriai ir pergalė laimėta taip šauniai, 
jog vakare po rinkimų Plasanas atrodė pritrenktas dėl tokio 
vienbalsio savo valios pareiškimo. Miestas nusprendė, kad jam 
prisisapnavo herojiškas sapnas, neva kažkieno galinga ranka, 
trenkusi į žemę, iššaukė tuos trisdešimt tris tūkstančius rinkėjų, 
tą šiek tiek bauginančią armiją, kurią turint jėgą niekas iki šiol 
nė neįtarė. Politikai iš Komercijos klubo su nuostaba žvalgėsi 
vienas į kitą tarsi žmonės, kuriuos pergalė trenkte pritrenkė. 

Vakare Rastualio draugija susijungė su Pekero de Solė drau- 
gija mažoje suprefektūros svetainėje, kuri buvo sodo pusėje, 
kad galėtų kukliai atšvęsti šį laimėjimą. Gėrė arbatą. Didžioji 
pergalė, pasiekta dieną, galutinai suvienijo abi draugijas. Buvo 
susirinkę visi nuolatiniai svečiai. 

— Aš nė vienai vyriausybei nesudariau sistemingos opozi- 
cijos, — pagaliau pareiškė Rastualis, siekdamas sausainių, ku- 
riuos jam ištiesė Pekeras de Solė.— Magistratūra privalo lai- 
kytis nuošalyje nuo politinės kovos. Aš mielai pripažįstu, jog 
Imperija nuveikė didžių darbų ir yra pašaukta atlikti dar dides- 
nių, jeigu tik tvirtai žengs teisingumo ir laisvės keliu. 

Suprefektas nusilenkė, tarsi šie pagyrimo žodžiai buvo tai- 
komi jam. Išvakarėse Rastualis perskaitė „Vyriausybės žinio- 
se' dekretą apie savo sūnaus Severeno paskyrimą prokuroro 
padėjėju Faverolyje. Taip pat plačiai buvo kalbama apie Lius- 
jeno Delangro ir vyresniosios Rastualių dukters sužadėtuves. 

— Taip, tai jau nuspręsta, — tyliai atsakė de Kondamenas 
poniai Palok, kuri kreipėsi į jį, sužinojusi šią naujieną.— Jis 
pasirinko Anželiną. Man regis, anam labiau prie širdies Aure- 
lija, tačiau jam davė suprasti, jog nedera ištekinti jaunesniąją 
dukterį anksčiau už vyresniąją. 

-— Jūs esate tikras, kad Anželiną? — piktai perklausė ponia 
Palok.— O man visuomėt atrodė, jog Anželina labai panaši į... 

Miškų ir vandenų žinybos inspektorius šypsodamasis pri- 

dėjo pirštą prie lūpų. 

—- Pagaliau viskas išėjo į gera, ar ne, — toliau kalbėjo ponia 
Palok.— Nuo to draugystė tarp abiejų šeimų tik sutvirtės... Da- 
bar visi mes esame draugai. Palokas laukia kryžiaus ordino. 
Manding, viskas klostosi gerai... 

Delangras atėjo labai pavėlavęs. Jo garbei kilo audringos 
ovacijos. Ponia de Kondamen tik ką pranešė daktarui Porkjė, 
kad jo sūnus Gijomas paskirtas pašto viršininku. Ji visus apda- 
lijo maloniomis naujienomis; ji tikino, jog abatas Buretas kitą- 
met bus paskirtas vyriausiuoju vyskupystės vikaru, abatui Siu- 
renui žadėjo vyskupystę anksčiau nei jam sukaks keturiasdešimt, 
o Mafrą iš kalno sveikino su kryžiaus ordinu. 

— Vargšas Burdė! — apgailestavo Rastualis atsidūsėdamas. 

— Et, nėra ko jo gailėti! — linksmai sušuko ponia de Kon- 
damen.— Aš apsiimu jį nuraminti. Atstovų rūmai — ne jam. 
Šiam žmogui reikėtų prefektūros... Pasakykite de' Burdė, kad 
surasime jam kokią nors prefektūrą. 

Susirinkusieji įsilinksmino. Malonus žavingosios Oktavijos 
dėmesingumas bei jos noras kiekvienam padėti sukėlė aukštuo- 
menės pasigėrėjimą. Ji išties elgėsi kaip suprefektūros šeimi- 
ninkė. Ji čia viešpatavo. Tebejuokaudama ponia de Kondamen 
ėmė duoti Delangrui praktiškus patarimus, kaip jis turįs laiky- 
tis įstatymų leidimo korpuse. Pasivedėjusi Delangrą į šalį, ji 
pasisiūlė supažindinti jį su įtakingais asmenimis; toks ponios 
de Kondamen pasiūlymas su dėkingumu buvo priimtas. Apie 
vienuoliktą valandą de Kondamenas pareiškė, jog būtų neblo- 
gai uždegus sode šviesas. Tačiau jo žmona apmalšino šį susirin- 
kusiųjų užsidegimą, sakydama, jog tai netgi nepadoru ir gali 
atrodyti, kad jie tyčiojasi iš viso miesto. 

— O kaip abatas Fenilis? — staiga jiįpaklausė abatą Foža, 
nusivesdama jį prie lango.— Aš jį prisiminiau dabar... Vadinasi, 
jis nė piršto nepajudino? 

— Abatas Fenilis — protingas žmogus,— atsakė dvasinin- 
kas šyptelėjęs. Jam buvo duota suprasti, jog nuo šiol nevertėtų 
lįsti į politiką. 

Šitame visuotiniame džiūgavime tik vienas abatas Foža bu- 
vo rimtas. Pergalė atsiėjo jam nelengvai. Jį vargino ponios de 
Kondamen tauškėjimas, o šių niekingų garbėtroškų pasitenki- 
nimas žadino jo neapykantą. Jis stovėjo atsirėmeęs į židinį, įsmei- 
gęs akis į tolį ir, rodos, apie kažką svajojo. Dabar jis buvo visa- 
galis valdovas; jam jau nebereikėjo tramdyti savo instinktų; 
jis galėjo ištiesti ranką, sugriebti miestą ir priversti jį drebėti. 
Aukšta juoda abato figūra užpildė visą svetainę. Pamažu fote- 
liai prisistūmė sudarydami aplink jį ratą. Vyrai laukė, kad abatas 

tartų bent kokį pritarimo žodį, o moterys maldaujamai žvelgė 
į jį tarsi nuolankios vergės. Tačiau abatas, šiurkščiai praskyręs 
ratelį ir sausai atsisveikinęs, išėjo pirmas. 

Grįžęs per Ševijot akligatvį ir sodą į Murė namus, abatas ra- 
do Martą valgomajame vieną. Ji sėdėjo ant kėdės, paskendusi 
savo mintyse, mirtinai išbalusi, ir nieko nereginčiomis akimis 
žiūrėjo į rūkstančią lempą. Viršuje pas Trušus buvo svečių, pat- 
sai Trušas traukė linksmą dainušką, o Olimpija su svečiais pri- 
tarė jam Žžvangindami peilių kotais per stiklines. 

Abatas Foža padėjo ranką Martai ant peties. 

— Ką jūs čia veikiate? — paklausė jis.— Kodėl nemiegate?.. 
Aš juk uždraudžiau jums laukti manęs. 

Ji krūptelėjo, tarsi pabudusi iš sapno. 

— Aš maniau, kad jūs grįšite anksčiau, — neaiškiai pratarė 
Marta, — ir netyčia užsnūdau... Roza tikriausiai išvirė arbatos. 

Tačiau dvasininkas pasišaukė virėją ir išbarė ją už tai, kad 
neprivertė šeimininkės eiti atsigulti. Jis kalbėjo valdingu, jokių 
prieštaravimų nepripažįstančiu balsu. 

— Roza, paduokite arbatą ponui klebonui, — paprašė Marta. 

— Nereikia man jokios arbatos! — supykęs sušuko jis.— 
Tuojau pat eikite gulti. Išties juokus krečiate! Aš jau nebeturiu 
teisės tvarkytis taip, kaip noriu... Roza, pašvieskite man. 

Virėja palydėjo abatą iki laiptų. 

— Ponui klebonui puikiai yra žinoma, jog čia ne aš kalta, — 
teisinosi ji.— Šeimininkė pasidarė tokia keista... Su savo liga 
ji ir valandos nepabus viena savo kambaryje. Ji nuolat zuja ten 
ir atgal, lekia net dusdama, puldinėja šen bei ten be jokios nau- 
dos... Patikėkite manimi, aš daugiausiai kenčiu nuo viso šito, ji 
nuolat painiojasi man po kojų ir tik trukdo... O jeigu jau sudribs 
ant kėdės netekusi jėgų, tai ir nepasikels. Sėdi ir žiūri tiesiai 
prieš save išsigandusi, tarytum regėdama ką siaubinga... Šįvakar 
aš bent dešimt sykių jai sakiau, jog jūs supyksite, jeigu ji nenu- 
eis gulti. Bet ji tarsi nė neišgirdo mano žodžių. 

Nieko neatsakes, dvasininkas ėmė lipti laiptais laikydamasis 
turėklų. Viršuje, eidamas pro Trušų duris, jis ištiesė ranką, tarsi 
ketindamas pabelsti į jas kumščiu. Bet staiga dainos liovėsi. Iš 
traukomų kėdžių triukšmo abatas suprato, jog svečiai skirstosi, 
todėl pasiskubino įsmukti į savo kambarį. Ir iš tikrųjų beveik 
tą pat akimirką nusileido Trušas su dviem sėbrais, kuriuos jis 
tikriausiai buvo nugriebęs iš po stalo kokioje nors įtartinoje kar- 

čemoje; lipdamas laiptais žemyn, jis šaukė, jog žinąs, kaip reikia 
elgtis, ir juos palydėsiąs. Olimpija persisvėrė per turėklus. 

— Duris galite užšauti, — psakė ji Rozai.— Jis grįš tik ry- 
toj iš ryto. 

Roza, nuo kurios Olimpija negalėjo nuslėpti nedoro savo 
vyro elgesio, jos nepaprastai gailėjo. Ji užšovė duris niurnėda- 
ma sau po nosim: 

—- Ir kaip dar galima tekėti po to! Vyrai arba muša jus, arba 
laksto paskui kekšes... Na ne! Geriau jau gyventi kaip kad aš 
gyvenu. 

Grįžusi ji rado savo šeimininkę tebesėdinčią ant kėdės, skaus- 
mingai sustingusią ir negalinčią atitraukti akių nuo lempos. Ro- 
za ją išjudino, liepė eiti į viršų ir atsigulti. Marta pasidarė be 
galo baikšti. Ji sakėsi matanti naktimis ryškią šviesą ant miega- 
mojo sienų bei girdinti stiprius dūžius galvūgalyje. Roza dabar 
miegojo greta miegamojo esančiame kambarėlyje, iš kur atsku- 
bėdavo jos raminti vos tik išgirdusi menkiausią dejonę. Tą nak- 
tį Roza dar nespėjo nusirengti, kai staiga išgirdo Martą garga- 
liuojant; atbėgusi ji rado šeimininkę tarp išmėtytų antklodžių, 
išplėstomis nuo nebylaus siaubo akimis; ji laikė prispaudusi 
kumščius prie buros, kad nepradėtų rėkti. Roza turėjo įkalbi- 
nėti ją kaip vaiką atitraukti užuolaidas, lįsti po baldais, prisie- 
kinėti, jog jai tik pasirodę, jog kambaryje nieko nėra. Toks iš- 
gąstis paprastai baigdavosi katalepsijos priepuolių, kuriam 
ištikus Marta gulėdavo tarytum mirusi, galvą atmetusi ant pa- 
galvės, akis įbedusi į lubas. 

— Ji šitaip kankinasi dėl šeimininko, — sumurmėjo virėja, 
guldamasi pagaliau į lovą. 

Rytojaus dieną turėjo ateiti daktaras Porkjė. Jis reguliariai, 
dukart per savatę, lankydavo ponią Murė. Jis paplekšnojo Mar- 
tai per delnus ir kaip visada kupinas malonaus optimizmo tarė: 

— Patikėkite, mieloji ponia, viskas praeis... Jūs vis dar tru- 
putį kosite, ar ne? Tai paprasčiausias persišaldymas, kurį jūs 
užleidote ir kurį mes išgydysime mikstūromis. 

Tada Marta pasiskundė nepakeliamais skausmais nugaroje 
ir krūtinėje ir, nenuleisdama akių nuo daktaro Porkjė, stengėsi 
įskaityti jo veide ir visoje jo laikysenoje tai, ko jis nepasakė 
iki galo. 

— Aš bijau išprotėti! — išsprūdo jai pro raudą. 

Šypsodamasis jis ėmė ją raminti. Vien išvydus daktarą, Mar- 
tą apimdavo siaubas; ji bijojo šio Žmogaus, tokio mandagaus 
ir dėmesingo. Dažnai ji uždrausdavo Rozai jį įleisti, sakydavo, 
jog ji neserganti ir jai nesą reikalo nuolat matyti gydytoją savo 
namuose. Roza, patraukusi pečiais, vis dėlto daktarą įleisdavo. 

Beje, daktaras daugiau nebeužsimindavo Martai apie jos ligą, 
o tik, rodės, lankė ją kaip savo pažįstamą. 

Išeidamas jis sutiko abatą Foža, traukiantį į šv. Saturneno 
bažnyčią. Dvasininkas pasiteiravo daktarą apie ponios Murė 
sveikatą. 

— Mokslas retsykiais būna bejėgis,— oriai atsakė dakta- 
ras, — tačiau Apvaizdos malonė begalinė... Vargšė moteris iš- 
gyveno sunkių sukrėtimų. Aš negaliu sakyti, jog nebėra jokios 
vilties. Plaučiai jos nėra labai stipriai pažeisti, o klimatas čia 
geras. 

Ir jis paskaitė visą paskaitą apie plaučių ligų gydymą Plasa- 
no apylinkėse. Šia tema jis rašąs brošiūrą, bet ne tam, kad ją 
išleistų, kadangi nelaikąs savęs mokslininku, o tik tam, kad pers- 
kaitytų ją keletui savo bičiulių. 

— Tad štai kodėl aš manau,— pasakė jis baigdamas, — jog 
vienoda oro temperatūra, kvapni augmenija ir tinkamas mūsų 
kalvų vanduo, be abejonės, turi didelę reikšmę gydant plaučių 
ligas. 

Dvasininkas išklausė jį kaip visada rimtas ir susikaupęs. 

— Jūs klystate, — iš lėto tardamas žodžius, paprieštaravo 
jis; — poniai Murė kenksmingas Plasano klimatas... Kodėl jūs 
nepatariate jai vykti į Nicą ir ten praleisti žiemą? 

— Į Nicą? — sunerimęs perklausė jį daktaras. 

Akimirką jis žvelgė į dvasininką, paskui maloniu balsu 
pratarė: 

— Iš tiesų jai būtų labai gerai Nicoje. Esant tokiai nervinei 
įtampai kaip dabar, vietos pakeitimas ją gali paveikti teigia- 
mai. Reikės man patarti jai ten nuvažiuoti... Jums šovė į galvą 
puiki mintis, ponas klebone. 

Atsisveikinęs su abatu, daktaras Porkjė užsuko pas ponią 
de Kondamen, kurios nusiskundimai nedideliais galvos skaus- 
mais teikė jam daugybę rūpesčių. 

Kitą dieną per pietus Marta netgi labai piktai atsiliepė apie 
daktarą. Ji prisiekinėjo daugiau neįsileisianti jo į namus. 

— Tai jis man varo ligą, — skundėsi ji.— Tik pamanykit, 
jis Man šiandien patarė kur nors išvažiuoti! 

— Aš jam pritariu,— pareiškė abatas, lankstydamas ser- 
vetėlę. | 

Perbalusi Marta įdėmiai pažiūrėjo į abatą ir tyliai pratarė: 

— Vadinasi, ir jūs norite mane išsiųsti iš Plasano? Bet juk 
aš ten numirsiu, svetimame krašte, būdama toli nuo to, prie ko 
esu prisirišusi, toli nuo tų, kuriuos aš myliu. 

Abatas pakilo rengdamasis palikti valgomąjį. Priėjęs prie 
jos, jis šypsodamasis tarė: 

— Jūsų draugai nori tik, kad jūs būtumėte sveika. Kodėl gi 
jūs šitaip piktinatės? 

— Betgi aš nenoriu, nenoriu, girdite? — sušuko ji atsi- 
traukdama. 

Įvyko trumpas susikirtimas. Kraujas plūstelėjo abatui į vei- 
dą, jis sukryžiavo rankas ant krūtinės, tarsi kovodamas su pa- 
gunda jai suduoti. Ji nugara atsirėmė į sieną, išsitiesė apimta 
nevilties dėl savo silpnumo. Paskui, jausdamasi nugalėta, ištiesė 
į abatą rankas ir sušnibždėjo: 

— Maldauju jūsų, leiskite pasilikti man čia... Aš būsiu jums 
paklusni. 

Marta įsiraudojo, o jis išėjo patraukęs pečiais, tarsi vyras, 
bijantis ašarų priepuolio. Ramiai baigdama valgyti pietus, senė 
Foža dalyvavo šioje scenoje prikimšta burna. Ji leido Martai 
išsiverkti į valias. 

— Jūs neteisingai manote, vaike mano, — pratarė ji, paga- 
liau kibusi į uogienę.— Baigsis tuo, kad Ovidijus ims jūsų tie- 
siog nekęsti. Jūs nežinote, kaip reikia su juo elgtis... Kodėl jūs 
atsisakote nuo kelionės, jeigu jums tai bus tik į naudą? Mes 
prižiūrėsime jūsų namus. Grįžusi jūs viską rasite savo vietose, 
būkite rami. . 

Marta teberaudojo ir, rodės, nė negirdėjo senės žodžių. 

— Ovidijus turi begales rūpesčių, — toliau kalbėjo ji.— Ar 
jūs žinote, kad jis dažnai dirba iki ketvirtos valandos ryto?.. Kai 
jūs naktimis kosite, jis labai sielojasi, ir tai jam trukdo susikaup- 
ti. Jis negali dirbti ir todėl kankinasi labiau už jus... Padarykite 
tai dėl Ovidijaus, mano mielas vaikeli, išvažiuokite ir sugrįžkite 
pas mus sveikut sveikutėlaitė. 

Tačiau Marta, kilstelėjusi raudoną nuo ašarų veidą, visą 
savo neviltį išreiškė vienu šūktelėjimu: 

— Ak, nejaugi ir dangus meluoja?! 

Nuo šiol daugiau nebuvo kalbama apie kelionę į Nicą. Iš- 
girdusi apie tai menkiausią užuominą, ponia Murė eidavo iš 
proto: Ji taip ryžtingai ir kartu beviltiškai atsisakinėjo išvykti 
iš Plasano, jog dvasininkas pagaliau suprato, kaip šiuo atveju 
pavojinga ją įkalbinėti tai padaryti. Marta pradėjo be galo jį 
varžyti jo kelyje į pergalę. Juokaudamas Trušas sakė, jog pirma 
ją reikėjo išsiųsti į Tiuletę. Po Murė išvežimo ji visa savo esybe 
pasinėrė į griežčiausią religinių apeigų atlikinėjimą, vengdama 
ištarti savo vyro vardą ir tik maldoje ieškodama visiško užsi- 
miršimo. Tačiau grįžusi iš šv. Saturneno bažnyčios, Marta ir vėl 
jausdavo ankstesnį nerimą bei dar didesnį poreikį užsimiršti. 

— Mūsų šeimininkęi gerokai raibsta akyse,— kas vakarą 
porino Olimpija vyrui.— Šiandieną aš buvau su ja bažnyčioje 

ir turėjau pakelti ją nuo grindų... Tu kristumei juokais, jeigu 
aš tau atpasakočiau, kokiais žodžiais ji plūdo Ovidijų; ji supyku- 
si ant jo, tvirtinanti, jog jis esąs beširdis, jog pažadėjęs jai su- 
teikti visokeriopą paguodą ir ją apgavęs. O tu būtumei girdė- 
jęs, kaip ji rūgojo prieš Dievą! Tik davatka moka šitaip šlykš- 
čiai kalbėti apie religiją. Galima pamanyti, jog Viešpats Dievas 
apšovė ją didele pinigų suma... Žinai, ką aš tau pasakysiu? Man 
regis, jog naktimis lankosi jos vyras ir tampo ją už kojų. 

Trušui nepaprastai patikdavę visi šie pasakojimai. 

— Pati kalta,— atsakė jis.— Tai jos nuopelnas, kad tasai 
juokdarys Murė atsidūrė beprotnamyje. Būdamas Foža vietoje, 
aš mokėčiau sutvarkyti šiuos reikalus; aš padaryčiau ją laimin- 
gą, ir ji man būtų romi kaip avelė. Bet Foža yra kvailas: jis nu- 
sisuks sprandą, pamatysi... Klausyk, brangioji, tavo brolis ne 
toks jau malonus mums, kad aš padėčiau jam išbristi iš to liūno. 
Tai bent skaniai pasijuoksiu, kai-vieną gražią dieną šeimininkė 
jį paskandins. Po velnių, kada vyras šitaip sudėtas, jis neturi 
žaisti su moterimi! 

— Taigi kad Ovidijus pernelyg mūsų neapkenčia,— burb- 
telėjo Olimpija. 

Tuomet Trušas, nuleidęs balsą, pasakė: 

— Paklausyk manęs, jeigu šeimininkė pultų su tuo tavo 
puodgalviu broliu į šulinį, tai mes liktume čia šeimininkai, ir na= 
mas būtų mūsų. Gerokai mudu pralobtume... Tai bent šauni būtų 
atomazga. 

Beje nuo to laiko, kai išvyko Murė, Trušai užvaldė visą pirmą 
aukštą. Iš pradžių Olimpija ėmė skųstis, jog viršuje iš židinių 
rūksta, vėliau jai pavyko įtikinti Martą, kad svetainė, kuri bū- 
davo iki šiol visąlaik rakinama, pats tinkamiausias kambarys 
visame name. Rozai buvo liepta gerai ten prikūrenti, ir abi mo- 
terys, susėdusios priešais židinį, kuriame spragsėdamos degė 
malkos, praleisdavę svetainėje dienų dienas, o jų kalboms ne- 
būdavę galo. Viena didžiausių Olimpijos svajonių buvo gerai 
gyventi, gražiai rengtis, voliotis ant sofų prabangiame ir jaukia- 
me bute. Ji įkalbėjo Martą svetainėje pakeisti sienų apmuša- 
lus, nupirkti naujų baldų, patiesti kilimą. Dabar Olimpija tapo 
tikra ponia. Ji nulipdavo į apačią tik su šlepetėmis ir peniuaru, 
duodavo nurodymus, tarsi būtų šių namų šeimininkė. 


rūpesčių, jog paprašė manęs jai padėti. Todėl aš ir perėmiau 
tvarkyti kai kuriuos jos reikalus. Kitaip ir būti negali! Juk aš 
darau gerą darbą. 

Olimpija išties gebėjo pelnyti Martos pasitikėjimą: nuolat 
jausdamasi pavargusi, ji užkrovė savo įnamei visus smulkius 

namų rūpesčius. Olimpijai buvo patikėti raktai nuo rūsio ir spin- 
tų, be to, ji atsiskaitydavo su tiekėjais. Ilgai ji suko galvą, kaip 
čia padarius, kad galėtų įsiviešpatauti ir valgomajame. Tačiau 
Trušas ją atkalbėjo: ten jiedu negalėsią valgyti ir gerti tiek, 
kiek jiems patiksią, nei išdrįsią siurbtelėti lašelį gryno vyno ar 
pasikviesti į svečius kokį draugą puodeliui kavos. Vis dėlto Olim- 
pija pažadėjo vyrui atnešti į viršų jo deserto dalį. Ji prisikrau- 
davo kišenes cukraus gabaliukų, susirinkdavo netgi žvakiga- 
lius. Tam tikslui ji pasisiuvo iš drobės didžiules kišenes, kurias 
prisegdavo prie prijuostės, o vakarais sugaišdavo gerą ketvirtį 
valandos, kol jas ištuštindavo. 

— Žiūrėk, štai kriaušė, jei norėsi gerti, — kalbėjo Olimpi- 
ja, suversdama bet kaip visą maistą į skrynią, kurią paskui stum- 
telėjo po lova.— Jeigu susipyksime su šeimininke, mudu užtek- 
tinai rasime čia atsargų ir galėsime išgyventi kurį laiką... Dar 
reikės man nugriebti keletą indelių su uogiene ir keptos kiau- 
lienos. 

— Tu be reikalo slapstaisi,— mokė ją Trušas.— Aš, tavo 
vietoj būdamas, liepčiau Rozai pačiai visa tai atnešti, jeigu jau 
tu šeimininkė. 

Patsai Trušas ėmėsi tvarkyti sodą. Jis jau seniai pavydėjo 
Murė, žiūrėdamas, kaip tasai karpo medžius, barsto smėliu ta- 
kelius, laisto salotas, jis puoselėjo mintį kada nors ir pats turė- 
ti tokį žemės lopinėlį, kur galėtų plušėti augindamas įvairią aug- 
meniją. Vos tik spėjo išvežti Murė, Trušas iškart užgrobė sodą, 
ketindamas ten viską pertvarkyti savo nuožiūra. Pirmiausia jis 
sumanė išrauti daržoves. Būdamas švelnios sielos, kaip kad 
jis pats apie save kalbėjo, Trušas sakėsi nepaprastai mylįs gė- 
les. Tačiau darbas su kastuvu greitai jį nualino, tad Trušas pasi- 
kvietė sodininką, kuris jo nurodymu panaikino lysves, suvertė 
daržoves į šiukšlyną ir paruošė dirvą pavasariui, kad joje būtų 
galima sodinti bijūnus, rožes, lelijas, pentinius, vijoklius, gvaz- 
dikų gyvaūgius ir snapučius. Paskui Trušui staiga šovė į galvą 
mintis: jis nusprendė, jog lysvės aplink gėlyną atrodo pernelyg 
niūriai ir gedulingai todėl, kad jas užstoja dideli buksmedžių 
krūmai, ir ilgainiui ėmė mąstyti apie jų iškirtimą. 

— Tu visiškai teisus,— pareiškė užklausta Olimpija,— tai 
panėši į kapines. Man labiau patiktų aptverti gėlyną ketaus ša- 
kelėmis, kurios primintų tikrus medžius... Aš pasistengsiu įkal- 
bėti šeimininkę. Šiaip ar taip, liepk iškirsti krūmus. 

Buksmedžių krūmai buvo iškirsti. O po savaitės sodininkas 
jau dirbo ketaus medžių tvorelę. Trušas taip pat persodino ke- 
letą vaismedžių, užstojusių vaizdą, perdažė pavėsines šviesiai 
žalia spalva, išpuošė fontaną kriauklėmis. Pašėlusį pavydą jam 

kėlė kaskados Rastualių sode, tačiau kol kas jis pasitenkino tuo, 
kad išsirinko vietą tokiai kaskadai įrengti, „jeigu reikalai klos- 
tysis gerai . 

— Tikriausiai kaimynai, akis išpūtę, žiūri, kas čia dedasi, — 
kalbėjo jis vakare žmonai.— Jie puikiausiai mato, jog dabar 
čia šeimininkauja žmogus, turintis skonį... Pagaliau šią vasarą 
mudu, susėdę prie lango, galėsime mėgautis maloniais kvapais 
ir gėrėtis nuostabiu vaizdu. 

Marta leido Trušams daryti, ką jiedu norėjo, pritardama 
visiems jų sumanymams, kuriuos jai pateikdavo, o galiausiai 
jie nustojo netgi jos klausę. Trušai turėjo grumtis tik su sene 
Foža, kuri atkakliai gynė kiekvieną šių namų žemės sprindį. Kai 
Olimpija užgrobė svetainę, jai dar reikėjo atlaikyti grėsmingą 
motinos antpuolį. Ir mažai trūko, kad senoji paimtų viršų. Ta- 
čiau dvasininkas pats sukliudė šią pergalę. 

— Tavo niekšė sesuo mus nuolat vainoja prieš šeimininkę, — 
be paliovos skundėsi senė Foža.— Man seniai aišku, kur link ji su- 
ka: ji nori išgyvendinti mudu iš čia ir pati viena viską užvaldy- 
ti... Argi šita nenaudėlė neįsitaisė svetainėje kaip kokia ponia?! 

Dvasininkas nenorėjo klausyti jos ir tik numodavo ranka 
į motinos žodžius. O kartą jis netgi supykęs atrėžė: 

— Aš prašau jūsų, motute, palikti mane ramybėje. Neužsi- 
minkite daugiau nei apie Olimpiją, nei apie Trušą. Tepasikaria 
juodu, jei taip nori! 

— Jie nori užgrobti visą namą, Ovidijau, jie turi žiurkės 
dantis ir viską sugrauš. Kai tu panorėsi gauti savo dalį, bus per 
vėlu... Tik tu gali juos suturėti. | 

Abatas Foža dirstelėjo į motiną ir nusišypsojo. 

— Motute, jūs mane labai mylite, — tyliai pratarė jis,— ir 
todėl aš jums atleidžiu... Nusiraminkite, ne namas man reika- 
lingas, o kai kas daugiau... Namas — ne mano, 0 aš imu tik tai, 
ką pats užtarnavau. Jūs didžiuositės išvydusi mano dalį... Tru- 
šas man buvo naudingas. Kai kada reikia žiūrėti į viską pro 
pirštus. 

"Taigi senė Foža turėjo pasiduoti. Ji tai darė labai nenoriai, 
keiksmais atsakydama į pergalingą Olimpijos juoką, kuris ją 
nuolat persekiojo. Begalinis jos sūnaus nesavanaudiškumas 
atėmė iš šios taupios valstietės mažiausią viltį patenkinti kada 
NOIs savo žvėrišką godulį. Ji mielai būtų paslėpusi kur nors tą 
namą, kad Ovidijus rastų jį tuščią ir švarų tada, kai jam jo pri- 
reiks. Matant, kaip Trušai leidžia visur savo iltis, senę Foža apim- 
davo neviltis, kurią patiria šykštuolis, plėšiamas svetimų žmo- 
nių; jai rodės, jog Trušai ryte ryja jos gerą, ėda jos kūną, jog 
nori paleisti ją ubagais su josios mylimu vaikeliu. Kai abatas 

uždraudė motinai trukdyti Trušams įsiviešpatauti, toji nuspren- 
dė išgelbėti nuo plėšikų bent tai, ką galėjo. Ir štai ji, lygiai kaip 
Olimpija, pradėjo vogti iš spintų; ji taip pat prisisiuvo didžiu- 
les kišenes po sijonu ir įsitaisė skrynią, į kurią dėdavo viską, 
ką tik pavykdavo nutverti: maistą, baltinius, visokius niek- 
niekius. 

— Ką jūs ten slepiate, motute? — sykį vakare įeidamas į jos 
kambarį, paklausė abatas, kurio dėmesį patraukė triukšmas, 
sukeltas stumdant skrynią. 

Senė kažką vėptelėjo. Tačiau jis suprato, ir jį apėmė įtūžis. 

— Kokia gėda! — sušuko jis.— Jūs tapote, vagišė! O kas 
būtų, jeigu jus nutvertų?ė Aš virsčiau viso miesto pajuokos 
objektu. | . 

— Visa tai juk daroma dėl tavęs, Ovidijau,— išstenėjo 
senė. 

— Vagišė! Mano motina — vagišė! Jūs, ko. gero, manote, 
jog ir aš vagiu, jog atvažiavau čia tam, kad vogčiau, jog mano 
vienintelis tikslas — nužiūrėti, kur kas blogai padėta, ir vogti?! 
O Dieve! Kokios jūs nuomonės apie mane?.. Manding, motute, 
mudviem reikės išsiskirti, jeigu negalime suprasti vienas antro. 

Šie sūnaus žodžiai tarsi perkūnas trenkė senę. Ji taip ir sus- 
tingo klūpėdama priešais skrynią, paskui atsisėdo ant grindų, 
visa išbalusi, dusdama, tiesdama į jį rankas. Pagaliau, atgavusi 
žadą, senė prakalbo: 

— Bet tai juk darau tik dėl tavęs, vaikeli, viską dėl tavęs 
vieno, prisiekiu tau... Aš jau tau sakiau, kad jiedu griebia viską, 
kas pakliūva po ranka; ji viską išsineša kišenėse. Tau neliks 
nieko, net cukraus gabalėlio... Ne, ne, daugiau aš nieko neimsiu, 
jeigu tai tave piktina, bet tu neatstumsi manęs, ar ne? Juk ne- 
atstumsi? 

Abatas Foža nenorėjo nieko žadėti, kol ji nepadės visko į 
vietą. Kiaurą savaitę jis pats stebėjo, kaip motušė krausto skry- 
nią, jis žiūrėjo, kaip ji prisideda kišenes, ir laukė jos grįžtant, 
kad toji ir vėl kulniuotų žemyn. Vakare atsargumo dėlei abatas 
neleido jai daugiau kaip du kartus suvaikščioti ten ir atgal. Se- 
nei plyšo širdis grąžinant kiekvieną nudžiautą daiktelį, bet ji ne- 
drįso verkšlenti, nors gailesčio ašaros ir tvindė jai akis, o ran- 
kos tirtėjo labiau nei tuštinant spintas. Tačiau senę galutinai 
pribaigė tai, kad jau kitą dieną ji pastebėjo, kaip jos duktė Olim- 
pija, atsėlinusi jai iš paskos, susigriebdavo kiekvieną jos grą- 
žintą daiktelį. Baltiniai, maistas, žvakigaliai — viskas iš vienos 
kišenės pereidavo į kitą. 

— Daugiau aš nieko nenešiu,— pareiškė ji sūnui, pasipikti- 
nusi tokiu netikėtu dukters elgesiu.— Neverta, nes tavo sesuo 

pasiglemžia viską, vos tik aš nusisuku. Ak, nedorėlė! Geriau jau 
iškart atiduosiu aš jai savo skrynią. Tikriausiai visą sandėlį ji 
turi ten, viršuje... Maldauju tavęs, Ovidijau, leisk man negrą- 
žinti to, kas dar liko. Šeimininkei tai nebus didelis nuostolis, 
kadangi, šiaip ar taip, daiktai vis tiek jau prarasti. 

— Mano sesuo tegu būna, kokia ji nori, — ramiai atsakė 
dvasininkas, — tačiau aš geidauju, kad mano motina būtų garbin- 
ga moteris. Jūs man kur kas daugiau padėsite, jeigu neužsiim- 
site tokiais darbais. 

Senoji turėjo viską, ką paėmusi, grąžinti, ir nuo to laiko ji 
persiėmė pašėlusia neapykanta Trušams, Martai ir visam namui. 
Ji sakė, jog ateis diena, kai jai reikės ginti Ovidijų nuo visų šių 
žmonių. 

Taigi Trušai tapo visiškais šių namų šeimininkais. Jie galu- 
tinai užkariavo namą, įsiskverbė į pačius slapčiausius jo kam- 
pelius. Nepaliesti liko tik abato kambariai. Jiedu bijojo tiktai 
jo vieno. Tačiau jiems tai netrukdė kviestis pažįstamus ir kelti 
puotas, kurios užtrukdavo iki antros valandos nakties. Gijomas 
Porkjė užvirsdavo paš juos su visa gauja žalio jaunimėlio. Olim- 
pija, nors ir buvo sulaukusi trisdešimt septynerių metų amžiaus, 
maivėsi prieš juos, ir ne vienas mokinys, atitrūkęs nuo grandi- 
nės, maigė ją be jokios sarmatos, o toji kvatojo laiminga tarsi 
kutenama. Namai Olimpijai virto rojumi. Kai juodu likdavę 
vienu du, Trušas juokaudamas šaipėsi iš jos ir tvirtino, jog po 
jos sijonais radęs mokyklinę kuprinę. 

— Tik pamanyk! — nė kiek neįsižeidusi, kalbėjo Olimpija.— 
varžome vienas antro. 

Reikia pasakyti, jog kartą Trušui vos neužsibaigė katino 
dienos po vienų pernelyg skandalingų vaikštynių. Viena vie- 
nuolė užtikusi jį su odminio dukterimi, ta pačia augalota blon- 
dine, kurią jis seniai buvo nusižiūrėjęs. Mergaitė pasakojusi, 
jog ne ji viena gaudavusi saldainių iš pono Trušo. Vienuolė, 
žinodama apie Trušo giminystę su šv. Saturneno bažnyčios kle- 
bonu, nusprendė negarsinti šios istorijos, prieš tai neperkalbė- 
jusi su pačiu abatu Foža. Jis padėkojo vienuolei ir davė suprasti, 
jog, iškilus tokiam skandalui į viešumą, pirmučiausiai nukentėtų 
religija. Šis reikalas buvo užgniaužtas, ir damos globėjos nieko 
nė neįtarė. Vis dėlto abatas Foža liepė savo svainiui pasiaiškinti 
ir tai padarė tyčia prie Olimpijos, kad toji turėtų ginklą prieš 
vyrą ir galėtų jį prilaikyti. Ir iš tikrųjų po šios istorijos kiek- 
vieną kartą, kai Trušas bent kiek jai paprieštaraudavo, Olimpija 
šiurkščiai sakydavo: | 

— Eik pavaišinsi mergaites saldainiais! 

Ilgą laiką Trušams nedavė ramybės dar vienas dalykas. Nors 
jiedu gyveno laisvai ir nevaržomai, naudodamiesi visomis šei- 
mininkės spintų gėrybėmis, jie buvo prasiskolinę visam kvarta- 
lui. Trušas savo atlyginimą prašvilpdavo restoranuose, Olimpija 
tenkino visas savo užgaidas, leisdama pinigus, kuriuos išvilio- 
davo iš Martos, pasakodama jai įvairiausius nebūtus dalykus. Vi- 
sus kitus gyvenimui būtinus daiktus sutuoktiniai įsigydavo tiktai 
į skolą. Ypač jiems neramu buvo dėl konditerio iš Ban gatvės pa- 
teiktos sąskaitos, kurioje buvo daugiau kaip šimtas frankų, juo- 
lab kad tasai konditeris buvo tikras storžievis ir grasino viską 
papasakosiąs abatui Foža. Trušai gyveno nuolatinėje baimėje, 
laukdami kokios nors siaubingos scenos; tačiau kai sąskaita bu- 
vo pateikta, abatas Foža be žodžių ją apmokėjo, užmiršęs netgi 
„papriekaištauti jiedviem. Dvasininkui, rodės, nerūpėjo kasdie- 
nio gyvenimo smulkmenos; toks pat niūrus ir griežtas jis ir to- 
liau gyveno šitame name, kuris buvo paliktas apiplėšti, nepaste- 
bėdamas aštrių dantų, graužusių sienas, bei lėto pastato griuvi- 
mo, nuo kurio traškėjo lubos. Viskas griuvo aplink abatą Foža, 
o jis atkakliai siekė garbėtroškiško savo tikslo. Jis gyveno di- 
džiuliame tuščiame savo kambaryje, tarsi kareivis Žygio stovyk- 
loje, neleisdamas sau jokių malonumų, pykdamas, kai jį kiti no- 
rėdavo palepinti. Tapęs Plasano valdovu, jis ir vėl apsileido: 
skrybėlė jo parudo, kojinės buvo purvinos, sutana, kurią motina 
lopė kas rytą, panėšėjo į tą apgailėtiną, nunešiotą, išblukusį skar- 
malą, su kuriuo jis atvyko į Plasaną. 

— Na ne, ji dar visiškai gera, — atsakydavo abatas Foža, 
kai kas nors iš aplinkinių išdrįsdavo padaryti jam mažą pastabą. 

Ir išdidžiai pakelta galva jis puikavosi ja, vaikštinėdamas 
gatvėmis, nekreipdamas dėmesio į keistus jį lydėjusius žvilgs- 
nius. Tačiau jo elgesys neatrodė nutrūktgalviškas, tai buvo tik 
įgimtas jo polinkis į tokius dalykus. Dabar, kai abatas nusprendė, 
jog. jam nėra jokio reikalo stengtis patikti, jis ir vėl su panieka 
ėmė žiūrėti į dailią išvaizdą. Jo pergalė ir buvo tai, kad jis ne- 
varžomai galėjo įsitaisyti visu savo dideliu gremėzdišku kūnu, 
visu savo storžieviškumu, apsivilkęs suplyšusiais bei nunešiotais 
drabužiais viduryje užkariautojo Plasano. 

Ponia de Kondamen, suerzinta aitraus kvapo, kurį skleidė 
abato sutana, nusprendė jį kartą motiniškai pabarti. 

— Ar jūs žinote, kad mūsų damos pradeda jūsų šalintis? — 
paklausė ji abato juokdamasi. — Jos jus kaltina už tai, kad vi- 
siškai nustojote rūpintis savo tualetu... Anksčiau, kai jūs išsi- 
traukdavoteę savo nosinaitę, atrodė, jog berniukas iš choro stovi 
jums už nugaros švytuodamas smilkykle. 

Abatas atrodė be galo nustebintas tokių jos žodžių. Jis manė, 

jog nė kiek nepasikeitęs. Įsidrąsinusi ponia de Kondamen kalbėjo 
toliau: 

— Paklausykite, brangusis klebone, leiskite man būti su 
jumis atvirai... Tai štai, jūs visiškai be reikalo nekreipiate dė- 
mesio į savo išvaizdą. Jūs kaip reikiant nenusiskutęs, nebesi- 
šukuojate, vaikštote išsitaršiusiais plaukais, tarytumei būtumėt 
talžęsis su kuo nors kumščiais. Patikėkite manimi, tai daro ne- 
kokį įspūdį... Ponia Rastual ir ponia Delangr vakar man sakė, jog 
tiesiog jūsų nebeatpažįstančios. Jūs pats kenkiate savo sėkmei. 

Abatas įžūliai nusijuokė kratydamas galingą savo galvą su- 
veltais plaukais. 

— Dabar jau baigta,— trumpai atšovė jis,— teks ponioms 
susitaikyti su manimi ir nesišukavusiu. 

Ir iš tiesų Plasanas turėjo susitaikyti su juo ir nesišukavusiu. 
Malonus ir nuolankus dvasininkas virto niūriu, despotišku žmo- 
gumi, siekiančiu visiems primesti savo valią. Jo veidas ir vėl 
papilkėjo, žvilgsnis pasidarė ereliškas, o didžiulės rankos grės- 
mingai pakildavo pranašaudamos bausmę. Miestą apėmė tikras 
siaubas matant, kaip auga jų pačių išrinktas valdovas; apsitaisęs 
purvinomis išdėvomis, stipriai dvokiantis, apaugęs rudais kaip 
velnio šeriais. Slapta moterų baimė dar labiau sustiprino jo val- 
džią. Abatas buvo žiaurus savo atgailautojoms, tačiau nė viena 
jų neišdrįso jo palikti; parapijietės ėjo pas jį virpėdamos, ir tai- 
jas maloniai jaudino. 

— Brangioji mano, — prisipažino ponia de Kondamen Mar- 
tai, — aš visai be reikalo įkalbinėjau abatą kvepintis, aš jau pri- 
pratau, ir man net regis, jog jam taip labiau tinka... Štai kur tikras 
vyras! 

Ypač savo valdžią abatas Foža rodė vyskupijoje. Tuoj po 
rinkimų jis pasmerkė vyskupą Ruslo dykinėjančio prelato gyve- 
nimui. Vyskupas leido laiką tarp mėgstamų knygų, savo kabinete, 
kuriame abatas laikė jį kone užrakintą, įleisdamas pas monsinjorą 
tik tuos asmenis, kuriais jis pasitikėjo, o pats jis sėdėjo greti- 
mame kambaryje, iš kur valdė visą vyskupiją. Dvasininkija 
tirtėjo patekusi šitam patvaldžiui į rankas, seni žilaplaukiai ku- 
nigai nuolankiai lenkėsi prieš jį, visiškai pasiduodami jo valiai. 
Dažnai monsinjoras Ruslo, likęs vienas su abatu Siurenu, tyliai 
verkė graudžiomis ašaromis. Jis apgailestavo dėl savo netinkamo 
elgesio su abatu Feniliu, kuris vis dėlto tebebuvo jam švelnus, 
ir jautėsi tarytum amžiams prislėgtas žiauraus jungo. Bet paskui 
jis ir vėl šypsojosi, nuolankiai susitaikydavo su savo likimu ir 
tyliai kalbėjo su malonaus egoizmo gaidele balse: 

— Na, vaike, kibkime į darbą... Man nederėtų skųstis, juk 
gyvenu tokį gyvenimą, apie kurį seniai svajojau: tai — visiška 

vienatvė ir knygos. 

Atsidusęs vyskupas pridurdavo tyliai: 

— Aš būčiau laimingas, jeigu nebijočiau prarasti jūsų, mano 
brangus Siurenai... Viskas baigsis tuo, kad ilgiau jis nebegalės jū- 
sų čia pakęsti. Vakar man pasirodė, jog jis žiūrėjo į jus įtariai. 
Aš jus maldauju visuomet pritarti jo nuomonei, palaikyti jį ir 
jokiu būdu nesigailėti manęs. Deja, tik jūs vienintelis dar man 
likote. 

Praėjus dviem mėnesiams po rinkimų, abatas Vialis, vienas 
vyriausiųjų vyskupo vikarų, buvo paskirtas į Romą. Suprantama, 
abatas Foža užėmė jo vietą, nors ši seniai jau buvo pažadėta aba- 
tui Buretui. Jis netgi nepasiūlė pastarajam šv. Saturneno para- 
pijos, iš kurios pats išėjo, o perdavė ją jaunam garbėtroškai 
kunigui, pažadėjusiam būti nuolankiu jo tarnu. 

— Monsinjoras nė girdėti nieko nenorėjo apie jus, — šaltai 
pasakė jis, susitikęs abatą Buretą. 

O kai senasis dvasininkas nedrąsiai prasitarė, jog nueisiąs pas 
monsinjorą ir paprašysiąs jį pasiaiškinti, abatas Foža jau švel- 
nesniu balsu pridėjo: 

— Monsinjoras nesveikuoja ir negalės jūsų priimti. Pasikliau- 
kite manimi, aš pažadu ginti jūsų interesus. 

Nuo pat pirmos dienos Atstovų rūmuose Delangras palaikė 
daugumą. Plasanas atvirai perėjo į Imperijos pusę. Atrodė, jog 
abatas keršija šitiems apdairiems buržua, šiurkščiai su jais elg- 
damasis, jis ir vėl užkalė vartelius, išeinančius į Ševijot akligatvį, 
priversdamas Rastualį ir jo draugus eiti į suprefektūrą per aikštę, 
pro paradines duris. O kai tik abatas Foža pasirodydavo drau- 
giškuose jų susibūrimuose, šie ponai iškart imdavo jam padlai- 
žiauti. Ir tokie buvo stiprūs jo apžavai, tokia paslaptinga baimė 
sukaustydavo išvydus galingą apsiskarmalavusį jo stotą, jog 
netgi jam nesant, niekas nedrįso nė menkiausiu dviprasmišku 
žodeliu užsiminti apie abatą Foža. 

— Tai nepaprastai nusipelnęs Žmogus, — sakydavo apie jį 
Pekeras de Solė, tikėdamasis gauti prefektūrą. 

— Išties puikus žmogus, — jam iš paskos kartojo daktaras 
Porkjė. 

Ir visi pritariamai kinkavo galvas. De. Kondamenui, kuriam 
šis liaupsinimų koncertas pagaliau įgriso, patikdavo retsykiais 
pastatyti šiuos ponus į keblią padėtį. 

— Siaip ar taip, jo būdas nėra pernelyg geras, — tyliai sak y- 
davo jis tarytum pats sau. 

Nuo tokių jo žodžių visiems sustingdavo kraujas gyslose. 
Kiekvienas iš susirinkusiųjų įtarinėjo savo kaimyną esant pa- 
pirktą šio baisaus abato. 

— Vyriausiasis vikaras turi labai gerą širdį, — atsargiai įsi- 
terpdavo Rastualis,— tik jis, kaip ir visi didieji protai, gal kiek 
per griežtas su žmonėmis. 

— Ir ašlygiai taip: esu be galo sukalbamas, o visuomet buvau 
laikomas atžariu žmogumi! — šaukė de Burdė, kuris iškart po ilgo 
pokalbio akis į akį su abatu Foža susitaikstė su šia draugija. 

Norėdamas visiems pataisyti nuotaiką, pirmininkas paklausė: 

— Ar žinote, kad vyriausiajam vikarui žada vyskupo vietą? 

Buvo jaučiamas visuotinis pagyvėjimas. Mafras karštai tikė- 
jo, kad abatas Foža bus paskirtas vyskupu pačiame Plasane, pa- 
sitraukus monsinjorui Ruslo, kurio sveikata smarkiai pašlijo. 

— Toks žingsnis būtų naudingas visiems, — atviraširdiškai 
kalbėjo abatas Buretas.— Liga padarė monsinjorą piktą, ir man 
yra žinoma, jog mūsų brangusis Foža deda visas pastangas, kad 
išsklaidytų jo širdyje kai kuriuos neteisingus išankstinius nusi- 
statymus. 

— Jis jus labai myli,— tvirtino teisėjas Palokas, neseniai 
apdovanotas kryžiaus ordinu.— Mano žmona girdėjo jį apgai- 
lestaujant, kad jūs likote užmirštas. 

Jeigu tokiuose susibūrimuose -dalyvaudavo abatas Siurenas, 
jis taip pat suokdavo vieną liaupsinimų giesmę su visais; ir noIs, 
vyskupijos dvasininkų žodžiais tariant, „mitra buvo jo kišenėje“, 
vis dėlto abato Foža pasisekimas jam kėlė nerimą. Jis žiūrėjo 
į abatą kaip visada maloniu žvilgsniu, įžeistas grubaus jo elgesio, 
prisimindamas pranašingus vyskupo žodžius ir stengdamasis 
atspėti, kurioje vietoje prakiurs šis milžinas, subyrėdamas į 
dulkes. | | 

Šiaip ar taip, visi šie ponai buvo patenkinti, išskyrus de Burdė 
ir Pekerą de Solė, kurie vis dar laukė malonės iš vyriausybės 
pusės. Štai kodėl jiedu buvo tokie aistringi abato Foža šalininkai. 
O visi kiti, tiesą sakant, mielai būtų prieš jį sukilę, jeigu būtų 
turėję tiek drąsos; jie jautėsi pavargę nuo begalinių dėkingumo 
žodžių, kuriuos sakyti reikalavo jų valdovas, ir karštai troško, 
kad kieno nors tvirta ranka jiems padėtų juo atsikratyti. Todėl 
jie ir susižvalgė keistai tarpusavyje, čia pat nusukdami akis į šalį, 
kai vieną dieną ponia Palok, nuduodama esanti viskam abejinga, 
paklausė: 

— O kurgi pasidėjo abatas Fenilis? Jau visa amžinybė, kai 
aš negirdžiu nieko apie jį kalbant. 

Įsiviešpatavo absoliuti tyla. Vienintelis de Kondamenas galė- 
jo atsakyti į tokį opų klausimą; visi sužiuro į jį. 

— Manding, jis sėdi užsidaręs savo dvare Tiuletėje,— ramiai 
atsakė šis. 

O ponia de Kondamen pridūrė pašaipiai šypsodamasi: 

— Dabar galima ramiai miegoti: šio žmogaus dainelė sudai- 
nuota, jis niekad daugiau negalės kištis į Plasano reikalus. 

Vienintelė kliūtis buvo Marta. Abatas Foža jautė, jog su kiek- 
viena diena ji vis labiau ir labiau slysta jam iš rankų. Jis įtempė 
visas savo valios jėgas, pasitelkė į pagalbą savo, kaip dvasininko 
ir žmogaus, stiprybę, norėdamas ją palaužti, tačiau jam nepa- 
vyko užgesinti tos ugnies, kurią jis joje buvo įpūtęs. Ji ėjo 
tiesiai į tikslą, siekdama patenkinti savo aistras, karštligiškai 
ieškodama užsimiršimo ir ekstazės bei dieviškos palaimos amži- 
nybės pajautime. Didžiausia kančia jai buvo jaustis įkalintai 
savo pačios kūne ir niekaip negalint pasiekti prieangio tos švie- 
sos, kurią ji regėjo vis labiau tolstančią ir kylančią į viršų. Da- 
bar ji drebėjo šv. Saturneno bažnyčioje, toje šaltoje prieblan- 
doje, kur kadaise buvo patyrusi neapsakomą palaimą. Vargonų 
gaudesys sklido virš palenktos jos galvos, nesukeldamas gei- 
dulingo kūno virpulio, kurį ji jausdavusi anksčiau, baltas smilka- 
lų dūmas nebeužliūliuodavo jos mistinėmis svajonėmis, žėrinčios 
koplyčios, šventos monstrancijos, spindinčios tarytum žvaigždės, 
auksu ir sidabru siuvinėti arnotai — viskas blanko ir liejosi 
Martos akyse, temdomose ašarų. Tuomet ji tarytum nusidėjėlė, 
deginama rojaus ugnies, beviltiškai iškėlusi rankas, garsiai va- 
paliodama klausdavo savo mylimąjį, nusigręžusį nuo jos: 

— (O Dieve, mano Dieve! Kodėl gi tu mane atstūmei? 

Susigėdusi, tarytum įžeista šalto skliautų tylėjimo,.. Marta 
išeidavo iš bažnyčios išsinešdama širdyje paniekintos moters 
įniršį. Ji svajojo apie kančias, kurioms prireiktų kraujo, ji siuto 
dėl to, jog neįstengia nueiti toliau maldos ir negali vienu šuoliu 
atsidurti Dievo glėby. O grįžusi namo, pasikliovė tik abatu Foža. 
Tik jis vienas galėjo priartinti ją prie Dievo, tai jis atskleidęs 
jai tikėjimo džiaugsmą, todėl dabar turįs galutinai nuplėšti už- 
dangą. Ir ji įsivaizdavo tas religines apeigas, kurios turėjo su- 
teikti dievišką palaimą jos esybei. Tačiau dvasininkas buvo 
apimtas pykčio. Jis taip užsimiršdavęs, jog pačiais šiurkščiausiais 
žodžiais išbardavęs ją ir nenorėdavęs jos klausyti, kol ši nepul- 
sianti prieš jį ant kelių nuolanki ir nesustingsianti tarsi lavonas. 
Marta išklausydavusi jį stovėdama, ir maištaujantis jos kūnas 
atsisakydavęs sulinkti prieš šį žmogų, kurį ji prakeikė už su- 
daužytas viltis ir kurį kaltino už išdavystę, suteikusią jai mirtinų 
kančių. | 

Senajai Rugon dažnai tekdavę įsikišti į abato ir savo dukters 
reikalus, kaip kadaise ji kišdavosi į dukters ir Murė reikalus. 
Kai Marta pasidalijo su motina savo širdies skausmu, toji išsyk 
kreipėsi į dvasininką kaip uošvė, trokštanti laimės savo vaikams 
ir siekianti taikos ir ramybės jųdviejų šeimyniniame gyvenime. 

— Paklausykite manęs, — šypsodamasi tarė ji abatui,— negi 
jūs negalite ramiai gyventi? Marta nuolat skundžiasi, o jūs be 
perstogės šiaušiatės prieš ją... Aš puikiai žinau, jog moterys 
reiklios, bet prisipažinkite, kad ir jums trūksta nuolaidumo... 
Man be galo skaudu matant tai, kas čia dedasi, o juk taip nesunku 
jums būtų susitaikyti su ja! Prašau jūsų, brangusis abate, būti jai 
švelnesniam. 

Senoji Rugon draugiškai jį pabardavo ir už nevalyvumą. 
Būdama gudri ir nuovoki moteris, ji jautė, kad abatas piktnau- 
džiaująs savo pergale. Paskui ji puldavo ginti savo dukterį: varg- 
šelė tiek prisikentėjo, dėl jos liguisto jautrumo su ja reikia elg- 
tis itin atsargiai; antra vertus, ji nepaprastai gero būdo ir mylin- 
čios sielos moteris, ir apsukrus vyras galėtų vynioti ją aplink 
pirštą kaip tik norėtų. Bet vieną dieną, kai senoji Rugon mokė 
abatą Foža, kaip jis turįs elgtis su Marta, kad toji pildytų visas 
jo užgaidas, dvasininkas pagaliau neteko kantrybės, suerzintas 
nesibaigiančių jos patarimų. 

— Na jau ne! — šiurkščiai atrėžė abatas.— Jūsų duktė — 
beprotė, ir aš daugiau nebeturiu jėgų terliotis su ja... Aš bran- 
giai sumokėčiau kokiam nors žaliūkui, kuris padėtų man jos 
atsikratyti. 

Ponia Rugon įdėmiai į jį pasižiūrėjo sučiaupusi lūpas. 

— Paklausykite, mano mielas, — pratarė ji, kiek patylėjusi,— 
jums trūksta takto, ir tai jus gali pražudyti. Ką gi, virskite stačia 
galva, jeigu jums taip patinka. Žodžiu, aš nusiplaunu rankas. 
Aš juk pagelbėjau jums ne dėl jūsų gražių akių, bet tam, kad 
maloniai nuteikčiau mūsų draugus Paryžiuje. Manęs laiške prašė 
būti jūsų vairininke, ir aš ja buvau... Bet įsidėmėkite viena: aš 
nepakęsiu, kad jūs nuduotumėt šeimininką mano namuose. Tegu 
koks nors Pekeras ar tasai mulkis Rastualis dreba išvydęs jūsų 
sutaną,— tai jų reikalas. Tačiau mes esame ne iš bailiųjų ir ketina- 
me likti padėties šeimininkais. Drįstu jums pareikšti, jog mano 
vyras užkariavo Plasaną dar prieš jus, ir Plasanas liks mūsų. 

Nuo tos dienos Rugonų ir abato Foža santykiai labai atšalo. 
Kai Marta ir vėl atėjo pas motiną skųstis, toji jai tiesiai pasakė: 
 — Tavo abatas juokiasi iš tavęs. Iš šio žmogaus nelauk nieko 
gero. Tavo vietoje aš nepasidrovėčiau išdėti jam visą tiesą į 
akis. Be to, jis pasidarė toks suskretėlis, niekaip nesuprantu, 
kaip tu gali valgyti su juo prie vieno stalo! 

“ Po teisybei poniai Rugon pavyko įteigti savo vyrui nepapras- 
tai gudrų veiksmų planą. Reikėjo išstumti abatą Foža, o tuomet 
pasinaudoti jo sėkme. Dabar, kai miestas balsavo taip, kaip buvo 
reikalinga, Rugonas, kuris niekad anksčiau nemėgo rizikuoti 
pasisakydamas atvirai, puikiausiai galėtų ir vienas priversti 

Plasaną žengti teisingu keliu. Žalioji svetainė iš to tiktai laimėtų. 
Taigi Felisitė ėmė laukti pasitelkusi klastą ir kantrybę, — šioms 
dviem savybėms ji turėjo būti dėkinga už savo turtus. 

Tą dieną, kai motina įtikinėjo dukterį, kad abatas „juokiasi 
iš jos“, Marta nuėjo į šv. Saturneno bažnyčią. Širdis jai plūdo 
krauju: ji ryžosi paskutinįkart malda kreiptis į Aukščiausiąjį. 
Dvi valandas ji praleido tuščioje bažnyčioje, iškalbėjo visas 
maldas, laukdama ekstazės, veltui stengdamasi pajusti palengvė- 
jimą. Čia ji nuolankiai klaupėsi ant šaltų akmeninių grindų, čia 
ir vėl apimta pykčio stojosi sukandusi dantis, ir visa jos esybė 
beprotiškai kankinosi patirdama vien nepatenkintos aistros 
tuštumą. Kai pagaliau Marta išėjo iš bažnyčios, dangus jai atrodė 
juodas; ji ėjo hejausdama žemės po kojomis, o siauros miesto 
gatvės rodės be galo tuščios. Parėjusi ji sviedė skrybėlaitę ir 
skarelę valgomajame ant stalo ir nuėjo tiesiai pas abatą Foža. 

Abatas sėdėjo prie mažo stalelio paskendęs mintyse, su iš- 
kritusia iš rankų plunksna. Susimąstęs jis atidarė Martai duris, 
tačiau išvydęs mirtinai išbalusį jos veidą ir aistringo ryžtin- 
gumo kupiną jos žvilgsnį, piktai mostelėjo ranka ir paklausė: 

— Ko jums reikia? Ko jūs čia atėjote?.. Lipkite žemyn ir 
laukite manęs apačioje, jeigu norite ką nors man pasakyti. 

Pastūmusi abatą, Marta įėjo į kambarį, netarusi nė žodžio. 

Akimirką abatas dvejojo tramdydamas savo pyktį, vertusį 
jį pakelti ranką. Jis stovėjo priešais Martą, neuždarydamas pla- 
čiai atlapotų durų. 

— Ko jums reikia? — pakartojo abatas.— Aš esu užimtas. 

Nuėjusi Marta pati uždarė duris. Likusi viena su abatu, ji 
prisiartino prie jo ir pagaliau ištarė: 

— Man reikia pasikalbėti su jumis. 

Ji atsisėdo apžvelgdama kambarį, siaurą lovą, apgailėtiną 
komodą ir didžiulį juodą kryžių ant plikos sienos, kurį netikėtai 
pamačiusi krūptelėjo. Nuo lubų dvelkė ledine ramybe. Židinys 
buvo tuščias, be žiupsnelio pelenų. 

— Jūs sušalsite,— jau ramesniu balsu pasakė dvasininkas.— 
Prašau jūsų eiti su manim į apačią. 

— Ne, man reikia pasikalbėti su jumis, — pakartojo Marta. 

Sudėjusi rankas, tarsi atgailautoja per išpažintį, ji kalbėjo 
toliau: 

— Aš jums už daug ką turiu būti dėkinga. Prieš jums atvyks- 
tant į Plasaną, aš buvau besielis žmogus. Ir štai jūs panorote 
mane išgelbėti. Ir tik jūsų dėka aš patyriau vienintelį džiaugsmą 
savo gyvenime. Jūs esate mano išganytojas, mano dvasios tėvas. 
Štai jau penkeri metai, kai aš gyvenu jumis ir tik dėl jūsų. 

Balsas jos nutrūko, ir ji susmuko prieš jį ant kelių. Tačiau 

abatas rankos mostu ją suturėjo. 

— Tr štai, — sušuko Marta,— dabar aš kenčiu, ir todėl man 
reikalinga jūsų pagalba!.. Išklausykite manęs, o tėve! Neatstum- 
kite manęs... Juk jūs negalite palikti manęs kai mano tokia būk- 
lė... Dievas manęs nebegirdi, ir aš nebejaučiu jo artumo... Mal- 
dauju pasigailėti manęs!.. Patarkite man, padėkite pelnyti Dievo 
malonę, kurios pirmuosius džiaugsmus jūs man“ leidote patirti, 
pasakykite, ką aš turiu daryti, kad pasveikčiau ir toliau galėčiau 
siekti Dievo malonės. 

— Turite melstis, — oriai atsakė dvasininkas. 

— Aš meldžiausi, valandų valandas meldžiausi suspaudusi 
rankomis galvą, ieškodama užsimiršimo kiekviename maldos 
žodyje, tačiau man nepalengvėjo, ir aš hepajutau Dievo artumo. 

— Turite melstis, dar karščiau melstis, nuolat melstis, mels- 
tis tol, kol Viešpats išgirs jūsų maldą ir suteiks jums dieviškąją 
palaimą. | 

Ji liūdnai pažiūrėjo į abatą. 

— Ir tai viskas? — paklausė Marta.— Daugiau jūs niekuo 
negalite man padėti? 

— Ne, niekuo, — šiurkščiai atrėžė dvasininkas. 

Nevilties apimta ir dusdama iš pykčio, ji pakėlė į viršų 
drebančias rankas. Tačiau susivaldė ir tyliu balsu prabilo: 

— Vadinasi, jūsų dangaus vartai man uždaryti. Jūs atvedėte 
mane prie jų, kad atsitrenkčiau į tą kurčią sieną... Iki tol aš gyve- 
nau labai ramiai, prisimenate, kai jūs atvykote pas mus. Aš lin- 
dėjau savo kampe, nieko netrokšdama ir nieko neieškodama. 
Tačiau jūs pažadinote mane savo žodžiais ir privertėte karščiau 
plakti mano širdį. Tai jūs padėjote man išgyventi antrą jaunystę... 
Ak, jūs net nežinote, kokį pasigėrėjimą sukėlėte man iš pradžių! 
Mano esybę užliedavo maloni šiluma, prasismelkdavusi iki pat 
sielos gelmių. Tuomet aš išgirdau plakant savo širdį. Ir mano 
gyvenime suspindo vilties saulė. Sulaukus keturiasdešimt metų 
amžiaus, visa tai man atrodė juokinga, ir aš šypsojausi, paskui 
atleisdavau pati sau, — tokia aš jaučiausi laiminga... Bet dabar aš 
noriu visos man žadėtos laimės. Negali būti, kad viskas baigta. 
Juk yra kai kas ir daugiau, ar ne? Supraskite pagaliau, jog aš 
pavargau nuo šito amžino troškimo, kuris mane degina, kuris 
mane žudo. Dabar aš turiu paskubėti, kadangi likau be sveikatos, 
aš nebenoriu daugiau būti apgaudinėjama... Juk yra kai kas ir 
daugiau, pasakykite man, jog yra kai kas daugiau?! 

Abatas Foža liko šaltas ir abejingas šių ugningų žodžių srau- 
tui. 

— Nieko nėra, nieko nėra! — piktai tęsė Marta.— Vadinasi, 
jūs mane apgavote... Tenai, apačioje, terasoje, jūs žadėjote man 

dangų tais žvaigždėtais vakarais. Ir aš priėmiau šią jūsų dovaną. 
Aš parsidaviau, aš atsidaviau... Aš netekau galvos, apsvaigusi 
nuo pirmųjų maldos žodžių saldybės. O dabar sandėris pasibaigė. 
Aš noriu grįžti į savo kampą ir iš naujo pradėti ramų gyvenimą... 
Aš išgrūsiu visus pro duris, sutvarkysiu namus ir vėl adysiu 
baltinius savo įprastoje vietoje, terasoje... Taip, man patiko 
adyti baltinius. Siuvimas manęs nevargino... Ir aš noriu, kad 
Dezirė sėdėtų šalia manęs, ant savo mažyčio suolelio; ji juokėsi, 
siuvo lėles, vargšė mano mažylė... 

Ir Marta ėmė raudoti. 

— Aš noriu, kad mano vaikai būtų su manimi!.. Jie mane 


išėjo vienas paskui kitą, ir namai man pasidarė lyg svetimi, jie 
nebetraukė manęs. Aš džiaugiausi galėdama išeiti iš namų vi- 
sai dienai, o kai vakare grįždavau, man atrodė, jog ateinu pas 
nepažįstamus žmones. Netgi baldai dvelkė šalčiu ir priešiškumu. 
Aš neapkenčiau savo namų... Bet aš nuvažiuosiu ir parsivešiu 
savo vargšus vaikelius... Viskas pasikeis šiuose namuose, vos 
tik jie sugrįš... Ak, jeigu galėčiau užmigti ramiu miegu kaip 
anksčiau! 

Ji vis labiau ir labiau jaudinosi. Dvasininkas pamėgino ją 
nuraminti pasitelkdamas būdą, kuris jam pirmiau dažnai .pavyk- 
davęs. 

— Nagi, nusiraminkite, būkite protinga, mano brangioji,— 
pasakė jis, siekdamas suimti jos rankas ir suspausti tarp savųjų. 

— Nesilieskite prie manęs! — sukliko Marta atsitraukda- 
ma.— Aš nenoriu... Kai jūs laikote mano rankas, aš darausi silpna 
tarsi kūdikis. Jūsų rankų šiluma palaužia mano valią... Rytoj 
ir vėl viskas prasidėtų iš naujo todėl, kad aš daugiau nebeturiu 
jėgų gyventi, suprantate? O jūs apraminate mane tik vienai 
valandai. 

Jos veidas paniuro. Ji sušnabždėjo: 

— Ne, dabar aš pasmerkta. Aš niekad daugiau negalėsiu 
pamilti savo namų. O jeigu sugrįžę vaikai pasiteiraus apie tėvą... 
Štai šita mintis man ir neduoda ramybės... Man bus atleista tik 
tuomet, kai aš prisipažinsiu savo kaltę dvasininkui. 

Marta parpuolė ant kelių. 

— Aš esu kalta!.. Tad štai kodėl Dievas nusigręžė nuo manęs. 

Abatas Foža norėjo ją pakelti. 

— Nutilkite! — valdingai įsakė jis.— Aš negaliu išklausyti 
čia jūsų prisipažinimo. Ateikite rytoj į švento Saturneno baž- 
nyčią. 

— Tėve mano, — kalbėjo ji toliau maldaujamu balsu,— pa- 

sigailėkite manęs! Rytoj aš nebeturėsiu jėgų. 

— Aš draudžiu jums kalbėti! — suriko jis dar garsiau.— Nie- 
ko nenoriu žinoti, aš nusisuksiu ir užsikimšiu ausis. 

Abatas atsitraukė atgal ištiestomis rankomis, tarsi ketindamas 
užčiaupti Martai burną, kad neišgirstų jos prisipažinimo. Aki- 
mirką abu žiūrėjo vienas į kitą netardami nė žodžio, tarsi du 
sąmokslininkai, apimti slapta puoselėjamo pykčio. 

— Be to, jus čia išklausytų ne dvasininkas, — pridūrė abatas 
prislopintu balsu.— Prieš jus stovi žmogus, kuris turi teisę jus 
teisti ir pasmerkti. 

— Žmogus! — pakartojo Marta lyg pakvaišusi.— Ką gi! Tuo 
geriau! Man labiau patinka žmogus. 

Ji atsistojo ir karštligiškai kalbėjo toliau: 

— Aš neketinu atlikti išpažinties, aš tik jums pasakoju apie 
įvykdytą nusikaltimą. Leidusi vaikams palikti namus, aš atsi- 
kračiau ir tėvu. Niekados jis manęs nemušė, vargšelis! Tai aš 
buvau pamišusi. Visas mano kūnas degė kaip ugny, aš draskiausi, 
ir tik pajutusi akmeninių grindų šaltį, aš nurimdavau. Po tokio 
priepuolio man būdavo taip gėda regėti save apsinuoginusią 
prieš žmones, jog aš net nedrįsdavau kalbėti. Kad jūs žinotumėte, 
kokie siaubingi košmarai versdavo mane griūti ant žemės! Visas 
pragaras virė mano galvoje. Ir man būdavo gaila to vargšo žmo- 
gelio, kalenusio dantimis. Juk jis bijojo manęs. Kai jūs visi iš- 
eidavote, jis net nesiryždavo artintis prie manęs ir kiaurą naktį 
pratūnodavo ant kėdės. 

Abatas Foža pamėgino ją pertraukti. 

— Jūs save žudote,— pasakė jis.— Meskite iš galvos tuos 
prisiminimus. Dievas jums atlygins už jūsų kančias. 

— Tai aš išvežiau jį į Tiuletę,— vėl prakalbo Marta, ener- 
gingu rankos mostu liepusi abatui nutilti.— Jūs visi, visi tikinote 
mane, jog jis beprotis... Ak, koks baisus gyvenimas! Aš visąlaik 
bijojau išprotėti. Kai buvau jauna, man atrodydavo, jog kažkas 
man atkelia kiaušą ir mano galva tuštėja. O kaktoje man tarsi 
ledo gabalas buvo įdėtas. Ir štai aš vėl pajutau tą mirtiną šaltį 
ir ėmiau bijoti, kad neišprotėčiau. Šis jausmas neapleido manęs 
iki šiol. Jį išvežė. Ir aš leidau tai padaryti. Aš juk nieko tuomet 
nesuvokiau. Tačiau nuo to laiko vos tik sumerkiu akis, iškart 
regiu jį ten sėdintį. Būtent todėl aš ir pasidariau tokia keista, 
todėl ir tūnau valandų valandas vienoje vietoje plačiai atver- 
tomis akimis... Aš žinau tą namą, jis stovi man akyse. Dėdulė 
Makaras man jį parodė. Jo sienos pilkos nelyginant kalėjimo, 
o langai juodi. 

Marta ėmė dusti. Ji pridėjo prie lūpų nosinaitę, o kai ją nu- 
ėmė, toji buvo sutepta krauju. Stipriai laikydamas sukryžia- 

vęs rankas, dvasininkas laukė priepuolio baigties. 

,+— Juk jūs visa tai žinojote, ar ne? — mikčiodama užbaigė 
ji. — O aš, niekingoji, nusidėjau vien tik dėl jūsų... Tad grąžin- 
kite man gyvenimą, suteikite man džiaugsmą, ir aš be sąžinės 
graužimo priimsiu tą dievišką palaimą, kurią jūs man žadėjote. 

— Jūs išsigalvojate,— lėtai pratarė dvasininkas, — aš nieko 
nežinau, man nebuvo žinoma, jog jūs padarėte šį nusikaltimą. 

Dabar ji atsitraukė atatupsta, sudėjusi rankas tarytum mal- 
dai, kažką neaiškiai vapėdama, įsmeigusi į jį išgąstingą žvilgs- 
nį. Paskui įsiutusi, prarasdama savitvardą, ji prabilo tiesiai 
šviesiai: 

— Paklausykite, Ovidijau, juk aš jus myliu, ir jūs tai žinote, 
argi ne? Aš jus, Ovidijau, pamilau nuo pat pirmos dienos, kai 
tik jūs įžengėte į šituos namus... Bet aš jums nieko nesakiau. Aš 
pastebėjau, kad jums tai nemalonu, aš jaučiau, kad jūs įspėjote 
mano širdies paslaptį. Aš džiaugiausi ir tikėjau, kad ilgainiui 
mudu galėsime būti laimingi, susijungę dieviškos meilės saitais... 
Tik dėl jūsų aš sugrioviau savo namus. Aš šliaužiojau keliais, 
buvau jūsų tarnaitė... Tačiau jūs negalite būti žiaurus iki galo! 
Juk jūs sutikote su viskuo, leidote man priklausyti tik jums vie- 
nam ir šalinti kliūtis, kurios mudu skyrė. Maldauju jūsų prisimin- 
ti visa tai. Dabar, kai aš sergu, kai esu visų apleista, kai širdis 
mano sudaužyta į gabalus, o galvoje tuščia, jūs negalite manęs 
atstumti... Tiesa, mudu niekad nieko nesakėme viens kitam. Ta- 
čiau kalbėjo mano meilė, o jūsų tylėjimas buvo atsakas. Todėl 
dabar aš kreipiuosi į žmogų, o ne į dvasininką. Juk jūs sakėte, 
kad čia prieš mane stovi žmogus. Taigi žmogus išgirs mane... Aš 
jus myliu, Ovidijau, myliu ir mirštu iš meilės. 

Ji ėmė raudoti. Abatas Foža išsitiesė visu savo ūgiu. Priėjęs 
prie Martos, jis išliejo ant jos visą savo neapykantą moteriai. 

— O, nuodėmingoji! — suriko jis.— Aš maniau, kad jūs 
būsite protingesnė ir gėdysitės garsiai kalbėti tokias šlykšty- 
nes... Taip, tai ir yra amžinoji pykčio kova su stiprios valios 
žmonėmis. Jūs, moterys, esate pragaro pagunda, silpnadvasiš- 
kumo ir visiško nuopuolio apraiška. Bažnyčios tarnas neturi bai- 
sesnio priešo per jus, ir todėl jus derėtų vyti iš bažnyčios kaip 
piktąsias dvasias ir prakeiktąsias! 

— Aš myliu jus, Ovidijau,— vėl sušnibždėjo Marta.— Aš 
myliu jus, padėkite man. 

— Aš ir taip prisileidau jus pernelyg arti savęs, — tęsė aba- 
tas.— Jeigu aš paslysiu, tai tik per tave, moterie, kuri gali pa- 
darysi mane bejėgį vien savo geidimu. Pasitrauk, eik šalin nuo 
manęs, nelaboji! Aš primušiu tave, kad išvaryčiau piktąją dva- 

sią iš tavo kūno! 

Marta susmuko atsirėmusi sienos, iš siaubo praradusi žadą 
priešais iškeltą abato kumštį, grasinusį jai. Plaukai jos išsidraikė, 
ir didžiulė žila sruoga užkrito ant kaktos. Apsidairiusi aplinkui, 
ji ėmė ieškoti akimis kokios nors atramos šiame tuščiame kam- 
baryje, kai staiga pamatė juodo medžio kryžių; jai dar užteko 
jėgų karštligiškai ištiesti į jį rankas. 

— Nelieskite kryžiaus! — jau visiškai įtūžęs, suriko abatas.— 
Kristus gyveno dorai, štai kodėl jis gebėjo numirti. 

Tą akimirką grįžo senė Foža, nešina didžiule pintine, pilna 
maisto produktų. Pamačiusi sūnų taip baisiai įtūžusį, ji mikliai 
pastatė pintinę ant žemės ir priėjusi suėmė jį už rankų. 

— Ovidijau, vaikeli mano, nusiramink,— vapėjo motina, 
glostydama sūnui rankas. | 

Paskui, atsisukusi į sugniuždytą Martą, ji sužaibavo akimis 
ir suriko: 

— Jūs niekaip negalite palikti jo ramybėje!.. Jeigu jis ne- 
benori daugiau jūsų matyti, tad liaukitės pagaliau jį kamavusi! 
Gana! Eikite į apačią, jūs negalite ilgiau čia pasilikti. 

Marta nepajudėjo. Tuomet senė Foža turėjo ją pakelti ir stum- 
telėti durų link. Ji rūgojosi kaltindama Martą laukus, kada ji 
išeis, ir išgavo iš jos žodį, jog niekad daugiau nekels kojos į 
viršų ir nedrums namų ramybės tokiais savo išpuoliais. 

Marta svirduliuodama nulipo į apačią. Ji daugiau neverkė, 
tik kartojo: 

— Fransua sugrįš. Fransua visus juos išgrūs pro duris. 

Tulono diližanas, pravažiuojantis pro Tiuletę, kur buvo kei- 
čiami arkliai, turėjo išvykti iš Plasano trečią valandą. Čaižoma 
įkyrios minties, Marta nenorėjo gaišti nė minutės; ji vėl užsiri- 
šo skarelę, užsidėjo skrybėlę ir paliepė Rozai skubiai apsirengti. 

— Nežinau, kas atsitiko šeimininkei, — pareiškė virėja Olim- 
pijai. — Manding, mes išvažiuojame keletui dienų. 

Marta paliko raktus duryse. Ji skubėjo išeiti į gatvę. Išlydė- 
jusi ją, Olimpija veltui stengėsi išgauti, kur ji važiuojanti ir 
kiek dienų nebūsianti namie. 

— Šiaip ar taip, būkite rami, — maloniu balsu pasakė ji Mar- 
tai, stovėdama tarpduryje,— aš namus prižiūrėsiu, ir grįžusi jūs 
viską rasitė kaip buvo... Neskubėdama sutvarkykite visus savo 
reikalus. O jeigu būsite Marselyje, parvežkite mums kriauklių. 

Vos tik spėjo Marta pasukti už Taravel gatvės kampo, Olim- 

pija užvaldė visus namus. Grįžęs iš darbo Trušas rado savo žmo- 
ną pačiame įkarštyje: toji lakstė po namus trankydama durimis, 
rausėsi spintose ir komodose, naršė po visus kampus linksmai 
sau niūniuodama, pripildydama kambarius savo plevėsuojančių 
sijonų šnarėjimo. 

* — Ji išvažiavo, o su ja ir toji puskvaišė virėja! — garsiai 
pranešė ji vyrui, įsitaisydama fotelyje.— Tai būtų puikumėlis, 
jeigu jos abi nugarmėtų į kokią nors prarają ir ten amžiams pa- 
siliktų, kaip tu manai?.. Pagaliau nesvarbu, bent tą keletą die- 
nelių mudu šauniai pagyvensime. Ak, kaip gera likti vieniems. 
Ar ne taip, Onorė? Nagi, pabučiuok mane už visą mano triūsą! 
Dabar mudu esame savo namuose ir galime vaikščioti vienais 
baltiniais, jeigu panorėsime. 

Tuo tarpu Marta su Roza atėjo į Sovero bulvarą prieš pat 
"išvykstant Tulono diližanui. Karieta buvo tuščia. Tarnaitė, iš- 
girdusi, kaip jos šeimininkė pasakė vežikui, jog išlipsianti Tiu- 
letėje, iškart paniuro ir labai nenoriai įsėdo į diližaną. Dar nes- 
pėjo karieta išvažiuoti už miesto, kai ji ėmė barti Martą piktai 
kartodama: 

—. O aš jau maniau, kad jūs pagaliau atėjote į protą! Maniau, 
kad vykstame į Marselį aplankyti pono Oktavo. Mes iš ten bū 
tume parsivežę langustą ir krevečių... Matyt, aš paskubėjau. Jū. 
nė kiek nepasikeitėte, jūs nuolat trokštate sielvarto savi 
širdžiai, jūs nežinote, ką išsigalvoti, kad tik dar labiau įskau 
dintumėte save. s 

Marta sėdėjo karietos kamputyje pusiau praradusi sąmonę. 
Ją buvo apėmęs mirtinas nuovargis dabar, kai ji daugiau nebe- 
kovojo su skausmu, draskiusiu jai krūtinę. Tačiau virėja nė ne- 
dirstelėjo į ją. 

— Ir šauk tu man į galvą tokiai nesąmonei: važiuoti aplan- 
kyti pono! — pyko ji toliau.— Nėr ką ir sakyti, malonus reginys, 
kuris jus turėtų pralinksminti! Po to mes kiaurą savaitę nemie- 
gosime. Nuo šiol galėsitė naktimis bijoti kiek tik norėsite, ir te- 
gu velnias mane griebia, kad aš daugiau kelčiausi naktį ir lan- 
džiočiau po baldais!.. Kad bent jūsų atvykimas išeitų ponui į nau- 
dą, betgi, jus pamatęs, jis, ko gero, iškart kojas pakratys. Man 
regis, jog jūsų pas. jį netgi neįleis. Juk ten lankytis draudžiama... 
Tiesą pasakius, man nereikėjo net lipti į diližaną išgirdus jus 
minint Tiuletę; tikiuosi, jog jūs nebūtumėt ryžusis viena įgyven- 
dinti šią kvailystę. 

Martos atodūsis pertraukė ją. Atsisukusi į šeimininkę, Roza 
pamatė, kad toji buvo mirtinai išbalusi ir duso; dar labiau įpy- 
kusi, ji pradarė karietos langą, kad įeitų gryno oro. 

— Na, štai, sugalvosite dar numirti ant mano rankų! Tik to 

dar ir trūko! O ar ne geriau būtų, jeigu dabar gulėtumėte savo 
lovoje, kur jus slaugytų? Kai pamąstai, kokia vis dėlto jus ap- 
lankė laimė, kad jus supa vien tik jums atsidavę žmonės! O jūs 
net Dievui už tai nepadėkojate! Pati puikiai žinote, jog tai tiesa. 
Ponas klebonas, jo motutė, sesuo ir netgi ponas Trušas — visi 
jumis be galo rūpinasi, pasirengę net šokti į ugnį dėl jūsų, bet 
kuriuo paros metu lėkti jums į pagalbą! Aš mačiau, kaip ponia 
Olimpija yerkė, taip, verkė, kai jūs sirgote praeitą kartą. Ir kuo 
gi jūs atsidėkojote šiems žmonėms už jų gerumą? Ogi užduoda- 
te jiems širdį, išvažiuodama paslapčiomis pasimatyti su ponu, 
nors gerai žinote, jog jie dėl to sielosis, kadangi niekad daugiau 
nebegalės jo mylėti, jeigu sykį jis taip Žiauriai elgėsi su jumis... 
Norite, aš jums pasakysiu vieną dalyką? Vedybos jums neišėjo 
į gera: jūs pęrsiėmėte pono piktybe. Girdite? Būna dienų, kai jūs 
siuntate lygiai kaip ir jis. 

Taip ji kalbėjo iki pat Tiuletės, nuolat gindama Foža ir Tru- 
šus bei kaltindama savo šeimininkę įvairiomis šunybėmis. O 
baigdama ji pareiškė: 

— Štai žmonės, kurie būtų puikūs šeimininkai, jeigu tik tu- 
rėtų pinigų tarnams išlaikyti! Tačiau pasaulyje taip sutvarky- 
ta, kad turtai atitenka tiktai nedorėliams. 

Marta, kuri sėdėjo kiek nusiraminusi, nieko jai neatsakė. 
Nieko nematančiomis akimis ji žvelgė į skurdžius pakelės me- 
džius, lekiančius pro šalį, plačius laukus, besidriekiančius it 
rudos medžiagos gabalai. Rozos bambėjimą nustelbė diližano 
ratų bildesys. 

Išlipusi Tiuletėje, Marta skubiai pasuko dėdulės Makaro 
namų link lydima virėjos, kuri ėjo dabar tylėdama ir tik sučiau- 
pusi lūpas traukė pečiais. 

— Kaip? Tai tu?! — sušuko dėdulė, be galo nustebęs.— O 
aš Maniau, kad tu iš lovos nesikeli. Man pasakojo, kad tu sergi... 
Taigi, taigi, brangioji, iš tikrųjų prastai atrodai... Gal papietausi 
drauge su manimi? 

— Aš norėjau pasimatyti su Fransua, dėde, — atsakė Marta. 

— Su Fransua? — perklausė Makaras, įremdamas į ją žvilgs- 
nį — Tu nori pasimatyti su Fransua? Tokia mintis tik gerai 
žmonai gali ateiti į galvą. Vargšelis siaubingai rėkė šaukdamas 
tave. Aš mačiau pro savo sodo galą, kaip jis daužė kumščiais į 
sieną ir vis šaukė tave... Mat kaip, vadinasi, atvažiavai dirstelėti 
į jį? O aš jau maniau, kad jūs seniai jį visi užmiršote. 

Gailios ašaros užtvindė Martai akis. 

— Kažin ar šiandieną pavyks tau jį pamatyti, — toliau kal- 
bėjo Makaras.— Greit bus ketvirta valanda. Be to, nežinia ar 
direktorius duos tau leidimą. Paskutiniu metu Murė blogai el- 

giasi: viską laužo, grasina padegsiąs namą. Po paraliais! Bepro- 
čiai ne visuomet būna malonus. 

Marta klausėsi jo visa drebėdama. Ji norėjo kažko dėdės 
paklausti, tačiau tik ištiesė į jį rankas, negalėdama pratarti nė 
žodžio. 

— Maldauju jus! — pagaliau ištarė ji.— Aš tik dėl to atvy- 
kau čionai, aš būtinai turiu pasimatyti su Fransua šiandieną, 
tuojau pat. Juk jūs turite draugų tuose namuose ir galite pasi- 
rūpinti, kad mane ten įleistų. 

— Be abejo, be abejo, — burbtelėjo Makaras, nieko aiškiai 
neatsakydamas. | 

Dėdulė atrodė labai nustebęs, jis gerai nesuprato, kodėl Mar- 
ta taip staiga atvyko, ir stengėsi mintyse atspėti, kas ją paska- 
tino žengti šį žingsnį. Jis klausiamai žvilgtelėjo į virėją, bet toji 
iškart nusisuko. Makaro lūpose atsirado vos pastebima šypsena. 

— Pagaliau jeigu tu taip nori, — tarė jis,— aš pamėginsiu. 
Bet žinok, jeigu tavo motina supyks, tu jai pasakysi, jog aš ne- 
galėjau tavęs suturėti. Tik aš bijau, kad tau tai nepakenktų. Pa- 
tikėk manimi, ten vaizdas nekoks. 

Kai jiedu susirengė eiti, Roza griežtai atsisakė juos lydėti. 
Ji įsitaisė priešais didžiulį židinį, kuriame smagiai degė vynuo- 
gienojų šiekštai. 

— Aš visiškai netrokštu, kad jis man iškabintų akis,— pik- 
tai pareiškė ji.— Šeimininkas ne itin mane mėgo:.. Aš liksiu čia 
ir pasišildysiu prie ugnelės. | 

— Tuomet būkite gera ir išvirkite mums indą karšto vyno, — 
šnibžtelėjo jai dėdulė į ausį. — Vyną ir cukrų rasite štai toje 
spintoje. Mums tai bus ne pro šalį, kai grįšime. 

Makaras nevedė savo dukterėčios pro pagrindinius beprot- 
namio vartus, apkaltus grotomis, bet pasuko į kairę ir priėjęs 
prie žemučių durelių paprašė pakviesti sargą Aleksandrą, su 
kuriuo pusbalsiu persimetė keliais žodžiais. Po to visi trys tylė- 
dami patraukė be galo ilgais koridoriais. Sargas ėjo prieky. 

— Ąš tavęs čia palauksiu,— pasakė Makaras, sustodamas 
mažame kiemelyje.— O Aleksandras eis su tavimi. 

— Man norėtųsi vienai su juo pabūti, — tyliai paprašė Marta. 

— Dar gali poniai kas nors nutikti, — atsakė sargas, ramiai 
šypsodamasis.— Aš ir taip nepaprastai rizikuoju. 

Sargas nuvedė ją dar per vieną kiemą ir sustojo prie mažų 
durelių. Tyliai suktelėjęs raktą spynoje, jis pusbalsiu pasakė: 

— Nebijokite... Šiandien jis ramesnis, todėl buvo galima 
nuvilkti tramdomuosius marškinius... Jeigu jis imtų šėlti, išei- 
kite atbulomis, supratote? Palikite mane vieną su juo. 

Visa drebėdama, išdžiūvusia burna Marta įėjo į kamerą. Iš- 

kart ji nieko negalėjo įžiūrėti, tik kažkokią juodą masę, prisis- 
paudusią kampe prie sienos. Diena baigė gesti, ir patalpą apšvie- 
tė tik silpna švieselė, sklidusi pro grotuotą langą, apkaltą 
lentomis. 

— Nagi, vyruti,— linksmai sušuko Aleksandras, prieidamas 
prie Murė ir draugiškai paplekšnodamas jam per petį, — atve- 
džiau jums viešnią... Tikiuosi, elgsitės su ja gražiai. 

Jis pasitraukė ir atsirėmė į duris, tabaluodamas rankomis 
ir nenuleisdamas akių nuo bepročio. Murė lėtai atsikėlė nuo 
žemės. Jo veide nebuvo nė menkiausios nuostabos šešėlio. 

— Tai tu, mano brangioji? — tyliai pratarė jis.— Aš laukiau 
tavęs, aš Vis nerimauju dėl vaikų. 

Marta, kuriai linko kojos per kelius, su širdgėla žvelgė į vy- 
rą, netekusi žado dėl tokio malonaus sutikimo. Murė nė kiek 
nebuvo pasikeitęs, iš pažiūros jis netgi atrodė pasitaisęs, pasto- 
rėjęs, barzda švariai nuskusta, o akys giedros. Jis ir vėl atgavo 
savimi patenkinto buržua įpročius: trynė rankas, merkė dešinę 
akį, mindžikavo, pašaipūniškai šnekėjo, kaip anais gerais laikais. 

— Aš visiškai gerai jaučiuosi, brangioji. Mudu galėtume 
grįžti namo... Tu juk manęs atvažiavai pasiimti, ar ne?.. O ar 
o sode knibždėte jų knibžda, tačiau aš žinau būdą joms naikinti... 
Man gimė daug gerų minčių, pamatysi. Mes esame pakankamai 
turtingi ir todėl galime leisti sau patenkinti kai kurias savo už- 
gaidas... Sakyk, ar nebuvai sutikusi dėdės Gotjė iš Sent Etropo, 
kol manęs nebuvo? Aš užpirkau pas jį didelį kiekį stipraus vyno 
maišymui. Reikės užvažiuoti pas jį... Tu nė už grašį neturi 
atminties. 

Jis šaipėsi draugiškai grasindamas jai pirštu. 

— Kertu lažybų, jog grįžęs namie rasiu netvarką, — toliau 
kalbėjo jis.— Juk jūs į nieką nekreipiate dėmesio! Padargai 
mėtosi kur pakliūva, spintos visos atlapos, o Roza tik purvą ne- 
šioja po kambarius su savo šluota... Bet kodėl gi Roza neatėjo? 
Tai bent bukagalvė! Nieko gero iš jos nebus! Žinai, vieną kartą 
ji norėjo išvyti mane iš namų. Garbės žodis!.. Tarsi jai namas 
priklausytų! Mirk iš juoko... O kodėl gi tu nieko nepasakoji man 
apie vaikus? Dezirė tikriausiai vis dar vieši pas savo žindyvę, 
ar ne? Mes nuvažiuosime jos pabučiuoti ir paklausime, ar neiš- 
siilgusi namų. Taip pat noriu nuvykti į Marselį, kadangi Okta- 
vas kelia man susirūpinimą; paskutinį sykį, kai aš jį mačiau, 
man pasirodė, jog jis gerokai pagedo. Apie Seržą aš nekalbu: 
šis pernelyg protingas, jis mūsų šeimos šventasis... Žinai, man 
labai malonu kalbėti apie namus. 

Ir jis kalbėjo, kalbėjo be paliovos, klausinėdamas apie kiek- 

vieną sodo medį, domėdamasis visomis namų ūkio smulkmeno- 
mis, stebindamas nepaprasta savo atmintimi, išlaikiusia kiekvieną 
mažmožį. Giliai sujaudinta tokio begalinio prieraišumo namams, 
Marta palaikė didžiausio mandagumo išraiška tai, kad vyras nė 
žodeliu jai nepapriekaištavo ir net neužsiminė apie savo paties 
išgyventaūs kančias. Jai buvo atleista, ir ji davė sau žodį išpirkti 
savo kaltę ir tapti nuolankia tarnaite šio žmogaus, tokio didaus 
savo gerumu; stambios ašaros tyliai ritosi jos skruostais, ir ji 
buvo pasirengusi pulti ant kelių prieš jį iš dėkingumo. 

— Bukite atsargi,— šnibžtelėjo sargas Martai į ausį, — jo 
akys man kelia nerimą. 

— Betgi jis nėra beprotis, — tyliai pratarė Marta, — patikė- 
kite manimi, jis nėra beprotis!.. Man reikia pasikalbėti su di- 
rektoriumi. Aš noriu tuojau pat jį iš čia išsivežti. 

— Būkite atsargi, — šiurkščiai pakartojo sargas, nutempda- 
mas ją už rankos. 

Tebekalbėdamas Murė staiga ėmė suktis vietoje tarytum 
sužeistas žvėris. Jis parkrito ant žemės, tada vikriai pašoko ant 
keturių ir pradėjo lakstyti palei sieną. 

— U-—ū—ū!.— pratisai sustaugė jis užkimusiu balsu. 

Pašokęs vienu šuoliu nuo žemės, jis ir vėl krito ant jos šonu. 
Po to prasidėjo siaubingi dalykai: jis raitėsi ant grindų kaip kir- 
minas, daužė sau per veidą kumščiais, draskė nagais odą. Ne- 
trukus visi jo drabužiai virto skarmalais,— o jis pats, visiškai 
nusikamavęs, žaizdotas, pusnuogis, tysojo ant žemės iI 
gargaliavo. 

— Išeikite gi pagaliau, ponia! — suriko sargas. 

Marta stovėjo tarsi prikalta. Vyro elgesyje ji atpažino savo 
pačios elgesį. Ji lygiai taip krisdavusi ant grindų miegamajame, 
lygiai taip save draskiusi ir daužiusi. Ji netgi atpažino savo balsą: 
Murė gargaliavo visai kaip ji. Tai ji padarė jį tokį nelaimingą. 

— Jis nėra beprotis! — vapėjo Marta.— Jis negali būti be- 
protis!.. Tai būtų siaubinga! Geriau jau numirčiau! 

Sargas sugriebė ją į glėbį ir nešte išnešė pro duris, tačiau ji 
ir vėl sustojo tarsi prikalta. Iš kameros sklido grumtynių triukš- 
mas ir skerdžiamos kiaulės žviegimas; po to pasigirdo duslus 
kritimas, tarsi būtų numestas šlapių skalbinių ryšulys, ir įsivieš- 
patavo mirtina tyla. Kai sargas išėjo, buvo veik visai sutemę. 
Pro praviras duris Marta galėjo įžiūrėti vien juodą skylę. 

— Velniai griebtų! — piktai nusikeikė sargas.— Ir sugal- 
vok tu man tvirtinti, jog jis nėra beprotis. Aš vos nelikau be 
nykščio, kurį jis buvo nutvėręs dantimis... Na, užtat dabar jis 
aprimo keletui valandų. 

Ir, lydėdamas Martą, jis kalbėjo toliau: 

— Jūs net neįsivaizduojate, kokie jie čia visi gudruoliai!.. 
Rodos, valandų valandas jie gali būti ramūs, pasakoti jums įvai- 
rias istorijas visai kaip sveiki žmonės, paskui tik staiga šast ir, 
net nespėjus jums susivokti, griebia jus už gerklės... Aš jau ma- 
čiau, jog, kalbėdamas apie savo vaikus, jūsų vyras kažką sumanė: 
tik pervertė akis. 

Grįžusi atgal ir radusi dėdulę Makarą belaukiantį mažame 
kiemelyje, Marta negalėjo išspausti nė vienos ašarėlės, o tik 
trūkčiojančiu balsu be paliovos lėtai kartojo: 

— Jis beprotis! Jis beprotis! 

— Žinoma, kad jis beprotis, — pašaipiai pritarė jai dėdulė.— 
O tu tikėjaisi jį rasti visiškai sveiką ir žvalų? Manau, kad ne 
šiaip sau jį čia uždarė!.. O ir namai šitie ne itin padeda sveikatai. 
Pasodintų mane ten porai valandų, aš irgi tikriausiai pasiusčiau. 

Jis akies kampu žvilgčiojo į Martą, stebėdamas menkiausią 
jos nervingą krūptelėjimą. Paskui geraširdiškai paklausė jos: 

— Gal tu nori aplankyti ir senelę? 

Marta sudrebėjo iš siaubo užsidengdama veidą rankomis. 

— Tai nieko per daug neapsunkintų,— kalbėjo jis toliau.— 
Aleksandras suteiktų mums šį malonumą... Ji vis čia pat, be to, 
jos nėra ko bijoti: ji labai rami. Ar tiesa, Aleksandrai, kad ji 
niekam nėra pridariusi rūpesčių šiuose namuose? Ji tik sėdi ir 
žiūri priešais save. Per dvylika metų ji nėsyk nepasijudino iš 
vietos... Na ką gi, jeigu tu nenori jos pamatyti... 

Atsisveikindamas su sargu, Makaras pakvietė jį stiklui karš- 
to vyno taip reikšmingai pamerkdamas akį, jog tasai iškart su- 
tiko. Eidami jiedu turėjo prilaikyti Martą, kuriai su kiekvienu 
žingsniu vis labiau linko kojos per kelius. Namo jiedu parnešė 
ją ant rankų, perkreiptu veidu, išplėstomis akimis, visą pastėru- 
sią, ištiktą vieno tų nervinių priepuolių, kurių metu ji tarsi ap- 
mirdavusi keletui valandų. 

— Na, ką aš sakiau? — sušuko Roza, išvydusi juos.— Gra- 
žiai gražu! Ir kaipgi mes dabar grįšime namo? Viešpatie Dieve, 
ir reikia gi būt tokiai padūkusiai! Kad-ponas būtų ją prismaugęs, 
tai bent būtų buvusi jai pamoka! 

— Nieko baisaus, — ramino dėdulė,— aš paguldysiu ją į 
savo lovą. Juk nenumirsime, jeigu ir prasėdėsime naktelę prie 
židinio. 

Jis atitraukė medvilninę užuolaidą, dengusią alkovą. Roza 
nurengė savo šeimininkę, be paliovos bardama ją: Jos nuomone, 
nieko daugiau nelikę daryti, kaip tik pridėti įkaitintą plytą jai 
prie kojų. 

— Na dabar, kai ją paguldėme, galime išlenkti ir po stikle- 
lį, — pasakė dėdulė, šiepdamas dantis it prijaukintas vilkas.— 

Velniškai gardžiai kvepia tasai jūsų vynas, motin! 

— Aš radau citriną ant židinio viršaus ir ją išspaudžiau,— 
pasakė Roza. 

— Ir gerai padarėte. Pas mane čia visko rasi. Kai ruošiu pie- 
tums triušį, žiūriu, kad nieko netrūktų, liežuvį gali praryti, ne- 
meluoju. 

Pristūmęs stalą arčiau židinio, jis atsisėdo tarp virėjos ir 
Aleksandro, įpylė visiems karšto vyno į didelius geltonus puo- 
delius ir pagarbiai gurkštelėjo du gurkšniu. : | 

— Po velnių! — sušuko jis, pliaukštelėdamas liežuviu.— 
Čia tai bent karštas vynas! Atrodo, kad jūs išmanote, kaip jį 
reikia virti, ko gero, jis išėjo net geresnis už mano. Reikės pa- 
imti iš jūsų receptą. 

Nusiraminusi ir pamaloninta šių pagyrimo žodžių, Roza 
nusijuokė. Degančių vynuogienojų šiekštų liepsna metė raudo- 
nus atšvaitus. Puodeliai ir vėl prisipildė. 

— Vadinasi, — pradėjo Makaras, alkūnėmis atsiremdamas 
į stalą ir žiūrėdamas virėjai į akis, — mano dukterėčia atvyko 
čia nei iš šio, nei iš to, šiaip sau? . | 


pykti... Ponia kraustosi iš proto lygiai kaip it ponas, pati jau 
nebežino, ką myli, ko ne... Man regis, jog ji prieš išvykstant su- 
sikivirčijo su ponu klebonu, aš girdėjau, kaip jie abu garsiai š šau- 


kė viens ant kito. 
Dėdulė prajuko skardžiu juoku. 


— Manding, jiedu taip gražiai sutarė visą laiką tarpusavy- 
je,— pasakė jis. 

“— Be abejo, tačiau kas gi gali sugyventi su tokiu žmogumi 
kaip šeimininkė“... Kertu lažybų, kad ji dabar gedi tų smūgių, 
kuriais šeimininkas naktimis ją aptalžydavęs. Mes juk radome 
jo lazdą sode. 

Makaras dar įdėmiau pažvelgė jai į akis ir, gurkštelėjęs karš- 
to vyno, paklausė: 

— O gal ji kartais atvyko ketindama išsivežti Fransua namo? 

— Apsaugok dieve, mus nuo šito! — išsigandusi sušuko 
Roza.— Juk ponas nusiaubtų visus namus, jis mus visus užmuš- 
tų... Žinote, aš klaikiai bijau, kad taip nenutiktų. Aš visąlaik 
drebu, kad kurią naktį jis neateitų ir neišpjautų mūsų visų. Vos 
tik pagalvoju apie tai gulėdama lovoje, jau ir negaliu užmigti. 
Vis rodos, kad jis per langą lipa, toks susivėlusiais plaukais, o 
akys šviečia it degtukai. 

Makaras garsiai nusijuokė stuksendamas puodeliu į stalą. 

— Įdomu, įdomu! — kartojo jis.— Vargu bau jis jūs labai 
myli, ypač kleboną, kuris užėmė jo vietą. Jis mikliai susidorotų 
su klebonu, nors tasai ir tvirtas vyras: sako, bepročiai turi mil- 

žino jėgą. Nagi, Aleksandrai, ar gali įsivaizduoti, kas būtų, jeigu 
vargšelis Fransua pareitų namo? Jis ten padarytų tvarką. Aš su 
malonumu pasižiūrėčiau. 

Kalbėdamas dėdulė žvilgčiojo į sargą, ramiai siurbčiojusį 
vyną ir tiktai linktelėjusį galvą pritarimo ženklan. | 

— Aš kalbu visa tai šiaip sau, juokais...— pridėjo Makaras, 
pastebėjęs išgąstingą Rozos žvilgsnį, įsmeigtą į jį. - 

Tuo metu Marta siaubingai ėmė raitytis už medvilninės užuo- 
laidos, reikėjo ją stipriai laikyti keletą minųčių, kad neiškristų 
iš lovos. Kai ji ir vėl išsitiesė ir sustingo tarsi lavonas, dėdulė 
grįžo pasišildyti kojų prie ugnies. Susimąstęs, tarytum nesuvok- 
damas, ką sakąs, jis pratarė: 

— Ji nėra labai sugyvenamas žmogus, mano dukterėčia. 

Paskui staiga paklausė: 

— O Rugonai, ką jie sako apie visa tai? Jie palaiko abatą, 
ar ne? 

— Šeimininkas ne itin buvo jiems malonus, kad jie: imtų jo 
gailėti, — atsakė Roza.— Jis nuolat iš jų tyčiojosi. 

— Ir gerai darė, — pasakė dėdulė.— Rugonai — baisūs šykš- 
tuoliai. Tik pamanyk, nenorėjo pirkti javų lauko štai ten, prie- 
šais. O kokį pelną būtų iš jo turėję! Aš būčiau padėjęs jiems tą 
lauką įsigyti... Tai surauktų nosį Felisitė, jeigu Fransua grįžtų 
namo! 

Jis nusijuokė eidamas aplink stalą, paskui ryžtingai užside- 
gė pypkę ir kalbėjo toliau. 

— Tau, ko gero, laikas eiti, mano berniuk,— kreipėsi jis į 
Aleksandrą, vėl pamerkdamas akį.— Aš tave palydėsiu... Marta, 
rodos, kiek aprimo. Roza kol kas padengs stalą... Jūs tikriausiai 
išalkote, ar ne? Kadangi jūs esate priversta čia praleisti naktį, 
teks su manimi pavakarieniauti. 

Jis išlydėjo sargą. Praėjo pusvalandis, o jo dar vis nebuvo. 
Roza, kuriai nusibodo būti vienai, pravėrė duris ir, išėjusi į te- 
rasą, ėmė žvalgytis į tuščią kelią, apšviestą mėnesienos. Staiga, 
grįždama atgal į kambarį, ji pamatė kitoje kelio pusėje, anapus 
gyvatvorės, du juodu šešėliu, stovinčiu vidury takelio. „Tary- 
tum dėdulė būtų, — pamanė Roza.— Regis, su kažkokiu dvasi- 
ninku šnekas . 

Po kelių minučių grįžo ir dėdulė Makaras. Jo žodžiais tariant, 
tasai keistuolis Aleksandras užlaikęs jį, be galo, be krašto pasa- 
kodamas įvairius nutikimus. 

— Vadinasi, ten ne jūs ką tik stovėjote su kažkokiu dvasi- 
ninku? — paklausė jį Roza. 

— Aš? Su dvasininku? — sušuko Makaras.— Jums tikriau- 
siai prisisapnavo visa tai! Mūsų krašte dvasininko ir su žiburiu 

nerasi, po paraliais! 

Jis pavartė mažas blizgančias akis, paskui, tarsi nepatenkin- 
tas tuo savo melu, pridūrė: 

— Teisybė, yra abatas Fenilis, bet tai beveik tas pats, jeigu 
jo ir nebūtų: jis vis tiek niekur neina. 

— Abatas Fenilis — menka persona,— pareiškė virėja. 

Dėdulė iškart užsiplieskė: 

— Kodėl menka persona? Jis daug gero čia daro, šitas žmo- 
gelis turi galvą... Jis kur kas vertesnis už daugelį kunigų, kurie 
nuolat reiškia įvairias pretenzijas. 

Tačiau jo pyktis čia pat atlėgo. Dėdulė prajuko Matydamas, 
kaip Roza nustebusi žiūri į jį. | 

— Pagaliau man nusispjauti į visa tai, — burbtelėjo jis.— 
Jūs esate teisi: visi kunigai vienodi, visi jie veidmainiai, visi 
vieno molio... Dabar aš žinau, su kuo jūs mane galėjote matyti. 
Aš.sutikau bakalėjos pardavėją, ji vilkėjo juodą suknelę, kurią 
jūs palaikėte sutana. 

Roza iškepė kiaušinienės, dėdulė Makaras padėjo ant stalo 
sūrio gabalėlį. Jiems dar nebaigus valgyti, Marta staiga atsisė- 
do lovoje ir nustebusi ėmė dairytis aplinkui tarsi žmogus, atsi- 
budęs svetimoje vietoje. Nusibraukusi nuo veido plaukus ir 
atgavusi žadą, ji nušoko ant žemės ir pareiškė, jog norinti va- 
žiuoti, tuojau pat važiuoti namo. Makarą, atrodo, suerzino toks 
ūmus jos nubudimas. 

— Tai neįmanoma, tu niekaip negali šįvakar grįžti į Plasa- 
ną,— sudraudė jis.— Tave krečia drugys, dar apsirgsi kelyje. 
Geriau pailsėk, o rytoj matysime... Be to, ir važiuoti nėra kuo 
tokį vėlyvą metą. 

— Jūs mane parvešite su savo brikele,— spyrėsi Marta. 

— Ne, aš nenoriu, o ir negaliu tavęs vežti. 

Marta, karštligiškai skubėdama rengtis, pareiškė, jog ge- 
riau eisianti į Plasaną pėsčiomis nei liksianti nakvoti Tiuletėje. 
Dėdulė kurį laiką svarstė, paskui užrakino duris, o raktą įsidėjo 
į kišenę. Jis visaip ją įkalbinėjo, grasino jai, išgalvodamas įvai- 
riausių nebūtų dalykų, bet Marta jo nė nesiklausė ir jau dėjosi 
skrybėlę ant galvos. 

—. Nemanau, kad jums pavyktų ją atkalbėti, — pasakė Roza, 
ramiai baigdama valgyti sūrį.— Ji greičiau iššoks pro langą. 
Geriau jau kinkykite arklį. 

Akimirką patylėjęs, dėdulė patraukė pečiais ir piktai sušuko: 

— Pagaliau man tas pats! Tegu suserga, jeigu pati to trokšta! 
Norėjau užbėgti nelaimei už akių. Daryk kaip tinkama. Kam 
lemta atsitikti, to jau neišvengsi. Ką gi, nuvešiu. 

Martą reikėjo nešte nunešti į brikelę; ją krėtė baisus dru- 

gys. Dėdulė užmetė jai ant pečių seną apsiaustą. Paskui pliaukš- 
telėjo liežuviu ragindamas arklį, ir vežimas pajudėjo. 

— Man nesunku nuvažiuoti šįvakar į Plasaną,— kalbėjo 
jis. — Netgi atvirkščiai!.. Plasane būna linksma. 

Buvo maždaug dešimta valanda vakaro. Dangų dengė sunkūs 
lietaus debesys, pro kuriuos skverbėsi rausva šviesa, silpnai 
apšviečianti kelią. Makaras visą laiką pasHenkęs žvalgėsi į grio- 
vius ir anapus gyvatvorių. Kai Roza paklausė, ko jis ieškąs, dė- 
dulė atsakė, jog jis girdėjęs, kad iš Sejos tarpeklių nusileidę 
vilkai. Jam ir vėl pakilo nuotaika. Iki Plasano buvo likusi viena 
ljė, kai staiga prapliupo šaltas ir smarkus lietus. Dėdulė Maka- 
ras ėmė keiktis. Roza būtų prilupusi savo šeimininkę, kuri vos 
gyva sėdėjo apsigaubusi dėdulės apsiaustu. Kai pagaliau jie 
pasiekė Plasaną, dangus ir vėl išsigiedrijo. 

— Jūs važiuosite į Baland gatvę? — klustelėjo Makaras. 

— Žinoma,— atsakė nustebusi Roza. 

Tuomet Makaras ėmė aiškinti, jog Marta, atrodo, rimtai ap- 
sirgusi ir ją, ko gero, reikėtų vežti pas motiną. Po ilgų svyravi- 
mų jis vis dėlto sutiko stabtelėti prie Murė namų. Marta netgi 
rakto nebuvo pasiėmusi nuo laukujų durų. Laimė, Roza rado savo 
raktą kišenėje; bet kai ji pamėgino duris atrakinti, jos neatsida- 
rė: Trušai buvo užšovę sklendę iš vidaus. Roza pabeldė į duris 
kumščiu, tačiau erdvioje priemenėje buvo girdėti vien duslus jos 
smūgių aidas. | 

— Bergždžiai stengiatės, — šyptelėjęs pro ūsą, pasakė dėdu- 
lė —Trušai nenulips į apačią: kuriam galui jiems trukdytis... 
Štai jie ir išgyvendino jus iš jūsų pačių namų, mano vaikai. Kaip 
matote, aš buvau teisus. Reikia vežti vargšelę pas Rugonus, jai 
ten bus kur kas geriau nei savo kambaryje, patikėkite manimi. 

Felisitė puolė į didžiausią neviltį, išvydusi dukterį tokią vė- 
lyvą valandą permerktą lietaus ir vos gyvą. Ji ją paguldė trečia- 
me aukšte, sukėlusi visus namus ir visus tarnus ant kojų. Kiek 
nurimusi ir atsisėdusi Martos galvūgalyje, motina pareikalavo 
viską paaiškinti. . 

— Betgi kas čia dabar atsitiko? Kodėl jūs ją atvežėte tokią? 

Makaras labai geraširdiškai papasakojo apie „mielo vaiko“ 
kelionę. Jis teisinosi sakydamas, jog daręs viską, kad tik sutruk- 
dytų jai pasimatyti su Fransua. 

Jis netgi Rozą pasitelkė kaip liudytoją, pastebėjęs, kad Fe- 
lisitė įtariai į jį žvilgčioja. 

— Visa tai man kelia didžiulį įtarimą, — pratarė senoji Ru- 
gon, kratydama galvą.— Aš niekaip negaliu suprasti kai kurių 
dalykų. 

Ji gerai pažinojo Makarą ir nujautė čia slypint niekšybę, 


262 


matydama, kaip virpčioja jo vokų kampučiai: tai paprastai reikš- 
davo slaptą jo džiaugsmą. | 

— Jūs išties keistai galvojate, — piktai pasakė dėdulė, no- 
rėdamas išvengti. tiriamo Felisitė žvilgsnio.— Jūs nuolat prasi- 
manote dievažin ką. Aš juk negaliu jums pasakoti to, ko pats 
nežinau... Aš myliu Martą labiau nei jūs ir visuomet kiek ga- 
lėdamas ja rūpinausi. Jeigu reikia, aš galiu nubėgti ir pakviesti 
gydytoją. 

Senoji Rugon palydėjo dėdulę žvilgsniu. Ji ilgai klausinėjo 
Rozą, tačiau nieko nesužinojo. Beje, Felisitė atrodė labai paten- 
kinta, kad duktė yra čia, ji su kartėliu kalbėjo apie žmones, kurie 
leidžia jums numirti ant jūsų pačių namų slenksčio, netgi nea- 
tidarę jums durų. | 

Tuo metu Marta gulėjo atmetusi ant priegalvio galvą ir 
pamažu geso. 


XXII 


Murė kameroje buvo visiškai tamsu. Lediniai vėjo gūsiai 
padėjo Murė atsigauti po katalepsinio stingulio, sukausčiusio 
jį tą vakarą ištikus priepuoliui. Prisispaudęs prie sienos, jis kurį 
laiką tūnojo nejudėdamas, atmerktomis akimis, palengva trin- 
damas pakaušį į šaltus akmenis ir inkšdamas tarsi ką tik nubu- 
dęs vaikas. Tačiau pajutęs nuo šalto skersvėjo geliant kojas, 
jis atsistojo ir apsidairė. Tiesiai priešais save jis išvydo plačiai 
atvertas kameros duris. 

— Ji paliko praviras duris, — garsiai ištarė beprotis.— Tik- 
riausiai ji manęs laukia, reikia eiti. 

Jis išėjo, bet ir vėl grįžo kruopščiai apsičiupinėdamas dra- 
bužius tarsi tvarkingas žmogus, kuris bijo ką nors pamiršti, 
paskui ir vėl išėjo uždarydamas paskui save duris. Iš lėto, ma- 
žais slampinėjančio buržua žingsniais jis perėjo pirmąjį kiemą. 
Įėjęs į antrąjį, jis pastebėjo sargą, kuris tarytum lūkuriavo jo, 
Murė stabtelėjo akimirką svarstydamas. Bet sargas pasislėpė, 
ir Murė atsidūrė kitame kiemo gale, prie pravirų durelių, vedan- 
čių į laukus. Nė kiek nenustebęs ir heskubėdamas, jis išeidamas 
uždarė jas.“ 

— Vis dėlto ji puiki moteris, — vapėjo beprotis.— Ji išgir- 
do, kai aš ją šaukiau... Tikriausiai jau vėlus metas. Reikia pasis- 
kubinti, nes namuose ims nerimauti. 

Ir jis leidosi į kelią. Murė atrodė nieko nuostabaus, kad jis 
eina per laukus. Sukoręs šimtą žingsnių, jis visiškai pamiršo, 
jog užpakalyje liko Tiuletė; jam dingojosi, kad jis grįžta iš vyn- 

dario, iš kurio pirko daug vyno atsargų. Priėjęs kryžkelę, kur 
kirtosi penki keliai, jis atpažino vietovę, tad nusijuokė ir tarė 
pats sau: 

— Koks aš kvailas! Ketinau užlipti į kalnelį iš Sent Etropo 
pusės, o, pasirodo, reikia sukti labiau į kairę... Po geros pusan- 
tros valandos aš būsiu Plasane. 

Ir Murė žvaliai patraukė vieškeliu, žvelgdamas į kiekvieną 
kilometro 'stulpelį kaip į seną pažįstamą. Ties kai kuriais skly- 
pais ir kaimo nameliais jis stabtelėdavo smalsiai juos apžiūrinė- 
damas. Dangus buvo pelenų spalvos, išvagotas plačių rausvų 
juostų, nuskaidrinusių nakties tamsą blausiais gęstančio laužo 
atšvaitais. Pabiro pirmieji stambūs lietaus lašai, pūstelėjo drėg- 
nas rytų Vėjas. 

— Velniai griebtų! Reikia paskubėti! — burbtelėjo Murė, 
neramiu žvilgsniu dairydamasis į dangų.— Vėjas iš rytų, gali 
pripūsti gražaus vandenėlio! Matyt, jau nespėsiu nusigauti iki 
Plasano prieš lietų. Be to, ešu menkai apsirengęs. 

Ir jis susisiautė ant krūtinės pilką šiurkščios vilnos švarką, 
kurį buvo susiplėšęs Tiuletėje. Pasmakrėje puikavosi didžiulė 
mėlynė, kurią jis nuolat lietė ranka, nejausdamas net stipraus 
skausmo. Vieškelis buvo tuščias, pakeliui jis sutiko tik vieną 
vežimaitį, tingiai besileidžiantį nuo šlaito. Vežėjas miegojo ir 
neatsakė į jo draugišką pasveikinimą. Lietus jį užklupo ties Vi- 
ornos tiltu. Liūtis nuteikė nemaloniai, ir jis palindo po tiltu, no- 
rėdamas nuo jos pasislėpti ir vis niurgzdamas, jog tai nepaken- 
čiama, jog niekas taip negadina drabužių kaip toksai oras, ir 
jeigu jis būtų žinojęs, būtų pasiėmęs skėtį. Murė pralaukė gerą 
pusvalandį, įsiklausydamas į vandens čiurlenimą, o kai liūtis 
baigėsi, jis ir vėl leidosi į kelią, kol pagaliau pasiekė Plasaną. 
Be galo atsargiai jis apeidavo kiekvieną purvo klaną. 

Buvo netoli vidurnaktis. Murė manymu, dar neišmušė nė 
aštuonių valandų. Jis ėjo tuščiomis gatvėmis, sielvartaudamas 
dėl to, kad verčia žmoną taip ilgai laukti. „Tikriausiai ji suka 
„galvą, nežinodama, kur aš galėjau prapulti,— mąstė jis.— O ir 
pietūs jau bus ataušę. Na ir klius gi man nuo Rozos!“ 

Jis atėjo į Baland gatvę ir sustojo prie savo namų durų. 

— Še tau kad nori! — burbtelėjo Murė.— Ogi rakto tai aš 
neturiu! 

Tačiau jis nepasibeldė į vidų. Virtuvėje buvo tamsu, o ir ki- 
tuose fasado languose nebuvo matyti nė menkiausios švieselės. 
Beprotį nusmelkė baisus įtarimas; savo grynai gyvuliška nuo- 
jauta jis pajuto pavojų. Jis pasitraukė į šešėlį, kurį metė gretimi 
namai, ir dar sykį apžiūrėjo fasadą; paskui, galutinai apsispren- 
dęs, jis apėjo namą iš Ševijot akligatvio pusės. Tačiau sodo 

varteliai buvo užšauti. Tuomet jis, ūmaus įtūžio apimtas, su ne- 
regėta įėga puolė vartelius, kurie, budami nuo drėgmės visiškai 
sutrešę, lūžo perpus. Smūgio jėga jį kiek apsvaigino ir jis Čia 
pat užmiršo, kam sulaužė vartelius, tad iškart ėmė juos taisyti 
mėgindamas abi puses sudėti į daiktą. 

— Ir kuriam galui visa tai reikėjo daryti, — apgailestavo 
jis,-— kai buvo galima pasibelsti. Nauji varteliai man atsieis 
mažiausiai trisdešimt frankų. 

Jis įėjo į sodą. Pakėlęs galvą ir pamatęs antrame aukšte ryš- 
kiai šviečiantį miegamojo langą, jis pamanė, jog žmona taisosi 
gultis. Tai jį nepaprastai nustebino. Ko gero, jis bus užnligęs po 
tiltu laukdamas, kol baigsis liūtis. Tikriausiai jau buvo vėlus 
metas. Ir iš tikrųjų pas kaimynus Rastualius ir suprefektūroje 
buvo tamsu. Jis vėl nukreipė žvilgsnį į savo namą ir staiga išvy- 
do lempos šviesą trečiame aukšte, už storų abato Foža užuolai- 
dų. Toji šviesa, primenanti žaižaruojančią akį, įsižiebusią namų 
fasade, deginte degino Murė. Karštomis rankomis jis spaudė 
smilkinius, prarasdamas nuovoką nuo užplūdusių jį siaubingų 
prisiminimų, nuo kadaise išgyvento košmaro. Murė nieko aiš- 
kiai negalėjo suvokti, tik prieš akis jam ir vėl stojos seniai iš- 
kilęs pavojus, grėsęs jam ir jo šeimai, pavojus, kuris pamažu 
augo, kol virto mirtinu, ir kuris galėjo pražudyti jo namus jei- 
gu jis nesiimsiąs jų gelbėti. 

— Marta! Marta! Kur tu? — pusbalsiu šaukė jis.— Ateik čia, 
paimk vaikus. 

Murė puolė ieškoti Martos sode. Tačiau jis negalėjo atpažin- 
ti savo sodo. Dabar jis jam atrodė kur kas erdvesnis, tačiau tuš- 
čias ir nykus, primenantis kapines. Buksmedžiai kažin kur din- 
go, daržovių lysvių irgi nebuvo, o ir vaismedžiai tarytumei pe- 
rėjo į kitą vietą. Murė grįžo atgal ir atsiklaupęs ėmė ieškoti 
sraigių, kurios tikriausiai bus sugraužusios visas jo daržoves. 
Ypač jam spaudė širdį nuo minties, jog nebeliko buksmedžių. 
Šių aukštų krūmų žūtis Murė buvo tolygi artimo žmogaus mir- 
čiai. Kas galėjo juos išnaikinti? Kieno dalgis praėjo čia, viską 
nušienaudamas, išpjaudamas netgi žibuoklių guotelius, kuriuos 
jis buvo pasodinęs prie terasos? Dusli aimana išsiveržė iš jo 
krūtinės regint tokį sodo nuniokojimą. 

— Marta! Marta! Kur tu? — pašaukė jis dar sykį. 

Jis ėmė jos ieškoti mažoje oranžerijoje, esančioje dešinėje 
terasos pusėje. Oranžerija buvo užversta sudžiūvusiais buksme- 
džių lavonais, sumestais į žabinius tarp vaismedžių strampų, 
dryksančių it nukirstos rankos ir kojos. Kampe ant vinies kabė- 
jo narvelis, kuriame Dezirė kadaise laikė savo paukštelius; iš- 
laužtomis durelėmis, styrančiais į visas puses vielos galais jis 

atrodė išties liūdnai. Beprotis atsitraukė atatūupstas, apimtas 
siaubo, tarytumei būtų atvėręs kapų rūsio duris. Mikčiodamas, 
jausdamas, kaip kraujas plūstelėjo jam į gerklę, Murė užlipo 
į terasą ir ėmė slankioti palei uždarytus langus bei duris. Įtūžis, 
kuris nuolat didėjo, suteikė jo galūnėms žvėries miklumo, su- 
sigūžęs jis sėlino nekeldamas triukšmo, ieškodamas kokio nors 
plyšio. Jam pakako rūsio orlaidės. Jis susitraukė ir įlindo pro 
ją vikriai kaip katė, nagais kabindamasis už sienos. Pagaliau jis 
pateko į namus! 

Rūsys buvo uždaromas tik užšaunant durų velkę. Patamsyje 
grabinėdamas sienas; Murė perėjo priemenę ir stumtelėjo vir- 
tuvės duris. Degtukai gulėjo kairėje, ant lentynos. Jis žengė 
tiesiai prie tos lentynos, brūkštelėjo degtuką ir pasišvietė im- 
damas lempą, stovėjusią ant židinio, nieko nesukuldamas. Tada 
ėmė žvalgytis aplinkui. Matyt, iš vakaro čia vyko didžiulė puo- 
ta. Virtuvėje viešpatavo siaubinga išgertuvių netvarka: stalas 
buvo apkrautas nešvariais dubenimis, neplautomis lėkštėmis ir 
taurelėmis, dar nespėję ataušti puodai be tvarkos buvo sumesti 
į kriauklę, riogsojo ant kėdžių ir ant žemės, kavinukas, pamirš- 
tas ant tebesikūrenančios krosnies krašto, virė parvirtęs ant šono 
it girtas. Murė pataisė kavinuką, sudėjo į vietą puodus; jis juos 
išuostė, paragavo iš taurelių gėrimų likučių, suskaičiavo dubenis 
ir lėkštes vis labiau tūždamas. Tai buvo nebe jo, išėjusio į poilsį 
komersanto, virtuvė, švari ir vėsi; sugadinto maisto čia būtų už- 
tekę visai smuklei; ši besotė nešvara trenkė vėmalais. 

— Marta! Marta! — vėl pašaukė jis, grįždamas į priemenę 
su lempa rankoje.— Atsiliepk, pasakyk man, kur jie tave užda- 
rė? Reikia iš čia išvažiuoti, tuojau pat išvažiuoti! | 

Murė puolė jos ieškoti valgomajame. Abi spintos, dešinėje 
ir kairėje pusėje prie krosnies, buvo atlapos, iš praplyšusio pilko 
popieriaus maišo, stovėjusio ant lentynos krašto, tiesiog ant 
žemės byrėjo cukraus gabaliukai. Viršuje Murė pastebėjo kon- 
jako butelį nudaužtu kakleliu ir užkimštą skuduru. Tuomet jis 
pasilypėjo ant kėdės, norėdamas geriau apžiūrėti spintas. Jos 
buvo pustuštės, visi buteliai su vaisių antpilais atkimšti, puodai 
su uogienėmis atrišti ir praimti, vaisiai prakąsti, visos dar liku- 
sios maisto atsargos apkramtytos ir išterliotos, tarsi pro čia būtų 
praužę žiurkių pulkai. Neradęs Martos spintose, Murė ėmė jos 
ieškoti kur tik galėdamas: už užuolaidų, po stalu; ten, tarp išnie- 
kintų duonos minkštimų, mėtėsi kaulai, ant vaškytinės puikavosi 
" ipnūs ratilai — taurelių dugno pėdsakai. Tada Murė perėjo ko- 
ridoriumi, nusprendęs paieškoti Martos svetainėje. Tačiau ant 
slenksčio jis sustojo: Murė nebeatpažino savo namų. Jį tiesiog 
pritrenkė rausvai violetiniai svetainės sienų apmušalai, kilimas 

su raudonomis gėlėmis, nauji foteliai, užtiesti vyšnios spalvos 
raštuoto šilko užtiesalais. Išsigandęs, jog, ko gero, bus patekęs 
į svetimus namus, jis ir vėl uždarė duris. 

— Marta! Marta! — dar sykį beviltiškai pašaukė jis. 

Murė grįžo į priemenę susimąstęs, nebeturėdamas jėgų nu- 
malšinti švokštimą, gniaužusį jam gerklę. Kurgi jis pakliuvo, 
jeigu negali atpažinti nė vieno kambario? Kas gi šitaip viską 
pakeitė jo namuose? Jo galvoje pynėsi prisiminimai. Jis galėjo 
įžiūrėti vien tik neaiškius šešėlius, slinkusius koridoriumi, iš 
pradžių du juodus, vargingus, bet mandagius, kurie stengėsi 
likti nepastebėti, vėliau du pilkus, kėlusius įtarimą ir pašaipū- 
niškai šiepusius dantis. Murė kilstelėjo lempą, kurios liepsna 
suvitpėjo, šešėliai išaugo ir ištįso ant sienų, iki pat laiptinės, 
"pripildydami ir prarydami visus namus. Čionai buvo įsimetusi 
kažkokia pikta dvasia, kažkoks griovimo pradas, kuris supū- 
dė sijas, rūdimis aptraukė geležis, suskaldė sienas. Ir staiga Mu- 
rė pasivaideno, jog visas namas byra nelyginant atidrėkęs tin- 
kas, tirpte tirpsta tarsi druskos gabalas, įmestas į šiltą vandenį. 

Viršuje pasigirdo garsus juokas, nuo kurio Murė visas kū- 
nas nuėjo pagaugais. Pasidėjęs lempą. ant grindų, jis užlipo į 
viršų ieškoti Martos. Laiptais jis korėsi keturpėsčias, lengvai 
ir be triukšmo, tarytum vilkas. Užsiropštęs į antrą aukštą, jis 
atsitūpė priešais miegamojo duris. Pro durų apačią skverbėsi 
šviesos ruoželis. Tikriausiai Marta rengėsi gultis. 

— Oho! — pasigirdo Olimpijos balsas.— Kokia puiki jų 10- 
va! Žiūrėk, Onorė, galima joje paskęsti. Aš visa pasinėriau į 
plunksnas, tik akys matyti. 

Ji kvatojo, raitėsi, šokinėjo po antklode. 

— Žinai, ką aš tau pasakysiu? — kalbėjo ji toliau.— Ogi nuo 
to laiko, kai čia atsikrausčiau, aš nuolat svajojau pasilepinti 
šitoje lovelėje... Po teisybei, šis mano troškimas virto liga! Aš 
tiesiog negalėdavau žiurėti, kaip toji keverza šeimininkė dre- 
biasi į ją, ir kiekvieną kartą man pasiutusiai norėjosi išversti 
ją ant žėmės ir pačiai įsitaisyti jos vietoje... O kaip greit čia ga- 
lima sušilti! Man regis, jog aš guliu susivyniojusi į vatą. 

Trušas, kuris dar nebuvo atsigulęs, vartaliojo flakonus ant 
tualetinio stalelio. | 

— Čia ji turi įvairiausių kvepalų, — tyliai pratarė jis. 

— Paklausyk,— tęsė Olimpija, — kol jos nėra, mudu šauniai 
galime pagyventi šiame puikiame kambaryje! Galime nebijoti, 
kad ji mums sutrukdys: aš užšoviau visus skląsčius... Tu per- 
šalsi, Onorė. 

Atitraukęs komodos stalčius, Trušas rausėsi po baltinius. 

— Apsivilk štai šitais,— pasakė jis, sviesdamas Olimpijai 

naktinius marškinius,-- jie visi nėriniuoti. Aš visuomet svajo- 
jau gulėti su moterimi, vilkinčia nėriniais... Na, o aš apsirišiu 
galvą štai šita raudona kaklaskare... Ar patalynę tu pervilkai? 

— Ne,— atsakė ji.— Garbės žodis, man ir į galvą neatėjo tai 
daryti! Patalynė dar visai švari... Šeimininkė nepaprastai valyva, 
ir aš jos nesibodžiu.. | 

Kai pagaliau Trušas taisėsi gultis, Olimpija jam sušuko: 

— Atnešk grogą čia, ant naktinio stalelio! Juk nesikelsime 
iš lovos ir nebėgsime į kitą kambario galą, kai norėsis išgerti... 
Na štai, mano brangiausiasis, dabar mudu su tavimi kaip tikri 
šeimininkai. 

- Jiedu išsitiesė viens šalia kito ir užsitraukė pūkinę antklodę 
iki pat smakro, mėgaudamiesi malonia šiluma. 

— Šiandieną aš iki soties prisikirtau,— kiek patylėjęs, tars- 
telėjo Trušas. 

— Ir prisigėrei iki soties! — juokdamasi pridūrė Olimpija.— 
O ir aš nesnaudžiau; užtat dabar viskas sukasi aplinkui... Mane 
erzina tik tai, kad motušė neduoda mums ramybės; šiandien 
ji mane pribaigė. Aš negaliu ir žingsnio namie žengti. Galėjo 
šeimininkė nė nevažiuoti, vis tiek motušė liko už žandarą. Šian- 
dien ji man sugadino visą dieną. | 

— O ar kartais abatas Foža nemano iš čia išsinešdinti? — vėl 
patylėjęs, pasidomėjo Trušas.— Jeigu jį paskirs vyskupu, jis 
norom nenorom turės palikti mums namą. 

— Dar nežinia,— apmaudžiai atsakė Olimpija.— Tikriausiai 
motušė viliasi, jog namas atiteks jai... O kaip gera mudviem 
būtų vieniems čia pasilikti! Aš liepsiu šeimininkei eiti miegoti 
į viršų, į mano brolio kambarį, aš jai pasakysiu, kad anas kamba- 
rys tinkamesnis jos sveikatai... Paduok man taurę, Onorė. 

Jiedu išgėrė ir susisiautė į antklodes. 

— Taigi,— toliau kalbėjo Trušas,— nelengva bus juos iš čia 
išgyvendinti, tačiau galima pamėginti... Manding, abatas seniai 
jau būtų persikraustęs kitur, jeigu nebijotų triukšmo, kurį gali 
pakelti šeimininkė, supratusi, jog jis ją metė... Reikės ją iš anksto 
tam paruošti. Aš jai tiek visko pririesiu, jog ji pati juos išvys. 

Jis dar siurbtelėjo vyno. 

— O ką, jeigu aš jai pasimerginčiau? Kaip tu manai, mieloji? 
— paklausė jis, nuleidęs balsą. 

— O ne! — kvatodama suklykė Olimpija, tarsi ją kas būtų 
kutenęs.— Tu jai per senas, be to, nelabai gražus. Man vis tiek, 
tik ji tavęs nenorės, gali būti tikras... Palik man šį reikalą, aš 
mokėsiu ją sukurstyti. Aš išprašysiu lauk motušę su Ovidijumi, 
jeigu jie šitaip elgiasi su mumis. 

— O jeigu tau tai nepavyks, —- ramino ją Trušas,— aš vi- 

siems apskelbsiu, kad užtikau abatą gulint su šeimininke. Tuomet 
kils toks triukšmas, jog jis bus priverstas išsinešdinti iš čia. 

Olimpija at.'sėdo lovoje. 

— Žinai ką, — pasakė ji, — gerą mintį tu man pakišai. Rytoj 
iškart reikia pradėti. Nepraeis nė mėnuo, ir namiūkštis bus mū- 
sų... Aš tave pabučiuosiu už tai. 

Ši mintis juos be galo pralinksmino. Juodu įsišneko apie 
tai, kaip susitvarkysią miegamąjį, kaip perstatysią komodą į 
kitą vietą, pernešią iš svetainės du fotelius. Liežuviai jiems vis 
labiau ir labiau pynėsi. Pagaliau stojo tyla. 

— Na va! — burbtelėjo Olimpija.— Ir užknarkei atmerkto- 
mis akimis. Leisk man atsigulti ant krašto, aš bent pabaigsiu 
skaityti romaną. Aš dar nenoriu miego. 

Ji atsikėlė, nustūmė jį kaip maišą prie sienos, paskui, atsi- 
gulusi šalia jo, kibo į knygą. Bet vos tik pradėjo „skaityti, sune- 
rimusi staiga suktelėjo galvą durų link. Koridoriuje jai pasigirdo 
kaži koks urzgimas, Tuomet ji supyko. 

— Tu pūikiai žinai, jog aš nepakenčiu tokių juokų, — barėsi 
ji, niuktelėjusi vyrui alkūneė.— Nevaizduok čia man vilko... 
Išties galima pamanyti, jog už durų vilkas tupi... Ką gi, urgzk 
toliau, jei tau taip patinka! Nesuprantu, kuriam galui tu mane 
erzini! 

Ir įširdusi ji vėl įniko į romaną, čiulpdama citrinos žievelę, 
ištrauktą iš grogo. 

Murė vikriai nuėjo nuo durų, prie kurių jis tūnojo susigūžęs. 
Užlipęs į trečią aukštą, jis atsiklaupė ant kelių palei abato Foža 
duris ir, kiek pasistiepęs, dirstelėjo pro rakto skylutę. Jis vos 
galėjo susiturėti garsiai nesušukęs Martos vardo, degančiomis 
akimis naršydamas po visus kambario kampus, norėdamas įsi- 
tikinti, ar ji ten nepaslėpta. Didžiulis tuščias kambarys skendėjo 
tamsoje,.tik maža lempelė, stovėjusi ant stalo krašto, metė ant 
grindų nedidelį šviesos ratą; dvasininkas rašė ir atrodė tarsi juoda 
dėmė šios geltonos šviesos fone. Apžiūrėjus komodą ir užuolai- 
das, Murė žvilgsnis nukrypo į geležinę lovą, ant kurios buvo 
padėta abato skrybėlė, panėšėjusi tamsoje į moters galvą palai- 
dais plaukais. Be jokios abejonės, Marta gulėjo lovoje. Juk Tru- 
šai sakė, kad ji dabar miega tenai. Tačiau kai Murė akys apsipra- 
to .su tamsa, jis įžiūrėjo vien tik šaltą, kruopščiai išlygintomis 
paklodėmis lovą, kuri priminė antkapio akmenį. Abatas Foža, 
matyt, išgirdęs brazdesį, grįžtelėjo durų link. Išvydus ramų kle- 
bono veidą, bepročiui akys pasruvo krauju ir pro lūpų kampučius 
ėmė dribti putos. Nustojęs mauroti, keturpėsčias jis nusileido 
laiptais žemyn, į koridorių, tyliu balsu kartodamas: : 

— Marta! Marta! 

Jis jos ieškojo po visus namus: pas Rozą, kur buvo tuščia, 

Trušų kambariuose, kurie buvo užgriozdinti daiktais, sutemptais 
iš kitų kambarių, buvusiuose vaikų kambariuose, kur jis įsi- 
raudojo aptikęs ranka mažų iškleiptų Dezirė batelių porą. Jis 
lipo į viršų ir vėl leidosi žemyn, įsikabindavo turėklų ir slysdavo 
pasieniais, apgraibomis, tačiau niekur neužkliūdamas, nepapras- 
tai guviai, it protingas beprotis, ėjo per kambarius. Netrukus 
neliko nė vieno kampelio, nuo rūsio iki palėpės, kurio jis nebūtų 
apieškojęs. Nei Martos, nei vaikų, nei Rozos name nebuvo. Namai 
buvo tušti, juos buvo galima sugriauti. į 

Murė prisėdo ant laiptų pakopos, tarp antro ir trečio aukštų. 
Jis gniaužė savyje sunkų alsavimą, kilnojusį jam krūtinę prieš 
jo paties valią. Sukryžiavęs ant krūtinės rankas, nugara atsirėmęs 
į turėklus ir įsmeigęs žvilgsnį į tamsą, jis laukė apsėstas įkyrios 
minties, pamažu brendusios jo galvoje. Jo kūno juslės buvo taip 
įsijaudrinusios, kad jis girdėjo menkiausią krepštelėjimą visame 
name. Apačioje knarkė Trušas, Olimpija vertė romano pusla- 
pius, šlamindama pirštu popierių. Trečiame aukšte it lipančio 
vabzdžio kojelė skrebėjo abato Foža plunksna, o gretimame 
kambaryje pūtė senė Foža, pritardama šiai savotiškai muzikai 
galingu savo kvėpavimu. Visą valandą Murė klausėsi šių garsų 
išplėtęs ausis. Pirmoji užmigo Olimpija, — jis išgirdo, kaip nu- 
krito ant kilimo jos knyga.- Po kiek laiko abatas Foža padėjo 
plunksną ir ėmė nusirenginėti, tyliai čiužendamas šlepetėmis 
per grindis, neskubėdamas jis nusivilko sutaną, o jo lova nė 
negirgžtelėjo. Namuose visi sugulė. Tačiau iš negilaus abato kvė- 
pavimo beprotis suprato, jog šis dar nemiega. Pamažu jo šnopa- 
vimas darėsi vis gilesnis. Pagaliau visi sumigo. 

Murė luktelėjo dar kokį pusvalandį, įsiklausydamas, kaip 
ketvertas žmonių, gulėjusių ten, vis labiau ir labiau grimzdo į 
gilų miegą. Tamsos slegiamas, namas nyko naktyje. Tuomet 
Murė atsistojo, lėtu žingsniu nuėjo į priemenę urgzdamas: 

— Martos nėra, namų nėra, nieko nėra. 

Atvėręs duris į sodą, jis nuėjo į oranžeriją. Ten jis kruopščiai 
atrinko sudžiūvusius buksmedžių stagarus, išnešė juos glėbiais 
iš šiltnamio ir, nugabenęs į viršų, sukrovė palei Trušų ir Foža 
duris. Kadangi jam prireikė ryškios šviesos, jis nuėjo į virtuvę 
ir užžiebė ten visas lempas, kurias išdėliojo ant stalų kambariuo- 
se, laiptų aikštelėse bei koridoriuose. Tada Murė sunešė likusius 
buksmedžių žabinius. Jų krūvos praaugo duris. Tačiau rengda- 
masis paskutinįsyk rabždintis su žabų glėbiu į viršų, Murė kils- 
telėjo akis ir išvydo langus. Tuomet jis grįžo į oranžeriją ieškoti 
vaismedžių rąstgalių, iš kurių sukrovė laužą po langais, sąmo- 
ningai palikdamas tarpus orui, kad liepsna geriau įsipliekstų. 
Bet laužas vis dar jam atrodė nepakankamai didelis. 

— Nieko nėra, — kartojo Murė.— Tegul daugiau nieko ir 
nebūna. 

Kažką prisiminęs, jis nusileido į rūsį ir vėl ėmė zuiti pirmyn 
ir atgal, tampydamas paruoštas žiemai kuro atsargas: anglis, 
vynuogienojų šiekštus, malkas. Laužas po langais augo. Su kiek- 
vienų šiekštų glėbiu, kurį jis kruopščiai sukraudavo ant laužo, 
jis jautė vis didesnį pasitenkinimą. Lygiai taip jis išnešiojo kurą 
po visus žemutinio aukšto kambarius, palikdamas vieną krūvą 
priemenėje, kitą — virtuvėje. Pagaliau puolė vartyti baldus ir 
vilkti juos į krūvas. Per kokią valandą baigė šį sunkų darbą. 
Nusiavęs batus, jis bėgte bėgo pilnomis rankomis, visur pralįs- 
damas ir pergabendamas viską taip vikriai, jog nė pliauskelė 
nenukrito ant grindų. Visi jo judesiai atrodė nepaprastai tikslūs, 
tarsi jį kas būtų įkvėpes naujam gyvenimui. Užvaldytas įkyrios 
minties, jis viską darė be galo sumaniai ir apgalvotai. 

Kai viskas buvo gatava, jis akimirką gėrėjosi savo rankų 
kūriniu. Jis ėjo nuo krūvos prie krūvos, grožėdamasis keturkam- 
pe laužų forma, apeidamas aplink kiekvieną jų, plekšendamas 
delnais iš begalinio pasitenkinimo. Pastebėjęs nukritusius ant 
laiptų keletą anglių gabaliukų, jis juos surinko ir, atsinešęs šluo- 
tą, kruopščiai sušlavė nuo pakopų juodas dulkes. Tuo jis ir bai- 
gė šią savo apžiūrą, it rūpestingas buržua, mokantis dirbti kiek- 
vieną darbą taip, kaip reikia, viską gerai pasverdamas. J adsdamas 
pernelyg didelį pasitenkinimą, jis pamažu žvėrėjo, lenkėsi prie 
žemės, stojosi ant keturių, lakstė keturpėsčias, šnopuodamas 
vis garsiau ir kriokdamas iš gyvuliško džiaugsmo, kuris jį buvo 
apėmęs. | 

Pagaliau jis paėmė sausą šiekštą ir uždegė krūvas. Pirmiausia 
padegė tas, kurios buvo sukrautos terasoje, po langais. Vienu 
šuoliu įskriejęs į vidų, jis uždegė laužus svetainėje, valgomajame, 
virtuvėje ir priemenėje. Paskui lėkdamas šuoliais iš aukšto į 
aukštą, jis metė liepsnojančius šiekšto likučius ant krūvų, su- 
krautų palei Trušų bei Foža duris. Jis net drebėjo iš pasiutimo, 
kuris nuolat stiprėjo, o tvykstelėjus siaubingam gaisrui, galutinai 
pamišo. Dviem baisingais šuoliais jis nuskrido laiptais žemyn, su- 
kosi, nardė tirštuose dūmuose, pūtė ugnį ir pylė į ją rieškutėmis 
karštas anglis. Matydamas, 'kaip liepsnos laižo kambarių lubas, 
jis sėdo ant žemės ir kvatojo iš visų jėgų plodamas rankomis. 

Namas gaudė tarsi malkų prigrūsta krosnis. Gaisras įsilieps- 
nojo visuose galuose išsyk ir taip smarkiai, jog net grindys trū- 
kinėjo. Beprotis vėl užlėkė į viršų supamas iš visų pusių ugnies 
jūros. Apsvilusiais plaukais, pajuodusiais nuo suodžių drabu- 
žiais, jis sustojo trečiame aukšte, atsirėmė kumščiais į grindis ir 
ištempęs kaklą riaumojo lyg žvėris. Šitaip užtvėręs praėjimą, 

jis nenuleido akių nuo dvasininko durų. 

-— Ovidijau! Ovidijau! — pasigirdo siaubingas klyksmas. 

Staiga kitame koridoriaus gale atsidarė senės Foža durys, 
ir liepsna tarsi viesulas ūžtelėjo į kambarį. Iš ugnies išniro senė 
Foža. Atkišusi rankas į priekį, ji spardė degančius žagarus ir, 
iššokusi į koridorių, ėmė svaidyti rankomis ir kojomis nuo- 
dėgulius, sukrautus prie sūnaus kambario durų, beviltiškai šauk- 
dama jį vardu. Beprotis dar labiau prisispaudė prie žemės, jo 
akys degė, jis be paliovos dejavo. 

— Palauk manes, tik nešok pro langą! — rėkė senė, daužyda- 
ma duris. 

Ji turėjo išlaužti liepsnojančias duris, kurios iškart atsidarė 
neatlaikiusios senės smūgio. Akimirksniu ji ir vėl pasirodė tarp- 
dury, laikydama glėbyje sūnų. Tasai vos spėjo apsivilkti sutaną, 
jis duso trokšdamas nuo dūmų. 

— Klausyk, Ovidijau, aš išnešiu tave iš čia,— ryžtingai pa- 
sakė ji.— Gerai laikykis man už pečių, kabinkis į plaukus, jeigu 
matysi, kad krenti... Nebijok, aš tavęs nepaliksiu. 

Senė užsivertė sūnų ant pečių kaip vaiką. Ir ši didinga motina, 
ši sena valstietė, atsidavusi jam iki mirties, net nesusverdėjo 
nuo nepakeliamo svorio — šio didžiulio bejausmio kūno, pri- 
slėgusio jos pečius. Basomis kojomis ji gesino anglis ir skynėsi 
kelią į priekį, pliku delnu gindamasi nuo piktų ugnies liežuvių, 
kad tik nenukentėtų jos sūnus. Bet tuo metu, vos tik ji pradėjo 
leistis žemyn, beprotis, kurio ji nepastebėjo, šoko ant abato ir 
nutraukė jį senei nuo pečių. Galinga jo dejonė virto laukiniu 
kriokimu, ir laiptų apačioje galutinai jam aptemo protas. Jis 
talžė dvasininką, draskė jį, smaugė. 

— Marta! Marta! — šaukė jis. 

Jis nusirito įkaitusiais laiptais žemyn sykiu su abato kūnu, 
tuo tarpu senė Foža, suleidusi dantis jam į gerklę, gėrė jo kraują. 
Užmigę girtu miegu, abu Trušai sudegė nė neaiktelėję. Nusiaubtas 
ir nuniokotas namas sugriuvo pažerdamas į orą spiečius žiežirbų. 

Makaras nerado namie daktaro Porkjė, kuris atskubėjo pas 
ligonę tik apie pusę pirmos nakties. Visi namai tebebuvo ant 
kojų. Tiktai Rugonas nesikėlė iš lovos: jaudinimasis, jo žodžiais 
tariant, trumpino jam gyvenimą. Felisitė, visąlaik sėdėjusi ant 
kėdės Martos galvūgalyje, atsistojo ir nuėjo pasitikti daktaro. 

— Ak, brangusis daktare, mes čia visi kaip ant adatų, — tyliai 
pratarė ji.— Vargšelė nė nekrustelėjo nuo to laiko, kai ją pa- 
guldėme... Jos rankos jau ėmė stingti,— veltui aš stengiausi 

jas sušildyti. 

Daktaras Porkjė atidžiai pažvelgė Martai į veidą. Nė neap- 
žiūrėjęs jos, jis valandėlę pastovėjo prikandęs lūpą ir, skėste- 
lėjęs rankomis, tarė: 

— Mieloji ponia Rugon, turite laikytis... 

Felisitė pratrūko raudoti. . 

— Viskas baigta, — toliau kalbėjo daktaras, nuleidęs balsą.— 
Aš jau seniai laukiau šios liūdnos at >mazgos ir dabar galiu tiesiai 
jums tai pasakyti. Vargšės ponios Murė abu plaučiai buvo pa- 
žeisti, o džiova komplikavosi į nervų ligą. 

Jis atsisėdo vos pastebimai šypsodamasis tarsi gerai išauklė- 
tas gydytojas, kuris moka būti mandagus netgi mirties akivaiz- 
doje. | 

a Tik nepasiduokite nevilčiai, jeigu pati nenorite susirgti, 
brangioji ponia. Katastrofa buvo neišvengiama, ir kiekviena 
nepalanki aplinkybė ją galėjo tik pagreitinti... Vargšė ponia 
Murė tikriausiai dar jaunystėje kosčiojo, tiesa? Aš esu tikras, 
jog ji jau seniai nešioja savyje ligos užuomazgas. Paskutiniu 
laiku, ypač per tuos trejetą metų, plaučių džiova labai sparčiai 
ėmė progresuoti. O dar toks pamaldumas! Tokia tikėjimo aistra! 
Man širdį spausdav6o matant, kaip ji pamažu nyksta it šventoji... 
Nieko nepadarysi! Viešpaties keliai nežinomi, — mokslas dažnai 
būna prieš jį bejėgis. 

O kadangi ponia Rugon nenustojo 7audoti, jis ėmė žerti pa- 
čius švelniausius žodžius ir reikalavo, kad ji būtinai išgertų puo- 
delį liepžiedžių arbatos nervams nuraminti. 

— Nesigraužkite šitaip, maldauju jūsų,— kartojo dakta- 
ras.— Patikėkite manimi, jai jau nebeskauda, ji dabar ramiai 
miega ir atsibus tik mirties agonijoje. Tačiau aš jūsų nepaliksiu, 
nors dabar visos mano pastangos būtų bergždžios. Aš pasiliksiu 
čia kaip draugas, tik kaip draugas, suprantate, ponia? 

Ir ketindamas prasėdėti čia visą naktį, jis patogiai įsitaisė 
Iotelyje. Felisitė kiek nusiramino. Kai daktaras Porkjė davė 
jai suprasti, jog Martai liko gyventi vos keletas valandų, jai 
staiga šovė į galvą mintis parvesti Seržą iš seminarijos, esan- 
čios netoliese. Roza, jos paprašyta nueiti į seminariją, išsyk at- 
sisakė. . 

— Vadinasi, jūs norite pribaigti ir mūsų vargšą berniuką? — 
niršo ji.— Jam bus suduotas pernelyg žiaurus smūgis, kada jį 
prikels vidurnakty ir atves prie mirusiosios... Aš negeidauju būti 
jo budeliu. 

Roza vis dar siuto ant savo šeimininkės. Pamačiusi, jog toji 
merdi, ji be perstogės zujo aplink jos lovą, piktai stumdydama 
puodelius ir butelius su karštu vandeniu. 

— Na argi reikėjo jai lėkti pas poną? — kalbėjo Roza.— 
Nieks nekaltas, kad dabar guli paslika. Pridarė gražiai visiems 
bėdos, ir dar mat turi verkti jos... Ne, aš nesutinku kelti berniuką 
vidury nakties. 

Ir vis dėlto ji nuėjo į seminariją. Daktaras Porkjė įsitaisė 
priešais židinį. Pusiau primerktomis akimis jis toliau švelniais 
žodžiais guodė ponią Rugon. Iš Martos krūtinės prasiveržė leng- 
vas gargaliavimas. Dėdulė Makaras, kuris kažkur buvo dingęs 
porai valandų, tylutėliai pravwėrė duris. 

. — Iš kur jūs pareinate? — paklausė Felisitė, pasivedėjusi 
jį į šalį. 

Jis atsakė, jog nuvaręs arklį su.vežimu į ratinę „Trijų balan- 
džių“ smuklėje. Tačiau jo akys taip blizgėjo ir veido išraiška 
buvo tokia velniškai gudri, jog Felisitė iškart kilo visokių įta- 
rimų. Nujausdama niekšybę, kurią jai būtinai reikėjo atskleisti, 
ji netgi užmiršo savo merdinčią dukterį. 

— Žiūrint į jus, galima pamanyti, jog jūs ko nors tykojote, 
ką nors sekėte,— tarė ji, pastebėjusi molinas jo kelnes.— Jūs 
nuo manęs kažką slepiate, Makarai. Negražu šitaip daryti. Mes 
juk visuomet buvome jums geri. 

— Nieko sau geri! — nusišaipė dėdulė.— Verčiau jau patylė- 
tumėt. Rugonas — tikras nagas. Sudarant sandėrį dėl javų lauko, 
jis nepasitikėjo manimi ir elgėsi kaip su paskutiniu sukčiumi. 
Na kurgi tasai Rugonas? Tebetrūnija? Kas jam darbo, kad kiti 
neriasi iš kailio dėl jo šeimos. 

Šypsena, lydėjusi paskutinius jo žodžius, Felisitė didžiai 
sujaudino. Ji žvelgė jam tiesiai į akis. 

— Ką jūs turite galvoje, sakydamas, kad nėrėtės iš kailio 
dėl jo šeimos? — paklausė ji.— Ar tik nepradėsite man girtis, 
jog atvežėtė vargšę Martą iš Tiuletės?.. Kaip sau norit, 0. man 
visa ši istorija atrodo be galo įtartina. Aš klausiau Rozą: ji sakė, 
jog jūs išsyk pasiūlęs vežti Martą čionai... Taip pat stebiuosi, 
kodėl jūs. „garsiau nebeldėte Baland gatvėje,— jums, ko gero, 
būtų atidarę... Tik nepamanykite, kad aš esu nepatenkinta maty- 
dama pas mus mielą dukrelę, pagaliau bent jau numirs tarp savų, 
apsupta draugų... > 

Dėdulė atrodė labai nustebęs, jis pertraukė ją sunerimęs: 

— O 'aš maniau, kad jūs puikiai sutariate su abatu Foža. 

Felisitė nieko neatsakė. Ji priėjo prie Martos, kurios kvėpa- 
vimas darėsi vis sunkesnis. Grįžusi ji išvydo Makarą, kuris, pa- 
kėlęs užuolaidą ir nuvalęs aprasojusį stiklą, žvelgė pro 
langą į nakties tamsą. 

— Neišvažiuokite rytoj nepasikalbėjęs su manimi,— pa- 
prašė Felisitė.— Aš noriu viską išsiaiškinti. 

— Kaip pageidausite,— atsakė Makaras.— Jums, beje, labai 
sunku įtikti. Čia jūs mylite žmogų, čia jau nebemylite ji... Pa- 
galiau man į visa tai nusispjauti. Aš gyvenu savo gyvenimėlį, 
ir tiek. M | 

Jam, matyt, buvo ne itin malonu išgirsti, kad Rugonai ne- 
sutaria su abatu Foža. Jis barbeno pirštais į lango stiklą, neati- 
traukdamas akių nuo nakties tamsos: Staiga raudoni gaisai nu- 
tvieskė dangų. 

— Kas tai? — paklausė Felisitė. 

Makaras atvėrė langą ir dirstelėjo pro jį. 

— Regis, kažkur kilo gaisras, — ramiai pratarė ji.— Dega už 
supretekturos. 

Nuo aikštės sklido triukšmas. Įėjo.persigandęs tarnas ir pra- 
nešė, jog dega Murė namas. Sode neva kažkas matęs šmižinėjant 
ponios Rugon žentą, tą patį, kurį laikė ųždarę beprotnamyje, 
su degančiu šiekštu rankoje. Baisiausia tai, kad nesą vilties iš- 
gelbėti nuomininkų. Felisitė staiga atsigręžė ir, įsmeigusi žvilgs- 
nį į Makarą, akimirksnį stovėjo susimąsčiusi. Pagaliau ji viską 
suprato. 

— Juk jūs mums pažadėjote,— tyliai kalbėjo ji,— jog nu- 
siraminsite, kai mes jus apgyvendinome mažame namelyje Tiu- 
letėje. Rodos, jums nieko netrūksta, o ir gyvenate kaip tikras 
rantjė... Gėdytumėtės!.. Kiekgi jums sumokėjo abatas Fenilis 
už tai, kad jūs išleistumėte Fransua? 

Jis supyko, tačiau Felisitė jam neleido kalbėti. Atrodė, jog 
jai kur kas didesnį nerimą kelia šio nusikaltimo padariniai nei 
pats nusikaltimas. : 

— O koks siaubingas skandalas kils, jeigu viskas išaiškės! 
— tęsė ji. — Argi mes kada atsisakėme jums kuo nors padėti? 
Rytoj mudu dar pasišnekėsime, perkalbėsime apie tą javų lauką, 
su kuriuo mums išūžėte visas ausis... Jeigu Rugonas apie tai su- 
žinotų, jis, ko gero, numirtų iš sielvarto. 

Dėdulė negalėjo susiturėti nešyptelėjęs. Jis ėmė karštai gin- 
tis, prisiekinėti, jog nieko nežinąs, jis čia niekuo dėtas. Tuo metu 
ugnies gaisai nuplieskė dangų dar smarkiau. Kai daktaras Porkjė 
nulipo į apačią, Makaras iškart susirengė išeiti nudavęs nuošir- 
džiai susidomėjusį įvykiu ir tarpduryje trumpai metęs: 

“. — Eisiu pažiūrėti. 

Aliarmą sukėlė Pekeras de Solė. Tą vakarą suprefektūroje 
buvo svečių. Pekeras jau taisėsi eiti gulti, kai staiga, apie pirmą 
valandą nakties, išvydo keistą raudoną atšvaitą ant savo miega- 
mojo lubų. Priėjęs prie lango, jis nepaprastai nustebo pamatęs 
didžiulę liepsną, įsimetusią Murė sode, o kažkokia šmėkla, ku- 
'rios suprefektas iš pradžių neatpažino, šoko dūmų kamuoliuose, 

švytruodama degančiu vynuogienojų šiekštu. Bėveik tą pat 
akimirką pro visus žemutinio aukšto langus prasiveržė ugnies 
liežuviai. Suprefektas skubiai apsimovė kelnes, pasišaukė tarną, 
o durininką išsyk nusiuntė kviesti ugniagesių ir policijos. Bet 
prieš eidamas pats į nelaimės vietą, jis pirma baigė rengtis ir 
atsistojęs prieš veidrodį parietė ūsus. Į Baland gatvę jis atlėkė 
pirmas. Gatvė buvo tarytum išmirusi, tiktai dvi katės perbėgo 
grindiniu. 

„Jie tenai viduje iškepš kaip kotletai“! — pamanė Pekeras 
de Solė, nustebintas ramybės, viešpatavusios name iš gatvės pu- 
sės, kur nebuvo regėti jokios ugnies. , 

Jis stipriai pasibeldė į duris, tačiau išgirdo vien tik ugnies 
pleškėjimą laiptinėje. Tuomet jis pasibeldė į Rastualio duris. 
Iš vidaus sklido šaižūs riksmai, lydimi kojų trepsėjimo, durų 
trankymo bei prislopintų šūkčiojimų. 

— Aurelija, užsimesk ką nors ant pečių! — pasigirdo pir- 
mininko balsas. | 

Rastualis išpuolė ant šaligatvio, o jam iš paskos — jo žmona 
ir jaunesnioji duktė, toji, katra buvo netekėjusi. Aurelija per 
skubą užsimetė ant pečių tėvo apsiaustą, iš po kurio kyšojo nuo- 
gos jos rankos. Išvydusi Pekerą de Solė, ji užsiplieskė raudoniu. 

— Kokia baisi nelaimė! — mikčiodamas pratarė pirminin- 
kas.— Viskas supleškės. Net mano kambario siena įkaito. Abu 
namai tarsi vienas, drįsčiau teigti... Ak, ponas suprefekte, aš 
nesuspėjau nė sieninių laikrodžių nukabinti. Reikia šauktis pa- 
galbos. Juk nevalia leisti, kad viskas per kelias valandas sudegtų. 

Ponia Rastual, išbėgusi į gatvę pusnuogė, tik su peniuaru, 
virkavo savo svetainės. baldų, kuriuos neseniai buvo naujai 
aptraukusi. Tuo mėtu languose pasirodė kaimynai. Jiems šūk- 
telėjęs, pirmininkas ėmė temptį iš namų daiktus. Ypač jis neri- 
mavo dėl sieninių laikrodžių, kuriuos“ pats išnešęs sudėjo ant 
šaligatvio kitoje gatvės pusėje. Kai iš svetainės buvo išgabenti 
foteliai, jis pasodino į juos žmoną su dukterimi, o supreėfektas, 
atsistojęs šalia jų, ėmė jas raminti.: 

— Nesijaudinkite, mielosios,— kalbėjo jis.— Tuoj atva- 
žiuos ugniagesiai ir vienu akimoju užgesins gaisrą... Aš nė kiek 
neabejoju, kad jūsų namą pavyks išgelbėti. 

Nuo karščio ėmė trūkinėti Murė namo stiklai, o antrame 
aukšte pasirodė liepsnos liežuviai. Netrukus gatvę nutvieskė 
skaistūs ugnies gaisai. Buvo šviesu kaip dieną. Iš tolo, nuo Sup- 
refektūros aikštės, aidėjo būgno garsai, skelbiantys pavojų. 
Subėgę žmonės sustojo į vieną grandinę, tačiau neužteko visiems 
kibirų, nebuvo ir gaisrinio siurblio. Visuotiniame sąmyšyje Pe- 
keras de Solė, nesitraukdamas nuo Rastualio žmonos bei duk- 

ters, laidė gerklę duodamas nurodymus: 

— Palikite laisvą praėjimą! Toje vietoje grandinė pernelyg 
glausta! Sustokite per dvi pėdas vienas nuo kito! 

Paskui, atsigręžęs į Aureliją, jis tęsė švelniu balsu: 

— Man keista, kad dar vis nėra siurblio... Tai visiškai naujas 
siurblys, ir jis bus pirmą kartą paleistas į darbą... Aš išsyk nu- 
siunčiau ten durininką, jis turėjo užeiti ir į žandarmeriją. 

Pirmieji atskubėjo žandarai. Jie sulaikė smalsuolius, kurių 
skaičius, nepaisant vėlyvo meto, nuolat didėjo. Suprefektas 
pats nuėjo pataisyti grandinės, išlinkusios per vidurį nuo spūs- 
ties, kurią sudarė keletas niekdarių, atbėgusių iš priemiesčio. 
Mažasis šv. Saturneno bažnyčios varpas blerbdamas skelbė aliar- 
mą, kitame gatvės gale, nuo Melio bulvaro pusės, pasigirdo pra- 
tisi dar vieno mušamo būgno pavojaus garsai. Pagaliau su di- 
džiausiu trenksmu žvangėdamas atbildėjo siurblys. Minia pra- 
siskyrė. Vos atgaudami kvapą, atskubėjo penkiolika ugniagesių. 
Nepaisant Pekero de Solė vadovavimo, praėjo dar ketvirtis va- 
landos, kol siurblys buvo paleistas į darbą. 

— Aš jums sakau, kad stūmoklis nevaikšto! — įtūžęs šaukė 
brandmeisteris suprefektui, tikinusiam, jog veržlės per stipriai 
priveržtos. | | 

Plūstelėjus vandens srovei, minia su palengvėjimu atsiduso. 
Namas dabar liepsnojo nuo apačios iki viršaus tarsi milžiniškas 
deglas. Vanduo šnypšdamas veržėsi į ugnį, liepsnos plaikstėsi 
it geltonos vėliavos, kildamos vis aukščiau ir aukščiau. Ugnia- 
gesiai, užsiropštę ant pirmininko namo stogo, kirtikliais daužė 
čerpes, kad ugnis galėtų prasiveržti lauk. 

— Prapuolė namelis, — burbtelėjo Makaras. Susikišęs rankas 
į kišenes, jis Kuo ramiausiai stoviniavo kitoje gatvės pusėje, 
iš kur didžiai susidomėjęs stebėjo vis labiau įsiliepsnojantį 
gaisrą. 

Ant šaligatvio, prie nutekamojo griovio, po atviru dangumi 
įsikūrė tikra svetainė. Fotelius sustatė puslankiu, tarsi tam, kad 
būtų patogiau grožėtis reginiu. Atskubėjo ir ponia de Konda- 
men su vyru; jiedu buvo ką tiktai grįžę iš suprefektūros, kai iš- 
girdo skelbiant pavojų. Atbėgo ir de Burdė, ir Mafras, ir daktaras 
Porkjė, ir Delangras, lydimaš keleto municipalinės tarybos narių. 
Visi jie apstojo vargšes Rastualio žmoną su dukterimi, kaip ga- 
lėdami jas guodė, viens per kitą reiškė joms užuojautą. Pagaliau 
draugija susėdo į fotelius, užsimezgė pokalbis, tuo tarpu per 
dešimtį žingsnių nuo jų šnypšdamas dirbo siurblys ir degdamos 
poškėjo sijos. 

— Ar tu paėmei mano laikrodį, brangusis? — pasiteiravo 
ponia Rastual.— Jis buvo padėtas ant židinio kartu su grandi- 


277 


nėle. 

— Taip, taip, jis yra mano kišenėje,— atsakė pirmininkas 
išpurtusiu veidu, net svirduliuodamas iš susijaudinimo.— Aš 
paėmiau ir sidabrą... Viską išneščiau, bet ugniagesiai neleidžia, 
sako, jog tai tiesiog juokinga. 

Pekeras de Solė kaip visuomet buvo labai ramus ir dėmesin- 
gas. 

— Patikėkite manimi, jūsų namui negresia joks pavojus, — 
tvirtino jis.— Anga ugniai padaryta. Jūs drąsiai galite nunešti 
savo sidabro įrankius -atgal į valgomąjį. 

Tačiau Rastualis nesutiko skirtis su savo sidabru, kurį laikė 
pasispraudęs po pažastimi suvyniotą į laikraštį. 

:— Visos durys atlapotos,— vebleno jis,— namai pilni man 
nepažįstamų žmonių... Jie prakirto didžiulę skylę mano stoge, 
ir Man brangiai atsieis ją užtaisyti. 

Ponia de Kondamen kalbino suprefektą. 

— Bet juk tai siaubinga! — sušuko ji — O aš maniau, kad 
nuomininkai spėjo išsigelbėti!.. Vadinasi, apie abatą Foža nieko 
nėra žinoma? S 

— Aš pats beldžiausi pas juos, — atsakė Pekeras de Solė,— 
tačiau ten niekas neatsiliepė. Kai atvyko ugniagesiai, aš liepiau 
jiems išlaužti duris ir pastatyti kopėčias prie langų... Viskas 
pasirodė esą perniek. Vienas narsiausių mūsų žandarų, ryžęsis 
nusigauti iki priemenės, vos neužduso nuo dūmų. 

„— Vadinasi, abatas Foža?.. Kokia baisi mirtis! — net krūpte- 
lėjusi pratarė gražioji Oktavija. 

Ponai ir ponios susižvalgė. Nutvieksti virpančios gaisro lieps- 
nos atšvaitų, jų veidai atrodė mirtinai išblyškę. Daktaras Porkjė 
paaiškino, jog mirtis ugnyje, ko gero, ne tokia jau skausminga, 
kaip kad manoma. | 

— Ugnis pasiglemžia žmogų iškart, — baigdamas pareiškė 
jis.— Tikriausiai viskas trunka kokį keletą sekundžių. Be abejo, 
tai priklauso ir nuo ugnies smarkumo. 

De Kondamenas ėmė skaičiuoti ant pirštų. 

— Jei ponia Murė yra pas tėvus, kaip kad tvirtinama, tuomet 
vis tiek lieka keturi: abatas Foža, jo motina, sesuo ir svainis... 
Nieko sau! 

Tuo metu ponia Rastual, pasilenkusi prie vyro, šnibžtelėjo 
jam į ausį: . 

— Duok man mano laikrodį. Man neramu dėl jo. Tu niekaip 
negali nustygti vietoje. Dar imsi ir atsisėsi ant jo. 

Kažkas suriko, jog vėjas nešąs kibirkštis į suprefektūros 
pusę. Pekeras de Solė atsiprašė ir nuskubėjo užkirsti kelio nau- 
jam pavojui. Tuo metu Dalangras pareikalavo, kad dar sykį pa- 

mėgintų išgelbėti aukas. Brandmeisteris šiurkščiai jam pasiūlė 
pačiam kartis kopėčiomis į viršų, jeigu jis manąs, kad tai įmano- 
ma, jis tvirtino, jog niekad gyvenime dar nebuvo regėjęs tokios 
liepsnos. Greičiausiai pats velnias bus padegęs šitą namą, kuris 
iškart užsiliepsnojo tarsi žabinys iš visų galų vienu metu. Meras, 
lydimas keleto savanorių, apėjo namą per Ševijot akligatvį. 
Jis tikėjosi, kad iš sodo pusės bus galima patekti į vidų. 

— Būtų labai gražu, jeigu nebūtų taip liūdna, — kiek nuri- 
musi | apgailestavo ponia de Kondamen. 

Iš tikrųjų gaisras virto didingu reginiu. Galingos melsvos 
liepsnos leido į viršų žiežirbų spiečius: langų kiaurymės panė- 
šėjo į įkaitusias iki raudonio ugnies angas, o į dangų lėtai kilo 
dūmai tarsi milžiniškas violetinis debesis, primenantis benga- 
liškos ugnies dūmus fejerverkų metu. Ponai ir ponios, patogiai 
įsitaisę foteliuose, sėdėjo atsirėmę alkūnėmis į šonines atra- 
mas, paskui išsitiesdavo užversdami galvas į viršų, čia nutildavo, 
čia ir vėl persimesdavo vienu kitu žodžiu. Staiga į dangų šovė 
didžiulis ugnies stulpas. Tolumoje, šokančių gaisų atšvaituose, 
nutvieskusiuose banguojančią galvų jūrą, buvo girdėti nuolat 
augantis minios klegesys, sumišęs su pilamo vandens šniokštimu. 
O per dešimtį žingsnių nuo susirinkusiųjų nepailsdamas darba- 
vosi gaisrinis siurblys, spjaudydamas vandenį iš apsilupusios 
metalinės ryklės. 

— Tik pažiūrėkite į trečią langą viršutiniame aukšte! — 
staiga sušuko susižavėjęs Mafras.— Kairėje aiškiai matyti de- 
ganti lova, o geltonos užuolaidos liepsnoja tarsi popierinės. 

Pekeras de Solė ristele atbėgo nuraminti aukštuomenės: tai 
tik buvusi nereikalinga panika. 

— Vėjas iš tiesų neša žiežirbas suprefektūros link, — pasa- 
kė jis, — tačiau jos užgęsta ore. Taigi nėra jokio pavojaus, mes 
susidorosime su ugnimi. 

— O ar žinoma, dėl ko kilo gaisras? — paklausė ponia de 
Kondamen. | 

De Burdė tvirtino, jog pirmiausia jis pastebėjęs tirštus dū- 
mus, kurie kamuoliais vertęsi iš virtuvės. Tačiau Mafras tikino 
atvirkščiai, kad ugnis pirmiausia; pasirodžiusi viename antro 
aukšto kambarių. Suprefektas tik palingavo santūria? galvą, 
kaip ir pridera oficialiam asmeniui, paskui pusbalsiu pratarė: 

— Man regis, jog čia neapsieita be piktadario. Aš paliepiau 
ištirti nelaimingo atsitikimo aplinkybes. 

Ir jis papasakojo, kaip matęs žmogų, uždegusį namą su vy- 
nuogienojų šiekštu. 

— Aš irgi jį mačiau, — pertarė suprefektą Aurelija Rastu- 
al.— Tai buvo ponas Murė. 

Visus pritrenkė tokia žinia. Atrodė, jog tai neįmanoma. Mu- 
rė pabėgo iš beprotnamio ir pats uždegė savo namus, — koks 
siaubas! Aureliją apibėrė klausimais. Ji raustelėjo pajutusi griež- 
tą motinos žvilgsnį. Juk nepadoru jaunai merginai rymoti kiau- 
ras naktis prie lango. 

— Patikėkite, aš išties atpažinau poną Murė,— kalbėjo ji 
toliau.— Aš dar nebuvau užmigusi ir išsyk atsikėliau išvydusi 
skaisčią šviesą... Ponas Murė šoko tarp ugnies liežuvių. 

Tuomet prabilo suprefektas: 

— Taigi, taigi, panelė Aurelija teisi... Dabar ir aš atpažįstu 
tą nelaimėlį: Jis buvo toks baisus, jog aš net suglumau, nors jo 
veidas man pasirodė pažįstamas... Prašau man atleisti, bet tai 
yra nepaprastai svarbu, aš turiu eiti ir duoti kai kuriuos nu- 
rodymus. 

Ir jis vėl nuėjo, o susirinkusieji ėmėsi aptarinėti tą siaubin- 
gą nutikimą, kaip šeimininkas sudegino savo įnamius. De Burdė 
liejo įniršį ant beprotnamių: ten nesą jokios priežiūros. Tiesą 
sakant, de Blirdė labiausiai bijojo, kad gaisro liepsnose nežūtų 
prefektūra, kurią jam buvo pažadėjęs abatas Foža. 

— Bepročiai būna nepaprastai kerštingi,— atviraširdiškai 
pareiškė de Kondamenas. 

Šie 40 žodžiai visiems sukėlė nerimą. Pašnekesys nutrūko. 
Damų kūnais perbėgo lengvas virpulys, o ponai reikšmingai 
susižvalgė. Stebėti liepsnojantį namą buvo dar įdomiau, kai ta- 
po žinoma, kas jį padegė. Akys, įsmeigtos į ugnį, prisimerkdavo 
nuo malonaus siaubo, pagalvojus apie dramą, kuri turėjo ten 
įvykti. 

— Jeigu ir tasai nelaimėlis Murė ten, viduje, tai iš viso jau 
penki žmonės, — pridūrė de Kondamenas, tačiau damos išsyk 
užčiaupė jam burną, pavadindamos jį baisiu žmogumi. 

Nuo pat gaisro pradžios sutuoktiniai Palokai jį stebėjo pro 
valgomojo langą, kuris kaip tik buvo virš improvizuotos ant 
šaligatvio svetainės. Pagaliau teisėjo Žmona nusileido į apačią 
ir maloniai pakvietė į savo namus Rastualio žmoną su dukterimi, 
taip pat ir kitus aplink jas susibūrusios draugijos narius. 

— Patikėkite manimi, pro mūsų langus viskas kuo puikiau- 
siai matyti, — pasakė ji. 

O kai damos ėmė atsikalbinėti, ji pridūrė: 

— Betgi jūs galite čia peršalti, naktis gana vėsi. 

Ponia de Kondamen nusišypsojo iškišdama iš po sijono ant 
grindinio savo mažas kojytes. 

— O ne, mums visai nešalta! — atsakė ji.— Man kojos tie- 
siog degte dega. Man čia labai gerai... O jums, panele, ar šalta? 

— Man net per karšta,-- tikino Aurelija. — Galima pama- 

nyti, jog dabar pati vasarvidžio naktis. Toii ugnis nuostabiai 
šildo. . 

Visi puolė tvirtinti, jog išties lauke labai gera, tuomet ponia 
Palok nusprendė pasilikti ir taip pat klestelėjo į fotelį. Mafras 
nuėjo pamatęs minioje savo du sūnus Gijomo Porkjė draugėje. 
Jie atkūrė visi trys be kaklaraiščių iš kažkokios lindynės, esan- 
čios netoli krantinės, pasižiūrėti gaisro. Taikos teisėjas, kuris 
buvo tikras, kad jo sūnūs sėdi užrakinti kambaryje, griebė Al- 
fonsą su Ambruazu už ausų ir nutempė namo. 

— Ar tik ne laikas mums eiti gulti? — pasiūlė de Burdė, vis 
"labiau apniukdamas. 

Tuo metu ir vėl pasirodė nenuilstantis Pekeras de Solė, kuris, 
beje, neužmiršo damų, nepaisydamas visų rūpesčių, užgriuvusių 
jo pečius. Jis iškart nuskubėjo pasitikti Delangro, grįžtančio iš 
Ševijot akligatvio. Jiedu šnekėjosi pusbalsiu. Tikriausiai merui 
teko išvysti šiurpų vaizdą, jis tik perbraukė ranka per veidą, tar- 
si norėdamas nuvyti siaubingą regėjimą, stovėjusį jam akyse. 
Damos tiktai nugirdo, kaip jis tarstelėjo: „Mes atėjome per vė- 
lai! Tai klaiku, klaiku!..“ Jis nepanoro atsakinėti į jokius 
klausimus. 

— Tiktai de Burdė su Delangru gaila abato, — šnibžtelėjo 
ponia de Kondamen poniai Palok į ausį. 

— Anuodu siejo su abatu bendri reikalai,-— ramiai paaiški- 
no toji.— Štai, pažiūrėkite, abatas Buretas: jo ašaros tikrai nuo- 
širdžios. 

Abatas Buretas, stovėdamas vienoje grandinėje su visais, 
liejo karčias ašaras. Vargšelis nenorėjo girdėti jokių paguodos 
žodžių. Jis niekaip nesutiko atsisėsti į fotelį ir liko stovėti drumz- 
linomis akimis žiūrėdamas, kaip baigia degti paskutinės sijos. 
Kažkas regėjo ir abatą Siureną, bet šis greitai dingo pasiklausęs 
vienur kitur, kas kalbama minioje. 

— Eime gulti, — pakartojo de Burdė.— Juk kvaila būtų iki 
pat galo smaksoti čia. 

Visa aukštuomenė pakilo. Buvo nuspręsta, kad Rastualis, 
jo žmona ir duktė pernakvos pas Palokus. Ponia de Kondamen 
grakščiai paplekšnojo per savo -sulamdytus sijonus lygindama 
juos. Fotelius atitraukė tolėliau, dar visi pastovėjo kurį laiką 
ir išsiskirtė palinkėję vieni kitiems labos nakties. Siurblys te- 
bekriokė, gaisras blėso virsdamas kamuoliais juodų dūmų; bu- 
vo girdėti tolstantys minios žingsniai ir ugniagesio, renčiančio 
pastolius, vienišas kirvio poškėjimas. 

„Baigta“,— pamanė Makaras, visąlaik stovėjęs kitoje šali- 
gatvio pusėje. Jis dar kiek pastoviniavo įsiklausydamas į pas- 
kutinius žodžius, kuriais de Kondamenas pusbalsiu persimetė 

su ponia Palok. 

— Na ir kas gi jo gali gailėtis? — tyliai pasakė teisėjo žmo- 
na.— Nebent tasai mulkis Buretas. Jis pasidarė nebepakenčia- 
mas, Visi mes tapome jo vergais. Vyskupas tikriausiai dabar 
juokiasi sau į ūsą.... Pagaliau Plasanas išlaisvintas! | 

— O kaip Rugonai? — pasidomėjo de Kondamenas.— Jie, 
ko gero, džiaugsmu netveria? 

— Ir dar kaip! Rugonai dabar devintam danguj. Juodu pa- 
veldės tai, ką užkariavo abatas... Po teisybei, jie brangiai būtų 
sumokėję tam, kuris būtų ryžęsis padegti tą namiūkštį. 

Makaras nuėjo nepatenkintas. Jis ėmė būgštauti, ar tik ne- 
bus likęs kvailio vietoje. Rugonų džiaugsmas jį be galo nuliū- 
dino. Rugonai yra sukčiai, jie visuomet žaidžia dvigubą žaidimą, 
kurio pabaigoje tave apšauna. Kirsdamas Suprefektūros aikštę, 
Makaras davė sau žodį niekuomet daugiau neveikti aklai. 

Lipdamas į viršų, kur merdėjo Marta, jis rado Rozą, sėdinčią 
ant laiptų. Toji įtūžusi bambėjo:. 

— Na jau ne, už jokius pinigus nepasiliksiu kambaryje; re- 
gėti nenoriu tokių dalykų. Tegu dvesia be manęs! Testimpa kaip 
šuo! Nemyliu jos daugiau, nieko daugiau nemyliu... Ir dar siun- 
čia atvesti berniuko, kad jis matytų visa tai! O aš ir sutikau! Vi- 
są gyvenimą neatleisiu sau už tai... Jis buvo baltas kaip drobė, 
tasai angelėlis. Turėjau jį nešti visą kelią nuo pat seminarijos. 
Jau maniau, kad galus atiduos, — taip vargšelis raudojo. Kaip 
man jo gaila!.. O dabar jis tenai ir ją bučiuoja. Vien nuo tos min- 
ties man kūnas pagaugais eina. Norėčiau, kad stogas užgriūtų 
mums ant galvų ir viskas baigtųsi išsyk... Eisiu, įlįsiu į kokį už- 
kampį ir gyvensiu vienui viena... Nieko nenoriu daugiau maty- 
ti, nieko, nieko. Visas gyvenimas — vien ašaros ir skausmas. 

Makaras įėjo į kambarį. Ponia Rugon klūpojo užsidengusi 
veidą rankomis, o Seržas, stovėdamas prie lovos, laikė mirštan- 
čiosios galvą; jo skruostais riedėjo ašaros. Marta vis dar nebuvo 
atgavusi sąmonės. Paskutiniai gaisro gaisai užliejo kambarį 
rausvais atšvaitais. 

Priešmirtinio žagsulio tampomas, sutrūkčiojo Martos kūnas. 
Ji pramerkė nustebusias akis, kilstelėjo lovoje ir apsidairė ap- 
link. Išvydusi raudonos žaros nutviekstą Seržo sutaną, ji, neap- 
sakomo siaubo apimta, sudėjo rankas ir išleido paskutinį atodūsį. 

provincijos miestelio Plasano gyventojus, panaudodamas juos Imperijos intere- 
sams ir įtakai. Abato dievobaimingumas — tai tik širma, ųž kurios slepiasi ap- 
sukrus ir gudrus intrigantas, o tariamas jo kuklumas ir atsiskyrėliškas gyvenimas — 
tik taktika, kurios jis imasi, norėdamas suklaidinti ir „užliūliuoti“ savo aukas. 
Tai romanas apie visuomenės gėdą ir nelaimes, kurias neša reakcijos ir Imperijos 
pergalė prieš Haudį. 

E. Zola epopėjinių realistinių kūrinių ciklą „Rugonai Makarai“ 
sudaro šie romanai: 


1 
RUGONŲ KARJERA 
2 
GROBIS 
3 
PARYŽIAUS PILVAS 
4 | 
PLASANO UŽKARIAVIMAS 
5 
ABATO MURĖ NUODĖMĖ 


6 
JO PRAKILNYBĖ. EŽENAS RUGONAS 


7 
SPĄSTAI 


8 
. MEILĖS PUSLAPIS 


NANA 


10 
NUOVIROS 


11 
MOTERŲ LAIMĖ 


12 . 
GYVENIMO DŽIAUGSMAS 


13 
ŽERMINALIS 


14 
KŪRYBA 


15 , 
ŽEMĖ 


16 
SVAJONĖ 


17 
ŽMOGUS ŽVĖRIS 


18- 
PINIGAI 


19 
ŽLUGIMAS 


20 
DAKTARAS PASKALIS 

